
****

السيرة النّبوية المصطفى ﷺ

ຊີວະປະຫວັດ ທ່ານສາດສະດາ ມູຮຳມັດ ﷺ

تأليف :  الشيخ عبدالله بن عبدالرحمن الخرعان

ດຣ. ອັບດຸລລໍຫ໌ ອິບນຸອັບດິຣເຣາະຫ໌ມານ ອັລຄ໊ອຣອານ

ترجمة : محمد نور بن صالح

**ແປ ແລະ ຮຽບຮຽງ : ມູຮໍາມັດ ນູຣ ບິນ ຊໍແລະຫ໌**

مراجعة: فريق اللغة لاو بموقع دار الإسلام

ຜູ້ກວດກາ: ທີມງານພາສາລາວ ເວັບໄຊດ໌ ອິສລາມມິກເຮົາສ໌

[www.islamhouse.com](http://www.islamhouse.com)

**2022 – 1444**

k

**ດ້ວຍພຣະນາມຂອງອັລລໍຫ໌**

**ຜູ້ຊົງເມດຕາ ຜູ້ຊົງກະລຸນາປານີສະເໝີ**

**ສາລະບັນ**

**ເນື້ອຫາ ເລກໜ້າ**

[ຄຳນຳຜູ້ແປ 9](#_Toc152357816)

[ບົດຄັດຫຍໍ້ 11](#_Toc152357817)

[ຄວາມສຳຄັນຂອງຊີວະປະຫວັດ ທ່ານສາດສະດາ ມູຮຳມັດ ﷺ 14](#_Toc152357818)

[1. ການສືບເຊື້ອສາຍຂອງທ່ານນະບີມູຮຳມັດ ﷺ 14](#_Toc152357819)

[2. ການເກີດ ແລະ ໄວເດັກຂອງທ່ານນະບີມູຮຳມັດ ﷺ 16](#_Toc152357820)

[3. ການໃຫ້ນໍ້ານົມ ແລະ ການຜ່າໜ້າເອິກ 16](#_Toc152357821)

[3.1 ການຜ່າໜ້າເອິກຄັ້ງທໍາອິດ 17](#_Toc152357822)

[3.2 ການເສຍຊີວິດຂອງແມ່ ແລະ ພໍ່ຕູ້ 18](#_Toc152357823)

[3.3 ການລ້ຽງແບ້ ແລະ ລ້ຽງແກະ 19](#_Toc152357824)

[4. ອຸປະນິໄສ ແລະ ຖານະຂອງທ່ານນະບີ ﷺ ກ່ອນທີ່ຈະໄດ້ຮັບການແຕ່ງຕັ້ງ 20](#_Toc152357825)

[4.1 ການແຕ່ງງານກັບທ່ານນາງຄໍດີຈະຫ໌ ຣໍດິຍັລລໍຮຸ ອັນຮາ 21](#_Toc152357826)

[5. ສະພາບຂອງຊາວອາຣັບກ່ອນການແຕ່ງຕັ້ງເປັນສາດສະດາ 23](#_Toc152357827)

[5.1 ສາສະໜາຂອງຊາວອາຣັບ 23](#_Toc152357828)

[5.2 ສະພາບທາງການເມືອງ ແລະ ການປົກຄອງ 24](#_Toc152357829)

[5.3 ສະພາບ​ສັງຄົມ 24](#_Toc152357830)

[6. ການເລີ່ມປະທານອັລກຸຣອານ 25](#_Toc152357831)

[7. ການເຜີຍແຜ່ທີ່ ນະຄອນມັກກະຫ໌ ຂອງທ່ານສາດສະດາມູຮໍາມັດ ﷺ ແລະ ການຖືກທົດສອບ 28](#_Toc152357832)

[7.1 ການເຜີຍແຜ່ສາດສະໜາແບບລັບໆ 28](#_Toc152357833)

[7.2 ການເຜີຍແຜ່ແບບເປີດເຜີຍ ແລະ ຖືກທົດສອບ 28](#_Toc152357834)

[7.3 ວິທີການຕ່າງໆ ໃນການຕໍ່ຕ້ານການແຜ່ຂະຫຍາຍຂອງອິດສະລາມ 30](#_Toc152357835)

[7.3.1 ການດູຖູກ ເຍາະເຍີ້ຍ 30](#_Toc152357836)

[7.3.2 ການທໍາ​ຮ້າຍທ່ານ​ສາດ​ສະ​ດາ ﷺ 31](#_Toc152357837)

[7.3.3 ການກົດຂີ່ຂົ່ມເຫັງ ສ້າງຄວາມປັ່ນປ່ວນວຸ່ນວາຍ ແກ່ຜູ້ທີ່ປະຕິບັດຕາມທ່ານນະບີ ﷺ 32](#_Toc152357838)

[7.3.4 ການເຈລະຈາຕໍ່ລອງ 34](#_Toc152357839)

[7.3.5 ພະຍາຍາມຂໍເບິ່ງປະຕິຫານ 35](#_Toc152357840)

[7.3.6 ເຜົ່າກຸເຣຊ ຕັດຄວາມສໍາພັນກັບຕະກູນບະນີ ຮາຊີມ 36](#_Toc152357841)

8. [ການເສຍຊີວິດຂອງຜູ້ເປັນລຸງ ແລະ ພັນລະຍາຂອງທ່ານນະບີມູຮໍາມັດ ﷺ 37](#_Toc152357842)

[8.1 ຈຸດຢືນຂອງທ່ານສາດສະດາ ມຸຮໍາມັດຕໍ່​ການ​ທົດ​ສອບ​ຕ່າງໆ​ 38](#_Toc152357843)

[8.2 ການເຂົ້າຮັບອິດສະລາມຂອງຊາວອັນຊໍຣ 41](#_Toc152357844)

[8.3 ການເຮັດສົນທິສັນຍາຄັ້ງທີ່ ໜຶ່ງ 44](#_Toc152357845)

[8.4 ການເຮັດສົນທິສັນຍາຄັ້ງທີ່ ສອງ 45](#_Toc152357846)

[9. ການອົບພະຍົບຂອງບັນດາມຸດສະລິມ 47](#_Toc152357847)

[9.1 ການອົບພະຍົບຂອງທ່ານນະບີມູຮໍາມັດ ﷺ 49](#_Toc152357848)

[10. ສະພາບສັງຄົມຂອງມຸດສະລິມໃນເມືອງມາດີນະຫ໌ 54](#_Toc152357849)

[10.1 ການສ້າງມັສຍິດ 54](#_Toc152357850)

[10.2 ການຈັບມືເປັນພີ່ນ້ອງກັນ 55](#_Toc152357851)

10.3 [ຂໍ້ຕົກລົງກັບຊາວຢິວໃນມາດີນະຫ໌ 57](#_Toc152357852)

[11. ການເຜີຍແຜ່ສາສະຫນາໃນນະຄອນມາດີນະຫ໌ 58](#_Toc152357853)

[11.1 ສົງຄາມບະດັຣ 59](#_Toc152357854)

* [ການສູ້ຮົບໃນສົງຄາມບະດັຣ 62](#_Toc152357855)
* [ໄຊຊະນະໃນສົງຄາມບະດັຣ 62](#_Toc152357856)

[11.2 ສົງຄາມອຸຮູດ 65](#_Toc152357857)

* [ທ່ານຣໍຊູລລຸລລໍຫ໌ ﷺ ຂໍຄຳປຶກສາຈາກບັນດາຊໍຮາບະຫ໌ 65](#_Toc152357858)
* [ການ​ວາງ​ແຜນ​ສໍາ​ລັບ​ການ​ສູ້​ຮົບ​ 66](#_Toc152357859)
* [ເຫດການທີ່ເກີດຂຶ້ນໃນສົງຄາມອູຮຸດ 66](#_Toc152357860)
* [ບົດຮຽນ ແລະ ຂໍ້ຄິດຈາກສົງຄາມອູຮຸດ 68](#_Toc152357861)

[11.3 ສົງຄາມ ອັລ-ອະຫ໌ຊາບ 70](#_Toc152357862)

* [ສາເຫດຂອງການສູ້ຮົບ ອັລ-ອະຫ໌ຊາບ 70](#_Toc152357863)
* [ຊາວມຸດສະລິມ ແລະ ການຂຸດສະນາມເພາະ 70](#_Toc152357864)

[11.4 ການປະນີປະນອມທີ່ ອັລ-ຮູໄດບີຍະຫ໌ 73](#_Toc152357865)

* [ການເຮັດສົນທິສັນຍາ ອັຣຣີດວານ 74](#_Toc152357866)

[11.5 ຜົນຂອງການປະນີປະນອມ ອັລ-ຮຸໄດບີຍະຫ໌ 75](#_Toc152357867)

[11.6 ການພິຊິດມັກກະຫ໌ 77](#_Toc152357868)

[11.6 ຜົນສໍາເລັດຂອງການພິຊິດເມືອງມັກກະຫ໌ 79](#_Toc152357869)

[11.7 ຊົນເຜົ່າຊະກິຟ ຊອກຫາຜູ້ນໍາໃນການເຮັດຊິຣິກ “ການຕັ້ງພາຄີສະມາຄົມກັບ ອັລລໍຫ໌ ﷻ” 79](#_Toc152357870)

[12. ທ່າທີຂອງທ່ານຣໍຊູລ ﷺ ຕໍ່ພວກອະຫ໌ລິລກິຕາບ (ຊາວຄໍາພີ) 81](#_Toc152357871)

[12.1 ທ່າທີຂອງທ່ານຣໍຊູລ ﷺ ຕໍ່​ພວກ​ຢິວ​ທີ່​ຜິດ​ຄຳ​ສັນຍາ 81](#_Toc152357872)

[12.2 ເຜົ່າໜຶ່ງຈາກພວກຢິວ “ກອຍນຸກໍ່ອຼ” 82](#_Toc152357873)

[12.3 ບະນີ “ກອຍນຸກໍ່” ຖອນຕົວອອກໄປ 83](#_Toc152357874)

[12.4 ບະນີ “ອັນນະຕີ້ຣ” ລະເມີດຂໍ້ສັນຍາ 84](#_Toc152357875)

[12.5 ຍະຮູດ ບະນີ “ກູຣອຍເຊາະຫ໌” ລະເມີດຜິດສັນຍາ 86](#_Toc152357876)

[13. ທ່າທີຂອງທ່ານຣໍຊູລ ﷺ ຕໍ່ພວກຍະຮູດ ທີ່ ຄອຍບັຣ 89](#_Toc152357877)

[14. ທ່າທີຂອງທ່ານຣໍຊູລ ﷺ ຕໍ່ພວກ ນະຊໍຣໍ (ຄິສຕຽນ) 92](#_Toc152357878)

[14.1 ຄຣິສຕຽນ ເມືອງນັຈຣອນ 93](#_Toc152357879)

[14.2 ຄຣິສຕຽນທາງຕອນພາກເໜືອ 94](#_Toc152357880)

[15. ທ່າທີຂອງພວກມຸນາຟິກີນ ໜ້າຊື່ໃຈຄົດ 95](#_Toc152357881)

[• ອັນນິຟ໊າກ (ການກັບກອກ ການບິດພິ້ວ) 95](#_Toc152357882)

[• ວິທີການຕ່າງໆຂອງພວກມຸນາຟິກີນ ໃນການຕໍ່ຕ້ານອິດສະລາມ 96](#_Toc152357883)

[16. ທ່າທີຂອງທ່ານຣໍຊູລຕໍ່ ﷺ ພວກມຸນາຟິກີນ 101](#_Toc152357884)

[17. ເຫດການຊ່ວງສຸດທ້າຍຂອງທ່ານຣໍຊູລ ລຸລລໍຫ໌ ຊໍລັລລໍຮຸ ອະໄລຮິ ວະຊັລລໍາ 104](#_Toc152357885)

[17.1 ຮັດຈ໌ອໍາລາ 105](#_Toc152357886)

[17.2 ຄໍາສັ່ງເສຍຂອງ ທ່ານຣໍຊູລ ລຸລລໍຫ໌ ﷺ 105](#_Toc152357887)

[18. ການເຈັບປ່ວຍ ແລະ ການເສຍຊີວິດຂອງ ທ່ານຣໍຊູລ ລຸລລໍຫ໌ ﷺ 107](#_Toc152357888)

[18.1 ການຈັດການສົບ ແລະ ການຝັງສົບ 109](#_Toc152357889)

[18.2 ຜົນຈາກການເສຍຊີວິດຂອງທ່ານຣໍຊູລ ລຸລລໍຫ໌ ﷺ 109](#_Toc152357890)

[19. ສ່ວນຫນຶ່ງຈາກມາລະຍາດຂອງທ່ານນະບີ ﷺ 111](#_Toc152357891)

[19.1 ມາລະຍາດຂອງທ່ານນະບີ ﷺ ຕໍ່ພຣະຜູ້ເປັນເຈົ້າ 111](#_Toc152357892)

[19.2 ການປະຕິບັດຂອງທ່ານຣໍຊູລ ﷺ ຕໍ່ຄອບຄົວຂອງທ່ານ 113](#_Toc152357893)

[19.3 ການປະຕິບັດຂອງທ່ານສາດສະດາ ﷺ ຕໍ່ບັນດາຊໍຮາບະຫ໌ 117](#_Toc152357894)

[19.4 ການປະພຶດຂອງ ທ່ານຣໍຊູລລຸລລໍຫ໌ ﷺ ຕໍ່ບັນດາສັດຕູ 120](#_Toc152357895)

[20. ຫຼັກຖານການເປັນນະບີ ແລະ ປະຕິຫານ 126](#_Toc152357896)


[20.1 ມູອຼຈິຍາດທີ່ດໍາລົງຢູ່ຖາວອນ 126](#_Toc152357897)

[21. ມຸອຼຈິຊາດ (ປະຕິຫານ) ຂອງທ່ານນະບີມູຮໍາມັດ ﷺ 132](#_Toc152357898)

1. [ອັລອິສຣໍ່ອຼ ແລະ ອັລມຽະຣ໊ອຈ 132](#_Toc152357899)
2. [ການແຍກຂອງດວງຈັນ (ເປັນ​ສອງ​ສ້ຽວ​) 133](#_Toc152357900)
3. [ການບອກເລົ່າເລື່ອງຕ່າງໆ ທີ່ຈະເກີດຂຶ້ນໃນອະນາຄົດ 133](#_Toc152357901)
4. [ການເພີ່ມຂຶ້ນຂອງອາຫານແລະເຄື່ອງດື່ມ 135](#_Toc152357902)
5. [ການເວົ້າຂອງສິ່ງທີ່ບໍ່ມີຊີວິດກັບ ທ່ານຣໍຊູລ ﷺ 135](#_Toc152357903)

[22. ບົດສະຫຼຸບຈາກການສຶກສາຊີວະປະຫວັດຂອງທ່ານນະບີມູຮໍາມັດ ﷺ 137](#_Toc152357904)

[ແຫຼ່ງທີ່ມາຂໍ້ມູນ ແລະ ໜັງສືຕ່າງໆ 142](#_Toc152357905)

**ຄຳນຳຜູ້ແປ**

ບິສມິລລະຫ໌ ອັລຮຳດຸລິລະຫ໌ ມວນການສັນລະເສີນສະດຸດີ ແລະ ການເຄົາລົບກາບໄຫວ້ເປັນຂອງພຣະອົງອັລລໍຫ໌ພຽງຜູ້ດຽວຢ່າງແທ້ຈິງ. ຂໍຄວາມສັນລະເສີນສັນຕິສຸກຈາກອັລລໍຫ໌ ຈົ່ງມີແດ່ທ່ານນະບີມຸຮໍາມັດ **ﷺ** ຕະຫຼອດຈົນຄອບຄົວຂອງທ່ານ, ບັນດາມິດສະຫາຍຂອງທ່ານ ແລະ ຜູ້ທີ່ປະຕິບັດຕາມແນວທາງຂອງທ່ານ ຈົນຮອດວັນສິ້ນໂລກ.

ໜັງສືຊີວະປະຫວັດທ່ານສາດສະດາມູຮຳມັດ **ﷺ** ເປັນໜັງສືທີ່ບອກເລົ່າຄວາມເປັນມາຂອງວີທິຊີວິດທ່ານນະບີ ຕັ້ງແຕ່ກຳເນີດຈົນຮອດວັນທີ່ທ່ານໄດ້ເສຍຊີວິດ. ຜູ້ອ່ານຈະສາມາດຖອດບົດຮຽນຈາກເລື່ອງລາວຊີວິດຂອງທ່ານນະບີໃນທຸກໆ ສະຖານະການ, ບໍ່ວ່າຈະເປັນຍາມມີຄວາມສຸກສະບາຍ, ຍາມເຈັບໄຂ້ໄດ້ປວຍ ຫຼື ຍາມວິກິດສົງຄວາມ ແລະ ອື່ນໆ ຕ່າງກໍ່ປະສົບກັບທ່ານນະບີໃນທຸກລົດຊາດຂອງຊີວິດ.

ໜັງສືຊີວະປະຫວັດທ່ານສາດສະດາມູຮຳມັດ **ﷺ** ຈະເຮັດໃຫ້ຜູ້ອ່ານຮູ້ເຖິ່ງຄວາມຍາກລໍາບາກຂອງທ່ານນະບີໃນການເຜີຍແຜ່ແບກຮັບພາລະທີ່ຍິ່ງໃຫຍ່ຈາກພຣະເຈົ້າ. ຈາກເຫດການຕ່າງໆໃນຊີວິດຂອງທ່ານ ການອົດທົນຕໍ່ບັນຫາຕ່າງໆທີ່ໄດ້ພົບ, ຫຼາຍນ້ອຍສໍາໃດແລ້ວທີ່ທ່ານຣໍຊູລໄດ້ຮັບຄວາມເດືອດຮ້ອນທັ້ງຄໍາເວົ້າ ແລະ ການກະທຳຂອງພວກບັນດາຜູ້ປະຕິເສດ. ທ່ານເຄີຍຖືກກ່າວວ່າ: ເປັນນັກໄສຍະສາດ, ເປັນຈອມໂກຫົກຂີ້ຕັວະ ເເລະ ຖືກກ່າວຫາວ່າເປັນຄົນຜີບ້າ ແລະ ຄໍາເວົ້າຕ່າງໆ ນານາ. ທີ່ອັລລໍຫ໌ ໄດ້ກ່າວໄວ້ໃນອັລກຸຣອານ ແລະ ພວກເຂົາຍັງສ້າງຄວາມເດືອດຮ້ອນໃຫ້ທ່ານຣໍຊູລຢູ່ຫຼາຍຄັ້ງ ທ່ານຍັງເຄີຍຖືກພວກປະຕິເສດໂຍນກ້ອນຫິນໃສ່ທ່ານ ຈົນກະທັ່ງເລືອດຂອງທ່ານໄຫລຈົນຮອດສົ້ນຕີນຂອງທ່ານ.

ຄັ້ງເມື່ອທ່ານຣໍຊູລໄດ້ຮຽກຮ້ອງເຊີນຊວນພວກປະຕິເສດໄປສູ່ອັລລໍຫ໌ ຜູ້ຊົງກຽງໄກ, ຜູ້ຊົງສູງສົ່ງ ແລະ ພວກເຂົາຍັງເຄີຍໂຍນໄສ້ສັດທີ່ຫາກໍ່ເກີດໃສ່ຫຼັງຂອງທ່ານນະບີ ໃນຂະນະທີ່ທ່ານກໍາຫຼັງສຸຈູດທີີ່ກະບະຫ໌ ພວກປະຕິເສດຍັງໄດ້ຂົ່ມຂູ່, ທັ້ງຂູ່ເຂັນວ່າຈະຂ້າທ່ານ ແລະ ແມ້ກະທັ່ງໃນສົງຄາມອູຮຸດເອງໄດ້ເກີດບົດທົດສອບກັບທ່ານຣໍຊູລ ແລະ ບັນດາສາວົກຂອງທ່ານ. ພວກເຂົາເຮັດໃຫ້ແຂ້ວໜ້າຂອງທ່ານຫັກ ໄດ້ເຮັດໃຫ້ຫົວຂອງທ່ານມີບາດແຜໂດຍທ່ານຣໍຊູລຕົກໄປໃນຫລຸມໃນສົງຄາມຄັ້ງນັ້ນ ທັ່ງໆ ທີ່ທ່ານເປັນຣໍຊູລຂອງອັລລໍຫ໌. ທຸກສິ່ງທີ່ກ່າວມານັ້ນລ້ວນເປັນອຸປະສັກບົດທົດສອບໃນການຮຽກຮ້ອງເຊີນຊວນຂອງທ່ານຣໍຊູລໄປສູ່ອັລລໍຫ໌ຜູ້ຊົງກຽງໄກ ຜູ້ຊົງສູງສົ່ງ. ແຕ່ວ່າທ່ານຣໍຊູລ ﷺ ໄດ້ອົດທົນ ແລະ ຍອມແບກຮັບເອົາໄວ້ ແລະ ທ່ານຄືສິ່ງທີ່ຖືກສ້າງທີ່ດີທີ່ສຸດ. ຂໍການສະດຸດີພອນອັນປະເສິດແລະຄວາມສັນຕິຈົ່ງປະສົບແດ່ທ່ານ ສະນັ້ນຈຳເປັນຢ່າງຍິ່ງທີ່ເຮົາຈະຕ້ອງຮຽນຮູ້ປະຫວັດຊີວິດຄວາມເປັນຢູ່ຂອງທ່ານນະບີເພື່ອທີ່ເຮົາຈະໄດ້ເປັນສ່ວນໜຶ່ງໃນການຮຽກຮ້ອງເຊີນຊວນເຜີຍແຜ່ສານອັນເປັນສັດຈະທໍາທຽງແທ້ຈາກພຣະອົງອັລລໍຫ໌ ສູ່ມວນມະນຸດໂລດ ເຊິງເປັນການງານທີ່ຍິ່ງໃຫຍ່ ແລະ ມີຜົນລະບຸນມະຫາສານ.

**“ຂໍສາບານດ້ວຍກັບການເວລາ (1) ແທ້ຈິງມະນຸດນັ້ນຢູ່ໃນການຂາດທຶນ (2) ນອກຈາກບັນດາຜູ້ສັດທາ ແລະ ປະຕິບັດຄວາມດີທັ້ງຫຼາຍ ແລະ ຕັກເຕືອນເຊິ່ງກັນ ແລະ ກັນໃນເລື່ອງສັດຈະທຳ ແລະ ຕັກເຕືອນກັນ ແລະ ກັນໃຫ້ມີຄວາມອົດທົນ (3) [ສູເຣາະຫ໌ອັລ-ອັສຣ໌ ອາຍະຫ໌ທີ່ 1-3]**

ນີ້ຄືຶແນວທາງຂອງທ່ານຣໍຊູລ ﷺ ແລະ ເປັນແນວທາງຂອງບັນດາຜູ້ທີ່ປະຕິບັດຕາມທ່ານ ນັ້ນກໍ່ຄື ມີຄວາມຮູ້ ແລະ ນຳໄປປະຕິບັດ ແລະ ຮຽກຮ້ອງເຊີນຊວນໄປສູ່ອັລລໍຫ໌ ຜູ້ຊົງກຽງໄກຜູ້ຊົງສູງສົ່ງ ແລະ ຕ້ອງມີຄວາມອົດທົນຕໍ່ອຸປະສັກໃນການຮຽກຮ້ອງເຊີນຊວນໄປສູ່ອັລລໍຫ໌.

ຈາກຄໍາດຳລັດຂອງພຣະອົງທີ່ວ່າ: “ນອກຈາກບັນດາຜູ້ສັດທາ” ນີ້ແລະຄືແນວທາງຫຼັກຖານປະການທຳອິດ. ນັ້ນຄືຄວາມຮູ້ ເພາະວ່າການສັດທາຈະບໍ່ເກີດຂຶ້ນນອກຈາກຈະຕ້ອງມີຄວາມຮູ້ເທົ່ານັ້ນ ນັ່ນຄື ການຮູ້ຈັກອັລລໍຫ໌, ຮູ້ຈັກສາດສະນາທູດຂອງພຣະອົງ ແລະ ຮູ້ຈັກສາສະໜາອິສລາມດ້ວຍກັບຫຼັກຖານ.

ປະການທີ່ສອງ ຈາກຄໍາດຳລັດຂອງພຣະອົງທີ່ວ່າ: “ແລະ ບັນດາຜູ້ປະຕິບັດຄວາມດີທັ້ງຫຼາຍ” ນີແລະຄື ການປະຕິບັດຕາມຄວາມຮູ້.

ປະການທີ່ສາມ ຈາກຄໍາດຳລັດຂອງພຣະອົງທີ່ວ່າ: “ແລະ ຕັກເຕືອນເຊິ່ງກັນ ແລະ ກັນໃນເລື່ອງສັດຈະທຳ” ແລະນີ້ຄືການຮຽກຮ້ອງເຊີນຊວນໄປສູ່ຄວາມຮູ້ ແລະ ການປະຕິບັດ.

ປະການທີ່ສີ່ ຈາກຄໍາດຳລັດຂອງພຣະອົງທີ່ວ່າ: “ແລະ ຕັກເຕືອນກັນ ແລະ ກັນໃຫ້ມີຄວາມອົດທົນ” ອົດທົນຕໍ່ອຸປະສັກໃນຫົນທາງແຫ່ງການຮຽກຮ້ອງເຊີນຊວນໄປສູ່ຄວາມຮູ້ ແລະ ການປະຕິບັດ.

ທ່ານອິມ່າມ ອັຊຊາຟີອີ (ຣໍຮີມາຮຸລລໍຫ໌) ກ່າວວ່າ: “ຖ້າຫາກວ່າອັລລໍຫ໌ບໍ່ໄດ້ປະທານຫຼັກຖານໃດແກ່ປວງບ່າວນອກຈາກສູເຣາະຫ໌ນີ້ ແນ່ນອນມັນກໍ່ພຽງພໍແລ້ວສໍາຫຼັບເຂົາ”

ສຸດທ້າຍກໍ່ຫວັງວ່າຜູ້ອ່ານຈະມີຄວາມຕະນັກໃນເລື່ອງການສຶກສາຫາຄວາມຮູ້ ຫຼັກຖານຂອງສາສະໜາເພື່ອເປັນແນວທາງໃນການດໍາລົງຊີວິດຕາມວິທີຂອງອິສລາມ, ສຶກສາ, ປະຕິບັດ, ເຊີນຊວນ, ອົດທົນ ແລະ ປະຕິບັດຕາມແນວທາງຂອງທ່ານນະບີ ມູຮໍາມັດ ຊັລລັລລໍຮຸ ອະໄລຮິ ວະຊັລລໍາ.

ເຮົາຂໍດຸອາ ສັນລະເສີນຕໍ່ທ່ານນະບີມູຮໍາມັດ ຊັລລັລລໍຮຸ ອະໄລຮິ ວະຊັລລໍາ ຄອບຄົວຂອງທ່ານ ລູກຫຼານຂອງທ່ານ ແລະ ບັນດາມິດສະຫາຍຂອງທ່ານ ແລະຜູ້ທີ່ປະຕິບັດຕາມແນວທາງຂອງທ່ານ ຈົນຮອດມື້ສຸດທ້າຍ.

ອະບູ ນູຣ ມູຮໍາມັດ ບິນ ຊໍແລະຫ໌

01 ຣໍມະດອນ 1444 ຮ.ສ.

# ArtIslam1**ບົດຄັດຫຍໍ້**

**ສະຫຼຸບຊີວະປະຫວັດຂອງທ່ານສາດສະດາມູຮຳມັດ ﷺ (ຊັລລັລລໍຮຸ ອະໄລຮິ ວະຊັລຊັມ)**

ທ່ານສາດສະດານະບີມຸຮຳມັດ (ຊລ) ລູກຊາຍຂອງທ່ານອັບດຸລເລາະຫ໌ ແລະ ທ່ານນາງອາມີນະຫ໌ ເປັນຊາວອາຣັບເກີດທີ່ເມືອງມັກກະຫ໌, ປະເທດຊາອຸດິອາຣາເບຍ ໃນຕະກູນຜູ້ທີ່ມີກຽດ. ສະໄຫມກ່ອນຊາວອາຫຣັບມີການປົກຄອງດ້ວຍລະບົບຊົນເຜົ່າບໍ່ມີຜູ້ນຳກະສັດ ນັບຖືສາສະຫນາຜີບູຊາຮູບປັ່ນ ຫຼື ນັບຖື ຢິວ, ຄຣິດສະຕຽນ. ທ່ານກໍາພ້າພໍ່ຕັ້ງແຕ່ເກີດ ຕອນເປັນໄວໜຸ່ມທ່ານມີຊາຢາວ່າ : **"ອະມີນ"** ແປວ່າ ຜູ້ຊື່ສັດ ທ່ານບໍ່ເຄີຍຂີ້ຕົວະ ແລະມັກບໍລິຈາກ ຊ່ວຍເຫຼືອຄົນອ່ອນແອ ຂັດສົນ.

ອາຍຸ 6 ປີ ແມ່ຂອງທ່ານໄດ້ເສຍຊີວິດ ຄັ້ງເມື່ອໄປຍຽມຍາມພີ່ນ້ອງທີ່ເມືອງມະດີນະຫ໌ ແລະ ໄດ້ເສຍຊີວິດຕອນຂາກັບທີ່ສະຖານທີ່ ທີ່ມີຊື່ວ່າ “ອັລ-ອັບວາ” ທາງລະຫວ່າງຈາກເມືອງມາດິນະຫ໌-ມັກກະຫ໌.

ຫຼັງຈາກທີ່ແມ່ຂອງທ່ານໄດ້ເສຍຊີວິດ ທ່ານໄດ້ຮັບການລ້ຽງດູຈາກພໍ່ຕູ້ຂອງທ່ານຄື **ທ່ານອັບດຸລມຸດຕໍລິບ** ອາໄສຢູ່ນໍາພໍ່ຕູ້ໄດ້ພຽງ 2 ປີ ພໍ່ຕູ້ຂອງທ່ານກໍ່ໄດ້ເສຍຊີວິດ.

ອາຍຸ 8 ປີ ທ່ານໄດ້ຮັບການລ້ຽງດູຈາກລຸງຂອງທ່ານຄື **ທ່ານອະບູຕໍລິບ** ທ່ານໄດ້ຊ່ວຍວຽກລຸງຂອງທ່ານໂດຍການລ້ຽງເເກະ. ອາຍຸໄດ້ 12 ປີໄດ້ອອກໄປຄ້າຂາຍກັບລຸງທີ່ເມືອງ ຊາມ (ຊີເຣຍ).

ອາຍຸ 25 ປີ ແມ່ຍິງຜູ້ຮັ່ງມີຄົນຫນື່ງຂໍໃຫ້ທ່ານນໍາກອງຂະບວນໄປຄ້າຂາຍທີ່ຊີເຣຍ. ຜົນງານທ່ານເປັນທີ່ປະທັບໃຈຍ້ອນວ່າທ່ານບໍ່ຄົດໂກງຄືກັບພໍ່ຄ້າຄົນອື່ນ ແລະ ເນື່ອງຈາກຊື່ສຽງດ້ານມາລະຍາດ ແລະຄວາມຊື່ສັດ ແມ່ຍິງຈຶ່ງຂໍແຕ່ງງານກັບທ່ານ ກໍ່ຄືທ່ານຍິງຄໍດີຈະຫ໌ ຣໍດິຍັລລໍຮຸ ອັນຮາ ມີລູກນຳກັນ 6 ຄົນ ຊາຍ 2 ຄົນ ແລະ ຍິງ 4 ຄົນ.

ອາຍຸ 40 ປີ ທ່ານມັກຫລີກລ່ຽງການພົບປະຜູ້ຄົນໃນຍຸກນັ້ນທີ່ຫມົກມຸ້ນຢູ່ກັບຄວາມຊົ່ວ ໄປຢູ່ເທິງພູເຂົາ, ຈົນມີເທວະດາ (ມະລາອິກະຫ໌ ຈິບລີລ) ນໍາຄໍາສັ່ງຈາກພຣະເຈົ້າມາເພື່ອແຕ່ງຕັ້ງທ່ານໃຫ້ເປັນສາດສະດາຫລື ນະບີ. ລະຫວ່າງນີ້ ທ່ານໄດ້ເຜີຍແຜ່ສາສະຫນາກັບຄອບຄົວຄົນໃກ້ຊິດມິດສະຫາຍແບບເປັນຄວາມລັບໆ.

ອາຍຸ 43 ປີ ທ່ານໄດ້ເຜີຍແຜ່ສາສະຫນາຢ່າງເປີດເຜີຍ, ແຕ່ຕ້ອງພົບເຈີການຕໍ່ຕ້ານຢ່າງຮຸ່ນແຮງແມ້ວ່າກ່ອນຫນ້ານີ້ລາວຈະເປັນຜູ້ໄດ້ຮັບຄວາມເຄົາລົບມາຕະຫລອດກໍ່ຕາມ, ຍ້ອນຄົນມີອິດທິພົນບໍ່ຢາກເສຍອຳນາດ. ຜູ້ສັດທາສ່ວນໃຫຍ່ເປັນຄົນຈົນຫລືທາດທີ່ບໍ່ມີອານາດອິດທິພົນ ບໍ່ມີໃຜປົກປ້ອງເຮັດໃຫ້ຖືກທໍ່ລະມານຢ່າງຫນັກ. ໃນລະຫວ່າງນີ້ມີເຫດການສໍາຄັນຫຼາຍເຫດການເຊັ່ນ ການອົບພະຍົບໄປຮາບາຊະຫ໌ (ປະເທດອີທິໂອເປຍ) ຄັ້ງທໍາອິດມີຄົນອົບພະຍົບຈໍານວນ 16 ຄົນ, ຄັ້ງທີ່ສອງມີຄົນອົບພະຍົບ 35 ຄົນ.ເຫດການ ການເຂົ້າຮັບອິສລາມຂອງທ່ານຮຳຊະຫ໌ ແລະ ທ່ານ ອຸມັຣ ອິນນຸ ຄອດຕ໋ອບ.

ອາຍຸ 47 ປີ ຖືກຕັດຂາດຈາກຜູ້ຄົນໃນມັກກະຫ໌ (ກຸເຣຊ) ເປັນປີທີ່ທໍລະມານທີ່ສຸດສໍາຫຼັບທ່ານນະບີ ແລະ ຄອບຄົວ ລວມເຖິງມຸສລິມທີ່ເຂົ້າຮັບອິສລາມໃນຂະນະນັ້ນ. ເນື່ອງຈາກຖືກຕັດຂາດຈາກການຊ່ວຍເຫຼືອຄ້າຂາຍ ແລະ ຫ້າມພົບປະຫາສະມາຄົມນຳຜູ້ທີ່ນັບຖືອິສລາມເຮັດໃຫ້ເກີດຄວາມຂາດແຂນອາຫານຢ່າງໜັກຈົນຕ້ອງກິນໃບ້ໄມ້ແທນ.

ອາຍຸ 50 ປີ ເມຍ ແລະ ລຸງທີ່ຮັກ ຜູ້ປົກປ້ອງທ່ານມາຕະຫລອດໄດ້ເສຍຊີວິດ. ເປັນປີແຫ່ງຄວາມໂສກເສົ້າກໍ່ວ່າໄດ້ ເມື່ອພວກກູເຣຊມັກກະຫ໌ບໍ່ຍອມຮັບການເຊີນຊວນຂອງທ່ານ ທ່ານຈຶ່ງລອງໄປເຜີຍແຜ່ເຊີນຊວນໃຫ້ເຂົ້າສາສະຫນາທີ່ເມືອງຕໍອີຟ ແຕ່ຖືກປະຕິເສດ ແລະຖືກທໍາລາຍຈົນທ່ານນະບີເລືອດໄຫລຈາກຫົວຮອດຕີນ, ແລະ ອັລລໍຫ໌ໄດ້ປອບໃຈທ່ານໂດຍການໃຫ້ຂຶ້ນໄປຟາກຟ້າ (ອິສຣໍມຽະຣອດ) ເພື່ອໄປຮັບບົດບັນຍັດການລະມາດ.

ອາຍຸ 51 ປີ ມີຊາວເມືອງມາດີນະຮ໌ມາເຮັດພິທິຮັຈທີ່ເມືອງມັກກະຮ໌ ທ່ານຈື່ງໄດ້ເຜີຍແຜ່ສາສະຫນາໃຫ້ຟັງ ປະກົດວ່າສ້າງຄວາມປະທັບໃຈໃຫ້ຊາວເມືອງມະດີນະຮ໌ ລະຫວ່າງນີ້ທ່ານໄດ້ສົ່ງທູດໄປເມືອງມະດີນະຮ໌ ຄືທ່ານ ມຸສອັບ ບິນອູໄມຣ ແລະ ທ່ານ ອັມຣູ ບິນອຸມມຸມັກຕູມ ເພື່ອເຜີຍແຜ່ຄໍາສອນທີ່ເມືອງມາດີນະຫ໌ ຈົນເຮັດໃຫ້ປະຊາຊົນໃນເມືອງມາດີນະຫ໌ປ່ຽນມາຮັບອິສລາມເປັນຈຳນວນຫຼາຍ ຈື່ງຂໍໃຫ້ທ່ານອົບພະຍົບຍ້າຍໄປຢູ່ເມືອງມາດີນະຮ໌ຍ້ອນເມືອງມະດີນະຮ໌ຮັບອິດສະລາມກັນເກືອບຫມົດແລ້ວ ທ່ານຈຶ່ງສັ່ງໃຫ້ສະຫາຍທັ້ງຫມົດຍ້າຍໄປກ່ອນ.

ອາຍຸ 53 ປີ ທ່ານໄດ້ຮັບຄໍາບັນຊາຈາກອັລລໍຫ໌ໃຫ້ສາມາດອົບພະຍົບຍ້າຍໄປເມືອງມາດີນະຮ໌ໄດ້ ເປັນເຫດການທີ່ສຳຄັນຫລາຍຂອງສາສະຫນາອິດສະລາມ. ທ່ານໄດ້ສ້າງມັດສະຍິດ (ໂບດ) ເພື່ອເປັນສູນຮ່ວມຂອງຊຸມຊົນຊາວມຸສລິມ ແລະ ຂຽນກົດຫມາຍຂື້ນມາເພື່ອຄຸ້ມຄອງປະຊາຊົນ, ສ້າງຄວາມເປັນພີ່ນ້ອງ ພ້ອມເຮັດສົນທິສັນຍາກັບຊາວຢິວ 3 ເຜົ່າໃນເມືອງທີ່ຍັງບໍ່ຮັບອິດສະລາມນໍາ.

ລະຫວ່າງນີ້ຊາວເມືອງມັກກະຮ໌ (ກຸເຣຊ) ສົ່ງທະຫານອອກມາໂຈມຕີເຮັດສົງຄາມກັບອິິສລາມຫຼາຍຄັ້ງ ທ່ານສາດສະດາຕ້ອງກຽມຕົວປ້ອງກັນເມືອງຈາກການຮຸກຮານຂອງພວກກຸເຣຊ ແລະ ມັກໄດ້ຮັບໄຊຊະນະສະເໝີ, ເຜົ່າຢິວທັ້ງ 3 ຫັກຫລັງ ແລະ ຜິດສົນທິສັນຍາທີ່ໄດ້ເຮັດໄວ້ກັບອິສລາມ ທ່ານຈຶ່ງສັ່ງໃຫ້ປາບປາມຊາວຢິວທີ່ອາໄສຢູ່ໃຫ້ອອກໄປຈາກເມືອງມາດີນະຫຼ, ແຕ່ມີເຜົ່າຫນຶ່ງທີ່ທ່ານສາດສະດາແຕ່ງງານກັບລູກສາວຫົວຫນ້າເຜົ່າເຮັດໃຫ້ຄົນທັງເຜົ່າກັບໃຈກັນມາຮັບອິດສະລາມ.

ກິດຈະວັດປະຈໍາວັນຂອງທ່ານແມ່ນສອນພຣະດຳລັດຄໍາສັ່ງໃຊ້ຈາກພຣະເຈົ້າ(ອັລກຸຣອານ) ມາລະຍາດວິໄນ ແລະ ຫຼັກຄໍາສອນຕ່າງໆ ໃນອິສລາມ, ຄຸ້ມຄອງດູແລປະຊາຊົນໃນເມືອງມາດີນະຫ໌, ຢ້ຽມຢາມຄົນເຈັບ, ຢ້ຽມຢາມງານບຸນ, ຢ້ຽມຢາມບ້ານຫ່າງໄກ, ລາວເຮັດວຽກພຽງແຕ່ງານນ້ອຍ ໆ ໃນເຮືອນຂອງເມຍລາວ, ທ່ານເປັນຜູ້ຊາຍທີ່ທຸກຍາກ. ສະຫາຍຂອງທ່ານບາງຄົນໄດ້ລາຍງານວ່າທ່ານອາໄສຢູ່ເປັນເດືອນໂດຍບໍ່ໄດ້ຈູດໄຟເພື່ອເຮັດອາຫານໂດຍອາໄສກິນຫມາກໄມ້.

59 ປີ ເຮັດສັນຍາສະຫງົບເສິກກັບເມືອງຊາວມັກກະຮ໌ ກຸເຣຊ ລະຫວ່າງນີ້ທ່ານໄດ້ສົ່ງຄະນະທູດໄປເຜົ່າອາຫຣັບຕ່າງໆ ແລະ ອານາຈັກໃຫຍ່ໆ ເຊັ່ນ ໂຣມັນ, ເປີເຊຍ ເພື່ອເຜີຍແຜ່ສາສະຫນາ ບາງເຜົ່າກໍສົ່ງຄະນະທູດມາເຊື່ອມສຳພັນກັບທ່ານ.

61 ປີ ຊາວກູເຣຊເມືອງມັກກະຮ໌ຫັກຫລັງເຮັດຜິດສົນທິສັນຍາສະຫງົບເສິກ, ເຮັດສົງຄາມບຸກໂຈມຕີຊາວມຸສລິມ ທ່ານຈື່ງປຸກລະດົມພົນທະຫານເພື່ອໄປເຮັດສົງຄາມກັບຊາວເມືອງມັກກະຮ໌ ແຕ່ຊາວກຸເຣຊມັກກະຫ໌ ຍອມຈຳນວນໂດຍດີບໍ່ມີການຕໍ່ສູ້ນອງເລືອດໃດໆ. ທ່ານໄດ້ໃຫ້ອະໄພໃຫ້ທຸກຄົນທີ່ເຄີຍທໍາຮ້າຍທ່ານ ການໄດ້ຮັບໄຊຊະນະເມືອງມັກກະຮ໌ເທື່ອນີ້ບໍ່ມີໃຜສູນເສຍ, ຈາກນັ້ນສາດສະດາສັ່ງໃຫ້ທໍາລາຍຮູບປັ່ນທັ້ງຫມົດ ລະຫວ່າງນີ້ຊາວອາຫຣັບທັ້ງຫມົດຫັນມານັບຖືສາສະຫນາອິດສະລາມ.

62 ປີ ເຮັດຮັຈອໍາລາ ທ່ານໄດ້ອອກເດິນທາງຈາກເມືອງມາດີນະຫ໌ ໃນວັນທີ່ 25 ຂອງເດືອນ 11 ໂດຍມີມຸສລິມຕ່າງພາກັນເຂົ້າຮ່ວມເຖິ່ງ 10.000 ຄົນ. ມາຮອດມັກກະຫ໌ ໃນວັນພຸດ ເດືອນຊູລຮິຈຈະຫ໌ ທ່ານໄດ້ນຳພາມຸສລິມເຮັດຕໍວາຟກະບະຫ໌ ແລະ ເດີນລະຫວ່າງພູເຂົາຊໍຟາ ມັຣມະຫ໌. ໃນການເຮັດພິທິຮັຈຄັ້ງນີ້ທ່ານໄດ້ສັ່ງເສຍມຸສລິມໃນຫຼາຍໆເລື່ອງ. ເມື່ອແລ້ວຈາກພິທິຮັຈກໍ່ໄດ້ເດິນທາງກັບ ເມື່ອຮອດເມືອງມາດີນະຫ໌ ອາການເຈັບປວຍຂອງທ່ານກໍ່ເລີ່ມສະແດງອາການ ແລະ ທ່ານໄດ້ຮັກສາຕົວທີ່ບ້ານທ່ານຍິງອາອີຊະຫ໌.

ອາຍຸໄດ້ 63 ປີ ທ່ານສາດສະດາໄດ້ເສຍຊີວິດທີ່ເມືອງມາດີນະຮ໌, ຢູ່ເທິ່ງຕັກພັນລະນາຂອງທ່ານ ທ່ານຍິງອາອີຊະຫ໌ ຣໍດິຍັລລໍຮຸ ອັນຮາ. ໃນເວລາກາງເວັນຂອງວັນທີ່ 12 ເດືອນ ຣໍບິອຸລ ເອົາວັລ ປີທີ່ 13 ຂອງການຮິຈເຣາະຫ໌ອົບພະຍົບ, ແລ້ວສາດສະໜາອິດສະລາມກໍ່ໄດ້ແຜ່ຫລາຍໄປທົ່ວທຸກປະເທດ.

**ຄວາມສຳຄັນຂອງຊີວະປະຫວັດ ທ່ານສາດສະດາ ມູຮຳຫມັດ ﷺ ­­­**

ໄດ້ເປັນທີ່ປະຮູ້ຈັກໃນປະຫວັດສາດຕັ້ງແຕ່ສະໄໝກ່ອນ ແລະ ຍັງເປັນພະຍານຕໍ່ມະນຸດຊາດ ເຖິງຮູບແບບສັງຄົມຫຼາກຫຼາຍທີ່ດຳເນີນວິຖີຊີວິດມາ ແລະ ກ່າວເຖິງຊີວະປະຫວັດຂອງຜູ້ຄົນຕ່າງໆເຊັ່ນ ບັນດາກະສັດ ຜູ້ມີຄວາມຍຸຕິທໍາ, ຜູ້ນໍາ, ວິລະຊົນ, ນັກກະວີ, ນັກປະດິດ, ແລະ ອື່ນໆ ປະຫວັດສາດເຫຼົ່ານັ້ນເປັນທີ່ຮູ້ຈັກຢ່າງກວ້າງຂວາງ ແຕ່​ມີຊົນກຸ່ນໜຶ່ງໃນໜູ່​ມະນຸດ​ທີ່​ມີ​ກຽດ ຊີວະປະຫວັດຂອງເຂົາເຈົ້າມີຄວາມສໍາຄັນ ແລະ ມີປະໂຫຍດຢ່າງຫຼາຍ ຊີວະປະຫວັດພວກນັ້ນຄືບັນດາສາດສະດາ ເພາະວ່າຊີວະປະຫວັດຂອງບຸກຄົນອື່ນໆ ໃນສັງຄົມມະນຸດທີ່ປະກົດຢູ່ໃນແງ່ມຸມ ມີປະໂຫຍດສະເພາະໃນວົງຈຳກັດ ແຕ່ໃນເວລາດຽວກັນ, ຊີວະປະຫວັດຂອງບັນດາສາດສະດາ ແລະ ຣໍສູລ ມີປະໂຫຍດຫຼາຍກວ່າ ແລະ ມີຜົນກະທົບຢ່າງກວ້າງຂວາງຕໍ່ຊີວິດຂອງມະນຸດ ໂດຍພຣະອົງອັລລໍຫ໌ ​ເລືອກ​ເຂົາ​ເຈົ້າ​ເພື່ອ​ຊີ້​ນຳ​ຜູ້​ຄົນ ຊີ​ວິດ​ຂອງ​ບັນດາສາດ​ສະ​ດາ ​ແລະ ຣໍສູລ ປຽບ​ຄື​ກັບ​ແສງ​ໄຟ​ທີ່​ສ່ອງ​ແສງ​ທາງ​ໃຫ້​ມະ​ນຸດ ແລະ ສ້າງຮູບແບບສໍາລັບການປະຕິບັດຮອຍຕາມໃນ ສາດສະໜາ ດັງທີ່ອັລລໍຫ໌ ໄດ້ດຳລັດວ່າ

ﵡأُولَٰٓئِكَ ٱلَّذِينَ هَدَى ٱللَّهُ ۖ فَبِهُدَىٰهُمُ ٱقْتَدِهْ قُل لَّآ أَسْـَٔلُكُمْ عَلَيْهِ أَجْرًا ۖ إِنْ هُوَ إِلَّا ذِكْرَىٰ لِلْعَٰلَمِينَﵠ

ຄວາມໝາຍວ່າ: ພວກເຂົາເຫຼົ່ານັ້ນ ທີ່ອັລລໍຫ໌ໄດ້ຊົງນໍາທາງພວກເຂົາ ແລະ ​ດ້ວຍ​ການ​ຊີ້​ນໍາ​ຂອງ​ເຂົາ​ເຈົ້າ​ ເຈົ້າກໍ່ຈົ່ງປະ​ຕິ​ບັດ​ຕາມ​ຮອຍ​ພວກເຂົາ​ ຈົ່ງກ່າວເຖິດວ່າ ຂ້ອຍ​ບໍ່​ໄດ້​ຮ້ອງ​ຂໍ​​ທ່ານທັ້ງຫຼາຍ​ໃນ​ການນັ້ນ​, ເຊິ່ງຜົນລາງ​ວັນ​ນັ້ນແມ່ນ ​ບໍ່​ມີ​ຫຍັງ​ອື່ນ​ນອກຈາກ ການລະນຶກເຖິງຂອງຊາວໂລກທັ້ງຫຼາຍ ເທົ່ານັ້ນ

(ສູເຣາະຫ໌ ອັລ-ອາມ : 90)

ແນ່ນອນ, ຊີວະປະຫວັດຂອງບັນດາສາດສະດາ ມັນເປັນຊີວະປະວັດທີ່ສົມບູນແບບ ແລະ ຊີວະປະຫວັດຂອງສາດສະດາ ມູຮຳຫມັດ ໄດ້ກາຍເປັນຊີວະປະວັດທີ່ຄົບຖ້ວນ, ຍິ່ງໃຫຍ່, ມີກຽດ ແລະ ສະຫງ່າລາສີ ຈະມີຜູ້ປະຕິບັດຕາມຈົນຮອດວັນສິ້ນໂລກ ຄວາມແຕກຕ່າງໃນຊີວະປະຫວັດຂອງທ່ານນະບີໄດ້ປະກົດຊັດເຈນໃນຫຼາຍດ້ານຮ່ວມກັນ ພວກເຮົາຈະຍົກເອົາດ້ານທີ່ສໍາຄັນ ມາເລົ່າສູ່ຟັງນຳກັນ;

# **ການສືບເຊື້ອສາຍຂອງທ່ານນະບີມູຮຳມັດ ﷺ**

ທ່ານຊື່ ມຸຮຳມັດ ລູກຂອງທ່ານອັບດິລລາຫ໌ ບິນອັບດິລມຸດຕໍລິບ ບິນຮາຊີມ ບີນອັບດິລມະນາຟ ບິນກຸຊ໊ອຍ ບິນກິລາບ ບິນມູຣເຣາະຫ໌ ເຊື້ອສາຍຂອງທ່ານໄປຈົບທີ່ທ່ານອັດນານ ເຊິ່ງເປັນລູກຂອງທ່ານອິສມາອີລ ລູກຂອງທ່ານນະບີອິບຣໍຫີມ ອະໄລຮິສສະລາມ ມານດາຂອງທ່ານນະບີ **ﷺ** ຊື່ທ່ານນາງອາມີນະຫ໌ ລູກຂອງວະຫ໌ບີ ບິນຕິ ອັບດິບຸຣຊູຫຼເຣາະຫ໌ ບິນຕິກິລາບ ບິນຕິມູຣເຣາະຫ໌

ເຊື້ອສາຍທາງດ້ານບິດາ ແລະ ມານດາຂອງທ່ານ ຈະສືບສາຍໄປເຖິງທ່ານນະບີອິບຣໍຮີມ ອະໄລຮິສສະລາມ1 ເຊິ່ງເປັນບິດາຂອງບັນດານະບີຕ່າງໆ ເຊື້ອສາຍຂອງທ່ານນະບີຖືໄດ້ວ່າເປັນເຊື້ອສາຍທີ່ມີກຽດ ແລະ ດັ່ງເດີມ ເຊິ່ງອັລລໍຫ໌ ໄດ້ປະທານໃຫ້ ແລະ ເລືອກທ່ານເປັນນະບີ ທ່ານໄດ້ກ່າວກ່ຽວກັບເຊື້ອສາຍອັນມີກຽດໄວ້ວ່າ:

 عن واثلة بن الأسقع، يقول: سمعت رسول الله صلى الله عليه وسلم يقول: «إن الله اصطفى كنانة من ولد إسماعيل، واصطفى قريشا من كنانة، واصطفى من قريش بني هاشم، واصطفاني من بني هاشم»

[صحيح مسلم](https://hadithprophet.com/hadith-book-7.html)| كتاب الفضائل باب فضل نسب النبي صلى الله عليه وسلم، وتسليم الحجر عليه قبل النبوة (حديث رقم: 4129 )

**“ແທ້ຈິ່ງອັລລໍຫ໌ ໄດ້ເລືອກ ກິນານະຫ໌ ມາຈາກລູກຫຼານຂອງອິສມາອີລ ຊົງເລືອກກູເຮຊມາຈາກກິນານະຫ໌ ເລືອກບານີຮາຊີມມາຈາກກຸເຮຊ ແລະ ເລືອກຂ້ອຍມາຈາກບະນີຮາຊີມ” 2**

ທ່ານນະບີ ﷺ ເປັນຜູ້ບໍລິສຸດ ມາຈາກຕະກູນທີ່ບໍລິສຸດ ເປັນຄົນທີ່ດີມາຈາກຕະກູນທີ່ດີ ການທີ່ທ່ານນະບີ ﷺ ມາຈາກຕະກູນທີ່ສູງສົ່ງ ແນ່ນອນວ່າມີຜົນຫຼາຍປະການ ເຊັ່ນ ເປັນປັດໃຈສໍາຄັນທີ່ເຮັດໃຫ້ການເຜີຍແຜ່ອິດສະລາມປະສົບຜົນສໍາເລັດຕັ້ງແຕ່ເລີ່ມຕົ້ນ ທັ້ງນີ້ ຍ້ອນ​ແມ່ນ​​ວ່າ​ການມີພັກພວກນັ້ນເປັນເລື່ອງ​ສໍາ​ຄັນ​ຫຼາຍ​ສໍາ​ລັບ​ປະ​ເທດ​ອາ​ຣັບ ສາມາດເຫັນໄດ້ວ່າຜູ້ທີ່ປ່ຽນໃຈເຫລື້ອມໃສໃນອິດສະລາມໃນລຸ້ນທໍາອິດທີ່ບໍ່ມີພັນທະມິດພັກພວກ ຈະ​ຖືກທຳຮ້າຍຫຼາຍກວ່າຜູ້ອື່ນ ແລະ ທ່ານນະບີມຸຮຳຫມັດ ﷺ ກໍ່ຖືກທໍາຮ້າຍຢ່າງຮຸນແຮງຈາກພີ່ນ້ອງໃກ້ຊິດ ຄືອະບູລະຮັບ ແຕ່ທ່ານໄດ້ຮັບການປົກປ້ອງເບິ່ງແຍງຢ່າງດີຈາກອະບູຕໍລິບລຸງຂອງທ່ານນະບີ ຈຶ່ງເຮັດໃຫ້ສາມາດຜ່ານອຸປະສັກໃນການເຜີຍແຜ່ອິດສະລາມໄປໄດ້ ແລະ ການທີ່ທ່ານມາຈາກຕະກູນທີ່ສູງສົ່ງ ຖືວ່າເປັນການຕອບໂຕ້ຕໍ່ຜູ້ທີ່ກ່າວຫາການເຜີຍແຜ່ຄໍາສອນຂອງສາດສະດາ ເປັນການສະທ້ອນເຖິງສະພາບສັງຄົມທີ່ແທ້ຈິງ ຄືກັນກັບວັດຖຸນິຍົມອື່ນໆ ການຮຽກຮ້ອງເປັນສະແດງເຖິງສິ່ງທີ່ຕ້ອງທົນທຸກທໍລະມານໃນຊີວິດ ຖ້າ​ຫາກ​ທ່ານນະບີມາຈາກຕະກູນທີ່ຕ່ຳຕ້ອຍແລ້ວ ສັດຕູຂອງອິດສະລາມຈະອ້າງທັນທີວ່າ ການ​ເຜີຍແຜ່ອິດສະລາມຂອງ​ທ່ານ​ແມ່ນ​ຄວາມ​ພະ​ຍາ​ຍາມ​ທີ່​ຈະ​ອ້າງ​ເອົາ​ສິ່ງ​ທີ່​ທ່ານ​ບໍ່​ມີ​ ແລະ ພວກເຂົາຍັງຈະອ້າງວ່າ ຄວາມສະເໝີພາບທີ່ຮຽກຮ້ອງນັ້ນ ແມ່ນຄວາມພະຍາຍາມທີ່ຈະສ້າງຄວາມໜ້າເຊື່ອຖືກັບທ່ານ ແລະ ພັກພວກຂອງທ່ານເທົ່ານັ້ນ

1.ຊີເຣາະຫ໌ຕູບນີຮິຊາມ ໂດຍ ມູຮຳຫມັດ ມຸຮັຍຍິດດີນ ອັບດຸລຮະມີດ 1/1 ອັກຣອມດິຍາ ອຸມາຣີຍ໌ ອັຊຊີເຣາະຫ໌ອັນນະບາວີຍະຫ໌ ອັຊຊໍຮີຫະຫ໌ 1/90 ອິບຣໍຫີມ ອະລີ 19/20

2.ເບິ່ງທີ່ໜັງສືສໍຮິຫ໌ ມຸສລິມ ບາບ ຟະຕໍອີ້ລນະຊັບ ອັລນະບີ ﷺ

# **2. ການເກີດ ແລະ ໄວເດັກຂອງທ່ານນະບີມູຮຳມັດ ﷺ**

ສາດສະດາມູຮໍາມັດ **ﷺ**​ **​ເກີດ​ໃນ​ວັນ​ຈັນ ​ເດືອນ 12 ​ເດືອນ ຣໍບີອຸລ ເອົາວັລ** (ເດືອນ 3 ຕາມປະຕິທິນອິສລາມ) ​ໃນ​ປີ​ຊ້າງ1 ກົງ​ກັບ​ປີ ຄ.ສ. 571 ພຣະອົງອັລລໍຫ໌ໄດ້ກໍາໜົດໃຫ້ເດັກນ້ອຍທີ່ເກີດໃໝ່​ຈະ​ບໍ່​ໄດ້​ເຫັນ​ຫນ້າພໍ່​ຂອງ​ຕົນເອງ​ ເພາະພໍ່ຂອງທ່ານໄດ້ເສຍຊີວິດກ່ອນທີ່ທ່ານຈະເກີດ ໃນ​ຂະ​ນະ​ທີ່​ເດີນ​ທາງ​ໄປ​ເຮັດ​ວຽກ​ນຳ​ພໍ່​ຕູ້​ຂອງ​ເພິ່ນ​ໃນນະຄອນເມືອງມະດີນະຫ໌ ເຊິ່ງພໍ່ຕູ້ເອງກໍ່ໄດ້ຊ່ວຍອາມີນະຫ໌ ຜູ້ເປັນແມ່ ແລະ ເດັກເກີດໃຫມ່ດ້ວຍດີ ອັບດຸລມຸດຕໍລິບພໍ່​ຕູ້ ໄດ້ໃຫ້ການຕ້ອນຮັບຢ່າງອົບອຸ່ນ ແລະ ຕັ້ງຊື່ໃຫ້ເດັກນ້ອຍຜູ້ນັ້ນວ່າ ມູຮຳມັດ (ແປວ່າ ຜູ້ທີ່ໄດ້ຮັບການສັນລະເສີນ)

# **3. ການໃຫ້ນໍ້ານົມ ແລະ ການຜ່າໜ້າເອິກ**

ມັນເປັນປະເພນີຂອງຊາວອາຣັບ ທີ່ຈະສົ່ງເດັກນ້ອຍເກີດໃຫມ່ໄປລ້ຽງຢູ່ໃນຊົນນະບົດ ເພື່ອດໍາລົງຊີວິດຢູ່ໃນທ່າມກາງທໍາມະຊາດ ອາກາດສົດໄສ ແລະ ອາຫານທີ່ດີ ແລະ ຈະເຮັດໃຫ້ເດັກນ້ອຍມີຮ່າງກາຍທີ່ແຂງແຮງ ມີ​ຈິດໃຈທີ່​ເຂັ້ມ​ແຂງ​ ເດັດດຽວ ເຊິ່ງຖືວ່າເປັນໜ້າທີ່ທີ່ສໍາຄັນໃນຊີວິດຂອງຊາວອາຣັບ ທີ່ເຕັມໄປດ້ວຍການຕໍ່ສູ້ອັນເປັນສັນຍາລັກຂອງຊາດອາຣັບ ​ແລະ ​ກໍ​ໄດ້​ພົບ​​ວ່າ​ທຸກໆ​ປີຈະມີ​ແມ່​ນົມ​ຈາກ​ຊົນນະບົດ​ໄດ້​ເດີນທາງ​ເຂົ້າມາໃນ​ເມືອງ​ເພື່ອ ຮັບຈ້າງ​ດູ​ແລ​ເດັກ​ທີ່​ເກີດ​ໃໝ່ ເພື່ອ​ຈະ​ໄດ້​ຮັບ​ຄ່າຕອບແທນ

ໃນປີທີ່ທ່ານນະບີ **ﷺ** ເກີດມີແມ່ນົມຈໍານວນຫນຶ່ງທີ່ໄປຮັບຈ້າງລ້ຽງເດັກນ້ອຍ ແຕ່ໃນເວລາທີ່ຖືກສະເຫນີໃຫ້ຮັບລ້ຽງເອົາ ມຸຮຳຫມັດ ພວກເຂົາທັງຫມົດກໍ່ປະຕິເສດ ຍ້ອນ​ວ່າທ່ານເປັນເດັກກຳພ້າ ດັ່ງທີ່ ຮາລີມະຫ໌2 ໄດ້ ເວົ້າວ່າ: "ແມ່ຫຼືລຸງຫຼືພໍ່ຕູ້ຂອງເດັກນ້ອຍຄົງຈະບໍ່ໃຫ້ອີຫຍັງແກ່ພວກເຮົາໄດ້ຫຼາຍດອກ" ແລະ ຮາລີມະຫ໌ຊະດີຍະຫ໌ ເປັນແມ່ນົມທີ່ໄປຊ້າກວ່າຜູ້ອື່ນ ເພາະ​ວ່າ​ຍານ​ພາ​ຫະ​ນະ (ອູດ) ​ທີ່​ນາງ​ຂີ່​ນັ້ນ​ຈ່ອຍ ແລະ ​ອ່ອນ​ແອ ຈຶ່ງເຮັດໃຫ້ມັນຍ່າງຊ້າ ເມື່ອ​ນາງ​ໄປ​ຮອດໃນໂຕ​ເມືອງ ນາງ​ໄດ້​ພົບ​ເຫັນ​ແມ່​ນົມທີ່​ທັງ​ໝົດ​ໄດ້ຮັບ​ເອົາ​ເດັກນ້ອຍໄປໝົດແລ້ວ ເຫຼືອພຽງແຕ່ ມຸຮຳຫມັດ ໄດ້ຖືກປະໄວ້ໂດຍບໍ່ມີຜູ້ໃດທີ່ຈະຮັບເອົາໄປລ້ຽງ ທໍາອິດນາງບໍ່ຕ້ອງການທີ່ຈະຮັບເອົາມຸຮຳຫມັດໄປລ້ຽງ ແຕ່ເມື່ອນາງໄດ້ປຶກສາຫາລືກັບຜົວຂອງນາງ ສະນັ້ນ ນາງ​ຈຶ່ງ​ບອກ​ຜົວ​ວ່າ ນາງ​ບໍ່​ຢາກ​ກັບ​ໄປ​ມື​ເປົ່າ ໂດຍ​ບໍ່​ມີ​ເດັກກັບໄປ​ລ້ຽງ ສະນັ້ນນາງສາບານກັບອັລລໍຫ໌ວ່າ ຕ້ອງຮັບເອົາ ມຸຮຳຫມັດໄປລ້ຽງ

1. ປີທີ່ກະສັດອິບຣໍຫະຫ໌ ຮັບຊີ ຈາກເຍເມນ ຢົກທັບໄປເພື່ອທໍາລາຍກະບະຫ໌ ນໍາທັບໂດຍກອງທັບຊ້າງ ອັລລໍຫ໌ ໄດ້ສົ່ງນົກຫຼາຍຝູງນໍາຫິນຈາກໄຟນະຣົກມາໂຍນໃສ່ພວກເຂົາເຫຼົ່ານັ້ນ

2. ຄື ຮາລີມະຫ໌ ບຸດສາວຂອງ ຫາຣີສ ຈາກເຜົາບະນີ ສະດີ

ທັນທີ ທີ່ນາງໃຫ້ນົມແກ່ມຸຮຳຫມັດດູດ ຄວາມປະເສີດໄດ້ປະກົດຂຶ້ນກັບຮາລີມະຫ໌ ນາງມີນໍ້ານົມຢ່າງຫຼາຍຂຶ້ນ ຈາກທີ່ເຄີຍແຫ້ງ ຫຼື ເກືອບຈະບໍ່ມີເລີຍ ເຊັ່ນດຽວກັບແບ້ຂອງນາງທີ່ຮັງນົມຂອງມັນແຫ້ງເພາະຄວາມຈ່ອຍກໍ່ກັບມາມີນ້ຳນົມຢ່າງຫຼວງຫຼາຍ ຈຶ່ງສາມາດໃຫ້ນາງ ແລະ ສາມີໄດ້ດື່ມນ້ຳນົມແບ້ ແລະ ນອນຫຼັບຢ່າງສະບາຍໃນຄືນນັ້ນ ສາມີຂອງນາງຈຶ່ງເຂົ້າໃຈທັນທີວ່າເດັກນ້ອຍຄົນນີ້ຄົງບໍ່ແມ່ນເດັກນ້ອຍທຳມະດາແທ້ ຈຶ່ງເວົ້າກັບພັນລະຍາຂອງລາວວ່າ **ຮາລີມະຫ໌ຂ້ອຍຂໍສາບານຕໍ່ອັລລໍຫ໌ ວ່າ ເຮົາໄດ້ເດັກທີ່ມີຄວາມປະເສີດໄວ້ລ້ຽງດູແລ້ວ** ເຊັ່ນດຽວກັນພາຫານະຂອງນາງທີ່ຈ່ອຍອ່ອນແອ ກັບມາແຂງແຮງສາມາດຍ່າງນຳຫນ້າແມ່ນົມຄົນອື່ນໆ ຈົນສ້າງຄວາມປະລາດໃຈໃຫ້ກັບພວກນາງເຫຼົ່ານັ້ນ ເຮັດໃຫ້ພວກນາງຖາມຂຶ້ນມາວ່າ **“ຮາລີມະຫ໌ເກີດອີຫຍັງຂຶ້ນກັບພາຫານະຂອງເຈົ້າ?”** ນາງຕອບວ່າ **“ຂໍສາບານຕໍ່ອັລລໍຫ໌ ວ່າຂ້ອຍໄດ້ເດັກທີ່ມີສິລິມົງຄົນຂີ້ເຖິ່ງຫລັງຂອງມັນ”**

ຄວາມເປັນສິລິມົງຄົນຂອງມູຮຳຫມັດ ໄດ້ເກີດຂຶ້ນກັບຄອບຄົວຂອງຮາລີມະຫ໌ຢ່າງຕໍ່ເນື່ອງ ເມື່ອນາງກັບມາຮອດເຮືອນ ໝູ່ບ້ານຂອງນາງໃນປີນັ້ນເປັນປີທີ່ມີຄວາມແຫ້ງແລ້ງ ຝູງແກະຝູງແບ້ທີ່ອອກໄປຫາຫຍ້າກິນຢ່າງຫິວໂຫຍກໍ່ຕ້ອງກັບມາຢ່າງຫິວໂຫຍຄືເກົ່າ ເພາະທົ່ງຫຍ້າມີນ້ອຍ ແຕ່ວ່າຝູງແກະຂອງຮາລີມະຫ໌ອອກໄປຢ່າງຫິວໂຫຍແຕ່ກັບມາຢ່າງອິ່ມເອມ ແລະ ສາມາດໃຫ້ນ້ຳນົມຢ່າງຫລວງຫຼາຍ

ໂດຍທຳນຽມການປະຕິບັດແລ້ວ ເມື່ອຄົບຮອດ ສອງ ປີ ແມ່ນົມສິນຳເດັກນ້ອຍທີ່ຮັບມາລ້ຽງ ໄປສົ່ງຄືນໃຫ້ແກ່ມານດາຂອງເຂົາ ແຕ່ຮາລີມະຫຼ ແລະ ສາມີຂອງນາງໄດ້ນຳມຸຮຳຫມັດໄປຫາມານດາຂອງເຂົາບໍ່ແມ່ນເພື່ອສົ່ງຄືນ ແຕ່ຕ້ອງການທີ່ຈະໄປຂໍຮ້ອງໃຫ້ອະນຸຍາດໃຫ້ລ້ຽງມຸຮຳຫມັດຕໍ່ໄປ ເພື່ອທີ່ເຂົາທັ້ງສອງຈະໄດ້ຮັບຄວາມສິລິມົງຄົນຈາກມຸຮຳຫມັດ ອະມີນະຫ໌ ມານດາຂອງທ່ານນະບີມຸຮໍາຫມັດກໍ່ບໍ່ໄດ້ຂັດຂ້ອງທັ້ງສອງໂດຍປະການໄດ້ ແລະ ຮັບລ້ຽງມຸຮຳຫມັດຕໍ່ໄປ ຫຼັງຈາກນັ້ນອີກ 4-5 ເດືອນ ໄດ້ເກີດເຫດການຜ່າຫນ້າອົກຂອງທ່ານນະບີ **ﷺ** ຂຶ້ນ1

## **3.1 ການຜ່າຫນ້າເອິກຄັ້ງທໍາອິດ**

ເມື່ອ ມູຮຳມັດ ມີອາຍຸໄດ້ 3 ປີ2 ການຜ່າຕັດຫນ້າເອິກຈຶ່ງເກີດຂຶ້ນ ທ່ານອີມ່າມມຸສລິມໄດ້ລາຍງານເຫດການຜ່າຫນ້ງເອິກໄວ້ດັງນີ້ ລາຍງານມາຈາກອານັສ ຣໍດີຍັລລໍ ຮຸອັນ ວ່າ: ທ່ານຈິບຣີລໄດ້ມາຫາທ່ານນະບີ ໃນຂະນະທີ່ຫຼີ້ນ ກັບຫມູ່ເພື່ອນ ຈິບຣີລໄດ້ຈັບທ່ານໃຫ້ນອນລົງ ແລະ ຜ່າຫນ້າເອິກຂອງທ່ານ

1.ກ່ຽວກັບການໃຫ້ນົມຂອງ ຮາລີມະຫ໌ ຫນັງສື ຊີເຣາະຕຸບຮິນິຊາມ ຫນ້າ 1/172-177 ມະວາຣີດ ອັລຊອມອານ ລິບນິຮິບບານ 512-513 ມຸຈັມອັລກະບີຣ ອັດຕອບຣໍນີ 24/212 - 213, ດະລາອິລນຸບວະຫ໌ ຂອງ ອາບູນະອີມ 1/19 193 ຕັກຣີດ ຄໍບັຣ ເບິ່ງບ່ອນ ອັລອໍາຣີ ອັຊຊີເຣາະອັນນະບະວີຍພຫ໌ ອັຊຊໍຮິຫ໌ 1/102-103 ຊໍຮິຫ໌ຊີເຣາະນະບີ ຂອງອິບຣໍຮີມ ອະລີ 39

2.ຊີເຣາະຕຸບຮິນິຊາມ ຫນ້າ 1/175-176

ແລະເອົາເລືອດກ້ອນຫນຶ່ງອອກຈາກຫົວໃຈ ແລ້ວເວົ້າວ່າ "ນີ້ແມ່ນສ່ວນຫນຶ່ງຂອງໄຊຕອນ ຫຼັງຈາກນັ້ນ ຈິບຣີລ ລ້າງຫົວໃຈຂອງລາວດ້ວຍນ້ຳ ຊ່ຳຊຳ Zamzam ໃນພາສະນະທີ່ເຮັດດ້ວຍທອງຄຳຫຼັງຈາກນັ້ນ ຈິບຣີລໄດ້ປະສານຫົວໃຈ ແລ້ວເອົາມັນກັບຄືນສູ່ບ່ອນເກົ່າ ບັນດາເດັກນ້ອຍທີ່ຫຼີ້ນນຳກັນ ຮີບພາກັນກັບໄປຫາແມ່ນົມຂອງທ່ານນະບີ ແລະ ກ່າວວ່າ ມຸຮຳຫມັດ ໄດ້ຖືກຂ້າຕາຍແລ້ວ ດັ່ງນັ້ນລາວຈຶ່ງຟ້າວອອກໄປ ລາວ​ຈຶ່ງ​ພົບ​ວ່າ​ໃບ​ໜ້າ​ຂອງ​ທ່ານ​ຈືດໆ

ອານັສ ຣໍດີຍັລລໍ ຮຸອັນ ໄດ້ເລົ່າວ່າ: ຂ້ອຍເຄີຍເຫັນຮອຍຫຍິບທີ່ຫນ້າເອິກຂອງທ່ານນະບີ **ﷺ** 1 ສາດາຈານ Akram al-Umari ໄດ້ວິເຄາະເຫດການຜ່າຕັດໜ້າເອິກດັ່ງນີ້: ການກໍາຈັດສ່ວນທີ່ເປັນໄຊຕອນອອກ ​ຖື​ວ່າ​ເປັນຄວາມ​ມະຫັດ​ສະ​ຈັນ​ຢ່າງໜຶ່ງສໍາ​ລັບ​ການ​ໄດ້​ຮັບ​ການ​ແຕ່ງ​ຕັ້ງ​ເປັນ​ສາດ​ສະ​ດາ​ ແລະມັນເປັນການປົກປ້ອງຈາກຄວາມຊົ່ວຮ້າຍ ແລະ ການເຄົາລົບສິ່ງອື່ນນອກຈາກ ອັລລໍຫ໌ ເພື່ອບໍ່ໃຫ້ມີສິ່ງແປກປອມໃດໆ ເຂົ້າໄປໃນໃຈ ຍົກເວັ້ນສໍາລັບການໃຫ້ເອກະພາບຕໍ່ພຣະອົງອັລລໍຫ໌ເທົ່ານັ້ນ ແລະ ເຫດການນັ້ນເຫັນຜົນໄດ້ຢ່າງຊັດເຈນ ໂດຍສາດສະດາບໍ່ເຄີຍເຮັດບາບ, ບໍ່ເຄີຍເຄົາລົບກາບໄຫວ້ຈະເວັດ (ຮູບປັ້ນ), ເຖິງແມ່ນວ່າການເຄົາລົບຮູບປັ້ນໄດ້ແຜ່ຂະຫຍາຍຢູ່ໃນໝູ່ຊົນຂອງທ່ານ2  ແລະ ເຫດການຜ່າຕັດຫນ້າເອິກກໍ່ເກີດຂຶ້ນອີກໃນຄືນຂອງ ອິສຣໍ ແລະ ມຽະຣອດ ຈາກ ຈາກມັກກະຫ໌ ໄປ ໄບຕຸລມັກດິສ ແລະຂຶ້ນສູ່ທ້ອງຟ້າ

## **3.2 ການເສຍຊີວິດຂອງແມ່ ແລະ ພໍ່ຕູ້**

ມູຮໍາມັດ ໄດ້ຮັບການລ້ຽງດູໂດຍ ຮາລີມະຫ໌ (ແມ່ນົມ) 4-5 ຈຶ່ງໄດ້ຖືກສົ່ງກັບຄືນໄປຫາແມ່ຂອງຕົນເພື່ອຈະໄດ້ຮັບຄວາມຮັກ ແລະ ຄວາມອົບອຸ່ນ ແຕ່ ອັລລໍຫ໌ບໍ່ປາດຖະຫນາໃຫ້ທ່ານຢູ່ກັບແມ່ເປັນເວລາດົນນານ ແລ້ວ​ແມ່​ຂອງ​ທ່ານ​ກໍ​ເສຍຊີວິດ​ໃນລະຫວ່າງ​ທາງ​ຈາກ​ເມືອງ​ມັກກາ​ໄປ​ເມືອງ​ມາດີນາ ຫຼັງ​ຈາກ​ທີ່​ກັບ​ຄືນ​ມາ​ຈາກ​ການ​ຢ້ຽມ​ຢາມ​ປ້າ​ຂອງ ທ່ານນະບີ ເຊິ່ງໃນເວລານັ້ນ ມຸຮຳຫມັດ ມີອາຍຸໄດ້ 6 ປີ ການລ້ຽງດູຕ້ອງກັບຄືນໄປຫາ ອັບດູລມຸດຕໍລິບ ພໍ່ຕູ້ຈຶ່ງຮັບໜ້າທີ່ລ້ຽງດູຢ່າງເຕັມທີ່ ມຸຮໍາຫມັດເປັນເດັກນ້ອຍກໍາພ້າເຕັມໂຕ ແລະ ເພິ່ນ​ໄດ້​ໃຫ້​ສິດທິ​ພິເສດ​ທີ່​ບໍ່​ໄດ້​ມອບ​ໃຫ້​ແກ່​ລູກ​ຫລານ​ຄົນ​ໃດ​ກ່ອນ ມຸຮໍາຫມັດໄດ້ຮັບການລ້ຽງດູໂດຍພໍ່ເຖົ້າຂອງລາວບໍ່ດົນປານໃດ ພໍ່ຕູ້ກໍ່ໄດ້ເສຍຊີວິດ 2 ປີຫຼັງຈາກແມ່ຂອງທ່ານເສຍຊີວິດ, ໃນເວລານັ້ນ ມຸຮຳຫມັດ ມີອາຍຸໄດ້ 8 ປີ ເມື່ອແມ່ ແລະ ພໍ່ຕູ້ຕ້ອງຈາກໄປ ລຸງຂອງທ່ານ ອາບູຕໍລິບຈຶ່ງໄດ້ຮັບອຸປະກາລະລ້ຽງດູມຸຮຳມັດຢ່າງດີ ບໍ່ຫນ້ອຍຫນ້າໄປກວ່າແມ່ ແລະ ພໍ່ຕູ້ຂອງທ່ານເລີຍ

1.ເບິ່ງ ຊໍຮິຫ໌ມຸສລິມ ກິຕາບ ອັລ ອີມານ ບາບ ອັລ ອິຊຣໍ ບີຣຣໍສູລ ຫນ້າ 1/166

2. 205/7173/2: اجتهاد العلماء في استجلاء الحكمة من الحادثة الروض الأنف للسهيلي             
104/1 ອັຊຊີເຣາະຫ໌ອັນນະບາວີຍະຫ໌ ອັຊຊໍຮີຫະຫ໌

ແນ່ນອນເຫຼືອເກີນການທີ່ທ່ານສາດສະດາ ﷺ ບໍ່ເຫັນພໍ່ ເພາະ​ວ່າ​ກຳພ້າ​ພໍ່​ມາ​ຕັ້ງແຕ່​ເກີດ ແລະ ພາຍໃຕ້ການດູແລຂອງແມ່ພຽງແຕ່ 2 ປີເທົ່ານັ້ນກໍ່ຕ້ອງສູນເສຍແມ່ໄປ ແລະ ເມື່ອສູນເສຍແມ່ບໍ່ດົນ ທ່ານຕ້ອງສູນເສຍພໍ່ຕູ້ຂອງທ່ານໄປອີກ ທັງໝົດນີ້ເກີດຂຶ້ນໃນເວລາພຽງ 8 ປີ ຊ່ວງເວລາດັງກ່າວເປັນໄປຕາມພຣະປະຊົງຂອງພຣະອົງອັລລໍຫ໌ ທີ່ຕ້ອງການດູແລ ມຸຮຳຫມັດ ດ້ວຍພຣະອົງເອງ ແລະ ເພື່ອໃຫ້ທ່ານໄດ້ຍຶດມັ່ນຢູ່ກັບອັລລໍຫ໌ ອົງດຽວຕັ້ງແຕ່ໃນຕອນເລີ່ມຕົ້ນຂອງຊີວິດ ບໍ່ຕ້ອງໄປພຶງພາຜູ້ອື່ນໃດ ຫຼື ຜູ້ໃດທີ່ຍຶດໝັ້ນກັບອັລລໍຫ໌ ອັລລໍຫ໌ຈະເບິ່ງແຍງລາວ ຄວາມດີ ແລະ ຄວາມສໍາເລັດຕ່າງໆຈະເປັນຂອງເຂົາທຸກຢ່າງ ເປັນທີ່ຍອມຮັບກັນວ່າ ເດັກນ້ອຍກໍາພ້າຈໍານວນຫຼາຍ ທີ່ຕ້ອງສູນເສຍພໍ່ໄປ ຫຼືການສູນເສຍພໍ່ແມ່ທັງສອງໄປ ເຮັດ​ໃຫ້​ຄົນ​ໃກ້​ຊິດ​ໂສກ​ເສົ້າ ແລະ ເປັນຫ່ວງເປັນໃຍ ຢ້ານວ່າຊີວິດຂອງລາວຈະບໍ່ດີ ແຕ່ເມື່ອລາວຍຶດຫມັ້ນຢ່າງແທ້ຈິງຕໍ່ ອັລລໍຫ໌ ພຣະອົງຈະດູແລ ແລະ ເຮັດໃຫ້ຊີວິດຂອງພວກເຂົາມີຄວາມສຸກ ເຊິ່ງດີກວ່າບາງຄົນທີ່ໄດ້ຮັບການລ້ຽງດູຈາກພໍ່ແມ່ອີກ

## **3.3 ການລ້ຽງແບ້ ລ້ຽງແກະ**

ຫຼັງ​ຈາກ​ທີ່​ພໍ່​ຕູ້​ເສຍ​ຊີ​ວິດ​ ມຸຮໍາຫມັດ ໄດ້ຢູ່ພາຍໃຕ້ການດູແລຂອງ ລຸງ ອາບູຕໍລິບເຊິ່ງມີລູກຫຼາຍຄົນຖານະແມ່ນທຸກຍາກ ເຖິງແມ່ນວ່າຈະເປັນແບບນັ້ນກໍ່ຕາມ ທ່ານກໍ່ຍິນດີຮັບຮັບເອົາ ມຸຮຳຫມັດ ມາລ້ຽງ ແລະ ໃຫ້ການລ້ຽງດູທີ່ດີແກ່ມຸຮຳຫມັດ ທ່ານນະບີມຸຮຳຫມັດ ຈຶ່ງບໍ່​ຕ້ອງ​ການ​ທີ່​ຈະ​ສ້າງ​ພາ​ລະ​ຫນັກ​ໃສ່​ລຸງ​ຂອງ​ຕົນ​ ສະນັ້ນ ທ່ານ​ຈຶ່ງ​ແບ່ງ​ເບົາ​ພາລະ​ຂອງ​ລຸງ ໂດຍການໄປຮັບ​ຈ້າງ​ ​ລ້ຽງແບ້​ ແກະ​ໃຫ້​ຊາວ​ເມືອງ​ມັກ​ກະຫ໌ ການ​ລ້ຽງ​ແບ້​ເປັນ​ອາຊີບ​ໜຶ່ງ​ໃນ​ຊີວິດ​ຂອງ​ສາດສະດາ ດັງລາຍງານມາຈາກຫະດິຊ1

**ﵝمَابَعَثَ اللهُ نَبَيًّا إلاَّ رعَى الغَنَمَﵜ**

ຄວາມໝາຍວ່າ : ອັລລໍຫ໌ ບໍ່ໄດ້ສົ່ງນະບີທ່ານໃດມາ ເວັ້ນແຕ່ເຂົາຈະມີອາຊີບລ້ຽງແບ້ລ້ຽງແກະ

1. ເບິ່ງ ຊໍຮິຫ໌ອັລບຸກຄໍຣີ ກີຕາບ ອັລອິຈາເຣາະ ເລື່ອງກ່ຽວກັບການລ້ຽງແບ້, ອິບນຸ ຮາຈັຣ ຣໍຮີມະຮຸລລໍຫ໌ ນັກວິຊາການກ່າວວ່າ ຄວາມລັບຂອງການດົນບັນດານໃຈສາດສະດາຕ່າງໆ ໃຫ້ດໍາລົງຊີວິດເປັນຜູ້ລ້ຽງແກະ ກ່ອນທີ່ຈະໄດ້ຮັບການແຕ່ງຕັ້ງກໍ່ຄື ເຮັດ​ໃຫ້​ເຂົາ​ເຫລົ່ານັ້ນ​ຮູ້ຈັກຄຸ້ນເຄີຍ​ກັບ​ການ​ດູ​ແລ​ຝູງ​ແກະ​ເຫຼົ່າ​ນັ້ນ ​ເພື່ອ​ນຳ​ໃຊ້​ເຂົ້າ​ໃນ​ການ​ດູ​ແລ​ປະຊາ​ຊາດ ຂອງພວກເຂົາ ເພາະການຄຸກຄີກັບສັດລ້ຽງເຫຼົ່ານັ້ນ ຕ້ອງອາໃສຄວາມອົດທົນ ແລະ ຄວາມສົງສານ ເມື່ອເຂົາເຈົ້າຕ້ອງອົດທົນກັບການລ້ຽງດູ ໃນການລວບລວມພວກມັນ ເມື່ອມັນແຜ່ລາມໄປທົ່ວທົ່ງນາ ແລະສືບຕໍ່ໄລ່ພວກມັນໃຫ້ເຂົ້າຄອກ ຄຽງຄູ່ກັບການປົກປ້ອງດູແລສັດລ້ຽງຈາກສັດເດລະສານຕ່າງໆທີ່ຈະລັກກັດກິນ ເຮັດໃຫ້ພວກທ່ານ ຮຽນຮູ້ນິໄສທີ່ແຕກຕ່າງກັນ ແລະ​ ຄວາມແຕກຕ່າງຂອງ​ພວກມັນ ເຊິ່ງມັນຕ້ອງໃຊ້ຄວາມຄຸ້ນເຄີຍ ການຮຽນຮູ້ດັ່ງກ່າວ ເຮັດໃຫ້ ສາດສະດາ ເຫຼົ່າ ນັ້ນມີຄວາມອົດທົນ ກັບ ປະຊາຊາດຂອງເຂົາເຈົ້າ ແລະ ຮູ້ຈັກນິໄສທີ່ແຕກຕ່າງກັນ ສະຕິປັນຍາທີ່ບໍ່ເທົ່າທຽມກັນ ລາວ​ໄດ້​ຫຼຸດ​ຄວາມແຂງ​ລົງ ແລະ​ສະແດງ​ຄວາມ​ເມດຕາ​ສົງສານ​ຕໍ່​ຜູ້​ທີ່​ອ່ອນແອ ເຮັດໃຫ້ເຂົາເຈົ້າເຂົ້າກັນໄດ້ ແລະ ຢູ່ຮ່ວມກັນໄດ້ດີ ດັ່ງນັ້ນ, ພາລະທີ່ຫນັກ ຂອງບັນດາສາດສະດາເຫຼົ່ານັ້ນຈຶ່ງງ່າຍກວ່າການທີ່ຢູ່ໆແລ້ວຖືກແຕ່ງຕັ້ງຢ່າງກະທັນຫັນ ເພາະ​ລາວ​ໄດ້​ຮຽນ​ຮູ້​ຂັ້ນ​ຕອນ​ຂອງ​ການ​ລ້ຽງ​ແບ້​ຂອງ​ເຂົາ​ເຈົ້າ

## **4. ອຸປະນິໄສ ແລະ ຖານະຂອງທ່ານນະບີ ﷺ ກ່ອນທີ່ຈະໄດ້ຮັບການແຕ່ງຕັ້ງ**

**ທ່ານນະບີມູຮຳມັດ ﷺ** ໄດ້ອາໄສຢູ່ໃນສັງຄົມທີ່ເຕັມໄປດ້ວຍມາລະຍາດທີ່ດີ ເຖິງແມ່ນວ່າມັນບໍ່ດີ ອັລລໍຫ໌ ກໍ່ປົກປ້ອງທ່ານຈາກການປະພຶດທີ່ບໍ່ດີບໍ່ງາມຕ່າງໆ ແລະ ເລືອກມາລະຍາດທີ່ດີສໍາລັບທ່ານ ດັ່ງນັ້ນຈຶ່ງເຮັດໃຫ້ທ່ານມີຕໍາແໜ່ງກຽດສັກສີໃນຈິດໃຈຂອງປະຊາຊົນທົ່ວໄປ ບໍ່ວ່າຈະເປັນເດັກນ້ອຍ ຫຼືຜູ້ໃຫຍ່

ທ່ານນະບີມຸຮຳຫມັດ **ﷺ** ບໍ່ເຄີຍເຄົາລົບຮູບປັ້ນ ທ່ານບໍ່​ກິນ​ສິ່ງ​ທີ່​ຖືກ​ຂ້າ​ແກ່ການ​ຖະວາຍຈະເວັດ ແລະ ທ່ານຍັງກຽດຊັງມັນຢ່າງຮຸນແຮງ ໃຜກໍ່ຕາມທີ່ຖາມທ່ານດ້ວຍນາມຂອງຈະເວັດ ເຊັ່ນ ອັລລ໊າດ ຫຼື ອຸຊຊາ ຫຼັງຈາກນັ້ນທ່ານຈະເວົ້າວ່າ: **“ຢ່າຖາມຂ້ອຍກ່ຽງກັບຈະເວັດຮູບປັ້ນທັ້ງສອງນັ້ນເລີຍ ຂ້ອຍບໍ່ເຄີຍຊັງອີ່ຫຍັງໄປຫລາຍກວ່າທັ້ງສອງ”**

ທ່ານມີຊື່ສຽງໃນດ້ານຄວາມຊື່ສັດທັ້ງຄຳເວົ້າ ແລະ ການກະທຳ ແລະ ເປັນຜູ້ທີ່ຮັກສາຂອງຝາກ (ອະມານະຫ໌) ຢ່າງດີສຸດ ຈົນໄດ້ຮັບສາຍາວ່າ **ອັລອາມີນ** (ຜູ້ຊື່ສັດ) ເຊັ່ນດຽວກັນ ທ່ານບໍ່ເຄີຍຍຸ່ງກ່ຽວກັບອະບາຍະມຸກ ການລະຫຼິ້ນ ການຮ້ອງລຳທຳເພງຄືກັບຄົນຫນຸ່ມທັ່ວໄປ ມີຢູ່ຄັ່ງໜຶ່ງທ່ານຕ້ອງການຈະໄປທ່ຽວ ທ່ານຈຶ່ງຝາກແກະໄວ້ກັບໝູ່ ແລະ ເຂົ້າໄປໃນເມືອງ ເພື່ອຈະເບິ່ງການລະຫຼິ້ນຂອງຊາວເມືອງນັ້ນ ເມື່ອ​ທ່ານ​ເຂົ້າ​ໄປ​ໃກ້​ເມືອງ​ມັກ​ກະຫ໌ ທ່ານ​ຮູ້ສຶກງ່ວງນອນ ແລະ​ ໄດ້ນອນ​ຫລັບໄປ ເມື່ອທ່ານຕື່ນຂຶ້ນ ມັນສະຫວ່າງແລ້ວ ໃນຄືນຕໍ່ມາທ່ານໄດ້ເຂົ້າໄປໃນອີກເທື່ອຫນຶ່ງ ແລະ ອັລລໍຫ໌ເຮັດໃຫ້ທ່ານນອນຫຼັບຄືກັບຄືນທໍາອິດ ສະນັ້ນ ທ່ານ​ຈຶ່ງ​ເວົ້າ​ວ່າ: ຕັ້ງແຕ່ນັ້ນມາ, ຂ້ອຍບໍ່ມີເຈດຕະນາທີ່ຈະເຮັດຫຍັງທີ່ບໍ່ດີ ດັ່ງ​ທີ່​ຢາຮິລີຢາ(ຄົນໃນຍຸກຂອງທ່ານ)​ໄດ້​ເຮັດ ຈົນ​​ໄດ້​ຮັບ​ການ​ແຕ່ງ​ຕັ້ງ​ເປັນ​ນະບີ1

ແລະ ຍັງໄດ້ຊ່ວຍໃຫ້ກຸ່ມຊົນຂອງທ່ານເຮັດວຽກງານທີ່ຍິ່ງໃຫຍ່ ເຊັ່ນ: ການຊ່ວຍເຫຼືອໃນສົງຄາມ (الفجار) ໂດຍການເອົາລູກທະນູໃຫ້ກັບລຸງ2 ເຂົ້າຮ່ວມໃນການໃຫ້ສັດຕະຍາບັນຂອງ ຊາວກຸເຣຊ ໃນ​ການ​ປົກ​ປ້ອງ​ ແລະ​ ການ​ຊ່ວຍ​ເຫຼືອ​ຜູ້​ທີ່​ຖືກ​ຂົ່ມ​ເຫັງ ແລະ ຮຽກຮ້ອງ​​ສິດ​ກັບ​ຄົນ​ເຫຼົ່າ​ນັ້ນ3 ເມື່ອອາຍຸໄດ້ 35 ປີ, ພວກກຸເຣຊ ໄດ້ຟື້ນຟູ ກະບະຫ໌ ທ່ານສາດສະດາໄດ້ເຂົ້າຮ່ວມກັບພວກເຂົາໃນການແບກກ້ອນຫີນສໍາລັບການຟື້ນຟູ ແຕ່ສິ່ງທີ່ບົ່ງບອກເຖິງສະຖານະພາບກຽດຕິຍົດ ແລະ ສະຕິປັນຍາອັນແຫຼມຄົມ ແມ່ນເຫດການທີ່ຫີນດໍາຖືກວາງໄວ້ຢູ່ແຈຂອງ ກະບະຫ໌ ເຊິ່ງໄດ້ເກີດຄວາມຂັດແຍ້ງລະຫວ່າງບັນດາເຜົ່າ

1. ອີມ່ານຮາກີມ ໄດ້ລາຍງານໃນ ໜັງສື ອັລມຸຊຕັດຣອດ, ຫນ້າ 4/245, ເຂົາເວົ້າວ່າມັນເປັນ ຫະດິຊ ສໍຮິຫ໌ ຕາມເງື່ອນໄຂຂອງ ອີມ່າມມຸສລິມ ແລະ ທ່ານຊະຮາບີ ເຫັນດີນຳ, ສໍຮິຫ໌ ອັຊຊີເຣາະຫ໌ ອັລນະບະວີຍະຫ໌ ໜ້າ 43

2.ຊີເຣາະຫ໌ອັລນະບະວີຍະຫ໌ ຂອງ ອິບນິຮິຊາມ ຫນ້າ 1/201 ອັກຣອມດິ ຍາ ອຸມາຣີ ແລະສົງຄາມ الفجار ແມ່ນສົງຄາມທີ່ເກີດຂຶ້ນ ລະຫວ່າງ ພວກກຸເຣຊ ໄດ້ ແລະ​ເຜົ່າ​ກີນານະຫ໌ ຄົນທີ່ຢູ່ກັບພວກກຸເຣຊ ກັບ ກອຍ ອັຍລານ ເອີ້ນວ່າສົງຄາມຂອງ الفجار ເນື່ອງຈາກວ່າມັນເກີດຂຶ້ນ ໃນເດືອນທີ່ການສູ້ຮົບຖືກຫ້າມ

ແຕ່​ລະ​ຊົນ​ເຜົ່າ​ຕ້ອງການຈະນຳ​ຫີນ​​ດຳ​ໄປປະ​ທັບ​ຢູ່​ທີ່ ໄບຕຸລເລາະຫ໌ ການໂຕ້ຖຽງໄດ້ຈົບລົງດ້ວຍໃຫ້ຜູ້ໃດກໍ່ຕາມທີ່ຍ່າງເຂົ້າມາທາງປະຕູບະນີໄຊບະຫ໌ເປັນຄົນທໍາອິດຈະໄດ້ເປັນຜູ້ຕັດສິນ ປະກົດວ່າ ເປັນ ທ່ານນະບີມຸຮຳຫມັດ ພວກ​ເຂົາ​ເຈົ້າ​ທັງ​ຫມົດ​ສະ​ແດງ​ຄວາມ​ຍິນ​ດີ​ ​ ພ້ອມກັບເວົ້າ ຄົນສັດຊື່ໄດ້ມາຫາພວກທ່ານແລ້ວ ເມື່ອເວລາທີ່ທ່ານນະບີ ໄດ້ຮູ້ເຖິງບັນຫາ ສະນັ້ນ ລາວ​ຈຶ່ງ​ໃຊ້ໃຫ້ໄປ​ເອົາ​ຜ້າ​ຜືນ​ໜຶ່ງ​ມາ​ວາງ​ເທິງ​ພື້ນ ແລ້ວ​ທ່ານໄດ້​ຍົກ​ຫີນ​​ດຳ​ດ້ວຍ​ມື​ຂອງ​ທ່ານ ​ແລະ ​ວາງ​ໄວ້​ເທິງ​ກາງຂອງຜ້າຜືນນັ້ນ​ ແລະ ​ໃຫ້​ທຸກ​ເຜົ່າສົ່ງຕົວແທນມາຍົກ​ຜ້າ​ຜືນນັ້ນ ຫຼັງຈາກນັ້ນ ທ່ານໄດ້ຍົກຫີນດໍາ ແລະ ວາງໄວ້ທີ່ ໄບຕຸລເລາະຫ໌ ການ​ຕັດ​ສິນ​ໃຈ​ເປັນ​ທີ່​ພໍ​ໃຈ​ຂອງ​ທຸກ​ຝ່າຍ1 ເນື່ອງ​ຈາກ​ການ​ມີມາລະຍາດ​ທີ່​ດີ​ ແລະ​ ການ​ແກ້​ໄຂ​ບັນ​ຫາ​ທີ່​ສະ​ຫຼາດ​ ດັ່ງນັ້ນຈຶ່ງເຮັດໃຫ້ທ່ານກາຍເປັນຄົນທີ່ມີກຽດໃນສັງຄົມ ໃຜກໍ່ໃຫ້ການຍົກຍ່ອງເຄົາລົບນັບຖື

## **4.1 ການແຕ່ງງານກັບທ່ານນາງຄໍດີຈະຫ໌ ຣໍດິຍັລລໍຮຸ ອັນຮາ**

ໃນສັງຄົມອາຣັບມີແມ່ຍິງຫຼາຍຄົນທີ່ມີຄວາມຮູ້ ຄວາມສາມາດ ສະຫຼາດ ບາງຄົນມີຄວາມສາມາດໃນການຄ້າ ມີຄວາມຮັ່ງມີຫຼາຍ ແລະ ທ່ານຍິງຄໍດີຈະຫ໌ ລູກສາວຂອງ ຄໍວັຍລິດ ເປັນແມ່ຍິງທີ່ມີຄຸນນະສົມບັດຄົບຖ້ວນ ນາງ​ໄດ້​ຈ້າງ​ຜູ້​ຊາຍ​ໄປ​ຄ້າ​ຂາຍ​ໃຫ້​ນາງ​ຢູ່​ໃນ​ຕະຫຼາດ​ຂອງ​ແຫຼມ​ອາຣັບ ເມື່ອນາງໄດ້ຍິນຂ່າວແຫ່ງຄວາມດີ ຄວາມຊື່ສັດຂອງ ມຸຮຳຫມັດ ສະນັ້ນ ນາງ​ຈຶ່ງ​ໄດ້​ສະເໜີ​ໃຫ້​ໄປ​ຄ້າຂາຍ​ກັບ​ນາງ​ທີ່​ປະເທດ​ຂອງ​ຊາມ (ເຍເມນ) ໂດຍການໃຫ້ຄ່າຕອບແທນຫຼາຍກວ່າທີ່ເຄີຍມີໃຫ້ກັບພໍ່ຄ້າອື່ນໆ ທ່ານນະບີ​ຈຶ່ງ​ຍອມ​ຮັບ​ຂໍ້​ສະເໜີ​ນັ້ນ ແລະ ​ເດີນທາງ​ໄປ​ປະເທດ​ຊາມ ​ກັບ​ໄມຊາເຣາະຫ໌ ຄົນຮັບໃຊ້ຂອງ ທ່ານນາງຄໍດີຈະຫ໌ ການຄ້ານີ້ໄດ້ຮັບຜົນສໍາເລັດຫຼາຍ ແລະ ມີກໍາໄລຫຼາຍ ໄມຊາເຣາະຫ໌ ໄດ້ນໍາເອົາເລື່ອງລາວທີ່ໄດ້ພົບເຫັນ ຄວາມຊື່ສັດ ຄວາມຮັບຜິດຊອບໃນດ້ານການຄ້າ ມາບອກເລົ່າໃຫ້ທ່ານນາງຄໍດີຈະຫ໌ຟັງ ຈຶ່ງສ້າງຄວາມພໍໃຈອັນໃຫຍ່ຫຼວງ ແລະມີຄວາມປາຖະຫນາທີ່ຈະຢູ່ໃກ້ຊິດກັບທ່ານ ເພາະນາງປະທັບໃຈກັບອຸປະນິໄສໃຈຄໍ ຄວາມດີຂອງທ່ານ ທ່ານນາງຄໍດີຈະຫ໌ ຈຶ່ງຕ້ອງການໃຫ້ ທ່ານມຸຮຳຫມັດ ມາເປັນຜູ້ທີ່ຄ່ອຍດູແລຊ່ວຍເຫຼືອ ເພື່ອ​ໃຫ້​ຊີວິດຄູ່​ດຳ​ເນີນ​ໄປ​ດ້ວຍດີ ແລະ ​ຄວາມ​ຜາ​ສຸກ

3. ທ່ານ­ສາດສະດາ: ຂ້າພະເຈົ້າໄດ້ເຂົ້າຮ່ວມໃນການໃຫ້ສັດຕະຍາບັນຂອງ ອັັລມຸຕອຍຍີບີນ ກັບລຸງຂອງຂ້ອຍ ຂະນະນັ້ນ ຂ້ອຍມີອາຍຸສາມສິບຫ້າ ເຖິງແມ່ນວ່າຂ້ອຍມີອູດສີແດງຂ້ອຍຈະບໍ່ທໍາລາຍຄໍາສັນຍານັ້ນ ອິມາມອະຫມັດ ໄດ້ລາຍງານໄວ້ໃນເລັ່ມ 1, ຫນ້າ 190-193 ແລະ ທ່ານອິມາມຮາກີມ ໄດ້ລາຍງານໄວ້ໃນໜັງສື ອັລມຸຊຕັດຣ໊ອກ ເລັ່ມ 2, ຫນ້າ 219-220. ທ່ານກ່າວວ່າ ສໍຮິຫ໌ອັລອິຊນາດ ເຖິງແມ່ນວ່າ ບຸກຄໍຣີ ແລະ ມຸສລິມ ບໍ່ໄດ້ລາຍງານມັນໄວ້ກໍ່ຕາມ ອັລບານີ ໄດ້ຕັຊຮີຫ໌ໄວ້ໃນໜັງສື ຊີລຊີລະຫ໌ ອອັຊສໍຮິຫ໌ ເລັ່ມທີ່ 4. , ຫນ້າ 524, ອີກລາຍງານໜຶ່ງ ທ່ານນະບີໄດ້ກ່າວວ່າ ولودعيت به في الإسلام لأجبت ຈາກໜັງສື ອັລບີດາຍະຫ໌ ຂອງ ອິບນູກາສິຣ ເລັ່ມທີ 2, ຫນ້າ 92

1. ເບິ່ງໃນຫນັງສືຊໍຮິຫ໌ອັລບຸກຄໍຣີ ກິຕາບ ອັຊຊໍລາຫ໌ ບາບ ກະຣໍຮີຍະຫ໌ ຕະອັຣຣີ ຟິໍສໍລາຫ໌ ແລະ ກິຕາບ ອັລຮັດບາບ ຟັດລຸມັກກະຫ໌ ວະບຸນຍານິຮາ ມັສນັດ ອິມ່າມອະຫມັດ ເລັ່ມທີ່ 3 ໜ້າທີ່ 425 ແລະມຸສຕັດຣ໊ອກ ອັລຮາກີມ ເລັ່ມ 3 ໜ້າ 458 ເບິ່ງ ຕັດຣີນ ຫະດິຊ ຟີອັລອຳຣີ ອັຊຊີເຣາະຫ໌ອັນນະບາວີຍະຫ໌ ອັຊຊໍຮິຫະຫ໌ ເລັ່ມ1 ໜ້າ116 ເບິ່ງ ນະຊັບ ກຸເຮຊ ຂອງ ສຸໄບຣີ ໜ້າ 231ແລະ ອິບນຸໄຮມິ ຈະວາມຽະ ຊີເຣາະຫ໌ 38 39

ກ່ອນໜ້ານັ້ນ, ມີຜູ້ຊາຍຫຼາຍຄົນມາສູ່ຂໍ ແຕ່ນາງປະຕິເສດໄປ ນາງ​ຈຶ່ງ​ຂໍ​ແຕ່ງງານ​ກັບ​ທ່ານນະບີ ﷺ ແລະ ທ່ານໄດ້ຕົກລົງເຫັນດີ ແຕ່ບໍ່ແມ່ນຍ້ອນວ່າຕ້ອງການຊັບສິນ ແລະ ທ່ານນາງຄໍດີຈະຫ໌ມີ​ອາ​ຍຸ​ຫຼາຍ​ກວ່າທ່ານນະບີ ແລະ​ ທ່ານນະບີກໍ່ພຶງພໍໃຈ​ໃນມາລະຍາດອັນດີງາມ ສະຕິປັນຍາສະຫຼາດລັກແຫຼມ ສ່ວນທ່ານນາງຄໍດີຈະຫ໌ ນາງນ່າຈະເຂົ້າໃຈຕໍາແຫນ່ງທີ່ແທ້ຈິງຂອງນາງ ທັ້ງນີ້ຖືວ່າເປັນການເລືອກຈາກ ອັລລໍຫ໌ ​ເພື່ອ​ຈະເປັນ​ກຳລັງ​ທີ່​ສຳຄັນ​ໃນ​ການ​ຊ່ວຍ​ເຫຼືອ ແລະ ແບ່ງເບົາພາລະໃນການເຜີຍແຜ່ສາສະໜາຂອງສາດສະດາ ຊຶ່ງໃນເວລານັ້ນສາດສະດາມີອາຍຸພຽງແຕ່ 25 ປີ ທ່ານນາງຄໍດີຈະຫ໌ ມີອາຍຸໄດ້ 40 ປີ ແລະເປັນພັນລະຍາດຽວທີ່ອາໄສຢູ່ກັບທ່ານຈົນກະທັ່ງເສຍຊີວິດ ນາງ​ມີ​ລູກ​ກັບ​ທ່ານນະບີ ເປັນຜູ້ຍິງ 4 ຄົນ ແລະ ຜູ້​ຊາຍ 2 ຄົນ1 ທ່ານນາງຄໍດີຈະຫ໌ ມີບົດບາດສໍາຄັນໃນການເຜີຍແຜ່ອິດສະລາມ ແລະ ມີຕໍາແໜ່ງທີ່ຍິ່ງໃຫຍ່ຢູ່ໃນທີ່ປະທັບຂອງ ອັລລໍຫ໌ຈາກການທີ່ໄດ້ຢືນຢູ່ຄຽງຂ້າງທ່ານສາດສະດາ ຕັ້ງແຕ່ເລີ່ມຕົ້ນການແຕ່ງຕັ້ງເປັນນະບີ ການປອບໂຍນ ແລະ ໃຫ້ກໍາລັງໃຈເມື່ອເກິດຄວາມຢ້ານກົວ ແລະ ຕົກໃຈ ການ​ຊ່ວຍ​ເຫຼືອ ​ແລະ ​ສະ​ຫນັບ​ສະ​ຫນູນ​ທ່ານ​ໃນ​ເວ​ລາ​ທີ່​ຄົນ​ອື່ນ​ໄດ້​ປະ​ຖິ້ມ​ທ່ານ​ ຊ່ວຍບັນເທົາຄວາມລໍາບາກໃນການເຜີຍແຜ່ ດ້ວຍເຫດນີ້ທ່ານນາງຄໍດີຈະຫ໌ ຈຶ່ງໄດ້ຮັບກຽດ ໄດ້ຮັບການຍົກຍ່ອງຈາກພຣະອົງອັລລໍຫ໌

ມີລາຍງານຈາກອະບູຮູຣອຍເຣາະຫ໌ ຣໍດີຍັລລໍຮຸອັນຮູ ແຈ້ງວ່າ:

**عن أبي هريرة رضي الله عنه قال : أتي جَبْرِيْلُ عَلَيْهِ السَّلام ُالنَّبِيَّ فَقَالَ : يَارَسُوْلَ اللهِ هَذِهِ خَدِيْجَةُ قَدْ أَتَتْ مَعَهَا إِنَاءٌ فِيْهِ إِدَامٌ أَوْطَعَامٌ أَوْشَرَابٌ ، فَإذَا هِيَ أَتتْكَ فَاقْرَأْ عَلَيْهَا السَّلاَمَ مِنْ رَبِّهَا وَمِنيِّ وَبَشِّرْهَا بِبَْيتٍ فِي الْجَنَّةِ مِنْ قَصَبٍ لاَ صَخَبَ فِيْهِ ، وَلانَصَبَ    رواه البخاري**

**“ຈິບຣີລ ອະໄລຮີສສະລາມ ໄດ້ມາຫາສາດສະດາ ແລະ ກ່າວວ່າ: ທ່ານຣໍສູລລຸລລໍຫ໌ ນາງຄໍດີຈະຫ໌ ກຳລັງນຳເອົາອາຫານ ຫຼື ແກງ ຫຼື ນ້ຳດື່ມ ມາມອບໃຫ້ແກ່ທ່ານ ສະນັ້ນເມື່ອນາງມາຮອດ ທ່ານຈົ່ງ​ກ່າວ​ສະ​ລາມ​ຈາກ​ພຣະ​ເຈົ້າ ​ແລະ ​ຈາກ​ຂ້ອຍ ແລະ ​ຈົ່ງບອກຂ່າວດີແກ່ນາງວ່າ ນາງຈະໄດ້ຮັບເຮືອນຢູ່ໃນສະຫວັນ ທີ່ເຮັດຈາກໄຂ່ມຸກ ໂດຍຈະບໍ່ມີສຽງດັງລົບກວນ ແລະ ຄວາມເຫນື່ອຍລ້າໃນເຮືອນນັ້ນແຕ່ຢ່າງໃດ”**

ທ່ານນາງຄໍດີຈະຫ໌ໄດ້ຮັບຄວາມຮັກ ແລະ ໄດ້ຮັບການຊົມເຊີຍຈາກທ່ານນະບີ ຕະຫຼອດມາ ແມ້ວ່ານາງຈະເສຍຊີວິດໄປແລ້ວກໍ່ຕາມ

1. ມັສນັດ ອິມ່າມອະຫມັດ ເລັ່ມທີ່ 3 ໜ້າທີ່ 425 ແລະ ມຸສຕັດຣ໊ອກ ອັລຮາກິມ ເລັ່ມ 3 ໜ໊າ 458 ດູ ຕັດຣີນ ຕັດຣີນ ຫະດິຊ ຟີອັລອຳຣີ ອັຊຊີເຣາະຫ໌ອັນນະບາວີຍະຫ໌ ອັຊຊໍຮິຫະຫ໌ ເລັ່ມ1 ໜ້າ116 ນະຊັບ ກຸເຮຊ ຂອງ ສຸໄບຣີ ໜ້າ 231ແລະ ອິບນຸໄຮມິ ຈະວາມຽະ ຊີເຣາະຫ໌ 38 39

# **5. ສະພາບຂອງຊາວອາຣັບກ່ອນການແຕ່ງຕັ້ງເປັນສາດສະດາ**

## **5.1 ສາສະໜາຂອງຊາວອາຣັບ**

ກ່ອນ ທ່ານນະບີມູຮໍາມັດ ﷺ ຈະໄດ້ຖືກແຕ່ງຕັ້ງເປັນສາດສະດາ ຊາວອາຣັບສ່ວນໃຫຍ່ບູຊາຈະເວັດ (ຮູບປັ້ນ) ເຊື່ອວ່າມີພະເຈົ້າຜູ້ສ້າງໂລກ ແລະ ເປັນຜູ້ບໍລິການຈັດການ

**ﵡوَلَئِن سَأَلْتَهُم مَّنْ خَلَقَ ٱلسَّمَٰوَٰتِ وَٱلْأَرْضَ وَسَخَّرَ ٱلشَّمْسَ وَٱلْقَمَرَ لَيَقُولُنَّ ٱللَّهُ ۖ فَأَنَّىٰ يُؤْفَكُونَﵠ**

**“ແລະຖ້າທ່ານຖາມພວກເຂົາວ່າ ໃຜຄືຜູ້ທີ່ສ້າງບັນດາຊັ້ນຟ້າ ແລະ ແຜ່ນດິນ ແລະ ເຮັດໃຫ້ດວງອາທິດ ແລະ ດວງຈັນ ເປັນປະໂຫຍດ ແນ່ນອນພວກເຂົາຈະເວົ້າວ່າ ອັລລໍຫ໌ ແລ້ວເປັນຫຍັງພວກເຂົາຈຶ່ງຫັນເຫໄປທາງອື່ນ?”**  (ອັລ-ອັນກະບູດ : 61)

ແຕ່ການເຄົາລົບພວກຈະເວັດຂອງເຂົາເຈົ້າ ເຮັດໃຫ້ເກີດການປະຕິເສດທີ່ຈະເຄົາລົບ ອັລລໍຫ໌ ເຂົາ​ເຈົ້າ​ເອົາ​ຮູບ​ປັ້ນ​ເປັນ​ຫຸ້ນ​ສ່ວນ​ໃນ​ການ​ບູຊາ ອີບາດະຫ໌ ສະ​ນັ້ນໃນສັງຄົມອາຣັບ ​ແຕ່​ລະ​ເຜົ່າ​ລ້ວນ​ແຕ່​ມີ​ຮູບປັ້ນໄວ້ເຄົາລົບ​ນັບກາບໄຫວ້ເປັນສະເພາະຂອງເຜົ່າໃຜມັນ ແລະ ພວກເຂົາປະຕິເສດການຟື້ນຄືນຊີບ ຫຼັງຈາກຕາຍໄປແລ້ວ ດັງທີ່ອັລລໍຫ໌ໄດ້ ດຳລັດໄວ້ໃນອັລກຸຣອານ

ﵡإِنْ هِىَ إِلَّا حَيَاتُنَا ٱلدُّنْيَا نَمُوتُ وَنَحْيَا وَمَا نَحْنُ بِمَبْعُوثِينَﵠ

**“ບໍ່ມີຊີວິດອີກຕໍ່ໄປ ຍົກເວັ້ນການມີຢູ່ຂອງພວກເຮົາໃນໂລກນີ້ເທົ່ານັ້ນ ພວກເຮົາຈະຕາຍ ແລະ (ພວກເຮົາບາງຄົນ) ຈະມີຊີວິດຢູ່ ແລະ ພວກເຮົາຈະບໍ່ຖືກປຸກຂຶ້ນມາອີກ”** (ສູເຣາະຫ໌ມຸມີນູນ ອາຍະຫ໌ 37)

ຄວາມ​ເຊື່ອ​ເຫຼົ່າ​ນີ້​ໄດ້​ຕົກທອດຕໍ່ກັນມາຫຼາຍຍຸກຫຼາຍສະໄໝ ໂດຍພວກເຂົາ​ເຈົ້າ​ບໍ່​ໄດ້​ໃຊ້​ສະຕິ​ປັນຍາ​ເພື່ອ​ຄິດ​ເຖິງ​ຄວາມ​ຖືກຕ້ອງ​ຂອງ​ເລື່ອງ​ນັ້ນ ພຽງ​ແຕ່​ເວົ້າ​ວ່າ :

ﵡبَلْ قَالُوٓا إِنَّا وَجَدْنَآ ءَابَآءَنَا عَلَىٰٓ أُمَّةٍ وَإِنَّا عَلَىٰٓ ءَاثَٰرِهِم مُّهْتَدُونَﵠ

**“ບໍ່ເລີຍ ພວກເຂົາເວົ້າວ່າ: ແທ້ຈິງແລ້ວ ພວກເຮົາເຫັນບັນພະບຸລຸດຂອງພວກເຮົາໃນທາງນີ້ ດັ່ງນັ້ນພວກເຮົາພຽງແຕ່ປະຕິບັດຕາມວິທີການຂອງພວກເຂົາ”** (ສູເຣາະຫ໌ຊຸກຣຸຟ ອາຍະຫ໌ 22)

ນອກຈາກພວກອາຣັບທີ່ເຄົາລົບແລ້ວ ຍັງມີກຸ່ມຊົນຕ່າງໆ ຄືພວກຍະຮູດີ (ຍິວ) ເມືອງຍັສຣິບ ແລະ ເມືອງຄອຍບັຣສ່ວນທາງເມືອງນັຈຈະຣອນ ມີພວກນະຊໍຣໍ(ຄຣິສຕຽນ) ແຕ່ມີພຽງຈໍານວນເລັກນ້ອຍທີ່ເຂົ້າໃຈເຖິງຄວາມບໍ່ຖືກຕ້ອງໃນການຕັ້ງພາຄີຂອງຊາວອາຣັບ ຊົນກຸ່ມນ້ອຍເຫຼົ່ານັ້ນຈຶ່ງເຄົາລົບພຣະເຈົ້າຕາມສາສະໜາຂອງທ່ານອິບຣໍຮີມທີ່ເອິ້ນວ່າ **المتحنثون** (ອັລ-ມຸຕະຮັນນິສູນ)

## **5.2 ສະພາບທາງການເມືອງ ແລະ ການປົກຄອງ**

ກ່ອນການແຕ່ງຕັ້ງໃຫ້ເປັນສາດສະດາ ມີຫຼາຍປະເທດເກີດຂຶ້ນໃນຄາບສະມຸດອາຣັບ ເຊັ່ນ ເຍເມນ ຊາມ ແລະ ອີຣັກ ແຕ່ປະເທດຕ່າງໆເຫຼົ່ານີ້ໄດ້ລົ່ມສະລາຍໄປກ່ອນທີ່ທ່ານນະບີ ﷺ ຈະໄດ້ຮັບການແຕ່ງຕັ້ງໃຫ້ເປັນສາດສະດາ ຈຶ່ງເຮັດໃຫ້ຄາບສະມຸດອາຣັບມີລະບົບການປົກຄອງທີ່ບໍ່ເປັນອັນໜຶ່ງອັນດຽວກັນ ການປົກຄອງຈຶ່ງເປັນຮູບແບບຂອງແຕ່ລະເຜົ່າແຕ່ລະຕະກູນ ປົກຄອງສະມາຊິກຕາມຂະນົບທຳນຽມ ແລະ ການກົດລະບຽບຂອງແຕ່ລະເຜົ່າ ໂດຍທີ່ພວກເຂົາພ້ອມທີ່ຈະຕໍ່ສູ້ ແລະ ປົກປ້ອງກຽດຕິຍົດ ແລະ ສັກສີຂອງເຜົ່າຕົນ ຊຶ່ງແຕ່ລະເຜົ່າຕ້ອງຮັບຜິດຊອບໃນດ້ານການປົກຄອງສະມາຊິກ ແລະ ຢືນຄຽງຂ້າງເຜົ່າຂອງພວກເຂົາເຈົ້າບໍ່ວ່າຈະຖືກຫຼືຜິດກໍ່ຕາມ ຈາກຜົນລັບດັງກ່າວ ຈຶ່ງໄດ້ເກີດສົງຄາມລະຫວ່າງເຜົ່າພັນຕ່າງໆຢ່າງຕໍ່ເນື່ອງ ບາງສົງຄາມກໍ່ໃຊ້ເວລາສູ້ຮົບກັນເປັນເວລາຫຼາຍປີ ອັນເນື່ອງມາຈາກການຂັດແຍ້ງຂອງສະມາຊິກ ເຊັ່ນ ໃນສົງຄາມ ( البسوس , داحس ، غبراء ) ອັລບັສວັສ ດາຮີສ ກອບຣໍ ຈາກເຫດການທີ່ເກິດຂຶ້ນຈຶງຖືວ່າເປັນການປູທາງເພື່ອຮັບເອົາສາສະນາອິສລາມ ເພາະພວກເຂົາໄດ້ສູນເສຍຍາດຕິພີ່ນ້ອງໄປເປັນຈຳນວນຫຼາຍ ແລະ ເຮັດໃຫ້ສະພາບການຕ່າງໆ ຊຸດໂສມລົງ ຈຶ່ງມີການຖາມຫາທາງອອກທີ່ຊ່ວຍໃຫ້ຫຼຸດພົ້ນຈາກສະພາບດັງກ່າວ ແລະແລ້ວສາສະນາອິສລາມຈຶ່ງເປັນທາງອອກໃຫ້ກັບພວກເຂົາ

## **5.3 ສະພາບ​ສັງຄົມ**

ກ່ອນການແຕ່ງຕັ້ງໃຫ້ເປັນສາດສະດາ ສະພາບ​ສັງຄົມອາຣັບມີຈະລິຍະທຳ ແລະ ປະເພນີທີດີງາມ ແລະ ບໍ່ດີປະປົ່ນກັນໄປ ຄວາມປະພຶດ ແລະ ຮີດຄອງປະເພນີທີ່ບໍ່ດີ ແມ່ນ ມີການດື່ມເຫຼົ້າ, ການພະນັນ ການຝັງສົບເດັກນ້ອຍທີ່ເປັນຜູ້ຍິງເກີດໃຫມ່ໃນບາງຕະກູນ ອິດສະລາມ ໄດ້ຫ້າມສິ່ງຕ່າງໆຢ່າງແທ້ຈິງ ແລະ​ ໃຫ້ປະຖິ້ມ​ທຸກ​ສິ່ງ​ທີ່​ບໍ່​ດີໄປໃຫ້ຫມົດ ແລະ ນຳສິ່ງທີ່ດີກວ່າໃຫ້ເຂົາເຈົ້າ ຫນຶ່ງໃນເຫດວ່າເປັນຫຍັງຊາວອາຫລັບຈຶ່ງຕ້ອງໄປດື່ນ ເຫຼົ້າ ກໍ່ເພື່ອກໍາຈັດຄວາມຢ້ານກົວ ຄວາມທຸກທໍລະມານ ການ​ສູນ​ເສຍ​ຍາດ​ຕິ​ພີ່​ນ້ອງ​ທີ່​ໄດ້​ເສຍ​ຊີ​ວິດ​ໃນ​ສົງ​ຄາມ​ລະ​ຫວ່າງ​ເຜົ່າພັນ ແລະ ຊີວິດທີ່ຫຍຸ້ງຍາກ ເມື່ອສາສະໜາອິດສະລາມ ໄດ້ແຜ່ຂະຫຍາຍ ເຫຼົ້າ ເປັນສິ່ງຖືກຫ້າມ ເນື່ອງຈາກວ່າມັນມີຜົນກະທົບທາງລົບຕໍ່ຮ່າງກາຍ ແລະ ສະຕິປັນຍາ ແລະ ອິດສະລາມ ມີ​ທາງອອກໃນການແກ້ໄຂ​ບັນ​ຫາ​ຂອງ​ຄວາມ​ກັງ​ວົນ​ ດ້ວຍສັດທາຕໍ່ອັລລໍຫ໌ ນໍາມາ​ເຊິ່ງຄວາມ​ຫມັ້ນ​ໃຈ​ ແລະ​ ຄວາມສະຫງົບ​ກັບ​ຝູງ​ຊົນ

ອິດສະລາມ ຫ້າມການຝັງສົບຂອງເດັກຍິງທີ່ເກີດມາມີຊີວິດຢູ່ທັ້ງເປັນ ເພາະອາຫລັບຢ້ານຄວາມອັບອາຍຂອງຜູ້ຍິງເມື່ອຕົກເປັນຊະເລີຍ ເປັນທີ່ຮູ້ກັນດີວ່າເມື່ອຊາວອາຣັບຖ້າຖືກດູຖູກຫຍາມກຽດ ເຂົາເຈົ້າຈະບໍ່ຍອມ ຫຼືຝັງສົບທັ້ງເປັນເດັກຍິງ ເພາະຢ້ານຄວາມທຸກຍາກ ດ້ວຍເຫດນີ້ ຊາວອາຣັບຫຼາຍຄົນໃນສະ ໄໝນັ້ນຈຶ່ງບໍ່ມັກການມີລູກສາວ ແລະ ມີຄວາມສຸກຫຼາຍກວ່າເມື່ອໄດ້ລູກຊາຍ ອິດສະລາມ ໄດ້ຫ້າມການກະທຳ ດັ່ງກ່າວ ແລະ ຫ້າມຢ່າເບິ່ງຜູ້ຍິງດ້ວຍຄວາມດູຖູກ ຫຍຽດຫຍາມ ໃຫ້ກຽດແກ່ແມ່ຍິງຕາມສະຖານທີ່ທີ່ເຫມາະສົມຂອງນາງທີ່ຄວນຈະໄດ້ຮັບ

ຈັນຍາບັນອັນດີງາມຂອງຊາວອາຣັບທີ່ເຫນືອກວ່າຊົນຊາດອື່ນໆ ແມ່ນຄວາມກ້າຫານ ຄວາມໃຈບຸນ ການຮັກສາຄໍາສັນຍາ ອັດສະລິຍະ ແລະ​ ມີຄວາມເປັນ​ຢູ່​ທີ່​ງ່າຍ​ດາຍ​ ອິດສະລາມ ເນັ້ນຫນັກເຖິງການຍຶດຫມັ້ນໃນຈັນຍາບັນທີ່ດີງາມ ແລະ ໃຊ້ໃຫ້ເຮັດຕາມຈັນຍາບັນທີ່ດີເຫຼົ່ານີ້ ຊາວອາຣັບຈຶ່ງສົມຄວນໄດ້ຮັບກຽດສັກສີຂອງການອຸ້ມຊູອິດສະລາມ ແລະ ແບກຮັບພາລະຂອງການເຜີຍແຜ່ຕັ້ງແຕ່ຕົ້ນ

# **6. ການເລີ່ມປະທານອັລກຸຣອານ**

ກ່ອນທີ່ ອັລກຸຣອານຈະຖືກປະທານລົງມາໃຫ້ສາດສະດາ ມຸຮຳມັດ ﷺ ຕ້ອງໄດ້ຮັບການກະກຽມສໍາລັບທ່ານ ການກະກຽມນັ້ນມາໃນຮູບແບບຂອງຄວາມຝັນທີ່ດີ ໃນຕອນເຊົ້າຄວາມຝັນນັ້ນຈະເປັນຈິງຢ່າງຈະແຈ້ງ ເໝືອນ​ດັ່ງ​ແສງ​ຮຸ່ງອະລຸນຢາມ​ເຊົ້າ ຫຼັງຈາກນັ້ນ ທ່ານນະບີ ﷺ ໄດ້ດໍາລົງຊີວິດຢູ່ໃນຄວາມສັນໂດດ ຄົນດຽວ ແລະ ພົບເຫັນວ່າຖໍ້າ ຮີລໍ (Hira) ໃກ້ກັບ ເມືອງມັກກະຫ໌ ມັນເປັນສະຖານທີ່ທີ່ເຫມາະສົມທີ່ຈະຢູ່ຄົນດຽວ ສະນັ້ນ ທ່ານຈຶ່ງ​ຢູ່​ທີ່​ນັ້ນ​ເປັນ​ເວລາ​ຫຼາຍ​ວັນ​​ຄືນໄຕ່ຕອງເຖິງສິ່ງຕ່າງໆ ເມື່ອ​ອາຫານ​ສະບຽງໝົດ​ ລາວ​ກໍ​ກັບ​ມາ​ຫາ​ຄາດີຈະຫ໌ ​ເມຍ​ຂອງ​ທ່ານ ແລະ​ ເອົາ​ສະບຽງກັບ​ຄືນ​ໄປ​ສູ່​ຖ້ຳຮີລໍອີກ ໃນຂະນະທີ່ພັກຜ່ອນຢູ່ໃນຖໍ້ານັ້ນ ອັລລໍຫ໌ ﷻໄດ້ສົ່ງຈີບຣີລ ອະໄລຮີສສະລາມ ໄປຫາທ່ານ ແລ້ວກ່າວແກ່ທ່ານນະບີວ່າ **ຈົ່ງອ່ານ** ທ່ານຈຶ່ງຕອບ​ວ່າ​, **ຂ້ອຍອ່ານບໍ່ໄດ້** ຍ້ອນວ່າທ່ານບໍ່ສາມາດອ່ານ ແລະ ຂຽນໄດ້ ຫຼັງຈາກນັ້ນ, ຈີບຣີລໄດ້ກອດລາວແຫນ້ນ ແລ້ວປ່ອຍອອກ ແລະ ເວົ້າວ່າ **ຈົ່ງອ່ານ** ທ່ານຈຶ່ງຕອບ​ວ່າ​, ຂ້າພະເຈົ້າອ່ານບໍ່ໄດ້ ຫຼັງຈາກນັ້ນ, ຈີບຣີລໄດ້ໂອບກອດທ່ານອີກເທື່ອຫນຶ່ງ ຫນັກກວ່າເກົ່າ, ແລ້ວປ່ອຍ ພ້ອມກັບເວົ້າວ່າ:

**ﵡ اقْرَأْ بِاسْمِ رَبِّكَ الَّذِي خَلَقَ، خَلَقَ الْإِنْسَانَ مِنْ عَلَقٍ، اقْرَأْ وَرَبُّكَ الْأَكْرَمُ، الَّذِي عَلَّمَ بِالْقَلَمِ، عَلَّمَ الْإِنْسَانَ مَا لَمْ يَعْلَمْ ﵠ "سورة العلق: الآيات 1 – 5"**

“ຈົ່ງອ່ານດ້ວຍພຣະນາມແຫ່ງ ພຣະຜູ້ອະພິບານຂອງເຈົ້າ ຜູ້ຊົງສ້າງ”

“ຜູ້ຊົງສ້າງມະນຸດຈາກກ້ອນເລືອດ”

“ຈົ່ງອ່ານເຖີດ ແລະ ພຣະເຈົ້າຂອງເຈົ້ານັ້ນຜູ້ຊົງໃຈບຸນຫຼາຍ”

“ຜູ້ຊົງສອນການໃຊ້ບິກ”

“ຜູ້ຊົງສອນມະນຸດໃນສິ່ງທີ່ເຂົາບໍ່ຮູ້”

(ສູເຣາະຫ໌ອັລອະລັກ ອາຍະຫ໌ທີ່ 1 -5)

ເມື່ອຈຶບຣີລ ຈາກໄປ ທ່ານສາດສະດາໄດ້ກັບໄປຫາ ທ່ານນາງຄໍດີຈະຫ໌ ດ້ວຍຄວາມຢ້ານກົວ ຮ່າງກາຍໄດ້ສັ່ນສະເທືອນຈາກສິ່ງທີ່ເກີດຂຶ້ນ, ທ່ານສາດສະດາໄດ້ກ່າວວ່າ:

**“ເອົາຜ້າຫົ່ມໃຫ້ຂ້ອຍແນ່ ຫົ່ມຜ້າໃຫ້ຂ້ອຍ”**

ຫຼັງຈາກນັ້ນທ່ານນາງຄໍດີຈະຫ໌ ເອົາຜ້າຫົ່ມ ໃຫ້ທ່ານ ຈົນທ່ານສະຫງົບລົງ ເມື່ອ​ເວ​ລາ​ທີ່​ຫຼຸດ​ຜ່ອນ​ຄວາມ​ຢ້ານ​ກົວ​ ແລ້ວ ທ່ານຈຶ່ງໄດ້ເລົ່າເຫດການທີ່ເກີດຂຶ້ນ ພ້ອມກັບເວົ້າວ່າ:

**“ຂ້ອຍຮູ້ສຶກຢ້ານຕົນເອງ”**

ແຕ່​ເມຍ​ທີ່​ແສນດີ ໄດ້ສ້າງຄວາມ​​ໝັ້ນ​ໃຈໃຫ້​ວ່າ: “ເຈົ້າບໍ່ຕ້ອງຢ້ານ ຈົ່ງຍິນດີໄດ້ແລ້ວ ຂ້າພະເຈົ້າຂໍສາບານໂດຍ ອັລລໍຫ໌ﷻ ແນ່ນອນວ່າພຣະອົງຈະບໍ່ເຮັດໃຫ້ເຈົ້າອັບອາຍ ເພາະວ່າເຈົ້າເປັນຄົນດີ ມີຄວາມສຳພັນທີ່ດີກັບຍາດຕິພີ່ນ້ອງ ເປັນຄົນເວົ້າຄວາມຈິງ ຊ່ວຍເຫຼືອສົງເຄາະຄົນທຸກຍາກ ປະຕິບັດດີຕໍ່ແຂກທີ່ມາຢ້ຽມ ແລະ ​ຊ່ວຍ​ເຫຼືອ​ຜູ້​ທີ່​ປະສົບທຸກໄພ”

ເພື່ອ​ເພີ່ມ​ຄວາມ​ຫມັ້ນ​ໃຈ​ໃຫ້ກັບທ່ານນະບີ **ﷺ** ແລະ ​ເຮັດ​ໃຫ້ການເປັນນະບີຜູ້ເຮັດຫນ້າທີ່ເຜີຍແຜ່ສານຈາກພຣະເຈົ້າ​ຊັດເຈນຫຼາຍ​ຂຶ້ນ ທ່ານນາງຄໍດີຈະຫ໌ ຈຶ່ງພາທ່ານໄປຫາລູກຊາຍຂອງລຸງຂອງລາວ ເຊິ່ງເປັນຊາວອາຣັບທີ່ໄດ້ຄົ້ນຫາຄວາມຈິງ ນັບຖືສາດສະໜາຄຣິສຕຽນ ແລະ ຄວາມຮູ້ກ່ຽວກັບພຣະຄໍາພີ ອີນຈີລ (ໄບເບີລ) ເມື່ອທ່ານສາດສະດາ ໄດ້ເລົ່າເລື່ອງທີ່ເກີດຂຶ້ນໃຫ້ຟັງ ສະນັ້ນ ລາວຈຶ່ງເວົ້າຂຶ້ນມາວ່າ:

**“ນີ້ແມ່ນຈິບຣີລ (Jibreel), ຜູ້ທີ່ໄດ້ລົງມາຫາສາດສະດາ ມູຊາ (Musa)”**

ແລະ ລາວປາຖະຫນາທີ່ຈະດໍາລົງຊີວິດ ຈົນກ່ວາມື້ທີ່ອິດສະລາມປະກົດຕົວຢ່າງຊັດເຈນ ເພື່ອປະຕິບັດຕາມສາດສະດາມຸຮຳຫມັດ ແລະ ຈະຊ່ວຍປົກປ້ອງທ່ານຈາກການທຳລາຍໂຈມຕີຂອງສັດຕູ ແຕ່ລາວໄດ້ເສຍຊີວິດກ່ອນ

ຫລັງ​ຈາກ​ໄດ້​ເວົ້າ​ກັບ ວາຣໍເກາະຫ໌ ລາວ​ເຊື່ອ​ໝັ້ນ​ວ່າ​ທ່ານໄດ້​ຮັບ​ການ​ແຕ່ງ​ຕັ້ງ​ໃຫ້​ເປັນ​ສາດ​ສະ​ດາ ຈະເຫັນ​ໄດ້​ວ່າ ເມື່ອ ວະຮີ (ໂອການ) ໄດ້ບໍ່ໄດ້ຖືກປະທານລົງມາ​ ກໍ່ເຮັດທ່ານສາດສະດາ​​ທຸກ​ໃຈ​ຫລາຍ ແຕ່ການຂາດຫາຍຂອງໂອການບໍ່ໄດ້ດົນປານໃດ ເມື່ອ ຈິບຣີລໄດ້ນຳ ວະຮີ ລົງມາໃຫ້ດ້ວຍ ອາຍະຫ໌ ດັ່ງຕໍ່ໄປນີ້:

**يَٰٓأَيُّهَا ٱلْمُدَّثِّرُ ١ قُمْ فَأَنذِرْ ٢**


**(1.)ໂອ້, ຜູ້ທີ່ປົກຄຸມກາຍຢູ່ເອີ໋ຍ**

**(2.)ຈົ່ງລຸກຂຶ້ນ ແລ້ວປະກາດ ການຕັກເຕືອນເຖີດ** (ອັລມຸດດັຊຊິຣ 1-2)

ຫຼັງຈາກນັ້ນ, ວະຮີ ຄ່ອຍໆລົງມາ1 ໃນຂະນະທີ່ທ່ານສາດສະດາ ໄດ້ຮັບການແຕ່ງຕັ້ງນັ້ນ ທ່ານມີອາຍຸ 40 ປີ ແລະ ທ່ານໄດ້ເລີ່ມຕົ້ນດໍາລົງຊີວິດໃນແບບໃຫມ່ ເຊິ່ງຕ້ອງມີຄວາມຮັບຜິດຊອບສູງ ໃນການຮຽກຮ້ອງເຜີຍແຜ່ ສາດສະຫນາທີ່ຍິ່ງໃຫຍ່ຈາກ ອັລລໍຫ໌ ຕໍ່​ມະນຸດ​ທັງ​ປວງ ທ່ານໄດ້ໃຊ້ເວລາ 23 ປີ ໃນການເຜີຍແຜ່ສາດສະຫນາຂອງອັລລໍຫ໌ ແບ່ງອອກເປັນສອງໄລຍະ

**ຊ່ວງທຳອິດ, ເປັນການເຜີຍແຜ່ຢູ່ໃນ ນະຄອນມັກກະຫ໌**

**ໄລຍະຊ່ວງທີສອງ ເປັນການເຜີຍແຜ່ຢູ່ໃນ ນະຄອນມາດີນະຫ໌**



# **7. ການເຜີຍແຜ່ທີ່ ນະຄອນມັກກະຫ໌ ຂອງທ່ານສາດສະດາມູຮໍາມັດ ﷺ ແລະ ການຖືກທົດສອບ**

ການເຜີຍແຜ່ ທີ່ ນະຄອນມັກກະຫ໌ ສາມາດແບ່ງອອກເປັນສອງໄລຍະ ແມ່ນໄລຍະເວລາຂອງການເຜີຍແຜ່ແບບລັບ ໆ ແລະ ຊ່ວງການເຜີຍແພ່ແບບເປີດເຜີຍຕໍ່ສາທາລະນະ

## **7.1 ການເຜີຍແຜ່ສາດສະໜາແບບລັບ ໆ**

ທ່ານນະບີມູຮຳມັດ **ﷺ** ໄດ້ເຜີຍແຜ່ອິດສະລາມແບບລັບໆ ເປັນເວລາສາມປີ 1 ທ່ານໄດ້ເຊື້ອເຊີນສະເພາະຄົນໃກ້ຊິດ ແລະ ຜູ້ທີ່ມີຄວາມສໍາພັນອັນດີ ມີ​ຄວາມ​ຫວັງ​ວ່າ​ເຂົາ​ເຈົ້າ​ຈະ​ຕອບ​ສະ​ຫນອງ​ການ​ເຊື້ອ​ເຊີນ​ ທີ່ເຂົາເຈົ້າຮູ້ດີເຖິງຄວາມຊື່ສັດ ແລະ ມາລະຍາດທີ່ດີງາມ ລວມທັງການແກ້ໄຂບັນຫາອັດສະລິຍະ ເຖິງ​ແມ່ນ​ວ່າ​ ​ບາງ​ຄົນ​ຈະ​ບໍ່​ຍອມ​ຮັບ​ການ​ເຊື້ອ​ເຊີນ​ໃຫ້​ປ່ຽນ​ເປັນມາເຂົ້າຮັບອິດສະລາມ ແຕ່ກໍ່​ບໍ່​ໄດ້​ເປີດ​ເຜີຍ​ການ​ເຊີນຊວນ​ແບບ​ລັບໆ​ຂອງ​ທ່ານສາດ​ສະ​ດາ​ ໃນການເປີດເຜີຍຄວາມລັບນີ້ ມີ​ແຕ່ຄົນ​ໃກ້​ຊິດ​ທັງ​ຊາຍ​ ແລະ ​ຍິງ​ທີ່​ໄດ້ເຂົ້າ​ຮັບ​ນັບຖືອິດສະລາມ ສໍາລັບທ່ານຍິງຄົນທໍາອິດທີ່ປ່ຽນມາເປັນອິດສະລາມ ຄືທ່ານນາງຄໍດີຈະຫ໌ ຜູ້ເປັນພັນລະຍາຂອງທ່ານ ແລະ ຜູ້ຊາຍທໍາອິດແມ່ນ ອະບູບັກກັຣ ເພື່ອນສະນິດຂອງທ່ານ ແລະ ເດັກນ້ອຍຜູ້ທໍາອິດແມ່ນ ອະລີ ລູກຊາຍຂອງ ອະບູຕໍລິບ ໂດຍທ່ານນະບີໄດ້ຮັບທ່ານອະລີມາລ້ຽງຢູ່ນຳກັນຕອນນ້ອຍ ສໍາ​ລັບ​ຂ້າ​ຮັບໃຊ້​ ທາສ ຄົນທໍາອິດທີ່​ປ່ຽນ​ໃຈ​ເຫລື້ອມ​ໃສໃນສາດສະນາອິດສະລາມຄື ໄຊດ໌ ອິບນຸຫາຣິຊະຫ໌ ຂໍ ອັລລໍຫ໌ ຊຸບຮານະຫຸ ວະຕະອາລາ ຕອບແທນລາງ​ວັນທີ່ດີ​ໃຫ້​ເຂົາ​ເຈົ້າ ຕໍ່​ມາຜູ້​ທີ່​ປ່ຽນ​ໃຈ​ເຫລື້ອມ​ໃສມາ​ເປັນ​ອິດສະ​ລາມ​ໄດ້​ພະຍາຍາມ​ເຊື້ອ​ເຊີນ​ຄົນ​ອື່ນ​ໃຫ້​ປ່ຽນມາ​ເປັນ​ອິດສະ​ລາມຄືກັນ ມີ​ຄົນ​ຈຳນວນ​ໜຶ່ງ​ທີ່​ປ່ຽນ​ໃຈ​ເຫລື້ອມ​ໃສ​ເປັນ​ອິດສະ​ລາມ ຕາມ​ຄຳ​ເຊີນ​ຂອງ​ທ່ານ ອະບູບັກກັຣ ຈົນ​ມີຜູ້ເຂົ້າຮັບສາດສະໜາອິດສາມໃນຊ່ວງນັ້ນ ​ສາມ​ສິບ​ຄົນ ພວກເຂົາທັງຫມົດຍອມຮັບອິດສະລາມຢ່າງລັບໆ ບາງຄົນເປັນອິດສະລາມ ໂດຍທີ່ບາງຄົນທີ່ເຂົ້າຮັບອິດສະລາມນຳກັນກໍ່ບໍ່ຮູ້

## **7.2 ການເຜີຍແຜ່ແບບເປີດເຜີຍ ແລະ ຖືກທົດສອບ**

ສາດສະໜາອິດສະລາມ ເກີດ​ຂຶ້ນ​ສໍາ​ລັບ​ມະ​ນຸດຊາດ​ທັງ​ຫມົດ​ ດັ່ງນັ້ນ ຈໍາເປັນຕ້ອງເປີດເຜີຍແຜ່ໃຫ້ທຸກຄົນຮັບຮູ້ ໃນປີທີສີ່ຂອງການແຕ່ງຕັ້ງ ພຣະອົງອັລລໍຫ໌ ﷻ ຈຶ່ງໃຊ້ໃຫ້ສາດສະດາ **ﷺ** ເຜີຍແຜ່ອິດສະລາມຢ່າງເປີດເຜີຍ ພຣະອົງອັລລໍຫ໌ ﷻ ດໍາລັດໄວ້ວ່າ:

**ﵡفَصْدَعْ بِمَا تُؤْمَرُ وَأَعْرِضْ عَنِ ٱلْمُشْرِكِينَﵠ**

**“ສະນັ້ນ ຈົ່ງ​ປະກາດ​ຢ່າງ​ເປີດເຜີຍ​ເຖິງ​ສິ່ງ​ທີ່​ເຈົ້າ​ໄດ້ຖືກບັນຊາມາ ແລະ ຫັນໜີຈາກຊາວມຸສຣີກີນ”**

1. ເບິ່ງຫົວຂໍ້ຂອງການລົງວະຍູ ໃຫ້ທ່ານຣໍສູລ ໃນຫນັງສືຊໍຮິຫ໌ຂອງ ບຸກຄໍຣີ ແລະ ໃນຫນັງສືຊໍຮິຫ໌ຂອງ ມຸສລິມ ກ່ຽວກັບເລື່ອງອີມ່າມ ບົດ, ການເລີ່ມຕົ້ນການປະທານວະຍູ ໂອການ ຊີເຣາະຫ໌ອິບນຸຮິຊາມ 1/250 ຊີເຣາະຫ໌ ນະບີ ຂອງ ອິບນຸກາຊີຣ 1/385

ພຣະອົງຊົງໃຊ້ໃຫ້​​ເລີ່ມ​ເຜີຍ​ແຜ່​ໃຫ້​ພີ່​ນ້ອງ​ໃກ້​ຊິດ​ຟັງ​ກ່ອນ ຄວາມ​ວ່າ:

ﵡوَأَنذِرْ عَشِيرَتَكَ ٱلْأَقْرَبِينَﵠ

**“ຈົ່ງຕັກເຕືອນວົງຕະກູນພີ່ນ້ອງຂອງເຈົ້າທີ່ໃກ້ຊິດ”** (ອັຊຊຸອະຣໍ 26 : 214)

ເມື່ອທ່ານສາດສະດາ **ﷺ** ໄດ້ຮັບຄໍາບັນຊາຈາກອັລລໍຫ໌ ﷻ ທ່ານ​ຈຶ່ງ​ເຕົ້າ​ໂຮມ​ຍາດ​ພີ່ນ້ອງ ແລະ​ ເອີ້ນ​ເຂົາ​ເຈົ້າ​ໄປສູ່​ສາ​ສະ​ຫນາ​ຂອງ ອັລລໍຫ໌ﷻ ​ ພ້ອມ​ກັບ​ການ​ຕັກ​ເຕືອນ​ຜູ້​ທີ່​ບໍ່ຍອມ​ຮັບ​ເອົາ​ການ​ຮຽກ​ຮ້ອງເຊີນຊວນ ຈະຕ້ອງໄດ້ຮັບການລົງໂທດຈາກພຣະອົງ ອັລລໍຫ໌ ﷻ ທ່ານສາດສະດາໄດ້ຂຶ້ນ ພູເຂົາຊໍຟາ ແລ້ວ​ຮ້ອງ​ໃສ່​ລູກ​ຫລານ​ຂອງ ອັບດຸລມຸດຕໍລິບ ແລະ ​ພວກ​ລູກ​ຊາຍ​ຂອງ ຟິຫ໌ຣ ແລະ ກະອຼ ທ່ານ​ໄດ້​ຖາມ​ພວກ​ເຂົາວ່າ:

**“ຖ້າຂ້ອຍຈະບອກພວກເຈົ້າວ່າ ຕອນນີ້ມີທະຫານມ້າຢູ່ຫລັງພູເຂົານີ້ ຈະມາທໍາຮ້າຍພວກເຈົ້າ ພວກເຈົ້າຈະເຊື່ອຂ້ອຍຫຼືບໍ່?**

ພວກເຂົາເຈົ້າຕອບວ່າ: **“ພວກເຮົາເຊື່ອທ່ານ”**

ທ່ານສາດສະດາ​ຈຶ່ງ​ກ່າວ​ວ່າ:

**“ແທ້ຈິງແລ້ວ, ຂ້າພະເຈົ້າເປັນຜູ້ຕັກເຕືອນກ່ຽວກັບການລົງໂທດທີ່ຮຸນແຮງ”**

ອະບູລະຫັບ ລຸງຂອງທ່ານນະບີ ໄດ້ເວົ້າຂຶ້ນວ່າ:

**“ຄວາມວິບັດຈົ່ງມີແກ່ເຈົ້າໃນມື້ນີ້ ເນື່ອງດ້ວຍເຫດນີ້ຫວາ? ທີ່ເຈົ້າ​ໄດ້​ເອີ້ນ​ພວກ​ເຮົາມາຮ່ວມ​​ກັນ”?**

**ອັລລໍຫ໌ຕະອາລາ ໄດ້ປະທານສູເຣາະຫ໌ ອັລມະຊັດລົງມາ ຄວາມວ່າ**

**بِسْمِ ٱللَّهِ ٱلرَّحْمَٰنِ ٱلرَّحِيمِ ﵡتَبَّتْ يَدَآ أَبِى لَهَبٍ وَتَبَّﵠ**

**“ມືທັ້ງສອງຂອງອະບູລະຫັບຈົ່ງພິນາດ ແລະ ມັນກໍ່ໄດ້ພິນາດແລ້ວ”** (ສູເຣາະຫ໌ ມະຊັດ111:1)

ໃນຊ່ວງທຳອິດ ພວກພ້ອງຂອງທ່ານນະບີ **ﷺ** ບໍ່ເອົາໃຈໃສ່ກັບການເຜີຍແຜ່ຂອງທ່ານນະບີຫຼາຍ ປານໃດ ພວກ​ເຂົາ​ເຈົ້າ​ບໍ່​ໄດ້​ຕອບ​ຮັບ ​ຫຼື​ຕໍ່​ຕ້ານ​ ແຕ່​ເມື່ອ​ຖືກ​ຕຳໜິ​ໃນ​ການ​ກາບ​ໄຫວ້​ຮູບ​ປັ້ນ ຈະເວັດ ວ່າ ມັນບໍ່ສາມາດ​ຈະ​ໃຫ້​ຄຸນ ແລະ ໃຫ້ໂທດແກ່ໃຜໄດ້ ເມື່ອເປັນເຊັ່ນນັ້ນ ພວກເຂົາເຈົ້າຈຶ່ງປ່ຽນເປັນການຕໍ່ຕ້ານດ້ວຍຄວາມຮຸນແຮງ ແລະ ພະຍາຍາມຈັດການກັບການເຜີຍແພ່ຂອງທ່ານສາດສະດາ ແລະ ຢຸດຍັ້ງການປ່ຽນມາເຂົ້າຮັບອິດສະລາມ ພວກເຂົາເຈົ້າໄດ້ນໍາໃຊ້ວິທີການຕ່າງໆ ເພື່ອຕໍ່ຕ້ານດັ່ງຕໍ່ໄປນີ້:

## **7.3 ວິທີການຕ່າງໆ ໃນການຕໍ່ຕ້ານການແຜ່ຂະຫຍາຍຂອງອິດສະລາມຂອງສາດສະດາ ມູຮໍາມັດ ﷺ**

### **7.3.1 ການດູຖູກ ເຍາະເຍີ້ຍ**

ຊາວມຸດຣີກີນ (ຜູ້ປະຕິເສດສັດທາ) ເຍາະເຍີ້ຍທ່ານສາດສະດາ **ﷺ** ແລະ ຜູ້ທີ່ຕິດຕາມທ່ານ ແລະສິ່ງທີ່ໄດ້ຖືກປະທານລົງມາໃຫ້ແກ່ທ່ານ ເຂົາເຈົ້າເວົ້າວ່າ:

**“ພຣະອົງອັລລໍຫ໌ ﷻ ບໍ່ສາມາດຊອກຫາຄົນອື່ນໄດ້ອີກບໍ? ເພື່ອແຕ່ງຕັ້ງໃຫ້ລາວເປັນສາດສະດາ ທັ້ງໆທີ່ ໃນບັນດາ ກູເຣຊ ມີຄົນມີກຽດສັກສີ ແລະ​ ໃຫຍ່​ກວ່າ​ເຈົ້າ​ຫລາຍ”**

ອັລລໍຫ໌ ﷻ ໄດ້ກ່າວກ່ຽວກັບເລື່ອງນີ້ໃນອັລກຸຣອານ ວ່າ

ﵡوَقَالُوا لَوْلَا نُزِّلَ هَٰذَا ٱلْقُرْءَانُ عَلَىٰ رَجُلٍ مِّنَ ٱلْقَرْيَتَيْنِ عَظِيمٍﵠ

**“ແລະ ພວກເຂົາເວົ້າວ່າ, ເປັນ​ຫຍັງ ອັລກຸຣອານນີ້ ​ບໍ່​ໄດ້​ເປີດ​ເຜີຍປະທານລົງມາ​ໃຫ້ແກ່​ຜູ້​ຊາຍ​ທີ່ສໍາ​ຄັນ​ທີ່​ສຸດ​ຂອງສອງ​ເມືອງ​ນີ້?** (ອັຊຊຸກຄຣຸຟ 43:31​)​

ນອກ​ເໜືອໄປຈາກ​ນັ້ນ​ ພວກເຂົາປະຕິເສດທີ່ຈະເອີ້ນຊື່ຂອງທ່ານສາດສະດາ **ﷺ** ໂດຍກົງ ແຕ່ຈະເອີ້ນທ່ານໂດຍຊາຍາທີ່ສະແດງເຖິງການເຍາະເຍີ້ຍ, ເຊັ່ນ: ການເອີ້ນລາວວ່າ الصابي, ຜູ້ເຄົາລົບດວງດາວ, ຫຼື مذمم, ຜູ້ຖືກຕຳນິ ພວກ​ເຂົາ​ຍັງ​ເຍາະ​ເຍີ້ຍ​ຜູ້​ທີ່​ປະຕິບັດຕາມທ່ານ ໂດຍ​ກ່າວ​ວ່າ: **“ຈາກພວກຂອງເຮົານັ້ນບໍ່ມີໃຜເຮັດຕາມລາວ ນອກ​ຈາກພວກ​ເຫຼົ່າ​ນີ້ຫວ່າ​?”**

ແລະ​ ໄດ້​ເຈລະຈາ​ກັນ​ວ່າ:

**“ມູຮໍາມັດ ຖ້າທ່ານຕ້ອງການໃຫ້ພວກເຮົາເຊື່ອ ແລະ ປະຕິບັດຕາມທ່ານ ເຈົ້າຈົ່ງຂັບໄລ່ພວກເຂົາເຫຼົ່ານີ້ອອກຈາກເຈົ້າ”**

ພວກເຂົາເຈົ້າໄດ້ກ່າວຫາທ່ານສາດສະດາ **ﷺ** ຕ່າງໆນາໆ ເຊັ່ນ ກ່າວວ່າທ່ານເປັນ ນັກເວດ ເປັນ ຫມໍຜີ ເປັນ ຄົນບ້າ, ຂີ້ຕົວະ, ແຕ່ ອັລລໍຫ໌ ﷻ ໄດ້​ຕອບໂຕ້ໃນທຸກຂໍ້​ກ່າວ​ຫາ​ທັງ​ຫມົດ​ທີ່​ວ່າ​ທ່ານສາດ​ສະ​ດາ **ﷺ** ນັ້ນ ​ແມ່ນ​ບໍ​ລິ​ສຸດ​ຈາກລັກສະນະຕ່າງໆທີ່ ​ພວກ​ເຂົາ​ເຈົ້າ​ກ່າວ​ຫາ ໂດຍສິ້ນເຊິງ

ການດູຖູກ, ການເຍາະເຍີ້ຍ, ແລະ ຂີ້ຕົວະ ແມ່ນອາວຸດຂອງສັດຕູຂອງອິດສະລາມ ໃຊ້ເພື່ອບິດເບືອນພາບລັກຂອງອິດສະລາມ ແລະ ຊາວມຸດສະລິມ ໂດຍການ​ນໍາ​ໃຊ້​ສື່​ມວນ​ຊົນ​ຕ່າງໆ​ ດັ່ງທີ່ເຫັນໃນປັດຈຸບັນນີ້ ຍ້ອນວ່າເຂົາເຈົ້າບໍ່ສາມາດໂຕ້ຖຽງກັບຫຼັກການຂອງອິດສະລາມໄດ້ ແລະ ຫຼັກຖານທີ່ແນ່ນຫນາ ແລະ ຊັດເຈນ

### **7.3.2 ການທໍາ​ຮ້າຍທ່ານ​ສາດ​ສະ​ດາ ﷺ**

ເມື່ອພວກກຸເຣຊ ໄດ້ເຫັນສາດສະດາ ມູຮຳມັດ **ﷺ** ຍຶດ​ໝັ້ນ​ໃນ​ການ​ເຜີຍ​ແຜ່​ສາ​ສະ​ໜາຢ່າງເຂັ້ມແຂງ ມີ​ປະ​ຊາ​ຊົນ​ເຂົ້າຮັບອິດສະລາມນັບ​ມື້​ນັບ​ຫຼາຍຂຶ້ນ ຈຶ່ງບໍ່ພຽງແຕ່ຖືກດູຖູດ ເຍາະເຍີ້ຍ ຢ່າງດຽວ ​ແຕ່​ພວກ​ເຂົາ​ເຈົ້າ​ຍັງ​ໄດ້​ໂຈມ​ຕີ​ລາວ​ໂດຍ​ສະ​ເພາະ​ແມ່ນ​ໃນ​ເວລາ​ຫລັງ​ຈາກ ອາບຸຕໍລິບ ລຸງຂອງທ່ານຜູ້ທີ່ໃຫ້ການປົກປ້ອງ ແລະ ຄຸ້ມຄອງທ່ານໄດ້ເສຍຊີວິດໄປ

ຄັ້ງໜຶ່ງໃນຂະນະທີ່ສາດສະດາ ກຳລັງຢືນລະຫມາດຢູ່ທາງຫນ້າຂອງ ກະບະຫ໌ ເຊິ່ງມີບັນດາພວກກຸເຣຊຈ້ອງມອງຢູ່ ຄົນໜຶ່ງເວົ້າວ່າ: **“ມີໃຜບໍ? ຜູ້ທີ່ກ້າທີ່ຈະໄປຫາ ຊາກລູກອູດທີ່ຕາຍແລ້ວ ແລະ ເອົາຖົງ ນ້ຳເລືອດຫຼັງເກີດ ແລະ ເລືອດຂອງມັນໄປວາງໄວ້ເຖິ່ງຫຼັງຂອງມຸຮຳຫມັດ ໃນຂະນະທີ່ລາວກໍາລັງສຸຈູດ”**

ອຸກບະຫ໌ ລູກຂອງອະບີ ມຸອີດ ຈຶ່ງລຸກຂຶ້ນໄປເອົາສິ່ງສົກກະປົກນັ້ນມາວາງໄວ້ເຖິ່ງໂຕຂອງທ່ານຣໍສູລ ﷺ ໃນຂະນະທີ່ທ່ານກໍາຫຼັງສຸຈຸດລະຫມາດຢູ່ ພວກກຸເຣຊຕ່າງຫົວຂວັນສະໃຈ ບາງ​ຄົນ​ເຖິງກັບລົ້ມທັບກັນ ເມື່ອລູກສາວຂອງທ່ານ ຟາຕີມະຫ໌ໄດ້ຮູ້ ນາງ​ຈຶ່ງ​ຟ້າວ​ເອົາ​ສິ່ງ​ສົກກະປົກ​ທັງໝົດອອກ​ໄປ​ຈາກ​ພໍ່ຂອງນາງ ກັບ ດ່າພວກກຸເຣຊ ແຕ່ ຣໍສູລຍັງ ສືບຕໍ່ອະທິຖານ(ລະຫມາດ)ຈົນເຖິງທີ່ສຸດ ເມື່ອ​ທ່ານລະຫມາດ​ອະ​ທິ​ຖານ​ຈົບ​ແລ້ວ ທ່ານ​ໄດ້​ຫັນ​ໄປ​ຫາ ພວກກຸເຣຊ ແລະ ຂໍດູອາຕໍ່ອັລລໍຫ໌ ﷻ ໃຫ້ລົງໂທດພວກກຸເຣຊວ່າ:

**“ຂ້າແຕ່ອັລລໍຫ໌ﷻ ຂໍພຣະອົງຊົງຈັດການກັບ ພວກກຸເຣຊດ້ວຍເຖີດ ຂ້າແຕ່ອັລລໍຫ໌ ﷻ ຂໍພຣະອົງຊົງຈັດການກັບ ພວກກຸເຣຊດ້ວຍເຖີດ ຂ້າແຕ່ອັລລໍຫ໌ ﷻ ຂໍພຣະອົງຊົງຈັດການກັບ ພວກກຸເຣຊດ້ວຍເຖີດ”** ແລະ ​ທ່ານ​ໄດ້​ກ່າວ​ເຖິງ​ຊື່​ຂອງ​ພວກ​ຫົວໂຈກ​ ທ່ານໄດ້ວິງວອນຕໍ່ພຣະອົງອັລລໍຫ໌ ﷻໃຫ້ຈັດການກັບພວກເຂົາເຫຼົ່ານັ້ນນຳ ສະນັ້ນບໍ່ມີຜູ້ໃດຜູ້ໜຶ່ງໃນຜູ້ທີ່ຖືກລະບຸຊື່ບໍ່ມີຜູ້ລອດຊີວິດ ແລະ​ ໄດ້​ພົບ​ກັບ​ການ​ຄວາມພິນາດໃນ​ສົງຄາມບະດັຣ1

ອະບູ ຈະຮັລ ປະຕິຍານວ່າຈະບີບຄໍທ່ານສາດສະດາມຸຮຳຫມັດ ຖ້າລາວເຫັນທ່ານລະຫມາດ ແຕ່ເມື່ອທ່ານສາດສະດາອອກມາລະຫມາດ ອະບຸຈະຮັລ ຈຶ່ງໄດ້ເຂົ້າໄປເພື່ອເຮັດສິ່ງທີ່ລາວໄດ້ເວົ້າ ແຕ່ ອັລລໍຫ໌ ﷻ ຊົງຂັດຂວາງປ້ອງກັນ ໂດຍໃຫ້ມີສິ່ງກີດຂວາງເພື່ອບໍ່ໃຫ້ສາມາດເຮັດອັນຕະລາຍຕໍ່ທ່ານສາດສະດາ ອະບຸຈະຮັລ ໄດ້ເຫັນເດີນທີ່ກວ້າງ ທີ່ມີໄຟລຸກຢ່າງແຮງ ໃນຂະນະທີ່ຜູ້ອື່ນໆເບິ່ງບໍ່ເຫັນ ຫຼັງ​ຈາກ​ນັ້ນ​ລາວ​ໄດ້​ຫນີກັບ ​ດ້ວຍ​ຄວາມ​ຢ້ານ​ກົວ​

1. ເບິ່ງ ສໍຮິຫ໌ ບຸກຄໍຣີ ກິຕາບບຸຊສໍລາຫ໌ ແລະ ສໍຮິຫ໌ມຸສລິມ ເລັ່ມທີ່ 3 ຫນ້າ 1418 1420

ຢູ່ທີ່ **ອັລກະບະຫ໌** ອຸກບະຫ໌ ບິນ ອະບີມຸອີດ ຕ້ອງຫັນຫຼັງໜີໄປ ໃນຂະນະທີ່ລາວຈັບບ່າຂອງ ຣໍສູລ ລຸລລໍຫ໌  **ﷺ** ແລ້ວໃຊ້ຜ້າຮັດຄໍທ່ານ ແລະ ລາວຮັດຄໍຢ່າງແຮງ ຈົນກະທັ້ງ ທ່ານອະບຸບັກຣ ຣໍດີຍັລລໍຮຸອັນຮຸ ເຂົ້າມາຊ່ວຍ ແລະ ຍູ້ ອຸກບະຫ໌ ອອກໄປ ທ່ານອະບູບັກຣ ຣໍດີຍັລລໍຮຸອັນຮຸ ເວົ້າວ່າ:

**ﵝأتقتلون رجلا أن يقول ربي اللهﵜ**

**ເຈົ້າເຖິ່ງຈະ​ຂ້າ​ຊາຍ​ຄົນ​ໜຶ່ງພຽງ​ເພາະ​ລາວ​ເວົ້າ​ວ່າອັລລໍຫ໌ ຊຸບຫານະຮຸ ຕະອາລາ ເປັນພຣະເຈົ້າຂອງຂ້ອຍ ແນວນັ້ນບໍ?1**

ທ່ານສາດສະດາ ​ເຄີຍຖືກຜູ້​ຍິງ​ທຳຮ້າຍ ຕົວຢ່າງ​ເຊັ່ນ: ເມຍ​ຂອງ​ອາບີ​ລະຫັບ ​ໄດ້​ວາງ​ສິ່ງ​ສົກກະປົກ​ແລະ ​ໜາມ​ໃນ​ເສັ້ນທາງ​ທີ່​ສາດສະດາ​ໄດ້​ໃຊ້​ໃນ​ການ​ເດີນທາງສັນຈອນໄປມາດັງນັ້ນ ຈຶ່ງມີດຳລັດຂອງອັລລໍຫ໌ ວ່າ:

ﵡوَٱمْرَأَتُهُۥ حَمَّالَةَ ٱلْحَطَبِ ٤ فِى جِيدِهَا حَبْلٌ مِّن مَّسَدٍ ﵠ

**“ແລະ ພັນລະຍາຂອງເຂົາດ້ວຍ ໂດຍທີ່ນາງເປັນຜູ້ແບກຟືນ”**

**“ຮອບຄໍຂອງນາງແມ່ນມີເຊືອກທີ່ແສ່ວດ້ວຍເສັ້ນໃຍຕົ້ນອິນທາຜະລໍາຢູ່ ເພື່ອດຶງໄປສູ່ນະຣົກ ຈະຮັນນໍາ”**

(ອັລມະຊັດ 111:4-5)

ນັ້ນຄືບາງສ່ວນທີ່ທ່ານນະບີ **ﷺ** ໄດ້ຖືກກະທໍາພຽງແຕ່ຍ້ອນເຮັດຫນ້າທີ່ເຜີຍແຜ່ເຊີນຊວນ ຕາມ​ທີ່​ພຣະ​ຜູ້​ເປັນ​ເຈົ້າ​ໄດ້​ບັນ​ຊາ

### **7.3.3 ການກົດຂີ່ຂົ່ມເຫັງ ສ້າງຄວາມປັ່ນປ່ວນວຸ່ນວາຍ ແກ່ຜູ້ທີ່ປະຕິບັດຕາມທ່ານນະບີ ﷺ**

ຜູ້ທີ່ປະຕິບັດຕາມທ່ານສາດສະດາມຸຮຳຫມັດ **ﷺ** ພວກເຂົາຕ້ອງປະສົບກັບການຖືກໂຈມຕີທີ່ໂຫດຮ້າຍ ແລະ ທໍລະມານຢ່າງຮຸນແຮງຈາກພວກກຸເຮຊ ເພື່ອຍັບຍັ້ງຜູ້ຄົນ ແລະ ​ຢຸດ​ເຊົາ​ການ​ດຳເນີນການຂອງສາດສະໜາອິດສະລາມ ​ ທ່ານອັບດຸລລໍຫ໌ ອິນນິ ອຸມັຣ ຣໍດິຍັລລໍຫຸອັນຮຸ ໄດ້​ບັນ​ຍາຍ​ເຖິງ​ສະ​ພາບ​ການ​ຂອງ​ຊາວ​ມຸດ​ສະ​ລິມ​ທີ່​ມີ​ຊີ​ວິດ​ຢູ່​ໃນ​ສະ​ໄໝ​ເລີ່ມຕົ້ນ​ຂອງ​ອິດ​ສະ​ລາມ ວ່າ: **ໃນເວລານັ້ນ ອິດສະລາມມີຈໍານວນນ້ອຍ ຜູ້ຄົນຖືກທົດສອບໃນສາດສະຫນາຂອງເຂົາເຈົ້າ ກ່າວຄື ຖ້າບໍ່​ໄດ້​ຖືກ​ຂ້າ​ຕາຍ, ກໍ່ຖືກ​ທໍ​ລະ​ມານ2**

1. ເບິ່ງ ອັລມຸຊອນນັຟ ຂອງ ອິບນິ ອະບີ ໄຊບະຫ໌ ສະບັບທີ 14 ຫນ້າ 297

2.ເບິ່ງ ສໍຮິຫ໌ ບຸກຄໍຣີ ກິຕາບບຸຕຕັຟຊີຣ ແລະ ຈົ່ງສູ້ລົບກັບພວກເຂົາ ຈົນກວ່າຟິຕນະຫ໌ຈະໝົດສິ້ນໄປ ໜ້າທີ່ 30

ຄົນອ່ອນແອທີ່ບໍ່ມີພວກພ້ອງ ຫຼືເສັ້ນສາຍໃນຕະກູນໃຫຍ່ພໍທີ່ຈະຊ່ວຍປົກປ້ອງໃຫ້ ຈະຕ້ອງ​ໄດ້​ຮັບ​ການ​ທໍ​ລະ​ມານຢ່າງແສນສາຫັດ​ກວ່າ​ຄົນ​ອື່ນໆ ວິທີການທີ່ໃຊ້ແມ່ນ ການຂ່ຽນຕີ ຈັບໂຕໄປກັກຂັງ ມັດ​ໄວ້ຢູ່​ນອກດາກແດດ ນອນຢູ່ເທິງຊາຍທີ່ແດດຮ້ອນເປັນເວລາດົນນານ ມີກ້ອນຫີນໃຫຍ່ກ້ອນໜຶ່ງວາງໄວ້ເທິງ ໜ້າເອິກຂອງເຂົາ ຫຼື​ໃສ່​ເກາະ​ເຫຼັກ ​ແລະ​ ນອນ​ຢູ່​ໃນ​ແສງ​ແດດ​ຮ້ອນ​ເອົາແທ້ເອົາວ່າ ແລະ​ ຍັງ​ໄດ້​ໃຫ້​ເດັກ​ນ້ອຍ​ລາກ​ເຂົາ​ເຈົ້າ​ໄປ​ຕາມ​ຖະ​ຫນົນ​ຫົນ​ທາງ​ ແລະ​ ຮ່ອມບ້ານຕ່າງໆ ເພື່ອ​ເປັນການ​ປະຈານ​ໃຫ້​ອັບ​ອາຍ ຈຶ່ງເຮັດໃຫ້ບາງຄົນຕາບອດຍ້ອນການທໍລະມານ ເນື່ອງຈາກຖືກຂົ່ມເຫັງຢ່າງຮ້າຍແຮງ, ເຊັ່ນ **ທ່ານຍິງຊຸໄນເຣາະຫ໌ ຣໍດິຍັລລໍຮຸອັນຮາ** ແລະ​ ບາງ​ຄົນ​ໄດ້​ເສຍ​ຊີ​ວິດ​ໄປ​ເຊັ່ນ​: **ທ່ານຍິງສຸໄມຍະຫ໌ ຣໍດິຍັລລໍຮຸອັນຮາ** ແມ່ຂອງ **ທ່ານອຳມັຣ ບິນຍາຊີຣ**  ບາງຄົນໄດ້ຮັບຄວາມທຸກລະທົມອັນເນື່ອງຈາກການຖືກທຳຮ້າຍຢ່າງຮ້າຍແຮງ ເຖິງຕ້ອງເຮັດຕາມເຊື່ອຟັງສິ່ງທີ່ພວກກຸເຣຊຕ້ອງການ ໂດຍ​ການ​ສະ​ແດງ​ຄວາມ​ຄຽດ​ແຄ້ນ​ ແລະ ບອກວ່າ​​ບໍ່​ເຊື່ອ​ຖື​ສິ່ງທີ່ທ່ານ​ສາດ​ສະ​ດາ ມຸຮຳຫມັດໄດ້ເຊີນຊວນ ເພື່ອຫລຸດພົ້ນຈາກການຖືກທໍລະມານ

ອັລລໍຫ໌ ຊຸບຮານະຫຸ ວາຕະອາລາ ໄດ້ປະທານອັລກຸຣອານລົງມາໃຫ້ພວກເຂົາເຈົ້າເຮັດແນວນັ້ນໄດ້ ຕາບໃດທີ່ຫົວໃຈຍັງສະຫງົບ ແລະ ໝັ້ນຄົງດ້ວຍສັດທາ ດັ່ງ​ທີ່​ພຣະ​ອົງ​ໄດ້​ກ່າວ​ວ່າ:

“**ໃຜ​ທີ່ປະຕິເສດໃນ ອັລລໍຫ໌ ຫຼັງຈາກທີ່ລາວໄດ້ເຊື່ອສັດທາແລ້ວ (ລາວຈະຖືກອັລລໍຫ໌ ໂກດກິ້ວ), ຍົກເວັ້ນຜູ້ທີ່ຖືກກົດຂີ່ຂົ່ມເຫັງໃນຂະນະທີ່ຫົວໃຈຂອງລາວເຕັມໄປດ້ວຍຄວາມເຊື່ອ ແຕ່ທະວ່າ​ຜູ້​ໃດ​ທີ່​ເຕັມ​ໃຈ​ທີ່​ຈະ​ບໍ່​ເຊື່ອ ດັງ​ນັ້ນ​ ຄວາມໂກດກິ້ວຂອງອັລລໍຫ໌ ​ ຈະປະສົບກັບພວກເຂົາ ແລະ​ ພວກ​ເຂົາ​ຈະ​ໄດ້​ຮັບ​ການ​ລົງ​ໂທດ​ຢ່າງ​ຮຸນ​ແຮງ”** (ສຸເຣາະຫ໌ອັນນະຫ໌ລຼ 16:106)

ຊາວມຸດສະລິມບາງຄົນຖືກຜູ້ປະຕິເສດທີ່ເປັນຍາດຕິພີ່ນ້ອງໃກ້ຊິດບີບຄັ້ນທາງຈິດໃຈຢ່າງຮຸນແຮງ, ຄືກັບແມ່ຂອງ **ສະອັດ ບິນ ອະບີວະກ໊ອສ** ຣໍດິຍັລລໍຮຸອາຮຸ ນາງປະຕິຍານວ່າຈະບໍ່ເວົ້າ, ບໍ່ກິນ, ບໍ່ດື່ມ ຈົນກ່ວາ ສະອັດ ປະຕິເສດອິດສະລາມ, ນາງເວົ້າວ່າ: **ເຈົ້າອ້າງວ່າ ອັລລໍຫ໌ ﷻ ສັ່ງສອນເຈົ້າໃຫ້ເຊື່ອຟັງພໍ່ແມ່ຂອງເຈົ້າ ແລະ ຂ້ອຍເປັນແມ່ຂອງເຈົ້າ ຂ້ອຍສັ່ງເຈົ້າໃຫ້ເລິກນັບຖືສາດສະໜາອິດສະລາມສະ!**

ນາງໄດ້ເປັນລົມສະລົບໄປອັນເນື່ອງຈາກການປະຕິເສດຂອງນາງທີ່ຈະກິນອາຫານ ແລະ ເຄື່ອງດື່ມ ແຕ່ເມື່ອນາງຖືກບັງຄັບໃຫ້ດື່ມນໍ້າ ນາງ​ຈຶ່ງ​ໄດ້​ລຸກ​ອາລະວາດທຳຮ້າຍ ສະອັດ ຈົນເຮັດໃຫ້ລາວຮູ້ສຶກບໍ່ສະບາຍ ອັລລໍຫ໌ ຊຸບຮານະຫຸ ວາຕະອາລາ ຈຶ່ງປະທານອາຍະຫຼນີ້ລົງມາ ຄື:

**ﵡوَوَصَّيْنَا ٱلْإِنسَٰنَ بِوَٰلِدَيْهِ حُسْنًا ۖ وَإِن جَٰهَدَاكَ لِتُشْرِكَ بِى مَا لَيْسَ لَكَ بِهِۦ عِلْمٌ فَلَا تُطِعْهُمَآ ۚ إِلَىَّ مَرْجِعُكُمْ فَأُنَبِّئُكُم بِمَا كُنتُمْ تَعْمَلُونَﵠ**

**“ແລະ ພວກເຮົາ (ອັລລໍຫ໌ ຊຸບຮານະຫຸ ວາຕະອາລາ) ໄດ້ສັ່ງເສຍມະນຸດໃຫ້ເຮັດດີກັບພໍ່ແມ່ຂອງເຂົາ ແລະ ​ຖ້າ​ຫາກ​ວ່າ​ເຂົາ​ເຈົ້າ​ຂົ່ມ​ເຫັງ ​ແລະ ​ກົດ​ດັນ​ໃຫ້​ທ່ານ​ຕັງພາຄີຮ່ວມ​ກັບ​ຂ້າ​ ພຣະ​ເຈົ້າ (ອັລລໍຫ໌** ﷻ**) ໃນ​ທີ່​ທ່ານ​ບໍ່​ມີ​ຄວາມ​ຮູ້​ ດັ່ງນັ້ນຢ່າປະຕິບັດຕາມພວກເຂົາທັ້ງສອງ ສໍາລັບຂ້ອຍແມ່ນການກັບມາຂອງເຈົ້າ ແລ້ວ​ເຮົາ​ຈະ​ແຈ້ງໃຫ້ພວກ​ເຈົ້າ​ຮູ້​ເຖິງ ສິ່ງທີ່ພວກ​ເຈົ້າ​ໄດ້ເຮັດ​ໄວ້”** (ອັລອັນກະບູດ 29:8)

ພວກກຸເຣຊ ຕ້ອງການໃຫ້ອະບູຕໍລິບ ເຊິ່ງເປັນລຸງຂອງທ່ານສາດສະດາ ຍັບຍັ້ງຫ້າມ​ທ່ານໃຫ້ຍຸຕິ​ຈາກ​ການ​ປະ​ຕິ​ເສດ​ພຣະ​ຂອງ​ພວກເຂົາເຈົ້າ ແລະ ຢຸດເຊົາການວິພາກວິຈານປະເພນີທີ່ມີມາດັງເດິມ ຫຼັງຈາກນັ້ນອະບູຕໍລິບ ຈຶ່ງເອີ້ນທ່ານສາດສະດາ ມາຢູ່ຕໍ່ໜ້າຜູ້ຕາງຫນ້າຂອງ ພວກກຸເຣຊ ແລະ​ ໄດ້ຮຽກຮ້ອງໃຫ້ທ່ານ​ສາດ​ສະ​ດາ ຢຸດເຮັດແນວນັ້ນ

ທ່ານນະບີ **ﷺ** ຈຶ່ງເບິ່ງໄປທີ່ດວງອາທິດ ແລະ ເວົ້າວ່າ: **ພວກເຈົ້າເຫັນດວງຕາເວັນນີ້ບໍ?**

ພວກກຸເຣຊ ເວົ້າວ່າ: **ແມ່ນແລ້ວ, ພວກເຮົາເຫັນ**

ດັງນັ້ນ ສາດສະດາ​ຈຶ່ງ​ກ່າວ​ວ່າ:

**“ເພາະສະນັ້ນ, ຂ້າພະເຈົ້າບໍ່ສາມາດປະຖິ້ມຫນ້າທີ່ຂອງຂ້າພະເຈົ້າໄດ້ ດັ່ງທີ່ພວກເຈົ້າບໍ່ສາມາດດັບຄວາມສະຫວ່າງຂອງດວງຕາເວັນນີ້ໄດ້ ຫຼື ໃຫ້ພວກເຈົ້າເອົາແສງ ຄວາມຮ້ອນອອກຈາກດວງຕະເວັ້ນໄດ້ກ່ອນ! (ຊຶ່ງເປັນໄປບໍ່ໄດ້) ເຊິ່ງຍັງຈະງ່າຍກວ່າທີ່ຈະໃຫ້ຂ້ອຍລະຖິ້ມຫນ້າທີ່ຂອງຂ້ອຍອີກ1”**

### **7.3.4 ການເຈລະຈາຕໍ່ລອງ**

ເມື່ອ ພວກກຸເຣຊ ເຫັນວ່າການທໍລະມານນັ້ນບໍ່ສາມາດໃຊ້ໄດ້ກັບທ່ານສາດສະດາ ມຸຮຳຫມັດ **ﷺ**  ແລະ ຊໍຮາບະຫ໌ໄດ້ ດັ່ງນັ້ນ ພວກເຂົາຫັນໄປສູ່ການເຈລະຈາ ໂດຍ​ການ​ຂໍ​ໃຫ້​ແຕ່​ລະ​ຝ່າຍ​ນະມັດສະການ​ພຣະ​ເຈົ້າຂອງ​ກັນ​ ແລະ​ ກັນ​ເປັນ​ເວລາ​ໜຶ່ງ​ປີ ສໍາລັບເຫດຜົນນີ້ ອັລລໍຫ໌ ﷻ ຈຶຶ່ງປະທານວະຮີຍ໌ **ສູເຣາະຫ໌ ອັລກາຟີຣູນ** ລົງມາ2

ມີ​ລາຍ​ງານ​ວ່າພວກກຸເຣຊ ໄດ້ສົ່ງ ອຸດບະຫ໌ ບິນ ຣໍບີອະຫ໌ ເພື່ອຍື່ນຂໍ້ສະເຫນີ ແລະ ຜົນປະໂຫຍດໃນໂລກນີ້ເພື່ອຊັກຊວນທ່ານນະບີ ໂດຍກ່າວວ່າ:

**“ຖ້າທ່ານຕ້ອງການຊັບສິນ ພວກ​ເຮົາ​ຈະ​ເຕົ້າ​ໂຮມນຳມາມອບໃຫ້ ​ຈົນ​ກວ່າ​ພວກ​ທ່ານ​ຈະ​ຮັ່ງມີ​ທີ່​ສຸດ​ໃນ​ບັນດາ​ພວກ​ເຮົາ ຖ້າທ່ານຕ້ອງການເປັນກະສັດ, ມີຊື່ສຽງ, ມີກຽດ, ພວກເຮົາຈະມອບຕຳແໜ່ງໃຫ້ທ່ານເປັນຜູ້ນໍາ .....”**

ທ່ານຣໍສູລລຸລລໍຫ໌ ຈຶ່ງປ່ອຍໃຫ້ ອຸດບະຫ໌ ເວົ້າຈົນຈົບ ຫຼັງຈາກນັ້ນ ທ່ານນະບີ **ﷺ** ຈຶ່ງອ່ານຕອນກາງຂອງສູເຣາະຫ໌ ຟຸຊຊີລັດ ຈົນກະທັ່ງຮອດອາຍະຫ໌ ທີ່ວ່າ:

ﵡفَإِنْ أَعْرَضُوا فَقُلْ أَنذَرْتُكُمْ صَٰعِقَةً مِّثْلَ صَٰعِقَةِ عَادٍ وَثَمُودَﵠ

**“ສະນັ້ນ ຖ້າ​ຫາກ​ພວກ​ເຂົາ​ຫັນ​ໜີໃຫ້ເຈົ້າ (ໂອ້​ມຸຮຳ​ມັດ) ກໍ່ຈົ່ງ​ເວົ້າ​ວ່າ: ຂ້າພະເຈົ້າເຕືອນທ່ານກ່ຽວກັບໄພພິບັດຂອງຟ້າຜ່າລົງມາ ດັ່ງທີ່ ພວກອ໊າດ ແລະ ສະມູ໊ດ ໄດ້ເຄີຍປະສົບກັນມາແລ້ວ**”

(ອັລຟຸຊຊີລັດ ອາຍະຫ໌ທີ່ 41:13)

ອຸກບະຫ໌ເກີດຄວາມຫວາດກົວ ແລະ ຮີບຟ້າວບອກໃຫ້ທ່ານນະບີ **ﷺ** ຢຸດອ່ານ ແລ້ວເຂົາຈຶ່ງຮີບຢາງກັບໄປ3

### **7.3.5 ພະຍາຍາມຂໍເບິ່ງປະຕິຫານ**

ພວກກຸເຣຊ ໄດ້ບີບຄັ້ນທ່ານສາດສະດາ **ﷺ** ໃຫ້ສະແດງປະຕິຫານດ້ວຍການ​ປ່ຽນ​ພູ​ເຂົາ​ ໃນມັກກະຫ໌ໃຫ້​ກາຍ​ເປັນ​ທອງຄຳ ແລະ ​ປ່ຽນ​ທະເລຊາຍແຫ້ງ​ແລ້ງ​ກັນ​ດານ​ ໃຫ້​ເປັນ​ສາຍ​ນ້ຳລຳທານ ແລະ ພວກເຂົາໄປຂໍຄວາມຊ່ວຍເຫຼືອຈາກຊາວຢິວ

ໃຫ້ຖາມທ່ານສາດສະດາ **ﷺ** ກ່ຽວກັບບັນຫາຕ່າງໆ ຈົນກ່ວາມັນຈະເຮັດໃຫ້ທ່ານອຶດອັດບໍ່ສະບາຍໃຈ ແລະ ອັລລໍຫ໌ ﷻ ຊົງຕອບໂຕ້​ພວກ​ເຂົາ​ເຈົ້າ ກັບ ອາຍະຫ໌ຕ່າງໆ ດັ່ງ​ທີ່​ຖ້ອຍ​ຄຳ​ຂອງ​ພຣະ​ອົງ​ໄດ້​ກ່າວ​ວ່າ:

ﵡوَمَا مَنَعَنَآ أَن نُّرْسِلَ بِٱلْءَايَٰتِ إِلَّآ أَن كَذَّبَ بِهَا ٱلْأَوَّلُونَ وَءَاتَيْنَا ثَمُودَ ٱلنَّاقَةَ مُبْصِرَةً فَظَلَمُوا بِهَا وَمَا نُرْسِلُ بلايت إِلَّا تَخْوِيفًاﵠ

**“ແລະ ບໍ່ມີສິ່ງໃດຍັບຍັ້ງເຮົາ (ອັລລໍຫ໌ ຊຸບຮານະຫຸ ວະຕາອາລາ​) ໃນການທີ່ເຮົາຈະສົ່ງສັນຍານຕ່າງໆ ລົງມາ ເວັ້ນເສຍແຕ່ວ່າບັນດາຄົນໃນອະດີດໄດ້ພາກັນປະຕິເສດ ແລະ​ ພວກ​ເຮົາ​ໄດ້​ເຮັດ​ໃຫ້​ອູດໂຕເມຍ ເປັນ​ທີ່ປະຈັກຊັດແຈ້ງ​ທີ່ ​ສໍາ​ລັບ ພວກສະມູ໊ດ ແຕ່ຫຼັງຈາກນັ້ນເຂົາເຈົ້າໄດ້ລ່ວງລະເມີດມັນ(ຂ້າ) ແລະ​ພວກ​ເຮົາ (ອັລລໍຫ໌ຊຸບຮານະຫຸ ວະຕາອາລາ​) ບໍ່​ໄດ້​ສົ່ງ​ສັນຍານຕ່າງໆມາ ​ຍົກ​ເວັ້ນ​ແຕ່​ເປັນ​ການ​ເຕືອນ​ສຳທັບເທົ່ານັ້ນ”**

(ອັລອິສຣໍ ອາຍະຫ໌ 17:59​)

1. ເບິ່ງໜັງສືອິບນຸ ອິສຮາກ ໃນອັສຊີຍັຣອັລກຊໍີ ແລະທ່ານອັລບານີ ກ່າວວ່າຣີວາຍະຫ໌ນີ້ສໍຮີຫ໌ ອັລອະຮາດີຊູຊ ສໍຮີຫ໌ເລັ່ມທີ່ 1 ໜ້າ 147
2. ເບິ່ງໜັງສື ຕັຟຊິຣ ອິບນູ ກະຊີຣ ເລັ່ມທີ່ 8 ໜ້າທີ່ 527
3. ເບິ່ງ ໃນໜັງສື ອັລມຸຊອນນັຟ ຂອງອິບນິ ອາບີ ໄຊບະຫ໌ ເລັ່ມທີ່ 14 ໜ້າ 295 ມຸສນັດ ຂອງອາບູຍຸລາ ເລັ່ມທີ່ 3 ໜ້າ 349 ອັລມຸສຕັດຣ໊ອກ ຂອງອັລຮາກີມ ເລັ່ມທີ່ 2 ໜ້າ 253 ອັຊຊະຮາບີຍ໌ ຖືວ່າ ສໍຮິຫ໌ ແລະ ອິບນິ ກະຊີ໊ຣ ລະບຸໄວ້ໃນ ຕັຟຊີ້ຣ ຂອງທ່ານໃນເລັ່ມ 7 ໜ້າ 151

ໃຫ້ຖາມທ່ານສາດສະດາກ່ຽວກັບບັນຫາຕ່າງໆ ຈົນກ່ວາມັນຈະເຮັດໃຫ້ທ່ານອຶດອັດບໍ່ສະບາຍໃຈ ແລະ ອັລລໍຫ໌ ﷻ ຊົງຕອບໂຕ້​ພວກ​ເຂົາ​ເຈົ້າ ກັບ ອາຍະຫ໌ຕ່າງໆ ດັ່ງ​ທີ່​ຖ້ອຍ​ຄຳ​ຂອງ​ພຣະ​ອົງ​ໄດ້​ກ່າວ​ວ່າ:

ﵡوَمَا مَنَعَنَآ أَن نُّرْسِلَ بِٱلْءَايَٰتِ إِلَّآ أَن كَذَّبَ بِهَا ٱلْأَوَّلُونَ وَءَاتَيْنَا ثَمُودَ ٱلنَّاقَةَ مُبْصِرَةً فَظَلَمُوا بِهَا وَمَا نُرْسِلُ بلايت إِلَّا تَخْوِيفًاﵠ

**“ແລະບໍ່ມີສິ່ງໃດຍັບຍັ້ງເຮົາ (ອັລລໍຫ໌ ຊຸບຮານະຫຸ ວະຕາອາລາ​) ໃນການທີ່ເຮົາຈະສົ່ງສັນຍານຕ່າງໆ ລົງມາ ເວັ້ນເສຍແຕ່ວ່າບັນດາຄົນໃນອະດີດໄດ້ພາກັນປະຕິເສດ ແລະ​ພວກ​ເຮົາ​ໄດ້​ເຮັດ​ໃຫ້​ອູດໂຕເມຍ ເປັນ​ທີ່ປະຈັກຊັດແຈ້ງ​ທີ່ ​ສໍາ​ລັບ ພວກສະມູ໊ດ ແຕ່ຫຼັງຈາກນັ້ນເຂົາເຈົ້າໄດ້ລ່ວງລະເມີດມັນ(ຂ້າ) ແລະ​ພວກ​ເຮົາ (ອັລລໍຫ໌ ຊຸບຮານະຫຸ ວະຕາອາລາ​) ບໍ່​ໄດ້​ສົ່ງ​ສັນຍານຕ່າງໆມາ ​ຍົກ​ເວັ້ນ​ແຕ່​ເປັນ​ການ​ເຕືອນ​ສຳທັບເທົ່ານັ້ນ”** (ອັລອິສຣໍ ອາຍະຫ໌ 17:59​)

ﵡوَيَسْـَٔلُونَكَ عَنِ ٱلرُّوحِ ۖ قُلِ ٱلرُّوحُ مِنْ أَمْرِ رَبِّى وَمَآ أُوتِيتُم مِّنَ ٱلْعِلْمِ إِلَّا قَلِيلًاﵠ

**“ແລະ​ພວກ​ເຂົາ​ຈະ​ຖາມ​ທ່ານ​ກ່ຽວ​ກັບ​ວິນຍານ ຈົ່ງກ່າວ​ວ່າ, ກ່ຽວ​ກັບເລື່ອງວິນຍານນັ້ນ ເປັນໄປຕາມ​ຄຳ​ສັ່ງ​ຂອງ​ພຣະ​ຜູ້​ເປັນ​ເຈົ້າຂອງຂ້ອຍ ແລະ ທ່ານຈະບໍ່ໄດ້ຮັບຄວາມຮູ້ໃດໆ ຍົກ​ເວັ້ນ​ພຽງ​ເລັກ​ນ້ອຍ”**

(ອັລອິສຣໍ ອາຍະຫ໌ 85)

### **7.3.6 ເຜົ່າກຸເຣຊ ຕັດຄວາມສໍາພັນກັບຕະກູນບະນີ ຮາຊີມ**

ເມື່ອພວກກຸເຣຊ ເຫັນວ່າວິທີການທີ່ໃຊ້ຕໍ່ຕ້ານທ່ານສາດສະດາມຸຮຳຫມັດ **ﷺ** ນັ້ນບໍ່ໄດ້ຜົນ ແລະ ບໍ່ສາມາດຢຸດຍັ້ງການເຮັດຫນ້າທີ່ໃນການເຊື້ອເຊີນປະຊາຊົນໃຫ້ປ່ຽນມາເປັນອິດສະລາມ ​ແຕ່ກັບ​ມີ​ຄົນ​ເຂົ້າ​ມາ​ນັບຖື​ສາສະໜາ​ອິສລາມ​ນັບ​ມື້​ນັບ​ຫຼາຍ​ຂຶ້ນ ໂດຍສະເພາະຫຼັງຈາກ ຮຳຊະຫ໌ ຜູ້ທີ່ເປັນລຸງຂອງສາດສະດາແລະ ອຸມັຣ ບິນຄອດຕອບ ຣໍດິຍັລລໍຮູ ອັນຮຸ ປ່ຽນມາເປັນອິດສະລາມ ຍິ່ງເພີ່ມພະລັງ ແລະ ກຽດສັກສີໃຫ້ແກ່ຊາວມຸດສະລິມຫຼາຍຂຶ້ນ

ເມື່ອພວກກຸເຣຊ ເຫັນດັງນັ້ນ ຈຶ່ງຄິດຫາຫົນທາງ​​ວິທີ​ທີ່​ຮ້າຍແຮງ​ກວ່າເກົ່າ ພວກເຂົາຄິດຈະຂ້າທ່ານສາດສະດາ ແຕ່ວ່າ ອາບູຕໍລິບ ລຸງຂອງທ່ານ ເຊັ່ນດຽວກັນກັບກຸ່ມຊົນຈາກຕະກູນ ບະນີຮາຊີມ ແລະ ຕະກູນອັບດຸລມຸດຕໍລິບ ຄົງບໍ່ຍອມ ໃຫ້ພວກເຂົາເຮັດແນວນັ້ນ ດັ່ງນັ້ນ ພວກ​ເຂົາ​ຈຶ່ງ​ໄດ້​ເຕົ້າ​ໂຮມຊາວກຸເຣຊ​ທັງໝົດ​ໂດຍມີ​ເຜົ່າ ກິນານະຫ໌ຢູ່ນຳ ​ເພື່ອເຮັດການ ​ຕັດ​ຄວາມ​ພົວພັນ​ກັບ​ຕະກູນ ບະນີຮາຊີມ ແລະ ຕະກູນອັບດຸລມຸດຕໍລິບ ໂດຍ​ການ​ບໍ່​ແຕ່ງ​ງານ, ບໍ່​ເຮັດ​ທຸ​ລະ​ກິດ, ແລະ ​ບໍ່​ໄດ້​ເວົ້າ​ຈາສື່ສານນຳ ຈົນກ່ວາພວກເຂົາຕົກລົງທີ່ຈະສົ່ງທ່ານສາດສະດາ ມຸຮຳຫມັດໃຫ້ພວກເຂົາຂ້າ ທ່ານອາບູຕໍລິບ ຕະກູນ ບະນີຮາຊີມ ແລະ ຕະກູນອັບດຸລມຸດຕໍລິບ ທີ່ມີທັ້ງຜູ້ສັດທາ ແລະ ຜູ້ປະຕິເສດສັດທາ ຈຶ່ງຕ້ອງເຂົ້າໄປຢູ່ໃນບໍລິເວນ **شعب عامر  ທີ່ຖືກປິດລ້ອມກັກກັນບໍລິເວນຢູ່ດົນເຖິງ ສອງຫຼື ສາມປີ ສ້າງຄວາມລຳບາກ ທຸກຍາກ ຄວາມອຶດຢາກ ແລະ ບໍ່ສາມາດອອກໄປເຮັດທຸລະ ໄປ ຕໍວາຟ ທີ່ ໄບຕຸລລໍຫ໌ ຫຼືໄປຕະຫຼາດ ເມື່ອມີກອງຄາລາວານສິນຄ້າມາຮອດເພື່ອປັນສ່ວນອາຫານ ມາຮອດກໍ່ບໍ່ໄດ້ ຈົນໃນທີ່ສຸດຜູ້ເຖົ້າແກ່ ຊາວກຸເຣຊ ຫ້າຄົນຮູ້ສຶກເວດທະນາສົງສານ ​ຈຶ່ງ​ປະຊຸມກັນ ​ແລະ ​ລົງ​ຄະ​ແນນ​ສຽງ​ເພື່ອ​ປະ​ກາດ​ຍົກ​ເລີກ​ພັນ​ທະ​ສັນ​ຍາ ຂໍ້ຕົກລົງທີ່ກົດຂີ່ຂົ່ມເຫັງ ແລະ ​ໄດ້​ທຳລາຍ​ພັນທະ​ສັນຍາ​ທີ່​ໄດ້​ລົງນາມກັນໄວ້ ທ່ານສາດສະດາ ແລະ** ​ຕະກູນ ບະນີຮາຊີມ ແລະ ຕະກູນອັບດຸລມຸດຕໍລິບ **ຈຶ່ງຫຼຸດພົ້ນປົດປ່ອຍຈາກການຖືກປິດລ້ອມດັ່ງກ່າວ ຈາກການປິດລ້ອມນັ້ນເຮັດໃຫ້ທ່ານນະບີ ﷺ ຍືນຫຍັດທີ່ຈະເດີນໜ້າຮຽກຮ້ອງສືບຕໍ່ເຜີຍແຜ່ສາດສະໜາອິດສະລາມ1**

# **8. ການເສຍຊີວິດຂອງຜູ້ເປັນລຸງ ແລະ ພັນລະຍາຂອງທ່ານນະບີມຸຮໍາຫມັດ** ﷺ

ການ​ຕັດ​ສຳພັນ​ຂອງ ພວກກຸເຣຊ ກັບ​ຕະກູນ ບະນີຮາຊີມ ຍັງ​ບໍ່​ທັນ​ສິ້ນ​ສຸດ​ລົງ ທ່ານສາດສະດາ **ﷺ** ​ຕ້ອງ​ປະສົບ​ກັບ​ການ​ທົດ​ສອບ​ທີ່​ຍິ່ງ​ໃຫຍ່ ກັບການສູນເສຍ ອະບູຕໍລິບ ຜູ້ເປັນລຸງ ແລະ ທ່ານນາງຄໍດີຈະຫ໌ ຜູ້ເປັນພັນລະຍາ ຣໍດີຍັລລໍຮຸອັນຫາ ເຫດການນີ້ເກີດຂຶ້ນໃນປີທີສິບຫຼັງຈາກທ່ານສາດສະດາ ຖືກແຕ່ງຕັ້ງເປັນ ຣໍສູລ ແລະ ​ໃນ​ປີ​ນີ້​ໄດ້​ຮັບ​ຊື່​ເປັນ​ປີແຫ່ງຄວາມໂສກເສົ້າ (ອ່າມມຸລຮາຊນິ) ເນື່ອງຈາກວ່າມັນປະກອບໄປດ້ວຍເຫດການຄວາມໂສກເສົ້າ ເສຍໃຈ ແລະ ​ການຖືກ​ທົດ​ສອບ (ມຸຊີບະຫ໌​)

ລຸງຂອງທ່ານນັ້ນເປັນຜູ້ຮັບປະກັນ ໃຫ້ຄວາມຄຸ້ມຄອງປົກປ້ອງທ່ານສາດສະດາ ຈາກ​ໄພຄຸກຄາມ​ຂອງ ພວກກຸເຣຊ ​ ແລະ​ ໄດ້​ໃຫ້ສັນ​ຍາ​ກຸ່ມຊົນຂອງທ່ານວ່າ​ຈະ​ຊ່ວຍ​ເຫຼືອ ​ແລະ​ ສະ​ຫນັບ​ສະ​ຫນູນທ່ານ​ສາດ​ສະ​ດາ ມຸຮຳຫມັດ​ ຫລານຊາຍ ແລະ ກຸ່ມຊົນກໍ່ສະຫນັບສະຫນູນດ້ວຍ ເຖິງແມ່ນວ່າບາງຄົນບໍ່ໄດ້ສັດທາ ທັ້ງນີ້ເພື່ອເປັນກຽດແກ່ ອາບີຕໍລິບ ເມື່ອ ອາບູຕໍລິບ ໄດ້ເສຍຊີວິດ ກຸ່ມຊົນຂອງທ່ານຢຸດເຊົາການຊ່ວຍເຫຼືອປົກປ້ອງ, ຄຸ້ມກັນທ່ານສາດສະດາ ຈາກການຂົ່ມເຫັງຂອງ ພວກກຸເຣຊຄືກັບແຕ່ກ່ອນ ດ້ວຍເຫດນີ້ພວກກຸເຣຊຈຶ່ງທຳລາຍທ່ານນະບີ ຫຼາຍກວ່າຕອນທີ່ອາບີຕໍລິບຍັງມີຊີວິດຢູ່

ສໍາລັບ ທ່ານນາງຄໍດີຈະຫ໌ ຣໍດີຍັລລໍຮຸອັນຫາ ຜູ້ເປັນພັນລະຍາຂອງທ່ານສາດສະດາ ມີບົດບາດສໍາຄັນໃນການເຮັດໜ້າທີ່ເຊື້ອເຊີນປະຊາຊົນໄປສູ່ອິດສະລາມ ທຸກໆຄັ້ງທີ່ທ່ານນະບີ **ﷺ** ປະສົບການຊຶມເສົ້າ ໂສກເສົ້າເສຍໃຈ ທ່ານຈະກັບຄືນໄປຫາທ່ານຍິງຄໍດີຈະຫ໌ ຊຶ່ງ​ນາງ​ໄດ້​ປອບ​ໂຍນ ​ແລະ ຊຸກຍູ້​ທ່ານ​ໃຫ້​ສືບ​ຕໍ່ປະຕິບັດ​ໜ້າ​ທີ່ ດ້ວຍ​ເຫດ​ນີ້ ການ​ຈາກ​ໄປ​ຂອງ​ລຸງ ​ແລະ ​ພັນ​ລະ​ຍາ​ຈຶ່ງ​ເປັນ​ຄວາມ​ໂສກ​ເສົ້າ​ທີ່​ສຸດ​ຂອງທ່ານ​ສາດສະດາເປັນຢ່າງຍິ່ງ ຫຼັງຈາກການເສຍຊີວິດຂອງອະບູຕໍລິບ ຜູ້ເປັນລຸງຂອງທ່ານນະບີ

1.ນໍາສະເໜີໂດຍ ອິມາມ ອັລບຸກຄໍຣີ ອິມາມມຸສລິມ ແລະ ຊີເຣາະຫ໌ ອິບນິ ຮິຊາມ ເລັ່ມທີ່ 1 ໜ້າ 371

ທ່ານສາດສະດາໄດ້ພະຍາຍາມຊອກຫາຜູ້ສະຫນັບສະຫນູນເພື່ອສືບຕໍ່ພາລະກິດຂອງທ່ານໃນການເຊີນຊວນສູ່ອິດສະລາມຕໍ່ໄປ ທ່ານຈຶ່ງເດີນທາງໄປເມືອງ "ຕໍອິຟ" ຫວັງວ່າປະຊາຊົນຂອງເມືອງນັ້ນຈະສະຫນັບສະຫນູນທ່ານ ແຕ່ທ່ານຕ້ອງພົບກັບຄວາມຜິດຫວັງ ທ່ານຖືກເຍາະເຍີ້ຍໂດຍຊາວເມືອງ ແລະ ໄດ້ຖືກໂຈມຕີໂດຍ ຈາກຊາວຕໍອິຟ ທ່ານສາດສະດາຈຶ່ງໄດ້ກັບຄືນໄປ ມັກກະຫ໌

ຕໍ່ມາໃນລະດູການ ຮັດຈ໌ ທ່ານສາດສະດາ **ﷺ** ໄດ້ໄປພົບກັບຕະກູນຕ່າງໆ ແຕ່​ບໍ່​ພົບວ່າຈະມີ​ຜູ້​ໃດ​ທີ່​ຈະໃຫ້ການ​ສະໜັບສະໜູນ​ທ່ານ ຈົນກະທັ່ງອັລລໍຫ໌ ໃຫ້​ຂະນະຂອງ​ຊາວເມືອງ​ຢາສຣິບ (ມາດີນະຫ໌) ຊຶ່ງ​ປະກອບ​ດ້ວຍ​ຊາວເອົາສ໌ ແລະ ຄ໊ອຊຣ໊ອຈ ໄດ້ເຊື່ອສັດທາໃນທ່ານສາດສະດາ **ﷺ** ແລະເຮັດສົນທິສັນຍາເພື່ອສະຫນັບສະຫນູນທ່ານ

## **8.1 ຈຸດຢືນຂອງທ່ານສາດສະດາ ມຸຮໍາຫມັດຕໍ່​ການ​ທົດ​ສອບ​ຕ່າງໆ​**

ທ່ານສາດ​ສະ​ດາ​ມີ​ພຶດ​ຕິ​ກໍາ​ທີ່​ເຂັ້ມ​ແຂງ​ສົມກັບສານອັນ​​ຍິ່ງ​ໃຫຍ່​ທີ່​ທ່ານໄດ້​ຮັບ ໃນຂະນະທີ່ທ່ານ ແລະ ບັນດາຊໍຮາບະຫ໌ ຕ້ອງປະສົບກັບການທົດສອບຕ່າງໆ ຊຶ່ງຖືໄດ້ວ່າເປັນບົດຮຽນອັນລ້ຳຄ່າ ທ່ານໄດ້​ຝຶກຝົນການສັດທາຄວາມ​ເຊື່ອ​ທີ່​ເຂັ້ມແຂງ​ໃນ​ແກ່ບັນດາຊໍຮາບະຫ໌ ເຮັດໃຫ້ພວກເຂົາມີຄວາມຕັ້ງໃຈຢ່າງຫນັກແຫນ້ນ ແລະ ຍອມຮັບກັບບົດທົດສອບ ຕ່າງໆ ທ່ານໄດ້ປູກຫຼັກການຂອງສາດສະຫນາຢູ່ໃນຫົວໃຈຂອງພວກເຂົາ ທ່ານສາດສະດາໄດ້ໄປພົບກັບພວກເຂົາຢ່າງລັບໆເພື່ອສອນ ອັລກຸຣອານ ແລະ ບົດບັນຍັດທີ່ມາຈາກພຣະເຈົ້າ

ທ່ານສ້າງຄວາມສໍາພັນທີ່ເຂັ້ມແຂງກັບພຣະຜູ້ເປັນເຈົ້າໂດຍການຕື່ນຂຶ້ນມາໃນຊ່ວງເຄິ່ງຫນຶ່ງຂອງຄ່ຳຄືນເພື່ອ ລະຫມາດກັບພວກເຂົາເຈົ້າ ຊຶ່ງສອດຄ່ອງກັບພຣະບັນຊາແຫ່ງດຳລັດຂອງ ອັລລໍຫ໌ ຊຸບຮານະຮຸ ວະຕາອາລາ ທີ່ວ່າ:

ﵡ يَٰٓأَيُّهَا ٱلْمُدَّثِّرُ قُمْ فَأَنذِرْ وَرَبَّكَ فَكَبِّرْ وَثِيَابَكَ فَطَهِّرْ ﵠ

1. **ໂອ້ ຜູ້​ທີ່ຫົມກາຍຢູ່**
2. **ຈົ່ງລຸກຂຶ້ນ (ລະຫມາດ) ໃນຕອນກາງຄືນ ເວັ້ນແຕ່ພຽງແຕ່ເລັກນ້ອຍເທົ່ານັ້ນ**
3. **ຄືໃນເຄິ່ງໜຶ່ງຂອງຕອນກາງຄືນ ຫຼືຫນ້ອຍກວ່ານັ້ນເລັກນ້ອຍ**
4. **ຫຼື​ຫຼາຍ​ກວ່ານັ້ນ ແລະ ຈົ່ງອ່ານອັລກຸຣອານ ຊ້າໆ ແລະ ຈັງຫວະ (ໂດຍຊັດຖ້ອຍຊັດຄຳ)**

(ອັລມຸດັຊຊີຣ 73:1-4)

ພວກ​ເຂົາ​ເຮັດ​ແບບ​ນັ້ນ​ເປັນ​ເວລາ​ເຖິງ​ໜຶ່ງ​ປີ​ຈົນ​ຕີນ​ຂອງ​ພວກ​ເຂົາ​ບວມ ພຣະອົງອັລລໍຫ໌ ﷻ ​ຈຶ່ງ​ໃຫ້​ເຂົາ​ເຈົ້າ​ບັນເທົາ​ທຸກ ດັ່ງ​ທີ່​ພຣະ​ອົງ​ໄດ້​ກ່າວ​ວ່າ:

ﵡ إِنَّ رَبَّكَ يَعْلَمُ أَنَّكَ تَقُومُ أَدْنَىٰ مِن ثُلُثَىِ ٱلَّيْلِ وَنِصْفَهُۥ وَثُلُثَهُۥ وَطَآئِفَةٌ مِّنَ ٱلَّذِينَ مَعَكَ ۚ وَٱللَّهُ يُقَدِّرُ ٱلَّيْلَ وَٱلنَّهَارَ ۚ عَلِمَ أَن لَّن تُحْصُوهُ فَتَابَ عَلَيْكُمْ ۖ فَٱقْرَءُوا۟ مَا تَيَسَّرَ مِنَ ٱلْقُرْءَانِ ۚ عَلِمَ أَن سَيَكُونُ مِنكُم مَّرْضَىٰ ۙ وَءَاخَرُونَ يَضْرِبُونَ فِى ٱلْأَرْضِ يَبْتَغُونَ مِن فَضْلِ ٱللَّهِ ۙ وَءَاخَرُونَ يُقَٰتِلُونَ فِى سَبِيلِ ٱللَّهِ ۖ فَٱقْرَءُوا مَا تَيَسَّرَ مِنْهُ ۚ وَأَقِيمُوا ٱلصَّلَوٰةَ وَءَاتُوا ٱلزَّكَوٰةَ وَأَقْرِضُوا ٱللَّهَ قَرْضًا حَسَنًا ۚ وَمَا تُقَدِّمُوا لِأَنفُسِكُم مِّنْ خَيْرٍ تَجِدُوهُ عِندَ ٱللَّهِ هُوَ خَيْرًا وَأَعْظَمَ أَجْرًا ۚ وَٱسْتَغْفِرُوا ٱللَّهَ ۖ إِنَّ ٱللَّهَ غَفُورٌ رَّحِيمٌۢﵠ

“**ແລະ ອັລລໍຫ໌ ໄດ້ຊົງກຳໜົດເວລາຕອນກາງຄືນ ແລະ ກາງເວັນ ພຣະອົງຮູ້ວ່າພວກເຈົ້າບໍ່ສາມາດທີ່ຈະກໍານົດເວລາໄດ້ ດ້ວຍ​ເຫດ​ນີ້ ພຣະອົງ​ຈຶ່ງ​ໄດ້​ຊົງຜ່ອນຜັນ​ໃຫ້ແກ່ພວກ​ເຈົ້າ ສະນັ້ນ ພວກເຈົ້າຈົ່ງອ່ານ ອັລກຸຣອານ Qur'an ຕາມແຕ່ສະດວກສໍາລັບທ່ານເຖິດ ພຮະອົງຊົງ​ຮູ້​ວ່າ​ບາງ​ຄົນ​ໃນ​ພວກ​ເຈົ້າ​ອາດ​ເຈັບ​ປ່ວຍ ແລະ​ ບາງ​ຄົນອື່ນໆ ​ຕ້ອງ​ເດີນ​ທາງ​ໄປ​ດິນແດນອື່ນ ເພື່ອ​ສະແຫວງຫາຈາກຄວາມໂປດປານ​ຂອງ ອັລລໍຫ໌ ​ ແລະ ບາງຄົນຕໍ່ສູ້ໃນຫົນທາງຂອງ ອັລລໍຫ໌**

**ດັງນັ້ນພວກເຈົ້າອ່ານຕາມສະດວກຈາກອັລກຸຣອານເຖີດ ແລະ ຮັກສາການ ລະຫມາດ ແລະ ຈົ່ງບໍລິຈາກຊະກາດ ແລະ ຈົ່ງໃຫ້ອັລລໍຫ໌ກູ້ຢືມກັບເຈົ້າດ້ວຍສິ່ງທີ່ດີທີ່ສຸດ ແລະ ຄວາມດີອັນໃດກໍ່ຕາມທີ່ທ່ານເຮັດສໍາລັບຕົວທ່ານເອງ ທ່ານຈະພົບເຫັນມັນ ນະທີ່ ອັລລໍຫ໌ ຊຶ່ງເປັນລາງວັນທີ່ດີກວ່າ ແລະ ຍິ່ງໃຫຍ່ກວ່າ ດັງນັ້ນ ພວກເຈົ້າຈົ່ງຊອກຫາການໃຫ້ອະໄພຈາກອັລລໍຫ໌ ແທ້ຈິງແລ້ວອັລລໍຫ໌ ແມ່ນຜູ້ຊົງໃຫ້ອະໄພ ຜູ້ຊົງເມດຕາ”** (ອັລມຸຊໍາມິລ 73: 20)

ການຕື່ນຂຶ້ນເພື່ອລະຫມາດໃນຍາມຄ່ຳຄືນ ມີຜົນຢ່າງຍິ່ງໃຫຍ່ຕໍ່ການກະກຽມຄົນ ​ເພື່ອ​ແບກ​ຫາບ​ພາລະ​ຄວາມ​ສຳຄັນ​ອັນ​ໃຫຍ່​ຫລວງ​ໃນ​ອະນາຄົດ ແລະ ນີ້ແມ່ນສິ່ງທີ່ ພຣະອົງອັລລໍຫ໌ ﷻ ຊົງໄດ້​ກ່າວເຖິ່ງ​ໃນ​ການໃຫ້ຄຳ​ແນະນຳແກ່ນະບີ​ຂອງ​ພຣະອົງ​ ​ວ່າ:

ﵡ إِنَّا سَنُلْقِى عَلَيْكَ قَوْلًا ثَقِيلًاﵠ

ﵡ إِنَّ نَاشِئَةَ ٱلَّيْلِ هِىَ أَشَدُّ وَطْـًٔا وَأَقْوَمُ قِيلًاﵠ

1. **ແທ້ຈິງ ເຮົາ (ອັລລໍຫ໌ ﷻ) ຈະໃຫ້ວະຮີຍ໌ເປັນຖ້ອຍຄຳອັນຫຼັກຫນ່ວງແກ່ເຈົ້າ ມຸຮຳຫມັດ**
2. **ແທ້ຈິງ ການຕື່ນຂຶ້ນໃນຍາມຄ່ຳຄືນ ມັນເປັນເວລາທີ່ນ່າປະທັບໃຈຍິ່ງ ແລະ ມັນເປັນການອ່ານທີ່ຊັດເຈນຫຼາຍ** (ອັລມຸຊໍາມິລ 73: 5 ແລະ 6)

ດ້ວຍ​ການ​ຝຶກ​ອົບ​ຮົມ​ຢ່າງ​ເຂັ້ມ​ແຂງ​ ນີ້ແມ່ນສິ່ງຈໍາເປັນສໍາລັບທຸກຄົນທີ່ພົບກັບຜູ້ທີ່ຕໍ່ຕ້ານຂັດຂວ້າງໃນຫນ້າທີ່ຂອງການຮຽກຮ້ອງເຊີນຊວນໄປສູ່ ອັລລໍຫ໌ ﷻ ໃນທຸກໆເວລາ ແລະ ທຸກໆສະຖານທີ່ ແລະ ຍັງມີຄວາມຈໍາເປັນສໍາລັບຊາວມຸດສະລິມທຸກໆ ຄົນທີ່ຕ້ອງການຊອກຫາຕົວເອງເພື່ອຜ່ານການທົດສອບຕ່າງໆ ຂອງໂລກນີ້ ແລະ ຄວາມປາຖະຫນາ ອັລລໍຫ໌ ﷻ ໃຊ້ໃຫ້ນະບີ ມີຄວາມອົດທົນກັບສິ່ງທີ່ລາວປະສົບໃນການເຮັດຫນ້າທີ່ເຊີນຊວນສູ່ອິດສະລາມ ບໍ່ວ່າຈະເປັນການເຍາະເຍີ້ຍ ແລະຄວາມເຈັບປວດຕ່າງໆ ນາໆ ດັ່ງ​ທີ່​ພຣະ​ອົງ​ໄດ້​ກ່າວ​ວ່າ:

ﵡوَٱصْبِرْ عَلَىٰ مَا يَقُولُونَ وَٱهْجُرْهُمْ هَجْرًا جَمِيلًاﵠ

**“ແລະ (ມຸຮໍາມັດ) ຈົ່ງອົດທົນກັບສິ່ງທີ່ເຂົາເຈົ້າເວົ້າ ແລະ ​ແຍກ​ຕົວ​ທ່ານ​ອອກ​ຈາກ​ພວກ​ເຂົາ​ໃນ​ລັກ​ສະນະ​ທີ່​ດີງາມ​, ສຸພາບ ອ່ອນ​ໂຍນ​”** (ອັລມຸສຊຳມີລ 73:10)

ທ່ານຣໍສູລ ຂອງ ອັລລໍຫ໌ **ﷺ** ໄດ້ເຕືອນຊໍຮາບະຫ໌ ໃຫ້ມີຄວາມອົດທົນກັບສິ່ງທີ່ເຂົາເຈົ້າໄດ້ປະສົບ ບໍ່ວ່າຈະເປັນການທໍລະມານ ຫຼື​ການ​ທົດ​ສອບ​ຕ່າງໆ​ ແລະ​ ໄດ້​ສັນ​ຍາວ່າຈະໄດ້ຮັບ​​ສວນສະຫວັນ​ເປັນການຕອບແທນ ເນື່ອງຈາກຄວາມອົດທົນ ແລະ ຍື່ນຫຍັດນັ່ນເອງ ທ່ານສາດສະດາ **ﷺ** ໄດ້ຜ່ານຄອບຄົວຂອງ ຍາຊີຣ ໃນຂະນະທີ່ຖືກທໍລະມານ, ທ່ານເວົ້າວ່າ:

**(اصبروا آل ياسر فإن موعدكم الجنة)**

**“ຄອບຄົວຂອງຍາຊີຣເອີ໋ຍ ຈົງອົດທົນເຖີດ ເພາະສັນຍາຂອງພວກທ່ານຄືສວນສະຫວັນ”1**

ຄ໊ອບບ໊າບ ບິນ ອັລອະຣ໊ອດ ແລະ ຊໍຮາບະຫ໌ໄດ້ມາຫາທ່ານສາດສະດາ **ﷺ** ຮ້ອງຂໍໃຫ້ທ່ານວິງວອນຂໍຕໍ່ອັລລໍຫ໌ ﷻ ໃຫ້​ເຂົາ​ເຈົ້າ​ຜ່ອນ​ຄາຍ​ຈາກ​ການຖືກ​ລົງ​ໂທດ​ດ້ວຍເຖີດ ໃບໜ້າຂອງທ່ານສາດສະດາໄດ້ປ່ຽນສີທັນທີ ແລະ ທ່ານເວົ້າວ່າ:

**لقد كان من قبلكم يحفر له حفرة ويجاء بالمنشار ، فيوضع على رأسه ، فيشق ، ما يصرفه عن دينه ، ويمشط بأمشاط من الحديد ما دون عظمه من لحم أو عصب ، ما يصرفه عن دينه**

**ແທ້ຈິງ ຄົນລຸ້ນກ່ອນພວກທ່ານໄດ້ຖືກຂຸດຂຸມຝັງ ແລະ​ ໄດ້​ຖືກ​ເລື່ອຍ​ດ້ວຍ​ເລື່ອຍ​ຈາກ​ເທິງ​ຫົວ​ຂອງ​ພວກເຂົາລົງມາ ແຕ່ມັນຍັງບໍ່ເຮັດໃຫ້ລາວປ່ຽນສາສະຫນາຂອງລາວ ແລະ​ ເຄີຍ​ຖືກຄູດ​ດ້ວຍ​ເຫຼັກ​ກ້າ ຈົນ​ເນື້ອ​ໜັງ​ຕົກ​ຈາກ​ກະດູກ ຫຼື ປະສາດເສຍຫາຍແຕ່​ລາວ​ຍັງ​ບໍ່​​ຍອມເລີກຈາກການນັບຖື​​ສາດ​ສະ​ຫນາ​ຂອງ​ຕົນ2**

1.ເບິ່ງ ອິບຣໍຫີມ ອັລ ອະລີຍະຫ໌ ສໍຮີຫ໌ ອັສຊີເຣາະຫ໌ ອັນນະບະວີຍະຫ໌ 70 ແລະ ອັລໄຮຊະມີ ໄດ້ກ່າວໄວ້ໃນ ອັລມຸຈໍາມະອຼ ເລັ່ມ 9 ໜ້າ 293 ລາຍງານໂດຍ ຄອບຣໍນີ ແລະ ສາຍງານມັ່ນໃຈໄດ້

ຄັ້ງເມື່ອທ່ານສາດສະດາ **ﷺ** ເຫັນ​ວ່າ​ຊໍ​ຮາ​ບະຫ໌ໄດ້ຮັບອັນຕະລາຍຫຼາຍຂຶ້ນ ຈົນບາງຄົນເຖິ່ງກັບເສຍຊີວິດ ທ່ານ​ຈຶ່ງ​ໃຫ້​ຄົນ​ທີ່ມີຄວາມ​ສາມາດ​ອົບພະຍົບ​ໄປ​ຢູ່​ໃນ​ດິນແດນ​ເອທິໂອເປຍ ຫຼື​ອາບີຊີເນຍ ໂດຍທ່ານ​​ເວົ້າ​ວ່າ:

**إن بأرض الحبشة ملكا لا يظلم عنده أحد ، فالحقوا ببلاده حتى يجعل الله لكم فرجا ومخرجا مما أنتم فيه**

**“ແທ້ຈິງແລ້ວ ໃນແຜ່ນດິນອະບີຊີເນຍ ຍັງ​ມີ​ກະສັດ​ອົງ​ໜຶ່ງ ​ບໍ່​ມີ​ຜູ້​ໃດ​ຖືກອະທຳຈາກພຣະອົງນັ້ນ ສະນັ້ນ ພວກເຈົ້າຈົ່ງ​ໄປ​ທີ່​ແຜ່ນດິນ​ຂອງ​ເພິ່ນທອນ ເພື່ອວ່າອັລລໍຫ໌ ຈະຊົງໃຫ້ພົ້ນໄພ ແລະ​ ລອດພົ້ນຈາກ​ສິ່ງ​ທີ່​ພວກທ່ານ​ກໍາ​ລັງ​ປະ​ສົບ​ຢູ່ນີ້”**

ໄດ້ມີຊໍຮາບາະຫ໌ກຸ່ມ​ໜຶ່ງ​ໄດ້​ອົບ​ພະຍົບ​ໄປ​ອາ​ບີ​ຊີ​ເນຍ (ເອ​ທິ​ໂອ​ເປຍ) ເປັນ​ຄັ້ງ​ທຳ​ອິດ, ມີ​ຊາຍ 12 ຄົນ ແລະ ຍິງ 4 ຄົນ, ພວກ​ເຂົາ​ເຈົ້າ​ຢູ່​ທີ່​ນັ້ນ​ເປັນ​ເວລາ​ຫຼາຍ​ເດືອນ ແລະ ​ໄດ້​ເດີນ​ທາງ​ກັບ​ຄືນ​ໄປ​ເມືອງມັກກະຫ໌ ໂດຍຄິດວ່າຄວາມຮຸນແຮງຈາກຊາວກູເຣຊ ໄດ້ຫຼຸດລົງແລ້ວ ແຕ່ກັບພົບວ່າ ພວກກຸເຣຊ ໄດ້ໃຊ້ກໍາລັງເຮັດເລວຮ້າຍ ແລະ ຮຸນແຮງກວ່າເກົ່າ ທ່ານສາດສະດາໄດ້ອະນຸຍາດໃຫ້ພວກເຂົາກັບຄືນໄປ ​ອາ​ບີ​ຊີ​ເນຍ ອີກເທື່ອຫນຶ່ງອີກ ພວກ​ເຂົາ​ເຈົ້າ​ໄດ້​ອົບ​ພະຍົບ ​ແລະ ​ຈຳນວນຫຼາຍກວ່າ​ຄັ້ງ​ທຳ​ອິດ​ ໂດຍ​ມີ​ຜູ້ຊາຍ 83 ຄົນ ​ແລະ ຍິງ 18 ຄົນ, ​ທັງ​ໝົດ​ໄດ້​ພົບ​ເຫັນ​ຄວາມ​ປອດ​ໄພ ​ແລະ ຄວາມ​ສະບາຍ​ໃຈ​ຢູ່​ໃນ​ແຜ່ນດິນ​ນັ້ນ ໂດຍສະເພາະຫຼັງຈາກ ພວກກຸເຣຊ ພະຍາຍາມຊັກຊວນໃຫ້ກະສັດຂອງ ​ອາ​ບີ​ຊີ​ເນຍ ເພື່ອ ໃຫ້ສົ່ງພວກເຂົາກັບຄືນໄປ ມັກກະຫ໌ ໃນທີ່ສຸດທ້າຍຕ້ອງລົ້ມເຫລວໄປ3

*ດ້ວຍ​ການ​ຝຶກ​ອົບຮົມ​ຫລັກ​ການສັດທາ ແລະ ການຊີ້ນໍາອັນສູງສົ່ງທີ່ມາຈາກພຣະຜູ້ເປັນເຈົ້າ ເຮັດໃຫ້ທ່ານຣໍສູລ ແລະ ບັນດາຊໍຮາບະຫ໌ ໄດ້ຜ່ານພົ້ນຊ່ວງເວລາທີ່ເລວຮ້າຍທີ່ສຸດຂອງການເຜີຍແຜ່ສາດສະຫນາ ຢູ່ ນະຄອນມັກກະຫ໌ໄດ້ຢ່າງມັ່ນຄົງ ແລະ ເດັດດ່ຽວ ຈົນກ່ະທັ່ງ ອັລລໍຫ໌ (ຊບ) ໄດ້ໃຫ້ທາງອອກ ໂດຍໃຫ້ທ່ານ ນະບີ ຊັລລັລລໍຮຸ ອະໄລຮີວະຊັລລຳ ອົບພະຍົບໄປ ສູ່ນະຄອນມະດີນະຫ໌*

## **8.2 ການເຂົ້າຮັບອິດສະລາມຂອງຊາວອັນຊໍຣ**

ສິ່ງທີ່ເຫັນໄດ້ຊັດເຈນໃນການອົບພະຍົບຂອງທ່ານສາດສະດາ ﷺ ນັ້ນເພື່ອໃຫ້ແນ່ໃຈວ່າການຮຽກຮ້ອງແຫ່ງອິດສະລາມເກີດຂື້ນຈາກການດຳເນີນການຂອງພຣະຜູ້ເປັນເຈົ້າຜູ້ຊົງຮອບຮູ້ ຜູ້ທີ່ສັງເກດເບິ່ງ

2.ຊໍຮິຫ໌ ອັລບຸກຄໍຣີ ກິຕາບ ມະນາກິບູລອັນສອຣ ບາບ “ສິ່ງທີ່ທ່ານນະບີ ແລະ ຊໍຮາບະຫ໌ຂອງທ່ານປະສົບຈາກບັນດາພວກມຸຊຣີກີນ”

3.ເລື່ອງລາວລາຍລະອຽດຂອງການອົບພະຍົບໄປອະບິສຊິ້ເນຍນັ້ນ ເບິ່ງຈາກໜັງສື ຊີເຣາະຫ໌ ຂອງອິບນິ ຮິຊາມ ເລັ່ມ 1 ໜ້າ 344 ແລະ ຊີເຣາະຫ໌ ອັນນະບະວີຍະຫ໌ ຂອງອິບນິ ກະຊີຣ ເລັ່ມ 2 ໜ້າ 3

ຢ່າງໃກ້ຊິດ ເອົາ​ໃຈ​ໃສ່​ສະ​ເຫມີ​ ແລະ​ ຊົງຄຸ້ມຄອງຢ່າງບໍ່ຄາດສາຍຕາ​ ພຣະອົງ​ໄດ້​ຈັດ​ຕຽມ​ບ່ອນ​ທີ່ ​ເໝາະ​ສົມ​ ຄື​ເມືອງ​ຢາດຣິບ(ເປັນຊື່ຂອງເມືອງ ອັລ-ມາດີນະຫ໌ກ່ອນການອົບພະຍົບ)

ເພື່ອ​ເປັນ​ບ່ອນ​ຢູ່​ຂອງທ່ານ​ສາດສະດາຂອງ​ພຣະ​ອົງ​ **ﷺ** ໃນການອົບພະຍົບ ແລະ​ ເປັນ​ການ​ອຸ​ປະ​ຖໍາ​ ສະ​ຫນັບ​ສະ​ຫນູນ​ວຽກ​ງານ​ການ​​ເຜີຍ​ແຜ່​ ຫຼັງຈາກມັກກະຫ໌ ມີແຕ່ຄວາມຄັບແຄບ ອັລລໍຫ໌ຊົງໃຫ້ເຜົ່າເອົາຊ໌ ແລະ ເຜົ່າຄ໊ອຊຣ໊ອຈ ຊາວເມືອງທີ່ອະໄສຢູ່ ​**ຢາດຣິບ** ພ້ອມ​ທີ່​ຈະໃຫ້ຄວາມ​ຮ່ວມ​ມື​ໃນ​ການ​ເຜີຍ​ແຜ່ ອິດສະລາມ ຕະຫຼອດຈົນການປະເຊີນກັບອຸປະສັກຕ່າງໆ ຫຼັງຈາກຫົວຫນ້າຂອງຊົນເຜົ່າກຸເຣຊ ໃນ ນະຄອນມັກກະຫ໌ ປະຕິເສດທີ່ບໍ່ຍອມຮັບພັນທະໜ້າທີ່ອັນນີ້

ຊາວ​ຢິວ​ກຸ່ມ​ໜຶ່ງ​ທີ່​ອາ​ໄສ​ຢູ່​ຄຽງ​ຄູ່​ກັບ​ເຜົ່າເອົາຊ໌ ແລະ ເຜົ່າຄ໊ອຊຣ໊ອຈ ພວກ​ເຂົາ​ເຈົ້າ​ໄດ້​ຫລົບ​ໜີ​ຈາກ​ການ​ກົດ​ຂີ່​ຂອງ​ຊາວ​ຄຣິດ​ສະ​ຕຽນ (ນະສໍຣໍ) ແລະ​ ພົບ​ເຫັນພວກ​ຕົນ​ເອງ​ນັ້ນມີ​ຈຳ​ນວນ​ນ້ອຍ ແລະ ຢ້ານວ່າມັນຈະສູນພັນ ຖ້າຫາກໄປຮ່ວມໃນການສູ້ຮົບຢູ່ເລືອຍໆ ພວກນະສໍຣໍ ໄດ້ອອກອຸບາຍແຊກແຊງໃຫ້ເກີດຄວາມຂຸ່ນຂ້ອງ ຫມອງໃຈໃນຫມູ່ຊາວອາຣັບ ແລະ ບໍ່ຍອມເລິກພຶດຕິກຳກໍ່ກວນ ເຮັດໃຫ້ຊາວອາຣັບຕ້ອງປະຫັດປະຫານກັນເອງຢ່າງຕໍ່ເນື່ອງຢ່າງບໍ່ມີເຫດຜົນ ໃນຂະນະດຽງກັນ ກຸ່ມຍິວທັ້ງຫຼາຍເລີ່ມມີພະລັງ ແລະ ຈຳນວນຫລາຍຂຶ້ນ ບວກກັບຊັບພະຍາກອນຂອງພວກເຂົາກໍ່ເພີ່ມພູນຍິ່ງຂຶ້ນ1

ເນື່ອງຈາກສົງຄາມ ເຮັດໃຫ້ຜູ້ນໍາສ່ວນໃຫຍ່ຂອງຊົນເຜົ່າ ເຜົ່າເອົາຊ໌ ແລະ ເຜົ່າຄ໊ອຊຣ໊ອຈ ໄດ້​ຮັບ​ຄວາມ​ເດືອດຮ້ອນຕົກຕໍ່າ ​ແລະ​ ຄວາມ​ໝັ້ນຄົງ ໂດຍບໍ່ມີຄວາມສະຫງົບ ສະນັ້ນ, ແຕ່ລະເຜົ່າຕ້ອງການຫາທາງອອກເພື່ອໃຫ້ກຸ່ມຄົນທີ່ຍັງເຫຼືອຈາກເຜົ່າຕ່າງໆ ຢູ່ຕໍ່ໄປ ​ແລະ​ ພະຍາຍາມ​ຮຽກຮ້ອງ​ສັນຕິພາບ ແລະຄວາມຮັກແພງເຊິ່ງກັນ ແລະ ກັນ ​ຊາວ​ຢິວ​ໄດ້​ບອກ​ຊາວ​ຢາດຣິບ ​ວ່າ **ທ່ານສາດ​ສະ​ດາ​ຈະ​ມາ​ໃນ​ໄວໆ​ນີ້** ແລະ ໄດ້ຂົ່ມຂູ່ຕໍ່ການມາຂອງທ່ານສາດສະດານັ້ນ ໃນຂະນະທີ່ມີຄວາມຂັດແຍ້ງກັນນັ້ນ ພວກເຂົາເຈົ້າຈະປະຕິບັດຕາມ ແລະ ຮ່ວມມືກັບທ່ານສາດສະດາຜູ້ນັ້ນ ເພື່ອສູ້ຮົບຕໍ່ຊາວອາຣັບ ແລະ ເຮັດການຂ້າສັງຫານຊາວອາຣັບ ດັ່ງເຊັ່ນການສັງຫານຂ້າ ພວກ **ອ໊າດ**  ແລະ ພວກ **ອິຣອມ** ດ້ວຍເຫດນີ້ ເຜົ່າເອົາຊ໌ ແລະ ເຜົ່າຄ໊ອຊຣ໊ອຈ ຈຶ່ງຟ້າວເຂົ້າຮັບອິດສະລາມ ເພື່ອເຮັດໃຫ້ການສູ້ຮົບສິ້ນສຸດລົງ ແລະ ​ລົບ​ລ້າງ​ຄວາມ​ຫຍາບ​ຄາຍ​ຂອງ​ສົງຄາມ​ທີ່​ຊາວ​ຢິວ​ເຄີຍ​ຂົ່ມຂູ່​ໄວ້ ອຸມມຸລ ມຸມີນີນ ອາອິຊະຫ໌ ຣໍດິຍັລລໍຫຸ ອັນຮູ ໄດ້ເວົ້າເຖິງເລື່ອງດັງກ່າວວ່າ:

كانَ يَوْمُ بُعَاثٍ يَوْمًا قَدَّمَهُ اللَّهُ لِرَسولِهِ صَلَّى اللهُ عليه وسلَّمَ، فَقَدِمَ رَسولُ اللَّهِ صَلَّى اللهُ عليه وسلَّمَ وقَدِ افْتَرَقَ مَلَؤُهُمْ، وقُتِّلَتْ سَرَوَاتُهُمْ وجُرِّحُوا، قَدَّمَهُ اللَّهُ لِرَسولِهِ صَلَّى اللهُ عليه وسلَّمَ في دُخُولِهِمْ في الإسْلَامِ

1. ຟິກຮຸສຊີເຣາະຫ໌ ອັລກໍສາລີ 103

**ວັນແຫ່ງ “ບຸອາສ” ແມ່ນວັນທີ່ອັລລໍຫ໌ ﷻໄດ້ຊົງປະທານໃຫ້ແກ່ສາດສະດາຂອງພຣະອົງ ຄືຂະນະ​ທີ່​ພວກ​ບັນດາຫົວ​ໜ້າ​ຊົນ​ເຜົ່າ​ຂັດ​ແຍ້ງ​ກັນ ແລະ​ ການ​ສັງຫານ​ບັນດາສະເລີຍເສິກ​ທີ່​ໄດ້​ຮັບ​ບາດ​ເຈັບ ອັລລໍຫ໌ ﷻໄດ້ປະທານໃຫ້ ຣໍສູລ ﷺ ກັບ​ການທີ່ພວກເຂົາ​ຍອມເຂົ້າ​ຮັບອິດສະລາມ1**

ການອົບພະຍົບໄດ້ດໍາເນີນໄປ ແລະ ເຮັດໃຫ້ເຫັນຊັດເຈນວ່າ ອັລລໍຫ໌ ﷻນັ້ນ ຊົງເປັນຫ່ວງເປັນໄຍກັບທ່ານສາດສະດາຂອງພຣະອົງ **ﷺ** ລວມເຖິງການເຜີຍແຜ່ສາສະຫນານໍາ ໃນຊ່ວງເທສະການຮັດຈ໌ ທ່ານນະບີ **ﷺ** ໄດ້ແນະນໍາກັບເຜົ່າຕ່າງໆ ແລະ ຂໍຄວາມຮ່ວມມືຈາກພວກເຂົາຈົນກະທັ່ງໄດ້ພົບກັບຊາວ ຄ໊ອຊຣ໊ອຈຈຳນວນຫົກຄົນ ທ່ານໄດ້ຂໍໃຫ້ເຂົາເຈົ້າຢຸດ ແລ້ວທ່ານໄດ້ກ່າວວ່າ: **ພວກທ່ານແມ່ນໃຜ?**

ພວກເຂົາເຈົ້າຕອບວ່າ: **ພວກເຮົາເປັນກຸ່ມໜຶ່ງຈາກເຜົ່າ ຄ໊ອຊຣ໊ອຈ**

ທ່ານນະບີ ຈຶ່ງຖາມວ່າ: **ພວກທ່ານແມ່ນຜູ້ສະວາມິພັກ ຕໍ່ຊາວຢິວ ບໍ່ແມ່ນບໍ?**

ເຂົາເຈົ້າຕອບວ່າ: **ແມ່ນແລ້ວ**

ທ່ານສາດ​ສະ​ດາ​ຍັງ​ໄດ້​ກ່າວ​ວ່າ: **ພວກທ່ານ​ຈະ​ຟັງ​ສິ່ງທີ່ຂ້ອຍເວົ້າ​ບໍ?**

ເຂົາເຈົ້າຕອບວ່າ: **ໄດ້**

ພວກເຂົານັ່ງລົງ ແລະ ທ່ານສາດສະດາ **ﷺ** ໄດ້ເຊື້ອເຊີນພວກເຂົາໃຫ້ເຊື່ອໃນ ອັລລໍຫ໌ ຊຸບຮານະຮູ ວະຕາອາລາ ແລະ​ ໄດ້​ສະ​ເໜີ​ອິດສະລາມໃຫ້ກັບ​ເຂົາ​ເຈົ້າ​ ແລະ ອ່ານ ອັລກຸຣອານໃຫ້ເຂົາເຈົ້າຟັງ

ພວກ​ເຂົາ​ຈຶ່ງ​ເວົ້າ​ວ່າ: **ທ່ານພີ່​ນ້ອງທັ້ງຫຼາຍ​ເອີຍ ພວກທ່ານຮູ້ດີ ຂໍສະບານດ້ວຍພຣະນາມຂອງອັລລໍຫ໌ ﷻວ່າແທ້ຈິງ ເຂົາຄືນະບີ ທີ່​ພວກ​ຢິວ​ເຄີຍ​ຂົ່ມຂູ່​ພວກທ່ານໄວ້ ໂດຍ​ການ​ອ້າງ​ເຖິງ​ເຂົາຜູ້ນີ້ ຢ່າ​ໃຫ້​ພວກ​ຢິວ​ໄດ້ຕິດຕໍ່​ກັບ​ທ່ານກ່ອນ​​ໜ້າ​ພວກເຈົ້າເລີຍ**

ດັ່ງນັ້ນ ພວກເຂົາ​ຈຶ່ງ​ໄດ້​ຮັບ​ເອົາ​ຄຳ​ເຊີນ​ຂອງທ່ານ​ສາດສະດາ ແລະ​ ເຊື່ອ​ຟັງ​ໂດຍ​ການ​ຮັບ​ເອົາ​ສິ່ງຕ່າງໆ​ຂອງ​ອິດສະລາມ ທີ່​ທ່ານ​ໄດ້​ສະ​ເຫນີ​ໃຫ້​

ພວກ​ເຂົາ​ເຈົ້າ​ເວົ້າ​ວ່າ: “**ພວກ​ເຮົາ​ໄດ້​ປະ​ຖິ້ມ​ພັກພວກຂອງ​ພວກ​ເຮົາ ແລະ​ ບໍ່​ມີ​ຜູ້​ໃດ​ເລີຍທີ່ຈະເປັນ​ສັດຕູ ​ຫຼື​ ມີຄວາມ​ຊົ່ວ​ຮ້າຍ​ ແລະ ຫວັງວ່າ ອັລລໍຫ໌ ຈະລວມພວກເຮົາທັງຫມົດຮ່ວມກັນເພາະດ້ວຍຈາກທ່ານ ພວກເຮົາຈະລ່ວງໜ້າໄປກ່ອນ ແລະ ບອກເລື່ອງລາວການຮຽກຮ້ອງເຊີນຊວນຂອງທ່ານໃຫ້ພັກພວກເຮົາໄດ້ຮັບຮູ້ ຕະຫຼອດຈົນເລື່ອງທີ່ ພວກເຮົາຕອບສະຫນອງຕໍ່ທ່ານຈາກສາສະຫນານີ້ ຖ້າຫາກອັລລໍຫ໌ (ຊບ) ໄດ້ລວມພວກເຂົາເພື່ອປ່ຽນເປັນອິດສະລາມ ກໍ່ຈະບໍ່ມີຄົນອື່ນທີ່ຈະດີກ່ວາເຈົ້າ”** ແລະ​ ພວກ​ເຂົາ​ໄດ້ກັບ​ຄືນ​ໄປ​ເມືອງ​ຢາດຣິບ (ມາດີນະຫ໌) ໂດຍ​ການນັບ​ຖື​ສາສະໜາ​ໃໝ່​ຕິດໂຕໄປນຳ ໃນຂະນະທີ່ທ່ານສາດສະດາ **ﷺ** ລໍຖ້າຜົນທີ່ທ່ານປູກໄວ້ (ຫມາຍເຖິງລໍຖ້າຂ່າວດີຈາກກຸ່ມຄົນ ຫົກຄົນນັ້ນ) ທ່ານຍັງຄົງເຜີຍແຜ່ສາດສະໜາອິດສະລາມຢູ່ຢ່າງຕໍ່ເນື່ອງຢູ່ທີ່ ມັກກະຫ໌2

## **8.3 ການເຮັດສົນທິສັນຍາຄັ້ງທີ່ ໜຶ່ງ**

ຄວາມ​ເຊື່ອ​ສັດທາໄດ້ມີຢູ່ເຕັມ​ໄປ​ໃນ​ໃຈ​ຂອງ​ຄົນ​ໃນ​ເຜົ່າຄ໊ອດຣ໊ອຈ ທັງຫມົດຫົກຄົນ ສ້າງຄວາມສະຫງົບສຸກ ແລະ ຄວາມພໍໃຈ ເຕັມໄປດ້ວຍຄວາມປື້ມປິຕິຍິນດີ ເນື່ອງໃນຄວາມຫວັງທີ່ຈະເຮັດໃຫ້ເກີດສັນຕິພາບໃນບັນດາພີ່ນ້ອງຊົນເຜົ່າ **ເອົາສ໌** ຈຶ່ງເຮັດໃຫ້ພວກເຂົາເຈົ້າໄດ້ເວົ້າກ່ຽວກັບອິດສະລາມ ແລະ ເຊື້ອເຊີນປະຊາຊົນຊາວເມືອງ ຢາສຣິບ ໃຫ້ປ່ຽນມາເປັນອິດສະລາມ ຈົນກະທັ້ງໃນວົງການສົນທະນາຂອງຊົນເຜົ່າ **ເອົາສ໌** ແລະ **ຄ໊ອດຣ໊ອຈ** ມີແຕ່ເວົ້າກ່ຽວກັບອິດສະລາມ ແລະ ເວົ້າກ່ຽວກັບອິດສະລາມຢ່າງຕໍ່ເນື່ອງໃນທຸກໆບ້ານ ແລະ ​ການ​ເຊື້ອ​ເຊີນຊວນ​ຂອງ​ເຂົາ​ເຈົ້າ​ໄດ້​ເຮັດ​ໃຫ້​ປະ​ຊາ​ຊົນ​ປ່ຽນ​ມານັບຖືອິດສະລາມ

ເມື່ອບຸນ ຮັດຈ໌ Hajj ມາຮອດໃນປີຕໍ່ມາ ​ຊາວ​ຢາດຣິບ 12 ຄົນ​ຂອງ ​ໄດ້​ມາ​ເຮັດ​ພິທີຮັດຈ໌ 10 ຄົນ​ຈາກເຜົ່າ**ຄ໊ອດຣ໊ອຈ** ແລະ 2 ຄົນ ຈາກເຜົ່າ**ເອົາສ໌** ພວກ​ເຂົາ​ເຈົ້າ​ໄດ້​ໄປພົບ​ກັບ​ສາດສະດາ​ທີ່​ **ອັລອະກໍບະຫ໌** ແມ່ນ​ບ່ອນ​ທີ່​ມີນາ ພວກເຂົາເຈົ້າໄດ້ໃຫ້ສັດຕະຍາບັນກັບທ່ານສາດສະດາ ເພື່ອປະຕິບັດຕາມກົດຫມາຍອິດສະລາມ, ຈະລິຍະທຳຈັນຍາບັນ ຕະຫຼອດຈົນການອຸທິດຕົນຕໍ່ ອັລລໍຫ໌ ﷻ ພັກດີສັດຊື່ຕໍ່ ຣໍສູລ ຂອງພຣະອົງ ແຕ່ການໃຫ້ສັດຕະຍາບັນໃນເວລານັ້ນ ບໍ່ໄດ້ລະບຸວ່າຈະຕ້ອງໃຫ້ບ່ອນພັກພິງ ຫຼື ໃຫ້ການອຸປະທໍາຄຸ້ມກັນການເຜີຍແຜ່ສາດສະໜາຂອງທ່ານນະບີມຸຮຳຫມັດ ແຕ່ຢ່າງໃດ ອຸບາດະຫ໌ ບິນ ອັຊສໍມີິດ ຣໍດິຍັລລໍຫຸ ອັນຮຸ ໄດ້ກ່າວວ່າ: “**ພວກເຮົາໄດ້ໃຫ້ສັດຕະຍາບັນກັບສາດສະດາ ໃນການທີ່ພວກເຮົາບໍ່ໄດ້ເຊື່ອມໂຍງຕັ້ງພາຕີສິ່ງໃດກັບ ອັລລໍຫ໌ (ຊບ)** **ພວກເຮົາຈະບໍ່ລັກຂະໂມຍ ພວກເຮົາຈະບໍ່ລ່ວງລະເມີດທາງເພດ (ເຮັດ ຊີນາ), ພວກເຮົາຈະບໍ່ຂ້າເດັກນ້ອຍລູກໆຂອງພວກເຮົາ ພວກ​ເຮົາ​ຈະ​ບໍ່​ເວົ້າຄວາມຕວົະເທັດ ແລະ ພວກ​ເຮົາ​ຈະ​ບໍ່​ຝ່າຝືນ​ທ່ານ​ສາດ​ສະ​ດາ ໃນເລື່ອງຂອງຄຸນງາມຄວາມດີ”3**

ເມື່ອການເຮັດຫັຈໄດ້ສິ້ນສຸດລົງ ທ່ານສາດສະດາໄດ້ຈຶ່ງສົ່ງ **ມຸສອັບ ບິນ ມຸໄມຣ໌** ຣໍດິຍັລລໍຮຸອັນຮູ ເພື່ອໄປເຮັດໜ້າທີ່ບົດບັນຍັດກົດໝາຍ ຂອງອິດສະລາມ ແລະ ສອນອັລກຸຣອານໃຫ້ພວກເຂົາ ເພື່ອສາມາດນໍາພາເປັນອິມາມລະໝາດຫມູ່ພວກເຂົາເອງ

1.ເບິ່ງ ໜັງສື ສໍຮິຫຸລ ບຸກຄໍຣີ ກິຕາບບຸລມະນາກິບ ບາບ ມະນາກິບຸລ ອັນສອຣ ຫະດິຊທີ່ 3777 ຟັດຮຸລບານີ ເລັ່ມທີ່ 7 ໜ້າ 110

2.ເລື່ອງການເຂົ້າຮັບອິດສະລາມຂອງຄົນກຸ່ມນີ້ ເບິ່ງທີ່ໜັງສື ຊີເຣາະຫ໌ ອິບນິ ຮິຊາມ ເລັ່ມ 2 ໜ້າ 38 ແລະ ໜັງສື ດະລາອິ ລຸລນຸບູວະຫ໌ ຂອງ ອັລໄບຮາກີ ເລັ່ມ 2 ໜ້າທີ່ 433 ແລະ ອັລກຸບຣໍ ຂອງ ອິບນິ ຊະອຼດ໌ ເລັ່ມ 1 ໜ້າ 218

3.ເລື່ອງການໃຫ້ສັດຕະຍາບັນ ເບິ່ງໜັງສື ຊໍຮິຫ໌ອັລບຸກຄໍຣີ ມະນາກິບຸລອັນຊໍຣ ບາບບຸ ວຸຟດຸ້ລອັນຊໍຣ ວະໄບອະຕຸລ ອະກໍບະຫ໌ ແລະຊໍຮິຫ໌ມຸສລິມ ກິຕາບບຸ້ລຮຸດູດ ບາບບຸ້ລຮຸດູດ ກັຟຟາຣອດ ລິອະຫ໌ລິຮາ ຊີເຣາະອິບນຸຊິຮາມ 39-41

**ມຸສອັບ** **ບິນ ມຸໄມຣ໌** ຣໍດິຍັລລໍຮຸອັນຮູ ໄດ້ຮັບຄວາມສຳເລັດໃນການເຮັດໜ້າທີ່ອັນຍິ່ງໃຫຍ່ ທີ່ໄດ້ຮັບຄັດເລືອກຈາກທ່ານຣໍຊູລ ໃຫ້ໄປເຮັດໜ້າທີ່ນັ້ນ **ມຸສອັບ** **ບິນ ມຸໄມຣ໌** ຣໍດິຍັລລໍຮຸອັນຮູ ບໍ່ມີສິ່ງມະຫັດສະຈັນໃນການຊັກຊວນ ບໍ່ໄດ້​ເວົ້າຫວ່ານລ້ວມ​ເພື່ອ​ຊັກ​ຊວນ ຫຼື​ຄອບ​ງຳ​ຄົນ​ໂດຍ​ການ​ໃຫ້​ສັນຍາ ​ໃຫ້​ຄວາມ​ຫວັງ​ກ່ຽວ​ກັບ​ຊີວິດ​ຢູ່​ໃນ​ໂລກ​ນີ້ **ມຸສອັບ** ບໍ່​ໄດ້​ເອົາ​ເປົາ​ເງິນ ຫຼື​ຊັບ​ສົມບັດ​ໄປ​ແຈກ​ຢາຍ​ໃຫ້​ຄົນ​ທຸກ​ຍາກ ເພື່ອຊັກຊວນໃຫ້ເຂົາເຈົ້າຜ່ານຄວາມທຸກຍາກ ເພາະ​ການ​ເຮັດ​ແນວ​ນັ້ນ​ບໍ່​ສາ​ມາດ​ເຂົ້າ​ເຖິງ​ຫົວ​ໃຈ ແລະ ​ບໍ່​ໄດ້​ເຂົ້າ​ໄປ​ໃນ​ຄວາມຕ້ອງການ​​ຮັບ​ເອົາ​ຢ່າງ​ຈິງ​ໃຈ ແຕ່ **ມຸສອັບ** ແມ່ນ​ເຕັມ​ໄປ​ດ້ວຍ​ສັດ​ທາ​ໃນ​ການ​ເຮັດ​ໜ້າ​ທີ່​ອັນ​ສູງ​ສົ່ງ​ຂອງ​ເພິ່ນ ເຊິ່ງ​ຜູ້​ໃດ​ທີ່ເຫັນ​ກໍ​ຈະ​ພົບວ່າ ມີແສງສະຫວ່າງຢູ່ເທິງໃບຫນ້າຂອງລາວ ແລະການສະແດງອອກຢ່າງຈິງຈັງໃນຄໍາເວົ້າຂອງລາວ ມີ​ຄວາມ​ຕັ້ງ​ໃຈ​ອັນ​ແຮງ​ກ້າ​ທີ່​ຈະ​ເຜີຍ​ແຜ່​ສາ​ສະ​ຫນາ​ ແລະ ເສຍສະລະທຸ້ມເທອຸທິດຕົນເພື່ອອິດສະລາມ ມຸສອັບ ໄດ້ຮຽນຮູ້ສິ່ງຕ່າງໆມາຈາກນະຄອນມັກກະຫ໌ພາຍໃຕ້ການກົດຂີ່ຂົ່ມເຫັງ ແລະ ການບີບຄັ້ນຈາກພວກທີ່ບໍ່ເຊື່ອປະຕິເສດ ສິ່ງສຳຄັນຄືລາວມີ ອັລກຸຣອານ ທີ່ຫນັກແຫນ້ນຢູ່ໃນຫົວໃຈຂອງລາວ ເມື່ອມຸສອັບ ໄດ້ອ່ານອັລກຸຣອານອອກມາ ຜູ້​ຄົນ​ບໍ່​ສາ​ມາດ​ຢຸດ​ຫ້າມຫົວໃຈ​ຂອງ​ເຂົາ​ເຈົ້າ​ຈາກ​ການ​ຕອບ​ສະ​ຫນອງ​ກັບ​ສິ່ງ​ທີ່​ເຂົາ​ເຈົ້າ​ໄດ້​ຍິນ

## **8.4 ການເຮັດສົນທິສັນຍາຄັ້ງທີ່ ສອງ**

ເກືອບຫນຶ່ງປີຢູ່ໃນເມືອງ ຢັສຣິບ **ມຸສອັບ** **ບິນ ມຸໄມຣ໌** ຣໍດິຍັລລໍຮຸອັນຮູ ພະຍາຍາມຢ່າງບໍ່ຢຸດບໍ່ຢັ້ງ ເພື່ອປະຕິບັດໜ້າທີ່ ບໍ່ທໍ້ຖອຍໃນການເຜີຍແຜ່ອິດສະລາມ ຈົນກະທັ່ງ​ທຸກໆ​ບ້ານ​ຂອງ​ຊາວອັນຊອຣ ຈາກ​ເຜົ່າ​ເອົາສ໌ ແລະ​ ຄ໊ອດຣອຈ ຈະຕ້ອງມີຜູ້ຊາຍຍິງທີ່ເປັນມຸດສະລິມຢູ່ພາຍໃນເຮືອນ ໂດຍ​ສະ​ເພາະ​ແມ່ນ​ຫົວ​ຫນ້າເຜົ່າ​ ແລະ ຜູ້ເຖົ້າແກ່ຂອງຕະກູນ1 ບໍ່ພຽງແຕ່ອິດສະລາມຈະສ້າງຄວາມສະນິດໃຫ້ກັບທັ້ງສອງຕະກູນຄືເຜົ່າ **ເອົາສ໌** ແລະ **ຄ໊ອດຣ໊ອຈ** ລົບ​ລ້າງ​ຄວາມ​ແຕກ​ແຍກ ແລະ ການເຂັ່ນຂ້າຈາກທັງສອງຊົນເຜົ່າ ອີກທັ້ງພວກ​ເຂົາ​ເຈົ້າ​ຍັງ​ໄດ້​ນໍາ​ເອົາ​ວິ​ທີ​ການ​ດໍາ​ລົງ​ຊີ​ວິດ​ຕາມ​ຄໍາ​ແນະ​ນໍາ​ຂອງ​ສາດ​ສະ​ຫນາ​ ຈົນເຮັດໃຫ້ມີຄວາມປອດໄພໃນການເຜີຍແຜ່ ແລະ ສະຫນັບສະຫນູນທູດຂອງ ອັລລໍຫ໌ ﷻ ເຊິ່ງສໍາຄັນກວ່າຜົນປະໂຫຍດຂອງເຂົາເຈົ້າເອງ ສິ່ງທີ່ຢູ່ໃນຈິດສຳນຶກຂອງຊົນເຜົ່າທັ້ງສອງ ພວກ​ເຂົາ​ເຈົ້າ​ໄດ້​ຮູ້ເຖິງ​ສະ​ພາບ​ຂອງ​ສາດ​ສະ​ດາມຸຮຳຫມັດ ແລະ ຊາວຊາຮາບາຜູ້ທີ່ຖືກກົດຂີ່ຂົ່ມເຫັງຢ່າງຮ້າຍແຮງໃນນະຄອນມັກກະຫ໌ ດັ່ງທີ່ ຈາບິຣ ບິນອັບດິລລາຫ໌ ອັລອັນຊໍຣີຍ໌ ຣໍດິຍັລລໍຮຸອັນຮູ ໄດ້ກ່າວວ່າ:

**ແລ້ວພວກເຮົາຈະປ່ອຍທ່ານສາດສະດາ ໃຫ້ຕົກຢູ່ໃນສະພາບດັ່ງກ່າວດົນປານໃດ ໃນ​ຂະນະ​ທີ່​ທ່ານຖືກ​ຂັບ​ໄລ່​ໄປຢູ່​ເທິ່ງ​ພູ​ທີ່​ເມືອງ​ມັກກະຫ໌? ເປັນຕາຫ່ວງເຫຼືອເກິນ! ...**

1.ຊີເຣາະຫ໌ ອິບນີ ຮີຊາມ ເລັ່ມທີ່ 2 ໜ້າ 46

ໃນທີ່ສຸດ ພວກເຂົາເຈົ້າໄດ້ຕັດສິນໃຈຢ່າງຫນັກແຫນ້ນວ່າ ຕ້ອງ​ເຊື້ອ​ເຊີນ​ສາດ​ສະ​ດາ​ໃຫ້ມາ​ຢູ່​ທີ່​ເມືອງ​ຢາດຣິບ (ມາດີນະຫ໌) ແລະ ໃຫ້ການສະໜັບສະໜູນ​ທ່ານ ຊ່ວງກ່ອນທີ່ຈະຮອດເທດສະການຫັຈ **ມຸສອັບ** **ບິນ ມຸໄມຣ໌** ໄດ້ກັບຄືນໄປ ມັກກະຫ໌ ແລະ ແຈ້ງ ຂ່າວດີກັບໃຫ້ທ່ານຣໍສູລ ຂອງ ອັລລໍຫ໌ ກ່ຽວກັບຜົນສໍາເລັດທີ່ໄດ້ເຮັດໜ້າທີ່ ທີ່ມອບໝາຍ ແລະ​ ໄດ້​ແຈ້ງ​ໃຫ້​ເຂົາ​ຮູ້​ວ່າ​ຈະ​ມີ​ກຸ່ມຄະນະຈາກຢາດຣິບ ຂອງ​ຜູ້​ທີ່​ປ່ຽນ​ໃຈ​ເຫລື້ອມ​ໃສຮັບອິດສະລາມ ຈະ​ມາ​ເຮັດສັດຕະຍາບັນ​ຕໍ່​ທ່ານສາດ​ສະ​ດາ​ ເມື່ອມາຮອດນະຄອນມັກກະຫ໌ ຈຶ່ງໄດ້ຕິດຕໍ່ກັບທ່ານສາດສະດາຢ່າງລັບໆ, ທ່ານສາດສະດາໄດ້ນັດພົບພວກເຂົາໃນຂະນະທີ່ບັນດາຫຸດຈາຈກໍາລັງຫຍຸ້ງກ່ຽວກັບເລື່ອງການເຮັດຫັຈ ພວກເຂົາອາໄສຜ່ານຄວາມມືດ ເຂົາເຈົ້າຄ່ອຍໆມາພົບທ່ານສາດສະດາຈົນຄົບທັງຫມົດບ່ອນ ອັລ-ອາກໍບະຫ໌ ມີທັງໝົດ 73 ຄົນ, ຍິງ 2 ຄົນ

ຈາກການສົນທະນາລະຫວ່າງຊາວມຸດສະລິມຂອງ ອັນຊໍຣ ກັບທ່ານຣໍຊູລລຸລລໍຫ໌ ໄດ້ມີທ່ານ ອັລ-ອັບບາສ ບິນອັບດູລມຸດຕໍລິບ ລຸງຂອງທ່ານສາດສະດາໄດ້ເຂົ້າຮ່ວມຢູ່ດ້ວຍ ເຖິງແມ່ນວ່າໃນຕອນນັ້ນລາວຍັງບໍ່ໄດ້ປ່ຽນໃຈເຫລື້ອມໃສໃນອິດສະລາມ ​ແຕ່​ເພື່ອ​ໃຫ້​ການຮັບຮອງຫຼານ​ຊາຍ ​ແລະ ເປັນການຮັບປະກັນ​ຄວາມ​ປອດ​ໄພ​ຂອງ​ສາດສະດາ ໃນ​ການໃຫ້​ຄໍາໝັ້ນ​ສັນ​ຍາກັບຊາວອັນຊໍຣ ທ່ານ​ສາດ​ສະ​ດາ​ເຮັດສັດຕະຍາບັນກັບມຸສລິມຊາວອັນຊໍຣວ່າ:

1. **ທ່ານທັ້ງຫຼາຍ ໄດ້​ໃຫ້​ຄຳ​ໝັ້ນ​ສັນ​ຍາ​ຕໍ່​ຂ້າ​ພະ​ເຈົ້າ​ໃນ​ການ​ເຊື່ອ​ຟັງ ແລະ ພັກດີ​ສັດ​ຊື່​ຕໍ່​ຂ້າ​ພະ​ເຈົ້າ ໃນ​ຍາມທີ່​ມີ​ຄວາມ​ສຸກສະບາຍ ແລະ ໃນ​ຍາມ​ທີ່​ມີ​ຄວາມທຸກ​ຍາກ**
2. **ແລະ ​ຈະ​ເຊື່ອ​ຟັງ​ປະຕິບັດຕາມຂ້ອຍ​ໃນ​ການ​ໃຊ້​ກັນ​ໃຫ້ເຮັດ​ຄວາມ​ດີ ​ແລະ ​ຫ້າມປາມຍັບຢັ້ງ​ກັນ​ ​​ຈາກ​ການ​ເຮັດ​ຊົ່ວບໍ່ດີ**
3. **ແລະ ໃນນັ້ນທີ່ພວກທ່ານຕ້ອງເວົ້າກ່ຽວກັບເລື່ອງຂອງອັລລໍຫ໌ ﷻໂດຍທີ່ທ່ານຈະບໍ່ຢ້ານການຕໍາຫນິຈາກຜູ້ໃດທັ້ງສິ້ນ**
4. **ແລະ ພວກທ່ານຈະຕ້ອງສະຫນັບສະຫນູນຂ້ອຍ (ທ່ານນະບີ) ແລະ ປົກປ້ອງຂ້ອຍໃນຂະນະທີ່ຂ້ອຍອົບພະຍົບໄປຫາພວກທ່ານ ຄື​ກັບການ​ທີ່​ພວກທ່ານ​ປ້ອງ​ກັນ​ຕົນ​ເອງ​ ຕະຫຼອດຈົນບັນດາພັນລະຍາ ແລະ ລູກຂອງພວກທ່ານ ແລະ ພວກທ່ານຈະໄດ້ເຂົ້າສວນສະຫວັນ**

ບັນດາຊາວອັນຊໍຣ ຕ່າງມີຄວາມປື້ມ ປິຕິຍິນດີ ​ຫຼັງ​ຈາກ​ການ​ໃຫ້ຄຳ​ສັດ​ຕະ​ຍາ​ບັນ​ ວ່າຈະດໍາລົງຊີວິດຕາມຮູບແບບຂອງອິດສະລາມ ແລະ ເຊື່ອຟັງສາດສະດາຂອງ ອັລລໍຫ໌ **ﷺ** ​ແຕ່ພວກ​ເຂົາ​ເຈົ້າ​ບໍ່​ຢາກ​ໃຫ້​ພັນທະ​ນີ້​ມາຈາກຝ່າຍໃດຝ່າຍໜຶ່ງ ດັ່ງ​ນັ້ນ ​ຜູ້​ໜຶ່ງ​ຈຶ່ງ​ຂຶ້ນ​ກ່າວ​ວ່າ:

**ໂອ້ ທ່ານຣໍຊູລ ຂອງອັລລໍຫ໌ ﷺ ແທ້ຈິ່ງແລ້ວມີພັນທະລະຫວ່າງພວກເຮົາ ແລະ ຄົນອື່ນຈໍານວນຫຼາຍ ແລະ ພວກເຮົາຕັດຂາດພວກເຂົາແລ້ວ (ໝາຍເຖິງຊາວຢິວ) ທ່ານຄິດຫຼືບໍ່ ຖ້າພວກເຮົາໄດ້ເຮັດສິ່ງນີ້ແລ້ວ ຫຼັງຈາກນັ້ນ ອັລລໍຫ໌ ﷻໄດ້ເຮັດໃຫ້ທ່ານໄດ້ຮັບໄຊຊະນະ ແລ້ວທ່ານຈະກັບໄປຫາກຸ່ມຊົນຂອງທ່ານ ແລ້ວທ່ານຈະປ່ອຍໃຫ້ພວກເຮົາໄວ້ຫຼືບໍ່?**

ທ່ານຣໍຊູລລຸລລໍຫ໌ **ﷺ** ຈຶ່ງຍິ້ມແລ້ວເວົ້າວ່າ:

**ບໍ່ແມ່ນແນວນັ້ນດອກ, ເລືອດກໍ່ແມ່ນເລືອດ, ເຈັບກໍ່ເຈັບ, ຂ້ອຍເປັນສ່ວນໜຶ່ງໃນພວກທ່ານ ພວກທ່ານເປັນສ່ວນໜຶ່ງຂອງພວກເຮົາ ເຮົາ​ຈະ​ຕໍ່ສູ້​ກັບ​ຜູ້​ທີ່​ເຈົ້າ​ໄດ້​ຕໍ່ສູ້ ແລະ ຂ້າພະເຈົ້າຈະປະນີປະນອມກັບໃຜທີ່ທ່ານປະນີປະນອມ1**

ກຸ່ມຄະນະຈາກ ຢັສຣິບ ໄດ້ເດິນທາງກັບຄືນ ຫຼັງ​ຈາກທີ່ພາລະໜ້າ​ທີ່ອັນ​ສໍາ​ຄັນ​ໄດ້​ສໍາ​ເລັດລົງ​ ດ້ວຍການທີ່ໄດ້ໃຫ້ສັດຕະຍາບັນ ກັບທ່ານຣໍຊູລ **ﷺ** ພວກເຂົາເຈົ້າລໍຖ້າການອົບພະຍົບຂອງທ່ານສາດສະດາ ແລະ ບັນດາຊໍຮາບະຫ໌ ຢ່າງໃຈຈົດໃຈຈໍ່

# **9. ການອົບພະຍົບຂອງບັນດາມຸດສະລິມ**

ຫຼັງ​ຈາກ​ທີ່ ອິດສະລາມໄດ້​ແຜ່​ຂະ​ຫຍາຍ​ໃນ ຍັສຣິບ ແລະ ມີຂໍ້ຕົກລົງທີ່ເຮັດໂດຍ ຊາວອັນຊໍຣ ກັບ ທ່ານຣໍຊູລລຸລລໍຫ໌  **ﷺ** ທີ່ ອັລ-ອະກໍບະຫ໌ ຄັ້ງທີ່ສອງ ໃນ​ການ​ໃຫ້ຄວາມສະ​ຫນັບ​ສະ​ຫນູນ​ທ່ານສາດ​ສະ​ດາ​ ເມືອງ​ຢາດຣິບ​ໄດ້​ກາຍ​ເປັນ​ສະຖານ​ທີ່​ກະກຽມ​ໃຫ້​ແກ່​ການ​ອົບ​ພະຍົບ​ຂອງບັນດາຜູ້ສັດທາ (ມຸມີມິນ) ສ່ວນບັນດາຫົວໜ້າຊາວກຸເຣຊເມື່ອໄດ້ຮູ້ແນ່ຊັດວ່າ ຊາວອັນຊໍຣ ໄດ້ເຮັດສັດຕະຍາບັນຈົງຮັກພັກດີກັບ ທ່ານຣໍຊູລລຸລລໍຫ໌ **ﷺ** ຈຶ່ງເພີ່ມຄວາມຮຸນແຮງໃນການທໍາຮ້າຍຕໍ່ຊາວມຸດສະລິມ ທ່ານສາດສະດາຈຶ່ງໄດ້ສັ່ງໃຫ້ ຊໍຮາບະຫ໌ ອົບ​ພະຍົບໄປເມືອງ ຍັສຣີບ ໂດຍທ່ານໄດ້ກ່າວວ່າ:

"إن الله عز وجل قد جعل لكم إخوانا ودارا تأمنون بـها"

“**ແທ້ຈິງ ອັລລໍຫ໌ ﷻໄດ້ຊົງໃຫ້ພວກທ່ານມີພີ່ນ້ອງ ແລະ ໃຫ້ພວກທ່ານມີທີ່ພັກພິງທີ່ມີຄວາມປອດໄພແລ້ວ”**

ຕໍ່ມາໄດ້ມີວະຮີຍ໌ຈາກ ອັລລໍຫ໌ ﷻວ່າ ເມືອງຍັສຣີບນັ້ນເປັນສະ​ຖານ​ທີ່​ແຫ່ງ​ການ​ອົບ​ພະ​ຍົບ ​ສໍາ​ລັບ​ ທ່ານ​ ແລະ ບັນດາຊໍຮາບະຫ໌ ດັ່ງທີ່ໄດ້ກ່າວໄວ້ໃນຫຼາຍ ຮາດິຊ ທີ່ກ່າວວ່າ:

**“ທ່ານນະບີໄດ້ຝັນເຫັນສະຖານທີ່ອົບພະຍົບຂອງທ່ານຄື ເມືອງຍັສຣິບ (ມາດີນະຫ໌)”**

1.ເລື່ອງກ່ຽວກັບການໃຫ້ສັດຕະຍາບັນ ອັລ-ອະກໍບະຫ໌ ຄັ້ງທີສອງນີ້ ໄປຫາຫນັງສື ສຸນັນ ອັລໄບຮະກີ ສະບັບທີ 9, ຫນ້າ 9, ໜັງສື ອັລມຸສຕັດຣອກ ຂອງອັລຫະກິມ ເລັ່ມ 2 ຫນ້າ 624, ໜັງສື ຊີເຣາະຫ໌ ອັນນະບະວີຍະຫ໌ ຂອງອິບນຸ ກະຊິຣ ເລັ່ມ 2 ຫນ້າ 193 ແລະໜັງສື ຟັດຮຸລບາຣີ ຂອງອິບນິ ຮາຈັຣ 2222

ບັນດາຊໍຮາ​ບະຫ໌​ໄດ້​ເລີ່ມ​ອົບພະຍົບໄປ​ເມືອງ​ຢາ​ສ​ຣິບ​ຢ່າງ​ງຽບໆ ເພື່ອ​ບໍ່ໃຫ້ພວກກຸຟຟາຣ ຊາວກຸເຣຊ​ໄດ້​ຮູ້ ພວກ​ເຂົາ​ເຈົ້າ​ໄດ້ປະສົບຄວາມຜົນ​ສໍາ​ເລັດ​ໃນການ​ອົບ​ພະ​ຍົບ ຈາກມັກກະຫ໌ ໄປສູ່ນະຄອນມາດີນະຫ໌ ແລະ ລອດພົ້ນຈາກການຄຸກຄາມ​ຂົ່ມ​ຂູ່​ຂອງພວກກຸເຣຊ

ພວກກຸເຣຊ ໄດ້ພະຍາຍາມໃນທຸກວິທີທາງເພື່ອຂັດຂວາງ ສະກັດກັ້ນການອົບພະຍົບໄປເມືອງ ມາດີນະຫ໌ ແລະ ພະຍາຍາມເຮັດໃຫ້ເກີດຄວາມວຸ່ນວາຍ ໂດຍ​ຍຶດ​ຊັບ​ສິນບໍ່​ໃຫ້ນຳຕິດໂຕໄປ ບາງຄັ້ງກໍ່ຍຶດພັນລະຍາ ແລະ ລູກໆ ດ້ວຍການຫຼອກລວງເພື່ອຜູ້ອົບພະຍົບກັບຄືນໄປເມືອງມັກກະຫ໌. ​ແຕ່​ອຸປະສັກຕ່າງໆ​ບໍ່​ໄດ້​ກະທົບ​ເຖິງ​ຄວາມ​ຕັ້ງ​ໃຈ​ຂອງ​ເຂົາ​ເຈົ້າ​ທີ່​ຈະອົບພະຍົບ​ເເຕ່​ຢ່າງ​ໃດ ບັນດາຜູ້ອົບພະຍົບຈຶ່ງໄດ້ກະກຽມ ທີ່ຈະສະລະຊັບສິນ ຫຼືແມ້ກະທັ້ງຄອບຄົວຂອງເຂົາເຈົ້າ ໃນ​ການ​ຕອບ​ສະ​ຫນອງ​ຕໍ່​ການ​​ເຊີນຊວນ​ສູ່ຫຼັກ​ສັດ​ທາ​ທີ່​ຫມັ້ນ​ຄົງ1

ການອົບພະຍົບ​ຂອງ​ບັນດາຊໍ​ຮາ​ບະຫ໌​ມີ​ອຸ​ປະ​ສັກ​ຫຼາຍໆ​ຢ່າງ ແຕ່​ບໍ່​ມີ​ຜູ້​ໃດ​ເຫຼືອ​ຢູ່​ໃນ​ເມືອງ​ມັກ​ກະຫ໌ ຍົກເວັ້ນຜູ້ທີ່ພວກມຸຊຣີກີນໄດ້ກັກຂັງເອົາໄວ້ ແລະ ຜູ້ທີ່ບໍ່ສາມາດອອກເດີນທາງໄປໄດ້ ເຊັ່ນດຽວກັນກັບທ່ານຣໍຊູລລຸລລໍຫ໌ ໄດ້ລໍຖ້າການອະນຸມັດຈາກອັລລໍຫ໌ ﷻໃຫ້ອະນຸຍາດໃຫ້ອົົບພະຍົບເທົ່ານັ້ນ ທ່ານໄດ້ສັ່ງໃຫ້ທ່ານອະບູບັກກັຣ ກະກຽມສໍາລັບການເດີນທາງໃນການອົົບພະຍົບກັບທ່ານນະບີ ແລະ ສໍາລັບ ທ່ານອະລີ ບິນອະບີຕໍລິບ ຣໍດີຍັລລໍ ອັນຮຸ ທ່ານສາດສະດາໃຫ້ຢູ່ໃນ ມັກກະຫ໌ ເພື່ອສົ່ງຄືນກັບເຈົ້າຂອງຜູ້ທີ່ໄດ້ຝາກມັນໄວ້ ໂດຍການຈັດຄືນເຄື່ອງຝາກໃຫ້ແກ່ເຈົ້າຂອງໃຫ້ຮຽບຮ້ອຍ

ຖະນົນຫົນທາງໃນມັກກະຫ໌ ແລະ ພື້ນທີ່ຕ່າງໆ ຫວ່າງເປົ່າ ບ້ານເຮືອນ​ທີ່​ບໍ່​ມີ​ຜູ້​ເຊື່ອສັດທາ (ມຸ​ມິນ) ງຽບເຫງົາ ຫຼັງ​ຈາກ​ທີ່​ແອ​ອັດ​ມາກ່ອນ​ ເຮືອນວ່າງເປົ່າເຕັມໄປດ້ວຍຂີ້ຝຸ່ນ ເຫັນແລ້ວເຮັດໃຫ້ຫົວໃຈຫົົດຫູ່ ບັນດາເຈົ້າຂອງເຮືອນຖືກຂັບໄລ່ອອກຈາກເຮືອນຂອງຕົນເອງ ພຽງແຕ່ຍ້ອນວ່າພວກເຂົາເວົ້າວ່າ: ພຣະຜູ້ເປັນເຈົ້າຂອງພວກເຮົາແມ່ນ ອັລລໍຫ໌ (ຊບ) ເທົ່ານັ້ນ ສະພາບນັ້ນໄດ້ເຮັດໃຫ້ຜູ້ທີ່ມີຄວາມໂຫດຫຽມ ກັບເຮັດໃຫ້ຈິດໃຈຂອງເຂົາເຈົ້າອ່ອນໄຫວ ທັ້ງໆທີ່ເຄີຍແຂງກະດ້າງມາກ່ອນ

**ອຸດບະຫ໌ ບິນ ຣໍບີອະຫ໌ ແລະ ອັລອັບບາສ** ຜູ້ເປັນລຸງຂອງທ່ານສາດສະດາ ﷺ ແລະ ອະບູຈາຮັລ ໄດ້ເດີນຜ່ານ​ບ້ານຫຼັງ​ໜຶ່ງ​ຂອງ ບະນີຊິນ ແລ້ວອຸດບະຫ໌ໄດ້ສັງເກດເບິ່ງວ່າປະຕູໄດ້ຖືກລົມພັດຈົນປິດເປິດໂດຍບໍ່ມີຜູ້ອະໄສຢູ່ ລາວຈຶ່ງຖອນຫາຍໃຈ ແລະເວົ້າວ່າ:

**(وكل دار وإن طالت سلامتها   يوما ستدركها النكباء والحوب )**

1.ເບິ່ງໃນໜັງສື ຊໍຮິຫ໌ ອັລບຸກຄໍຣີ ກິຕາບ ມະນາກິບ ອັລອັນຊໍຣ ບາບທີ່ 5 ເລື່ອງ ຮິຈຈະເຣາະຕຸລຣໍຊູລ ແລະຊໍຮິຫ໌ ມຸສລິມ 1779/1 ຟັດຮຸລບາຣິ ເລັ່ມ 7 ໜ້າ 231 ອັລອຸມຣີ ຊີເຣາະຫ໌ 202

**“ແຕ່ລະບ້ານເຄີຍຢູ່ກັນມາດົນນານຢ່າງປອດໄພ ແຕ່ມາວັນໜຶ່ງກໍ່ເຫຼືອແຕ່ລົມຫວນ ແລະ ຄວາມຜຸພັງ”**

ແລ້ວ​ເວົ້າ​ໃນ​ໃຈ​ວ່າ: **“ແລ້ວເຮືອນຂອງ ບະນີຍະຫ໌ຊິນ ຫວ່າງເປົ່າ ແລະ ບໍ່ມີເຈົ້າຂອງ ມີພຽງແຕ່ຫົວໃຈຈໍານວນຫຼາຍທີ່ແປກປະຫຼາດ ບໍ່​ມີຄວາມ​ດີໃດໆ​ລົງເຫຼືອຢູ່ເລີຍ​ ນອກຈາກແຕ່ຄວາມຊົ່ວຮ້າຍເທົ່ານັ້ນ”**

ຫົວໃຈຂອງ ອະບູຈະຮັລ ມັນເປັນຫນຶ່ງໃນຫົວໃຈເຫຼົ່ານັ້ນຄືກັນ ສະນັ້ນ ເພິ່ນ​ຈຶ່ງ​ຕອບ​ໂຕ້​ກັບ​ອຸກບະຫ໌ ເພື່ອເຊື່ອງຄວາມໂສກເສົ້າ ແລະ ຄວາມເຈັບປວດເວົ້າວ່າ: “**ຄົນບໍ່​ມີ​ຊື່​ສຽງ ບໍ່ຮູ້ວ່າແມ່ນລູກຂອງໃຜ ເປັນຫຍັງເຈົ້າຈະຮ້ອງໄຫ້ ຫາລາວເຮັດຫຍັງ?”**

ຫມາຍຄວາມວ່າ ຄົນທີ່ບໍ່ມີຄວາມຫມາຍຈະໄປຮ້ອງໄຫ້ໃຫ້ມັນເຮັດຫຍັງ? ນີ້ແມ່ນການເຍາະເຍີ້ຍຂອງ ອະບູ ຈະຮັລ ຕໍ່ບັນດາເຈົ້າຂອງເຮືອນນັ່ນເອງ ແລ້ວອະບູ ຈະຮັລ ໄດ້ຫັນໄປຫາ ອັລອັບບາສ ແລະເວົ້າວ່າ: **“ນີ້​ແມ່ນຝີມື​ຂອງ​ລູກ​ຂອງ​ນ້ອງຊາຍ​ຂອງ​ທ່ານ ທີ່ເຂົາ​ໄດ້ເຮັດໃຫ້ກຸ່ມຊົນຂອງ​ພວກ​ເຮົາ ແຕກ​ແຍກ​ ​ ແລະ​ ເຮັດ​ໃຫ້​ພວກ​ເຮົາ​ມີ​ຄວາມ​ວຸ່ນວາຍ ແລະ ເພິ່ນ​ໄດ້​ຕັດຂາດ​ຍາດ​ພີ່ນ້ອງໃນຫມູ່​ພວກ​ເຮົາ”** ຄົນຊົ່ວຮ້າຍທັ້ງຫຼາຍ ແລະ ຜູ້ສໍ້ໂກງທັງຫມົດ ມັນ​ຈະ​ກວນ​ໃຈ​ ແລະ ​ເຈັບ​ປວດ ​ແລະ​ ຈະ​ຕໍາ​ນິ​ຜູ້​ອື່ນ​ສະ​ເຫມີ1

## **9.1 ການອົບພະຍົບຂອງທ່ານນະບີມູຮໍາມັດ ﷺ**

ເມື່ອຜູ້ປະຕິເສດຊາວກຸເຣຊ ເຫັນວ່າຊາວມຸດສະລິມໄດ້ອົບພະຍົບ ແລະ​ ໄດ້​ພົ້ນ​ຈາກ​ມື​ຂອງ​ເຂົາ​ເຈົ້າ ​ຈຶ່ງ​ເພີ່ມ​ຄວາມ​ຄຽດ​ແຄ້ນ​ຫຼາຍ​ຂຶ້ນ ຈຶ່ງເຮັດໃຫ້ຮູ້ວ່າອັນຕະລາຍທີ່ຄິດວ່າມາຈາກ ທ່ານນະບີມູຮຳມັດ **ﷺ** ແລະ ການເຜີຍແຜ່ຈະຕ້ອງເກີດຂຶ້ນຢ່າງແນ່ນອນ ຖ້າຫາກວ່າບໍ່ຈັດການ ຫາກປ່ອຍໃຫ້ຊາວມຸດສະລິມ ແລະ ສາດສະນາທູດອົບພະຍົບໄປສຳເລັດ ນັ້ນ​ຫມາຍ​ຄວາມ​ວ່າ ຊາວມຸດສະລິມແນ່ນອນຈະເຮັດສົງຄາມຕ້ານພວກເຮົາ ດ້ວຍເຫດນີ້ ຈຶ່ງບໍ່ມີທາງອື່ນອີກ ແລະ ບໍ່ສາມາດຊັກຊ້າໄດ້ແລ້ວ ພວກ​ເຂົາ​ເຈົ້າຈຶ່ງ​ໄດ້​ຮຽກ​ຮ້ອງຈັດ​ກອງ​ປະ​ຊຸມ​ທີ່ ດາຣຸ້ລນັດວະຫ໌ (دارالندوة ) ເພື່ອຄິດວິທີການຈັດການກັບມຸຮຳຫມັດ ເຊິ່ງ ອັລລໍຫ໌ ﷻ ໄດ້ແຈ້ງໃຫ້ຊາບໄວ້ໃນອັລກຸຣອານ ເຖິງການປະຊຸມ ແລະ ຄວາມຄິດເຫັນທີ່ນໍາສະເຫນີຢູ່ທີ່ນັ້ນ ດັ່ງທີ່ຊົງເວົ້າວ່າ:

وَإِذْ يَمْكُرُ بِكَ ٱلَّذِينَ كَفَرُوا لِيُثْبِتُوكَ أَوْ يَقْتُلُوكَ أَوْ يُخْرِجُوكَ ۚ وَيَمْكُرُونَ وَيَمْكُرُ ٱللَّهُ ۖ وَٱللَّهُ خَيْرُ ٱلْمَـٰكِرِينَ

**“ແລະຈົ່ງລະນຶກເຖິງຂະນະທີ່ ບັນດາຜູ້ປະຕິເສດສັດທາ​​ໄດ້​ວາງ​ແຜນ​ຕໍ່​​ທ່ານ (ມຸຮຳຫມັດ) ຫຼືຂັບໄລ່ເຈົ້າອອກໄປ ແລະ​ ພວກ​ເຂົາ​ໄດ້​ວາງ​ແຜນກັນ ແລະ ອັລລໍຫ໌ກໍ່ຊົງໄດ້​ວາງ​ແຜນ ແລະ ອັລລໍຫ໌ ນັ້ນເປັນຜູ້ຊົງ​ດີ​ທີ່​ສຸດ​ບັນດາຜູ້​ທີ່​ວາງ​ແຜນ”** (ສູເຣາະຫ໌ອັລ-ຟານ 8: 30)

1.ເບິ່ງໃນຊີເຣາະຫ໌ອິບນຸຮິຊາມ 2/79 ອັລກໍຊາຣີ ຟິກຮຸຊຊີເຣາະຫ໌ 166

ໃນກອງປະຊຸມໄດ້ຕົກລົງເຫັນດີກັບການສະເຫນີຂອງ ອະບູຈາຮັລ ທີ່ສະເຫນີໃຫ້ຂ້າທ່ານສາດສະດາມຸຮຳຫມັດ **ﷺ** ໂດຍ​ການ​ຄັດ​ເລືອກ​ຊາຍ​ຫນຸ່ມ​ຈາກ​ທຸກ​ຊົນ​ເຜົ່າ​ ຊົນເຜົ່າລະຫນຶ່ງຄົນ ເພື່ອຮ່ວມກັນຂ້າທ່ານສາດສະດາມຸຮຳຫມັດ **ﷺ** ພ້ອມກັນ ຊຶ່ງຈະສ້າງຄວາມຫຍຸ້ງຍາກສໍາລັບຊົນເຜົ່າຂອງທ່ານສາດສະດາໃນການທີ່ຈະຕອບໂຕ້ບັນດາເຜົ່າຕ່າງໆໄດ້ ແລະ ໃນທີ່ສຸດເຜົ່າຂອງທ່ານນະບີສາດສະດາມຸຮຳຫມັດ **ﷺ** ຈະຕ້ອງຍອມຮັບຄ່າຊົດເຊີຍເປັນການທົດແທນ ຫຼັງຈາກນັ້ນ ແຜນການລອບສັງຫານໄດ້ຖືກກຳໜົດຂຶ້ນ ພາຍໃຕ້ການຄວບຄຸມຂອງອະບູຈາຮັລ

ທ່ານຣໍຊູລ ຂອງອັລລໍຫ໌ **ﷺ** ໄດ້​ເຮັດ​ໃຫ້​ພາ​ລະ​ກິດເຜີຍແຜ່​ ແລະ ໃຊ້ວິທີການຕ່າງໆເພື່ອເຊື້ອເຊີນປະຊາຊົນຂອງ ມັກກະຫ໌ ແຕ່​ໃນ​ຈຸດ​ນີ້​ທ່ານ​ໄດ້​ພົບ​ວ່າຮອດທາງຕັນ​ ຈຶ່ງມີຄໍາບັນຊາຈາກອັລລໍຫ໌ໃຫ້ທ່ານໄດ້ຈະອົບພະຍົບ ທັນທີທີ່ທ່ານສາດສະດາໄດ້ຮັບຄໍາສັ່ງ ທ່ານຈຶ່ງຟ້າວໃນການທີ່ຈະອົບພະຍົບ ແລະ ໝັ້ນໃຈວ່າ ອັລລໍຫ໌ ﷻ ຄືຜູ້ຊົງສະຫນັບສະຫນູນ ເປັນ​ຜູ້​ທີ່​ໄດ້​ເຮັດໃຫ້​ການງານ​​ສຳເລັດລຸລ່ວງ​ແນ່​ນອນ ທ່ານຈຶ່ງໄດ້​ເຮັດ​ໃນ​ສິ່ງ​ທີ່​ເຈົ້າ​ຄວນ​ເຮັດ ແລະອປ່ອຍໃຫ້ເລື່ອງທີ່ເກີນຄວາມສາມາດໄວ້ກັບ ອັລລໍຫ໌ ﷻທີ່ຈະເປັນຜູ້ຊ່ວຍເຫຼືອ ທ່ານໄດ້ໃຫ້ ອະລີ ບິນອະບີຕໍລິບ ເຂົ້າໄປໃນບ່ອນນອນຂອງທ່ານແທ່ນໃນຄືນທີ່ມີການນັດໝາຍຈະສັງຫານທ່ານ ໃນຂະນະດຽວກັນອະບູບັກກັຣກໍ່ໄດ້ຈັດແຈງຍານພາຫະນະ ແລະ ​ໄດ້​ຕົກລົງ​ກັບ​ຜູ້​ທີ່​ຮູ້​ເສັ້ນທາງ​ທີ່​ຈະ​ນຳພາໄປ​ເມືອງ​ມາດີນະຫ໌ ເຊິ່ງເປັນເສັ້ນທາງທີ່ບໍ່ເປັນທີ່ຮູ້ຈັກກັນຫລາຍເທົ່າໃດ ແລະ ​ເລືອກ​ເອົາ​ຖ້ຳ​ **ເຊົ່າຣ໌** ເປັນ​ບ່ອນ​ລີ້​ຊ່ອນ​ໂຕ​ເປັນ​ເວລາ 3 ມື້ ຈົນ​ກວ່າ​ການ​ຊອກ​ຫາຈະສິ້ນ​ສຸດ​ລົງ

ສະຖານທີ່ຕັ້ງຂອງຖໍ້າ **ເຊົ່າຣ໌** ແມ່ນກົງກັນຂ້າມກັບເສັ້ນທາງທີ່ຈະໄປເມືອງມາດີນະຫ໌ ທ່ານຢູ່ທີ່ນັ້ນເພື່ອຫລົບຫລີ່ຄົນທີ່ຕາມລ່າ ໂດຍທີ່ **ອັບດຸລລໍຫ໌ ລູກຊາຍຂອງອະບູບັກຣ** ຈະພົບກັບພວກເຂົາທັ້ງສອງທີ່ຖ້ຳໃນຕອນກາງຄືນ ເພື່ອແຈ້ງຂ່າວການເຄື່ອນໄຫວຂອງພວກກຸເຣຊ ແລະ ເລື່ອງລາວຕ່າງໆທີ່ໄດ້ຍິນມາ ແລະ ຈະກັບຄືນມາກ່ອນຮຸ້ງອາລຸນ ເຊັ່ນດຽວກັບ **ອາມິຣ ບິນ ຟຸໄຮເຣາະຫ໌** ຜູ້ຮັບໃຊ້ຂອງ ທ່ານອະບູບັກຣ ຈະມາພ້ອມກັບຝູງແບ້ທີ່ລາວລ້ຽງຢູ່ ຄືກັບຄົນລ້ຽງແກະ ແລະ ລໍຖ້າເວລາທີ່ຄວາມມືດໄດ້ພັດຜ່ານໄປ ແລະນຳເອົານົມໃຫ້ທັງສອງດື່ມກິນ ທ່ານນະບີ **ﷺ** ໄດ້ເຮັດທຸກວິທີທາງເພື່ອເປັນແບບຢ່າງ ແລະ ບົດຮຽນໃຫ້ແກ່ປະຊາຊາດຂອງທ່ານ

ສໍາລັບບາງສິ່ງບາງຢ່າງທີ່ເກີນຄວາມສາມາດຂອງມະນຸດ ເປັນເລື່ອງຂອງອັລລໍຫ໌ ﷻ ພຣະອົງຈະຊົງຈັດການເລື່ອງນັ້ນເອງ ໂດຍທີ່ພຣະອົງໄດ້ໃຫ້ທ່ານສາດສະດາ ອອກຈາກເຮືອນເຖິງແມ່ນວ່າພວກກຸເຣຊໄດ້ປິດລ້ອມຢູ່ ແລະ ພວກເຂົາບໍ່ສາມາດເຫັນທ່ານນະບີໄດ້ ອັລລໍຫ໌ﷻ ໄດ້ປິດຕາ​ຂອງ​ເຂົາ​ເຈົ້າ​ເພື່ອ​ໃຫ້​ເຂົາ​ເຈົ້າ​ບໍ່​ສາ​ມາດ​ເບິ່ງເຫັນທ່ານ​ສາດ​ສະ​ດາ ໃນຂະນະທີ່ບາງຄົນໄປຮອດຖ້ຳທີ່ເຊື່ອງຕົວຢູ່ເພື່ອຊອກຫາ ຈົນກະທັ່ງ​ວ່າ​ຫາກຄົນໃດຄົນ​ໜຶ່ງ​ໃນຫມູ່​ພວກ​ເຂົາກົມ​ລົງເບິ່ງ​ຕີນທັ້ງສອງ​ຂອງ​ຕົນ​ເອງ ພວກເຂົາ​ເຈົ້າ​ຈະ​ພົບເຫັນຄົນທັ້ງສອງ​ທັນ​ທີ ທ່ານອະບູບັກຣ ຮູ້ສຶກເປັນກັງວົນຫຼາຍ ວ່າທ່ານນະບີຈະບໍ່ປອດໄພດັ່ງນັ້ນ ທ່ານນະບີຈຶ່ງເວົ້າກັບ ທ່ານອະບູບັກຣວ່າ:

**( ماظنك ياأبابكر بإثنين الله ثالثهما )**

**“ໂອ້ທ່ານອະບູບັກຣ ຢ່າຄິດວ່າເຮົາຈະຢູ່ກັນພຽງແຄ່ສອງຄົນເທົ່ານັ້ນ ອັລລໍຫ໌ ﷻ ຕ່າງຫາກຄືຜູ້ທີ່ສາມ ທີ່ຊົງຢູ່ກັບເຮົາ” 1**

ອັລລໍຫ໌ ﷻ ພຣະອົງໄດ້ເຮັດໃຫ້ພວກເຂົາເບິ່ງບໍ່ເຫັນ ດັ່ງ​ນັ້ນ​ເຂົາ​ເຈົ້າ​ກັບ​ຄືນ​ໄປ​ ໂດຍໝັ້ນໃຈ​ວ່າບໍ່ມີ​ໃຜຢູ່​ໃນຖ້ຳນັ້ນ​ ບໍ່​ມີໃຜອາໄສ​ຢູ່ຈັກຄົນ **ສຸຣໍເກາະ ບິນມາລິກ**  ໄດ້ປົກປິດ​​ເລື່ອງ​ຂອງ​ທ່ານສາດ​ສະ​ດາ​ ເພື່ອຫວັງຈະໄດ້ຮັບລາງວັນ ທີ່ພວກກຸເຣຊໄດ້ປະກາດ ສໍາລັບຜູ້ທີ່ສາມາດນໍາເອົາຕົວມຸຮໍາຫມັດກັບຄືນມາ ຂະນະເດີນທາງລາວໄດ້ໄລ່ຕາມທັນທ່ານທັ້ງສອງ ປະກົດວ່າແຕ່ລະຄັ້ງທີ່ມ້າເຂົ້າໄປໃກ້ ຕີນ​ມ້າ​ທັງ​ສີ່​ຂ້າງກໍ່ຈົມ​ລົງ​ດິນ ລາວຈຶ່ງຮູ້ທັນທີວ່າ ອັລລໍຫ໌ (ຊບ) ຊົງປົກປ້ອງທ່ານຈາກກການຈັບກຸມ ສະນັ້ນ ລາວຈຶ່ງ​ໄດ້​ເຈລະຈາ​ກັບທ່ານ​ສາດສະດາ ໃຫ້​ເຮັດ​ໃບ​ຮັບຮອງເພື່ອ​ເປັນ​ຫຼັກ​ຖານ ທ່ານສາດ​ສະ​ດາຈຶ່ງ​ໄດ້​ເຮັດ​ໃບ​ຢັ້ງ​ຢືນ​ໃຫ້ ​ແລ້ວລາວ​ກໍ່ກັບ​ໄປ​

ທ່ານສາດສະດາ  **ﷺ** ແລະ ທ່ານອະບູບັກຣ ໄດ້ອອກຈາກຖໍ້ານັ້ນຫຼັງຈາກຢູ່ມາສາມມື້ກັບຜູ້ນໍາທາງ ໂດຍນຳໃຊ້ເສັ້ນທາງແຄມຝັ່ງທະເລເຊິ່ງບໍ່ຄ່ອຍມີຄົນໃຊ້ຫຼາຍ ສວນບັນດາຊາວເມືອງມະດີນະຫ໌ ຜູ້ທີ່ເປັນຊາວມຸດສະລິມ ເມື່ອໄດ້ຍິນຂ່າວວ່າທ່ານສາດສະດາ **ﷺ** ໄດ້​ອອກ​ຈາກມັກກະຫ໌ມາແລ້ວ​ ເຂົາ​ເຈົ້າ​ໄດ້​ເຕົ້າ​ໂຮມ​ກັນ​ຢູ່​ນອກ​ເມືອງເພື່ອລໍຖ້າການມາເຖິງຂອງທ່ານສາດສະດາ ຕັ້ງ​ແຕ່​ຕອນ​ເຊົ້າ​ ຈົນ​ຮອດຕອນ​ບ່າຍ​ ເມື່ອຕາເວັນຕົກ ເຂົາເຈົ້າກໍ່ກັບເຂົ້າໄປເຮືອນ ເຮັດແບບນີ້ທຸກມື້ ໃນມື້ທີ່ທ່ານສາດສະດາມາຮອດ ພວກເຂົາລໍຖ້າຈົນກວ່າຕາເວັນໄດ້ຕົກດິນ ແລະ ​ຊອກ​ຫາ​ບ່ອນ​ທີ່​​ມີ​ຮົ່ມ​ເພື່ອ​ລົບຈາກ​ແສງ​ແດດ ແຕ່ກໍ່ບໍ່ພົບບ່ອນທີ່ຈະລົບແສງແດດ ພວກ​ເຂົາ​ເຈົ້າຈຶ່ງ​ກັບ​ໄປ ແລ້ວກຸ່ມຂອງທ່ານນະບີອັລ-ມຸບາຣ໊ອກ ໄດ້ມາຮອດເວລາທີ່ພວກເຂົາໄດ້ອອກໄປແລ້ວ ແຕ່​ຊາວ​ຢິວ​ຄົນ​ໜຶ່ງ​ໄດ້​ເຫັນ​ຄະນະຂອງທ່ານ ລາວ​ຈຶ່ງ​ຮ້ອງ​ໂຮ​​ໃສ່​ຊາວ​ມຸດ​ສະ​ລິມ ເຖິງການມາຮອດຂອງຜູ້ທີ່ລໍຖ້າຢູ່ ທ່ານນະບີໄດ້ມາຮອດແລ້ວ ບັນດາຊາວມຸດສະລິມໄດ້ອອກມາຕ້ອນຮັບ ດ້ວຍຄວາມປິຕິຍິນດີ ຄວາມສຸກແຜ່ກະຈ່າຍໄປທົ່ວໃນວັນອັນເປັນທີ່ປະຈັກ ຝູງ​ຊົນ​ທັງ​ຜູ້​ໃຫຍ່ ເດັກ​ນ້ອຍ ແມ່​ຍິງ​ ແລະ ​ເດັກ​ນ້ອຍໆ ​ຕ່າງພາກັນ​​ຮ້ອງຕະໂກນ​ຂຶ້ນ​ດ້ວຍນຳ​ສຽງແຫ່ງຄວາມປຶ້ມປິຕິ​​ດີ​ໃຈວ່າ:

**“ທ່ານຣໍຊູລລຸລລໍຫ໌ ມາຮອດແລ້ວ ທ່ານຣໍຊູລລຸລລໍຫ໌ ມາຮອດແລ້ວ”**

ທ່ານຣໍຊູລ **ﷺ** ໄດ້ລົງພັກທີ່ ກຸບາ ຫຼາຍມື້ ແລະ ​ໄດ້​ສ້າງມັສຍິດຂຶ້ນຫຼັງໜຶ່ງ ເຊິ່ງ ອັລລໍຫ໌ ﷻ ຊົງດຳລັດເຖິ່ງເລື່ອງນີ້ວ່າ:

“*ເຈົ້າຢ່າໄປຮ່ວມຢືນລະຫມາດຢູ່ໃນມັສຍິດແຫ່ງນັ້ນເປັນອັນຂາດ, ແນ່ນອນ, ມັສຍິດທີ່ຖືກວາງຮາກຖານເຖິ່ງຄວາມຍຳເກຼງ ຕັ້ງແຕ່ມື້ທຳອິດແມ່ນສົມຄວນທີ່ເຈົ້າຈະເຂົ້າໄປລະຫມາດໃນນັ້ນ ເພາະຢູ່ໃນມັສຍິດມີກຸ່ມຄົນມັກຊຳລະຕົວໃຫ້ບໍລີສຸດ ແລະ ອັລລໍຫ໌ນັ້ນຊົງຮັກ​ຜູ້​ທີ່ຊໍາ​ລະ​ຕົນ​ເອງ​ຢູ່ສະ​ເຫມີ​”*

*(ສຸເຣາະຫ໌ ອັດເຕົາບະຫ໌ 9:108)*

ຫຼັງຈາກນັ້ນ ທ່ານສາດສະດາ **ﷺ** ໄດ້ຍ້າຍຈາກ ມັສຍິດກຸບາ ຍ່າງຜ່ານຫລາຍໝູ່ບ້ານຂອງຊາວອາຫຣັບ ໃນເມືອງມາດີນະຫ໌ ປະຊາຊົນ​ໄດ້​ລຽນແຖວ​ຢູ່​ສອງ​ຝັ່ງ​ຖະໜົນ ເຕົ້າໂຮມກັນເພື່ອຕ້ອນຮັບທ່ານສາດສະດາ **ﷺ** ທັງຜູ້ຊາຍ ແລະ ຜູ້ຍິງ ມີບາງຄົນຂຶ້ນໄປເທິງຫຼັງຄາເຮືອນ ບັນດາເດັກນ້ອຍລຽນລາຍຢູ່ຕາມຖະຫນົນ ຮ້ອງຕະໂກນເລື້ອຍໆວ່າ: **“ໂອ້ ມຸຮໍາມັດ ໂອ້ ຣໍຊູລຂອງອັລລໍຫ໌”**

ໃນແຕ່ລະຄັ້ງທີ່ທ່ານຜ່ານບ້ານຂອງພວກເຂົາເຈົ້າ ກໍ່ຈະຈັບເອົາເຊືອກຂອງອູດຂອງທ່ານສາດສະດາ ແລະ​ ຂໍ​ໃຫ້​ເຂົ້າພັກ​ຢູ່​ທີ່​ບ້ານ​ຂອງ​ພວກ​ເຂົາ, ທ່ານສາດ​ສະ​ດາ​ຈຶງໄດ້​ກ່າວ​ວ່າ:

***“ທ່ານທັ້ງຫຼາຍຈົ່ງປ່ອຍມັນເຖີດ ແທ້ຈິງແລ້ວ ມັນຖືກກໍາໜົດເອົາໄວ້ແລ້ວ”***

ສຸດທ້າຍ ອູດຂອງທ່ານສາດສະດາ **ﷺ** ໄດ້ຄຸກເຂົ່າລົງເທິງບໍລິເວນ ຊັບສິນຂອງເດັກກໍາພ້າສອງຄົນຈາກ ບະນີມາລິກ ບິນ ອັນນັດຈາຣ ເຊິ່ງທ່ານໄດ້ສ້າງມັສຍິດຂຶ້ນຢູ່ບ່ອນນັ້ນ ແລ້ວລົງພັກ​ຢູ່​ທີ່​ເຮືອນ​ຂອງ ອະບີ ໄອຍູບ ອັລ-ອັນຊໍຣີ ຣໍດີຍັລລໍຮຸ ອັນຮຸ2

ທ່ານຣໍຊູລຂອງອັລລໍຫ໌ **ﷺ** ໄດ້ພໍານັກ​ຢູ່​ກັບບັນດາຊໍຮາບະຫ໌ ໃນເມືອງມະດີນະຫ໌ ເຊິ່ງປະ​ກອບໄປ​ດ້ວຍ​ຊາວມັກກະຫ໌ ແລະ ຊາວມາດີນະຫ໌ ແລະ ບັນດາມຸສລິມຈາກ​ເຜົ່າ ຄ໋ອຍຣອຊ ແລະ ເຜົ່າເອົາຊ໌ ພວກເຂົາເຈົ້າໄດ້ເຮັດໃຫ້ເປັນຈິງແລ້ວໃນຄໍາສັດຕະຍາບັນທີ່ໄວ້ໃຫ້ກັບທ່ານຂອງເຂົາເຈົ້າກັບທ່ານຣໍຊູລຂອງອັລລໍຫ໌ **ﷺ** ຄືໃຫ້ທີ່ພັກ​ອາ​ໄສ​ພັກພິງແກ່ທ່ານ​ສາດ​ສະ​ດາ​ໃນເມືອງມາດີນະຫ໌​ ພວກເຂົາເຈົ້າດີໃຈຫລາຍ

ບັນດາຊື່ ແລະ ນາມສະກຸນທີ່ປະກອບເປັນໂຄງສ້າງປະຈຳເຜົ່າໄດ້ລະຫາຍໄປ ຄໍາວ່າ **“ອັລມຸຮາຈິຣີນ”**  ກາຍເປັນຊື່ທີ່ຮູ້ຈັກກັນ ຫມາຍເຖິງຜູ້ທີ່ອົບພະຍົບຈາກເມືອງມັກກະຫ໌ ໄປເມືອງມາດີນະຫ໌ ຊາວມຸດສະລິມໃນເມືອງມາດີນະຫ໌ ຈຶ່ງໄດ້ມີຊື່ໃຫມ່ **“ອັລອັນຊໍຣ”**  (ຜູ້ໃຫ້ການຊ່ວຍເຫລືອ) ຊື່​ເມືອງ​ທີ່​ເຄີຍ​ເອີ້ນ​ວ່າ​ເມືອງຍັ​ສ​ຣິບ ໄດ້ປ່ຽນຊື່​ໃໝ່ເປັນມາດີນະຫ໌ຕຸຣເຣາະຊູລ (ເມືອງ​ຂອງ​ຜູ້​ເປັນຣໍຊູລ)

1.ຊໍຮິຫ໌ ອັລບຸກຄໍຣີ ກິຕາບ ຟິຕໍອິລ ອັສຮາບບຸ້ນນະບີ ບາບບຸນ ນາກີບຸລມຸຮາຈິຣີນ ມະນາກິບ ອະບີບັກຣ

2.ຊໍຮິຫ໌ມຸສລິມ 4/2311 ແລະ ເບີງອັລອັມຣີ ອັຊຊີຣໍຕຸນະບາວີ ອັສຊໍຮີຫະຫ໌ 1/218-219 ສາຍລາຍງານຫະດິຊ ຢູ່ຂັ້ນດີ

ຈາກການ​ອົບພະຍົບ​ມີ​ຄວາມ​ໝາຍ​ທາງ​ປະຫວັດສາດ​ຫຼາຍ​ຢ່າງ ດ້ວຍເຫດຜົນນີ້ ການ​ອົບພະຍົບຈຶ່ງແມ່ນເຫດການທີ່ສໍາຄັນທີ່ສຸດໃນປະຫວັດສາດອິດສະລາມ ທີ່ຊາວມຸດສະລິມທຸກຄົນຕ້ອງສຶກສາ ແລະ​ຈາລຶກ​ໄວ້​ຈົນ​ເຖິງ​ວັນ​ແຫ່ງ​ການ​ຟື້ນ​ຄືນ​ຊີບ ເມື່ອ​​ລັດ​ອິດ​ສະ​ລາມ​ຖືກ​ສ້າງ​ຕັ້ງ​ຂຶ້ນ ຈຶ່ງຕ້ອງການອຳນາດເພື່ອປ້ອງກັນຕົນເອງໃນທ່າມກາງກະແສສັງຄົມທີ່ປັ່ນປ່ວນ ໃນຂະນະທີ່ສັດຕູຊອກຫາໂອກາດທີ່ຈະທໍາລາຍ ແລະ ສິ່ງທີ່ສໍາຄັນແມ່ນການລວມຊາວມຸດສະລິມໃຫ້ໄດ້ຫຼາຍທີ່ສຸດ ເຊິ່ງນັບເປັນສ່ວນສໍາຄັນ ແລະ ພະລັງຂອງການດຳເນີນງານ ດ້ວຍເຫດຜົນນີ້ ການ​ອົບພະຍົບໄປເມືອງມາດີນະຫ໌ ຈຶ່ງເປັນພາລະຫນ້າທີ່ສໍາລັບຊາວມຸດສະລິມທຸກຄົນທີ່ຢູ່ນອກເມືອງມາດີນະຫ໌ ພຣະອົງອັລລໍຫ໌ໄດ້ລົງໂທດຜູ້ທີ່ບໍ່ປະຕິບັດຕາມຄໍາສັ່ງອົບພະຍົບ ດ້ວຍການລົງໂທດຢ່າງໜັກໂດຍບໍ່ມີການລະເວັ້ນ ມີແຕ່ຄົນບໍ່ມີຄວາມສາມາດ ແລະ ຜູ້ຖືກກົດຂີ່ຂົ່ມເຫັງ ຫຼືຖືກຂັດຂວາງເທົ່ານັ້ນທີ່ຈະໄດ້ຮັບການຍົກກເວັ້ນ

ອັລລໍຫ໌ ﷻ ຕະອາລາ ໄດ້ດໍາລັດໄວ້ວ່າ ***“ແທ້​ຈິງ​ແລ້ວ ບັນດາຜູ້ທີ່​ມະລາອິກະຫ໌ (ທູດ​ສະຫວັນ)​ ໄດ້​ເອົາ​ຊີວິດ​ຂອງ​ເຂົາ​ເຈົ້າໄປໃນຖານະທີ່ພວກເຂົາເປັນຜູ້ອະທຳ​​ເຮັດ​ຜິດ​ຕໍ່​ຕົນ​ເອງ ທູດ​ສະຫວັນ​ເວົ້າ​ກັບ​ເຂົາ​ເຈົ້າ​ວ່າ: ພວກເຈົ້າປາກົດຢູ່ໃນຖານະຫຍັງ? ພວກເຂົາເຈົ້າເວົ້າວ່າ “ເຮົາ​ເປັນ​ຄົນ​ອ່ອນແອ​ໃນ​ແຜ່ນດິນ” ມະລາອີກະຫ໌ ກ່າວວ່າ ແຜ່ນດິນຂອງອັລລໍຫ໌ກວ້າງບໍ່ພໍທີ່ເຈົ້າສາມາດອົບພະຍົບໄດ້ບໍ? ຊົນເຫຼົ່ານີ້ແມ່ນແຫລະ ທີ່ຢູ່​ອາ​ໄສ​ຂອງ​ເຂົາ​ເຈົ້າ​ແມ່ນນະຣົກ ຈະຮັນນຳ, ແລະ​ ສະ​ຖານ​ທີ່​ທີ່​ຊົ່ວ​ຮ້າຍ​ທີ່​ສຸດ​ຂອງ​ການ​ກັບ​ຄືນ”***

*(ສຸເຣາະຫ໌ ອັນນິຊາ 4:97)*

ອັລລໍຫ໌ຊຸບຮານະຮຸ ຕະອາລາ ຍັງໄດ້ຊົງສັນຍາກັບບັນດາຜູ້ທີ່ອົບພະຍົບ ດ້ວຍການໃຫ້ໄດ້ຮັບຄວາມດີຢ່າງທ່ວມທົົ້ນ ແລະ ຜົນລະບຸນອັນຍິ່ງໃຫຍ່ ໃນຄຳຕຣັດຂອງພຣະອົງ ທີ່ວ່າ

***“ແລະ ຜູ້ໃດກໍຕາມທີ່ອົບພະຍົບໃນຫົນທາງຂອງອັລລໍຫ໌ ລາວ​ຈະ​ພົບ​ວ່າ​ແຜ່ນດິນ​ນັ້ນກວ້າງ​ໃຫຍ່​ແລະ​ ຮັ່ງມີອັນມາກຫມາຍ ແລະ ຜູ້ທີ່ອອກຈາກເຮືອນຂອງຕົນໄປໃນຖານະເປັນຜູ້ອົບພະຍົບເພື່ອອັລລໍຫ໌ ແລະ ຣໍຊູລຂອງ​ພຣະ​ອົງ ຫຼັງຈາກນັ້ນ, ຄວາມຕາຍໄດ້ມາຮອດລາວ ແນ່ນອນລາງວັນຂອງລາວຍ່ອມປະກົດຢູ່ແລ້ວກັບອັລລໍຫ໌, ແລະ ອັລລໍຫ໌ນັ້ນມີຄວາມເອັນດູເມດຕາສະເໝີ”***

*(ສຸເຣາະຫ໌ ອັນນິຊາ 4:100)*

ພາຍຫຼັງ​ຈາກທີ່​ລັດ​ອິສລາມ​​ເຂັ້ມ​ແຂງ ມີພະລັງທີ່ສາມາດຈະປ້ອງກັນຕົນເອງໄດ້ ອັລລໍຫ໌ ຊຸບຮານະຮູ ຕະອາລາ ຊົງມີບັນຊາ​ໃຫ້ເຜີຍ​ແຜ່​​ໄປ​ສູ່​ຊົນ​ເຜົ່າ​ຕ່າງໆ ພາຍຫຼັງ​ສົນທິສັນຍາ​ຢຸດ​ຍິງ ອັລຮຸໄດບີຍະຫ໌ ແລະ ​ຫຼັງ​ຈາກ​ການ​ພິຊິດນະຄອນມັັກກະຫ໌ໄດ້ແລ້ວ​ ເລື່ອງຟັຣດູ (ຂໍ້ບັງຄັບ) ຂອງການອົບພະຍົບທີ່ເຄີຍເປັນວາຈິບ (ຈໍາເປັນ) ຈຶ່ງຖືກຍົກເລີກໄປ

ທ່ານຣໍຊູລ **ﷺ** ໄດ້ກ່າວວ່າ:

**لاهجرة بعد الفتح**

***“ບໍ່ມີການອົບພະຍົບໃດໆອີກແລ້ວ ພາຍຫຼັງຈາກທີ່ໄດ້ພິຊິດນະຄອນມັກກະຫ໌”*** *(ບັນທຶກ ອີມາມບຸກຄໍຣີ)*

# **10. ສະພາບສັງຄົມຂອງມຸສລິມໃນເມືອງມາດີນະຫ໌**

ສັງຄົມມຸສລິມໃນນະຄອນມາດີນະຫ໌ພາຍຫລັງຈາກການອົບພະຍົບ ການຫິຈເຣາະຫ໌ເປັນ​ການ​ຍົກ​ຖານະໃຫ້ກັບບັນດາມຸສລິມ, ອັລລໍຫ໌ ﷻ ຊົງໃຫ້ກຽດແກ່ອິດສະລາມ ແລະ ຊົງເຮັດໃຫ້ເປັນລັດອິດສະລາມ, ສັງຄົມມຸດສະລິມໄດ້ກາຍເປັນສັງຄົມທີ່ໂດດເດັ່ນ ແລະ ສົມບູນດ້ວຍຂັ້ນຕອນຕ່າງໆ ແລະ ຫຼາຍອົງປະກອບ ພື້ນຖານທີ່ສໍາຄັນເຊິ່ງທ່ານຣໍຊູລ ຊ.ລ ໄດ້ ໄດ້​ຈັດ​ຕັ້ງ​ພື້ນ​ຖານເພື່ອເປັນການສະທາປະນາ​ລັດ​ອິດ​ສະ​ລາມ​ ເພື່ອເປັນການ​ຈັດ​ຕັ້ງ​ ແລະ ​ກົດ​ລະ​ບຽບຕ່າງໆ​ ສໍາລັບສັງຄົມມຸສລິມແມ່ນດັ່ງຕໍ່ໄປນີ້;

## **10.1 ການສ້າງມັສຍິດ**

ທ່ານສາດສະດາໄດ້ເຮັດສິ່ງທໍາອິດກໍ່ຄືການສ້າງມັສຍິດ ເນື່ອງຈາກວ່າມັສຍິດ ມີຄວາມສໍາຄັນຫຼາຍສໍາລັບຊີວິດຄວາມເປັນຢູ່ຂອງບັນດາຊາວມຸດສະລິມ ທັງສ່ວນຕົວ ແລະ ສ່ວນລວມ ເພາະສະນັ້ນ ທ່ານ ສາດສະດາ **ﷺ** ຈຶ່ງ​ໄດ້​ສ້າງ​ມັສຍິດ​ແຫ່ງ​ໜຶ່ງ ບ່ອນ​ທີ່​ອູດ​ຂອງ​ທ່ານ​ຄຸ​ກເຂົ່າ​ລົງ ທ່ານໄດ້ຊື້ທີ່ດິນຈາກເຈົ້າຂອງ ການ​ກໍ່​ສ້າງມັສຍິດໄດ້​ເລີ່ມ​ຕົ້ນ​ດ້ວຍ​ຄວາມ​ຕັ້ງ​ໃຈ​ທີ່​ເຂັ້ມ​ແຂງ ການອຸທິດຕົນເພື່ອເສັ້ນທາງແຫ່ງໄຊຊະນະແລະ ຄວາມດີອັນຍິ່ງໃຫຍ່ ທ່ານສາດສະດາ **ﷺ** ໄດ້ຮ່ວມມືໃນການກໍ່ສ້າງມັສຍິດ ພ້ອມກັບຊໍຮາບະຫ໌ ເຊິ່ງເປັນ​ສ່ວນ​ຫນຶ່ງ​ທີ່​ສໍາ​ຄັນ​ໃນການເພີ່ມຄວາມມຸ່ງມັ່ນ ແລະ​ ກໍາລັງໃຈ​ທີ່​ເຂັ້ມ​ແຂງ​ ອາຄານມັສຍິດໄດ້ສ້າງຂຶ້ນຢ່າງລຽບງ່າຍ ຝາຜະໜັງແມ່ນເຮັດດ້ວຍດິນເຜົາ ແລະ ເສົາແມ່ນເຮັດດ້ວຍຕົ້ນອິນທາຜາລັມ ລັງຄາເຮັດດ້ວຍກ້ານອິນທາຜາລັມ1 ອາຄານມັສຍິດໄດ້ມີບົດບາດສໍາຄັນ ດັ່ງທີ່ທ່ານ ອີມາດຸດດີນ ຄໍ່ລິດ ໄດ້ເວົ້າວ່າ:ເປັນ​ແບບ​ຢ່າງ​ຕາມ​ອິດ​ສະ​ລາມໄດ້ວາງເອົາໄວ້​ ຢ່າງຄອບຄຸມ ແລະ ສົມບູນແບບ ກາຍເປັນສູນກາງຂອງຈິດໃຈໃນການປະຕິບັດພິທີກໍາ ການເຮັດອີບາດະຫ໌ ຕະຫຼອດຈົນຮອດລະບອບການປົກຄອງດ້ານການທະຫານ ​ເພື່ອ​ແນ​ໃສ່​ຮັດ​ແໜ້ນ​ສາຍ​ພົວພັນ​ລະຫວ່າງ​ຊາດ​ທັງ​ພາຍ​ໃນ ​ແລະ ຕ່າງປະ​ເທດ ແລະ ​ເປັນ​ສະ​ຖາ​ບັນ​ວິ​ຊາ​ການພ້ອມກັບການວາງບົດບັນຍັດ​ສາ​ສະ​ຫນາ​ ເຊິ່ງບັນດາ​ຊໍ​ຮາ​ບະຫ໌ ​ຈະ​ເຕົ້າ​ໂຮມກັນທີ່ນັ້ນ ມັນຍັງເປັນສະຖານທີ່ສໍາລັບການແກ້ໄຂບັນຫາຕ່າງໆ ແລະ ເປັນບ່ອນໃຊ້ເພື່ອການສອນອົບຮົມດ້ວຍຄໍາສອນຕ່າງໆ, ເປັນສູນກາງຂອງສັງຄົມຊາວມຸດສະລິມທີ່ຈະຮຽນຮູ້ກົດລະບຽບ ຄວາມສະເໝີພາບ ແລະ ຄວາມເທົ່າທຽມ ແລະ ໄດ້ສຳພັດຄວາມສາມັກຄີ ຄວາມເປັນພີ່ນ້ອງ ຄວາມ​ເປັນ​ລະບຽບ​ຮຽບຮ້ອຍ2 ມີການກໍ່ສ້າງ​ເຮືອນ​ທີ່​ລຽບ​ງ່າຍ​ສ້າງ​ຂຶ້ນ​ຢູ່​ອ້ອມຂ້າງມັສຍິດ ແລະ ເປັນທີ່ພັກອາໄສ​ຂອງທ່ານ​ສາດສະດາພ້ອມດ້ວຍພັນລະຍາຂອງທ່ານ ຣໍດີຍັລລໍຮູ ອັນຮຸນນະ”

## **10.2 ການຈັບມືເປັນພີ່ນ້ອງກັນ**

ຜູ້ທີ່ອົບພະຍົບ (ອັລ-ມຸຮາຈິຣີນ) ໄດ້ຖິ້ມທັ້ງເຮືອນ ແລະ ທີ່ຢູ່ອາໄສ ຕະຫຼອດຈົນຊັບສິນລວມທັງຄອບຄົວໄວ້ທີ່ນະຄອນມັກກະຫ໌ ຊຶ່ງ​ເຂົາ​ເຈົ້າ​ໄດ້​ມາ​ດ້ວຍຫົວ​ໃຈ​ຂອງ​ເຂົາ​ເຈົ້າ​ ແລະ ​ບໍ່​ມີ​ຫຍັງຕິດໂຕມານຳ​ກັບ​ເຂົາ​ເຈົ້າ​ນອກ​ຈາກ​ສາດ​ສະ​ຫນາ ດັ່ງນັ້ນຈຶ່ງມີບັນຫາຫຼາຍຢ່າງດ້ານດ້ວຍກັນ ບາງຄົນຂາດທີ່ຢູ່ອາໄສ ບໍ່ມີຍາດພີ່ນ້ອງ ບໍ່​ມີ​ຜູ້​ໃດ​ຊ່ວຍ​ເຫຼືອແມ້ແຕ່ບ່ອນ​ນອນ​ຄ້າງ​ຄືນ ແລະ ​ບັນຫາ​ຄົນ​​​ຍົກຍ້າຍບ່ອນຢູ່ທີ່​ຕ້ອງລອນແລມ​ໄປ​ບ່ອນ​ອື່ນ ຍັງຄົງເປັນບັນຫາທີ່ສັງຄົມມະນຸດຕ້ອງປະສົບກັບທຸກຍຸກທຸກສະໄໝ ນີ້​ບໍ່​ແມ່ນ​ການ​ແກ້​ໄຂ​ທີ່​ງ່າຍໆສຳຫຼັບ​ໃນ​ໄລ​ຍະ​ສັ້ນໆ ຫາກແຕ່​ຜູ້​ນຳ​ຂອງ​ມະ​ນຸດຊາດ (ທ່ານສາດ​ສະ​ດາ) ໄດ້​ວາງ​ແນວ​ທາງ​ແກ້ໄຂໄວ້​ຢ່າງ​ຈະ​ແຈ້ງ ແລະ ​ພ້ອມ​ກັບ​ຄວາມ​ພະ​ຍາ​ຍາມທີ່ຈະ​ແກ້​ໄຂ​ບັນ​ຫາໃຫ້ລຸລ່ວງ​ສໍາ​ເລັດໄປດ້ວຍດີ ໂດຍ​ການໃຫ້​ຈັບ​ມື​ຄວາມ​ສາ​ມັກ​ຄີເປັນພີ່ນ້ອງ​ລະ​ຫວ່າງ​ກຸ່ມ​ອົບ​ພະ​ຍົບ (ອັລ-ມຸຮາຈິຣີນ​) ແລະ ​ກຸ່ມຜູ້ໃຫ້​ການ​ຊ່ວຍ​ເຫຼືອ (ຊາວອັນຊໍຣ​)​ ເຊິ່ງເປັນເຈົ້າຂອງໃນທ້ອງຖິ່ນ ໂດຍໃຫ້ແຕ່ລະຝ່າຍໄດ້ຈັບມືເປັນອ້າຍເອື້ອຍນ້ອງເປັນຄູ່ໆ ຈຶ່ງເຮັດໃຫ້ເກີດຄວາມອົບອຸ່ນແກ່ຄົນຕ່າງຖິ່ນ ແລະ ເພື່ອເປັນການຫຼຸດຜ່ອນຄວາມທຸກຍາກ ແລະສ້າງຄວາມສະນິດດສະໜົມເຊິ່ງກັນ ແລະ ກັນ ອີກທັ້ງຄວາມເປັນພີ່ນ້ອງກັນລະຫວ່າງກຸ່ມມຸຮາຈິຣີນ ກັບກຸ່ມອັນຊໍຣ ໄດ້ ມີຄວາມເລິກຊຶ້ງເກີນ​ກວ່າ​ພີ່​ນ້ອງທາງສາຍ​ເລືອດ​ເສຍອີກ ແລະ ບໍ່ເຄີຍເຫັນຮູບແບບຄວາມສໍາພັນແບບນີ້ໃນຍຸກໃດກ່ອນເລີຍ ຈົນມີສິດໄດ້ຮັບມໍລະດົກທາງຊັບສິນເຊິ່ງແມ່ນຫຼາຍກວ່າທາຍາດດ້ວຍຊໍ້າ ແລະ ການ​ຈັບ​ມື​​ເປັນ​ພີ່​ນ້ອງ​ກໍ​ບໍ່​ໄດ້​ສ້າງ​ຄວາມ​ຫຍຸ້ງຍາກ​ໃຫ້​ແກ່​ຊາວອັນຊໍຣ ຊຶ່ງປະຊາຊົນຊາວອັນຊໍຣ ຈະຕ້ອງບັນເທົາທຸກໂດຍການແບ່ງປັນຊັບສິນຂອງເຂົາເຈົ້າ ການດູແລໃກ້ຊິດ ແລະ ອື່ນໆ, ໃນທາງກົງກັນຂ້າມຊາວອັນຊໍຣ ຕ້ອງການທີ່ຈະໃຫ້ຫຼາຍກ່ວາທີ່ພວກເຂົາຖືກຮ້ອງຂໍໃຫ້ ຈາກ​ການ​ຈັບ​ມື​ພີ່​ນ້ອງ​ກັນ​ນີ້ ພວກເຂົາເຈົ້າໄດ້ສະເຫນີໃຫ້ຣໍຊູລຂອງອັລລໍຫ໌ ﷺ ວ່າຈະແບ່ງປັນສວນອິນທາຜະລັມ ໃຫ້ແກ່ພີ່ນ້ອງຊາວມຸຮາຈິຣີນອີກດ້ວຍ ແຕ່ທ່ານບໍ່ຮັບຂໍ້ສະເໜີດັງກ່າວ ຊາວອັນຊໍຣຈຶ່ງໄດ້ສະເຫນີໃຫ້ຊາວມຸຮາຈິຣີນສາມາດເຮັດວຽກຢູ່ໃນສວນ ແລ້ວພວກ​ເຂົາ​ເຈົ້າ​ຈະ​ແບ່ງ​ປັນ​ຜົນອິນທາຜະລັມໃຫ້​ ຊາວມຸຮາຈິຣີນຈຶ່ງຍອມຮັບຂໍ້ສະເຫນີນັ້ນ3

ອັລລໍຫ໌ ຊຸບຮານະຮຸ ວະຕະອາລາ ພຣະອົງໄດ້ຍົກຍ້ອງຊາວອັນຊໍຣ ແລະ ຊີ້ແຈ້ງໃຫ້ເຫັນຄວາມເອື້ອເຟື້ອເພື່ອແຜ່ຂອງເຂົາເຈົ້າໃນພຣະຄໍາພີຂອງພຣະອົງ:

*“****ແລະ ບັນດາຜູ້ທີ່ຕັ້ງຖິ່ນຖານຢູ່ໃນມາດີນະຫ໌ (ຊາວອັນຊໍຣ) ແລະ ພວກເຂົາໄດ້ເຊື່ອກ່ອນຫນ້າ ການ​ອົບພະຍົບ​ຂອງ​ພວກເຂົາ​​ (ຊາວມຸຮາຈິຣີນ) ພວກເຂົາເຈົ້າຮັກຜູ້ຄົນທີ່ອົບພະຍົບມາຫາເຂົາເຈົ້າ ແລະ ຈະບໍ່​ມີ​ຄວາມ​ປາຖະໜາ ຫລື ຄວາມ​ອິດສາ​ໃນ​ຫົວອົກ​ຂອງ​ພວກ​ເຂົາ ​ໃນສິ່ງ​ທີ່​ໄດ້ຖືກປະທານ​​ໃຫ້ ແລະ ຍັງເອົາສິດທິຂອງຄົນອື່ນກ່ອນຂອງຕົນເອງ ເຖິງແມ່ນວ່າພວກເຂົາຍັງມີຄວາມຕ້ອງການຫຼາຍ ແລະ ໃຜ​ທີ່​ປ້ອງ​ກັນ​ຄວາມ​ຂີ້​​ຖີ່​​ຢູ່​ໃນ​ຕົວ​ເຂົາ ຄົນເຫຼົ່ານັ້ນແຫລະ ພວກເຂົາເປັນຜູ້ທີ່ປະສົບຜົນສໍາເລັດ*** *(ອັລຮັຊຣ໌ 59:9)*

ບັນດາ ຊາວມຸຮາຈິຣີນ ຢ້ານວ່າຊາວອັນຊໍຣ ຈະຮັບເອົາຜົນລະບຸນທີ່ຈະໄດ້ແກ່ພວກເຂົາໄປໝົດສິ້ນ ຊາວມຸຮາຈິຣີນ ຈຶ່ງເວົ້າກັບທ່ານຣໍຊູລ ﷺ ວ່າ:

*“ໂອ້ ທ່ານຣໍຊູລ ຂອງອັລລໍຫ໌ ﷺ ພວກເຮົາບໍ່ເຄີຍພົບໃຜຄືກັບກຸ່ມຄົນທີ່ພວກເຮົາອົບພະຍົບມາ ພວກເຂົາເຈົ້າໄດ້ທຸ້ມເທໃຫ້ຢ່າງຫຼາຍ ແລະ ບໍ່ເຄີຍເຫັນໃຜທີ່ໄດ້ສະແດງຄວາມເປັນພີ່ນ້ອງແມ້ແຕ່ຢູ່ໃນສ່ວນເລັກນ້ອຍ ພວກເຂົາເຈົ້າໄດ້ໃຫ້ພວກເຮົາແບ່ງປັນຄວາມໂສກເສົ້າ ແລະ ຄວາມສຸກຂອງພວກເຮົາ ພວກ​ເຮົາ​ໄດ້ມີ​ການ​ດຳລົງ​ຊີວິດ​ຢ່າງ​ພຽງພໍ ​ເຊິ່ງແນ່ນອນ​ວ່າ​ພວກ​ເຮົາ​ຢ້ານ​ວ່າ​ພວກ​ເຂົາ​ຈະ​ເອົາ​ຄວາມ​ດີ​ຂອງ​ພວກ​ເຮົາ​ໄປ”* ທ່ານນະບີ ﷺ ຈຶ່ງໄດ້ກ່າວວ່າ **(كَلاَّ مَا أثْنَيْتُمْ عَلَيْهِمْ بِهِ ، وَدَعَوْتُمْ اللهَ عز وجل لَهُمْ )**

**ຄວາມວ່າ: “ແມ່ນແລ້ວ ຕາມທີ່ພວກທ່ານກ່າວຊົມເຊີຍພວກເຂົານັ້ນ ແລະ ພວກທ່ານໄດ້ຂໍວິງວອນຕໍ່ອັລລໍຫ໌ ອັຊຊະວະຈັລ ໃຫ້ກັບພວກເຂົາ”4**

ຊະອ໌ດ ບິນ ອັຣຣໍ່ບີອະຫ໌ ທີ່ເປັນ ຊາວອັນຊໍຣ ກັບພີ່ນ້ອງຂອງລາວ ຄື ອັບດຸຣເຣາະຫ໌ມານ ບິນເອົາຟ ຈາກຊາວມຸຮາຈິຣີນ ຣໍດິຍັລລໍຮຸ ອັນຮູມາ ຊາວອັນຊໍຣທີ່ມີຄວາມຈິງໃຈ ແລະ ມີຄວາມເມດຕາຕໍ່ ຊາວມຸຮາຈິຣີນ ແລະ ຊາວມຸຮາຈິຣີນ​ທີ່ຮູ້​ສຶກສຳນຶກໃນບຸນຄຸນອັນ​​ງົດ​ງາມຍິ່ງ, ທ່ານສາດ​ສະ​ດາ​ໄດ້​ໃຫ້​ເຂົາ​ຈັບ​ມື​ລະ​ຫວ່າງ​ສອງຄົນ ​ແລ້ວ ຊະອ໌ດໄດ້ສະ​ເຫນີຊັບສິນທີ່ມີຢູ່ໃຫ້ແກ່ ອັບດຸຣເຣາະຫ໌ມານ ເຄິ່ງໜຶ່ງ​

ຕະຫຼອດຈົນສິເຮັດໃບຫຍ່າຮ້າງກັບເມຍຂອງລາວໜຶ່ງໃນສອງຄົນທີ່ມີຢູ່ແລ້ວໃຫ້ໄດ້ແຕ່ງງານດ້ວຍ ອັບດຸຣເຣາະຫ໌ມານ ຈຶ່ງເວົ້າວ່າ: ***“ຂໍອັລລໍຫ໌ຊົງປະທານສິລິມົງຄຸນໃຫ້ແກ່ທ່ານຄົນໃນຄອບຄົວ ແລະ ຊັບສິນຂອງທ່ານດ້ວຍເຖິດ”*** *(ລາວບໍ່ຮັບຂໍ້ສະເໜີນັ້ນ)*

ແລ້ວເວົ້າວ່າ: ***“ຂໍໃຫ້ທ່ານຈົ່ງບອກແຫຼ່ງທ້ອງຕະຫຼາດໃຫ້ແກ່ຂ້ອຍດ້ວຍ”***

ອັບດຸຣເຣາະຫ໌ມານ ໄດ້ວົນວຽນຄ້າຂາຍຢູ່ໃນຕະຫຼາດ ຈົນລາວໄດ້ກາຍເປັນຄົນມັ່ງຄັ່ງໃນຊາວມຸຮາຈິຣີນ5

1.ເບິ່ງໃນໜັງສື ຊໍຮິຫ໌ ອັລບຸກຄໍຣີ ກີຕາບ-ອັສຊໍລາດ ເລື່ອງ ບຸນຍານຸ້ລມັສຍິດ ເຊິ່ງຢູ່ໃນໜັງສື ຟັດຮຸລບາຣີ ເລັ່ມທີ່ 1 ໜ້າ 540

2.ເບິ່ງໜັງສື “ດິີຣໍຊະຫ໌ ຟິສຊີເຣາະຫ໌ ຫນ້າ 149

3.ເບິ່ງໜັງສື ຟັັດຮຸ້ລບາຣີ ຂອງອິບນິ ຮະຈັຣ ເລັ່ມທີ່ 5/8 ໜ້າ 322 ຢູ່ໃນຄໍາອະທິບາຍຫະດິຊທີ່ມີໃນຊໍຮິຫ໌ ອັລບຸກຄໍຣີ ເລກທີ 2325 -271

4.ສຸນັດ ຕັຣມິຊີ 4/653 ມັສນັດ ອະມັດ 3/200 ສຸນັດ ໄບຮາກິ 6/183

5.ເລື່ອງນີ້ໄປເບິ່ງຊໍຮິຫ໌ ອັລບຸກຄໍຣີ “ກີຕາບູ້ລບຸຍູອ໌” ບົດ ເມື່ອເສັດສິ້ນການລະໝາດແລ້ວຈຶ່ງແຍກຍ້າຍໄປບົນໜ້າແຜ່ນດິນ ຫະດິຊ 2048-2049

ແທ້ຈິງແລ້ວ ການຈັບມືເປັນພີ່ນ້ອງກັນນໍາໄປສູ່ຄວາມຜູກພັນທາງໃຈໃນບັນດາຜູ້ສັດທາ ແລະ ເຮັດໃຫ້ອົບອຸ່ນຫົວໃຈໃນບັນດາ​ຊາວມຸຮາຈິຣີນ ເປັນ​ການ​ສ້າງ​ສັງຄົມ​ທີ່​ໝັ້ນຄົງເປັນປຶກແຜ່ນ ອັນເຕັມດ້ວຍ ຄວາມຮັກ ຄວາມເປັນພີ່ນ້ອງ ເມື່ອການດຳລົງຊີວິດຂອງຊາວມຸຮາຈິຣີນສົມບູນດີ ແລະ ຫມັ້ນຄົງເປັນທີ່ພຽງພໍແລ້ວ ອັລລໍຫ໌ ຊຸບຮານະຮຸ ວະຕະອາລາ ຊົງຍົກເລີກການຮັບມໍລະດົກໃນຮູບແບບການຈັບມືເປັນອ້າຍນ້ອງ ໂດຍ​ການ​ປ່ຽນ​ມາເປັນໃຫ້​ຮັບ​ມໍ​ລະ​ດົກ​ໂດຍ​ສາຍເລືອດ ດັງໃນ​ພຣະດຳລັດຂອງ​ພຣະ​ອົງທີ່ວ່າ:

***“ແລະ ​ຜູ້​ທີ່​ໄດ້ສັດທາທີຫຼັງ ​ແລະ ​ໄດ້​ອົບ​ພະ​ຍົບ​ ແລະ ​ຕໍ່​ສູ້ຮ່ວມ​ກັບພວກ​ທ່ານ ຊົນເຫຼົ່ານີ້ແຫລະແມ່ນສ່ວນໜຶ່ງໃນບັນດາພວກເຈົ້າ ແລະ ຍາດພີ່ນ້ອງເຫຼົ່ານັ້ນ ບາງສ່ວນຂອງພວກເຂົາເປັນຜູ້ສົມຄວນຕໍ່ອີກບາງສ່ວນໃນຄຳພີຂອງອັລລໍຫ໌ ແທ້ຈິງແລ້ວ, ອັລລໍຫ໌ຊົງຮູ້ທຸກສິ່ງທຸກຢ່າງ." (ອັລອັນຟາລ 8: 75)***

## **ຂໍ້ຕົກລົງກັບຊາວຢິວໃນມາດີນະຫ໌**

ໃນຂະນະທີ່ທ່ານຣໍຊູລ ລູລລໍຫ໌ ﷺ ເຂົ້າໄປສູ່ເມືອງມາດີນະຫ໌ ມີຊາວຢິວອາໄສຢູ່ໃນດິນແດນນັ້ນຄືກັນ ສະນັ້ນ ​ເພື່ອ​ກໍ່ສ້າງ​ສັງຄົມ​ໃນເມືອງ​ມາ​ດີ​ນາ​ໃຫ້​ສຳ​ເລັດ ດ້ວຍ​ກົດ​ລະ​ບຽບ​ທີ່​ຈະ​ແຈ້ງ​ວ່າຕ້ອງ​ການ​ສ້າງ​ຕັ້ງອານາຈັກ​ລັດ​ອິດ​ສະ​ລາມ ຈຶ່ງຕ້ອງກຳໜົດສ້າງຄວາມສໍາພັນກັບຊາວຢິວ ຊຶ່ງ​ເຂົາ​ເຈົ້າ​ເປັນ​ສ່ວນ​ໜຶ່ງ​ຂອງ​ຊາວ​ເມືອງມາດີນະຫ໌ ນີ້ແມ່ນສິ່ງທີ່ທ່ານສາດສະດາ ﷺ ຖື​ປະ​ຕິ​ບັດ​ ແລະ​ ໄດ້ມີ​ຂໍ້​ຕົກ​ລົງເປັນ​ລາຍ​ລັກ​ອັກ​ສອນ​ກັບ​ກຸ່ມ​ຢິວ​ຕ່າງໆ ໃນຂໍ້ກົດເກນພື້ນຖານທີ່ສໍາຄັນຂອງສັນຍາດັງນີ້:

* ການນັບຖືສາດສະນາໂດຍມີຄວາມເສລີ ***ມຸສລິມມີສາສະນາຂອງມຸສລິມ ຢິວມີສາສະນາຂອງຢິວ.***

• ທຸກຝ່າຍຕ້ອງມີຄວາມຮັບຜິດຊອບຕໍ່ການປ້ອງກັນເມືອງມາດີນະຫ໌ ຕໍ່ໄພຂົ່ມຂູ່ຈາກພາຍນອກ.

• ຄວາມປອດໄພພາຍໃນເມືອງມາດີນະຫ໌ ຢູ່ໃນຄວາມຮັບຜິດຊອບຂອງທຸກຄົນ ຫມາຍຄວາມວ່າ ໃຫ້ທຸກຄົນມີສ່ວນຮ່ວມໃນການຮັກສາຄວາມປອດໄພ.

• ທຸກຝ່າຍຕ້ອງເຄົາລົບເຊິ່ງກັນ ແລະ ກັນ ແລະ ຈະບໍ່ເປັນມິດກັບຊາວກຸເຣຊ ແລະ ບໍ່ມີການຊ່ວຍເຫຼືອໃດໆ.

• ການພົວພັນລະຫວ່າງສອງຝ່າຍຕ້ອງອີງໃສ່ຄວາມບໍລິສຸດໃຈ ໂດຍບໍ່ມີການເຊື່ອງໄວ້ໃດໆ ຫຼືການຫຼອກລວງ ເລ່ລຽມໃດໆ.

• ທ່ານສາດສະດາເປັນຜູ້ນໍາສູງສຸດຂອງປະຊາຊົນ ແລະ ຊາວຢິວເປັນສ່ວນຫນຶ່ງຂອງປະຊາຊົນ ຊາວຢິວຕ້ອງຢູ່ພາຍໃຕ້ການປົກຄອງ ໃນ​ເລື່ອງ​ທີ່ມີ​ການພິພາດ​ໂຕ້​ຖຽງ​ກັບທ່ານຣໍຊູລ ລຸລລໍ ​ ﷺ ເປັນຜູ້ຊີ້ຂາດຕັດສິນ ສິດອຳນາດໃນການອອກຄຳສັ່ງແມ່ນສິດຂອງທ່ານສາດສະດາ ﷺ ທັງ​ໃນ​ສົງ​ຄາມ ​ແລະ ​ອື່ນໆ1

ການກໍ່ຕັ້ງມັສຍິດ ການຈັບມືເປັນພີ່ນ້ອງກັນ ຕະຫຼອດຈົນການຂຽນສົນທິສັນຍາກັບຊາວຢິວ ທ່ານຣໍຊູລ ລຸລລໍຫ໌ ﷺ ໄດ້​ວາງ​ຮາກ​ຖານ ກົດເກນ​​ການຈັດ​ຕັ້ງ​ຂອງ​ລັດ​ອິດ​ສະ​ລາມ​ບົນ​ພື້ນ​ຖານ​ທີ່​ໝັ້ນຄົງ ມັສຍິດແມ່ນບ່ອນຝຶກອົບຮົມຊາວມຸດສະລິມ ແລະ ເປັນການຈັດລະບຽບມາລະຍາດ ລວມທັງການເປັນພີ່ນ້ອງກັນ ເຮັດໃຫ້ເອື້ອອໍານວຍຕໍ່ການດຳລົງຊີວິດຂອງສ່ວນລວມ ດ້ວຍຄວາມຮັກ, ຄວາມຊື່ສັດ ແລະ ຄວາມເມດຕາ ສ່ວນທີ່ເປັນລາຍລັກອັກສອນຂອງສົນທິສັນຍາ ເປັນການຄວບຄຸ່ມອຸປະນິໄສຂອງຄົນທີ່ບໍ່ນັບຖືສາດສະນາອິດສະລາມ2

ຫຼັງ​ຈາກ​ນັ້ນ​ ວິ​ທີ​ການດຳລົງ​ຊີ​ວິດໃນຮູບແບບ​ອິດ​ສະ​ລາມ​ໄດ້​ເລີ່ມ​ຕົ້ນໄປຢ່າງ​ສົມບູນແບບ ມີການ ປະກາດໃຊ້ບົດບັນຍັດທາງສາດສະໜາ ຄໍາສອນຂອງອິດສະລາມຕາມພຣະບັນຍັດຂອງ ອັລລໍຫ໌ ﷻ ເພື່ອ​ເປັນການຈັດ​ລະບົບລະບຽບ​ສັງ​ຄົມຄົນມຸສລິມ ​ລັດ​ອິດ​ສະ​ລາມ​ ຈັດຕັ້ງວິຖີຊີວິດສ່ວນບຸກຄົນ ແລະ ສັງຄົມ ລວມທັງຄວາມສໍາພັນກັບພຣະຜູ້ເປັນເຈົ້າ ຈັດຕັ້ງລະບົບລັດທີ່ປະຕິບັດໜ້າທີ່ ແລະ ສິດ ມີອົງການເຮັດໜ້າທີ່ຄອຍຄວບຄຸ່ມດູແລ ໃຊ້ຫຼັກບັນຍັດເພື່ອເຜີຍແຜ່ຄໍາສອນ ແລະ ໃຫ້ຄວາມຮູ້​ສຶກສາ​ອົບຮົມແກ່​ປະຊາຊົນ​ກ່ຽວ​ກັບເລື່ອງ​ສາສະໜາ ພ້ອມ​ກັບປົກຄອງ​​ຕັດ​ສິນ​ ແລະ ​ພິ​ຈາ​ລະ​ນາດ້ວຍ​ຄວາມ​ຍຸດ​ຕິ​ທຳ ແລະ ​ການ​ລົງ​ໂທດ​ຜູ້​ກະ​ທຳ​ຜິດ ກະກຽມ​ທະຫານ​ເພື່ອ​ຮັບປະກັນ​ຄວາມ​ໝັ້ນຄົງ​ຂອງ​ບ້ານເມືອງ ປົກ​ປ້ອງ​ເຂດ​ຂອງລັດອິດ​ສະ​ລາມ ແລະ​ ກະ​ກຽມ​ທີ່​ຈະພິຊິດ​ເອົາ​ຊະ​ນະ​ຫົວ​ເມືອງຕ່າງໆ ​ເພື່ອ​ຂະ​ຫຍາຍ​ການ​ເຊື້ອ​ເຊີນສູ່ອັລລໍຫ໌ ຊຸບຮານະຮູ ວະຕະອາລາ ໃຫ້ເຂົ້າ​ໄປ​ເຖິງ​ປະ​ຊາ​ຊົນ​ທຸກຊົນຊັ້ນ

# **10.3 ການເຜີຍແຜ່ສາສະຫນາໃນນະຄອນມາດີນະຫ໌**

ການ​ສ້າງ​ຕັ້ງ​ລັດ​ອິດ​ສະ​ລາມ​ໃນ **ນະຄອນມາດີນະຫ໌**​ ເປັນການຊີ້ໃຫ້ເຫັນວ່າຂັ້ນຕອນຂອງການຕໍ່ສູ້ (ອັລ-ຈີຮາດ) ແລະ ການທົດສອບສໍາລັບຊາວມຸດສະລິມໄດ້ເລີ່ມຂຶ້ນ, ດັ່ງນັ້ນ ຈຶ່ງບໍ່ແມ່ນພຽງແຕ່ຊາວກູເຣຊ ເທົ່ານັ້ນ ແຕ່ຍັງມີກຸ່ມອື່ນໆທີ່ເປັນສັດຕູນຳອີກ ແລະ ຍັງມີອະຫ໌ລຸລກີຕາບ ຈາກຊາວຢິວ, ເຊິ່ງມີຄວາມຄຽດແຄ້ນຢູ່ແລ້ວ ເນື່ອງຈາກວ່າ

*ປະການທໍາອິດ* ຊາວຢິວຮູ້ດີວ່າຈະມີນະບີມາຢ່າງແນ່ນອນ ແຕ່ບໍ່ແມ່ນມາຈາກພວກຂອງເຂົາ

1.ລາຍລະອຽດຂອງໜັງສືສັນຍາແລະຄວາມຮູ້ເພິ່ມເຕິມນັ້ນເບີ່ງທີ່ “ອັລອັມຣີ ອັຊຊີເຣາະຫ໌ ອັນນະບາວີຍະຫ໌ ອັສຊໍຮິຫະຫ໌” “ມະຫ໌ດິຣິສກຸລລໍຫ໌ ອັຊຊີເຣາະຫ໌ ອັນນະບາວິຍະຫ໌ ຟິກອະວະອິ້ລ ມິຊໍດິຣິສອັສລີຍະຫ໌ 306-318 282-292

2.ເບິ່ງຂໍ້ຂຽນຂອງຊໍລິຫ໌ ອັຊຊາມີ “ມິນມຸອິນິຊຊີເຣາະຫ໌” 165

*ປະການທີສອງ* ຫຼັງຈາກການອົບພະຍົບເຂົ້າເມືອງມາດີນະຫ໌ ເຮັດໃຫ້ຊາວອາຫຣັບໃນເມືອງມາດີນະຫ໌ມີຄວາມສາມັກຄີ ຊາວ​ຢິວ​ເຫັນ​ວ່າ​ເລື່ອງ​ນີ້​ເຮັດ​ໃຫ້​ເຂົາ​ເຈົ້າ​ອ່ອນແອລົງ ແລະ​ ທໍາລາຍ​ສິ່ງ​ທີ່​ເຂົາ​ເຈົ້າ​ໄດ້​ວາງ​ແຜນ​ໄວ້​ເປັນ​ເວລາ​ຫຼາຍ​ປີ ໂດຍ​ເຮັດ​ໃຫ້​ມີ​ການ​ແບ່ງ​ແຍກ​ໃນ​ກຸ່ມຊົນເຜົ່າ​ອາຫຣັບ

ແລະ ຍັງອ້ອມຮອບໄປດ້ວຍສັດຕູພາຍໃນຊາວມຸດສະລິມດ້ວຍກັນເອງ ດ້ວຍຄວາມພະຍາຍາມທີ່ຈະທໍາລາຍທຸກຊ່ອງທາງ ໃນທຸກຄັ້ງທີ່ມີໂອກາດພວກເຫຼົ່ານີ້ແມ່ນ **ພວກມຸນາຟິກ “ຫນ້າຊື່ໃຈຄົດ”**

ຊາວມຸຊຣີກີນ (ຜູ້ປະຕິເສດ) ໃນມັກກະຫ໌ ພວກ​ເຂົາ​ເຈົ້າ​ແມ່ນ​ກຸ່ມ​ທຳ​ອິດ​ທີ່​ເປັນ​ສັດຕູ​ໃນ​ການ​ເຊີນ​ຊວນ (ດະວະຫ໌) ແຫ່ງ​ອິດ​ສະ​ລາມ, ກີດ​ຂວາງເຮັດ​ທຸກ​ວິ​ທີ​ທາງ​ທີ່​ເປັນ​ໄປ​ໄດ້​ເພື່ອ​ສະ​ກັດ​ກັ້ນ​ການ​ແຜ່​ຂະຫຍາຍ​ຂອງ​ອິສລາມ ເມື່ອທ່ານຣໍຊູລ ﷺ ໄດ້​ອົບ​ພະ​ຍົບມາ ຈຶ່ງເຮັດເຂົາ​ເຈົ້າ​ໃຈ​ຮ້າຍ​ກັບ​ທ່ານຫຼາຍຂຶ້ນ ລວມ​ທັງ​ບັນດາຊໍ​ຮາ​ບະຫ໌​ໄດ້ຮອດພົ້ນ​ໜີ​ຈາກ​ພວກ​ເຂົາໄປໄດ້ ແລະ ໄດ້ຍຶດຄອງເສັ້ນທາງການຄ້າຂາຍໄປອີກ ພວກເຂົາຈຶ່ງຕ້ອງການກໍາຈັດທ່ານສາດສະດາມຸຮຳຫມັດ ﷺ ພ້ອມກັບບັນດາຊໍຮາບະຫ໌ໃຫ້ໝົດ ກ່ອນທີ່ຈະມີອຳນາດຫຼາຍຂຶ້ນ ແລະ ສິ່ງທໍາອິດທີ່ທ່ານສາດສະດາ ﷺ ​ຕ້ອງ​ເຮັດ​ຫຼັງ​ຈາກ​ການ​ອົບ​ພະ​ຍົບ ​ຄືການ​ຕອບ​ແທນກັບ​ຜູ້​ທີ່​ໄດ້ເຄີຍ​ທຳ​ຮ້າຍ​ຜູ້ສັດທາ ຊັບ​ສິນ​ທີ່​ຖືກ​ຍຶດ​ ແລະ ຖືກຂັບໄລ່ອອກຈາກເຮືອນຢ່າງບໍ່ຍຸຕິທຳ ໃນ​ຂະ​ນະ​ທີ່​ໄດ້​ລົງ​ນາມ​ໃນ​ສົນ​ທິ​ສັນ​ຍາ​ສັນ​ຕິ​ພາບ​ກັບ​ຊາວ​ຢິວ​ ທ່ານໄດ້ສັ່ງບໍ່ໃຫ້ມີການປະນີປະນອມກັບພວກກຸເຣຊ ຫຼືແມ້ກະທັ້ງໃຫ້ຄວາມໃກ້ຊິດສະນິດສະນົມ ຕະລອດຈົນການປົກປ້ອງຄາລາວານຂອງເຂົາເຈົ້າ ເຊິ່ງເປັນສ່ວນໜຶ່ງທີ່ຊີ້ໃຫ້ເຫັນວ່າທ່ານສາດສະດາ ນັ້ນໄດ້ກະກຽມຄວາມພ້ອມເພື່ອການຕໍ່ສູ້ກັບກຸເຣຊ ການເຮັດສົງຄາມລະຫວ່າງສອງຝ່າຍໄດ້ເກີດຂຶ້ນໃນປີຮິຈເຣາະຫ໌ທີສອງ ໂດຍ​ໄດ້​ແບ່ງ​ສົງຄາມ​ອອກ​ເປັນ 3 ໄລຍະ​ຮ່ວມ​ກັນ ຄື: ໃນໄລຍະທີໜຶ່ງ, ພວກມຸຊຣີກີນໄດ້ອອກມາຮົບກັບຊາວມຸດສະລິມ.

ໄລຍະທີສອງ, ການປະນີປະນອມຂອງການຢຸດຍິງ.

ໄລຍະທີສາມ, ຊາວມຸດສະລິມອອກໄປຮົບກັບພວກມຸຊຣີກີນ.

**ຕອນທີ່ 1 ພວກມຸຊຣີກີນອອກມາຮົບກັບບັນດາມຸສລິມ**

## **11.1 ສົງຄາມບະດັຣ**

ປະມານ 5 ປີຫຼັງຈາກການຮິຈເຣາະຫ໌ ຊາວກຸເຣຊ ໄດ້ນໍາກອງທະຫານເຂົ້າສູ່ເມືອງມາດີນະຫ໌ ​ເພື່ອ​ແນ່​ໃສ່​ທຳລາຍ​ກຸ່ມ​ລັດ​ອິສລາມໃຫ້ລາບຄາບລົງ ​ເຊິ່ງທັງສອງ​ຝ່າຍ​ໄດ້​ຕໍ່ສູ້​ກັນ​ຫຼາຍ​ຄັ້ງ ​ ເຊິ່ງຈະ​ນຳ​ສະ​ເໜີ​ໂດຍ​ສະຫຼຸບ​ທີ່​ສຳຄັນໆ, ໄດ້ແກ່ **ສົງຄາມບະດັຣ**, **ສົງຄາມອູຮຸດ**, ​**ແລະສົງຄວາມອັລອະຫ໌ຊາບ**, ​ແລະ​ອື່ນໆ

**ສົງຄາມບະດັຣ** ແມ່ນສົງຄາມທໍາອິດທີ່ຈະຈໍາແນກລະຫວ່າງບັນດາມຸສລິມກັບບັນດາມຸຊຣິກ ເຊິ່ງຈາກ​ສາ​ເຫດ​ຂອງ​ສົງ​ຄາມ​ ຕະຫຼອດຂັ້ນຕອນຕ່າງໆ ເຮັດໃຫ້ຮູ້ວ່າ ແທ້ຈິງອັລລໍຫ໌ ﷻ ພຣະ​ອົງ​ໄດ້​ປາດ​ຖະ​ຫນາ​ທີ່​ຈະ​ກໍາຈັດຈຸດ​ອ່ອນ​ຂອງ​ຊາວ​ມຸດ​ສະ​ລິ​ມ​ທີ່​ພຳນັກໃຊ້​ຊີ​ວິດ​​ໃນມັກກະຫ໌ ແລະພວກມຸຊຣີກີນ ໄດ້ປະຕິບັດຕໍ່ຊາວມຸດສະລິມດ້ວຍຄວາມໂຫດຮ້າຍ ເຊັ່ນດຽວກັນກັບທີ່ພຣະອົງມີຈຸດປະສົງເພື່ອເປັນບົດຮຽນທີ່ເຈັບປວດສໍາລັບຊາວກູເຣຊ ຕະຫຼອດຈົນການທຳລາຍອຳນາດຂອງພວກເຂົາ ​ແລະ​ ເປັນ​ບົດຮຽນ​ໃຫ້​ປະຊາຊົນ​ທົ່ວ​ໄປ ພະລັງທີ່ແທ້ຈິງນັ້ນ ແມ່ນພະລັງແຫ່ງຄວາມສັດທາ ແທ້ຈິງແລ້ວອັລລໍຫ໌ ﷻ ຊົງຊ່ວຍເຫຼືອ​ປົກ​ປ້ອງ​ທ່ານນະບີ ﷺ ລວມເຖິງສາສະໜາຂອງພຣະອົງໃຫ້ເປັນທີ່ປະຈັກຊັດເຈນ

ຫຼັງຈາກທີ່ທ່ານຣໍຊູລ ລຸລລໍຫ໌ ﷺ ໄດ້ຈັດລະບົບພາຍໃນຂອງມາດີນະຫ໌ຮຽບຮ້ອຍແລ້ວ ຈຶ່ງຫັນມາເພື່ອເຮັດການຕອບໂຕ້ພວກກຸເຣຊ ​ແລະ​ ທວງຄືນ​ສິ່ງ​ທີ່​ຍຶດ​​ຈາກ​ບັນດາຜູ້​ອົບ​ພະຍົບກັບຄືນມາ ເຊິ່ງມີທັງຊັບສິນ ແລະ ທີ່ຢູ່ອາໄສ

ໂອກາດມາຮອດແລ້ວ ໃນຂະນະທີ່ທ່ານນະບີໄດ້ຮູ້ວ່າຄາຣາວານສິນຄ້າຂອງຊາວກຸເຣຊ ໄດ້ອອກມຸ່ງຫນ້າໄປສູ່ເມຶອງຊາມ ທ່ານ​ຈຶ່ງ​ໄດ້​ລໍຖ້າ​ຂະບວນ​ຄາຣາວານ​ທີ່​ບັນທຸກ​ສິນຄ້າ​ຕ່າງໆ​ ທີ່ກໍາລັງເດີນ​ທາງ​ກັບ​ຄືນ ​ເມື່ອ​ຂະບວນ​ຄາຣາວານມາຮອດ​ ທ່ານຈຶງອອກ​ໄປ​ພ້ອມ​ກັບ​ບັນດາຊໍຮາບັດ ທີ່​ມີ​ຄວາມ​ສາມາດ ເພື່ອສະກັດກອງຄາຣາວານນັ້ນຢ່າງໄວ, ທ່ານສາດສະດາໄດ້ກ່າວວ່າ:

**( فَمَنْ كَانَ ظَهْرُهُ حَاضِرًا فَلْيَرْكَبْ مَعَنَا )**

***“ໃຜທີ່ມີພາຫານະພ້ອມ ກໍ່ໃຫ້ຟ້າວຮີບອອກໄປກັບເຮົາທັນທີ”***1

ທ່ານສາດ​ສະ​ດາ​ໄດ້​ອອກ​ໄປພ້ອມ​ກັບຊໍຮາບະຫ໌ເພື່ອ​ສະ​ກັດກອງຄາຣາວານນັ້ນ ແຕ່ ອັລລໍຫ໌ ﷻພຣະ​ອົງ​ໄດ້​ມີ​ຈຸດ​ປະ​ສົງ​ອື່ນ ກອງຄາຣາວານນັ້ນຈຶ່ງໄດ້ຫລຸດລອດໄປ ຜູ້ນຳຂອງກອງຂະບວນຄາຣາວານນັ້ນຄື **ອະບູ ຊຸຟຢານ**, ໄດ້ສົ່ງຄົນໄປກວດກາເສັ້ນທາງດັ່ງກ່າວ ແລະ ໄດ້ຮູ້ວ່າຊາວມຸດສະລິມໄດ້ປິດເສັ້ນທາງດັ່ງກ່າວ ສະນັ້ນ ລາວ​ຈຶ່ງ​ຫຼົບໜີ​ໄປ​ທາງ​ອື່ນ​ ດ້ານຊ້າຍ​ຝັ່ງ​ທະເລ​ແດງ​ແທນ ແລະ ພ້ອມສົ່ງຄົນໄປບອກຊາວກຸເຣຊ ເພື່ອອອກ​ມາ​ປົກ​ປັກ​ຮັກ​ສາຄາຣາວານ​ສິນ​ຄ້າ​ຂອງ​ເຂົາ​ເຈົ້າ ດັ່ງນັ້ນ ຊາວກຸເຣຊພາກັນອອກມາຈໍານວນຫຼວງຫຼາຍ, ປະມານ 1300 ຄົນ, ແລະ ຫຼັງຈາກທີ່ໄດ້ຍິນຂ່າວຂອງການຫລົບຫນີຂອງ ກອງຄາຣາວານ ບາງກຸ່ມຈຶງຄິດວ່າມັນສົມຄວນທີ່ຈະກັບຄືນໄປມັກກະຫ໌, ແຕ່ **ອະບູ ຈະຮັລ** ໄດ້ຫຼົງຕົວເອງຈຶງຄິດວາງແຜນ ອອກອຸບາຍ ແລ້ວລາວເວົ້າວ່າ:

1.ເບິ່ງໃນຊໍຮິຫ໌ ມຸສລິມ ກິຕາບ ອິມາເຣາະຫ໌ ບາບ ສຸບູຕູ້ລຈັນນະຫ໌ ລິຊຊະຮິດ

*“ພວກເຮົາຈະບໍ່ກັບຄືນໄປມັກກະຫ໌ເທື່ອ ຈົນກວ່າພວກເຮົາຈະໄດ້ໄປບະດັຣກ່ອນ ໄປຢູ່ຈັກສາມມື້ ເຮົາ​ຈະ​ຂ້າ​ອູດ​ໜຸ່ມ ແລະ​ ດື່ມ​ສຸຣາ ແລະ ລ້ຽ​ງສະລອງ ມີທັງນັກຮ້ອງ ແລະ ນັກເຕັ້ນລໍາໃຫ້ພວກເຮົາຊົມເບິ່ງ ເພື່ອ​ວ່າ​ຊາວ​ອາ​ຣັບ​ຈະ​ໄດ້​ກ່າວຂວັນ​ເຖິງ​ຊື່​ສຽງ​ ແລະ​ ຄວາມ​ເປັນ​ຢູ່​ຂອງ​ພວກ​ເຮົາຢ່າງຍິ່ງໃຫຍ່ ແລະ ​ພວກ​ເຂົາ​ຈະໄດ້​ຢ້ານ​ກົວ​ພວກ​ເຮົາ​ຕະ​ຫຼອດ​ໄປ”*

ມີຫຼາຍຄົນທີ່ເຊື່ອຫຼົງໃນຄຳເວົ້າຂອງອະບູຈະຮັລ ສ່ວນ​ຜູ້ທີ່​ກັບ​ຄືນ​ໄປ​ເມືອງ​ມັກ​ກະຫ໌ມີ​ປະ​ມານ 300 ຄົນ. ອະບູຈະຮັລໄດ້ພາພັກພວກເດີນທາງໄປຈົນເຖິງແຫຼ່ງນ້ຳທີ່ບະດັຣ ກອງຄາຣາວານຂອງກຸເຣຊໄດ້ຜ່ານພົ້ນໄປແລ້ວ ແລະ ມີຈໍານວນຫຼາຍຂອງພວກກຸເຣຊໄດ້ມຸ່ງໜ້າໄປບະດັຣ ເພື່ອເປັນການສະແດງໃຫ້ເຫັນເຖິງອໍານາດຂອງເຂົາເຈົ້າທີ່ຈະຂົ່ມຂູ່ຊາວມຸດສະລິມ ທ່ານນະບີ ມູຮຳຫມັດ ﷺ ຈຶ່ງມີຄໍາສັ່ງສໍາລັບສະຖານະການນີ້ ທ່ານໄດ້ເອີ້ນຊໍຮາບະຫ໌ ມາປະຊຸມຮ່ວມກັນເພື່ອປຶກສາຫາລືກ່ຽວກັບຄວາມຕ້ອງການທີ່ຈະໄປປະເຊີນຫນ້າກັບພວກກຸເຣຊ ເພື່ອການຕໍ່ສູ້ສົງຄາມ ບັນດາຜູ້​ອະວຸໂສຂອງມຸຮາຈິຣີນ ຈຶງ​ໄດ້​ຊຸກຍູ້​ໃຫ້​​ອອກ​ໄປ​ຕໍ່ສູ້ ​ແລະ​ ໃຊ້​ຖ້ອຍ​ຄຳ​ເພື່ອ​ປຸກລະດົມ​ຈູງໃຈ ທ່ານຣໍຊູລ ລຸລລໍຫ໌ ﷺ ຈຶງໄດ້ກ່າວຊົມເຊີຍ ແລະ ຂໍດຸອາໃຫ້ແກ່ພວກເຂົາເຈົ້າ ແລະ ຄົນທັ້ງຫຼາຍສະເຫນີຄວາມຄິດເຫັນອື່ນອີກ ໂດຍທ່ານຕ້ອງການ​​ຮູ້​ທັດສະນະ​ຂອງ​ຊາວອັນຊໍຣ ເພາະວ່າພວກເຂົາມີຫຼາຍກວ່າ ແລະ ການໃຫ້ສັດຕະຍາບັນທີ່ '**ອະກໍບະຫ໌**' ຄັ້ງທີ່ສອງນັ້ນ ບໍ່ໄດ້ລະບຸຮຽກຮ້ອງໃຫ້ພວກເຂົາໄປເຮັດສົງຄາມພ້ອມກັບທ່ານຢູ່ນອກເມືອງມາດີນະຫ໌ ແຕ່ຊາວອັນຊໍຣມີຄວາມເຂົ້າໃຈດີກ່ຽວກັບຄວາມຕັ້ງໃຈຂອງທ່ານສາດສະດາ ຜູ້​ທີ່ຈັບທຸ່ງກອງທັບ​ມີ​ຊື່ວ່າ: ສະອຼດ໌ ບິນມຸອາຊ ຣໍດິຍັລລໍຮຸອັນຮຸ ຈຶ່ງໄດ້​ເວົ້າຂຶ້ນ​ວ່າ:-

واللهِ لَكَأَنَّكَ تُرِيْدُنَا يَا رَسُوْلَ الله ؟ قَالَ : أَجَل . فَقَالَ سَعْد : فَقَدْ آمَنَّا بِكَ وَ صَدَّقْنَاكَ ، وَشَهِدْنَا أَنَّ مَا جِئْتَ بِهِ هُوَ الْحَقُّ ، وَأَعْطيْنَاكَ عَلىَ ذلِكَ عُهُوْدَنَا وَمَوَاثِيْقَنَا عَلىَ السَّمْعِ وَالطَّاعَةِ ، فَامْضِ يَا رَسُوْلَ الله لِمَا أَرَدْتَ ، فَوَالَّذيْ بَعَثَكَ بِالحَقِّ لَوْ اسْتَعْرَضْتَ بِنَا هذا البَحْرَ فَخُضْتَهُ لَخُضْنَاهُ مَعَكَ مَا تَخَلَّفَ مِنَّا رَجُلٌ وَاحِدٌ ، وَمَا نَكْرَهُ أَنْ تَلْقىَ بِنَا عَدُوُّنَا غَدًا ، إِنَّا لَصُبُرٌ فِي الحَرْبِ ، صُدُقٌ عِنْد َ اللِّقَاءِ ، وَلَعَلَّ اللهَ يُرِيْكَ مَا تَقِرُّ بِهِ عينُكَ ، فَسِرْ بشنَا علىَ بَرَكَةِ اللهِ  
 فَسُرَّ بِذلِكَ رَسُوْلُ الله صلى الله عليه وسلم فَقَالَ :  سِيْرُوْا وَأَبْشِرُوْا

ຂ້າພະເຈົ້າສາບານໃນນາມຂອງອັລລໍຫ໌ ﷻ ທ່ານຣໍຊູລລຸລລໍຫ໌ ﷺ ມັນເບິ່ງຄືວ່າທ່ານຫມາຍເຖິງພວກເຮົາ ທ່ານຣໍຊູລລຸລລໍຫ໌ ຈຶ່ງໄດ້ຕອບວ່າ: **ແມ່ນແລ້ວ.**

ສະນັ້ນ ສະອຼດ໌​ຈຶ່ງ​ກ່າວ​ຕໍ່​ໄປ​ວ່າ: ແນ່ນອນເຮົາ​ໄດ້ສັດທາ​ຕໍ່ທ່ານ ​ເຊື່ອຕາມທ່ານ ​ແລະ ພວກ​ເຮົາ​ໄດ້​ຢືນ​ຢັນ​ແລ້ວວ່າ​ສິ່ງ​ທີ່​ທ່ານ​ນໍາ​ມາ​ແມ່ນ​ຄວາມ​ຈິງ ແລ້ວ​ເຮົາ​ກໍ​ໄດ້ໃຫ້ຄຳມັ່ນສັນຍາ​ວ່າ​ຈະ​ເຊື່ອ​ຟັງທ່ານ. ສະນັ້ນ ຂໍທ່ານຈົ່ງ​ອອກ​ໄປ​ສູ້​ຮົບ​ເຖີດທ່ານຣໍຊູລລຸລລໍຫ໌ ﷺ ຕາມ​ຄວາມ​ປາດ​ຖະ​ຫນາ​ຂອງ​ທ່ານ​ ຂ້ອຍຂໍ​ສາ​ບານ​ໂດຍ​ຜູ້​ທີ່​ສົ່ງ​ທ່ານມາ​ດ້ວຍ​ຄວາມ​ຈິງ ຫາກທ່ານ​ພາ​ພວກ​ເຮົາ​ໄປ​ສູ່​ທະ​ເລ ແລ້ວທ່ານຂ້າມໄປ ແນ່ນອນພວກເຮົາກໍ່ຈະຂ້າມໄປພ້ອມກັບທ່ານຄືກັນ ຈະບໍ່​ມີ​ຫນຶ່ງ​ໃນ​ພວກ​ເຮົາ​​ຫາຍ​ໄປ ແລະ ພວກເຮົາບໍ່ສົນໃຈວ່າພວກເຮົາຈະປະເຊີນກັບສັດຕູຂອງພວກເຮົາໃນມືອື່ນ ພວກເຮົາມີຄວາມອົດທົນແນ່ນອນ ໃນສະພາວະສົງຄາມທີ່ເຕັມໄປດ້ວຍຄວາມຈິງໃຈ ໃນຂະນະທີ່ຕໍ່ສູ້ ແລະ ຫວັງວ່າ ອັລລໍຫ໌ ﷻ ຈະສະແດງໃຫ້ທ່ານໄດ້ເຫັນສິ່ງທີ່ຕາທັ້ງສອງຂອງທ່ານຈະພໍໃຈມີຄວາມສຸກ ດັ່ງນັ້ນ ທ່ານຈົ່ງນໍາພວກເຮົາໄປພ້ອມກັບພອນຂອງ ອັລລໍຫ໌ ﷻ ທ່ານຣໍຊູລລຸລລໍຫ໌ ﷺ ມີຄວາມປິຕິຍິນດີທີ່ຍິ່ງໃຫຍ່ກັບຄໍາເວົ້ານັ້ນ ແລ້ວ​ທ່ານ​ກໍ​ເວົ້າ​ວ່າ: ພວກທ່ານ ຈົ່ງ​ອອກໄປພ້ອມກັບ​ຂ່າວ​ດີໄດ້ເລີຍ.

## **ການສູ້ຮົບໃນສົງຄວາມບະດັຣ**

ຊາວມຸດສະລິມໄດ້ອອກໄປປະເຊີນ​​​​ໜ້າ ກັບຊາວມຸຊຣິກີນ ທີ່ແຫຼ່ງນ້ຳບະດັຣ ແລະ ເພື່ອວ່າອັລລໍຫ໌ ﷻ ຈະ​ຊົງເຮັດ​ໃຫ້​ເກີດ​ການ​ສູ້​ຮົບ​​ຂຶ້ນ​ ພຣະອົງໄດ້ຊົງເຮັດໃຫ້ຊາວມຸດສະລິມເຫັນວ່າຈໍານວນຊາວມຸຊຣີກີນມີຈຳນວນພຽງເລັກນ້ອຍ ແລະ ຊົງ​ເຮັດ​​ສາຍ​ຕາ​ຂອງພວກມຸຊຣີກີນ ​ເຫັນຊາວມຸສລິມ ມີຈໍາ​ນວນ​ຫຼາຍ​

ພຣະອົງຊົງດຳລັດໄວ້​ວ່າ:

***“ແລະ ຈົ່ງ​ລຳລຶກຂະນະທີ່​ພຣະ​ອົງ​ໄດ້​ສະ​ແດງ​ໃຫ້​ພວກ​ເຈົ້າ​ເຫັນ​ວ່າ​ພວກ​ເຂົາ​ມີ​ຈຳນວນນ້ອຍຢູ່​ໃນ​ສາຍ​ຕາ​ຂອງ​ພວກເຈົ້າ ໃນຂະນະທີ່ພວກເຈົ້າ​ປະ​ເຊີນ​ໜ້າ​ກັນ ແລະ ພຣະອົງໄດ້ຊົງເຮັດໃຫ້ພວກທ່ານມີຈໍາ ນວນຫຼາຍໃນສາຍຕາຂອງເຂົາເຈົ້າ ເພື່ອອັລລໍຫ໌ຈະຊົງວຽກງານຫນຶ່ງສໍາເລັດໄປ ຊຶ່ງ​ວຽກ​ງານນັ້ນ​ໄດ້ຖືກ​ເຮັດ​ໄວ້ແລ້ວ ແລະ ທີ່ອັລລໍຫ໌ນັ້ນ ທຸກໆກິດຈະການຈະຖືກ ນຳກັບຄືນໄປ.”***

*(ສຸເຣາະຫ໌ ອັລ-ອັນຟາລ 8:44)*

ການ​ສູ້​ຮົບ​ໄດ້​ເລີ່ມ​ຕົ້ນ​ດ້ວຍການປະຊັນ​ດາບ​ຂອງ​ແຕ່​ລະ​ຝ່າຍ ແລະ ໄດ້ສິ້ນສຸດດ້ວຍໄຊຊະນະຂອງຝ່າຍມຸດສະລິມ ຕໍ່​ມາການ​ສູ້​ຮົບ​ໄດ້ທະວີຄວາມຮຸນແຮງ​ໄດ້ປະທຸຂຶ້ນຢ່າງໜັກຫນ່ວງ ສົ່ງຜົນໃຫ້ຊາວມຸຊຣີກີນໄດ້ຮັບຄວາມເຈັບປວດຢ່າງໃຫຍ່ຫຼວງ ***ພວກເຂົາເຈົ້າໄດ້ຖືກຂ້າຕາຍເຖິງ 70 ຄົນ, ລວມທັງຫົວຫນ້າຂອງພວກເຂົາ ອາບູ ຈາຮັລ, ແລະ 70 ຄົນ ຖືກຈັບເປັນຊະເລີຍ, ໃນຂະນະທີ່ຊາວມຸດສະລິມ 14 ຄົນໄດ້ຖືກຂ້າຕາຍໃນສົງຄາມ (ຊະຮິດ).***

## **ໄຊຊະນະໃນສົງຄາມບະດັຣ**

ຜົນຂອງການສູ້ຮົບໃນສົງຄາມທີ່ບະດັຣ ເຮັດໃຫ້ພວກກຸເຣຊ ລວມ​ທັງ​ຊົນ​ເຜົ່າ​ຕ່າງໆ​ທີ່​ເປັນ​ຜູ້​ປະຕິເສດ​ຕ້ອງ​ຕື່ນ​ຕົກ​ໃຈ ແລະ ​ເປັນ​ເລື່ອງ​ແປກປະລາດ​ທີ່ພວກສັງຄົນນິຍົມ​ບໍ່​ຍອມຮັບ​ຄວາມພາຍແພ້ນີ້ ແຕ່ນີ້ແມ່ນການຢືນຢັນກັບຜູ້ທີ່ຍອມຮັບວິທີການຂອງພຣະເຈົ້າໃນຈັກກະວານ. ສາເຫດທີ່ຈະແຈ້ງສໍາລັບໄຊຊະນະຂອງຊາວມຸດສະລິມມີດັ່ງນີ້;

**1. ຄວາມພໍໃຈໃນສິ່ງທີ່ຕົນເອງມີຢູ່** ທ່ານສາດສະດາໄດ້ໃຊ້ອາວຸດທີ່ສໍາຄັນຫຼາຍ ຄືການ​​ຝຶກ​ອົບ​ຮົມ ບັນດາຊໍຮາບະຫ໌ໃຫ້ມີຄວາມ​ພໍ​ໃຈ​ໃນ​ສິ່ງທີ່ຕົນ​ເອງມີ​ໃນ​ການ​ຕໍ່​ສູ້​ຕ້ານ​ກັບສັດ​ຕູ ເຊິ່ງຈະຊົດເຊີຍຄວາມເຂັ້ມແຂງຂອງພົນກຳລັງຝ່າຍມຸສລິມີນທີ່ມີນ້ອຍກວ່າ ແລະ ກໍາລັງໃຈໄດ້ຕັ້ງໜັ້ນຢູ່ບົນຄວາມປາຖະຫນາທີ່ອັລລໍຫ໌ ﷻ ໄດ້​ກະກຽ້ມເອົາໄວ້​ໃຫ້​ສໍາ​ລັບ​ບັນດານັກຕໍ່ສູ້ດ້ວຍຄວາມ​ດີ​ທີ່​ຍິ່ງ​ໃຫຍ່​ ຕົວຢ່າງຈະເຫັນໄດ້ຈາກເລື່ອງຂອງ **ທ່ານອຸໄມຣ ບິນ ອັລ-ຮຳມານ** ຣໍດີຍັລລໍຮຸອັນຮູ ໃນຂະນະທີ່ ທ່ານຣໍຊູລລຸລລໍຫ໌ ﷺ ໄດ້ ປຸກເລົ້າໃຫ້ບັນດາຊໍຮາບະຫ໌ ເຮັດການຕໍ່ສູ້ໂດຍທ່ານເວົ້າວ່າ:

فَقَالَ عُمَيّرمُتَعَجِّبًا : يَارَسُوْلَ الله ، أَجَنَّةٌ عَرْضُهَا السَمَاوَاتُ والأَرْضِ ؟ قَالَ : نَعَمْ  فَأَخْرَجَ تَمْرَاتٍ كَانَتْ مَعَهُ وَأَكَلَ مِنْهَا ثُمَّ قَالَ : لَئِنْ أَنَا حُيِّيْتُ حَتىَ آكُلَ تَمَرَاتِي هذه إِنَّهَا لَحيَاةٌ طَوِيْلَة ، فَرَمىَ مَا تَبْقىَ مَعَهُ ثُمَّ قَاتَلَ حَتَّى قُتِلَ

*“ພວກທ່ານທັ້ງຫຼາຍຈົງໄປສູ່ສະຫວັນກັນເຖິດ ຄວາມກວ້າງໃຫຍ່ຂອງສະຫວັນຄືຊັ້ນຟ້າ ແລະແຜ່ນດິນໂລກ*” ຫຼັງຈາກນັ້ນ, **ອຸໄມຣ** ເວົ້າດ້ວຍຄວາມປິຕິຍິນດີວ່າ: *"ໂອ້ ທ່ານຣໍຊູລລຸລລໍຫ໌! ສະ​ຫວັນ​ມີຄວາມກວ້າງ​ຂວາງ​ດັ່ງບັນດາຊັ້ນຟ້າ ​ແລະ ​ແຜ່ນ​ດິນ​ໂລກ​ແນວນັ້ນຫວາ?!”* ທ່ານຕອບວ່າ: **"ແມ່ນແລ້ວ"** ແລ້ວ​ລາວ​ກໍ​ເອົາ​ຜົນອິນທາຜະລັມຫຼາຍປຜົນທີ່ຕິດຕົວ​ລາວອອກມາ ແລະ ​ກິນໄປ​ບາງ​ສ່ວນ ຫຼັງຈາກນັ້ນ ລາວເວົ້າວ່າ**: *“ແນ່ນອນ ຖ້າຫາກຂ້ອຍມີຊີວິດຢູ່ຕໍ່ໄປຈົນກ່ວາຂ້ອຍກິນອິນທາຜະລັມນີ້ໝົດ ມັນເປັນຊີວິດທີ່ຍາວນານຫຼາຍ.”***ແລ້ວລາວໄດ້ໂຍນໝາກອິນທາຜະລັມທີ່ເຫຼືອຖິ້ມໄປ ແລະ ເຮັດການສູ້ຮົບຈົນລາວຖືກສັງຫານໃນທີ່ສຸດ1

**2**. **ການຂໍດຸອາ** ທ່ານສາດສະດາ ﷺ ໄດ້ໃຊ້ອາວຸດອີກອັນຫນຶ່ງທີ່ເຮັດໃຫ້ໄດ້ຮັບໄຊຊະນະ ຄື ການຂໍດຸອາ ເຊິ່ງດຸອານັ້ນຈະນໍາມາຊຶ່ງໄຊຊະນະຈາກຜູ້ທີ່ໃຫ້ໄຊຊະນະ ດັ່ງທີ່ດຳລັດຂອງພຣະອົງກ່າວວ່າ:

***"ຖ້າຫາກວ່າ ອັລລໍຫ໌ ຊົງຊ່ວຍພວກ​ເຈົ້າ ກໍ່ຈະບໍ່ມີໃຜຈະສາມາດເອົາຊະນະເຈົ້າໄດ້ ແລະ ຖ້າຫາກພຣະອົງປະຖິ້ມທ່ານ ແລ້ວໃຜຈະສາມາດຊ່ວຍເຫຼືອພວກເຈົ້າໄດ້ຫຼັງຈາກພຣະອົງ ແລະ ແດ່ອັລລໍຫ໌ນັ້ນ ຜູ້ສັດທາທັ້ງຫຼາຍຈົ່ງມອບໝາຍເຖິດ"*** *(ສຸເຣາະຫ໌ ອາລະອິມຣອນ 3:160)*

ທ່ານສາດສະດາໄດ້ລຸກຂຶ້ນໃນຕອນກາງຄືນຂອງສົງຄາມ. ໃນຂະນະທີ່ຜູ້ຄົນທັ້ງຫຼາຍກຳລັງນອນຫລັບສະນິດ ທ່ານໄດ້ອະທິຖານຂໍຕໍ່ພຣະຜູ້ເປັນເຈົ້າຂອງທ່ານ ໂດຍການອ້ອນວອນຕໍ່ພຣະອົງເພື່ອໃຫ້ໄດ້ຮັບໄຊຊະນະ ແລະ​ ​ເປັນຢູ່​ເຊັ່ນ​ນັ້ນ​ຈົນ​ຮຸ່ງ​ເຊົ້າ ທ່ານອະບູບັກຣ ຣໍດີຍັລລໍຮຸອັນຮູ ຮູ້ສຶກ​ສົງ​ສານ​ເຫັນໃຈຕໍ່​ທ່ານ ​ແລະ ​ໄດ້​ກ່າວ​ກັບທ່ານ​ສາດ​ສະ​ດາວ່າ​:

**)**        **يَا رَسُوْلَ الله: كَفَاكَ مُنَاشَدَتُكَ رَبَّكَ فَإِنَّهُ سَيُنْجِزُ لَكَ مَا وَعَدَكَ (**

*"ໂອ້ ທ່ານຣໍຊູລລຸລລໍຫ໌* ﷺ *ທ່ານ​​ພໍໄດ້​ແລ້ວ​ຈາກ​ການ​ທູນ​ຂໍຕໍ່​ພຣະ​ຜູ້​ເປັນ​ເຈົ້າ; ແນ່ນອນ​ວ່າ​ພຣະ​ອົງ​ຈະ​ປະ​ທານ​ໃຫ້ຕາມ​ທີ່​ພຣະ​ອົງ​ໄດ້ຊົງ​ໃຫ້ສັນ​ຍາໄວ້​​.” 2*

**3. ການເຂົ້າຮ່ວມສູ້ຮົບຂອງເທວະດາ** (ມະລາອີກະຫ໌) ອີກເຫດຜົນອີກອັນຫນຶ່ງສໍາລັບໄຊຊະນະຂອງບັນດາຜູ້ສັດທາໄດ້ແກ່ ອັລລໍຫ໌ ﷻ ພຣະອົງໄດ້ສົ່ງທູດສະຫວັນມາເປັນກໍາລັງເສີມ ເຮັດໃຫ້ຫົວໃຈຂອງພວກເຂົາມີຄວາມໝັ້ນຄົງ ເຫຼົ່າທູດສະຫວັນໄດ້ສູ້ຮົບກັບສັດຕູພ້ອມກັບພວກເຂົາ ດັ່ງມີຫຼັກຖານຈາກອັລກຸຣອານ ໄດ້ບົ່ງຊີ້ໄວ້ ເຊັ່ນດຽວກັນກັບມີຫະດິຊທີ່ຊໍຮິຫ໌ ທີ່ລະບຸວ່າ ບັນດາເທວະທູດໄດ້ມາຮ່ວມຕໍ່ສູ້ພ້ອມກັບຜູ້ສັດທາ3 ດັ່ງ​ທີ່​ພຣະ​ອົງ​ໄດ້​ກ່າວ​ວ່າ:

***“ແລະຈົ່ງລະລຶກເຖິງ ຂະນະທີ່ອັລລໍຫ໌ ﷻ ໄດ້ຊົງສັນຍາໄວ້ກັບພວກເຈົ້າ ເຊິ່ງຫນຶ່ງໃນສອງກຸ່ມວ່າເປັນຂອງພວກເຈົ້າ ແລະ ພວກເຈົ້າມັກທີ່ຈະໃຫ້ກຸ່ມບໍ່ມີກຳລັງອາວຸດນັ້ນເປັນຂອງພວກເຈົ້າ ແຕ່ອັລລໍຫ໌ ﷻຊົງຕ້ອງການໃຫ້ຄວາມຈິງຈະແຈ້ງຂຶ້ນດ້ວຍພົດຈະນາດຂອງພຣະອົງ ແລະ​ ຈະຊົງ​ຕັດຂາດ​ຊຶ່ງຄົນ​ສຸດ​ທ້າຍ​ຂອງ​ຜູ້ປະຕິເສດສັດທາທັ້ງຫຼາຍ”***

***“ເພື່ອ​ພຣະ​ອົງ​ຈະ​ຊົງໃຫ້​ສິ່ງ​ທີ່​ເປັນ​ຄວາມ​ຈິງໄດ້ເປັນທີ່ປະຈັກ ແລະ ໃຫ້​ສິ່ງເທັດ​ບໍ່​ຈິງໄດ້​ເປັນ​ທີ່​ຊັດເຈນ, ແລະ ເຖິງ​ແມ່ນ​ວ່າ​ອາດຊະຍາກອນ​ຜູ້ທີ່​ກະທຳ​ຄວາມຜິດ​ຈະຄຽດແຄ້ນ​ບໍ່​ພໍ​ໃຈກໍ່ຕາມ.”***

*(ສຸເຣາະຫ໌ອັລຟານ 8: 7-8)*

1. ເລື່ອງຂອງອຸໄມຣ ເບິ່ງທີ່ໜັງສືຊໍຮິຫ໌ ມຸສລິມ ເລັ່ມທີ່ 3 (15091510) ຫະດິຊທີ່ 1901 ຊິເຣາະຫ໌ຕຸບນີຮີຊາມ ໜ້າ 267-268 ອິບນຸ ສະອ໌ ອັດຕໍບະກອດ ອັລກູບຣໍ ເລັ່ມ 2 ໜ້າ 25

2. ການຂໍດຸອາຂອງທ່ານນະບີ ແລະການສໍາລວມຂອງທ່ານໃນສົງຄາມບະດັຣ ເບິ່ງ ຊໍຮິຫ໌ ອັລບຸກຄໍຣີ ກິຕາບ ອັລ ມະກໍຊີ ບາບ “ອິສຕັສຕະກິສຸນະຣອບບະກຸມ” ຫະດິຊທີ່ 3959 ຊໍຮິຫ໌ ມຸສລິມ ກິຕາບ ອັລຈີຮາດ ບາບ ອັລອິມດາດບິລມາລິກະຫ໌ ຊີເຣາະຫ໌ ອິບນີ ຮີຊາມ ໜ້າ 267

3. ຄັດມາຈາກຫະດິຊຊໍຮິຫ໌ຂອງອັລບຸກຄໍຣີ ກິຕາບ ອັລ-ມະກໍຊີ ບາບ ຊຸຮູບຸລມະລາອິກະຫ໌ ບັດຣອນ ແລະ ຊໍຮິຫ໌ມຸສລິມ ກິຕາບຸ້ລຈິຮາດ ບາບ ອັລອິມດາດບິລມະລາອີກະຫ໌

## **11.2 ສົງຄາມອຸຮູດ**

ສົງຄາມ ອຸຮູດ ເກີດຂຶ້ນ ຫຼັງຈາກພວກກຸຟຟ໊າຣ ຊາວກຸເຣຊໄດ້ປະສົບກັບຄວາມພ່າຍແພ້ທີ່ຍິ່ງໃຫຍ່ແລະ ຄວາມຢ້ານກົວໃນສົງຄສາມບະດັຣ ພວກເຂົາ​ຈຶ່ງ​ມີ​ເປົ້າໝາຍ​ທີ່ຈະ​ແກ້ແຄ້ນ ​ແລະ ​ໄດ້​ຟື້ນ​ຟູ​ຄວາມ

​ໜ້າ​ເຊື່ອ​ຖື​ຂອງ​ຊາວ​ອາຣັບກັບຄືນມາ, ສະ​ນັ້ນ ​ພວກເຂົາ​ເຈົ້າຈຶງ​ໄດ້​ຊັກ​ຊວນ​​ກັນໃຫ້​​ອອກ​ໄປ​ຕໍ່ສູ້​ກັບ​ຊາວ​ມຸດ​ສະ​ລິມ ແລະ ​ໄດ້​ເອົາ​ສິນຄ້າ​ທີ່​ຮອດພົ້ນມາ​​ຕັ້ງເປັນ​ກອງ​ທຶນ​ເພື່ອເຮັດ​ສົງຄາມ ແລ້ວພວກ​ເຂົາ​ເຈົ້າ​ກໍໄດ້ອອກ​ໄປ​ທີ່​ເມືອງ​ມາດີນະຫ໌. ໂດຍມີ​ຊົນ​ເຜົ່າ​ຕ່າງໆ​ເຂົ້າ​ຮ່ວມ​ເຊັ່ນ​ດຽວ​ກັນ ລວມທັ້ງໝົດສາມພັນຄົນ ເຫດການນີ້​ເກີດ​ຂຶ້ນ​ໃນ​ປີ ***ຮິດຈະເຣາະຫ໌ ຊັກກະຣາດທີ 3​***

### **ທ່ານຣໍຊູລລຸລລໍຫ໌ ﷺ ຂໍຄຳປຶກສາຈາກເຫຼົ່າຊໍຮາບະຫ໌**

ໄດ້ມີໜັງສືມາເຖິງທ່ານຣໍຊູລລຸລລໍຫ໌ ﷺ ຈາກອັລອັບບາສ ຜູ້ເປັນອາວຂອງທ່ານ ບອກເຖິ່ງເລື່ອງລາວຂອງຊາວກຸເຣຊ ສະນັ້ນ ທ່ານຈຶ່ງ​ໄດ້​ເຕົ້າໂຮມປະຊຸມ​ກັນ​ກັບ​ບັບດາຊໍຮາບະຫ໌ ຄວາມຄິດເຫັນຂອງທ່ານນະບີ ﷺ ກັບກຸ່ມມຸດສະລິມຈຳພວກໜຶ່ງໃຫ້ຕັ້ງຮັບຢູ່ໃນເມືອງມາດີນະຫ໌ ໂດຍບໍ່ຕ້ອງອອກໄປປະເຊີນຫນ້າກັບພວກມຸຊຣີກີນ ຖ້າພວກເຂົາເຂົ້າມາໃນເມືອງມາດີນະຫ໌ ພວກຜູ້ຊາຍຈະດັກຂ້າພວກເຂົາຕາມຖະຫນົນ ແລະ ແມ່ຍິງໃຫ້ຕໍ່ສູ້ຢູ່ໃນເຮືອນ ແຕ່ຜູ້ທີ່ພາດໂອກາດທີ່ຈະເຂົ້າສົງຄາມບະດັຣ ສະເໜີ​ໃຫ້ອອກໄປ​ຕໍ່ສູ້​ຢູ່​ນອກ​ເມືອງ ໃນ​ທີ່​ສຸດ​ທ່ານນະບີ​ ﷺ ໄດ້​ເຫັນດີດ້ວຍ​ຈຶງ​ກັບ​ຄືນ​ເຂົ້າໄປ​​ໃນ​ເຮືອນ ແລ້ວ​ສວມ​ໃສ່​ເສື້ອ​​ເກາະພ້ອມ​ອາ​ວຸດ​ຂອງ​ຕົນ ເມື່ອທ່ານນະບີອອກມາ ພວກເຂົາກໍ່ເສຍໃຈກັບການບີບບັງຄັບຈິດໃຈຂອງທ່ານຣໍຊູລ ﷺ ພວກ​ເຂົາ​ເຈົ້າ​ຈຶ່ງ​ເວົ້າ​ວ່າ: *“ຖ້າ​ທ່ານຕ້ອງການທີ່​ຈະ​ໃຫ້​ພວກ​ເຮົາ​ຢູ່​​ກັນ​ໃນເມືອງມາດີນະຫ໌ ກໍ່ຈົງເຮັດເຖິດ.”* ທ່ານສາດສະດາ​ ﷺ ຈຶ່ງ​ກ່າວ​ວ່າ:

**( مَا يَنْبَغِيْ لِنَبِيٍّ لاَبِسٍ لأمته أَنْ يَضَعَهَا حَتَّى يَحْكُمَ الله بَيْنَهُ وَبَيْنَ عَدُوِّه )**

***“ມັນ​ບໍ່​ສົມ​ຄວນ​ທີ່​ສຸດ​ແກ່​ສາດ​ສະ​ດາ​ຄົນ​ໃດ​ກໍ​ຕາມ, ເມື່ອ​ລາວ​ໄດ້ສວມຊຸດ​ຂອງ​ນັກ​ຮົບພ້ອມ​ມີ​ອາ​ວຸດ.ແລ້ວຫຼັງຈາກນັ້ນລາວຖອດອອກ ຈົນກ່ວາພຣະອົງອັລລໍຫ໌ ​ຈະໄດ້ຊົງ​ຕັດສິນ​ລະຫວ່າງ​ເຂົາ​ກັບ​ສັດຕູ​ກ່ອນ” 1***

ທ່ານສາດສະດາ ﷺ ຈຶງໄດ້ອອກໄປພ້ອມກັບບັນດາຊໍຮາບະຫ໌ ປະມານ 1000 ຄົນ ແລະຕາມທາງ **ອັບດຸລລໍຫ໌ ບິນອຸໄບ ບິນສະລຸລ** ໄດ້ຖອຍຕົວກັບໄປພ້ວມພວກມຸນາຟິກ (ຄົນຫນ້າຊື່ໃຈຄົດ) ຈຳນວນນຶ່ງສ່ວນສາມຂອງກອງທັບ ເຊິ່ງເປັນກຸ່ມທີ່ມີຄວາມເຫັນວ່າຄວນຈະຢູ່ເຮືອນໃນມາດີນະຫ໌ ອັບດຸລລໍຫ໌ ບິນອຸໄບ ບິນສະລຸລ ໄດ້ເວົ້າວ່າ: ລາວເຊື່ອວ່າພວກນັ້ນບໍ່ເຊື່ອຂ້ອຍ ເລື່ອງອີຫຍັງເຮົາ​ຈະ​ເອົາຕົວ​ເອງ​ມາຂ້າ

1.ຊໍຮິຫ໌ ອັລບຸກຄໍຣີ ກິຕາບຸລອິອຼຕິສອມບິຊສຸນນະຫ໌ ບາບ ເກົາລຸຫ໌ ຕະອາລາ “ວະອັມຣຸຮຸມຊູ ຣໍໄບນະຮຸມ” 28 ຊີຣໍຕຸບນິຮິຊາມ 3/7

ອັບດຸລລໍຫ໌ ບິນອຸໄບ ບິນສະລຸລ ແລະ ພັກພວກໄດ້ສະແດງຄວາມຄິດທີ່ໂງ່ ແລະ ເວົ້າວ່າ: *“ຖ້າພວກເຮົາຮູ້ວ່າເຈົ້າຈະມາຕໍ່ສູ້ແທ້ ພວກເຮົາຄົງບໍ່ກັບ!*

### **ການ​ວາງ​ແຜນ​ສໍາ​ລັບ​ການ​ສູ້​ຮົບ​**

ພວກມຸຊຣີກີນ ໄດ້ຕັ້ງກອງກຳລັງຢູ່ໃກ້ກັບພູເຂົາອູຮຸດ ເມື່ອທ່ານຣໍໍຊູລລຸລລໍຫ໌ ﷺ ມາຮອດ ທ່ານໄດ້ຕັ້ງກອງກຳໃຫ້ພູເຂົາອູຮຸດຢູ່ທາງດ້ານຫລັງ ແລະ ​ໄດ້​ຄັດເລືອກ​ເອົາ​ທະຫານ​ແມ້ນ​ທະນູ 50 ນາຍ ຂຶ້ນປະຈຳ​​ຢູ່​ເທິງ​ພູ​ກົງກັນຂ້າມ​ກັບ​ພູອູຮຸດ ໂດຍແຕ່ງຕັ້ງໃຫ້ທ່ານ **ອັບດຸລລໍຫ໌ ບິນຈຸໄບຣ ຣໍດິຍັລລໍຫຸອັນຮູ**  ເປັນຫົວໜ້າ ແລະ ສັ່ງກຳຊັບໃຫ້ເຝົ້າເບິ່ງລະວັງເບື້ອງຫຼັງຂອງຊາວມຸດສະລິມ ໃຫ້ດັກຍິງສະກັດພວກມຸຊຣິກີນເພື່ອເປັນການສະກັດກັ້ນການບຸກໃນລະຫວ່າງການສູ້ຮົບ ​ແລະ ​ກ່າວ​ຢ້ຳວ່າ *“****ຈົ່ງ​ຮັກ​ສາ​ທີ່​ໝັ້ນ​ຂອງ​ພວກເຈົ້າ​ຢູ່​ເທິງ​ພູ​ນັ້ນ​ໃຫ້​ດີ ແລະ​ ຢ່າ​ປະ​ຖິ້ມ​ທີ່​ໝັ້ນ​ຂອງ​ເຈົ້າ​ບໍ່​ວ່າ​ຈະ​ເກີດ​ຫຍັງ​ຂຶ້ນກໍ່ຕາມ ເຖິງ​ແມ່ນ​ວ່າ​ພວກ​​ເຈົ້າ​ໄດ້​ເຫັນ​ວ່າ​ຝູງ​ນົກ​ກໍາ​ລັງ​ໄລ່ຈິກບັນດາມຸສລິມກໍ່ຕາມ” 1***

### **ເຫດການທີ່ເກິດຂຶ້ນໃນສົງຄາມອູຮຸດ**

ໃນຂະນະທີ່ການສູ້ຮົບໄດ້ເລີ່ມຕົ້ນຂຶ້ນ ດ້ວຍ​ພະລັງ​ແຫ່ງສັດທາ​ຂອງ​ຊາວ​ມຸດ​ສະ​ລິ​ມ ພ້ອມ​ກັບ​ການ​ວາງ​ແຜນ​ທີ່​ດີ​ເລີດ ຈຶ່ງສ້າງຄວາມເສຍຫາຍຢ່າງຫນັກຕໍ່ກໍາລັງຂອງມຸຊຣີກີນ ເຖິງແມ່ນວ່າຈະມີຈໍານວນຫຼາຍກວ່າ ທະຫານມຸດສະລິມໄດ້ເຮັດໃຫ້ພວກເຂົາກະແຈກກະຈາຍອອກຈາກສະຫນາມຮົບ. ແຕ່ແລ້ວກໍ່ເກີດເລື່ອງທີ່ທ່ານນະບີໄດ້ເຕືອນເອົາແລ້ວ ໃນຂະນະທີ່ນັກແມ້ນທະນູໄດ້ເຫັນໄຊຊະນະຂອງຊາວມຸດສະລິມ ແລະ ກໍາລັງຂອງມຸຊຣີກີນກຳລັງຫລົບຫນີ ເຂົາ​ເຈົ້າ​ໄດ້​ໃຊ້​ຄວາມ​ຄິດ​ເຫັນ​ສ່ວນ​ຕົວ​ທີ່​ຈະ​ລົງຈາກ​ທີ່​ໝັ້ນ​ເພື່ອຮ່ວມ​ເກັບ​ສັບສິນໃນ​ສົງຄາມ​ນັ້ນ ເຖິງວ່າຜູ້ນໍາຄື **ອັບດຸລລໍຫ໌**, ໄດ້ຫ້າມປາມ ແລະ ເຕືອນກ່ຽວກັບອັນຕະລາຍຂອງການເຮັດແນວນັ້ນ ແລະ ຢໍ້າ​ເຕືອນ​​ເຖິງ​ຄຳ​ສັ່ງ​ຂອງທ່ານ​ສາດ​ສະ​ດາ​ທີ່​ໃຫ້ໄວ້​ແກ່​ພວກ​ເຂົາ, ແຕ່​ພວກ​ເຂົາກໍ່​ບໍ່​ເຊື່ອ​ຟັງຄຳເຕືອນນັ່ນ ແລະ ໄດ້​ລົງຈາກ​ທີ່​ໝັ້ນ​ຂອງ​ພວກ​ເຂົາ ໂດຍເຫຼືອນ້ອຍກວ່າສິບຄົນທີ່ຢູ່ກັບຜູ້ນໍາ.

ຜົນຈາກການບໍ່ເຊື່ອຟັງຂອງທະຫານແມ່ນທະນູ ສົ່ງຜົນໃຫ້ທິດທາງຂອງສົງຄາມໄດ້ປ່ຽນແປງໄປໃນຂະນະທີ່ **ຄໍລິດ ບິນ ວະລີດ**, ຊຶ່ງຜູ້ທີ່ຢູ່ໃນດ້ານຂວາຂອງກໍາລັງຝ່າຍກຸເຣຊ, ໄດ້​ເຫັນ​ຄົນ​ຍິງ​ທະ​ນູ​ລົງ​ມາ​ຈາກ​ພູ ສະນັ້ນ ລາວ​ຈຶ່ງ​ໄດ້​ຍ້າຍກອງກຳລັງ​ອ້ອມໄປ​ທາງຫລັງ​ພູ​ອູ​ຮຸດ​ທັນທີ ແລະ​ໄດ້​ນຳພາ​ທະຫານ​ໄປ​ຂ້ານັກເເມ່ນ​​ທະນູ​ທີ່​ຍັງ​ເຫຼືອ​ຈົນ​ຕາຍໝົດ

1. ຊໍຮິຫ໌ ອັລບຸກຄໍຣີ : ກີຕາບ ອັລ ມະກໍຊີ ບາບ ກ໋ອຊວະອຸຮູດ “ພວກເຂົາຈຶງໄດ້ຮີບມາຫ້ອມລ້ວມຮອບຕົວທ່ານ ທ່ານຣໍຊູລໄວ້ ດ້ວຍຄວາມກ້າຫານແລະມັ່ນຄົງຂອງທ່ານຣໍຊູລ ທ່ານໄດ້ຊ່ວຍພາເອົາບັນດາມຸສລິມິນຫຼົບໄປທາງດ້ານພູເຂົາ ເພື່ອລົດການໂຈມຕີຂອງພວກມຸຊຣີກີນໄດ້ສຳເລັດ”

ແລະ​ໄດ້​ໂຈມ​ຕີ​ກອງ​ທັບ​ມຸດ​ສະ​ລິມ​ຢູ່​ທາງດ້ານ​ຫລັງ ໃນເວລາທີ່ພວກມຸຊຣີກີນທີ່ຍັງເຫຼືອຢູ່ໄດ້ເຫັນສິ່ງທີ່ຄໍລິດໄດ້ເຮັດ ພວກ​ເຂົາ​ເຈົ້າຈຶ່ງ​ໄດ້​ກັບ​ຄືນ​ໄປ​ສະ​ຫນາມ​ຮົບ​ອີກ​ເທື່ອ​ຫນຶ່ງ. ເຮັດໃຫ້ກອງທັບມຸດສະລິມຕົກຢູ່ໃນສະຖານະການທີ່ວຸ່ນວາຍ ຫຼັງຈາກນັ້ນ, ກອງທັບມຸຊຣີກີນໄດ້ບຸກໂຈມຕີຢ່າງໜັກໜ່ວງ ຊາວມຸດສະລິຖືກຂ້າຕາຍ ຊະຮີດເຖິງ 70 ຄົນ, ທ່ານສາດສະດາ ﷺ ຖືກໂຈມຕີຈົນໄດ້ຮັບບາດເຈັບ ບົນໃບຫນ້າຂອງທ່ານ, ແຂ້ວຂອງທ່ານຫັກ, ແລະສຽງດັງອອກມາວ່າສາດສະດາມູຮຳຫມັດໄດ້ຖືກຂ້າຕາຍແລ້ວ ເຮັດ​ໃຫ້​ຊາວ​ມຸດ​ສະ​ລິມ​ບາງ​ຄົນເສຍຂວັນກຳລັງ​​ໃຈ ເຖິງແມ່ນວ່າສະຖານະການຈະຮ້າຍແຮງສຳໃດ ບັນດາຊາວ​ມຸດ​ສະ​ລິມ​ຢູ່​ໃນ​ເຫດການຢັງຄົງ​​ຕໍ່​ສູ້ຕໍ່ໄປ​ ​ຈົນ​ກະທັ່ງ​ເປັນ​ທີ່​ຈະ​ແຈ້ງວ່າທ່ານຣໍຊູລ ﷺ ຍັງ​ມີ​ຊີ​ວິດ​ຢູ່ ພວກມຸຊຣີກີນຈຶງໄດ້ຢຸດຕິການສູ້ຮົບເມື່ອພວກເຂົາໄດ້ຮັບໄຊຊະນະ ພ້ອມກັບຄຳເວົ້າຂອງຜູ້ບັນຊາການ ອະບູຊຸຟຢານ ໄດ້ເວົ້າເຍີເຢີຍຊາວມຸດສະລິມ ​ແລະ​ຂູ່​ວ່າ​ຈະ​ມາ​ອີກ​ໃນ​ປີໜ້າ

ຫຼັງຈາກນັ້ນ ທ່ານສາດສະດາ ﷺ ຈຶ່ງໃຊ້ໃຫ້ຊໍຮາບັດປະກາດຕອບໄປວ່າ: *"****ແມ່ນແລ້ວ ການນັດໝາຍຂອງພວກເຮົາແມ່ນໃນປີຫນ້າ"***

ທ່ານຣໍໍຊູລ ລຸລລໍຫ໌ ﷺ ຍັງຢູ່ໃນບໍລິເວນສະຫນາມຮົບ ແລະ ສັ່ງໃຫ້ຊໍຮາບັດກວດສອບເບິ່ງວ່າ ພວກກຸເຣຊໄດ້ກັບຄືນໄປມັກກະຫ໌ ຫມົດແລ້ວຫຼືບໍ່ ຫຼືວ່າພວກເຂົາຕ້ອງການໂຈມຕີມາດີນະຫ໌.ແລະທ່ານເວົ້າວ່າ:

( والذِي نَفْسِييْ بِيَدِهِ لَئِنْ أَرَادُوهَا لأَسِيْرَنَّ إِلَيْهِمْ فيِهَا ثُمَّ لأنَاجِزَ نَ )

*“ຂ້ອຍຂໍສາບານໃນນາມຂອງອັລລໍຫ໌ ﷻ ເຊີ່ງທີ່ຊີວິດຂອງຂ້ອຍຢູ່ໃນພຣະຫັດ (ມື) ຂອງພຣະອົງແນ່ນອນ, ຖ້າພວກເຂົາຕ້ອງການເຂົ້າໄປໃນເມືອງມາດີນະຫ໌ ຂ້ອຍ​ຈະ​ໄປ​ຫາ​ເຂົາ​ເຈົ້າ​ໃນ​ທັນທີ ​ແລະ ​ກວດລ້າງພວກເຂົາ​ໃຫ້​ສີ້ນຊາກ.”*

ເມື່ອ​ທ່ານ​ແນ່​ໃຈແລ້ວ​ວ່າພວກ​ເຂົາ​ເຈົ້າ​ໄດ້​ກັບ​ຄືນ​ໄປ​ເມືອງມັກກະຫ໌ແລ້ວ ຈຶ່ງ​ເລີ່ມ​ກວດ​ສວນ​ຫາ​ຜູ້​ທີ່​ຖືກ​ຂ້າ​ຕາຍ​ໃນ​ສະ​ໜາມ​ຮົບຄັ້ງ​ນີ້ ແລ້ວເຮັດການລະຫມາດ ແລະ ​ຝັງ​ສົບ​ເຂົາ​ເຈົ້າ​ ແລ້ວກັບຄືນ​ໄປ​​ເມືອງມາດີນະຫ໌ ກ່ອນທີ່ພວກກຸເຣຊຈະກັບຄືນໄປຮອດມັກກະຫ໌ ເບິ່ງ​ຄື​ວ່າ​ເຂົາ​ເຈົ້າ​ເສຍ​ດາຍທີ່​​ກັບ​ຄືນ​ໄປ​​ໂດຍ​ບໍ່​ໄດ້​ກຳ​ຈັດ​ຊາວ​ມຸດ​ສະ​ລິມໃຫ້ໝົດສິ້ນ ພວກເຂົາຈຶ່ງຢາກກັບຄືນມາ ແລະຈັດການກັບກອບກໍາລັງຂອງຊາວມຸດສະລິມທີ່ຍັງເຫຼືອ ເມື່ອທ່ານສາດສະດາ ﷺ ຊາບ​​ເລື່ອງ​ນັ້ນ ​ທ່ານຈຶ່ງໄດ້​ອອກ​ຄຳ​ສັ່ງ​ໃຫ້​ຊໍຮາ​ບະຫ໌​ທີ່ໄດ້​ອອກ​ໄປ​ສູ້​ຮົບ​ກັບ​ທ່ານ​ໃນ​ສົງຄາມ​ອູຮູດໃຫ້ອອກໄປ ແລະ ປະເຊີນຫນ້າກັບພວກມຸຊຣິກີນ

ອັລລໍຫ໌ ﷻ ​ຈຶ່ງ​ໄດ້ປະທານຄຳດຳລັດຂອງ​ພຣະອົງ​ວ່າ:

***“ຄືບັນດາຜູ້ທີ່ຕອບຮັບອັລລໍຫ໌ ແລະຜູ້ເປັນຣໍຊູລ ຫຼັງຈາກທີ່ບາດແຜໄດ້ປະສົບແກ່ພວກເຂົາ ສໍາຫຼັບຜູ້ກະທຳດີໃນຫມູ່ພວກເຂົາ ແລະ ມີຄວາມຍຳເກຼງນັ້ນ ຄທລາງວັນໃຫຍ່ຫຼວງ”*** *(ອາລະອິມຣອນ 3:172)*

### **ບົດຮຽນແລະຂໍ້ຄິດຈາກສົງຄາມອູຮຸດ**

ການທົດສອບທີ່ຊາວມຸດສະລິມໄດ້ຮັບໃນສົງຄາມອູຮຸດ ນັບວ່າ​ເປັນ​ບົດ​ຮຽນ​ແລະ​ ຂໍ້​ຄິດ​ທີ່​ເປັນ​ປະ​ໂຫຍດ​ຫຼາຍ​ກ່ວາ​ສະ​ຫນາມ​ຮົບ​ໃດໆ​. ໃນຂະນະນັ້ນແລະຕະຫຼອດໄປ ອັລລໍຫ໌ ﷻ ພຣະອົງໄດ້ຊົງປະທານລົງມາເຖິງ 61 ອາຍະຫ໌ ດ້ວຍກັນ ໃນສູເຣາະຫ໌ ອະລາອິມຣອນພຽງສູເຣາະຫ໌ດຽວ ມີຂໍ້ຄິດທີ່ແຕກຕ່າງກັນ ແລະ ໄດ້ຊົງອະທິບາຍເຫດຜົນເຖິງສິ່ງທີ່ຊາວມຸດສະລິມຕ້ອງໄດ້ຮັບໃນສົງຄາມຄັ້ງນີ້:

1. ຄືການກວດກາກອງທັບມຸສລິມ

ສະຫນາມຮົບນີ້ໄດ້ຈໍາແນກລະຫວ່າງມຸມິນທີ່ແທ້ຈິງ ອອກ​ຈາກ​ຜູ້​ທີ່​ຂີ້​ຕົວະ ເນື່ອງຈາກວ່າມຸມິນຈະມີຄວາມຫມັ້ນຄົງໃນສະຖານະການທີ່ຫຍຸ້ງຍາກ ແລະ ຍຶດໝັ້ນ​ໃນ​ສັດທາ​ຈົນ​ເຖິງ​ລົມ​ຫາຍໃຈ​ສຸດ​ທ້າຍ​ຂອງ​ຊີວິດ ຊໍຮາບະຫ໌​ທ່ານ​ໜຶ່ງ​ໄດ້​ເວົ້າ​ຂະນະ​ທີ່​ລາວ​ຖອນ​ຫາຍ​ໃຈ​ວ່າ: ***“ຂໍທ່ານຈົ່ງ​ບອກ​ຄົນ​ຂອງ​ຂ້ອຍ (ຊາວເມືອງ​ອັນ​ຊໍຣ) ດ້ວຍວ່າ ​ບໍ່​ມີ​ຂໍ້​ແກ້​ຕົວໃດໆສໍາລັບພວກທ່ານ ຖ້າຫາກລາວບໍ່ຊ່ວຍປົກປ້ອງທ່ານຣໍຊູລ ໃນ​ຂະນະ​ທີ່​ພວກ​ເຈົ້າ​ຍັງ​ມີ​ຕາ​ຂ້າງໜຶ່ງທີ່ກະ​ພິບໄດ້ຢູ່.”*** ປາກົດ​ວ່າ​ຜູ້​ທີ່ຢູ່​ອ້ອມ​ຮອບ​ສາດສະດາ​ໄດ້​ປົກ​ປ້ອງ​ທ່ານໄດ້​ຖືກ​ຂ້າຈົນ​ເຖິງ 10 ຄົນ​​ ສ່ວນດ້ານກຸ່ມມູນາຟິກນັ້ນ ພວກເຂົາເຈົ້າດີໃຈຫຼາຍກັບສິ່ງທີ່ເກີດຂຶ້ນກັບຜູ້ສັດທາ ແລະ ໄດ້ສະແດງຄວາມຄຽດຄ້ຽນ ຄວາມ​ອິດສາ​ທີ່​ເຊື່ອງ​ໄວ້​ໃນ​ໃຈ​ຂອງ​ເຂົາ​ເຈົ້າ​ ອອກມາຢ່າງໂຈ່ງແຈ້ງ ຈຶ່ງເຮັດໃຫ້ເຫັນທາດແທ້ເປີດເຜີຍຢ່າງຊັດເຈນ1

2. ການເຕືອນບັນດາຜູ້ສັດທາດ້ວຍບົດຮຽນພາກປະຕິບັດ

ບັນດາມຸມີນໄດ້ເຫັນເຖິງຄວາມສໍາຄັນຂອງການອຸທິດຕົນຕໍ່ອັລລໍຫ໌ ແລະ ຣໍຊູລຂອງພຣະອົງ ບໍ່ໃຫ້ຝ່າຝືນຄຳສັ່ງອັລລໍຫ໌ ແລະ ຣໍຊູລຂອງພຣະອົງຕະຫຼອດຈົນການເຊື່ອຟັງ ແລະ ປະຕິບັດຕາມຜູ້ນໍາມຸສລີມ: ***“ແລະ ເມື່ອ​ມີໄພ​ພິບັດ​ເກີດ​ຂຶ້ນ​ກັບ​ພວກ​ເຈົ້າ ທັ້ງໆ ທີ່ພວກ​ເຂົາ​ໄດ້​ເຮັດ​ໃຫ້​ພວກ​ເຂົາ​ມາແລ້ວເຖິງສອງ​ເທົ່າແຫ່ງໄພອັນຕະລາຍນັ້ນ. ພວກເຈົ້າຍັງເວົ້າວ່າ ອັນນີ້ມາຈາກໃສ? ຈົ່ງ​ກ່າວເຖີດ​ (ໂອ້ ມູ​ຮຳ​ມັດ) ວ່າ ມັນ​ມາ​ຈາກ​ຕົວ​ຂອງ​ພວກ​ທ່ານເອງ, ແທ້​ຈິງ​ແລ້ວອັລລໍຫ໌ ແມ່ນ​ຜູ້​ມີ​ອຳ​ນາດ​ເໜືອ​ທຸກ​ສິ່ງ.”***

*(ສູເຣາະຫ໌ ອາລະອິມຣອນ 3:165)*

3. ເປົ້າຫມາຍການເຮັດສົງຄາມເພື່ອຍືນຫຍັດໃນສາສະໜາຂອງອັລລໍຫ໌ ﷻ

ເຕືອນໃຫ້​ຜູ້ສັດທາໄດ້ຮູ້ວ່າ​ ເປົ້າໝາຍຂອງການເຮັດສົງຄາມ ແລະ ການເສຍສະລະ ຈໍາເປັນຕ້ອງເປັນໄປເພື່ອຍືນຫຍັດສະໜັບສະໜູນສາສະໜາຂອງອັລລໍຫ໌ ﷻ ແມ່ນ​ແຕ່​ການ​ສູນ​ເສຍ​ທ່ານ

1.ເລື່ອງນີ້ມີມາຈາກລາບງາຍຂອງ ສະອ໌ດຼ ອັຣຣໍບິອ໌ ຣໍດີຍັລລໍຮຸອັນຮູ ຢູ່ໃນໜັງສື ຊີເຣາະຫ໌ ອິບນິ ຮີຊາມ ເລັ່ມ 3 ໜ້າ 46 ແລະ ອັຊ ຊະຮາບີ “ຊິເຣາະຫ໌ ອະລາມູນຸບະລາ ເລັ່ມໜຶ່ງໜ້າ 1/318 – 319 ແລະ ມີຢູ່ໃນລາຍງານຂອງອານັສ ບີນ ນັດ ຣໍດິຍັລລໍຮຸ ອັນຮຸ ເຊັ່ນດຽວກັບ

ສາດ​ສະ​ດາ ﷺ ຫລື ຜູ້​ນຳ​ ກໍ​ບໍ່​ໄດ້​ເຮັດ​ໃຫ້​ເຂົາເຈົ້າ​ຫັນເຫໜີ​ໄປຈາກເກົ່າ ຫຼື​ໝົດກຳລັງໃຈລົງໄດ້

4 . ການເສຍຊີວິດ ໃນຫົນທາງຂອງອັລລໍຫ໌ ﷻ ນັ້ນແມ່ນກຽດສັກສີອັນຍິ່ງໃຫຍ່

***"ແລະ ມຸຮໍາຫມັດນັ້ນ ບໍ່ແມ່ນໃຜນອກເຫນືອຈາກຄົນທົ່ວໄປ ຍົກ​ເວັ້ນ​ແຕ່​ເປັນ​ຜູ້​ສົ່ງ​ຂ່າວ(ຣໍຊູລ) ຊຶ່ງ​ບັນດາຣໍຊູລ​ກ່ອນຈາກ​ລາວ​ໄດ້​ຕາຍ​ໄປແລ້ວ ຫາກຖ້າລາວຕາຍຫຼືລາວຖືກຂ້າ ພວກເຈົ້າຈະຫັນສົ້ນຕີນຂອງເຈົ້າຄືນບໍ? ແລະ ຜູ້ໃດກໍຕາມທີ່ຫັນສົ້ນຕີນຂອງເຂົາກັບຄືນໄປແລ້ວ ມັນກໍ່ຈະບໍ່ເຮັດໃຫ້ເກີດອັນຕະລາຍໃດໆຕໍ່ອັລລໍຫ໌ ແຕ່ຢ່າງໃດໆເລີຍ ແລະ ອັລລໍຫ໌ຈະໃຫ້ລາງວັນຜູ້ທີ່ມີຄວາມກະຕັນຍູທັ້ງຫຼາຍ."***

*(ສູເຣາະຫ໌ ອາລະອິມຣອນ 3:144)*

ອັລລໍຫ໌ ﷻ ໄດ້​ຊົງປະທານມອບ​ກຽດ​ສັກ​ສີ​ໃຫ້ບັນດາຜູ້ທີ່ຕາຍຊະຮີດ​ເທົ່ານັ້ນ ຊຶ່ງ​ແຕກ​ຕ່າງ​ຈາກ​ປະ​ເພດ​ອື່ນໆ​ຂອງ​ຄົນ​ຕາຍ​ໂດຍ​ທົ່ວ​ໄປ​

***“ແລະເຈົ້າຈົງຢ່າໄດ້ຄິດ ເປັນອັນຂາດວ່າບັນດາຜູ້ທີ່ຖືກຂ້າຕາຍໃນຫົນທາງຂອງອັລລໍຫ໌ ໄດ້ເສຍຊີວິດ, ບໍ່ແມ່ນ ພວກເຂົາເຈົ້າຍັງມີຊີວິດຢູ່ກັບພຣະຜູ້ເປັນເຈົ້າຂອງເຂົາເຈົ້າໃນສະພາບທີ່ໄດ້ຮັບປັດໄຈຢັງຊີບ ພວກເຂົາເຈົ້າມີຄວາມປິຕິຍິນດີກັບສິ່ງທີ່ອັລລໍຫ໌ມອບໃຫ້ ຈາກຄວາມເມດຕາຂອງພຣະອົງ ແລະ​ ປິ​ຕິ​ຍິນ​ດີ​ຕໍ່ບັນດາຜູ້ທີ່ຍັງມາບໍ່ເຖິງພວກ​ເຂົາ​. ຊຶ່ງຢູ່ເບື້ອງຫລັງພວກ​ເຂົາ​ວ່າ​ ຈະ​ບໍ່​ມີ​ຄວາມ​ຢ້ານ​ກົວໃດໆ​ຕໍ່​ພວກ​ເຂົາ ແລະ ​ພວກ​ເຂົາ​ຈະ​ບໍ່​ໂສກ​ເສົ້າເສຍໃຈ.*** *(ສູເຣາະຫ໌ ອາລະອິມຣອນ 3:169-170)*

5. ມຸດສະລິມໄດ້ຮັບຄວາມພ່າຍແພ້ຄືກັບຄົນອື່ນ

ຊາວມຸດສະລິມອາດຈະໄດ້ຮັບຄວາມພ່າຍແພ້ຄືກັນກັບຄົນອື່ນ ຖ້າລາວບໍ່ສະແຫວງຫາເຫດຜົນຕ່າງໆ ແລະ ມີການວາງແຜນທີ່ດີ ***“ຖ້າ​ຫາກ​ວ່າ​ບາດ​ແຜ​ຫນຶ່ງ​ປະສົບເກີດ​ຂຶ້ນກັບ​ທ່ານ, ແນ່ນອນກໍ່ຍ່ອມປະສົບແກ່ພວກນັ້ນຊຶ່ງບາດແຜເຊັ່ນດຽວກັນ ແລະ ບັນດາມື້ເຫຼົ່ານັ້ນພວກເຮົາ (ອັລລໍຫ໌ ﷻ) ໄດ້ໃຫ້ມັນຫມຸນວຽນໄປໃນລະຫວ່າງມະນຸດ ແລະ ເພື່ອອັລລໍຫ໌ ຈະໄດ້ຮັບຮູ້ເຖິງບັນດາຜູ້ທີ່ສັດທາ ແລະ ເພື່ອ​ຈະ​ຮັບເອົາຜູ້​ທີ່​ຖືກ​ຂ້າ​ຕາຍ​ໃນ​ສົງ​ຄາມ (ຊູຮາດາ)​ ຈາກພວກເຂົາ ແລະ ອັລລໍຫ໌ນັ້ນບໍ່​ໄດ້​ຮັກບັນດາ​ຜູ້​ເຮັດ​ຜິດອະທຳທັ້ງຫຼາຍ​.”*** *(ອາລະອິມຣອນ 3:140)*

6. ບົດຮຽນຕ່າງໆ ທີ່ຖອດຖອນໄດ້ຈາກສົງຄາມອຸຮູດ

ຈະ​ເປັນ​ເວລາ​ຍາວ​ຫຼາຍ​ທີ່​ຈະ​ເວົ້າ​ເຖິງ​ບົດຮຽນ​ທີ່​ໄດ້​ຮັບ​ຈາກ​ການ​ສູ້​ຮົບ​ຂອງອຸຮູດ ຊຶ່ງແທ້ຈິງແລ້ວ, **ອິບນຸ ກອຍຍີມ -ຣໍຫິມາຮູ້ລລໍຫ໌-** ໄດ້ບອກລາຍລະອຽດບາງສ່ວນຢູ່ໃນໜັງສື **ຊາດຸ້ລມະອ໊າດ**

## **11.3 ສົງຄາມອັລ-ອະຫ໌ຊາບ**

ສະໜາມຮົບໄດ້ຖືກເອີ້ນວ່າ **ອັລ-ອະຫ໌ຊາບ** ເພາະວ່າໃນປີທີ 5 ຂອງການຍົກຍ້າຍຖິ່ນຖານ (ຮິຈເຣາະຫ໌) ນັ້ນມີກຸ່ມທີ່ເປັນສັດຕູຂອງຊາວມຸດສະລິມຫລາຍຝ່າຍ ມີທັ້ງຊາວມຸຊຣີກີນ, ຊາວຢິວ ແລະ ພວກມຸນາຟິກ (ຄົນຫນ້າຊື່ໃຈຄົດ) ເຂົ້າຮ່ວມໃນສົງຄາມຄັ້ງນີ້ທັ້ງໝົດ

### **ສາເຫດຂອງການສູ້ຮົບ ອັລ-ອະຫ໌ຊາບ**

ຫຼັງຈາກທ່ານຣໍຊູລລຸລລໍຫ໌ ﷺ ໄດ້ພະຍາຍາມຂັບໄລ່ຊາວຢິວອອກຈາກມາດີນະຫ໌ ບັນດາຫົວຫນ້າເຜົ່າຊາວຢິວຈາກຕະກູນ **ອັນນະຕີ້ຣ** ໄດ້ຕິດຕໍ່ພົວພັນກັບຊາວກຸເຣຊ ແລະ ຊົນເຜົ່າຕ່າງໆ ທີ່ເປັນມຸຊຣີກີນ(ປະຕິເສດສັດທາ) ແລະ ພະຍາຍາມຍຸຍົງໃຫ້ເຜົ່າຕ່າງໆເຮັດການຕໍ່ສູ້ກັບມຸດສະລິມ ຍິ່ງໄປກວ່ານັ້ນ, ຊາວກຸເຣຊ ຕ້ອງການຈັດການກັບຊາວມຸດສະລິມຢູ່ແລ້ວ ລວມທັງຄວາມຕ້ອງການໃນເສັ້ນທາງການຄ້າຂາຍ ພວກເຂົາເຈົ້າຈຶ່ງຕົກລົງທີ່ຈະຮ່ວມມື ພ້ອມ​ກັບ​ການ​ເຊື້ອ​ເຊີນ​ຊົນ​ເຜົ່າ​ຕ່າງໆ​ຜ່ານ​ເມືອງ**ນັຈດ໌** ແລະ **ຕີຮາມະຫ໌**ທາງພາກໃຕ້ ໃນຂະນະດຽວກັນຊາວຢິວ ໄດ້ສ້າງແຮງຈູງໃຈໃຫ້ແກ່ຊົນເຜົ່າ**ກ໋ອດຟານ** ເຊິ່ງເປັນຊົນເຜົ່າໃຫຍ່ຂອງເມືອງນັຈດ໌ ໂດຍການແບ່ງປັນຜົນປະໂຫຍດເຄິ່ງຫນຶ່ງທີ່ຈະໄດ້ຮັບຈາກເມືອງ**ຄອຍບັຮ**, ຈຶ່ງເຮັດໃຫ້ຈໍານວນນັກຮົບທີ່ເຂົ້າຮ່ວມໃນການສູ້ຮົບໄດ້ບັນລຸ 10,000 ຄົນ

### **ຊາວມຸດສະລິມ ແລະ ການຂຸດສະນາມເພາະ**

ເມື່ອບັນດາມຸສລິມຍິນຂ່າວຂອງການຍົກກອງທັບມາຂອງຊົນເຜົ່າຕ່າງໆ, ທ່ານຣໍຊູລລຸລລໍຫ໌ ﷺ ຈຶງໄດ້ປຶກສາຫາລືກັບບັນດາຊໍຮາບັດ **ຊັລມາ ອັລ ຟາຣີຊີ** ຣໍດີຍັລລໍຮູ ອັນຮູ ໄດ້​ສະ​ເໜີ​ແນວ​ຄວາມ​ຄິດ​ທີ່​ຈະ​ຂຸດ​ຮ່ອງ​ນ້ຳ (ສະນາມເພາະ) ​ຢູ່​ທາງ​ດ້ານ​ເໜືອ​ຂອງເມືອງມາດີນະຫ໌ ເນື່ອງຈາກວ່າມັນເປັນພຽງດ້ານດຽວທີ່ເປີດໂລ່ງຢູ່ ໃນຂະນະທີ່ອີກດ້ານອື່ນໆ ນັ້ນເຕັມໄປດ້ວຍກຳບັງທາງທໍາມະຊາດ ທີ່ມີທັ້ງ​ບ້ານເຮືອນ​ທີ່​ຫຸ້ມ​ຢ່າງ​ດົກ​ຫນາ​ ແລະ ສວນຕ່າງໆ ສ່ວນທາງດ້ານອື່ນ ມີພື້ນທີ່ມີຫີນພູເຂົາໄຟ (ຫິນສີດໍາບໍ່ລາບລຽບ ເປັນຮ່ອງຮອຍຂອງພູເຂົາໄຟລະເບີດ) ເຊິ່ງເປັນການຍາກລຳບາກໃນການທີ່ຈະລຸຍຜ່ານເຂົ້າມາໄດ້1 ທ່ານຣໍຊູລລຸລລໍຫ໌ ﷺ ແລະ ບັນດາຊາວມຸດສະລິມໄດ້ເຫັນດີກັບຄວາມຄິດຂອງຊັລມານ ດັ່ງນັ້ນ ຈຶ່ງ​ໄດ້​ເລີ່ມ​​ປະຕິບັດ​ງານ​ໃນ​ທັນ​ທີ, ທ່ານຣໍຊູລລຸລລໍຫ໌ ﷺ ໄດ້​ຈັດ​ຕັ້ງ​ຊາວ​ມຸດ​ສະ​ລິ​ມ​ເປັນ​ກຸ່ມ 10 ຄົນ ເພື່ອ​ຂຸດ​ສະນາມຍາວ 40 ສອກ(ປະມານ 20 ເມດ)

ຊາວມຸດສະລິມພົບອຸປະສັກຫຼາຍຢ່າງໃນການຂຸດສະນາມເພາະ ທັງ​ໄລ​ຍະເວລາທີ່​ສັ້ນ​ ສະ​ພາບ​ອາ​ກາດ​ທີ່​ຫນາວເຢັນ ສະບຽງ​ຈໍາ​ນວນ​ຫນ້ອຍ​ ດິນທີ່ແຂງ ແລະ ເຄື່ອງມືທີ່ໃຊ້ບໍ່ແຂງແຮງພໍ ແຕ່ເນື່ອງຈາກວ່າ ທ່ານຣໍຊູລລຸລລໍຫ໌ ຍັງໄດ້ເຂົ້າຮ່ວມໃນການຂຸດຂຸມກັບຊໍຮາບະຫ໌ ຈຶ່ງສົ່ງຜົນຕໍ່ການວຽກງານຢ່າງຫຼວງຫຼາຍແລະ ການຂຸດຂຸມຫຼື ສະນາມເພາະນັ້ນ ແມ່ນເລື່ອງແປກໃຫມ່ ເຊິ່ງຊາວອາຫຣັບບໍ່ເຄີຍເຮັດແບບນີ້ມາກ່ອນ ດ້ວຍເຫດຜົນນີ້ ເມື່ອພວກມຸຊຣີກີນໄດ້ມາຮອດ ຈຶ່ງເກີດຄວາມ​ປະ​ຫລາດ​ໃຈ ​ແລະ ​ຢືນ​ຢູ່​ທາງ​ຫນ້າ​ຂອງ​ສະ​ຫນາມເພາະ​ນັ້ນ​ ພວກເຂົາເຈົ້າບໍ່ສາມາດຍ່າງຜ່ານມັນໄດ້ ​ຈຶ່ງ​ຕັ້ງ​ກອງທັບ​ຢູ່​ບ່ອນນັ້ນ ທ່ານຣໍຊູລລຸລລໍຫ໌ ﷺ ​ໄດ້​ຈັດວາງກອງກຳລັງ​​ມຸດ​ສະ​ລິມ 3,000 ຄົນ ​ເພື່ອ​ເຮັດໜ້າທີ່ເປັນ​ຄົນ​ເຝົ້າ​ຢູ່​ໃນເມືອງມາດີນະຫ໌​ ເພາະຢ້ານ​ວ່າ​ພວກ​ຢິວ​ ແລະ​ ພວກມຸນາຟິກ ​ທີ່​ຢູ່​ໃນ​ເມືອງ​ມາດີນະຫ໌ ​ຈະ​ທໍລະຍົດ​ຫັກຫລັງ. ສ່ວນກອງກຳລັງທະຫານທີ່ເຫລືອຢູ່ໄດ້ເຝົ້າເບິ່ງສະຫນາມເພາະ ແລະ ຄອຍຮັກສາການສະກັດສັດຕູ ທີ່ຈະບຸກໂຈມຕີຂ້າມສະຫນາມມາ

ພວກ​ມຸຊຣິກີນ​ພະຍາຍາມ​ຫຼາຍ​ຄັ້ງ​ເພື່ອ​ຂ້າມ​ຮ່ອງ​ທີ່ຂຸດໄວ້ໃຫ້ໄດ້ ​ແຕ່​ກຳລັງ​ຊາວ​ມຸດ​ສະ​ລິ​ມ​ໄດ້​ສະກັດ​ກັ້ນ​ເອົາໄວ້ ແລະ ເກີດການຕໍ່ສູ້ຮົບດ້ວຍການຍິງທະນູ ແລະ ຊາວມຸດສະລິມຍັງຄົງຄວບຄຸມສະຖານະການເອົາໄວ້ໄດ້ຈົນກະທັ່ງໄດ້ **ເກີດວິກິດຂຶ້ນແກ່ຊາວມຸດສະລິມ ເມື່ອພວກມຸຊຣິກ ເຮັດການຊັກຊວນຊາວຢິວຊົນເຜົ່າກຸຣອຍເຊາະຫ໌ ທີ່ຢູ່ພາຍໃນເມືອງມາດີນະຫ໌, ໃຫ້ພວກເຂົາລະເມີດສັນຍາຂອງພວກເຂົາ ແລະ ປະກາດສົງຄາມກັບຊາວມຸດສະລິມ** ດັ່ງນັ້ນຊາວມຸດສະລິມຈຶ່ງຕົກຢູ່ໃນສະຖານະການທີ່ຫຍຸ້ງຍາກທ່ານຣໍຊູລລຸລລໍຫ໌ ﷺ ໄດ້ໂນ້ມນ້າວຈິດໃຈຂອງບາງເຜົ່າໃຫ້ຖອນຕົວອອກຈາກການສູ້ຮົບ ໂດຍການຍອມຈ່າຍຜົນຜະລິດຈຳນວນໜຶ່ງໃຫ້ແກ່ພວກເຂົາເຈົ້າ ແຕ່ປະຊາຊົນອັນຊໍຣ ບໍ່ເຫັນດີນໍາ ຈຶ່ງເວົ້າຂຶ້ນ ໄປວ່າ:

**ຂໍສາບານຕໍ່ອັລລໍຫ໌ ﷻ ວ່າໃນສະໄໝຈາຮີລີຍະຫ໌ ພວກເຮົາບໍ່ເຄີຍຍອມອ່ອນຂໍ້ໃຫ້ເຂົາເຈົ້າເລີຍ ເມື່ອຄວາມຈິງໄດ້ມາແລ້ວ ເປັນ​ຫຍັງ​ເຮົາຈຶງ​ຄວນ​ຍອມ​ພວກເຂົາດ້ວຍ?**

ສະຖານະການກໍ່ຮ້າຍແຮງກວ່າເກົ່າເມື່ອພວກມຸນາຟິກີນ ​ໄດ້​ປ່ອຍ​​ຂ່າວ​ວ່າ​ຊາວ​ມຸດ​ສະ​ລິມ​ມີ​ຄວາມ​ຢ້ານ​ກົວ​ຕະຫຼອດ. ຄຽງຄູ່ກັບການເຍາະເຍີ້ຍເຂົາເຈົ້າ ພຣະອົງອັລລໍຫ໌ ﷻ ໄດ້​ແຈ້ງ​ສະພາບຂອງບັນດາ​ຜູ້ສັດທາ​ເຊື່ອ​ຟັງ ຂະນະທີ່​ປະສົບ​ກັບ​ຄວາມ​ທຸກ​ລຳບາກວ່າ:

“***ເມື່ອພວກເຫຼົ່ານັ້ນໄດ້ຍົກກອງທັບມາຫາພວກເຈົ້າ ທັ້ງຈາກ​ຂ້າງ​ເທິງຂອງພວກ​ເຈົ້າ​ ແລະຈາກຂ້າງລຸ່ມຂອງພວກເຈົ້າ ແລະ ໃນເວລາທີ່ຕາໄດ້ເລືອກລານ ແລະ ຫົວໃຈໄດ້ມາຈຸກຢູ່ໃນຄໍຫອຍ ແລະ​ ພວກ​ເຈົ້າ​ມີ​ຄວາມ​ຄິດ​ກັນໄປຕ່າງໆ ນານາ ​ກ່ຽວ​ກັບອັລລໍຫ໌”*** *(ອັລ-ອະຊາບ 39:10)*

ບັນດາມຸດສະລິມໄດ້ພະຍາຍາມສຸດຄວາມສາມາດ ພ້ອມ​ກັບ​ການ​ຊອກ​ຫາ​ສາ​ເຫດ​ຕ່າງໆ ແຕ່ບັນຫາທີ່ເກີດຂຶ້ນນແມ່ນເກີນຄວາມສາມາດຂອງເຂົາເຈົ້າ ແລະແລ້ວການຊ່ວຍເຫຼືອຂອງພຣະອົງອັລລໍຫ໌ ﷻ ໄດ້ມາຮອດ, ເຖິງແມ່ນວ່າຊາວມຸດສະລິມບໍ່ເຄີຍປະເຊີນກັບກອງກໍາລັງທີ່ເຂັ້ມແຂງຢ່າງນີ້ມາກ່ອນ ແຕ່ຄວາມເສຍຫາຍແມ່ນມີພຽງເລັກນ້ອຍເທົ່ານັ້ນ

ພຣະອົງອັລລໍຫ໌ ﷻ ຊົງທໍາລາຍຄວາມສໍາພັນລະຫວ່າງມຸຊຣິກ ກັບ ຊາວຢິວ, ໂດຍທີ່ **ນະອີມ ບິນ ມັສອູດ** ໄດ້ປ່ຽນໃຈເຫລື້ອມໃສເປັນອິດສະລາມ ແຕ່ພວກມຸຊຣິກ ແລະ ຢິວ ບໍ່ຮູ້້້ເລື່ອງທີ່ນະອີມ, ເຊິ່ງເປັນຜູ້ທີ່ສະໜິດສະໜົມກັບທັງສອງຝ່າຍ ສະນັ້ນ ລາວ​ຈຶ່ງ​ເຮັດ​ໃຫ້​ເກີດ​ຄວາມ​ສົງ​ໄສ​ຂອງ​ທັ້ງ​ສອງ​ຝ່າຍ ຈົນ​ເກີດ​ຄວາມ​ແຕກ​ແຍກ ທັງ​ສອງ​ຝ່າຍ​ບໍ່​ໄວ້​ວາງ​ໃຈເຊິ່ງ​ກັນແລະກັນ2 ແລະ ພຣະອົງອັລລໍຫ໌ ﷻ ​ໄດ້​ສົ່ງ​ກອງກຳລັງທະຫານ​ລົງ​ມາໄປ​ຍັງ​ບັນດາ​ເຜົ່າຕ່າງໆ, ໂດຍທີ່​ພຣະອົງ​ກ່າວ​ວ່າ:

“***ໂອ້ ບັນດາຜູ້​ສັດທາທັ້ງຫຼາຍ! ຈົ່ງລຳລຶກເຖິງບຸນຄຸນຂອງ ອັລລໍຫ໌ ທີ່ມີຕໍ່ພວກ​ທ່ານ ຂະນະທີ່​ກອງທັບ​ສັດຕູ​ເຂົ້າມາ​ໂຈມຕີພວກ​ເຈົ້າ, ແລ້ວ ເຮົາ​ໄດ້​ສົ່ງ​ລົມ​ແຮງ​ມາພັດໃສ່​ພວກ​ເຂົາ. ແລະ​ ພວກ​ເຮົາ​ໄດ້​ສົ່ງກອງກຳລັງ​ທະ​ຫານ​ທີ່ພວກເຈົ້າເບິ່ງ​ບໍ່​ເຫັນລົງມາ​, ແລະ ອັລລໍຫ໌ ຊົງ​ເຫັນ​ສິ່ງ​ທີ່​ທ່ານເຈົ້າ​ເຮັດ***

*(ອັລ-ອະຫ໌ຊາບ 39 : 9)*

ເຜົ່າ​ຕ່າງໆ ຈຶງ​ຕື່ນ​ຕົກ​ໃຈ ແລະ ຝ້າວ​​ຍ້າຍ​ອອກ​ຈາກ​ເມືອງ​ມາດີນະຫ໌ຢ່າງຂວັນເສຍ

“***ແລະ ອັລລໍຫ໌ ຊົງເຮັດ​ໃຫ້​ຜູ້​ທີ່​ບໍ່​ເຊື່ອ​ຕ້ອງ​ຖອນ​ທັບກັບໄປດ້ວຍຄວາມ​ໂກດ​ແຄ້ນ​ຂອງ​ເຂົາ​ເຈົ້າ​, ທັ້ງໆ ທີ່​ພວກເຂົາ​​ບໍ່​ໄດ້​ປະສົບຜົນ​ດີ​ແຕ່ຢ່າງໃດ​​, ແລະ ອັລລໍຫ໌ ຊົງ​ພຽງ​ພໍແລ້ວສຳຫຼັບ​ຜູ້​ເຊື່ອສັດທາໃນການ​ທີ່​ຈະ​ຕໍ່​ສູ້ຮົບ​. ແລະ ອັລລໍຫ໌ ເປັນຜູ້ຊົງ​ມີ​ພະລັງ ເປັນຜູ້ຊົງອໍາ​ນາດ​ຢ່າງເຫຼືອລົ້ນ,***

*(ອັລ-ອະຫ໌ຊາບ 39:25​)​*

ເມື່ອສົງຄາມສິ້ນສຸດລົງ ຊາວມຸດສະລິມຈຶງໄດ້ປ່ຽນຈາກການທີ່ຕ້ອງປົກປ້ອງເມືອງມາດີນະຫ໌ ເປັນການອອກໄປຕໍ່ສູ້ກັບພວກມຸຊຣີກີນ ແລະ ເຂົ້າໂຈມຕີພວກເຂົາຢູ່ໃນດິນແດນຂອງພວກເຂົາ ທ່ານຣໍຊູລ ລຸລລໍຫ໌ ﷺ ໄດ້ເວົ້າເຖິງຜົນລັບນີ້ວ່າ ທັນທີ​ນັ້ນ​ບັນດາ​ເຜົ່າ​ຕ່າງໆ ໄດ້​ຖອຍ​ໜີກັບ​ໄປ​ໂດຍ​ທີ່​ທ່ານ​ໄດ້​ກ່າວ​ວ່າ:

**( الآن نَغْزُوْهُمْ وَلاَ يَغْزُوْنَنَا ، نَحْنُ نَسِيْرُ إِلَيْهِمْ )**

**“ຕໍ່ໄປຈາກນີ້ເຮົາຈະຍົກທັບອອກໄປໂຈມຕີພວກເຂົາ ພວກເຂົາບໍ່ຕ້ອງຍົກທັບມາສູ້ຮົບພວກເຮົາ ພວກເຮົາຈະເດີນໄປຫາພວກເຂົາເອງ”**

1. ອິບນຸ ສະອ໌ດ໌ ອັດຕໍບະກອດ ອັລ ກູບຣໍ : 2/66,67 ອັລ ອັມຣີ : ອັສຊີເຣາະຫ໌ ອັນນະບະວີຍະຫ໌ ອັສຊໍຮີີຮະຫ໌ 2/420

2.ເລື່ອງຂອງນະອີມ ບິນ ມັສອູດ ໄປເບິງໃນ ຊີເຣາະຫ໌ ອິບນິ ຮິຊາມ ຂອງ ອັລວາກີດີ ເລືອງ ອັລມະກໍຊີ ທີ່ ອິບນີ ກະຊີຣ ອັຊຊິເຣາຫ໌ ອັນນະບະວີຍະຫ໌ 214

**ຂັນຕອນທີ່ 2 ການປະນີປະນອມສະງົບເສິກ**

## **11.4 ການປະນີປະນອມທີ່ ອັລ-ຮູໄດບີຍະຫ໌**

ຫລັງ​ຈາກ​ຊາວ​ມຸດ​ສະ​ລິມ​ໄດ້ອົບພະຍົບ​ເຂົ້າ​ເມືອງມາດີນະຫ໌ ​ເປັນ​ເວລາ 6 ປີ, ​ພວກເຂົາ​ເຈົ້າ​ໄດ້​ຖືກ​ຕັດ​ຂາດ​ຈາກ​ການ​ຢ້ຽມຢາມ **ມັສຍິດ ອັລ ຫະຣອມ** ​ແລະ **ການຕໍວາຟທີ່ໄບຕຸລລໍຫ໌**, ​ເຖິງ​ວ່າ​ພວກເຂົາມີ​ສິດ​ໃນການ​ຢ້ຽມຢາມ ​ແລະ ເຮັດການດູ​ແລ​ຫຼາຍ​ກວ່າ​ຊາວ​ມຸຊຣິກີນ ໃນເວລາທີ່ ອັລລໍຫ໌ ﷻ ໄດ້ຊົງເຮັດໃຫ້ມຸດສະລິມ ​ຂະ​ຫຍາຍ​ເຂ້ມແຂງ ​ມີອໍານາກຳລັງຫຼາຍຂຶ້ນ ແລະ ຊົງເຮັດໃຫ້ຝ່າຍມຸຊຣີກີນ ອ່ອນ​ແອ​ລົງ ຫລັງ​ຈາກ​ການ​ສູ້​ຮົບ​ຂອງ​ສົງຄວາມສະນາມເພາະ​ໄດ້​ສິ້ນ​ສຸດ​ລົງ ຈຶ່ງຮອດເວລາສໍາລັບຊາວມຸດສະລິມທີ່ຈະໄປຢ້ຽມຢາມມັສຍິດ ອັລ ຫະຣອມ ຄືກັບຊາວອາຫຣັບອື່ນໆ ສິ່ງທີ່ເຮັດໃຫ້ທ່ານຣໍຊູລລຸລລໍຫ໌ ﷺ ທ່ານຕ້ອງເຮັດແນວນັ້ນ, ຄືທ່ານໄດ້ຝັນວ່າ ທ່ານ ແລະ ບັນດາຊໍຮາບະຫ໌ເຮັດການຕໍວາຟອຸມເຣາະຫ໌ທີ່ໄບຕິລລະຮີລຮະຣອມ

***“ແທ້ຈິງແລ້ວ ອັລລໍຫ໌ ໄດ້ເຮັດໃຫ້ຄວາມຝັນນັ້ນກາຍເປັນຈິງສໍາລັບຣໍສູລ ຂອງພຣະອົງ ດ້ວຍຄວາມເປັນຈິງແນ່ນອນ, ພວກທ່ານຈະໄດ້ເຂົ້າໄປໃນ ມັສຍິດ ອັລ ຫະຣອມ*** ***ຢ່າງປອດໄພຕາມອັລລໍຫ໌ຊົງ ພຣະ​ປະສົງ​ ໂດຍ(ບາງຄົນ) ຂອງ​ພວກ​ເຈົ້າ​ໂກນ​ຫົວ​ແລະ (​ອີກບາງ​ຄົນ) ​ຕັດ​ຜົມ ພວກ​ເຂົາ​ບໍ່​ມີ​ຄວາມ​ຢ້ານ​ກົວ, ​ເພາະອັລລໍຫ໌ ຊົງຮອບຮູ້​ສິ່ງ​ທີ່​ພວກ​ເຈົ້າ​ບໍ່​ຮູ້, ສະນັ້ນ ພຣະອົງ​ຈຶ່ງ​ໄດ້​ກຳໜົດ​ໄຊຊະນະ​ອື່ນຈາກນັ້ນ ດ້ວຍກັບໄຊຊະນະອັນໃກ້ນີ້ ”*** *(ສູເຣາະຫ໌ ອັລ-ອານ​ຟາ​ດ 48:27)*

ທ່ານນະບີ ﷺ ໄດ້ຄາດຄະເນແລ້ວວ່າ ພວກກຸເຣຊ ຈະຂັດຂວາງບໍ່ໃຫ້ເຂົ້າໄປໃນມັກກະຫ໌ ສະນັ້ນ ທ່ານຈຶ່ງ​ພະຍາຍາມ​ເຕົ້າ​ໂຮມ​ຊາວ​ມຸດ​ສະ​ລິມ​ໃຫ້​ຫຼາຍ​ເທົ່າ​ທີ່​ເປັນ​ໄປ​ໄດ້ ມີຊາວມຸດສະລິມ 10,400 ຄົນ ທີ່ມາກັບທ່ານ1 ແລະ ໄດ້ສະແດງໃຫ້ຊາວກູເຣໍຊ ເຫັນວ່າຄວາມຕັ້ງໃຈຂອງທ່ານນັ້ນມີຄວາມບໍລິສຸດຈິງໃຈ ບໍ່ໄດ້ອອກໄປເພື່ອເຮັດສົງຄາມແຕ່ຢ່າງໃດ ທ່ານຕ້ອນຝູງສັດທີ່ຈະໄປຂ້າໃນການເຮັດພິທີໃຫ້ຢູ່ຕໍ່ໜ້າຂະບວນ ແລະ ພ້ອມທັ້ງສວມໃສ່ເຄື່ອງນຸ່ງ ອິຫ໌ຣອມ ເພື່ອປະຕິບັດພິທິ ອຸມເຣາະຫ໌ ແລະ​ ເມື່ອ​ທ່ານໄດ້​ຍິນ​ຂ່າວໃນ​​ຕາມ​ທາງ​ທີ່ກຳລັງໄປວ່າ ​ພວກກຸເຣຊ ໄດ້​ຕຽມ​ຕົວ​ເພື່ອ​ຂັດຂວາງບໍ່ໃຫ້ເຂົ້າເມືອງມັກກະຫ໌ ​ ແລະ ​ມີ​ຄວາມ​ຕັ້ງ​ໃຈ​ທີ່​ຈະ​ເຮັດ​ສົງ​ຄາມ ທ່ານ​ຈຶ່ງ​ປ່ຽນ​ເສັ້ນທາງ​ເພື່ອ​ຫຼີກ​ລ່ຽງ​ການ​ປະ​ທະ​ກັນ ຈົນ​ເດີນທາງ​ໄປ​ຮອດ ອັລ-ຮູໄດບີຍະຫ໌ ແລະ​ ພັກ​ຜ່ອນ​ທີ່​ນັ້ນ​

1.ຊໍຮິຫ໌ ອັລ ບຸກຄໍຣີ ກິຕ້າບຸລມະກໍຊີ ບາບ ກໍຊວະຕຸ້ລຮຸໄດບີຍຫ໌ ຊໍຮີຫ໌ ມຸສລິມ ກິຕາບຸລອິມາເຣາະຫ໌ ບາບ ອິສຕິຫ໌ບາບ “ມູບາຍະອະຫ໌ ອັລອິມາມ

### **ການເຮັດສັດຕະຍາບັນ ອັຣຣີດວານ**

ຄືສະຖານທີ່ ອັລ-ຮູໄດບີຍະຫ໌ນີ້ເອງ ທີ່ທ່ານສາດສະດາໄດ້ສົ່ງ ອຸສມານ ບິນ ອັຟຟານ (ຣດ) ເປັນຕົວແທນເພື່ອການເຈລະຈາກັບ ພວກກຸເຣຊ ແລະ ພະຍາຍາມເຮັດໃຫ້ພວກເຂົາເປີດເສັ້ນທາງໃຫ້ຊາວມຸດສະລິມເຂົ້າໄປໃນ ມັສຍິດ ອັລ ຫະຣອມ ແລະ ປະຕິບັດພິທິອຸມເຣາະຫ໌, ແຕ່ພວກກຸເຣຊໄດ້ກັກຂັງ ໜ່ວງນ່ຽວອຸສມານ ແລ້ວ​​ເຜີຍ​ແຜ່​ຂ່າວ​ວ່າ ອຸສມານໄດ້​ຖືກ​ຂ້າ​ຕາຍແລ້ວ, ທ່ານສາດ​ສະ​ດາ​​ ﷺ ຈຶ່ງ​ໃຫ້ຊໍຫາບະຫ໌ ເຮັດ​ສັດ​ຕະ​ຍາ​ບັນ ໃນ​ການ​​ຮ່ວມ​ເປັນ​ຮ່ວມຕາຍດ້ວຍກັນ​ ບັນດາຊໍຫາບະຫ໌ ຈຶ່ງຈັບມື​ເຮັດ​ສັດ​ຕະ​ຍາ​ບັນ​ກັບທ່ານ​ສາດ​ສະ​ດາ ​ﷺ ແລະ ເອີ້ນການເຮັດໃຫ້ສັດຕະຍາບັນນີ້ວ່າ **ໄບອະ ຕຸຣຣິດວານ** ເຊິ່ງໄດ້ເຮັດພາຍໃຕ້ຕົ້ນໄມ້ຕົ້ນໜຶ່ງ ອັລລໍຫ໌ ﷻ ພຣະອົງໄດ້​ຍ້ອງຍໍ​ຜູ້​ທີ່​ໄດ້​ເຮັດສັດຕະຍາບັນ​ໃນ​ຄັ້ງ​ນີ້ ພ້ອມກັບຄຳເວົ້າທີ່ວ່າ:

***“ແທ້ຈິງແລ້ວ ອັລລໍຫ໌ ຊົງພໍພຣະໄທຕໍ່ບັນດາຜູ້ທີ່ສັດທາ. ຍ້ອນວ່າເຂົາເຈົ້າໃຫ້ສັດຕະຍາບັນແກ່ເຈົ້າ (ມູຮໍາຫມັດ) ກ້ອງຕົ້ນໄມ້ (ທີ່ຮຸໄດບີຍະຫ໌) ພຣະອົງ​ຈຶ່ງ​ສົ່ງ​ສັນຕິສຸກ​ມາ​ສູ່​ພວກເຂົາ ແລະ​ ໃຫ້​ລາງວັນ​ແກ່​ພວກເຂົາ​ດ້ວຍ​ໄຊຊະນະ​ທີ່​ໃກ້​ຈະ​ມາ​ເຖິງ***  *(ອັລ-ອັນຟານ 48 : 18)*

ເມື່ອ ພວກກູເຣຊ ໄດ້ຮູ້ເຖິ່ງການໃຫ້ສັດຕະຍາບັນນັ້ນ, ພວກເຂົາເຈົ້າໄດ້ປ່ອຍ ອຸສມານ (ຣດ) ແລະ ໄດ້ສົ່ງຜູ້ຕາງຫນ້າໄປເຈລະຈາກັບທ່ານສາດສະດາມູຮຳມັດ ﷺ ທັງ​ສອງ​ຝ່າຍ​ໄດ້​ຢືນຢັນ​ຕໍ່ພວກກູເຣຊ ວ່າ ທ່ານສາດສະດາມູຮຳມັດ ﷺ ແລະ ຊາວຊໍຮາບະຫ໌ ບໍ່ໄດ້ມາເພື່ອຕໍ່ສູ້ ຫາກແຕ່ວ່າມາເພື່ອຢ້ຽມຢາມ (ຊີຍາເຣາະຫ໌) ອັລ-ໄບຕຸລຮາຣອມ ແຕ່ພວກກູເຣຊ ບໍ່ອະນຸຍາດໃຫ້ຕາມສິ່ງທີ່ໄດ້ແຈ້ງໄປ ເພາະ​ການ​ອະນຸຍາດ​ນັ້ນ ພວກ​ເຂົາ​​ຖື​ວ່າ​ມັນ​ເປັນ​ການ​ທຳລາຍ​ກຽດ​ສັກສີ​ຂອງ​ພວກ​ເຂົາ​ຕໍ່​ໜ້າ​ຊາວ​ອາຣັບ. ຍ້ອນ​ເຫດ​ນີ້​ເຂົາ​ເຈົ້າ​ຈຶ່ງ​ໄດ້ຄິດຫາທາງອອກ​ ແລະ ໄດ້ເຮັດການປະນີປະນອມເພື່ອຊ່ວຍຮັກສາຫນ້າໄວ້ ແລະ ສະແດງໃຫ້ເຫັນເຖິງຄວາມອ່ອນແອຂອງຊາວມຸດສະລິມຈາກຂໍ້ຕົກລົງ ທ່ານສາດສະດາ ﷺ ໄດ້ຮ່ວມຕົກລົງກັບພວກເຂົາແມ່ນ;

• ໃຫ້ຊາວມຸດສະລິມເດີນທາງກັບໃນປີນີ້ ໂດຍບໍ່ມີການເຂົ້າໄປໃນມັກກະຫ໌ ເພື່ອເຮັດອຸມເຣາະຫ໌ຫຼັງຈາກນັ້ນ, ໃນປີຫນ້າຈຶ່ງກັບຄືນມາໃຫມ່.

• ຢຸດຕິສົງຄາມລະຫວ່າງສອງຝ່າຍເປັນລະຍະເວລາ 10 ປີ.

• ຜູ້ທີ່ເປັນຊາວມຸດສະລິມອອກຈາກມັກກະຫ໌ໄປອາໄສຢູ່ມະດີນະຫ໌,ໃຫ້ສົ່ງລາວກັບຄືນໄປມັກກະຫ໌.

* ໃຜທີ່ອອກຈາກການເປັນມຸດສະລິມ ແລ້ວກັບຄືນໄປມັກກະຫ໌ ຊາວກູເຣຊຈະບໍ່ສົ່ງຄືນໃຫ້ຊາວມຸດສະລິມ.
* ບຸກຄົນຂອງຊົນເຜົ່າຕ່າງໆ ທີ່ຈະເຂົ້າຮ່ວມກັບ ມູຮຳຫມັດ ຫຼື ກູເຣຊ. ພວກເຂົາເຈົ້າສາມາດເຮັດໄດ້ ແລະ ໃຫ້ແຕ່ລະຝ່າຍເຄົາລົບໃຫ້ກຽດພັນທະມິດອື່ນໆ ເຊັ່ນດຽວກັນ.

ເທົ່າທີ່ພິຈາລະນາຈາກເງື່ອນໄຂຕ່າງໆ ເທົ່າ​​ກັບ​ການ​ບີບ​ບັງ​ຄັບ ​ຫຼື ​ຫຼຸດທອນ​ສິດ​ທິ​ຂອງຊາວມຸສລິມ​ ຈຶ່ງເຮັດໃຫ້ຊາວມຸດສະລິມທັງຫລາຍປະທ້ວງ ທ່ານຣໍຊູລລຸລລໍຫ໌ ﷺ ຫຼາຍຄັ້ງ ແລະ ສະແດງຄວາມບໍ່ພໍໃຈຕໍ່ຂໍ້ຕົກລົງດັງກ່າວ, ແຕ່ທະວ່າ ທ່ານຣໍຊູລລຸລລໍຫ໌ ﷺ ໄດ້ກ່າວວ່າ:

**( إِنِّيْ رَسُوْلُ الله وَلَنْ يُضَيِّعنِي الله )**

***“ແທ້ຈິງ ຂ້່ອຍເປັນສາສະນະທູດ ຂອງອັລລໍຫ໌ ﷻ ແນ່ນອນ ອັລລໍຫ໌ ﷻ ຈະບໍ່ຊົງທອດຖິ່ມຂ້ອຍແນ່ນອນ”***

ໃນທີ່ສຸດ, ໄດ້ເປັນທີ່ຊັດເຈນກັບຊາວມຸດສະລິມວ່າ ເງື່ອນໄຂຕ່າງໆ ໄດ້ກັບກາຍເປັນສິ່ງທີ່ດີສໍາລັບຜູ້ເຊື່ອຖືທັງຫມົດ ຈຶ່ງເຮັດໃຫ້ພວກກຸເຣຊ ຂໍຍົກເລີກຂໍ້ຕົກລົງທີ່ຊາວມຸດສະລິມຄິດວ່າເປັນການບີບບັງຄັບ ແລະ​ ຫຼຸດທອນ​ສິດ​ຂອງ​ເຂົາ​ເຈົ້າອອກໄປ

## **11.5 ຜົນຂອງການປະນີປະນອມນັ້ນ ອັລ-ຮຸໄດບີຍະຫ໌**

ອັລລໍຫ໌ ﷻ ເອີ້ນການປະນີປະນອມຄັ້ງນີ້ວ່າ “ໄຊຊະນະ ຟັຕຫັນ” ພຣະອົງໄດ້ປະທານດໍາລັດໃຫ້ກັບສາສະນະທູດໃນຂະນະທີ່ທ່ານເດີນທາງກັບວ່າ:

***“ແທ້​ຈິງ​ ພວກ​ເຮົາ​ໄດ້​ມອບ​ໄຊ​ຊະ​ນະ​ໃຫ້​ແກ່​ພວກ​ເຈົ້າ ເປັນ​ໄຊ​ຊະ​ນະ​ທີ່​ປະ​ກົດ​ໃຫ້​ເຫັນຊັດເຈນ”***

*(ສູເຣາະຫ໌ ອັລ-ຟັຕ 48:1) 1*

ຊາຍ​ຄົນ​ໜຶ່ງ​ຖາມ​ທ່ານສາດສະດາ ﷺ ​ວ່າ: ມັນ​ເປັນ​ໄຊຊະນະ​ແມ່ນບໍ່?

ທ່ານນະບີ ﷺ ຕອບວ່າ:

**( نعم ، والذِيْ نَفْسِيْ بِيَدِهِ إِنَّهُ لَفَتْحٌ )**

**“ແມ່ນແລ້ວ ຂໍສາບານດ້ວຍຜູ້ທີ່ຊິວີດຂອງຂ້ອຍຢູ່ໃນພຣະຫັດຂອງພຣະອົງວ່າ ແນ່ນອນ ມັນຄືໄຊຊະນະທີ່ແທ້ຈິງ” 2**

1.ເບິງຄວາມໝາຍຂອງອາຍະຫ໌ໃນຕັຊຊີຣ ອັດຕໍບະຣີ ແລະ ອິບນຸ ກະຊີ້ຣ

2.ມຸສນັດ ອິມາມ ອະຫ໌ມັດ 3/420 ແລະ ອັລຮາກີມໃນ “ມຸສຕັດຣອດ” ຂອງທ່ານ 2/459 ແລະທ່ານໄດ້ບອກວ່າຖືກຕ້ອງ (ຊໍຮີ້ຫ໌) ອັຊສະຮາບີກໍ່ເຫັນນຳ

***ຜົນໄດ້ຮັບຂອງການປະນີປະນອມນັ້ນມີດັ່ງນີ້: -***

1. ໃນການປະນີປະນອມນີ້ຄັ້ງນີ້ ຊາວກຸເຣຊ ໄດ້ຍອມຮັບຕໍ່ສະຖຽນລະພາບ ແລະ ເຂດແດນຂອງຊາວມຸດສະລິມ ໃນ​ຂະ​ນະ​ທີ່ມີການເຊັນສັນຍາ​ຂໍ້​ຕົກ​ລົງ​​, ເຮັດໃຫ້ບາງ​ຊົນ​ເຜົ່າ​ໄດ້​ກາຍ​ເປັນ​ມິດ​ຢ່າງ​ເປີດ​ເຜີຍ​ກັບບັນດາມຸສລິມ ໂດຍ​ບໍ່​ມີ​ຄວາມ​ຢ້ານ​ກົວ ​ຫຼື ​​ຕ້ອງ​ເອົາໃຈຊາວກຸເຣຊອີກຕໍ່ໄປ, ເຊັ່ນທີ່ ເຜົ່າຄຸຊາອະຫ໌ ໄດ້​ເຮັດ​.

2. ສິ້ນສຸດສົງຄາມກັບຊາວກຸເຣຊ ໄດ້​ເປີດໂອກາດໃຫ້​​ແກ່​ຊາວ​ມຸດ​ສະ​ລິມ ໄປຈັດການ​ກັບ​ຝ່າຍ​ສັດຕູ​ອື່ນໆ ຈຶ່ງເຮັດໃຫ້ການກໍາຈັດຊາວຢິວຂອງເມືອງ “ຄອຍບັຣ” ໄດ້ສໍາເລັດ ແລະ ສາມາດຍຶດຄອງໃນປີທີ 7 ແຫ່ງຮິຈຈະເຣາະຫ໌ ສັກກະຣາດ. ຕະຫຼອດຈົນການກວາດລ້າງຊົນເຜົ່າ “ກໍ໊ຕໍ່ຟານ” ທາງຫົວເມືອງ “ນັຈດ໌” ໃນສົງຄາມທີ່ເອີ້ນວ່າ “ຊາຕິຣຣໍກໍ໊ອ໌” ​​ລວມທັງ​ການ​ສົ່ງ​ທະຫານ​ໄປ​ຍັງ​ເມືອງ “ມຸອ໌ຕະຫ໌” ເຊິ່ງຢູ່ທາງ​ພາກ​ເໜືອ​ຂອງ​ແຫຼມ​ອາຣັບ ​ແລະ ​​ສຸດ​ທ້າຍ​ຂອງ​ການ​ກວາດ​ລ້າງ. ແມ່ນສົງຄາມທີ່ເອີ້ນວ່າ “ສາຕຸສ ສາລາສີລ” ເພື່ອເປັນບົດຮຽນໃຫ້ແກ່ຊົນເຜົ່າຕ່າງໆ.

3. ການປະນີປະນອມໃນຄັ້ງນີ້ເປີດໂອກາດໃຫ້ຊາວມຸດສະລິມ ມີເວລາທີ່ຈະເຜີຍແຜ່ອິດສະລາມ, ທ່ານສາດສະດາ ﷺ ໄດ້ສົ່ງຜູ້ຕາງຫນ້າໄປຫາຜູ້ປົກຄອງເມືອງຕ່າງໆ ແລະ ຜູ້ນໍາໃນແຫຼມຄາບສະມຸດອາຣັບ. ເຮັດການເຊື້ອ​ເຊີນ​ເຂົາ​ເຈົ້າ​ໃຫ້​ປ່ຽນ​ເຂົ້າຮັບອິສລາມ​ ການປະນີປະນອມນີ້ໄດ້ໃຫ້ໂອກາດແກ່ຊົນເຜົ່າຕ່າງໆ. ກ້າທີ່ຈະມີຄວາມສໍາພັນກັບຊາວມຸດສະລິມ ແລະ ຮັບຮູ້ເລື່ອງລາວຂອງອິດສະລາມ ເປັນການສະແດງໃຫ້ເຫັນວ່າອິດສະລາມໄດ້ແຜ່ຂະຫຍາຍຢ່າງໄວວາ ໃນລະຍະພຽງແຕ່ສອງປີຂອງຂໍ້ຕົກລົງການປະນີປະນອມ. ເຮັດໃຫ້ມີນັກຕໍ່ສູ້ຕ້ອງການເດີນທາງກັບທ່ານສາດສະດາ ເພື່ອພິຊິດເມືອງມັກກະຫ໌ ສູງເຖິງ 10,000 ຄົນ. ເຊັ່ນດຽວກັນ, ໄດ້ມີຄົນຈໍານວນໜຶ່ງທີ່ມີຊື່ສຽງທີ່ໄດ້ປ່ຽນມາຮັບນັບຖືອິດສະລາມ, ເຊັ່ນ ຄໍລິດ ບິນ ອັລວະລີດ ແລະ ອັມຣູບນຸ້ລອ໊າຊ ຣໍດີຍັລລໍອັນ ຮູມາ ແລະ ອື່ນໆ ເປັນຕົ້ນ.

**ຂັ້ນຕອນທີ 3** **ຊາວມຸດສະລິມໄປເຮັດສົງຄາມກັບມຸຊຣີກີນ**

## **11.6 ການພິຊິດມັກກະຫ໌**

ສາ​ເຫດ​ຂອງ​ການ​ພິຊິດ

ຫຼັງຈາກ 18 ເດືອນ ທີ່ໄດ້ເຮັດຂໍ້ຕົກລົງການປະນີປະນອມທີ່ “ຮຸໄດບີຍະຫ໌” ຈຶ່ງໄດ້ເກີດສົງຄາມຂຶ້ນລະຫວ່າງຊົນເຜົ່າ **ຄຸຊາອະຫ໌** ເຊິ່ງເປັນມິດກັບຊາວມຸດສະລິມ ກັບ​ເຜົ່າ **ບະນິບັກຣ໌** ເຊິ່ງຮ່ວມກັບພວກກຸເຣຊ ໄດ້ເຂົ້າມາແຊກແຊງ ແລະ ໃຫ້ການສະຫນັບສະຫນູນໃນການເຮັດສົງຄາມ ​ແຕ່​ອີງ​ຕາມ​ເງື່ອນ​ໄຂ​ຂອງ​ສົນທິສັນຍາ​ປະ​ນີປະນອມ​​ໄດ້​ກ່າວໄວ້​ນັ້ນຄື *“ການລະເມີດໃດໆ ກໍ່ຕາມທີ່ມີຕໍ່ເພື່ອນມິດສະຫາຍຂອງຊາວມຸດສະລິມ ຈະຖືວ່າເປັນການລະເມີດສົນທິສັນຍາທີ່ໄດ້ເຮັດກັນໄວ້* ເພາະສະນັ້ນ, ຈຶ່ງຖືວ່າພວກກູເຣຊ ໄດ້ລະເມີດສົນທິສັນຍາການປະນີປະນອມ. ດ້ວຍເຫດນີ້ ທ່ານຣໍຊູລ ﷺ ຈຶ່ງໃຫ້ຄວາມຊ່ວຍເຫຼືອຊົນເຜົ່າ ຄຸຊາອະຫ໌ ທັນທີທີ່ພວກເຂົາຮຽກຮ້ອງການຊ່ວຍເຫຼືອ

**ຊາວ​ມຸດ​ສະ​ລິ​ມ​ໄດ້​ເຄືອນທັບ​ໄປ​ເມືອງມັກກະຫ໌ ແລະ ​ເຮັດການພິຊິດນະຄອນມັກກະຫ໌**

ພວກກຸເຣຊ ຮູ້ສຶກເສຍໃຈຕໍ່ການໄປບຸກລຸກຂອງພວກເຂົາຕໍ່ເພື່ອນມິດສະຫາຍຂອງທ່ານຣໍຊູລ ﷺຈຶ່ງໄດ້ສົ່ງອະບູຊຸຟຍານ ໄປຫາເພື່ອຢືນຢັນຂໍ້ຕົກລົງສະຫງົບເສິກ ແຕ່​ໄດ້​ເປັນ​ຄວາມ​ລົ້ມ​ເຫຼວ​ໃນ​ການ​ເຈລະ​ຈາ ອະບູຊຸຟຍານ ຈຶ່ງເດິນທາງກັບໄປມັກກະຫ໌ ຢ່າງຜູ້ຜິດຫວັງ, ທ່ານສາດສະດາ ﷺ ໄດ້ສັ່ງໃຫ້ ຊໍຮາບະຫ໌ ກະກຽມສໍາລັບການອອກເດີນທາງ ໂດຍບໍ່ມີການແຈ້ງໃຫ້ຮູ້ທິດທາງທີ່ຈະໄປ ຈົນເມື່ອກຳໜົດເວລາມາເຖິ່ງ, ທ່ານຣໍຊູລ ﷺ ໄດ້ແຈ້ງໃຫ້ຊໍຮາບະຫ໌ ຮູ້ກ່ຽວກັບຄວາມຕັ້ງໃຈຂອງຕົນທີ່ຈະໄປເຮັດສົງຄາມທີ່ນະຄອນມັກກະຫ໌ ທ່ານ​ຕ້ອງ​ການ​ໂຈມ​ຕີ ພວກກຸເຣຊ ຢ່າງກະທັນ​ຫັນບໍ່ທັນໃຫ້ຕັ້ງຕົວ ເພື່ອຈະໄດ້ຍອມຈຳນົນໂດຍບໍ່ມີການຕໍ່ສູ້

ຊາວມຸດສະລິມໄດ້ເດີນທາງໄປກັບທ່ານສາດສະດາໃນວັນທີ 10 ຂອງເດືອນຣໍມະດອນ, ປີທີ 8 ຂອງຮິຈເຣາະຫ໌ສັກກະຣາດ. ມີຈໍານວນທັງຫມົດແມ່ນ 10,000 ນາຍທະຫານ ໃນຂະນະທີ່ຊາວມຸດສະລິມເດີນທາງເຂົ້າມາໃຫ້ນະຄອນມັກກະຫ໌ ມີຜູ້ນໍາຂອງພວກກຸເຣຊ ອະບູຊຸຟຍານໄດ້ເບິ່ງເຫັນກອງກໍາລັງຂອງຊາວມຸດສະລິມທີ່ກໍາລັງລາດຕະເວນຢູ່ ຈຶ່ງໄດ້ຟ້າວກັບເຂົ້າໄປມັກກະຫ໌ ເພື່ອຮຽກຮ້ອງ​ໃຫ້​ປະຊາຊົນ​ເມືອງ​ມັກ​ກະຫ໌​ຍອມ​ຈຳນົນ ແລະ ຫ້າມບໍ່ໃຫ້ມີການຕໍ່ຕ້ານໃດໆ ທ່ານສາດສະດາ ﷺ ໄດ້ແບ່ງທະຫານຂອງທ່ານໄປມັກກະຫ໌ ແລະ ຫ້າມບໍ່ໃຫ້ຂ້າຜູ້ໃດ ເວັ້ນເສຍແຕ່ວ່າຜູ້ໃດຜູ້ຫນຶ່ງຕໍ່ສູ້ຕ້ານ ແລະ ຂ້າຊາວມຸດສະລິມກ່ອນ ຊາວມຸດສະລິມໄດ້ຮັບຜົນສໍາເລັດໃນການເຂົ້າໄປໃນເມືອງມັກກະຫ໌ ທັນທີທີ່ທ່ານຣໍຊູລ ﷺ ເຂົ້າ​ໄປ​ໃນ​ເມືອງ​ມັກ​ກະຫ໌ ທ່ານ​ໄດ້​ປະ​ກາດ​ຄວາມ​ປອດ​ໄພ​ແກ່​ທຸກ​ຄົນ​ ທີ່​​ຢູ່​ໃນ​ບ້ານ​ເຮືອນ​ຂອງ​ເຈົ້າຂອງ​ ແລະ ຜູ້ໃດກໍ່ຕາມທີ່ເຂົ້າໄປໃນເຮືອນຂອງ ອະບູຊຸຟຍານ ລາວຈະໄດ້ຮັບຄວາມປອດໄພ ຜູ້ໃດ​ວາງ​ອາວຸດ​ຂອງ​ຕົນ​ກໍເປັນຜູ້​ປອດໄພ​ເຊັ່ນກັນ.

ທ່ານສາດສະດາ ﷺ ເຂົ້າໄປໃນມັກກະຫ໌ ດ້ວຍຄວາມຖ່ອມຕົນຕໍ່ຫນ້າພຣະຜູ້ເປັນເຈົ້າ ລາວບໍ່ໄດ້ເຂົ້າໄປຄືກັບກະສັດທີ່ຍິ່ງໃຫຍ່ ຫຼືຕ້ອງການແກ້ແຄ້ນສັດຕູ ເຖິງວ່າຈະມີຄວາມເຈັບປວດ ທັ່ງໆທີ່ຊາວມຸສລິມໄດ້ປະສົບກັບການຂົ່ມເຫັງ ຄວາມເຈັບປວດ ການຖືກທຳລາຍ ທໍລະມານ ໂດຍຊາວມັກກະຫ໌ທັ້ງກ່ອນ ແລະ ຫຼັງຈາກການອົບພະຍົບ ທ່ານສາດສະດາມູຮຳຫມັດ ﷺ ໄດ້ປະກາດຕໍ່ໜ້າກຸ່ມຊົນຊາວກຸເຣຊທີ່ຢູ່ໃນສະຖານະການສະພາບກະວົນກະວາຍໃຈວ່າ:

**“ພວກທ່ານທັ້ງຫຼາຍຄິດວ່າຂ້ອຍຈະເຮັດແນວໃດກັບພວກທ່ານ?”**

ເຂົາເຈົ້າເວົ້າວ່າ:

“ແນ່ນອນວ່າເຈົ້າຈະຕ້ອງເຮັດສິ່ງທີ່ດີ, ເພາະວ່າເຈົ້າມີຄວາມເມດຕາ. ແລະ​ເປັນ​ລູກ​ຊາຍ​ຂອງ​ຄວາມ​ເມດ​ຕາ”

ທ່ານຣໍຊູລ ﷺ ເວົ້າວ່າ:

**(لا تثريب عليكم اليوم يغفر الله لكم )**

**“ມື້ນີ້ບໍ່ມີການຕໍານິຕິຕຽນຕໍ່ພວກທ່ານແຕ່ປະການໃດ ເນື່ອງຈາກວ່າອັລລໍຫ໌ ﷻ ຈະຊົງ​ໃຫ້​ອະ​ໄພ​ແກ່ພວກທ່ານ”1**

ທ່ານຣໍຊູລ ﷺ ໄດ້ໃຫ້ອະໄພແກ່ຊາວມັກກະຫ໌ ເວັ້ນເສຍແຕ່ຄົນທີ່ເຮັດຜິດສັນຍາ ແລະ ຂໍ້ຕົກລົງຊ້ຳແລ້ວຊ້ຳເລົ່າ ພວກເຂົາຍັງລ່ວງລະເມີດໂດຍການເຍາະເຍີ້ຍຖາກຖາມທ່ານ ແລະ ສາສະຫນາຂອງອັລລໍຫ໌ ສະນັ້ນ ທ່ານ​ຈຶ່ງ​ສັ່ງ​ໃຫ້​ຂ້າ​ພວກ​ເຫຼົ່ານັ້ນ ແລະ ທຳລາຍຮູບປັ້ນທັງໝົດ ແລະ ເຮັດຄວາມສະອາດມັສຍິດ ຮາຣອມ ໃຫ້ສະອາດບໍລິສຸດຈາກຮູບບູຊາເຫຼົ່ານັ້ນ, ທ່ານສາດສະດາ ﷺ ໄດ້ສົ່ງຊໍຮາບະຫ໌ ເພື່ອໄປທໍາລາຍຮູບປັ່ນຂອງເຜົ່າອື່ນໆດ້ວຍ ໄຊຊະນະຂອງການພິຊິດມັກກະຫ໌ ແລະ ການໃຫ້ອະໄພຊາວມັກກະຫ໌ທັງຫມົດ ເຮັດໃຫ້ພວກເຂົາປ່ຽນມາເປັນອິດສະລາມ ການຕໍ່ຕ້ານຈຶ່ງໄດ້ຢຸດຕິລົງ

1.ອະບູ ອຸໄບ, ບົດທີ່ວ່າດ້ວຍເລື່ອງຂອງ “ອັລອໍາວານ” (ຊັບສິນ) ເລັ່ມທີ່ 1 ຫນ້າ 202 ຊີເຣາະຫ໌ອິບນີ ຮິຊາມ ເລັ່ມ 4 ໜ້າ 32 ໃນ ຊີເຣາະຫ໌ ມີຂໍ້ຄວາມວ່າ “ພວກທ່ານ ທັ້ງຫຼາຍຈົ່ງໄປໄດ້ແລ້ວ ພວກທ່ານເປັນຜູ້ອີດສະລະເສລີ” ແລະເບິ່ງໃນຕັຄຣີຈຕຸຣຸກ “ການລະບຸເຖິງສາຍລາຍງານຫະດິຊ ແລະ ການກວດສອບສາຍລາຍງານ” ທີ່ມາຂອງເລື່ອງນີ້ ຂອງມະຫ໌ດີຍ໌ ຣໍ່ຊະກັລລໍຫ໌ ອັຊຊີເຣາະຫ໌ ອັນນະບະວີຍະຫ໌ ຫນ້າ 569 ແລະ ໄດ້ກ່າວໄວ້ຫຼັງຈາກໄດ້ລະບຸໄວ້ໃນລາຍງານຕ່າງໆ ແລ້ວວ່າ ຫະດິຊນີ້ມິນ້ຳໜັກເຊື່ອຖືໄດ້ດ້ວຍສາຍສືບນີ້

## **11.6 ຜົນສໍາເລັດຂອງການພິຊິດເມືອງມັກກະຫ໌**

ການເອົາຊະນະສາມາດພິຊິດມັກກະຫ໌ ແມ່ນການປະເຊີນຫນ້າສຸດທ້າຍກັບຜູ້ປະຕິເສດຊາວກຸເຣຊ ແລະ ດ້ວຍການຍອມຈໍານົນ ເຮັດໃຫ້ອຸປະສັກທີ່ກີດຂວາງເສັ້ນທາງຂອງອິດສະລາມຕ້ອງສິ້ນສຸດລົງ ມີຊົນເຜົ່າຕ່າງໆ ຄິດວ່າຈະຕ້ອງມີການຕໍ່ສູ້​ລະ​ຫວ່າງມຸຮຳຫມັດ ແລະ ກຸເຣຊເກີດຂຶ້ນຢ່າງແນ່ນອນ ເມື່ອການຕໍ່ຕ້ານຂອງພວກກຸເຣຊໄດ້ຢຸດເຊົາລົງແລ້ວ ແລະ ພວກເຂົາຍອມຮັບອິດສະລາມ ຊົນ​ເຜົ່າ​ອື່ນໆ ກໍ່​ຄ່ອຍໆ​ຮັບ​ນັບຖືສາສະໜາອິສລາມ1

ໃນກໍລະນີນີ້ ອັລລໍຫ໌ ﷻ ພຣະອົງໄດ້ສົ່ງ ສູເຣາະຫ໌ ອັນນັສ Surah An-Nasr ລົງມາ;

1. **ເມື່ອການຊ່ວຍເຫຼືອຂອງອັລລໍຫ໌ ແລະ ການເອົາຊະນະພິຊິດໄດ້ມາເຖິງ.**
2. **ແລະ ເຈົ້າ (ມຸຮຳຫມັດ) ຈະໄດ້ເຫັນປະຊາຊົນເຂົ້າຮັບສາດສະຫນາຂອງອັລລໍຫ໌ ເປັນກຸ່ມໆ.**
3. **ສະນັ້ນ ຈົ່ງ​ຍ້ອງຍໍ​ສັນລະເສີນ​ພຣະເຈົ້າ ຂອງພວກເຈົ້າ ແລະ ຊອກຫາການໃຫ້ອະໄພຈາກພຣະອົງ ແທ້ຈິງແລ້ວ, ພຣະອົງເປັນຜູ້ໃຫ້ອະໄພ.**

(ສູເຣາະຫ໌ອັນນາສ 110:1-3)

ສິ່ງ​ທີ່​ສະ​ແດງ​ໃຫ້​ເຫັນ​ວ່າ​ປະ​ຊາ​ຊົນ​ຈໍາ​ນວນ​ຫຼາຍ​ໄດ້​ປ່ຽນ​ໃຈ​ເຫລື້ອມ​ໃສເຂົ້າຮັບອິສລາມ ຫຼັງຈາກການພີຊິດມັກກະຫ໌ ໃນ​ສົງ​ຄາມຮຸໄນນ໌​ ເຊິ່ງເກີດຂຶ້ນຫຼັງຈາກການເອົາຊະນະພີຊິດມັກກະຫ໌ ໄດ້ມີນັກຮົບ ເຂົ້າຮ່ວມສົງຄາມ 12,000 ຄົນ2

## **11.7 ຊົນເຜົ່າຊະກິຟ ສັນຫາຜູ້ນໍາໃນການເຮັດຊິຣິກ “ການຕັ້ງພາຄີສະມາຄົມກັບ ອັລລໍຫ໌ ﷻ”**


**ຊົນເຜົ່າຊະກິຟ**, ເປັນຊົນເຜົ່າທີ່ໃຫຍ່ທີ່ສຸດຂອງເຜົ່າຮາວະຊິນ ພະ​ຍາ​ຍາມ​ເຮັດ​ຫນ້າ​ທີ່​ເປັນ​ຫົວ​ຫນ້າ​ຂະ​ບວນ​ການເຮັດຊິຣິກ ປົກປ້ອງຄຸ້ມຄອງການເຮັດຊິຣີກ ແລະ ຕໍ່ສູ້ຕ້ານກັບຊາວມຸດສະລິມແທນທີ່ຈະເປັນຊົນເຜົ່າກຸເຣຊ ດ້ວຍ​ເຫດ​ນີ້, ພາຍຫຼັງ​ຍຶດ​ເອົາ​ເມືອງ​ມັກ​ກະຫ໌ ໄດ້ແລ້ວ, ກອງ​ກຳລັງ​ຊາວ​ມຸດ​ສະ​ລິ​ມຈຶ່ງ​ໄດ້​ມຸ່ງ​ໜ້າ​ໄປ​ປາບ​ປາມ ແລະ ​ໄດ້​ສູ້​ຮົບ​ໃນ​ການ​ສູ້​ຮົບ​ໃນເສິກທີ່ “ຮຸໄນນ໌”

1. ເບິ່ງຈາກຊໍຮີ້ຫ໌ ອັລ-ບຸກຄໍຣິ: ບົດທີ່ວ່າດ້ວຍເລື່ອງສົງຄາມ/ພາກພິຊິດມັກກະຫ໌ ຫະດິຊທີ່ 4302 ໃນ ໜັງສື ອັລຟັຕຮຼ ອັຣຣ໊ອບບານີ ເລັ່ມ 8 ຫນ້າ 22

2.ຊີເຣາະຫ໌ ອິບນິ ຮິຊາມ: ຕາຣິດ ຄໍລິຟະຫ໌ ອິບນິ ຄ໊ອຍຍາດ ໜ້າ 88 ກໍ່ບາກ໊ອດ ອິບນິ ຊະຫ໌ດິ ເລັ່ມ 2 ໜ້າ 154-155 ແລະ ເບີງ ອັລອຸມະຣີ ອັຊຊີເຣາະຫ໌ ອັນນະບະວີຍະຫ໌ ອັຊຊໍຮິ້ຫະຫ໌ ເລັ່ມ 2 ໜ້າ 496

ໃນ​ການ​ປະ​ທະ​ກັນ​ຄັ້ງ​ທຳ​ອິດ, ພວກຮະວາຊິນ​ມີ​ທະ​ຫານ 20,000 ຄົນ, ​ເຂົາ​ເຈົ້າ​ຈຶ່ງ​ມີ​ກຳ​ລັງ​ໄດ້ປຽບ​ໃນ​ການ​ສູ້​ຮົບ ແຕ່​​ການຕໍ່​ສູ້​ຮົບໃນ​ຄັ້ງ​ທີ​ສອງ​ຝ່າຍມຸສລິມໄດ້​ຮັບ​ໄຊ​ຊະ​ນະ​ ​ເຮັດ​ໃຫ້​ເຜົ່າຊາກິຟ ​ແລະ ​ເຜົ່າ​ອື່ນໆ​ ເຊັ່ນ​ເຜົ່າຮະວາຊິນ ​ໄດ້​ຮັບຄວາມພ່າຍແພ້ໄປນຳ ຊາວ​ມຸດ​ສະ​ລິມ​ຈຶ່ງ​ໄດ້​ຊັບສະເລີຍຢ່າງຫລວງຫຼາຍ​ຈາກ​ການ​ສູ້​ຮົບ​ຄັ້ງນີ້

ການ​ພ່າຍ​ແພ້​ຂອງ​ຊົນ​ເຜົ່າຊາກິຟ ໃນ​ການ​ຕີເສິກ “ຮຸໄນນ໌” ຖືວ່າຍັງ​ບໍ່​ທັນ​ສິ້ນ​ສຸດ​ລົງ, ທ່ານສາດ​ສະ​ດາ ﷺ ​ໄດ້​ມຸ່ງ​ໜ້າ​ໄປຍັງ “ຕໍອິຟ” ແລະ ໄດ້​ໃຊ້​ເວ​ລາ​ປິດ​ລ້ອມ​ພວກ​ເຂົາໄວ້ເປັນໄລຍະໜຶ່ງ ຕໍ່ມາທ່ານໄດ້ເດີນທາງກັບເມືອງມະດີນະຫ໌ ເມື່ືອຊົນເຜົ່າຊາກິຟ ໄດ້​ເຫັນ​ວ່າ​ປະ​ຊາ​ຊົນ​ອ້ອມ​ຂ້າງ​ທັງ​ຫມົດ​ໄດ້​ປ່ຽນ​ໃຈ​ເຫລື້ອມ​ໃສມາເຂົ້າຮັບອິສລາມ ພວກເຂົາເຈົ້າຈຶ່ງໄດ້ປ່ຽນໃຈມາເຫລື້ອມໃສເປັນອິດສະລາມຄືກັບຄົນອື່ນໆ ພວກເຂົາໄດ້ເດິນທາງມາເມືອງມາດິນະຫ໌ ໃນປີທີ 9 ຂອງຮິຈຈະເຣາະຫ໌ ສັກກະຣາດ ເພື່ອ​ປະ​ກາດການ​ຮັບ​ອິສລາມ1

****

1.ສົງຄາມ “ອັລ-ຮຸໄນນຼ” ແລະ ການປິດລ້ອມເມືອງຕໍອິຟໄວ້ ເບິງໃນ ອັລບຸຄໍຣິ ອັລມະກໍຊີ ບົດດຳລັດຂອງອັລລໍຫ໌ (ຊບ) ທີ່ວ່າ **(( وَيَوْمَ حُنَيْن إِذْ أَعْجَبَتْكُمْ كَثْرَتكُم ))** “ແລະ ໃນວັນແຫ່ງສົງຄາມ “ຮຸໄນນຼ” ດ້ວຍຂະນະທີ່ການມີຈໍານວນຫຼາຍຂອງພວກເຈົ້າເຮັດໃຫ້ພວກເຈົ້າສະລ່າໃຈ” ໜ້າ 54 ແລະ ບົດສົງຄາມ ອັດຕໍອິຟ ໜ້າ 56 ຊີເຣາະຫ໌ ອິບນຸ ຮີຊາມ ເລັ່ມ 4 ໜ້າ 65,127

# **12. ທ່າທີຂອງທ່ານຣໍຊູລ ﷺ ຕໍ່ພວກອະຫ໌ລິລກິຕາບ (ຊາວຄຳພີ)**

## **12.1 ທ່າທີຂອງທ່ານຣໍຊູລ ﷺ ຕໍ່​ພວກ​ຢິວ​ທີ່​ຜິດ​ຄຳ​ສັນຍາ**

ຊາວຢິວ (ຍະຮູດ) ເປັນຜູ້ສົມຄວນທີ່ສຸດທີ່ຈະປະຕິບັດຕາມທ່ານສາດສະດາມູຮຳຫມັດ **ﷺ** ໃນ​ຂະນະ​ທີ່​ທ່ານ​ໄດ້​ຮັບ​ການ​ແຕ່ງ​ຕັ້ງ​ໃຫ້​ເປັນສາສະນະ​ທູດ ເພາະ​ເຂົາ​ເຈົ້າ​ຮູ້​ວ່າ​ການ​ປະກົດ​ຕົວ​ຂອງ​ສາດ​ສະ​ດາ​ຜູ້​ສຸດ​ທ້າຍ​ຕາມ​ພຣະ​ຄຳ​ພີ​ຂອງ​ຊາວ​ຢິວ​ໃກ້​ເຂົ້າ​ມາ​ແລ້ວ ເຊິ່ງພວກເຂົາເຈົ້າຮູ້ຈັກຄຸນລັກສະນະຂອງທ່ານຣໍຊູລ **ﷺ** ເປັນຢ່າງດີແຕ່​ເມື່ອ​ປາກົດ​ວ່າ​ຣໍຊູລ​ **ﷺ** ບໍ່​ແມ່ນ​ບຸກຄົນທີ່ມາ​ຈາກ​ຊາວ​ຢິວ ດັ່ງນັ້ນພວກເຂົາເຈົ້າຈຶ່ງປະຕິເສດບໍ່ຍອມຮັບສາສະຫນາຂອງມຸຮຳຫມັດ **ﷺ** ແລະ ປິດບັງຄວາມຈິງທີ່ຮູ້ມາ ເພາະ​ຄວາມ​ອິດສາ​ທີ່​ເກີດ​ຂຶ້ນ ບໍ່ພຽງແຕ່ພວກເຂົາປິດບັງຄວາມຈິງເທົ່ານັ້ນ ພວກເຂົາຍັງຂັດຂວາງປະເດັນຂໍ້ເທັດຈິງ ຂະນະທີ່ພວກກຸເຣຊ ຖາມຜູ້ນໍາຊາວຢິວບາງຄົນກ່ຽວກັບຄວາມສໍາພັນຂອງເຂົາເຈົ້າກັບສາດສະດາມຸຮຳຫມັດ **ﷺ** ລາວຕອບວ່າ:

**“ພວກທ່ານດີກວ່າ ແລະ ຢູ່ໃນເສັ້ນທາງທີ່ຖືກຕ້ອງກວ່າມຸຮໍາມັດ ຊັລລັລລໍ ຮຸອະໄລຮິຊັລລັມ.”**

ອັລລໍຫ໌ ຊຸບຮານະ ຮູວະຕະ ອາລາ ﷻ: ຈຶ່ງໄດ້ປະທານອາຍະຫ໌ນີ້ລົງມາວ່າ:

“**ເຈົ້າ (ມຸຮຳຫມັດ)​ ບໍ່ໄດ້ເຫັນບັນດາຜູ້ທີ່ໄດ້ຮັບສ່ວນໜຶ່ງຈາກຄໍາພີຫວ່າ? ໂດຍທີ່ພວກເຂົາສັດທາຕໍ່ “ອັລຈິບຕີ” (ຈະເວັດ) ແລະ ອັດ-ຕໍ່ກູ໋ຕ” (ໄຊຕອນ ຫຼື ທຸກສິ່ງທີ່ຖືກເຄົາລົບກາບໄຫວ້ອື່ນຈາກອັລລໍຫ໌) ແລະ ​ກ່າວ​ກັບ​ພວກ​ທີ່​ບໍ່​ເຊື່ອ​ວ່າ​, ພວກເຂົາ​ເຫຼົ່າ​ນີ້ແຫລະ ​ແມ່ນ​ຜູ້​ທີ່​ຢູ່ໃນແນວທາງທີ່ທ່ຽງ​ທຳ​ກວ່າ​ບັນດາຜູ້​ທີ່ສັດທາທັ້ງຫຼາຍ​** (ອັນ​ນິ​ຊາ 4:51)

ພວກເຂົາໄດ້ສົ່ງຄໍາຖາມໄປຫາພວກກູເຣຊເພື່ອຖາມທ່ານສາດສະດາມຸຮໍາຫມັດ **ﷺ** ເພື່ອສ້າງຄວາມອັບອາຍໃຫ້ກັບທ່ານສາດສະດາມຸຮຳຫມັດ1ແລະ ເມື່ອທ່ານຣໍຊູລ ລຸລລໍຫ໌ **ﷺ** ໄດ້ເດີນທາງມາຮອດເມືອງມາດີນະຫ໌ ທ່ານໄດ້ສະແດງຄວາມເມດຕາ ແລະ ຄວາມອ່ອນໂຍນ ສະແດງຄວາມເຫັນອົກເຫັນໃຈຢ່າງເປີດເຜີຍຕໍ່ຊາວຢູດາ (ຢິວ) ແລະ ປະຕິບັດຕໍ່ພວກເຂົາເປັນຢ່າງດີ ແລະ ​ເປີດ​ກວ້າງ​ເພື່ອ​ສ້າງ​ຄວາມ​ສໍາ​ພັນ​ທີ່​ເຂັ້ມ​ແຂງ​ ເພື່ອໃຫ້ທັງສອງຝ່າຍບັນລຸຜົນສໍາເລັດ ທ່ານຣໍຊູລ ລຸລລໍຫ໌ **ﷺ** ໄດ້ລົງນາມໃນສົນທິສັນຍາສັນຕິພາບກັບຊາວຢິວ ພວກຢິວໄດ້ລົງນາມໃນສັນຍາກໍ່ເພື່ອຄວາມຢູ່ລອດໃນສະຖານະການໃນປະຈຸບັນ ແຕ່ພາຍໃນຫົວໃຈນັ້ນພວກເຂົາເຈົ້າລໍຖ້າໂອກາດ ແລະ ຊອກຫາວິທີທີ່ຈະກໍາຈັດຊາວມຸດສະລິມອອກຈາກ ເມືອງມາດີນະຫ໌. ພວກຢິວໄດ້ສະແດງຄວາມອິດສາຂອງເຂົາເຈົ້າຕໍ່ອິດສະລາມ ແລະ ບັນດາຊາວມຸດສະລິມ

1.ຊຸນັນ ອັດຕິຣມີຊີ ເລັ່ມ 4 ໜ້າ 366 ຮະດິຊທີ່ 5148

ດ້ວຍວິທີຕ່າງໆເຊັ່ນ: ການດູຖູກ, ເຍາະເຍີ້ຍ, ສ້າງຄວາມບໍ່ຊັດເຈນ ແລະ ຄວາມສົງໃສໃຫ້ເກີດຂຶ້ນພະຍາຍາມຟື້ນຟູຄວາມເປັນຝັກຝ່າຍລະຫວ່າງຊາວອາຣັບທີ່ເມືອງມາດິນະຫ໌ຂຶ້ນມາໃຫມ່​ ແລະ ​ຊຸກຍູ້​ຂະບວນການ​ຕີສອງໜ້າ (ຫນ້າໄຫວ້ຫຼັງລອກ ມຸນາຟີກ), ​ໂດຍ​ມີ​ບາງ​ຄົນ​ຫັນ​ມາ​ເປັນ​ອິດສະ​ລາມເພື່ອຕົວະແລະ ຫລອກລວງ ແລ້ວອອກມາຈາກອິສລາມ​ ເພື່ອສ້າງຄວາມສົງໃສໃຫ້ແກ່ປະຊາຊົນກ່ຽວກັບສາດສະຫນາຂອງອັລລໍຫ໌ ຊຸບຮານະ ຮູວະຕາອ່າລາ

ດັງທີ່ພຣະອົງອັລລໍຫ໌ ຊຸບຮານະ ຮູວະຕາອ່າລາ ໄດ້ກ່າວກ່ຽວກັບພວກເຂົາໄວ້ວ່າ:

“**ແລະ ​ກຸ່ມ​ໜຶ່ງ​ຈາກ​ບັນດາ​ຜູ້​ທີ່​ໄດ້​ຮັບ​ພຣະ​ຄຳ​ພີ​ໄດ້​ກ່າວ​ວ່າ: ທ່ານທັ້ງຫຼາຍຈົ່ງ​ເຊື່ອ​ໃນ​ສິ່ງ​ທີ່​ຖືກປະທານລົງມາ​ແກ່ບັນດາຜູ້ສັດທາໃນຕອນເລີ່ມຕົ້ນຂອງຕອນເເຈ້ງ (ຕອນ​ເຊົ້າ), ແລະ ຈົ່ງປະຕິເສດບໍ່​ເຊື່ອ​ໃນ​ຕອນ​ສຸດ​ທ້າຍຂອງມັນ (ຕອນ​ແລງ), ເພື່ອ​ເຂົາ​ເຈົ້າ​ຈະ​ໄດ້​ກັບ​ໃຈ,**

(ອະລາອິມຣອນ ບົດທີ່ 3 : 72)

ແຕ່ ທ່ານຣໍຊູລ ລຸລລໍຫ໌ **ﷺ** ໄດ້ ຍັງຄົງ​ສັດ​ຊື່​ຕໍ່​ພັນ​ທະ​ສັນ​ຍາ​ທີ່​ໄດ້​ເຮັດ​ກັບ​ຊາວ​ຢູດາ ​ຈົນ​ກວ່າ​ມັນ​ຖືກ​ລະ​ເມີດ ມັນ​ໄດ້​ກາຍ​ເປັນ​ການ​ປະ​ເຊີນ​ຫນ້າຢ່າງໂຈ່ງແຈ້ງ ແລະ ​ໃນ​ທີ່​ສຸດ​ຊາວ​ຢິວ​ໄດ້​ລະ​ເມີດ​ພັນ​ທະ​ສັນ​ຍາ​ຂອງ​ເຂົາ​ເຈົ້າ ແລະ ທ່າທີຂອງທ່ານຣໍຊູລ ລຸລລໍຫ໌ **ﷺ** ທີມີຕໍ່​ສາມ​ກຸ່ມ​ຂອງ​ພວກຍະຮູດ ​ທີ່​ໄດ້​ຝ່າຝືນ​ພັນທະ​ສັນຍາ

## **12.2 ເຜົ່າໜຶ່ງຈາກພວກຢິວ ກອຍນຸກໍ່ອຼ**

ໄຊຊະນະຂອງຊາວມຸດສະລິມໃນສົງຄາມບະດັຣ ໄດ້ສ້າງຄວາມເຈັບປວດໃນຫົວໃຈຂອງພວກຍະຮູດ ທີ່​ຕ້ອງ​ການໃຫ້​ຊາວ​ມຸດ​ສະ​ລິ​ມ​ໄດ້​ຮັບ​ການ​ທໍາ​ລາຍຫາຍະນະ​ ຍະຮູດ ບະນີກ໋ອຍນຸກໍ່ໄດ້ ເປີດເຜີຍຄວາມອິດສາ ຄວາມກຽດຊັງຢູ່ໃນຫົວໃຈຂອງພວກເຂົາອອກມາຢ່າງຊັດເຈນ ຫຼັງຈາກສົງຄາມບະດັຣໄດ້ຜ່ານໄປ ດ້ວຍເຫດນີ້, ທ່ານຣໍຊູລ ລຸລລໍຫ໌ **ﷺ** ເພິ່ນ​ຈຶ່ງ​ເອີ້ນ​ພວກ​ເຂົາ​ມາ​ເຕົ້າ​ໂຮມ​ກັນ​ທີ່​ຕະຫຼາດ (ຊຶ່ງ​ເປັນ​ສູນ​ກາງ​ແຫ່ງ​ການ​ເຕົ້າ​ໂຮມ​ກັນ) ແລະ​ ທ່ານໄດ້ເວົ້າວ່າ:

يَامَعْشَرَ يَهُوْد اِحْذَرُوْا مِنَ اللهِ مثل ما نـزل بِقُرَيْشٍ مِنَ النِّقْمَةِ  ، وَأَسْلِمُوا فإِنَّكُمْ قَدْ عَرَفْتُمْ أنِّي نَبِيٌّ مُرْسَلٌ :  تَجِدُوْنَ ذَلِكَ فِي كِتَابِكُمْ وَعَهْدِ اللهِ إِلَيْكُمْ  :

قَالُوْا يَا مُحَمَّدُ  إِنَّكَ تَرَى أَنَّا قَوْمكَ لاَ يَغُرَّنَّكَ أَنَّكَ لَقِيْتَ قَوْمًا لاَ عِلْمَ لَـهُمْ بِالْحَرْبِ فَأَصَبْتَ مِنْهُمْ فُرْصَةً ، وَإِنَّا وَاللهِ لَئِنْ حَارَبْنَاكَ لَتَعْلَمَنَّ أَنَّا نَحْنُ النَّاس

*ໂອ້ ຊາວ​ຢິວທັ້ງຫຼາຍ! ລະວັງການລົງໂທດຈາກອັລລໍຫ໌ ﷻ ມັນຄ້າຍຄືກັບການລົງໂທດທີ່ຖືກກະທໍາຕໍ່ພວກກຸເຣຊ ຈົ່ງເຂົ້າຮັບອິດສະລາມເຖີດ ເພາະ​ພວກເຈົ້າ​ຮູ້​ຢູ່​ແລ້ວ​ວ່າ ແທ້ຈິງ ເຮົາ​ຄື​ສາດ​ສະ​ດາ​ທີ່​​ຖືກ​ສົ່ງ​ມາພວກເຈົ້າຮູ້ວ່າສິ່ງນີ້ໄດ້ປະກົດຢູ່ໃນພຣະຄໍາພີຂອງພວກເຈົ້າແລ້ວ.*

**ພວກຍະຮູດ ເວົ້າວ່າ:**

*ໂອ້ ມູຮໍາຫມັດເອີ໋ຍ! ທ່ານກໍ່ຮູ້ວ່າພວກເຮົາເປັນພວກພ້ອງຂອງທ່ານ ທ່ານຢ່າໄດ້ຫລອກລວງຕົນເອງເລີຍ ທ່ານໄດ້ພົບກັບຄົນທີ່ບໍ່ມີຄວາມຮູ້ກ່ຽວກັບສົງຄາມ ທ່ານຈຶ່ງ​ປະສົບ​ກັບ​ໄຊຊະນະ​ຈາກ​ເຂົາ​ເຈົ້າ ພວກເຮົາຂໍສາບານອັລລໍຫ໌ ﷻ ວ່າຖ້າຫາກວ່າພວກເຮົາເຮັດສົງຄາມກັບທ່ານ, ທ່ານກໍ່ຈະໄດ້ຮູ້ວ່າເຮົານັ້ນເປັນມະນຸດພັນແທ້ 1*

ນີ້ແມ່ນຄໍາຂົ່ມຂູ່ຂອງຊາວຢິວຕໍ່ທ່ານຣໍຊູລລຸລລໍຫ໌ **ﷺ** ແຕ່ທ່ານຍັງມິດງຽບຢູ່ຈົນ​ກວ່າ​ຄົນ​ຢິວ​ຄົນ​ໜຶ່ງ​ໄດ້​ເຮັດ​ຜິດ​ຕໍ່​ຜູ້​ຍິງ​ທີ່​ສັດທາ​ຄົນ​ໜຶ່ງ ​ໃນ​ຂະນະ​ທີ່​ນາງ​ໄປໃນ​ຕະຫຼາດ​ຂອງ​ຊາວ​ຢິວ. ນາງໄດ້ນັ່ງລົງຢູ່ທີ່ຊ່າງເຮັດທອງຄຳ ພວກເຂົາເຈົ້າຕ້ອງການໃຫ້ນາງຖອດຜ້າຄຸມອອກ ນາງໄດ້ປະຕິເສດທີ່ຈະເປີດເຜີຍໃບຫນ້າຂອງນາງ ຊາຍ​ຢິວ​ທີ່​ເປັນ​ຊ່າງ​ທອງ​ໄດ້​ໃຊ້​ກົນອຸບາຍ​ອັນ​ຊົ່ວຊ້າ ໂດຍ​ມັດ​ເສື້ອ​ຜ້າ​ຂອງ​ນາງ​ມັດ​ໄວ້​ເທິ່ງ​ຫຼັງ​ຂອງ​ນາງ ເມື່ອນາງຢືນຂຶ້ນ ເອົາຣັຕ (ສິ່ງທີ່ຄວນສະຫງວນ ແລະ ປິດບັງ) ຂອງນາງຕ້ອງເປີດເຜີຍອອກມາໃຫ້ເຫັນ. ແລ້ວ​ຊາວ​ຢູດາ ​ກໍພາກັນ​ຫົວຂວັນມັກຖືກໃຈ ນາງ​ຈຶ່ງ​ຮ້ອງ​ຂຶ້ນ ທັນໃດນັ້ນຊາວມຸດສະລິມຄົນໜຶ່ງໄດ້ໂດດເຂົ້າໄປຂ້າຄົນຢິວຄົນນັ້ນ ຫຼັງຈາກນັ້ນ, ຊາວຢິວຈຶ່ງໄດ້ເຂົ້າມາໂຈມຕີ ແລະ ຂ້າຊາວມຸດສະລິມນັ້ນຈົນລາວເສຍຊີວິດ, ຫຼັງຈາກນັ້ນ, ຄວາມຊົ່ວຮ້າຍກໍ່ເກີດຂື້ນລະຫວ່າງຊາວມຸດສະລິມ ແລະຊາວຢິວ2

## **12.3 ບະນີ “ກອຍນຸກໍ່” ຖອນຕົວອອກໄປ**

ເຫດການຂອງທີ່ເກີດຈາກຍະຮູດ ບະນີ “ກອຍນຸກໍ່” ແມ່ນການລະເມີດພັນທະສັນຍາຂອງພວກເຂົາທີ່ມີຕໍ່ກັນ ແລະ ກັນ, ດັ່ງນັ້ນທ່ານຣໍຊູລ ລຸລລໍຫ໌ **ﷺ** ໄດ້ນໍາພາຊໍຮາບະຫ໌ໄປເພື່ອປິດລ້ອມພວກເຂົາ ແລະ ເຮັດສົງຄາມ​ເປັນ​ເວລາ 15 ຄືນ, ໃນທີ່ສຸດພວກ​ຢິວ​ໄດ້​ຈຶ່ງຍອມ​ຈຳນົນ​. ແລະ ຕົກຢູ່ພາຍໃຕ້ການປົກຄອງຂອງທ່ານສາດສະດາ ໃນເຫດການຄັ້ງນີ້, **ອັບດຸລລໍຫ໌ ອິບນຸ ອຸໄບ ອິບນຸ ຊະລູລ**, ພວກທີ່ຕີສອງຫນ້າຂອງຍະຮູ, ໄດ້​ມາ​ຂໍ​ຮ້ອງ​ໃຫ້​ປ່ອຍ​ຊາວ​ຢິວ​ໄປ, ທ່ານຣໍຊູລລຸລລໍຫ໌ຈຶ່ງ​ໄດ້​ກ່າວ​ວ່າ: (هم لك) ພວກ​ເຂົາ**​ເປັນ​ກຳມະສິດ​ຂອງ​ເຈົ້າ.**

1.ຊີເຣາະຫ໌ ອິບນິ ຮິຊາມ ເລັ້ມ 2 ໜ້າ 426

2.ຊີເຣາະຫ໌ ອິບນິ ຮິຊາມ ໜ້າ 2427

ຫຼັງຈາກນັ້ນ, ລາວ (ອັບດຸລລໍຫ໌) ຈຶ່ງໃຫ້ພວກຍະຮູດ ບະນີ “ກອຍນຸກໍ່” ອອກຈາກເມືອງມາດີນະຫ໌ໄປອາໄສຢູ່ໃນປະເທດຊາມ (ຊີເຣຍ)1 ຈາກພຶດຕິກໍາຂອງ ອັບດຸລລໍຫ໌ ອິບນຸ ອຸໄບ ອິບນຸ ຊະລູລ ພຣະອົງອັລລໍຫ໌ ﷻ ໄດ້ປະທານອາຍະຫ໌ໃນພຣະຄໍາພີຕໍ່ໄປນີ້:

*ໂອ້ ບັນດາຜູ້ສັດທາ! ຈົງຢ່າ​ໄດ້ຍືດເອົາ​ຊາວ​ຢິວ​ແລະ​ຄລິດສະຕຽນ​ເປັນ​ເພື່ອນມິດ, (ເພາະ)ບາງ​ສ່ວນຂອງພວກເຂົານັ້ນ​ຄື ມິດຂອງອີກບາງສ່ວນ ແລະ ຜູ້ໃດໃນພວກທ່ານເອົາພວກເຂົາໄປເປັນເພື່ອນມິດແລ້ວ, ແນ່ນອນວ່າຜູ້ນັ້ນກໍເປັນຜູ້ໜຶ່ງໃນພວກເຂົາ ອັລລໍຫ໌ນັ້ນ ບໍ່ຊົງແນະນຳກຸ່ມຊົນທີ່ກໍ່ອະທຳ.*

*ແລ້ວ​ເຈົ້າ​ຈະ​ໄດ້ເຫັນບັນດາຜູ້​ທີ່​ໃນ​ໃຈ​ຂອງ​ເຂົາ​ເຈັບ​ປ່ວຍມີໂລກ (ກັບກອກຕີສອງໜ້າ)​ ຕ່າງ​ຟ້າວພາກັນ​ແລ່ນ​ໄປ​ຢູ່​ທ່າມກາງ​ພວກ​ເຂົາ ​ໂດຍ​ເວົ້າ​ວ່າ ​ພວກ​ເຂົາ​ຢ້ານ​ວ່າ​ຈະ​ເກີດ​ຄວາມ​ເສຍ​ຫາຍປະສົບກັບພວກເຮົາ. ຫວັງວ່າອັລລໍຫ໌ ຈະຊົງ​​ນຳ​ເຊິ່ງ​ໄຊ​ຊະນະ ຫຼື ​ກໍ່ບໍ່ນຳເອົາຄຳ​ສັ່ງ​ບາງ​ຢ່າງໃດຢ່າງໜຶ່ງ​ຈາກພຣະອົງມາ. ແລ້ວ (ໃນທີ່ສຸດ) ພວກເຂົາເຈົ້າກໍ່ກາຍເປັນຜູ້ຮູ້ສຶກເສຍໃຈກັບສິ່ງທີ່ພວກເຂົາເຈົ້າໄດ້ປິດບັງໄວ້ໃນໃຈຂອງພວກເຂົາ.* (ສູເຣາະຫ໌ ອັລ-ມາອີດະຫ໌ 51-52)

## **12.4 ບະນີ “ອັນນະຕີ້ຣ” ລະເມີດຂໍ້ສັນຍາ**

ຫຼັງ​ຈາກ​ສົງຄາມບະດັຣ​, ພວກຍະຮູດ **ບະນິ “ອັນນະດິຣ”**​ ໄດ້ສະແດງໃຫ້ເຫັນຢ່າງເປີດເຜີຍອາການຂອງຄວາມອິດສາ ແລະ ຄວາມກຽດຊັງຕໍ່ຊາວມຸດສະລິມ, ໂດຍສະເພາະ **ກຼະ ບິບນິລ ອັຊຣອຟ** ຫຼັງຈາກສູ້ຮົບບະດັຣ ລາວໄດ້ເດີນທາງໄປມັກກະ ​ເພື່ອ​ສະ​ແດງ​ຄວາມ​ເສົ້າສະຫລົດ​ໃຈ ​ແລະ ​ເປັນ​ຂວັນກຳລັງໃຈ​ແກ່​ປະຊາຊົນ​ຊາວກຸເຣຊ ຜູ້ທີ່ໄດ້ພົບກັບຄວາມໂຊກຮ້າຍໃນສົງຄາມ, *ກຼະ ບິບນິລ ອັຊຣອຟ* ໄດ້ເວົ້າກອນລຳຂໍ້ຫນຶ່ງໃຫ້ແກ່ພວກກຸເຣຊທີ່ເສຍຊີວິດ ​ແລະ​ ກໍ່​ຍຸຍົງໃຫ້​ເຮັດ​ສົງຄາມ​ກັບ​ຊາວ​ມຸດ​ສະ​ລິມອີກເທື່ອ ດ້ວຍເຫດນີ້, ທ່ານຣໍຊູລ ລຸລລໍຫ໌ **ﷺ** ເພິ່ນ​ຈຶ່ງ​ສັ່ງ​ໃຫ້​ສັງຫານ​ລາວ​ເສຍ ທ່ານກ່າວວ່າ

(مَن للكعب بن الأشرف فإنه قد آذى الله ورسوله صلى الله عليه وسلم)

***ໃຜຈະເປັນຄົນຈັດການຕໍ່ ກຼະ ບິບນິລ ອັຊຣອຟ* *ຍ້ອນວ່າລາວໄດ້ກະທໍາຮ້າຍຕໍ່ອັລລໍຫ໌ ﷻແລະ ຣໍຊູລ ຂອງພຣະອົງ?***

1.ອ້າງແລ້ວ ໃນອັລມັຊດັຣ ອັຊຊາບີ້ກ ໜ້າ 427-428 ກໍ່ບະກອດ ອິບນິ ຊະອ໌ ເລັ່ມ 2 ໜ້າ 92

ເພື່ອປະຕິບັດໄປຕາມຄໍາສັ່ງ ບັນດາສະຫາຍຊໍຮາບະຫ໌ຈຶ່ງໄດ້ປະຕິບັດຕາມຄໍາສັ່ງ1 ແຕ່ການກະທໍາຂອງ *ກຼະ ບິບນິລ ອັຊຣອຟ* ເປັນການກະທໍາສ່ວນຕົວ, ດັ່ງນັ້ນ ທ່ານຣໍຊູລ **ﷺ** ຈຶ່ງບໍ່ໄດ້ລົງໂທດເຜົ່າ “ບະນີນະດີ້ຣ” ທັງໝົດ ການຕາຍຂອງ *ກຼະ ບິບນິລ ອັຊຣອຟ* ສົ່ງຜົນເຮັດໃຫ້ຊາວຢິວຢ້ານກົວຕໍ່ທ່ານຣໍຊູລ ລຸລລໍຫ໌ **ﷺ** ຈຶ່ງໄດ້ເຮັດຂໍ້ຕົກລົງກັນໃໝ່ ໂດຍເນັ້ນຫນັກເຖິງການປະຕິບັດຕາມຂໍ້ຕົກລົງທີ່ຜ່ານມາທີ່ໄດ້ເຮັດໃນເມືອງມາດີນະຫ໌, ແຕ່ພວກບະນີ ນະດີ້ຣ ຍັງມີຄວາມອິດສາ ແລະ ຄວາມຄຽດແຄ້ນຕໍ່ທ່ານສາດສະດາ. ພວກເຂົາ​ຈຶ່ງ​ໄດ້​ຜິດ​ສັນຍາ​ທີ່​ໄດ້​ຕົກລົງ​ໄວ້ ແລະ ເຮັດການຕິດຕໍ່ລັບໆກັບ ພວກກຸເຣຊ ເພື່ອສະໜັບສະໜູນ​ໃຫ້ການ​ຄັດຄ້ານ​ແຂງ​ຂໍ່​ຕໍ່​ຊາວ​ມຸດ​ສະ​ລິ​ມ ແລະ ຍັງໄດ້ສົ່ງສັນຍານໃຫ້ພວກກຸເຣຊ ຮູ້ກ່ຽວກັບຈຸດອ່ອນຂອງຊາວມຸດສະລິມ ແລະ​ ໄດ້​ສະ​ເຫນີ​ໃຫ້​ການ​ຊ່ວຍ​ເຫຼືອພວກກຸເຣຊອີກດ້ວຍ2

ພວກບະນີ “ນະດີ້ຣ” ພະຍາຍາມລອບສັງຫານທ່ານຣໍຊູລລໍຫ໌ **ﷺ** ໃນຂະນະທີ່ເດີນທາງໄປເພື່ອເຈລະຈາການຈ່າຍຄ່າຊົດເຊີຍ (ດີຍະຫ໌) ໃຫ້ແກ່ຍາດພີ່ນ້ອງຂອງຜູ້ທີ່ຖືກຂ້າຕາຍໂດຍຊໍຮາບະຫ໌ຜູ້ຫນຶ່ງ ທີ່ບໍ່ມີຄວາມຕັ້ງໃຈໃນການຂ້າ ພວກ​ເຂົາ​ເຈົ້າ​ໄດ້​ຮ່ວມ​ມືເພື່ອເປັນໄປຕາມ​ຂໍ້​ຕົກ​ລົງ​ທີ່​ເຂົາ​ເຈົ້າ​ໄດ້​ເຮັດ​ຮ່ວມ​ກັນ​ ບະນີ “ນະດີ້ຣ” ຂໍໃຫ້ທ່ານນະບີ **ﷺ** ນັ່ງລໍຖ້າຢູ່ຂ້າງກໍາແພງເຮືອນ ແລ້ວ​ໄດ້​ເຂົ້າ​ໄປ​ວາງ​ແຜນ​ທີ່​ຈະ​ລອບ​ສັງຫານ​ທ່ານ ໂດຍໃຊ້ໂອກາດໃນຂະນະທີ່ທ່ານຣໍຊູລ **ﷺ** ກໍາລັງເຮັດຂໍ້ຕົກລົງ ໂດຍໃຫ້​​ຄົນ​ໜຶ່ງ​ເອົາ​ກ້ອນ​ຫີນ​ໃຫຍ່​ມາ​ໂຍນລົງມາ​ເພື່ອ​ຂ້າ​ທ່ານ ແຕ່ອັລລໍຫ໌ ﷻ ໄດ້ສົ່ງວະຫ໌ຮີ (ການດົນໃຈ) ໃຫ້ກັບທ່ານຣໍຊູລ **ﷺ** ໄດ້ຮັບຮູ້ແຜນການຊົ່ວຮ້າຍນັ້ນ ທ່ານ​ຈຶ່ງ​ຟ້າວ​ລຸກ​ຂຶ້ນ ແລະ​ ເດີນທາງ​ກັບ​ໄປ​ເມືອງ​ມາດີນະຫ໌ ແລ້ວ​ສັ່ງ​ໃຫ້​ຊໍຮາບະຫ໌ (ຣໍດີຍັລລໍຮຸ ອັນຮູມ) ​ອອກ​ເດີນ​ທາງເພື່ອ​ໄປ​ເຮັດສົງຄາມ​​ກັບພວກບະນີ “ນະດີ້ຣ”

ຊາວ​ມຸດ​ສະ​ລິ​ມ​ໄດ້​ໄປ​ປິດ​ລ້ອມ​ເຜົ່າ​ບະນີ “ນະດີ້ຣ” ທ່ານຣໍຊູລ ລຸລລໍຫ໌ **ﷺ** ໄດ້​ສັ່ງ​ໃຫ້​ເຂົາ​ເຈົ້າ​ມາ​ເຮັດ​ສັນ​ຍາ​ໃໝ່ ແຕ່​ເຂົາ​ເຈົ້າ​ບໍ່​ຍອມ​ເຮັດ​ຕາມ ທ່ານຣໍຊູລ **ﷺ** ຈຶ່ງໄດ້​ເຮັດ​ສົງຄາມ​ ຈົນ​ສຸດ​ທ້າຍພວກ​ເຂົາ​ກໍ່​​ຍອມ​ຈຳນົນ ທ່ານຣໍຊູລ **ﷺ** ໄດ້ສັ່ງໃຫ້ພວກເຂົາຖອນຕົວອອກໄປຈາກເມືອງມາດິນະຫ໌ ໂດຍເຂົາ​ເຈົ້າ​ມີ​ສິດ​ທີ່​ຈະນຳ​ເອົາ​ສຳພາລະຕິດຕົວໄປ​ໄດ້​ເທົ່າ​ທີ່​​ອູດ​ຈະ​ບັນທຸກໄດ້ ພວກເຂົາ​ເຈົ້າ​ຈຶ່ງໄດ້​ບັນ​ທຸກ​ສຳພາລະຕ່າງໆ ຫຼາຍເທົ່າທີ່ຈະສາມາດເອົາມັນຂຶ້ນຢູ່ເທິ່ງຫຼັງອູດ ແລະ ທໍາລາຍສິ່ງຂອງອື່ນໆ ທີ່​ມີ​ຢູ່​ໃນ​ເຮືອນ​ ເພື່ອບໍ່ໃຫ້ຊາວມຸດສະລິມເອົາມັນມານຳໃຊ້້ເປັນປະໂຫຍດໄດ້ອີກ ບາງຄົນໃນພວກບະນີ “ນະດີ້ຣ” ບາງ​ຄົນໄປຕັ້ງຮາກຖານຢູ່ເມືອງຄອຍບັຣ ບາງ​ຄົນ​ໄປ​ອາ​ໄສ​ຢູ່​ເມືອງ​ຊາມ ເຫດການຄັ້ງນັ້ນເກີດຂຶ້ນໃນປີທີ 4 ຂອງຮິຈເຣາະຫ໌ ສັກກະຣາດ3 ເລື່ອງຂອງບະນິ “ອັນນະດີ້ຣ” ອັລລໍຫ໌ ﷻໄດ້ປະທານສູເຣາະຫ໌ ອັລ-ຮັຊຣີ ລົງມາ

1.ຊໍຮິຫ໌ ອັລບຸກຄໍຣີ ບົດທີ່ວ່າດ້ວຍ ສົງຄາມຕ່າງໆ ພາກການ ສັງຫານ ກະບ໌ ບິບນີ ອັຊຣອຟ ໜ້າ 15

2.ມະດີ ຣໍ່ຊະກັລລໍຫ໌ ອັຊຊີເຣາະຫ໌ ອັນນະບະວີຍະຫ໌ ໜ້າ 418

## **12.5 ຍະຮູດ ບະນີ “ກູຣອຍເຊາະຫ໌” ລະເມີດຜິດສັນຍາ**

ການລະເມີດສັນຍາຂອງ **ບະນີ “ກູຣອຍເຊາະຫ໌”** ເກີດຂຶ້ນໃນຊ່ວງທີ່ມີພາວະຄັບຂັນ ຊາວ​ມຸດ​ສະ​ລິມ​ກຳລັງ​ກະກຽມ​ເພື່ອ​ສະກັດ​ກັ້ນ ​ແລະ ຂັດຂວາງພວກມຸຊຣີກີນ​ທີ່​ກຳລັງ​ປິດ​ລ້ອມເມືອງມາດີນະຫ໌ ເຊິ່ງມີກຳລັງທະຫານ 10,000 ຄົນ ການລະເມີດສົນທິສັນຍາແມ່ນເກີດມາຈາກການປຸກປັ່ນຂອງຍະຮູດ ບະນີ “ນະດີ້ຣ” ຫຼັງຈາກຖືກຂັບໄລ່ອອກຈາກໃຫ້ອອກຈາກເມືອງມາດີນະຫ໌ ໄດ້ມີການຕິດຕໍ່ລະຫວ່າງຜູ້ນໍາຂອງ ບະນີ “ນະດີ້ຣ” ຄື ຍະຫ໌ຍາ ອິບນຸ ອັຄຕອບ ກັບ ກະອ໌ ອິບນຸ ອະຊັດ ແລະ ຜູ້ນໍາຂອງ ບະນີ “ກູຣອຍເຊາະຫ໌” ຜູ້ນໍາຂອງບະນີ “ນະດີ້ຣ” ໄດ້ຍຸຍົງຜູ້ນຳຂອງ ບະນີ “ກຸຣອຍເຊາະຫ໌” ຈົນຄ້ອຍຕາມ ແລະ ເຫັນດີຕົກລົງທີ່ຈະລະເມີດສັນຍາ ຈຶ່ງເຕັມໃຈທີ່ຈະເຂົ້າຮ່ວມສົງຄາມຕໍ່ຕ້ານ ແລະ ທໍາລາຍຊາວມຸດສະລິມ. ​ເມື່ອ​ຊາວ​ມຸດ​ສະ​ລິ​ມ​ໄດ້​ຮູ້​ເຖິງ​ແຜນການນັ້ນ, ​ຊາວມຸສລິມໄດ້​ມີ​ຄວາມກັງວົນ ​ເປັນ​ຫ່ວງ ​ແລະ ຢ້ານ​ວ່າ​ມັນ​ຈະ​ເປັນ​ອັນຕະລາຍ​ຕໍ່​ແມ່ຍິງ ​ແລະ ​ເດັກນ້ອຍ ແຕ່ທ່ານຣໍຊຸລລຸລລໍຫ໌ ໄດ້ມີແຜນການທີ່ຮັດກຸມ ໂດຍ​ໄດ້​ກະຈາຍ​ໜ່ວຍ​ລາດຕະ​ເວນ​ອ້ອມ​ຂ້າງ ເມືອງມາດີນະຫ໌ ເພື່ອ​ໃຫ້​ເຝົ້າ​ລະວັງ​ຢູ່​ໃນ​ເມືອງມາດີນະຫ໌ ເມື່ອອັລລໍຫ໌ ﷻຊົງຈັດການໃນກຸ່ມມຸຊຣີກີນໄດ້ຮັບຄວາມພ່າຍແພ້ ຈຶ່ງມີຄໍາສັ່ງຈາກ ອັລລໍຫ໌ ﷻ ມາເຖິງທ່ານນະບີ **ﷺ** ໃຫ້ມຸ່ງໜ້າອອກໄປຈັດການກັບຊາວຢິວບະນີ “ກຸຣອຍເຊາະຫ໌” ໃນ​ທັນ​ທີ​, ທ່ານຣໍຊຸລລຸລລໍຫ໌ **ﷺ** ມີຄໍາ​ສັ່ງ​ໃຫ້ບັນດາຊໍຮາບະຫ໌​​ເຄື່ອນກຳລັງໄປພິຊິດ​​ຢ່າງ​ວ່ອງ​ໄວ​ຕໍ່ພວກ​ເຂົາ​ ທ່ານໄດ້​ເວົ້າ​ວ່າ:

**لاَيُصَلِّيَنَّ أَحَدٌ الْعَصْرَ إِلاَّ فِي بَنِي قُرَيْظَة**

**“ໃຜ​ກໍ​ຕາມຫ້າມ​ປະຕິບັດລະຫມາດ ອັສຣີ Salaat al-Asr (ໃນ​ລະຫວ່າງທາງ​) ເປັນອັນຂາດ ຈົນ​ກ​ວ່າ​ເຂົາຈະ​ໄປ​ເຖິງ ນະບີ “ກຸຣອຍເຊາະ” ເສຍກ່ອນ4**

​

3.ຈາກການຖອນຕົວອອກໄປຈາກເມືອງມະດີນະຫ໌ພວກບະນີ້ “ນະດີ້ຣ” ເບີງໃນຊໍຮີຫ໌ ອັລບຸກຄໍຣີ ບົດທີ່ວ່າດ້ວຍເລື່ອງການເຮັດສົງຄາມຕ່າງໆ ພາກຫະດິຊບະນີ “ອັນນະດີ້ຣ” ຫະດິຊທີ່ 14 ຊີເຣາະຫ໌ ອິບນິ ຮິຊາມ ເລັ່ມທີ່ 3 ໜ້າ 191 ອັລໄບຮາກີ ດະລາອິລ “ອັລນຸບູວະຫ໌” ເລັ່ມທີ່ 3 ໜ້າ 181-182

4.ຊໍຮິີຫ໌ ອັລບຸກຄໍຣີ ບົດທີ່ວ່າດ້ວຍເລື່ອງ ອັລມະກໍຊີ ພາກທີ່ 30 ສົງຄາມບະນີ້ ກຸຣອຍເຊາະຫ໌

ເມື່ອ​ໄປ​ຮອດ ກອງ​ກຳລັງ​ຊາວ​ມຸດ​ສະ​ລິ​ມ​ໄດ້​ກຽມພ້ອມ​ຢູ່​ຕໍ່ໜ້າ​ປ້ອມ​ຂອງ​ບະນີ “ກຸຣອຍເຊາະຫ໌ແລະ​ ໄດ້​ປິດລ້ອມ​ເປັນ​ເວລາ 25 ຄືນ, ຈົນໃນທີ່​ສຸດ​​ພວກ​ເຂົາ​ຈຶ່ງໄດ້​ຍອມ​ຈຳນົນ​ ແລະ ​ຍອມ​ຢູ່ພາຍໃຕ້​ການ​ປົກຄອງ​ຂອງທ່ານຣໍຊູລລູລລໍຫ໌ **ﷺ** ແລະ ຮ້ອງຂໍໃຫ້ແຕ່ງຕັ້ງ ຊະດ໌ ອິບນູ ມຸອາຊ (ຣດ) ເປັນຜູ້ພິພາກສາຕັດສິນ ເຊິ່ງພວກເຂົາຫວັງວ່າ ຊະດ໌ ອິບນູ ມຸອາຊ ຈະໃຫ້ການຕັດສິນອ່ອນລົງ ຍ້ອນວ່າມີຂໍ້ຕົກລົງລະຫວ່າງຝ່າຍພວກເຂົາກັບຝ່າຍ ຊະດ໌ ອິບນູ ມຸອາຊ, ຄືດັງທີ່ ອັບດຸລລໍຫ໌ ອິບນູ ອຸໄບ ອິບນຸ ຊະລູລ ເຄີຍເຮັດໃຫ້ບະນີ “ກອຍນຸກໍ່” ທ່ານຣໍຊູລລູລລໍຫ໌ **ﷺ** ໄດ້​ຮັບ​ເອົາ​ການ​ສະ​ເຫນີ ​ແລະ ​ເອີ້ນ ຊະດ໌ ອິບນູ ມຸອາຊ ໃຫ້ເຂົ້າມາພົບ ເມື່ອຊະດ໌ ອິບນູ ມຸອາຊເຂົ້າ​ມາ​ຈຶ່ງໄດ້ພິພາກສາ​ຕັດ​ສິນ​ໂທດ​ປະ​ຫານ​ຊີ​ວິດ ນັກຮົບຍິວ ສ່ວນ​ລູກ​ຫລານ​ກໍ​ໃຫ້​ຕົກເປັນສະເລີຍເສິກ ແລະ ຊັບສິນໄດ້ຖືກແບ່ງອອກເປັນສ່ວນໆ, ທ່ານຣໍຊູລລູລລໍຫ໌ **ﷺ** ກ່າວກັບຊະດ໌ ອິບນູ ມຸອາຊ ວ່າ:

**قَضَيْتَ بِحُكْمِ اللهِ**

**“ທ່ານ​ໄດ້​ຕັດ​ສິນໃຫ້ເປັນໄປຕາມບົດບັນຢັດຂອງອັລລໍຫ໌ ﷻ ແລ້ວ”1**

ເພື່ອປະຕິບັດຕາມຄຳຕັດສິນ ເພາະສະນັ້ນ, ຈຶ່ງມີການກັກກັນຊາວຍະຮູດ ແລະ ໄດ້ຂຸດຄັນຄູຂຶ້ນຢູ່ໃນເມືອງມາດີນະຫ໌ ພວກເຂົາໄດ້ຖືກນໍາມາເປັນກຸ່ມໆ ແລະ​ມີ 400 ຄົນ​ທີ່​ຖືກ​ປະຫານ​ຊີວິດ, ບາງ​ທັດສະນະບອກ​ວ່າ​ມີ​ຫລາຍ​ກວ່ານັ້ນ2 ແລະ ມີ​ຜູ້​ທີ່​ປ່ຽນ​ໃຈມາ​ເຫລື້ອມ​ໃສ​ຮັບເປັນ​ອິດສະລາມ3 ແລະ ​ຜູ້​ທີ່​ໄດ້​ຮັບ​ການ​ປົກ​ປ້ອງ​ໂດຍ​​ຊໍຮາ​ບະຫ໌ ເຊິ່ງພວກເຂົາຈະ​ບໍ່​ຖືກ​ປະຫານຊີວິດ4 ສໍາລັບຊັບສິນຂອງບະນີ “ນະດີ້ຣ”ໄດ້ຖືກຈັດສັນປັ່ນສ່ວນໃນບັນດາຊາວມຸດສະລິມ.

**12.6 ການລົງໂທດ ຍິວ ບະນິ “ກຸຣອຍເຊາະຫ໌”**

ການລົງໂທດທີ່ **ບະນິ “ກຸຣອຍເຊາະຫ໌”** ໄດ້ຮັບນັ້ນແມ່ນ ການລົງໂທດທີ່ຮ້າຍແຮງ. ​ແຕ່​ຄວາມ​ຮູ້ສຶກ​ນັ້ນ​ໄດ້​ຫາຍ​ໄປ​ ເມື່ອ​​ເບິ່ງ​ມັນ​ດ້ວຍ​ຈິດ​ໃຈ​ທີ່​ຍຸດຕິ​ທຳ ​ແລະ ບໍ່​ລຳອຽງ ຈາກສະຖານະການຕ່າງໆທີ່ເກີດຂຶ້ນ;

1.ອ້າງແລ້ວ ອັລມັຊດັຣ ອັສຊາບິກ ໃນບົດ ແລະ ພາກດຽວກັນ

2.ຈາກການລາຍງານຕ່າງໆ ທີ່ລະບຸຈຳນວນຜູ້ຖືກປະຫານຊີວິດ ເບິ່ງໃນໜັງສືຂອງ ອິບນຸ ຮາຈະຣີນ ຟັດຮູລບາຣີ ເລັ່ມ 7 ໜ້າ 414 ເບິ່ງໜັງສືຂອງ ມະຫ໌ດີ ຣໍ່ຊະກັລລໍຮິ ອັສຊີເຣາະຫ໌ ອັນນະບະວີຍະຫ໌ ໜ້າ 461

3.ຊໍຮິ້ຫ໌ ອັລບຸກຄໍຣີ ບົດອັລມະກໍຊີ ພາກຫະດິຊ ບະນີນະດີ້ຣ ເລກທີ່ 14

4.ຊີເຣາະຫ໌ ອິບນຸ ຮີຊາມ ເລັ່ມ 3 ໜ້າ 261 - 263

1. ການລະເມີດສັນຍາຂອງ ບະນີ ກຸຣອຍເຊາະຫ໌ໄດ້ປະກົດຂຶ້ນຫຼັງຈາກການຮັບຮູ້ການລົງໂທດຕໍ່ກຸ່ມຍະຮູດຕ່າງໆ ກ່ອນທີ່ມັນຈະເກີດຂຶ້ນກັບເຂົາເຈົ້າ ທັ້ງນີ້ຍ້ອນວ່າບະນີ ກອຍນຸກໍ່ ແລະ ບະນີ ນະດີ້ຣໄດ້ຮັບໂທດດ້ວຍເຫດຈາກການລະເມີດສັນຍາຂໍ້ຕົກລົງ ແລະ​ ເປັນ​ການ​ເຕືອນ​ໃຫ້​ລະ​ມັດ​ລະ​ວັງ​ບໍ່​ໃຫ້​ເຮັດ​ແນວ​ນັ້ນ​ ແຕ່ພວກເຂົາບໍ່ໄດ້ຮັບຜົນປະໂຫຍດຈາກເຫດການດັ່ງກ່າວບໍ່ໄດ້ນໍາມາໃຊ້ເປັນບົດຮຽນ ດັ່ງນັ້ນ ການລົງໂທດຕໍ່ຜູ້ທີ່ໄດ້ຮັບການຕັກເຕືອນຢູ່ເລື້ອຍໆຊ້ຳໆໃຫ້ລະມັດລະວັງ ມັນຕ້ອງໜັກກວ່າຜູ້ທີ່ຖືກເຕືອນພຽງແຕ່ຄັ້ງດຽວ

2. ບະນີ ກຸຣອຍເຊາະຫ໌ພວກເຂົາເຈົ້າໄດ້ທໍາລາຍສັນຍາສອງເທື່ອດ້ວຍກັນ

**- ການກະທໍາຜິດຄັ້ງທໍາອິດ** ບໍ່ສົນໃຈຂໍ້ຕົກລົງທີ່ເຮັດກັບຊາວມຸດສະລິມ ກ່ຽວ​ກັບ​ການ​ຮ່ວມ​ມື​ປ້ອງ​ກັນ​ເມືອງມາດີນະຫ໌ ຫາກມີສັດຕູມາບຸກລຸກໂຈມຕີ

**- ການກະທໍາຜິດຄັ້ງທີສອງ** ມັນເປັນການກະທໍາຜິດທີ່ຮ້າຍແຮງກວ່າຄັ້ງທໍາອິດ ເນື່ອງຈາກວ່າບໍ່ພຽງແຕ່ພວກເຂົາບໍ່ຮູ້ ແລະ ປະຕິເສດທີ່ຈະຮ່ວມມືໃນການປົກປ້ອງເມືອງມາດີນະຫ໌ ຍິ່ງໄປກວ່ານັ້ນ, ພວກເຂົາຍັງສະຫນັບສະຫນູນສັດຕູ ແລະ ຮ່ວມມືໃນການໂຈມຕີຊາວມຸດສະລິມ. ດັ່ງນັ້ນ, ການລົງໂທດຈຶ່ງລວມເອົາການກະທໍາຜິດທັງສອງຢ່າງເຂົ້າກັນ ຊຶ່ງ​ເປັນ​ຄວາມ​ຮ້າຍ​ແຮງ ​ແລະ ເຈັບ​ປວດ​ຫລາຍ​ກວ່າ​ຄົນ​ທີ່​ເຮັດ​ຜິດ​ພຽງ​ຂໍ້​ດຽວ

3. ການລະເມີດສັນຍາຂອງບະນີ ກຸຣອຍເຊາະຫ໌ ເກີດຂຶ້ນໃນຂະນະທີ່ຊາວມຸດສະລິມຢູ່ໃນສະຖານະການທີ່ຄັບຂັນຍຸ່ງຍາກ ຖ້າຫາກບໍ່ແມ່ນການດູແລເອົາໃຈໃສ່ຂອງອັລລໍຫ໌ ﷻ ແລະ ການຊ່ວຍເຫຼືອຂອງພຣະອົງທີ່ຕໍ່ຜູ້ສັດທາແລ້ວ ເຫດການຮ້າຍແຮງຈະເກີດຂຶ້ນກັບຊາວມຸດສະລິມແນ່ນອນ ສໍາລັບເຫດຜົນນີ້ ການລົງໂທດຂອງບະນີ ກຸຣອຍເຊາະຫ໌ສິ່ງ​ທີ່​ເຂົາ​ເຈົ້າ​ໄດ້​ຮັບນັ້ນ ​ແມ່ນ​ເໝາະ​ສົມ​ ແລະ​ ສົມ​ຄວນ​ກັບ​ສິ່ງ​ທີ່​ເຂົາ​ເຈົ້າ​ໄດ້​ວາງ​ແຜນ ແລະ ​ການ​ລົງ​ໂທດຈຶ່ງເປັນສິ່ງດຽວກັບ​ທີ່​ເຂົາ​ເຈົ້າ​ໄດ້​ຄິດເອົາໄວ້

4. ເມື່ອ ຊະດ໌ ອິບນູ ມຸອາຊ (ຣດ) ລາວເປັນຜູ້ອອກຄໍາຕັດສິນລົງໂທດຕໍ່ ບະນີ ກຸຣອຍເຊາະຫ໌ ​ທີ່​​ເຮັດ​ຜິດ​ບໍ່​ຖືກ​ຕ້ອງ ຖື​ວ່າ​ເປັນ​ກົດ​ຫມາຍ​ ແລະ ​ລະ​ບຽບ​ການ​ຂອງອັລລໍຫ໌ ﷻ ທີ່ກໍາໜົດໄວ້​, ​ໂດຍທ່ານ​ສາດ​ສະ​ດາ​ **ﷺ** ໄດ້ຢືນຢັນເລື່ອງນີ້ເມື່ອລາວເວົ້າກັບຊະດ໌ ວ່າ:

**قَضَيْتَ بِحُكْمِ اللهِ**

**“ທ່ານ​ໄດ້​ຕັດ​ສິນໃຫ້ເປັນໄປຕາມບົດບັນຢັດຂອງອັລລໍຫ໌ (ຊຸບຮານະຮູ ຕະອາລາ) ແລ້ວ”**

*ແລະ ໃຜສາມາດຈະຕັດສິນຢ່າງຍຸດຕິທໍາແລະດີໄປກ່ວາ ອັລລໍຫ໌ (ຊຸບຮານະຮູ ຕະອາລາ) ຊຶ່ງ​ພຣະອົງ​ຮູ້​ດີ​ເຖິງ​ຄວາມ​ຕັ້ງໃຈ​ຂອງ​ຊາວ​ຢູດາ ອັລລໍຫ໌ (ຊຸບຮານະຮູ ຕະອາລາ) ຊົງ​ຮູ້​ເຖິງຄຳຕັດສິນ​ໂທດ​ທີ່​ເໝາະ​ສົມ​ກັບ​ອາດຊະຍາກຳ​ທີ່​ເຂົາ​ເຈົ້າ​ໄດ້​ກໍ່ຂຶ້ນ ແລະ ບໍ່ມີສິດທີ່ຈະຄັດຄ້ານຄໍາຕັດສິນຂອງຜູ້ພິພາກສາທີ່ດີທີ່ສຸດ ອັລລໍຫ໌ (ຊຸບຮານະຮູ ຕະອາລາ) ໂດຍການຈັດການຢ່າງເດັດຂາດກັບພວກເຂົາ ຍະຮູດ ບະນີ “ກຸຣອຍເຊາະຫ໌”​ ບະນີ “ກອຍນຸກໍ່” ແລະ ບະນີ “ນະດີ້ຣ” ໄດ້​ອົບ​ພະຍົບອອກໄປ ເຮັດ​ໃຫ້​ຊາວ​ມຸດ​ສະ​ລິມ​ທີ່ຢູ່ເມືອງມະດີນະຫ໌ ຮູ້ສຶກ​ສະບາຍ​ໃຈ ​ໂດຍ​ບໍ່​ຈຳ​ເປັນ​ຕ້ອງ​ເຝົ້າ​ລະວັງ​ສັດຕູ​ທີ່​ລໍຖ້າ​ໂອກາດ​ເພື່ອທຳ​ການ​ໂຈມ​ຕີ​ຊາວ​ມຸດ​ສະ​ລິ​ມຢູ່​ສະເໝີ.*

# **13. ທ່າທີຂອງທ່ານຣໍຊູລ ﷺ ຕໍ່ພວກຍະຮູດ ທີ່ ຄອຍບັຣ**

ຫຼັງ​ຈາກ​ທີ່​ຊາວ​ຢິວ (ຢາ​ຮູດ​) ໄດ້​ຖອນຕົວ​ອອກໄປ​ຈາກເມືອງມາດີນະຫ໌ **ເມືອງຄອຍບັຣ**ກາຍເປັນສູນກາງຂອງຍະຮູດໃນແຫຼມຄາບສະມຸດອາຣັບ. ບັນດາຜູ້ນໍາຂອງກຸ່ມຕ່າງໆຂອງຍະຮູດ ທີ່ຫນີຈາກ ເມືອງມາດີນະຫ໌ ຈຶ່ງໄປຢູ່ທີ່ເມືອງຄອຍບັຣ ພວກເຂົາໄດ້ເລີ່ມວາງແຜນທີ່ຈະຈັດການກັບສາສະໜາອິດສະລາມ ​ຈຶ່ງ​ຄິດ​ທີ່​ຈະ​ເຮັດ​ສົງຄາມ​ເພື່ອ​ທຳລາຍເມືອງມາດີນະຫ໌ ໂດຍຕັ້ງໃຈທີ່ຈະ​ໂຈມ​ຕີ​ຊາວ​ມຸດ​ສະ​ລິມ​ໃນ​ເວລາ​ດຽວພ້ອມໆກັນ

ເຫດການນີ້ເກີດຂຶ້ນຫຼັງຈາກທີ່ທ່ານສາດສະດາ ໄດ້ເຮັດສັນຍາ​ຂໍ້​ຕົກລົງ​ປະ​ນີປະນອມ​ກັບ​ພວກກຸເຣຊ ທີ່ກຸ່ມບ້ານ ຮຸໄດບີຍະຫ໌, ​ແລ້ວ​ຫຼັງຈາກນັ້ນຈຶ່ງມຸ່ງ​ໜ້າ​ໄປ​ຍັງເມືອງຄອຍບັຣ, ​ໃນ​ປີ​ທີ 7, ກອງກຳລັງ​ຊາວ​ມຸດ​ສະ​ລິ​ມ​ໄດ້​ປິດ​ລ້ອມເມືອງຄອຍບັຣ ແລະ ເຮັດການພິຊິດເມືອງຄອຍບັຣ ໂດຍ​ການ​ເຂົ້າ​ໄປ​ຈັດ​ການ​ກັບປ້ອມປາການແຕ່ລະປ້ອມ​ ຫຼັງ​ຈາກທີ່ມີ​ການ​ສູ້​ຮົບ​ຢ່າງ​ຮຸນ​ແຮງ​ໃນທີ່ສຸດ, ຊາວຢິວໄດ້ຍອມຈໍານົນແລະ ຍອມປະຕິບັດຕາມຄໍາຕັດສິນຂອງທ່່ານຣໍຊູລລຸລລໍຫ໌. ໂດຍໃຫ້​ເຂົາ​ເຈົ້າ​ຖອນ​ຕົວ​ອອກ​ຈາກ ເມືອງຄອຍບັຣ1 ແຕ່​ຍ້ອນວ່າເມືອງຄອຍບັຣ ເປັນເມືອງອຸດົມສົມບູນທາງດ້ານກະສິກໍາ ແລະ ການຄ້າ ແລະຊາວມຸດສະລິມບໍ່ສາມາດໄປສ້າງຕັ້ງການຕັ້ງຖິ່ນຖານຢູ່ແທນທີ່ພວກຍະຮູດໄດ້. ເນື່ອງຈາກວ່າມີພາລະກິດໃນການຊ່ວຍເຜີຍແຜ່ສາດສະຫນາ ແລະ ຕໍ່ສູ້ເພື່ອປົກປ້ອງສາດສະຫນາ

ດ້ວຍ​ເຫດ​ນີ້, ທ່ານ​ຈຶ່ງ​ຍອມ​ໃຫ້​ຊາວ​ຢິວ​ຢູ່​ ແລະ​ ເຮັດການກະເສດ​ຕາມ​ຄຳ​ຂໍ​ຂອງ​ພວກເຂົາ ໂດຍເຄິ່ງຫນຶ່ງຂອງຜົນຜະລິດຕ້ອງໄດ້ຮັບການແບ່ງປັນໃຫ້ກັບຊາວມຸດສະລິມ2

1.ຈາກການພີຊິດເມືອງຄອຍບັຣ ເບີງໃນໜັງສຶຊີເຣາະຫ໌ ອິບນຸ ຮີຊາມ ເລັ່ມ 3 ໜ້າ 378 ແລະໜ້າຫຼັງຈາກນັ້ນ

2.ຊໍຮີ້ຫ໌ ອັລບຸກຄໍຣີ້ ບົດທີ່ວ່າດ້ວຍເລື່ອງສົງຄາມພາກທີ່ວ່າດ້ວຍການປະຕິບັດກັບຊາວຄອຍບັຣຂອງທ່ານນະບີ ເລັ່ມທີ່ 40 ຊໍຮີ້ຫ໌ ມຸສລິມບົດທີ່ວ່າດ້ວຍເລື່ອງອັລມຸຊາກໍ້ຕຸ ພາກອັລມຸຊາກໍ້ຕຸອັລມຸອາມະລະຕິ(ຜົນປະໂຫຍດຮ່ວມກັນໃນສ່ວນອິນທະຜາລັມແລະພືດຜົນ

ແລະ ຊາວມຸດສະລິມມີສິດທີ່ຈະໃຫ້ອອກຈາກພື້ນທີ່ເຮັດກະສິກໍາເພາະປູກເມື່ອມີຄວາມຈໍາເປັນ ຊາວຍະຮູດ ສືບຕໍ່ອາໄສຢູ່ທີ່ນັ້ນເລື່ອຍມາຕະຫຼອດ ຈົນຮອດຍຸກສະໄໝຂອງທ່ານ *ອຸມັຣ ອິບນຸ ຄ໋ອດຕອບ ຣໍດິຍັລລໍຮຸ ອັນຮູ* ໂດຍທ່ານຕ້ອງການ​ຢາກ​ໃຫ້​ຊາວ​ຢິວ​ອອກໄປເນື່ອງ​ຈາກມີ​ຄວາມ​ຈຳເປັນ

ຫຼັງຈາກການພິຊິດເມືອງຄອຍບັຣໄດ້ແລ້ວ ຊາວຍະຮູດທີ່ເຫລືອໃນຄາບແຫຼມສະມຸດອາຣັບໄດ້ຕົກມາຢູ່ພາຍໃຕ້ການປົກຄອງຂອງທ່ານສາດສະດາ, ເຊັ່ນ “**ຍະຮູດ ຟະດັກ” “ຍະຮູດ ໄຕມາອ໌” ແລະ ຍະຮູດ ກຸຣໍ** ການປະຕິບັດໄດ້ເຮັດຄືກັບຍະຮູດທີ່ເມືອງຄອຍບັຣ1

ຊາວຢິວ (ຍະຮູດ) ສາມາດອາໄສຢູ່ໃນມາດິນະຫ໌ ແລະ ຄາບແຫຼມສະມຸດອາຣັບໄດ້ຢ່າງສະຫງົບແລະ ຄວາມປອດໄພ ຖ້າພວກເຂົາປະຕິບັດຕາມຄໍາສັນຍາທີ່ໃຫ້ໄວ້ຕໍ່ຊາວມຸດສະລິມຢ່າງຄົບຖ້ວນສົມບູນ ແລະ ສະແດງເຈດຕະນາທີ່ດີຢ່າງຈະແຈ້ງ ແຕ່ຍ້ອນຄວາມອິດສາ ແລະ ຄວາມໂກດແຄ້ນທີ່ມີຕໍ່ທ່ານສາດສະດາ, ຜູ້ທີ່ມີຄວາມເມດຕາ, ຜູ້ມີກຽດ ແລະ ສາສະໜາອິດສະລາມຍັງເຮັດໃຫ້ເຂົາເຈົ້າບໍ່ສາມາດເຫັນຄວາມຈິງໃນເລື່ອງຕ່າງໆ ຕັ້ງແຕ່ວິນາທໍາອິດຂອງການຕິດຕໍ່ກັບທ່ານສາດສະດາ ຈົນວິນາທີສຸດທ້າຍ

ທ່ານຍິງຊໍຟີຍະຫ໌ ບິນຕິ ຮຸໄຍ ອິບນຸ ອັຄຕ໊ອບ ໄດ້ກ່າວວ່າ: **ຫຼັງຈາກເຂົ້າຮັບອິສລາມ ແລະແຕ່ງງານກັບທ່ານສາດສະດາ ﷺ ຮຸໄຍ ອິບນຸ ອັຄຕ໊ອບ** **ພໍ່ຂອງນາງ ແລະ ອ້າຍນ້ອງຂອງນາງ, ອະບູ ຍາຊິຣ ອິນນຸ ອັຄຕ໊ອບ, ໄດ້ມາຫາທ່ານສາດສະດາທີ່ມາດີນະຫ໌ ຕໍ່ມາທັງສອງຄົນກໍກັບຄືນມາ, ໃນສະພາລເມື່ອຍລ້າ ແລະ ໝົດແຮງ ຕີນ​ຂອງ​ເຂົາ​ເຈົ້າ​ທັງ​ສອງ​ບໍ່​ສາ​ມາດ​ຮອງ​ຮັບ​ຕົນ​ເອງ​ໄດ້ ອັນເນື່ອງຈາກການປະຈັກ​​ໄດ້​ວ່າທ່ານ​ສາດ​ສະ​ດາ ﷺ ນັ້ນ​ເປັນ​ນະບີ ​ທີ່​ແທ້​ຈິງ.**

ທ່ານຍິງຊໍຟີຍະຫ໌ ໄດ້ເວົ້າອີກວ່າ: ຂ້ອຍໄດ້ຍິນລຸງ ອະບູ ຍາຊິຣ ເວົ້າກັບຮຸໄຍ ພໍ່ຂອງຂ້ອຍເວົ້າວ່າ:

**ລາວແມ່ນ ນະບີແມ່ນບໍ?**

ຮຸໄຍ ກ່າວຕອບວ່າ:

**ແມ່ນແລ້ວ,ຂໍສາບານຕໍ່ອັລລໍຫ໌ ຊຸບຮານະ ຮູວະຕະ ອາລາ**

ອະບູ ຍາຊິຣ ເວົ້າວ່າ:

ເຈົ້າຮູ້ຈັກລາວ ແລະ ຢືນຢັນວ່າລາວເປັນສາດສະດາບໍ?

ຮຸໄຍ ກ່າວຕອບວ່າ:

**ຂ້ອຍສາມາດຢືນຢັນໄດ້**

ອະບູ ຍາຊິຣ ຖາມຕື່ມວ່າ:

**ໃນຫົວໃຈຂອງທ່ານຄິດແນວໃດກັບລາວ?**

ຮຸໄຍ ກ່າວຕອບວ່າ:

**ເປັນສັດຕູຂອງຂ້ອຍ. ຂໍສາບານຕໍ່ອັລລໍຫ໌ ຊຸບຮານະ ຮູວະຕະ ອາລາ ວ່າ​ຄວາມ​ເປັນ​ສັດຕູ​ຈະ​ຍັງ​ຄົງ​ຢູ່​ຕະ​ຫຼອດ​ທີ່​ຂ້າ​ພະ​ເຈົ້າ​ມີ​ຊີ​ວິດ​ຢູ່**​**2**

ຮຸໄຍ ເປັນສັດຕູທີ່ໂຫດຮ້າຍໃນທຸກເລື່ອງທີ່ກ່ຽວຂ້ອງກັບທ່ານຣໍຊູລລຸລລໍຫ໌ **ﷺ** ເມື່ອອັລລໍຫ໌ ﷻ ຊົງສັ່ງໃຫ້ຈັບກຸມຕົວເຂົາພ້ອມກັບຍະຮູດ **ບະນີ “ກຸຣອຍເຊາະຫ໌”**. ແລະ ​ໃນ​ຂະ​ນະ​ທີ່​ຖືກ​ນໍາ​ຕົວໄປ​ເພື່ອປະຫານ​, ທ່ານຣໍຊູລລຸລລໍຫ໌ ໄດ້​ເຫັນຮູໄນ ທ່ານຈຶ່ງ​ເວົ້າ​ວ່າ:

**أما والله مالمت نفسي في عداوتك ولكنه من يخذل الله يخذل**

“**ຂ້າພະເຈົ້າສາບານຕໍ່ອັລລໍຫ໌ ﷻ ວ່າ ຂ້ອຍ (ມຸຮໍາມັດ) ບໍ່ໄດ້ຕໍານິຕິຕຽນຕົນເອງສໍາລັບການເປັນສັດຕູກັບທ່ານ ແຕ່ທະວ່າໃຜຜູ້ໃດທອດຖິ້ມ ອັລລໍຫ໌ ﷻ ລາວຈະຖືກປະຖິ້ມແນ່ນອນ”3**

**ທ່ານກໍ່ຊາລີ ຣໍຫິມາຮຸລລໍຫ໌ 4** ໄດ້ກ່າວ​ເຖິງເຫດຜົນ​ຂອງ​ການ​ເປັນ​ສັດຕູ​ຂອງ​ຊາວ​ຢູດາ (ຢິວ) ​ຕໍ່​ຊາວ​ມຸດ​ສະ​ລິມ:

**ແທ້ຈິງ ມີຄໍາອະທິບາຍສໍາລັບເຫດການນີ້: ຄືຄວາມສຳພັນຂອງພວກ ຍະຮູດ ຕໍ່ສາສະຫນາຂອງເຂົາເຈົ້າໄດ້ຖືກທໍາລາຍຂາດສະບັ້ນລົງ ແລະ ວິທີທາງໃນການດໍາເນີນຊີວິດບໍ່ໄດ້ເຊື່ອມໂຍງຕິດຕໍ່ກັບມໍລະດົກແຫ່ງຟາກຟ້າ (ປື້ມຂອງພະເຈົ້າ) ອີກຕໍ່ໄປ, ເຂົາເຈົ້າບໍ່ໃຫ້ຄວາມສໍາຄັນ ບໍ່ສົນໃຈຕໍ່ສິ່ງທີ່ຢູ່ໃກ້ຄຽງກັບ “ອະກີດະຕຸດເຕົາຮີດ” (ຫຼັກການເອກະພາບ) ຫຼືຂໍ້ກໍານົດຕ່າງໆທີ່ມີຢູ່ໃນຄຳພີເຕົາຣອດ ແລະ ຫຼັກອະກີດະຫ໌ທີ່ມີໄດ້ປາກົດຢູ່ຕໍ່ຫນ້າ ພວກເຂົາເຈົ້າໃຊ້ອາລົມເປັນໃຫຍ່ ແລະ ຮັກທີ່ຈະຍຶດຕິດກັບສິ່ງທີ່ເຂົາເຈົ້າຮັກຕະຫຼອດໄປ ໃນຈຸດນີ້ ເຂົາເຈົ້າສົງໄສຄຸນຄ່າຂອງອັລກຸຣອານ ການອີມານ(ສັດທາ) ທີ່ໄດ້ກ່າວໄວ້**

1.ອັລບະລາຊີຣີ ໃນໜັງສືຟຸຕູ້ລອັລບຸລດານ ໜ້າ 42 – 47 ອິບນຸ ກອຍຍິມ ຊາດັລມະອາດ ເລັ່ມ 1 ໜ້າ 405

2.ຊີເຣາະຫ໌ ອິບນຸ ຮີຊາມ ເລັ່ມ 2 ໜ້າ 140-141 ລາຍງານເລື່ອງນີ້ຈາກ ອິບນິ ອິສຮາກ

3.ເຣາະຫ໌ ອິບນຸ ຮີຊາມ ເລັ່ມ 3 ໜ້າ 260 ອັຊຊີເຣາະຫ໌ ອັລນະບະວີຍະຫ໌ ຂອງອິບນີ ກະຊີ້ຣ ເລັ່ມ 3 ໜ້າ 239 ລາຍງານອິບນິ ອິສຮາກ

4.ຟິກຮຸສ ຊີເຣາະຫ໌ ໜ້າ 261-262

**ແລະ​ ເມື່ອ​ໄດ້​ຖືກກ່າວ​ກັບ​ພວກ​ເຂົາເຫຼົ່ານັ້ນວ່າ, ຈົ່ງສັດທາເຊື່ອຕໍ່ສິ່ງທີ່ອັລລໍຫ໌ ໄດ້ຊົງປະທານລົງມາເຖີດ. ພວກເຂົາເຈົ້າກໍ່ເວົ້າວ່າ: ເຮົາກຳລັງສັດທາ​ເຊື່ອຕໍ່​​ສິ່ງ​ທີ່​ໄດ້ຖືກປະທານ​ລົງມາແກ່ເຮົາຢູ່ແລ້ວ ແລະ ພວກເຂົາບໍ່ເຊື່ອໃນສິ່ງອື່ນຈາກນັ້ນ ເຖິງແມ່ນວ່າມັນເປັນຄວາມຈິງ ໂດຍຢືນຢັນສິ່ງທີ່ມີຢູ່ກັບພວກເຂົາ (ມຸຮໍາມັດ) ຈົງກ່າວເຖີດວ່າ ເພາະເຫດໃດ ແຕ່ກ່ອນພວກທ່ານຈຶ່ງໄດ້ຂ້າ ນະບີຂອງອັລລໍຫ໌ ຖ້າຫາກພວກທ່ານເປັນຜູ້ເຊື່ອສັດທາ?** (ອັລ-ບະກໍເຣາະຫ໌ : 91)

ອັລກໍຊາຣີ້ ເວົ້າວ່າ:

*ຝ່າຍ​ຕ່າງໆ​ຂອງ​ຊາວຍະຮູດ ທີ່​ອາໄສ​ຮ່ວມ​ກັບ​ຊາວ​ອາຣັບ ພວກ​ເຂົາ​ເຈົ້າ​ແມ່ນ​ກຸ່ມກອງໂຈນ​ຮັບຈ້າງທີ່ໃຊ້​ສາສະໜາ​ເປັນ​ເຄື່ອງ​ມື​ເພື່ອ​ໃຫ້ໄດ້​ມາເຊິ່ງ​ການຄວບ​ຄຸມ​ລະບົບ​ເສດຖະກິດ. ເມື່ອຮູ້ສຶກວ່າຄວາມປາຖະຫນາ ແລະ ຄວາມໂລບແມ່ນຄວາມຄິດທີ່ຜິດພາດ, ພວກເຂົາຈຶ່ງກ່າວວ່າກຸ່ມຂອງພວກເຂົາຈະສິ້ນສຸດລົງໂດຍບໍ່ມີສິ່ງເຫຼືອໃດໆ ແລະ​ ໄດ້ເປີດ​ເຜີຍ​ຄວາມ​ບໍ່​ເຊື່ອ​​ທີ່​ຖືກ​ເຊື່ອງ​ໄວ້ອອກມາ​ຢ່າງ​ຈະ​ແຈ້ງ, ແລ້ວມັນກໍ່ຄືການປະຕິເສດສັດທາຕໍ່ອັລລໍຫ໌ ﷻ ແລະ ປະຕິເສດຕໍ່ບັນດາຣໍຊູລຂອງອັລລໍຫ໌ ນັ້ນເອງ.*

# **14. ທ່າທີຂອງທ່ານຣໍຊູລ ﷺ ຕໍ່ພວກ “ນະຊໍຣໍ” (ຄິສຕຽນ)**

ຊາວຄຣິສຕຽນທີ່ອາໄສຢູ່ໃນແຫຼມສະມຸດອາຣັບມີຈໍານວນໜ້ອຍ ຊາວ​ຄຣິດ​ສະ​ຕຽນ​ໄດ້​ເຕົ້າ​ໂຮມ​ກັນ​ຢູ່​ເມືອງນັຈຣອນ ເຊິ່ງມີຊົນເຜົ່າອາຣັບບາງເຜົ່າທີ່ຢູ່ຕິດກັບປະເທດຊີເຣຍ(ຊາມ) ໄດ້ເຂົ້າຮັບນັບຖືເປັນຄຣິສຕຽນ ເພາະ​ວ່າ​ ພວກເຂົາ​ຢູ່​ໄກ​ຈາກ​ການ​ແຕ່ງ​ຕັ້ງ​ນະບີ​ໃນຊ່ວງ​ປີ​ທຳອິດ ​ແລະ ​ບໍ່​ໄດ້​ປະກົດ​ວ່າ​ມີ​ຄວາມ​ຂັດ​ແຍ່ງ​ກັນ​ລະຫວ່າງ​ເຂົາ​ເຈົ້າ​ກັບ​ຊາວ​ມຸດ​ສະ​ລິມແຕ່ຢ່າງໃດ

ກະສັດຂອງເອທິໂອເປຍ ລາວເປັນຄຣິສຕຽນມີຈິດໃຈທີດີ ເຂົາເຈົ້າມີຄວາມເມດຕາຕໍ່ຊາວມຸດສະລິມທີ່ໄດ້ອົບພະຍົບໄປຢູ່ທີ່ນັ້ນ ແລະ ມີຄວາມຍຸດຕິທຳ ຫຼັງຈາກອິດສະລາມມີຄວາມເຂັ້ມແຂງຂຶ້ນ ພາຍຫຼັງຈາກການພິຊິດເມືອງຄອຍບັຣ ແລະ ເມືອງມັກກະຫ໌ແລ້ວ ທ່ານຣໍຊູລລຸລລໍຫ໌ **ﷺ**ໄດ້ເລີ່ມເຜີຍແຜ່ສາສະໜາອິດສະລາມໄປທົ່ວແຫຼມສະມຸດອາຣັບ ແລະ ເຂດອ້ອມຂ້າງ, ທ່ານຣໍຊູລລຸລລໍຫ໌ **ﷺ** ໄດ້ເລີ່ມສົ່ງຂໍ້ຄວາມໄປຫາບັນດາກະສັດຂອງເມືອງຕ່າງໆ ຮຽກຮ້ອງ​ເຊີນຊວນໃຫ້​ບັນດາ​ຜູ້​ນຳເຂົ້າ​ຮັບ​ສາສະໜາ​ອິດສະ​ລາມ ແລະນີ້ແມ່ນຈຸດເລີ່ມຕົ້ນຂອງການຕໍ່ສູ້ກັບຊາວຄຣິດສະຕຽນ

## **14.1 ຄຣິສຕຽນ ເມືອງນັຈຣອນ**

ທ່ານຣໍຊູລລຸລລໍຫ໌ **ﷺ** ໄດ້ສົ່ງສານຂໍ້ຄວາມໄປຫາ **“ອັຊກໍຟ”** ຜູ້ນໍາແຫ່ງເມືອງນັຈຣອນ ເພື່ອຮຽກຮ້ອງເຊີນຊວນໃຫ້ເຂົ້າ​ຮັບ​ສາສະໜາ​ອິດສະ​ລາມ ເຈົ້າແຂວງນັຈຣອນ ໄດ້ປຶກສາຫາລືກັບຄະນະທີ່ປຶກສາ ໂດຍ​ໄດ້​ສົ່ງ​ຄະນະ​ຜູ້​ແທນ​ໄປ​ເຈ​ລະ​ຈາ​ກັບ​ທ່ານສາດສະດາມຸຮຳມັດ ແລະ​ ​ໄປ​ສືບ​ສວນ​ເລື່ອງ​ທັງ​ຫມົດ​ ​ເມື່ອ​ຄະນະ​ຜູ້​ແທນ​ໄດ້​ໄປ​ພົບ​ປະ​ກັບ​ທ່ານຣໍຊູລລຸລລໍຫ໌ **ﷺ** ແລະ ເຈລະຈາກ່ຽວກັບປະເດັນບັນຫາຕ່າງໆ ທ່ານຣໍຊູລລຸລລໍຫ໌ **ﷺ** ໄດ້ຕອບຄໍາຖາມກ່ຽວກັບບັນຫາເຫຼົ່ານັ້ນ ຈົນກະທັ່ງພວກເຂົາຖາມກ່ຽວກັບທ່ານສາດສະດາ ອີຊາ ອະໄລຮິສສະລາມ, ທ່ານສາດສະດາ **ﷺ** ໄດ້ກ່າວວ່າ:

**ماعندي فيه شيئ يومي هذا**

**ຂ້ອຍຍັງບໍ່ມີຄໍາຕອບກ່ຽວກັບລາວ (ອິຊາ) ໃນມື້ນີ້ ...**

ໃນຕອນເຊົ້າມື້ຕໍ່ມາ, ທ່ານສາດສະດາ **ﷺ** ໄດ້ໄປຫາພວກເຂົາ ແລະ ອັລລໍຫ໌ ﷻ ໄດ້ປະທານຄໍາຕອບລົງມາໃຫ້ແກ່ທ່ານໃນເລື່ອງກ່ຽວກັບທ່ານນະບີອີຊາ ອະໄລຮິສສະລາມ, ດັງດຳລັດຂອງອັລລໍຫ໌ ﷻ ທີ່ວ່າ:

**ແທ້ຈິງ ອຸປະມາອີຊາ ນະທີ່ອັລລໍຫ໌ ອຸປະໄມດັ່ງອາດໍາ ພຣະອົງຊົງບັງເກີດເຂົາຂຶ້ນມາຈາກດິນ ຕໍ່​ມາພຣະອົງ​ໄດ້ຊົງປະກາສິດແກ່​ເຂົາວ່າ​ ເຈົ້າ ຈົ່ງເປັນ! ແລ້ວ​ເຂົາ​ກໍ່ເປັນຂຶ້ນມາ** (ອັລ-ອິມຣານ 3 : 59)

ແຕ່ຊາວຄຣິດສະຕຽນບໍ່ຍອມຮັບຂໍ້ເທັດຈິງກ່ຽວກັບທ່ານນະບີອີຊາ ອະໄລຮິສສະລາມ, ທ່ານຣໍຊູລລຸລລໍຫ໌ **ﷺ** ຈຶ່ງໃຫ້ພວກເຂົາເຮັດການດຸອາອ໌ສາບແຊ່ງກັນ (ມຸບາຮາລະຫ໌) ຕາມຂໍ້ເທັດຈິງທີ່ມີຢູ່ໃນອາຍະຫ໌ທີ່ 2 ແຕ່ຄະນະຜູ້ແທນຂອງເມືອງນັຈຣອນ ຢ້ານວ່າການລົງໂທດຈາກການສາບແຊ່ງ (ມຸບາຮາລະຫ໌) ຈະເກີດຂື້ນ, ຈຶ່ງບໍ່ຍອມຮັບຄໍາຂໍຂອງທ່ານຣໍຊູລລຸລລໍຫ໌ **ﷺ** ແລະ ຍອມຕົກລົງທີ່ຈະຈ່າຍຄ່າພາສີຄຸ້ມຄອງ**(ຈິຊຍະຫ໌)** ໃຫ້ ແລະ ກໍານົດຈໍານວນຂອງ(ຈິຊຍະຫ໌) ທີ່ຈະຕ້ອງຈ່າຍໃຫ້ດ້ວຍ, ທ່ານຣໍຊູລລຸລລໍຫ໌ **ﷺ** ຈຶ່ງໄດ້ສົ່ງຂໍ້ຄວາມພ້ອມກັບຄະນະຜູ້ແທນເພື່ອສົ່ງມັນໃຫ້ກັບຜູ້ປົກຄອງຂອງເມືອງນັຈຣອນ, ໂດຍລະບຸຈໍານວນຈິຊຍະຫ໌ ທີ່ຈະຕ້ອງຈ່າຍເປັນ “**ຮຸລລະຫ໌”** (ເສື້ອຄຸມຍາວ) 2,000 ຊຸດຕໍ່ປີ ເມື່ອຄະນະຜູ້ແທນເດີນທາງມາຍັງເມືອງນັຈຣອນ ໄດ້ພຽງໄລຍະເວລາໜຶ່ງ **ອັຊຣໍຟ** ຜູ້ປົກຄອງຂອງເມືອງນັຈຣອນ, ໄດ້ເປັນຫົວຫນ້າຄະນະຜູ້ແທນທີ່ເດີນທາງໄປເມືອງມາດີນະຫ໌ ແລະ ອາໄສຢູ່ກັບທ່ານຣໍຊູລລຸລລໍຫ໌ **ﷺ** ພວກເຂົາເຈົ້າໄດ້ຍິນອັລກຸຣອານທີ່ໄດ້ຖືກປະທານລົງມາໃຫ້ແກ່ທ່ານຣໍຊູລລຸລລໍຫ໌ **ﷺ** ເມື່ອພວກເຂົາເດີນທາງກັບຄືນ ທ່ານຣໍຊູລລຸລລໍຫ໌ **ﷺ** ໄດ້ສົ່ງສານຂໍ້ຄວາມຢືນຢັນຄວາມປອດໄພຕໍ່ສິ່ງທີ່ພວກເຂົາໄດ້ປັບປຸງ ແລະ ສະແດງຄວາມຈິງໃຈຂອງພວກເຂົາ ໄດ້ມີຊາວຄຣິດສະຕຽນ “ນັຈຣອນ” ຈໍານວນຫນຶ່ງເຂົາຮັບ ປ່ຽນໃຈເຫລື້ອມໃສມາເປັນອິດສະລາມກ່ອນທີ່ທ່ານຣໍຊູລລຸລລໍຫ໌ **ﷺ** ຈະເສຍຊີວິດຂອງ1

## **14.2 ຄຣິສຕຽນທາງຕອນພາກເໜືອ**

ກຸ່ມນີ້ແມ່ນເປັນຕົວແທນທີ່ຢູ່ໃນປະເທດໂຣມັນ ແລະ ເປັນຕົວແທນຂອງຊາວອາຫລັບ ທີ່ມີຄວາມສໍາພັນກັບພວກໂຣມັນ ເລີ່ມມີການ​ຕໍ່ສູ້​ກັນ​ຂຶ້ນ​ກັບ​ຊາວ​ມຸດ​ສະ​ລິ​ມ ​ໃນ​ຂະນະ​ທີ່​ຊາວ​ຄຣິສຕຽນ​ໄດ້​ສັງຫານ​ທູດ​ທີ່​ເຮັດໜ້າທີ່ຖືສານອິສລາມໄປເຜິຍແຜ່ ແລະ ​ບາງ​ກຸ່ມ​ໄດ້ເຂົ້າ​ໄປ​ທ້າ​ທາຍ ​ແລະ​ ຍັ່ວຍຸ​ຫນ່ວຍ​ທະ​ຫານ​ທີ່​ສົ່ງ​ໄປເຮັດໜ້າທີ່​ເຜີຍ​ແຜ່​ສາ​ສະ​ຫນາ​ໃຫ້​ເກີດ​ຄວາມ​ໂກດ​2

ດ້ວຍ​ເຫດ​ນີ້, ທ່ານຣໍຊູລລຸລລໍຫ໌ **ﷺ** ຈຶ່ງ​ສົ່ງ​ຕົວ​ແທນ ​ແລະ **ຊາຣໍຍາ** (ກອງ​ກຳລັງທະຫານເຊິ່ງ​ມີ​ຈຳນວນ 5 ຄົນຫາ 300 ຄົນ​) ໄປຍັງຊາວ​ຄຣິດ​ສະ​ຕຽນ​ເພື່ອເປັນການຕອບໂຕ້ໃນ​​ສິ່ງ​ທີ່​ເຂົາ​​ໄດ້​ເຮັດໄວ້ ແລະ​ ເປັນ​ຈຸດ​ເລີ່ມ​ຕົ້ນ​ຂອງ​ການ​ແຜ່​ຂະ​ຫຍາຍ​ຂອງອິສລາມ ພາຍນອກ​ແຫຼມຄາບສະມຸດ​ອາ​ຣາ​ບີ​ ເພື່ອບັນລຸພາລະກິດຂອງການເຜີຍແຜ່ຂ່າວສານຂອງອິສລາມ ໃນປີທີ 8 ຂອງ ຮິຈເຣາະຫ໌, ທ່ານຣໍຊູລລຸລລໍຫ໌ **ﷺ** ໄດ້ສົ່ງກອງກໍາລັງທະຫານ 3,000 ຄົນ ໄປປະເຊີນຫນ້າກັບພວກໂຣມັນ ທີ່ **ມຸອ໌ຕະຫ໌** ໃນຄັ້ງນັ້ນເຮັດໃຫ້ ຜູ້ທີ່ທ່ານຣໍຊູລລຸລລໍຫ໌ ແຕ່ງຕັ້ງໃຫ້ເປັນຜູ້ບັນຊາການທະຫານຄົນທີໜຶ່ງ ຄົນທີສອງ ແລະ ທີສາມ ຕັ້ງແຕ່ກ່ອນອອກຈາກເມືອງມະດີນະຫ໌ ປະຕິບັດໜ້າທີ່ຢ່າງຕໍ່ເນື່ອງເປັນໄປຕາມລຳດັບ ແລະ​ ຜູ້​ບັນຊາ​ການ​ທັງ​ສາມ​ຄົນ​ໄດ້​ຕາຍ​ໄປ​ໃນ​ຖານະ​ທີ່​ເປັນ​ຊາຮີດທັ້ງໝົດ ແລະ ​ໃນ​ປີ​ທີ 9 ທ່ານຣໍຊູລລຸລລໍຫ໌ ມີຄຳ​ສັ່ງ​ໃຫ້​ຊໍຮາ​ບະຫ໌​ເດີນທາງໄປທາງທິດເໜືອກັບທ່ານ ​ໃນ​ນາມ​ຂອງ​ໜ່ວຍ​ທະຫານ **“ອັລ-ອຸຊເຣາະຫ໌”** ຫຼື​ກອງ​ທະຫານ​ສົງຄາມ ຕະບູ໊ກ ໜ່ວຍ​​ທະຫານ **“ອັລ-ອຸຊເຣາະຫ໌”** ເອີ້ນຄວາມນ່າເກງຂາມເປັນຕາຢ້ານ ແລະ ກຽດສັກສີຂອງຊາວມຸດສະລິມໄດ້ກັບຄືນມາ ໂດຍ​ທີ່​ຊາວ​ໂຣມັນ ​ແລະ ​ຊົນ​ເຜົ່າ​ອາຣັບ​ບາງ​ກຸ່ມທີ່ນັບຖື​ສາດສະໜາ​ຄິສຕຽນ ​ບໍ່​ໄດ້​ລຸກ​ຂຶ້ນ​ມາ​ປະ​ເຊີນ​ກັບ​ການ​ຕໍ່​ຕ້ານ​ກັບ​ຊາວ​ມຸດ​ສະ​ລິ​ມ ​ດັ່ງ​ທີ່​ເຄີຍ​​ລຸກ​ຂຶ້ນ​ມາເພື່ອ​ຕ້ານ​ທີ່​ສະ​ຫນາມ​ຮົບ “ມຸອ໌ຕະຫ໌” ຕໍ່ມາທ່ານຣໍຊູລລຸລລໍຫ໌ **ﷺ** ໄດ້​ສົ່ງ​ກອງກຳລັງ​ທະຫານ​ໄປ​ປາບ​ປາມ​ຊາວ​ອາຣັບຈຳນວນ​ໜຶ່ງ​ທີ່​ອາ​ໄສ​ຢູ່​ທີ່​ນັ້ນ ແລະ ເຮັດສັນຍາຂໍ້ຕົກລົງປະນີປະນອມກັບກຸ່ມອື່ນໆ ນອກ​ຈາກ​ກຸ່ມ​ເຫຼົ່າ​ນັ້ນ3

ກ່ອນ ທ່ານຣໍຊູລລຸລລໍຫ໌ **ﷺ** ຈະເສຍຊີວິດເລັກນ້ອຍ ທ່ານໄດ້​ກຽມ​ກອງທະຫານເພື່ອ​ໄປ​ສູ້​ຮົບ​ກັບ​ຊາວ​ໂຣມັນ ໂດຍການແຕ່ງຕັ້ງໃຫ້ **“ອຸສາມະຫ໌”** ເປັນຜູ້ບັນຊາການຮົບ ແຕ່ ທ່ານຣໍຊູລລຸລລໍຫ໌ **ﷺ** ໄດ້ເສຍຊີວິດກ່ອນທີ່ກອງທະຫານເຄື່ອນທັບອອກຈາກເມືອງມະດິນະຫ໌ ແລະ ເມື່ອທ່ານອະບູບັກຣ (ຣດ) ໄດ້ຂຶ້ນເປັນຄໍລີຟະຫ໌ (ຜູ້ປົກຄອງ) ທ່ານຈຶ່ງໄດ້ປະຕິບັດຕາມແນວທາງທີ່ ທ່ານຣໍຊູລລຸລລໍຫ໌ **ﷺ** ໄດ້ກໍານົດໄວ້

1.ຈາກລາຍລະອຽດຕ່າງໆ ຂອງຄະນະຜູ້ແທນນັຈຣອນ ເບິ່ງໃນໜັງສືຂອງ “ດະລາອິລ ອັນນຸບູວະຫ໌” ເລັ່ມ 5 ໜ້າ 385 – 391 ອັຊຊີເຣາະຫ໌ ອັນນະບະວີຍະຫ໌ ຂອງທ່ານອິບນຸ ກະຊີ້ຣ ເລັ່ມ 4 ໜ້າ 100 -108 ແລະ ຫະດິຊທີ່ກ່ຽວກັບ “ອັລມຸບາຮະລະຫ໌” ທີ່ມີປະກົດຢູ່ໃນຊໍຮິ້ຫ໌ ອັລບຸກຄໍຣີ ບົດທີ່ວ່າດ້ວຍເລື່ອງ “ອັລມະກໍຊີ” ເລື່ອງ ຄະນະຜູ້ແທນນັຈຣອນ

# **15. ທ່າທີຂອງພວກມຸນາຟິກີນ ໜ້າຊື່ໃຈຄົດ**

***ອັນນິຟ໊າກ*** (ການກັບກອກ, ການບິດພິ້ວ) ແມ່ນການເປີດເຜີຍຄວາມດີ ແລະ ເຊື່ອງຄວາມຊົ່ວຮ້າຍພາຍໃນຈິດໃຈ ມີຢູ່ສອງປະເພດ

**- ປະເພດທີ 1:** ການກັບກອກຫລັກການຍຶດຫມັ້ນສັດທາ ຄືການເປິດເຜີຍການເປັນອິສລາມອອກມາຢ່າງຊັດເຈນ ແລະ ປົກປິດການເປັນກຸຟຸຣ (ການປະຕິເສດ) ການກັບກອບປະເພດນີ້ ຜູ້ກັບກອບຈະຢູ່ໃນນະຣົກຕະຫຼອດການ

**- ປະເພດທີ 2:** ການກັບກອບທາງການປະຕິບັດທີ່ຖືວ່າເປັນບາບໃຫຍ່4 ຄື ຄົນທີ່ມີຄຸນລັກສະນະບາງປະການຂອງພວກມຸນາຟີກີນ (ຫນ້າຊື່ໃຈຄົດ) ຢູ່ ແລະ ຄົນທີ່ຄໍາເວົ້າຂອງເຂົາບໍ່ກົງກັບການກະທໍາຂອງເຂົາ (ການຫຼອກລວງ, ບິດເບືອນ)

## **ອັນນິຟ໊າກ (ການກັບກອກ ການບິດພິ້ວ)**

ການກັບກອກໜ້າຊື່ໃຈຄົດ ບໍ່ໄດ້ເຫັນຊັດເຈນໃນເມືອງມັກກະຫ໌ ລະຍະເລີ່ມຕົ້ນຂອງອິດສະລາມ ແຕ່ມັນເກີດຂຶ້ນຫຼັງຈາກການອົບພະຍົບສູ່ເມືອງມາດີນະຫ໌ແລ້ວ ເນື່ອງຈາກວ່າຊາວມຸດສະລິມໃນມັກກະຫ໌ຍັງອ່ອນແອ ບໍ່ມີພະລັງອຳນາດ ເພາະສະນັ້ນ ຜູ້ທີ່ຕ້ອງການທີ່ຈະຢູ່ກັບການເຮັດຊີຣິກ (ການຕັ້ງພາຄີ) ຈຶງບໍ່ມີຄວາມຈໍາເປັນທີ່ຈະຕ້ອງມາເອົາໃຈມຸສລິມ ແຕ່ເມື່ອການການອົບພະຍົບສູ່ເມືອງມະດີນະຫ໌ສໍາເລັດລົງ ຊາວມຸດສະລິມມີຄວາມເຂັ້ມແຂງ ແລະ ໄຊຊະນະເປັນຂອງຊາວມຸດສະລິມ ຈຶ່ງພົບວ່າຜູ້​ທີ່​ຍັງຢາກຢູ່​​ກັບການເປັນຜູ້ປະຕິເສດສັດທາ ໃນ​ບັນດາ​ຜູ້​ທີ່​ຄິດ​ເຖິງ​ແຕ່ຜົນ​ປະໂຫຍດ​ຂອງ​ຕົນ​ເອງ ​ຈຶ່ງ​ບໍ່​ຄິດ​ຕຶກຕອງ​ຫຍັງ​ເລີຍ​ນອກ​ຈາກ​ຊີວິດຄວາມເປັນຢູ່ແຫ່ງ​​ໂລກ​ນີ້ ແລະ​ ບໍ່ຄິດ​ເຖິງ​ໂລກ​ຫນ້າ ເມື່ອພົບວ່າພວກເຂົານັ້ນຈະຕ້ອງເປັນພວກທີ່ຢູ່ນອກສັງຄົມ ແລະ ຜົນປະໂຫຍດທາງດ້ານການຄ້າ ແລະ ສັງຄົມຕ້ອງປະສົບກັຍຮັບອັນຕະລາຍ

ດ້ວຍ​ເຫດ​ນີ້ ລາວ​ຈຶ່ງ​ເລືອກ​ທີ່​ຈະ​ມີ​ບຸກຄະ​ລິກ​ລັກສະນະ​ສອງ​ໜ້າ ( ຊາຕຸ ວັຈໄຮນ໌) ​ຄື ​ການ​ຍັງຮັກສາໄວ້ເຊິ່ງການປະຕິ​ເສດ​ໃນ​ໃຈ ແລະ​ ທໍາ​ທ່າ​ວ່າ​ເປັນ​ຊາວ​ມຸດ​ສະ​ລິມຢ່າງ​ເປີດ​ເຜີຍ​ເພື່ອ​ເຮັດ​ໃຫ້​ຊາວ​ມຸດ​ສະ​ລິມ​ພໍ​ໃຈ ພວກ​ເຂົາ​ເຈົ້າ​ໄດ້​ປະ​ກົດ​ໂຕ​ຢ່າງ​ເປີດ​ເຜີຍ​ໃນ​ຊ່ວງຕົ້ນ​ໆ ແຕ່ເຫດການຕ່າງໆໄດ້ເປີດເຜີຍໃຫ້ເຫັນຊັດແຈ້ງເຖິ່ງລັກສະນະຂອງພວກເຂົາ ແລະ ໄດ້ເຫັນຊັດເຈນໃນໄລຍະຕໍ່ມາ

2.ເຊັ່ນການສັ່ງຫານທູດຂອງທ່ານຣໍຊູລ ຄືທ່ານ ອັລຫາຣີສ ອິບນຸ ອຸໄມຍ໌ ຣໍດິຍັລລໍຮຸ ອັນຮຸ ທີ່ຖືກສົ່ງໄປຍັງຜູ້ປົກຄອງເມືອງບຸສຣໍ ໃນໜັງສື “ອຸຊູດຸລກໍບະຫ໌” ຂອງອິບນິ ອະຊິ້ຣ ເລັ່ມ 1 ໜ້າ 341 ແລະ ພວກເຂົາໄດ້ສັ່ງຫານກຸ່ມບຸກຄົນທີ່ທ່ານຣໍຊູລ ແຕ່ງຕັ້ງໄປໂດຍການນໍາຂອງທ່ານກະອ ອິບນຸ ອຸໄບ (ເບິ່ງໃນອັຊຊີເຣາະຫ໌ ອັນນະບະວີຍະຫ໌ ຂອງທ່ານອິບນຸ ກະຊີ້ຣ ເລັ່ມ 3 ໜ້າ 454 ຈາກທ່ານອັລວາກີດີຍ໌

3.ເຊັ່ນໄດ້ເຮັດສັນຍາປະນີປະນອມກັບເຈົ້າຊີວິດ “ໄອລະຫ໌” ເບິ່ງຊໍຮີ້ຫ໌ ອັລບຸກຄໍຣີ ບົດທີ່ວ່າດ້ວຍເລື່ອງພາສີຫົວເມືອງ (ອັລຈິຊຍະຫ໌) ພາກ ເມື່ອອິມາມອຳລາ ເລກຫະດິຊທີ່ 3 4.ຕັຟຊີ້ຣ ອິບນິ ກະຊີ້ຣ ເລັ່ມ 1 ໜ້າ 72

ດ້ວຍ​ເຫດ​ນີ້ ລາວ​ຈຶ່ງ​ເລືອກ​ທີ່​ຈະ​ມີ​ບຸກຄະ​ລິກ​ລັກສະນະ​ສອງ​ໜ້າ ( ຊາຕຸ ວັຈໄຮນ໌) ​ຄື ​ການ​ຍັງຮັກສາໄວ້ເຊິ່ງການປະຕິ​ເສດ​ໃນ​ໃຈ ແລະ​ ທໍາ​ທ່າ​ວ່າ​ເປັນ​ຊາວ​ມຸດ​ສະ​ລິມຢ່າງ​ເປີດ​ເຜີຍ​ເພື່ອ​ເຮັດ​ໃຫ້​ຊາວ​ມຸດ​ສະ​ລິມ​ພໍ​ໃຈ ພວກ​ເຂົາ​ເຈົ້າ​ໄດ້​ປະ​ກົດ​ໂຕ​ຢ່າງ​ເປີດ​ເຜີຍ​ໃນ​ຊ່ວງຕົ້ນ​ໆ ແຕ່ເຫດການຕ່າງໆໄດ້ເປີດເຜີຍໃຫ້ເຫັນຊັດແຈ້ງເຖິ່ງລັກສະນະຂອງພວກເຂົາ ແລະ ໄດ້ເຫັນຊັດເຈນໃນໄລຍະຕໍ່ມາ

## **ວິທີການຕ່າງໆຂອງພວກມຸນາຟິກີນ ໃນການຕໍ່ຕ້ານອິດສະລາມ**

ເຖິງແມ່ນວ່າພວກມຸນາຟິກີນບໍ່ໄດ້ຈັບອາວຸດເພື່ອເຮັດສົງຄາມກັບຊາວມຸດສະລິມ ແຕ່ຖືວ່າເປັນສັດຕູທີ່ເປັນອັນຕະລາຍຫຼາຍ ເພາະວ່າພວກເຂົາອາໄສຢູ່ທ່າມກາງບັນດາຊາວມຸດສະລິມ ແລະ ສາມາດຮູ້ຄວາມລັບຕ່າງໆ ແລະ ສະແດງອອກເຖິງຄວາມຮັກຂອງພວກເຂົາທີ່ມີຕໍ່ຊາວມຸດສະລິມ ແນ່ນອນພວກ​ເຂົາ​​ໄດ້​ດຳເນີນການໃນຫລາຍຮູບແບບ​ຫຼາຍ​ຂັ້ນ​ຕອນ​ທີ່​ຈະນຳ​ພາ​ໃຫ້​ເກີດ​ສົງ​ຄາມ ​ແລະ ​ການ​ຕໍ່​ຕ້ານ​ກັບອິດສະລາມ ວິ​ທີ​ການ​ຕ່າງໆ ​ທີ່​ເຂົາ​ເຈົ້າ​ໄດ້​ເຮັດໄວ້ ​ດັ່ງ​ຕໍ່​ໄປ​ນີ້​;

*1. ພະຍາຍາມເຮັດໃຫ້ເກີດການແບ່ງແຍກ ພະລັງຄວາມສາມັກຄີລະຫວ່າງຊາວມຸສລິມ ຫຼັງຈາກທີ່ ອັລລໍຫ໌ ໄດ້ຊົງລວບລວມພວກເຂົາໄວ້ໃນສາດສະຫນາແລ້ວ*

ເມື່ອຊາວມູຮາຈິຣີນອົບພະຍົບມາຢູ່ທີ່ເມື່ອງມະດີນະຫ໌ ພວກຄົນໜ້າຊື່ໃຈຄົດຕ້ອງການທີ່ຈະແກ້ແຄ້ນ ຈຶ່ງ​ພະຍາຍາມ​ເຮັດ​ໃຫ້ຫົວ​ໃຈ​ຂອງ​ຊາວ “ອັນ​ຊໍຣ” ຮູ້ສຶກ​ອິດສາລິດສະຍາ ກຽດຊັງຕໍ່ກຸ່ມ “ມູຮາຈິຣີນ” ເມື່ອໃດກໍ່ຕາມທີ່ເຂົາເຈົ້າພົບໂອກາດ ເຂົາເຈົ້າກໍ່ຖືໂອກາດທັນທີ ດັ່ງກັບເຫດການທີ່ເກີດຂື້ນໃນ **"ກໍສວະຫ໌ ບະນິລ ມຸສຕໍລິກ" (ສົງຄາມ ບະນິລ ມຸສຕໍລິກ)** ໃນຂະນະທີ່ມີການຂັດແຍ້ງລະຫວ່າງ “ອັນ​ຊໍຣ” (ຊາວເມືອງມະດີນະຫ໌) ກັບຊາວມູຮາຈິຣີນ(ຜູ້ທີ່ອົບພະຍົບມາຈາກມັກກະຫ໌ມາຢູ່ທີ່ເມື່ອງມະດີນະຫ໌) ໄດ້ມີມຸນາຟິກີນ ຄື **ອັບດຸລລໍຫ໌ ອິບນຸ ອຸໄບ ອິບນິ ຊະລູລ** ໄດ້ຊວຍໂອກາດຕຳນິວິພາກວິຈານຊາວອັນ​ຊໍຣ ທີ່ໃຫ້ທີ່ພັກອາໄສແກ່ຊາວມູຮາຈິຣີນ ແລະ ໃຫ້ຊາວອັນ​ຊໍຣ ຢຸດເຊົາການຈ່າຍຊັບສິນເພື່ອຊ່ວຍຊາວມູຮາຈິຣີນ ເພື່ອທີ່ຊາວມູຮາຈິຣີນ ຈະໄດ້ແຍກຕົວອອກຈາກທ່ານຣໍຊູລ ລຸລລໍຫ໌ ຊໍລລັລລໍຫຸ ອະໄລຮິ ວະຊັລລຳ

ອັລລໍຫ໌ ຊຸບຮານະຮູ ວະຕະອາລາ ໄດ້ປະທານອັລກຸຣອານກ່ຽວກັບເລື່ອງນີ້:

**"ພວກເຂົາ (ຄົນຫນ້າຊື່ໃຈຄົດ) ແມ່ນຜູ້ທີ່ເວົ້າວ່າ: ພວກທ່ານ (ຊາວອັນ​ຊໍຣ) "ຢ່າໄດ້ບໍລິຈາກໃຫ້ແກ່ຜູ້ທີ່ຢູ່ກັບຣໍຊູລ ລຸລລໍຫ໌ (ມູຮາຈິຣິນ)ເລີຍ ເພື່ອທີ່ພວກເຂົາຈະໄດ້ແຍກຕົວອອກຈາກ (ທ່ານຣໍຊູລ ລຸລລໍຫ໌) ແຕ່​ ທະວ່າ ຄັງຊັບ​ສົມ​ບັດ​ຂອງ​ຝາກຟ້າ​ ແລະ​ ແຜ່ນ​ດິນ​ໂລກ​ ເປັນກໍາມະສິດຂອງອັລລໍຫ໌ ແຕ່ຫາກວ່າ ພວກຄົນໜ້າຊື່ໃຈຄົດບໍ່ເຂົ້າໃຈ”** (ອັລມຸນາຟີກູນ63:7)

*2. ຍຸຍົງໃຫ້ລະຖິ້ມການຕໍ່ສູ້ ແລະ ການເສຍສະລະທັ້ງຄໍາເວົ້າ ແລະ ການກະທໍາ (ອັລຈິຮາດ)*

ພວກມຸນາຟິກີນ ຄົນຫນ້າຊື່ໃຈຄົດ ຮູ້ດີວ່າໄຊຊະນະຂອງຊາວມຸດສະລິມມີເໜືອກວ່າພວກມຸຊຣີກີນ ແລະ ພວກຍະຮູດຫຼາຍ​ຄັ້ງ ເຮັດໃຫ້ພະລັງອໍາ​ນາດ​ຂອງມຸສລິມເພີ່ມ​ທະ​ວີ​ຫຼາຍຂຶ້ນ ແລະ ເຮັດໃຫ້ມີຄວາມຫມັ້ນຄົງຍິ່ງຂຶ້ນ ດ້ວຍເຫດນີ້ພວກມຸນາຟິກີນພະຍາຍາມເຜີຍແຜ່ແນວຄວາມຄິດຂອງເຂົາເຈົ້າ ໃຫ້​ລະ​ຖິ້ມການເຮັດຈິຮາດ (ການ​ເສຍ​ສະ​ລະ​ໃນ​ການ​ສູ້​ຮົບ​) ແລະ ​ເຮັດ​ໃຫ້ຂວັນກຳລັງໃຈຂອງມຸສລິມອ່ອນ​ແອ​ລົງ​ ບາງຄັ້ງມາໃນຮູບແບບຂອງຄໍາເວົ້າຄືສິ່ງທີ່ໄດ້ກ່າວໃນສົງຄາມຕະບູ໊ກ ວ່າ:

**“ພວກທ່ານ ຢ່າອອກໄປເລີຍ ໃນຂະນະທີ່ອາກາດຮ້ອນຫຼາຍ”**

ແລະ ໃນສົງຄາມອູຮຸດ ຂະນະທີ່ຊາວມຸດສະລິມບາງຄົນໄດ້ຖືກຂ້າຕາຍ (ຊະຮີດ), ພວກມຸນາຟິໄດ້ເວົ້າວ່າ: ດັງທີ່ອັລລໍຫ໌ ຊຸບຮານະຮູ ວະຕະອາລາ ​ໄດ້​ແຈ້ງ​ໃຫ້​ຊາບ​ວ່າ:

**"ບັນດາຜູ້ທີ່ເວົ້າວ່າ (ອັບດຸລລໍຫ໌ ອິບນຸ ອຸໄບ ອິບນິ ຊະລູລ) ກັບພີ່ນ້ອງຂອງພວກເຂົາ ຂະນະທີ່ລາວນັ່ງຢູ່ລາລ້າວ່າ ຖ້າພວກເຂົາເຊື່ອຟັງຂ້ອຍ ພວກເຂົາກໍ່ຈະບໍ່ຖືກຂ້າຕາຍ ຈົ່ງ​ກ່າວ​ເຖີດ (ມຸຮໍາມັດ) ວ່າພວກທ່ານຈົງປ້ອງກັນຄວາມຕາຍໃຫ້ພົ້ນຈາກຕົວຂອງພວກທ່ານເຖີດ ຖ້າຫາກພວກ​ເຈົ້າ​ເປັນຄົນເວົ້າ​ຄວາມ​ຈິງ (ສະນັັ້ນ ສະແດງວ່າເຂົາ​ຈະ​ເປັນຜູ້ຖືກທອດຖິ້ມ​ນັ່ນເອງ)”**

(ອັລ-ອະລາອິມຣອນ 3: 168)

ສ່ວນໃນຮູບແບບການກະທຳ ຄືການສະແດງອອກ, ເຊັ່ນ: ພວກເຂົາຈຳນວນ 300 ຄົນ ໄດ້ຖອນຕົວອອກຈາກກອງທັບມຸດສະລິມໃນສົງຄາມອຸຮູດ ໃນຂະນະທີ່ເດີນທາງຮ່ວມໄປກັບຊາວມຸດສະລິມ ການ​ກະທຳ​ດັ່ງກ່າວ​ມີ​ຈຸດປະສົງ​ເພື່ອ​ກໍ່​ຄວາມ​ວຸ່ນວາຍ ແລະ​ ເຮັດ​ໃຫ້​ຊາວ​ມຸດ​ສະ​ລິມ​ເສຍ​ຂວັນກຳລັງໃຈ

*3. ຊ່ວຍ​ເຫຼືອ ​ແລະ​ ສະ​ຫນັບ​ສະ​ຫນູນ​ສັດ​ຕູ​ຂອງອິສລາມ ທີ່​ຈະ​ເຮັດ​ສົງ​ຄາມ​ກັບມຸສລິມ*

ອັລລໍຫ໌ ຊຸບຮານະຮູ ວະຕະອາລາ ພຣະອົງໄດ້ຊີ້ແຈງຄວາມສໍາພັນຂອງພວກມຸນາຟີກີນ ທີ່ມີຕໍ່ບັນດາສັດຕູຂອງອິສລາມ ແລະ ໃຫ້ຄວາມຮ່ວມມືກັບສັດຕູໃນການວາງແຜນເພື່ອເຮັດສົງຄາມກັບຊາວມຸດສະລິມ ດັງຄໍາດຳລັດຂອງອັລລໍຫ໌ ຊຸບຮານະຮູ ວະຕະອາລາ ທີ່ກ່າວເຖິງພວກເຂົາ:

**“ແລະ ເມື່ອພວກເຂົາ (ຄົນໜ້າຊື່ໃຈຄົດ) ພົບກັບບັນດາຜູ້ສັດທາ ເຂົາເຈົ້າກໍ່ຈະເວົ້າວ່າ: ພວກເຮົາໄດ້ສັດທາເຊື່ອແລ້ວ ແລະ ເມື່ອເວລາທີ່ເຂົາເຈົ້າຢູ່ກັບບັນດາຫົວໂຈກຂອງພວກເຂົາແຕ່ລຳພັງ ພວກເຂົາກໍ່ເວົ້າວ່າ: ພວກເຮົາຍັງຢູ່ກັບພວກທ່ານ ແທ້ຈິງແລ້ວ ພວກເຮົາພຽງແຕ່ເປັນຜູ້ເຍາະເຍີ້ຍເທົ່ານັ້ນ”**

(ອັລ-ບະກໍເຣາະຫ໌ 2:14)

ຄວາມຫມາຍຂອງຄໍາວ່າ **"ຊະຍາຕິນິຮີມ"** ໃນທີ່ນີ້ຫມາຍເຖິງຫົວຫນ້າ ຜູ້ນໍາທີ່ເປັນບາດຫຼວງຂອງພວກຍະຮູດ ຫົວຫນ້າຜູ້ນຳມຸຊຣີກີນ ແລະ ພວກມຸນາຟີກີນ1 ແຜນການນັ້ນແມ່ນ ພວກ​ເຂົາ​ເຈົ້າ​ໄດ້​ສ້າງມັສຍິດຫຼັງໜຶ່ງຂຶ້ນມາເພື່ອ​ສະ​ແດງ​ໃຫ້​ເຫັນ​ວ່າ​ ເຂົາເຈົ້າເຮັດການລະຫມາດ ແຕ່​ໃນ​ຄວາມ​ເປັນ​ຈິງແລ້ວມັສຍິດ​ຖືກ​ສ້າງ​ຂຶ້ນ​ເພື່ອໃຊ້​ຈັດ​​ປະ​ຊຸມກັນ ເນື່ອງຈາກວ່າມັນຫ່າງໄກຈາກສາຍຕາຂອງຊາວມຸດສະລິມ ​ສາ​ມາດ​ສົນ​ທະ​ນາ​ຕາມໃຈ​ມັກ ​ແລະ ​ມີ​ການພົບປະກັບ​ຜູ້​ແທນ​ທີ່​ເປັນ​ສັດ​ຕູ​ຂອງມຸສລິມ ເພື່ອກໍາໜົດແຜນການຕ່າງໆໃນມັສຍິດນັ້ນ ພວກເຂົາເຈົ້າໄດ້ສ້າງມັສຍິດກ່ອນທີ່ທ່ານຣໍຊູລ ລຸລລໍຫ໌ ﷺ ​ຈະ​ໄປ​ເຮັດ​ສົງຄາມ​ຕະບູ໊ກພຽງ​ເລັກ​ນ້ອຍ ແລະ ຮ້ອງຂໍໃຫ້ທ່ານຣໍຊູລ ລຸລລໍຫ໌ ﷺ ໄປອະທິຖານລະຫມາດຢູ່ມັສຍິດແຫ່ງນັ້ນ ເພື່ອຈະເປັນຫຼັກຖານໃນການເຫັນດີຂອງທ່ານຣໍຊູລ ລຸລລໍຫ໌ ທ່ານ​ໄດ້​ສັນຍາ​ວ່າ​ຈະ​ໄປ​ມັສຍິດນັ້ນ​ເພື່ອ​ອະທິຖານ​ຫຼັງ​ຈາກ​ການ​ສູ້​ຮົບທີ່ຕະບູ໊ກ ແຕ່ຫຼັງຈາກເດີນທາງກັບຄືນມາ ແລະກ່ອນທີ່ຈະມາຮອດເມືອງມະດີນະຫ໌ ພຽງແຕ່ມື້ຫນຶ່ງ ພຣະອົງອັລລໍຫ໌ ﷻ ໄດ້ປະທານອາຍະຫ໌ຕ່າງໆ ລົງມາໃຫ້ແກ່ທ່ານຣໍຊູລ ລຸລລໍຫ໌ ໂດຍ​ເປີດ​ເຜີຍ​ເຖິງຄວາມ​ຕັ້ງ​ໃຈ​ອັນ​ຊົ່ວ​ຮ້າຍ​ຂອງພວກມຸນາຟີກີນ ໄວ້ໃນ​ອາຍະຫ໌​ເຫຼົ່າ​ນັ້ນວ່າ:

**“ແລະ ​ພວກ​ທີ່​ຍຶດ​ເອົາ​ມັສຍິດຫຼັງໜຶ່ງ​ເພື່ອ​ເຮັດ​ໃຫ້​ເກີດ​ຄວາມ​ເດືອດຮ້ອນ​ ແລະ​ ການປະຕິເສດສັດທາ ແລະ ເຮັດໃຫ້ເກີດການແບ່ງແຍກລະຫວ່າງຜູ້ເຊື່ອຖືສັດທາດ້ວຍກັນ ແລະ ​ມັນ​ເປັນ​ບ່ອນ​ລີ້​ໄພ​ສຳລັບ​ຜູ້​ທີ່​​ເຮັດ​ການຕໍ່ຕ້ານອັລລໍຫ໌ ແລະ ຣໍຊູລ ລຸລລໍຫ໌ ມາ​ກ່ອນ ແລະ ແນ່ນອນພວກເຂົາຈະສາບານວ່າ ພວກ​ເຮົາ​ບໍ່​ມີ​ເຈດ​ຕະ​ນາ​ອື່ນ​ນອກ​ໄປ​ຈາກ​ສິ່ງ​ທີ່​ດີ ແລະ ອັລລໍຫ໌ ຊົງເປັນ​ພະ​ຍານ​ວ່າ​ເຂົາ​ເຈົ້າ​ເປັນ​ຄົນ​ຂີ້​ຕົວະ​ຢ່າງແນ່ນອນ”** (ອັດເຕົາບະຫ໌ 9:107)

*4. ເຍາະເຍີ້ຍຊາວມຸດສະລິມ*

ສ່ວນຫນຶ່ງຂອງວິທີການເຍາະເຍີ້ຍຂອງພວກມຸນາຟີກີນ ທີ່ມີຕໍ່ຊາວມຸດສະລິມ ຕໍ່ອັລລໍຫ໌ ຊຸບຮານະຮູ ວະຕະອາລາ ແລະ ຣໍຊູລຂອງພຣະອົງ ຕະຫຼອດຈົນບັນດາມຸມິນ ດັງເຊັ່ນ ລະຫວ່າງທີ່ຂຸດສະນາມເພາະຢູ່ນັ້ນ ທ່ານຣໍຊູລລຸລລໍຫ໌ ﷺ ໄດ້ແຈ້ງຂ່າວດີແກ່ບັນດາມຸມີນຜູ້ສັດທາວ່າ ອັລລໍຫ໌ຊຸບຮານະຮູວະຕະອາລາ ພຣະອົງ​ຈະຊົງ​ເປີດ​ເມືອງ​ຊາມ (ຊີເຣຍ) ເມືອງເປີເຊຍ ແລະ ​ເມືອງ​ເຢເມນ​ໃຫ້​ແກ່ບັນດາມຸມີນຜູ້ສັດທາ ພວກມຸນາຟີກີນ ໄດ້ເວົ້າວ່າຕາມທີ່ພຣະອົງອັລລໍຫ໌ ໄດ້ກ່າວກ່ຽວກັບພວກເຂົາໃຫ້ຊາບວ່າ:

**“ແລະ​ ຈົ່ງລໍາລຶກເຖິງຂະນະທີ່ພວກມຸນາຟີກີນ ແລະ ບັນດາຜູ້ທີ່ຫົວໃຈຂອງພວກເຂົາມີໂລກເຈັບໄດ້ກ່າວວ່າ: 'ອັລລໍຫ໌ ແລະ ຣໍຊູລຂອງພຣະອົງ ບໍ່ໄດ້ສັນຍາຫຍັງກັບພວກເຮົາ' ນອກເໜືອໄປຈາກການຫຼອກລວງເທົ່ານັ້ນ”** (ອັນ​ອາ​ຊາ​ບ 33:12)

​ຂະ​ນະ​ທີ່ພວກມຸນາຟີກີນ ​ຫລຽວ​ເບິ່ງ​ຜູ້​ທີ່​ເຊື່ອສັດທາ​ແຂ່ງ​ຂັນ​ກັນບໍລິຈາກ​ໃນຫົນທາງຂອງອັລລໍຫ໌ ໄດ້ນໍາເອົາສັບສິນເງິນທອງມາກອງຮ່ວມກັນ ພວກມຸນາຟີກີນໄດ້ເວົ້າທິ່ມແທງ ແລະ ເຍາະເຍີ້ຍ ເມື່ອ​ເຫັນ​ຄົນ​ບໍລິຈາກ​ເງິນ​ຫຼາຍກໍ​ກ່າວ​ຫາ​ວ່າ​ໂອ້​ອວດ ໃຜ​ທີ່​ບໍ​ລິ​ຈາກ​ພຽງ​ເລັກ​ນ້ອຍ​ ກໍ່ເວົ້າວ່າລາວເຮັດສຸດຄວາມສາມາດແລ້ວ ພວກມຸນາຟີກີນເວົ້າວ່າ:

**"ແທ້ຈິງອັລລໍຫ໌ ຊຸບຮານະຮູ ວະຕະອາລາ ຊົງລຳລວຍ, ບໍ່ຕ້ອງການການບໍລິຈາກຂະຫນາດນີ້."**

ທັນທີທັນໃດນັ້ນ, ອັລລໍຫ໌ ຊຸບຮານະຮູ ວະຕະອາລາ ໄດ້ປະທານອາຍະຫ໌ລົງມາກ່ຽວກັບພວກເຂົາວ່າ

**“ພວກທີ່ຕຳຫນີບັນດາຜູ້​ທີ່ສະໝັກໃຈ​ ຈາກ​ບັນດາ​ຜູ້​ທີ່​ເຊື່ອ​ສັດທາໃນ​ການ​ບໍລິຈາກທານ ແລະໄດ້ວິພາກວິຈານຜູ້ທີ່ບໍ່ພົບເຫັນສິ່ງໃດ (ເພື່ອຈະບໍລິຈາກ) ນອກຈາກຄ່າໃຊ້ຈ່າຍແຮງງານອັນເລັກນ້ອຍຂອງພວກເຂົາ ແລ້ວຍັງໄດ້ເຍາະເຍີ້ຍພວກເຂົາ (ຜູ້ບໍລິຈາກ) ນັ້ນ ອັລລໍຫ໌ໄດ້ຊົງເຍາະເຍີ້ຍພວກເຂົາແລ້ວ ແລະສໍາລັບພວກເຂົານັ້ນ ຄືການລົງໂທດທີ່ເຈັບປວດ"**  (ອັດເຕົາບະຫ໌ 9:79)

*5. ການໂຄສະນາຊວນເຊື່ອທີ່ບໍ່ຖືກຕ້ອງໃນສັງຄົມມຸດສະລິມ*

ການເຜີຍແຜ່ກະຈ່າຍສິ່ງທີ່ເປັນຄວາມເທັດຂອງພວກມຸນາຟີກີນ ໂດຍການສ້າງເລື່ອງທີ່ບໍ່ເປັນຄວາມຈິງເພື່ອສ້າງຄວາມແຕກແຍກ ແລະ ເຮັດໃຫ້ເກີດຄວາມຂັດແຍ້ງ ການແພ່ກະຈາຍເລື່ອງເທັດທີ່​ໜ້າ​ກຽດ​ຊັງ​ທີ່​ສຸດຄື​ ການສ້າງ​ຂ່າວ​ປອມ​ກ່ຽວ​ກັບ ທ່ານຍິງອາອີຊະຫ໌ ຣໍດີຍັລລໍຮຸ ອັນຮາ ອູມມີລມຸ ມິນິນ (ແມ່ຂອງບັນດາມຸດສະລິມທັງຫມົດ) ເມື່ອໂອກາດອໍານວຍໃຫ້ແກ່ພວກມຸນາຟີກີນ ເມື່ອຄັ້ງທີ່ທ່ານຣໍຊູລ ﷺ ໄດ້ເດີນທາງກັບຄືນຈາກສົງຄາມ **“ບະນີມຸຊຕໍ່ລີກ”** ຕຸ້ມຫູຂອງທ່ານຍິງໄດ້ຕົກລົ່ນເສຍ ນາງຈຶງໄດ້ອອກໄປຄົ້ນຫາມັນ ໃນຂະນະທີ່ ທ່ານຣໍຊູລ ﷺ ແລະ ​ສະ​ຫາຍຂອງທ່ານ ​ໄດ້​ກະ​ກຽມ​ທີ່​ຈະ​​ເດີນ​ທາງຕໍ່ໄປ ​ ​ເຈົ້າ ໜ້າ​ທີ່​ທີ່​ແບກສະລຽງ2 **“ເຮົາ​ດາ​ຈ”** ເຂົ້າມາ​ເຮັດ​ໜ້າ​ທີ່​ຂອງ​ເພິ່ນໂດຍ​ຄິດ​ວ່າ​ນາງ​ຢູ່​ໃນ “ເຮົາ​ດາ​ຈ” ນັ້ນ ປະກອບກັບທ່ານຍິງເປັນຄົນມີນ້ໍາຫນັກເບົາ ​ເມື່ອ​ນາງ​ກັບ​ຄືນ​ມາ​ຈາກການ​ຊອກ​ຫາ​ຕຸ້ມຫູ​ທີ່​ເສຍ​ໄປ ​​ໄດ້​​ພົບ​ວ່າ​ກຸ່ມຄະນະ​ດັ່ງກ່າວ​ໄດ້​ອອກ​ເດີິນທາງໄປ​ແລ້ວ ສະນັ້ນ ນາງ​ຈຶ່ງ​ນັ່ງ​ຢູ່​ບ່ອນ​ເກົ່ານັ້ນບໍ່ໄປໃສ​

ແລະ ເມື່ອມີສະຫາຍທ່ານຫນຶ່ງຄື **ທ່ານຊໍຟວານ ອິບນິລ ມູອັດດອລ ຣໍດີຍັລລໍຮຸ ອັນຮຸ** ໄດ້ຜ່ານມາ ລາວແມ່ນຜູ້ທີ່ຢູ່ເບື້ອງຫຼັງຂອງກອງທະຫານເພື່ອທີ່ຈະກວດກາ ສະນັ້ນລາວຈຶ່ງໄດ້ໃຫ້ນາງນັ່ງອູດຂອງລາວ ເມື່ອມາຮອດເມືອງມາດີນະຫ໌ ພວກມຸນາຟີກີນນຳພາໂດຍ **ອັບດຸລລໍຫ໌ ບິນອຸໄບ ຊະລູລ** ໄດ້ສະແດງອາການກຽດຊັງຢ່າງຈະແຈ້ງ ແລະ​ ເປີດ​ເຜີຍ​ການປະຕິເສດສັດທາອອກມາ​ຢ່າງ​ຮ້າຍ​ແຮງ ໂດຍ​ກ່າວ​ຫາທ່ານຍິງອາອີຊະຫ໌ ຣໍດີຍັລລໍຮຸອັນຮາ ວ່ານາງເຮັດເລື່ອງ "ຟາຮິຊະຫ໌" (ລາມົກ, ການຫລິ້ນຊູ້ຜິດປະເວນີ) ກັບທ່ານຊໍຟວານ ຣໍດີຍັລລໍຮຸ ອັນຮູ ພວກ​ເຂົາ​​ໄດ້ກະຈາຍຂ່າວເລື່ອງເທັດໂດຍການຕີແຜ່ອອກໄປໃນ​ບັນ​ດາ​ຜູ້​ຄົນທັ້ງຫຼາຍ ເຮືອນຂອງທ່ານສາດສະດາ ﷺ ​ຈຶ່ງ​ຕົກ​ຢູ່​ໃນ​ຄວາມ​ລະທົມທຸກ​​ເປັນ​ເວລາ​ໜຶ່ງ​ເດືອນ

ຈົນກະທັ່ງ ອັລລໍຫ໌ ຊຸບຮານະຮູ ວະຕະອາລາ ຊົງປະທານອັລກຸຣອານລົງມາ 10 ອາຍະຫ໌ ໄດ້ແຈ້ງລາຍລະອຽດໄວ້ໃນອາຍະຫ໌ເຫຼົ່ານັ້ນ ກ່ຽວກັບການລົງໂທດອັນໃຫຍ່ຫຼວງຂອງຜູ້ທີ່ເຮັດໃຫ້ເກີດຄວາມທຸກທໍລະມານຣໍຊູລຂອງພຣະອົງ ດ້ວຍ​ການ​ໃສ່​ຮ້າຍ​ປ້າຍ​ສີ​ຊັ້ນທີ່​ຕ່ຳຊາມເຊັ່ນນີ້​ ອັລລໍຫ໌ ຊຸບຮານະຮູ ວະຕະອາລາ ພຣະອົງໄດ້ຊົງເຮັດໃຫ້ອຸມມຸລມຸມິນີນ ບໍລິສຸດ ແລະ ປາດສະຈາກຄວາມຜິດໃດໆ ແລະ​ແຈ້ງ​ຂ່າວ​ດີ​ກັບ​ນາງ​ວ່າການກ່າວ​ຫານັ້ນ ມັນບໍ່ແມ່ນສິ່ງທີ່ບໍ່ດີສໍາລັບນາງ, ແຕ່ມັນເປັນສິ່ງທີ່ດີສໍາລັບນາງ ແລະ ເລີ່ມຕົ້ນຂອງອາຍະຫ໌ເຫຼົ່ານີ້ແມ່ນ ດຳລັດຂອງອັລລໍຫ໌ ທີ່ວ່າ:

**“ແທ້ຈິງແລ້ວ, ບັນດາຜູ້ທີ່ເອົາຂ່າວເທັດມານັ້ນ ເປັນກຸ່ມຄົນຈາກບັນດາພວກເຈົ້າ ພວກເຈົ້າຢ່າຄິດວ່າມັນບໍ່ດີສໍາລັບພວກເຈົ້າ ແຕ່ມັນເປັນສິ່ງທີ່ດີແກ່ພວກເຈົ້າ ແລະ​ສໍາ​ລັບ​ທຸກ​ຄົນ​ໃນ​ພວກເຂົານັ້ນ ​ແມ່ນ​ສິ່ງ​ທີ່​ພວກເຂົາ​ໄດ້​ສະ​ແຫວງ​ຫາ​ເອົາໄວ້ໂດຍ​ຜ່ານ​ຈາກການເຮັດ​ບາບ ສ່ວນຜູ້​ທີ່​ວາງ​ແຜນ​ກ່ຽວ​ກັບ​ເລື່ອງ​ນີ້ ໃນຄົນພວກນັ້ນຈະຖືກລົງໂທດຢ່າງຮ້າຍແຮງ”** (ອັນນູຣ 24:11)

1. ຕັຟຊີຣ ອິບນິ ກະຊິ້ຣ ເຫຼັ້ມທີ 1, ໜ້າ 72

2. ຕັຟຊີຣ ອິບນິ ກະຊິ້ຣ ເຫຼັ້ມທີ 1, ໜ້າ 76

3. ຄື ເປັນສະຖານທີ່ ທີ່ຖືກປິດບັງຢ່າງມິດຊິດສຳຫຼັບຜູ້ຍິງ ຕັ້ງຢູ່ເທິງຫລັງຂອງອູດ

# **16. ທ່າທີຂອງທ່ານຣໍຊູລຕໍ່ ﷺ ພວກມຸນາຟິກີນ**

ສະພາບຂອງພວກມຸນາຟິກີນໃນການເຮັດສົງຄາມຕໍ່ຕ້ານອິດສະລາມເປັນເລື່ອງລໍາບາກຫຍຸ້ງຍາກແລະ ບໍ່ໄດ້ເປີດເຜີຍ ພວກເຂົາເຈົ້າຈຶ່ງສະແດງອອກໂດຍການປ່ຽນມາເປັນອິດສະລາມ ເຖິງແມ່ນວ່າຫົວໃຈຂອງພວກເຂົາເຕັມໄປດ້ວຍຄວາມປະຕິເສດບໍ່ເຊື່ອ ຄວາມຄຽດແຄ້ນ ຄວາມກຽດຊັງອິສລາມ ແລະ ການຫລອກລວງຊາວມຸດສະລິມ ພວກເຂົາ​ໄດ້​ປະກາດ​ວ່າ​​ຈະ​ຢູ່​ກັບ​ຜູ້​ທີ່​ເຊື່ອ ​ແລະ ​​ສາບານ​ຢ່າງ​ໜັກ​ແໜ້ນ ພວກມຸນາຟິກີນຈະຂໍໂທດສໍາລັບຄວາມຜິດໃດໆທີ່ລາວໄດ້ເຮັດມາຊໍ້າໆດ້ວຍພຽງລົມປາກ ​ແຕ່​ຫົວ​ໃຈ​ຍັງ​ຢືນ​ຢັນ​ວ່າ​ຈະ​ກະ​ທຳ​ອາ​ຊະ​ຍາ​ກຳ​ຄວາມຜິດຕ່າງໆຄືເກົ່າ ດັງນັ້ນ ການເຮັດສົງ​ຄາມ​ກັບພວກມຸນາຟິກີນທີ່​ບໍ່ແມ່ນ​​ການ​ຕໍ່​ສູ້​ຢ່າງ​ເປີດ​ເຜີຍ ໃນຄວາມເປັນຈິງມັນແມ່ນສົງຄາມທີ່ເຊື່ອງໄວ້ຢູ່ພາຍໃນໃຈ ແລະ ປິດບັງຢູ່ໃນຫົວໃຈ

ອັລລໍຫ໌ ຊຸບຮານະຮູ ວະຕະອາລາ ພະອົງ​ໄດ້​ປົກປ້ອງບັນດາມຸມິນ ຈາກ​ການບໍ່​ໃຫ້ເຂົ້າ​ໄປ​ເຮັດ​ສົງຄາມ​​ສະກັດ​ກັ້ນພວກມຸນາຟິກີນ ແລະ ພຣະອົງເປັນຜູ້ທີ່ດູແລດ້ວຍພຣະອົງເອງໃນການໃຫ້ຄໍາແນະນໍາເພື່ອໂຈມຕີພວກເຂົາ ພຣະອົງຊົງເປີດເຜີຍໄວ້ໃນຫຼາຍໂອງການ ເຖິງສິ່ງ​ທີ່ຫົວ​ໃຈ​ຂອງ​ພວກເຂົາ​​ເຊື່ອງ​ໄວ້ ພຣະອົງຊົງປະຈານເຈດຕະນາທີ່ຊົ່ວຮ້າຍຂອງພວກເຂົາ ແລະ ປະກາດ​ໃຫ້​ຮູ້​ເຖິງ​ສິ່ງ​ທີ່​ເຂົາ​ເຈົ້າ​ໄດ້​ປົກປິດ​ຮັກສາ​ໄວ້​ເປັນ​ຄວາມ​ລັບ ເຊັ່ນ​ດຽວ​ກັບ​ທີ່​ພຣະ​ອົງ​ໄດ້ແຈກແຈງລັກ​ສະ​ນະ​ຂອງ​ພວກມຸນາຟິກີນ​ໃຫ້ແກ່ ມຸສລິມໄດ້ຮັບຮູ້ໄວ້ ເພື່ອຈະໄດ້ລະມັດລະວັງພວກເຂົາໃນທຸກເວລາ

ຮິກມະຫ໌ ໃນຫຼາຍໂອງການທີ່ໄດ້ບອກເຖິງເລື່ອງລາວຂອງພວກມຸນາຟິກີນ ຢ່າງຫຼວງຫຼາຍ ຍິ່ງກວ່າອາຍະຫ໌ຕ່າງໆທີ່ເວົ້າກ່ຽວກັບພວກມຸຊຣີກີນ ເນື່ອງຈາກວ່າ ພວກມຸຊຣີກີນ ໄດ້ປະກາດຢ່າງຊັດເຈນວ່າຕົນເອງເປັນສັດຕູ ສ່ວນທ່າທີຂອງພວກມຸນາຟິກີນ​ໄດ້​ປິດ​ບັງເຊື່ອງ​ມັນໄວ້ ຈຳເປັນຕ້ອງອາໄສລາຍລະອຽດແລະ ຄວາມກະຈ່າງເພີ່ມເຕີມ ດັງນັ້ນໃນສູເຣາະຫ໌ ອາລະອິມຣອນ ຈຶ່ງເປັນການແຈກແຈງລາຍລະອຽດ ແລະ ອະທິບາຍໄວ້ຢ່າງຊັດເຈນຕໍ່ສິ່ງທີ່ເຊື່ອງໄວ້ໃນຫົວໃຈ​ຂອງ​ພວກເຂົາ ແລະ ໄດ້ປະຈານ​ທ່າ​ທີ​ທີ່​ໜ້າ​ອັບ​ປະຍົດ​ຂອງ​ພວກເຂົາ​ໃນ​ສົງ​ຄາມອູຮຸດ ແລະ ຫຼາຍອາຍະຫ໌ໃນສູເຣາະຫ໌ເຕົາບະຫ໌, ອາຍະຫ໌ທີ່ຖືກປະກາດອອກມາແມ່ນຄ້າຍຄືກັບສາຍຟ້າ ທີ່ຜ່າລົງມາ ເຊິງທັ້ງຄວາມກຽດຊັງ ຄວາມອິດສາລິດສະຍາ ທີ່ເຊື່ອງໄວ້ໃນຫົວໃຈ ນອກເຫນືອຈາກການຖືກລະບຸໄວ້ທັງຫມົດແລ້ວ ​ຍັງ​ໄດ້ແຈກແຈງ​​ລາຍ​ລະ​ອຽດ​ທີ່ກ່ຽວ​ກັບ​ສະ​ຖາ​ນະ​ພາບ ​ແລະ ​ລັກ​ສະ​ນະ​ຕ່າງໆ​ ຂອງເຂົາເຈົ້າຢ່າງຊັດເຈນ ດ້ວຍເຫດນີ້ ສູເຣາະຫ໌ນີ້ຈຶ່ງຖືກເອີ້ນໂດຍຫຼາຍຊື່ເຊິ່ງກ່ຽວໂຍງກັບຫົວຂໍ້ທີ່ປະຈານພວກມຸນາຟິກີນ1 ມີສູເຣາະຫ໌ທີ່ຖືກເອີ້ນໃນການຕໍ່ສູ້ທີ່ເຄີຍເກີດຂຶ້ນກັບ ພວກມຸນາຟິກີນ ອັລລໍຫ໌ ﷻ ພຣະອົງໄດ້ເປີດເຜີຍດ້ວຍກັບຫຼາຍອາຍະຫ໌ ທີ່ພຣະອົງໄດ້ຊົງປະທານລົງມາ ເປັນການໂຈມຕີຢ່າງຮຸນແຮງ ຈົນເຮັດໃຫ້ຈິດໃຈຂອງພວກເຂົາວິຕົກກັງວົນ ແລະ ເຮັດໃຫ້ຫົວໃຈ ກະວົນກະວາຍຢູ່ທຸກໆ ມື້ ໂດຍຢ້ານວ່າອາຍະຫ໌ອື່ນຈະລົງມາປະຈານພວກເຂົາອີກ

ດັງທີ່ອັລລໍຫ໌ ﷻ ໄດ້ຊົງກ່າວວ່າ

**“ບັນດາພວກມຸນາຟິກີນ ຢ້ານວ່າຈະມີ ສູເຣາະຫ໌ໜຶ່ງ ຖືກປະທານລົງມາແກ່ພວກເຂົາ ເຊິ່ງແຈ້ງໃຫ້ພວກເຂົາຮູ້ເຖິງສິ່ງທີ່ມີຢູ່ໃນໃຈຂອງພວກເຂົາ (ມູຮໍາມັດ) ຈົງກ່າວເຖີດວ່າ: ພວກທ່ານຈົ່ງ​ເຍາະ​ເຍີ້ຍ​ກັນເຖີດ ແທ້​ຈິງ​ແລ້ວ ອັລລໍຫ໌ ຈະຊົງ​ໃຫ້ອອກມາ​ສິ່ງ​ທີ່​ພວກ​ທ່ານຢ້ານ​ກົວ​”** (ອັດເຕົາບະຫ໌ 9:64)

ສ່ວນທ່ານຣໍຊູລລຸລລໍຫ໌ ﷺ ຕ້ອງປະຕິບັດຕໍ່ພວກເຂົາຢ່າງລະມັດລະວັງ ເປັນການປະຕິບັດຕາມຄໍາສັ່ງຂອງອັລລໍຫ໌ ທີ່ມີໃຫ້ທ່ານ ໂດຍພຣະອົງກ່າວວ່າ:

**ແລະ​ເມື່ອ​ເຈົ້າ​ເຫັນ​ພວກ​ເຂົາແລ້ວ ຮ່າງ​ກາຍ​ຂອງ​ພວກ​ເຂົາ​ຈະ​ເປັນ​ທີ່​ພໍ​ໃຈ​ແກ່ເຈົ້າ ແລະ ຫາກພວກເຂົາເວົ້າ ເຈົ້າ​ກໍ່ຈະ​ຟັງ​ຄຳ​ເວົ້າ​ຂອງ​ເຂົາ​ ມັນຄືກັບວ່າພວກເຂົາເປັນທ່ອນໄມ້ທີ່ຖືກຍັນໄວ້ ພວກ​ເຂົາ​ຄິດ​ວ່າທຸກໆ ​ສຽງ​ຮ້ອງ​​ນັ້ນເປັນປະຕິປັກຕໍ່​ພວກ​ເຂົາ ພວກ​ເຂົາ(ພວກມຸນາຟິກີນ) ຄື​ສັດ​ຕູ, ດັງນັ້ນ (ມູຮໍາມັດ) ຈົ່ງລະ​ວັງ​​ພວກ​ເຂົາ ຂໍອັລລໍຫ໌ເຮັດ​ໃຫ້​ພວກເຂົາ​ໄດ້​ຮັບ​ຄວາມ​ອັບປະຍົດ ແລ້ວພວກເຂົາໄດ້ຫັນຫນີຈາກ (ສາສະນາອິດສະລາມ) ໄດ້ແນວໃດ?** (ອັລ ມຸນາຟີກູນ 63:4)

ທ່ານຣໍຊູລລຸລລໍຫ໌ ﷺ ຕ້ອງປະຕິບັດດ້ວຍນະໂຍບາຍທີ່ໃຊ້ຄວາມອົດທົນອັນຍິ່ງໃຫຍ່ ເຊິ່ງທ່ານ​ຕ້ອງ​ຍອມ​ຮັບ​ການ​ຂໍອະໄພໃນ​ຄວາມ​ຜິດ​ທີ່​ໄດ້ເຮັດ ດ້ວຍທ່າທີເສແສ້ງທັ້ງໆທີ່​ບໍ່​ມີ​ຄວາມ​ຈິງ​ໃຈ ແລະ ເປັນທີ່ປະຈັກເຫັນ​ໄດ້​ວ່າ ​ຜູ້​ນຳ​ຂອງພວກມຸນາຟິກີນ ​ໄດ້​ກ່າວປະໂຍກ​ໜຶ່ງຂຶ້ນມາ​ວ່າ:

**لَئِن رَّجَعْنَا إِلَى الْمَدِينَةِ لَيُخْرِجَنَّ الأَعَزُّ مِنْهَا الأَذَلَّ**

“**ຖ້າພວກເຮົາກັບຄືນໄປເມືອງມະດີນະຫ໌ ຜູ້​ທີ່​ມີ​ກຽດ​ຫຼາຍ​ກວ່າ​ຈະ​ຂັບ​ໄລ່​ຄົນ​ຕ່ຳຕ້ອຍ​ອອກ​ຈາກ​ເມືອງ​ມາດີນະຫ໌​ຢ່າງ​ແນ່ນອນ”**

ຫມາຍຄວາມວ່າ ລາວ (**ອັບດຸລລໍຫ໌ ບິນອຸໄບ ຊະລູລ**) ຜູ້ທີ່ອ້າງວ່າຕົນເອງເປັນບຸກຄົນທີ່ມີກຽດຈະຂັບໄລ່ ທ່ານຣໍຊູລລຸລລໍຫ໌ ﷺ ອອກໄປ

ທ່ານອຸມັຣ ອິບນຸລ ຄອດຕອບ ຣໍດີຍັລລໍຮຸ ອັນຮຸ ເວົ້າວ່າ:

**“ໂອ້ ທ່ານຣໍຊູລລຸລລໍຫ໌** ﷺ **ປ່ອຍ​ໃຫ້​ຂ້າ​ພະ​ເຈົ້າ​ຂ້າ​ຄໍ​ຄົນ​ຊົ່ວ​ນີ້ເຖີດ”**

ທ່ານຣໍຊູລລຸລລໍຫ໌ ກ່າວວ່າ:

**“ປ່ອຍໃຫ້ເຂົາໄປຊະ ເພາະຜູ້ຄົນຈະບໍ່ໄດ້ເວົ້າກັນວ່າ ມູຮໍາມັດຂ້າຫມູ່ຂອງລາວ**2

ເມື່ອພວກເຂົາເດີນທາງໃກ້ສິຮອດເມືອງມະດີນະຫ໌, ລູກຊາຍຂອງອັບດຸລລໍຫ໌ ອິບນຸ ອຸໄບ ເຊິ່ງເປັນຊາວມຸດສະລິມ, ໄດ້ມາຫາທ່ານຣໍຊູລລຸລລໍຫ໌ ﷺ ແລະ ​ເວົ້າ​ກັບ​ທ່ານ​ວ່າ:

“**ຂ້ອຍຮູ້ວ່າ ທ່ານຕ້ອງການຈະຂ້າພໍ່ຂອງຂ້ອຍ ເພາະເຫດທີ່​​ລາວ​ໄດ້​ເຮັດ​ລ່ວງເກີນ​ທ່ານຫຼາຍຄັ້ງ ຖ້າທ່ານຕ້ອງການເຮັດ ກະລຸນາສັ່ງໃຫ້ຂ້ອຍເຮັດມັນ ຂ້ອຍຈະເອົາຫົວຂອງລາວມາໃຫ້ທ່ານ ຂ້ອຍຢ້ານວ່າທ່ານປ່ອຍໃຫ້ຄົນອື່ນເຮັດແລ້ວ ຫົວໃຈຂອງຂ້ອຍຄົງຈະບໍ່ຍອມໃຫ້ຂ້ອຍເບິ່ງຜູ້ຊາຍທີ່ຂ້າພໍ່ຂອງຂ້ອຍຍ່າງຢູ່ໃນທ່າມກາງຜູ້ຄົນໄດ້ເປັນແນ່ໃນທີ່ສຸດ ຂ້ອຍກໍ່ຈະຕ້ອງຂ້າຄົນມຸມິນ ເພາະເຫດຈາກຄົນກາຟີຣ (ຖືກຂ້າ) ແລ້ວຂ້ອຍກໍ່ຈະຕ້ອງເຂົ້າໄປຢູ່ໃນນະລົກ”**

ທ່ານຣໍຊູລລຸລລໍຫ໌ ﷺ ກ່າວ​ກັບ ອັບດຸລລໍຫ໌​ (ຜູ້​ທີ່​ເປັນ​ລູກ​ຊາຍ​ຂອງ​ຫົວ​ຫນ້າ​ຄົນ​ຫນ້າ​ຊື່​ໃຈ​ຄົດ) ເວົ້າ​ວ່າ:

“**ໃນທາງກົງກັນຂ້າມ ພວກເຮົາຈະປະຕິບັດກັບລາວຢ່າງດີ ພວກເຮົາຈະເຮັດມັນຢ່າງສຸພາບ ເຮົາ​ຈະ​ຄົບຫາ​ກັບ​ລາວ​ດ້ວຍຄວາມດີ ຕາບໃດທີ່ລາວຍັງຢູ່ກັບພວກເຮົາ ຫຼັງ​ຈາກ​ນັ້ນແລ້ວ ຖ້າລາວໄປສ້າງເລື່ອງຂຶ້ນມາອີກ ພວກພ້ອງຂອງລາວນັ້ນແຫລະທີ່ຈະວິພາກວິຈານ ແລະ ລົງໂທດ ຫຼືບໍ່ໃຫ້ອະໄພລາວ**

ທ່ານຣໍຊູລລຸລລໍຫ໌ ﷺ ໄດ້ກ່າວກັບ ທ່ານອຸມັຣ ອິບນຸລ ຄອດຕອບ ຣໍດີຍັລລໍຮຸ ອັນຮຸ ເວົ້າວ່າ:

**ອຸມັຣ, ເອີ໋ຍ ເຈົ້າເປັນແນວໃດ? ຂ້າພະເຈົ້າຂໍສາບານອັລລໍຫ໌ ﷻ ຂ້ອຍ​ບໍ່ໄດ້​​​ເຈດ​ຕະ​ນາ​ຮ້າຍ​ ​ຖ້າ​ຫາກວ່າ ​ຂ້ອຍຂ້າ​ລາວ​ໃນ​ມື້​ທີ່​ທ່ານ​ເວົ້າ​ກັບ​ຂ້ອຍ(ມູຮໍາມັດ) ວ່າ ຂ້ອຍ (ອຸມັຣ)​ຈະ​ຂ້າ​ລາວ ​ແນ່​ນອນ​ວ່າ​ຈະເຮັດໃຫ້​​ຄວາມ​ໂກດ​ແຄ້ນລຸກໂຊນຂຶ້ນມາ.**

ທຸກຍຸກທຸກສະໄໝ ຍັງມີໃຫ້ເຫັນເຖິງຄຸນລັກສະນະຂອງພວກມຸນາຟິກີນ ທີ່ໄດ້ກ່າວໄວ້ຢ່າງຊັດເຈນໃນໂອງການຕ່າງໆຂອງອັລກຸຣອານ ອະທິບາຍສະພາບທີ່ຊັບຊ້ອນ ແລະ​ ການ​ໃຊ້​ຄຳ​ເວົ້າ​ເຍາະ​ເຍີ້ຍ​ຕໍ່​ຊາວ​ມຸດ​ສະ​ລິມ ເພາະວ່າພວກມຸນາຟິກີນ ​ແລະ ພວກພ້ອງນັ້ນ ຂອງ​ເຂົາ​ເຈົ້າ​ຈະ​ບໍ່​ປະ​ຖິ້ມ​ຄຸນ​ລັກສະນະ​ດັງກ່າວ ບໍ່ວ່າຈະຍຸກສະໄໝໃດ

1. ຊື່ເຫຼົ່ານີ້ (ເປັນການປະຈານ) ເພາະມັນໄດ້ແຊ ໄດ້ປະຈານ ພວກມຸນາຟີກີນ (ຟັຕຮຸລກໍດີຣ ຂອງ ເຊົາການີ) ເຫຼັ້ມທີ 2, ໜ້າ 332.

2. ຊໍຮີ້ຫ໌ ອັລບຸກຄໍຣີ ບົດອັລ ມະນາກີ້ບ ສິ່ງ​ທີ່ຖືກ​​ຫ້າມບໍ່ໃຫ້​​ກ່າວອ້າງແບບ​ໃນຈາຫິຣີຍະຫ໌ ເລກທີ່ 8

# **17. ເຫດການຊ່ວງສຸດທ້າຍຂອງທ່ານຣໍຊູລ ລຸລລໍຫ໌ ຊໍລັລລໍຮຸ ອະໄລຮິ ວະຊັລລໍາ**

**ບັນດາຜູ້ຕາງຫນ້າໄດ້້ພາກັນເຂົ້າພົບກັບທ່ານຣໍຊູລ ລຸລລໍຫ໌** ﷺ

ຫຼັງ​ຈາກ​ການໄດ້​ເປີດ​​ເມືອງ​ມັກ​ກະຫ໌​ ການຕໍ່ຕ້ານຈາກຊາວກູເຣໍຊໄດ້ສິ້ນສຸດລົງ ພວກເຂົາທັງຫມົດພາກັນເຂົ້າຮັບເປັນອິດສະລາມ ແລະ​ ຫຼັງ​ຈາກ​ການ​ປາບ​ປາມ​ຊົນ​ເຜົ່າຂອງ **“ຮາວາຊິນ”**ໃນ​ສະນາມ​ສູ້​ຮົບຮຸໄນ​​ ອຸປະສັກອັນໃຫຍ່ຕໍ່ການເຜີຍແຜ່ຂອງອິດສະລາມໃນແຫຼມສະມຸດອາຣັບ ແລະ ຊົນເຜົ່າຕ່າງໆ ໄດ້ໝົດໄປ ສວນເຜົ່າອື່ນໆ ສັງເກດເບິ່ງທີທ່າຂໍ້ຂັດແຍ່ງລະຫວ່າງມຸຮໍາມັກ ກັບຊາວກຸເຣໍຊ ເມື່ອການຕ້ານໝົດໄປ ເຂົ້າຊາວກຸເຣໍຊເຂົ້າຮັບອິດສະລາມ ຊົນເຜົ່າທີ່ຍັງເຫຼືອຈຶງເຂົ້າຮັບອິດສະລາມ ເຊັ່ນກັນ1

ອັລລໍຫ໌ ຊຸບຮານະຮູ ວະຕະອາລາ ພຣະອົງໄດ້ປະທານສູເຣາະຫ໌ ອັນນັສຣ ໂດຍທີ່ພຣະອົງໄດ້ກ່າວວ່າ:

**ເມື່ອການຊ່ວຍເຫຼືອຂອງ ອັລລໍຫ໌ ໄດ້ມາພ້ອມກັບການພິຊິດ (ເມືຶອງມັກກາ)**

**ເຈົ້າຈະເຫັນຜູ້ຄົນເຂົ້າຮັບສາສະນາອິສລາມ ຂອງອັລລໍຫ໌ ເປັນກຸ່ມໆ ຢ່າງຫຼວງຫຼາຍ**

**ສະນັ້ນ ເຈົ້າ​ຈົງສະດຸດີ​ຍ້ອງຍໍ ສັນລະເສີນ ແລະ ຂໍການໃຫ້ອະໄພຈາກພຣະຜູ້ເປັນເຈົ້າຂອງເຈົ້າເຖີດ ເພາະ ພຣະອົງຕອບຮັບຜູ້ທີ່ກັບໃຈສະເໝີ.**

(ອັນ-ນາສ 110:1-3)

ໃນປີທີ່ 9 ຮ.ສ. ບັນດາຜູ້ຕາງຫນ້າຈາກແຫຼມສະມຸດອາຣັບໄດ້ຫຼັ່ງໄຫຼເຂົ້າມາເມືອງມາດີນະຫ໌ ຈົນກະທັ່ງຖືກເອີ້ນວ່າປີ **ອັມມູ້ລວຸຟູດ2** ເວົ້າກັນວ່າຜູ້​ຕາງ​ຫນ້າ​ເຫຼົ່ານັ້ນ​ມີ​ຈໍາ​ນວນ​ຫຼາຍ​ເຖິງ 70 ຮອດ 100 ຄົນ3ເຊິ່ງເປັນ​ຕົວ​ແທນ​ຂອງ​ເຜົ່າ​ຕ່າງໆ​ ຈາກເໜືອຫາໃຕ້ ຕາ​ເວັນ​ອອກ​ເຖິງ​ຕາ​ເວັນ​ຕົກ4 ປະ​ຊາ​ຊົນຊາວເມືອງມາດີນະຫ໌ ມີຄວາມ​ກະ​ຕື​ລື​ລົ້ນ​ທີ່​ຈະ​ຕ້ອນ​ຮັບ​ຜູ້​ຕາງ​ຫນ້າ​ທີ່​ມາ​ຢ້ຽມ​ຢາມ ເຊິ່ງຈຳນວນຂອງແຕ່ລະກຸ່ມມີບໍ່ເທົ່າກັນ ບາງກຸ່ມມີ 9 -10 ຄົນ, ບາງກຸ່ມມີເຖິງ 400 ຄົນ5 ແລະ ທ່ານຣໍຊູລ ລຸລລໍຫ໌ ﷺ ໄດ້ໃຫ້ຄວາມສໍາຄັນອັນໃຫຍ່ຫຼວງຕໍ່ຜູ້ຕາງຫນ້າເຫຼົ່ານັ້ນຢ່າງດີ ເຊິ່ງສາມາດເຫັນໄດ້ຈາກປະກົດການດັ່ງຕໍ່ໄປນີ້;

1. ທ່ານຣໍຊູລ ລຸລລໍຫ໌ ﷺ ໄດ້ແຕ່ງຕັ້ງ ອະບູບັກກັຣ ເປັນຜູ້ນໍາພາຊາວມຸດສະລິມທັງຫມົດປະຕິບັດເຮັດຮັຈໃນປີນັ້ນ ເພາະ ທ່ານຕ້ອງຕ້ອນຮັບແຂກທີ່ມາຕະຫຼອດປີ6

2. ການຕ້ອນຮັບຜູ້ແທນດ້ວຍຄວາມເມດຕາ, ເຄົາລົບ ແລະ ໃຫ້ສະຖານທີ່ພັກທີ່ປອດໄພ ໂດຍບາງ​ຄົນ​ກໍໃຫ້​ພັກ​ຢູ່​ໃນມັສຍິດ ແລະ​ ບາງ​ຄົນ​ກໍ​ຢູ່​ໃນ​ເຮືອນ​ຂອງ​ສໍຮາບະຫ໌

3. ທ່ານຣໍຊູລ ລຸລລໍຫ໌ ﷺ ໄດ້ຮັບຟັງຄໍາປາໄສຂອງເຂົາເຈົ້າ ແລະ ຮັບຮູ້ຄວາມຮູ້ສຶກຂອງເຂົາເຈົ້າແລະ ຕອບຂໍ້ສົງໃສຂອງເຂົາເຈົ້າ ເຊິ່ງສ້າງຄວາມປະທັບໃຈອັນຍິ່ງໃຫຍ່

ເມື່ອບັນດາຜູ້ຕາງຫນ້າກັບຄືນໄປບ້ານເກີດເມືອງນອນຂອງພວກເຂົາ, ທ່ານຣໍຊູລ ລຸລລໍຫ໌ ﷺ ໄດ້ໃຫ້ຊໍຮາບະຫ໌ບາງ​ທ່ານ​ຕິດ​ຕາມໄປນຳ​ ເພື່ອໄປສອນອັລກຸຣອານ ແລະ ຄໍາສອນທາງສາສະຫນາໃຫ້ແກ່ຊົນເຜົ່າເຫຼົ່ານັ້ນ ແລະ ຍັງໄດ້ແຕ່ງຕັ້ງຜູ້ນຳໃນການຕັດສິນໃຫ້ແກ່ທຸກໆຊົນເຜົ່າ

ດ້ວຍເຫດຜົນນີ້, ແຫຼມສະມຸດອາຣັບໃນຍຸກທຳອິດນັ້ນ ໄດ້​ຖືກ​ລວມ​ເຂົ້າ​ເປັນ​ຫນຶ່ງ​ ແລະ ມີເປົ້າຫມາຍ ແລະ ຫົວໃຈອັນດຽວກັນເພື່ອອິສລາມ ດ້ວຍການນະມັດສະການ ອັລລໍຫ໌ ຊຸບຮານະຮູ ວະຕະອາລາພຽງແຕ່ພຣະອົງດຽວ

## **17.1 ຮັດຈ໌ອໍາລາ**

ໃນປີທີ່ 10 ຮ.ສ, ທ່ານຣໍຊູລ ລຸລລໍຫ໌ ﷺ ມີຄວາມຕັ້ງໃຈທີ່ຈະເດີນທາງໄປປະກອບພິທິ ຮັຈ ທ່ານຈຶ່ງ​ປະກາດ​ເລື່ອງ​ນີ້​ຕໍ່ບັນດາຊໍຮາບະຫ໌ ແລະ ​ຄົນ​ທົ່ວໄປໄດ້ຮູ້ ​ເມື່ອ​ປະຊາຊົນ​ໄດ້​ຍິນ​ຂ່າວ​ດັ່ງກ່າວ ​ຈຶ່ງພາກັນ​​ກຽມ​ພ້ອມ​ທີ່​ຈະ​ໄປ​ເຮັດ​ພິທີ​ຮັຈກັບທ່ານເປັນ​ຈຳນວນ​ຫຼວງ​ຫຼາຍ ບາງຄົນເດີນທາງກັບ ທ່ານຣໍຊູລ ລຸລລໍຫ໌ ﷺ ບາງຄົນມາຮ່ວມໃນຕາມທາງ ບາງຄົນໄດ້ມາເຕົ້າໂຮມກັນຢູ່ໃນເມືອງມັກກະຫ໌ ຈໍານວນຄົນທີ່ມາປະກອບພິທິ ຮັຈ ແມ່ນມີຈໍານວນຫຼາຍ ຈົນບໍ່ສາມາດໃຫ້ທຸກຄົນໄດ້ຍິນສຽງຂອງທ່ານ ຈຶ່ງຕ້ອງໃຊ້ “ມຸບັລລິຄ” (ຜູ້ປະກາດ) ເພື່ອທີ່ຈະໃຫ້ໄດ້ຍິນໃນສິ່ງທີ່ທ່ານເວົ້າ ​ກ່າວກັນ​ວ່າ​ມີ​ຫຼາຍ​ເຖິງ 40,000 ຄົນ7

ເຫດຜົນທີ່ເອີ້ນວ່າ ຮັຈອໍາລາ ຄັ້ງນີ້ເນື່ອງຈາກວ່າ ທ່ານຣໍຊູລ ລຸລລໍຫ໌ ﷺ ໄດ້ອໍາລາຊໍຮາບະຫ໌ຂອງທ່ານ ທ່ານ​ເວົ້າ​ວ່າ:

**ຫວັງວ່າຂ້ອຍຄົງບໍ່ໄດ້ເຮັດຮັຈ ຫຼັງຈາກປີນີ້.**

**ເອີ້ນອີກຊື່ວ່າ ຮັຈ ແຫ່ງການເຜີຍແຜ່** ເນື່ອງຈາກວ່າ ທ່ານຣໍຊູລ ລຸລລໍຫ໌ ﷺ ໄດ້​ອະ​ທິ​ບາຍ​ກົດ​ລະ​ບຽບ​(ຂໍ້ບັນຫຍັດ) ຂອງ​ການ​ປະກອບພິທິ ຮັຈ ມີ​ຄໍາ​ສັ່ງເສຍຕ່າງໆຫຼວງ​ຫຼາຍ ​ແລະ ​​ຍັງ​ໃຊ້​ໃຫ້​ທຸກ​ຄົນ​ເຜີຍ​ແຜ່​ຄໍາ​ເວົ້າ​ຂອງ​ທ່ານ​ກ່ຽວ​ກັບ​ສິ່ງ​ທີ່​ເຂົາ​ເຈົ້າ​ໄດ້​ຍິນມາ8

## **17.2 ຄໍາສັ່ງເສຍຂອງ ທ່ານຣໍຊູລ ລຸລລໍຫ໌ ﷺ**

ທ່ານຣໍຊູລ ລຸລລໍຫ໌ ﷺ ໄດ້​ໃຫ້​ຄໍາ​ປາ​ໄສ​ຂະ​ນະເຮັດຮັຈອໍາ​ລາ​ ​ຫຼາຍ​ຄັ້ງດ້ວຍກັນ ບາງຄັ້ງທ່ານໄດ້ກ່າວຄໍາປາໄສຕາມທາງ ບາງຄັ້ງຢູ່ໃກ້ເມືອງມັກກະຫ໌ ເຊິ່ງຄໍາ​ເສຍ​ຕ່າງໆນັ້ນ​ ໄດ້ໃຫ້ສາລະສໍາຄັນດັງຕໍ່ໄປນີ້

1. ແຈ້ງລາຍລະອຽດໃນການເຮັດປະກອບພິທິຮັຈ

2. ຫ້າມລະເມີດສິດຂອງຜູ້ອື່ນ ບໍ່ວ່າຈະເປັນຊີວິດ ຊັບສິນ ແລະ ກຽດສັກສີ

3. ເນັ້ນຫນັກໃຫ້ມີຄວາມເປັນພີ່ນ້ອງກັນລະຫວ່າງຊາວມຸດສະລິມ ແລະ ແຈ້ງໃຫ້ຊາບກ່ຽວກັບສິດທິຂອງກັນ ແລະ ກັນ

4. ໃຫ້ຍຶດໝັ່ນໃນ ຄຳພີຂອງອັລລໍຫ໌ ﷻ ແລະ ແບບຢ່າງຂອງທ່ານຣໍຊູລ ລຸລລໍຫ໌ ﷺ ແລະ ຫ້າມໂກຫົກຕໍ່ທ່ານຣໍຊູລ ລຸລລໍຫ໌ ﷺ

5. ລະວັງການແຕກແຍກ ແລະ ການຜິດຖຽງກັນລະຫວ່າງເພື່ອນມຸດສະລິມດ້ວຍກັນ ແລະ​ ຈົ່ງ​ລະມັດລະວັງ​ທີ່​ຈະ​ເດີນ​​ຮອຍ​ຕາມ​ຂອງໄຊຕອນ

6. ຫ້າມ​ການກິນດອກເບ້ຍ ​ແລະ ​ຂົ່ມເຫັງ​ເພື່ອນ​ມະນຸດ

7. ເນັ້ນໜັກໃຫ້ຍຶດໝັ້ນໃນຫຼັກການຕ່າງໆ ແລະ ກົດລະບຽບຂອງອິດສະລາມ

8. ສັ່ງໃຫ້ບັນດາຜູ້ຊາຍເຮັດດີກັບບັນດາແມ່ຍິງ ໃຫ້ເມດຕາເຫັນອົກເຫັນໃຈ ແລະ ການດູແລເອົາໃຈໃສ່ຕໍ່ສິດທິຂອງພວກນາງ ແລະ ຍັງໄດ້ແຈ້ງສິດທິຂອງສາມີທີ່ມີຕໍ່ພັນລະຍາ

9. ເຊື່ອຟັງບັນດາຜູ້ນໍາ ໃນ​ການ​ເຮັດ​ຄວາມ​ດີ

10. ສັ່ງເສຍໃຫ້​ເຮັດ​ດີ​ກັບ​ຂ້າ​ໃຊ້ (ທາສ)9

ເມື່ອການເຮັດຮັຈອໍາລາ ສໍາເລັດເສັດສິ້ນ, ທ່ານຣໍຊູລ ລຸລລໍຫ໌ ﷺ ໄດ້ຊີ້ແຈ້ງສາລະສໍາຄັນ ແລະຄໍາສັ່ງຂອງອິສລາມ ເຊິ່ງແມ່ນຄວາມໂປດປານຂອງອັລລໍຫ໌ ຊຸບຮານະຮູ ວະຕະອາລາ ທີ່ເຮັດໃຫ້ສາດສະຫນາຂອງພຣະອົງສົມບູນ ແລະ ໄດ້ມອບໃຫ້ຊາວມຸດສະລິມທຸກຄົນ ໂດຍທີ່ພຣະອົງໄດ້ປະທານອາຍະຫ໌ສຸດທ້າຍ ເພື່ອເປັນການຢືນຢັນເຖິງຄວາມໂປດປານຂອງພຣະອົງໃນໂອງການທີ່ວ່າ:

**ມື້ນີ້ເຮົາໄດ້ເຮັດໃຫ້ສາສະໜາ ຂອງທ່ານສົມບູນແລ້ວ ແລະ ​ຄວາມ​ໂປດ​ປານ​ຂອງ​ຂ້າ​ທີ່​​ໄດ້​ມອບ​ໃຫ້ພວກ​ທ່ານ​ ກໍ່ສົມບູນເຊັ່ນກັນ ແລະ ​ເຮົາພໍໃຈ​ຍິນ​ດີ​ທີ່​ຈະ​​ໃຫ້​ອິດ​ສະ​ລາມເປັນ​ສາ​ສະ​ຫນາຂອງພວກ​ທ່ານ** (ອັລ ມາອີດະຫ໌ 5:3​)

1. ຊໍຮີ້ຫ໌ ບູກຄໍຣີ ກິຕາບູລມະຄໍຊີ ບາບຸ ກໍ່ຊວະຕຸ້ລຟັຕ ຫາດິຊທີ 4302 ຟິລຟັຕຫີ້ລຣ໊ອບບານີ 8/22

2. ຊີເຣາະຫ໌ອິບນຸ ຮິຊາມ 4/221-222

3. ອັລອໍາຣີ ອັຊຊີເຣາະຕຸ້ລນະບະວີຍະຫ໌ ອັໍຊຊໍຮີຫະຫ໌ 2/541. ດັ່ງທີ່ທ່ານຊາມີໄດ້ກ່າວໄວ້ໃນຊີເຣາະຫ໌ ຂອງລາວ.

# **18. ການເຈັບປ່ວຍແລະການເສຍຊີວິດຂອງ ທ່ານຣໍຊູລ ລຸລລໍຫ໌ ﷺ**

ເມື່ອການເຮັດຮັຈອໍາລາໄດ້ສິ້ນສຸດລົງ ບັນ​ຍັດ​ຂອງອິສລາມ​ຄົບ​ຖ້ວນ​ສົມ​ບູນ ​ສານຂອງອິສລາມເຊິ່ງທ່ານນະບີມູຮຳມັດ ﷺ ນໍາມາໄດ້ສິ້ນສຸດ​ສົມ​ບູນ​ເຊັ່ນ​ດຽວ​ກັນ​ ດ້ວຍເຫດນີ້, ເມື່ອຫນ້າທີ່ຂອງທ່ານໃນຖານະເປັນຜູ້ເຜີຍແຜ່ນຳຄຳສອນສາດສະຫນາຂອງ ອັລລໍຫ໌ ຊຸບຮານະຮູ ວະຕະອາລາ ສໍາເລັດແລ້ວ ກໍ່ຕ້ອງຈາກ​ໄປ​ເຊັ່ນ​ດຽວ​ກັນ​ກັບ​ສາດ​ສະ​ດາ​ອື່ນໆ ຜູ້ທີ່ມາກ່ອນຫນ້າທ່ານ ດັ່ງທີ່ອາຍະຫ໌ໃນຄໍາພີກ່າວວ່າ:

“**ເຮົາບໍ່ໄດ້ເຮັດໃຫ້ມະນຸດຄົນໃດ ທີ່ມາກ່ອນເຈົ້າຍັງຄົງຢູ່ປະພັນ (ມີຊີວິດນິີຣັນ) ເຖິງແມ່ນວ່າເຈົ້າຕາຍ ແລ້ວພວກເຂົາຈະບໍ່ຕາຍບໍ?** (ອັລ ອໍາບິຍາ 21:34)

ອັລລໍຫ໌ ຊຸບຮານະຮູ ວະຕະອາລາ ພຣະອົງໄດ້ເຮັດໃຫ້ທ່ານສາດສະດາ ﷺ ຮູ້ເຖິງຊ່ວງເວລາສຸດທ້າຍທີ່ໃກ້ເຂົ້າມາແລ້ວ ໃນຂະນະທີ່ທ່ານປະກອບພິທິຮັຈອຳລາ ໂດຍພຣະອົງປະທານສູເຣາະຫ໌ອັລນັສ ລົງມາ:

**ເມື່ອການຊ່ວຍເຫຼືອຂອງ ອັລລໍຫ໌ ໄດ້ມາພ້ອມກັບການພິຊິດ (ເມືຶອງມັກກາ)**

**ເຈົ້າຈະເຫັນຜູ້ຄົນເຂົ້າຮັບສາສະນາອິສລາມ ຂອງອັລລໍຫ໌ ເປັນກຸ່ມໆ ຢ່າງຫຼວງຫຼາຍ**

**ສະນັ້ນ ເຈົ້າ​ຈົງສະດຸດີ​ຍ້ອງຍໍ ສັນລະເສີນແລະຂໍການໃຫ້ອະໄພຈາກພຣະຜູ້ເປັນເຈົ້າຂອງເຈົ້າເຖິດ ເພາະ ພຣະອົງຕອບຮັບຜູ້ທີ່ກັບໃຈສະເໝີ.** (ອັນ-ນາສ 110:1-3)

ແລະ ອາຍະຫ໌ສຸດທ້າຍທີ່ກ່າວວ່າ:

**ມື້ນີ້ເຮົາໄດ້ເຮັດໃຫ້ສາສະໜາ ຂອງທ່ານສົມບູນແລ້ວ ແລະ ​ຄວາມ​ໂປດ​ປານ​ຂອງ​ຂ້າ​ທີ່​​ໄດ້​ມອບ​ໃຫ້ພວກ​ທ່ານ​ ກໍ່ສົມບູນເຊັ່ນກັນ ແລະ ​ເຮົາພໍໃຈ​ຍິນ​ດີ​ທີ່​ຈະ​​ໃຫ້​ອິດ​ສະ​ລາມເປັນ​ສາ​ສະ​ຫນາຂອງພວກ​ທ່ານ** (ອັລ ມາອີດະຫ໌ 5:3​)

4. ເພື່ອເປັນການພຽງພໍຕໍ່ການອະທິບາຍລາຍລະອຽດເຖິງຈໍານວນຜູ້ຄົນ, ເບິ່ງ مهدي رزق الله ຊີເຣາະຫ໌ອິບນຸ ຮິຊາມ 4/221 ແລະຕໍ່ມາ ອັດຕະບາກອຕ ອັລກຸບຣໍ ລິອິບນິຊະອຼ 1/259-291

5. ອັດຕະບາກອຕ ອັລກຸບຣໍ ລິອິບນິຊະອຼ 1/291- 292 -295.

6. ອິມາດຸດດີນ ຄໍ່ລີລ ດິຣໍຊະຫ໌ ຟິຊີເຣາະຫ໌ 264

7. ຊີເຣາະຫ໌ອິບນຸ ຮິຊາມ 4/276 ອະບູຊັຣອະ ແຈ້ງຈໍານວນດັງກ່າວ ອັລອັມຣີ ອັຊຊີເຣາະຕຸ້ລນະບະວີຍະຫ໌ ອັຊຊໍຮີຫິຫ໌ 2/549.

8. ສູນັນ ອັລຕິຣມິຊິ ກິຕາບູ້ລຮັຈ 55. ມຸສນັດ ອິມ່າມອະມັດ 5/262

9. ຄໍາເວົ້າຂອງທ່ານຣໍຊູລລຸລລໍຫ໌ ໃນເທດສະການເຮັດບຸນ ຮັຈ, ເບິງ ຊໍຮີ້ຫ໌ບຸກຄໍຣີ ກິຕາບູ້ລມະກໍ່ຊີ ບົດຮັຈອໍາລາ ຫະດິຊທີ່ 4403-4406. ຊໍຮີ້ຫ໌ມຸສລິມ 2/889-890 مهدي رزق الله ອັຊຊີເຣາະຕຸ້ລນະບາວີ 683

ທ່ານສາດສະດາ ﷺ ໄດ້ຮູ້ເຖິງວາລະສຸດທ້າຍຂອງທ່ານ ແລະ ທ່ານໄດ້ກ່າວຄຸດບະຫ໌ໃນຂະນະທີ່ເຮັດຮັຈອໍາລາ ແລະ ​ຫຼັງ​ຈາກ​ກັບ​ຄືນ​ເມືອງມາດີນະຫ໌ 1 ທ່ານກໍ່ເລິ່ມເຈັບ​ປ່ວຍ

ສາມ​ເດືອນ​ຫຼັງ​ຈາກ​ທີ່​ທ່ານກັບ​​ມາ​ຈາກການເຮັດຮັຈ​ ທ່ານກໍ່ເລີ່ມເຈັບປ່ວຍ ແລະ ອາການເຈັບປ່ວຍຂອງທ່ານກໍ່ຮ້າຍແຮງຂຶ້ນເລື່ອຍໆ ທ່ານ​ຈຶ່ງ​ຂໍ​ອະນຸຍາດ​ຈາກ​ພັນລະຍາ​ຂອງ​ທ່ານໃນການທີ່ຈະ​ມາ​ພັກ​ຢູ່​ທີ່​ເຮືອນ​ຂອງ​ທ່ານຍິງ ອາອີຊະຫ໌ ຣໍດີຍັລ ລໍຮູອັນຮາ ພວກນາງກໍ່ອະນຸຍາດ ແລະ ໄດ້ໃຊ້ໃຫ້ອະບູບັກກັຣ ເປັນອີມ່າມນໍາລະຫມາດແທນ ແລະ ​ໃນ​ມື້​ສຸດ​ທ້າຍ​ທ່ານມີຄວາມ​ຮູ້​ສຶກ​ສົດ​ໃສ​ ແລະ ​ແນ່ມເບິ່ງ​ບັນດາມຸສລິມີນ ທີ່ກໍາລັງອະທິຖານລະມາດຢູ່ໃນມັສຍິດ ພວກ​ເຂົາ​ເກືອບ​ຈະ​ອອກ​ມາ​ຈາກ​ການ​ລະຫມາດ ດ້ວຍ​ຄວາມດີໃຈ​ທີ່​ໄດ້​ເຫັນທ່ານຣໍຊູລ ລຸລລໍຫ໌ ﷺ ມີອາການດີຂຶ້ນ, ທ່ານອະບູບັກກັຣ ຄິດວ່າທ່ານຣໍຊູລ ລຸລລໍຫ໌ ﷺ ຈະມານໍາລະຫມາດ, ແຕ່ທ່ານໄດ້ຊີ້ນິ້ວໃຫ້ທ່ານອະບູບັກກັຣ ນໍາລະຫມາດໃຫ້ຄົບສົມບູນ, ຫຼັງ​ຈາກ​ນັ້ນ​ທ່ານກໍ່​ກັບ​​ໄປ​ບ່ອນ​ນອນ​ຂອງ​ທ່ານ2

ຫຼັງ​ຈາກ​ທີ່ທ່ານຣໍຊູລ ລຸລລໍຫ໌ ﷺ ໄດ້​ເຈັບ​ປ່ວຍ​ເປັນ​ເວ​ລາ 10 ມື້, ທ່ານ​ໄດ້​ເສຍ​ຊີ​ວິດລົງ ໃນຂະນະທີ່ຫົວຂອງທ່ານວາງຢູ່ເທິງຕັກຂອງທ່ານຍິງ ອາອີຊະຫ໌ ຣໍດີຍັລ ລໍຮູອັນຮາ ເຫດການ​ດັ່ງກ່າວ​ໄດ້​ເກີດ​ຂຶ້ນ​ໃນ​ວັນ​ທີ **12 ຂອງເດືອນ ຣໍບີ​ອູ​ລ-ເອົາ​ວາ​ລ ​ ປີ​ຮິ​ຈເ​ຣາະຫ໌ ທີ່ 11,** ​ຂະນະນັ້ນທ່ານຣໍຊູລ ລຸລລໍຫ໌ ﷺ ​ມີ​ອາຍຸ​ໄດ້ 63 ປີ, ​ຂ່າວ​ການ​ເສຍ​ຊີວິດ​ຂອງ​ທ່ານ​ເປັນ​ດັ່ງ​ກັບ​ສາຍຟ້າ​ຜ່າລົງມາ​ຍັງຊາວ​ມຸດ​ສະ​ລິ​ມ ຈະມີໃຜແດ່ທີ່ບໍ່ສົນໃຈການຕາຍຂອງຄົນອັນເປັນທີ່ຮັກ? ສິ່ງຫນຶ່ງທີ່ຈາກຄວາມຢ້ານກົວແມ່ນບາງຄົນບໍ່ເຊື່ອວ່າທ່ານຣໍຊູລ ໄດ້ເສຍຊີວິດ ຂະນະນັ້ນທ່ານອະບູບັກກັຣ ຢູ່ໃນເຂດນອກຂອງເມືອງມະດີນະຫ໌ ເມື່ອ​ໄດ້​ຍິນ​ຂ່າວ​ກໍ​ຟ້າວ​ກັບ​ໄປ ແລະ ໄດ້ເຂົ້າໄປຫາທ່ານຣໍຊູລ ລຸລລໍຫ໌ ﷺ ທ່ານອະບູບັກກັຣໄດ້ເປີດຜ້າຄຸມລົງ ແລະຈູບທີ່ຫນ້າຜາກ ແລ້ວຮ້ອງໄຫ້ແລະເວົ້າວ່າ:

**ຂ້າພະເຈົ້າຂໍໄຖ່ທ່ານດ້ວຍສິດທິຂອງພໍ່ ແລະ ແມ່ຂອງຂ້າພະເຈົ້າ ພຣະອົງຈະບໍ່ເຮັດໃຫ້ເຈົ້າຕາຍສອງເທື່ອ ຄັ້ງທໍາອິດໄດ້ເກີດຂຶ້ນກັບທ່ານແລ້ວ**

ຕໍ່ມາທ່ານອະບູບັກກັຣ ໄດ້ອອກໄປຫາຜູ້ຄົນ ໃນຂະນະທີ່ຜູ້ຄົນກໍາລັງສັບສົນກ່ຽວກັບການຈາກໄປຂອງທ່ານຣໍຊູລ ລຸລລໍຫ໌ ﷺ ບາງຄົນເຊື່ອ, ບາງຄົນບໍ່ເຊື່ອ, ທ່ານອະບູບັກກັຣ ຈຶ່ງເວົ້າວ່າ:

**ໂອ້ຜູ້ຄົນທັ້ຫຼາຍ ຜູ້ໃດທີ່ອີບາດະຫ໌ຕໍ່ມຸຮຳມັດ ແທ້ຈິງມູຮຳມັດນັ້ນໄດ້ຕາຍແລ້ວ ແລະ ຜູ້ໃດທີ່ອີບາດະຫ໌ຕໍ່ອັລລໍຫ໌ ແທ້ຈິງແລ້ວ, ອັລລໍຫ໌ນັ້ນຊົງຢືນຍົງ ແລະ ບໍ່ຕາຍ**

1. ຊໍຮີ້ຫ໌ ບູກຄໍຣີ ກິຕາບູລຕັຟຊີຣ ສູເຣາະຫ໌ຕຸ້ລຟັຕ, ຕັຟຊິຣ ອິນນຸກະຊິຣ 8/529

2. ຊໍຮີ້ຫ໌ ບູກຄໍຣີ ກິຕາບູລມະຄໍຊີ ບົດ​ທີ​ກ່ຽວ​ກັບ​ການ​ເຈັບ​ປ່ວຍ​ແລະ​ການ​ເສຍ​ຊີ​ວິດ​ຂອງທ່ານ​ສາດ​ສະ​ດາ​, ຫະດິຊເລກທີ່ 4448​ ຟິຟັຕຮິລບາຣີ

ແລະ ທ່ານອະບູບັກກັຣໄດ້ອ່ານໂອງການຂອງອັລລໍຫ໌ ﷻ ທີ່ກ່າວວ່າ:

**ແລະ ມູຮໍາມັດນັ້ນ ບໍ່ແມ່ນສິ່ງອື່ນໃດນອກເໜືອຈາກເປັນຣໍຊູລຂອງອັລລໍຫ໌ເທົ່ານັ້ນ ເຊິ່ງບັນດາສາສະນະທູດ​​ກ່ອນ​ຈາກເຂົາກໍ່ໄດ້​ເສຍຊີວິດໄປແລ້ວ ແລະ​ ຖ້າ​ລາວ​ຕາຍ​ຫຼື​ຖືກ​ຂ້າ ພວກເຈົ້າກໍ່​ຈະ​ກັບ​ຄືນ​ໄປ​ຫາ​ສາສະໜາ​ເດີມ​ຂອງພວກເຈົ້າແນວນັ້ນຫວາ? ແລະ ໃຜກໍຕາມທີ່ກັບຄືນໄປສູ່ສາສະຫນາເກົ່າຂອງລາວບໍ່ໄດ້ສົ່ງຜົນກະທົບຕໍ່ອັລລໍຫ໌ແຕ່ຢ່າງໃດ ແລະ ພຣະອົງອັລລໍຫ໌​ຈະ​ໃຫ້​ລາງວັນຕອບແທນ​ແກ່​ຜູ້​ມີ​ຄວາມ​ກະຕັນຍູ​ສະເໝີ** (ອັລ-ອິມຣອນ 3:144).

ຜູ້ຄົນ​ເຫຼົ່າ​ນັ້ນ​ຄື​ກັບ​ວ່າ​ເຂົາ​ເຈົ້າ​ບໍ່​ເຄີຍ​ໄດ້​ຍິນ​ອາຍະຫ໌​ນັ້ນ​ມາ​ກ່ອນ ແລະ ​ນີ້​ແມ່ນ​ຫນຶ່ງ​ໃນ​ບັນ​ດາ​ເຫດ​ການ​ຫຼາຍ​ໆຄັ້ງ ທ່ານອະບູບັກກັຣ ສະແດງໃຫ້ເຫັນເຖິງຄວາມສະລາດ, ສະຕິປັນຍາ, ຄວາມເຂົ້າໃຈ, ແລະ ຄວາມມີອີ່ມ່ານທີ່ເຂັ້ມແຂງຂອງທ່ານ.

## **18.1 ການຈັດການສົບ ແລະ ການຝັງສົບ**

ໃນມື້ຕໍ່ມາ (ວັນອັງຄານ) ຈຶ່ງໄດ້ຈັດໃຫ້ມີການອາບນໍ້າ ແລະ ຫໍ່ສົບຂອງທ່ານຣໍຊູລ ລຸລລໍຫ໌ ﷺ ເຊິ່ງໄດ້ວ່າງຢູ່ໃນຫ້ອງຂອງທ່ານຍິງ ອາອີຊະຫ໌ ຣໍດີຍັລ ລໍຮູອັນຮາ ບັນດາຊາວມຸດສະລິມຄ່ອຍໆທະຍອຍເຂົ້າໄປລະຫມາດໃຫ້ແກ່ທ່ານ ໂດຍບໍ່ມີອີ່ມ່ານ ເມື່ອ​ລະຫມາດສິ້ນ​ສຸດລົງ​ ຜູ້ຄົນມີຄວາມຄິດເຫັນຂັດແຍ້ງກັນກ່ຽວກັບສະຖານທີ່ຝັງສົບທ່ານຣໍຊູລ ລຸລລໍຫ໌ (ຊັລລັລລໍ ຮຸອະໄລຮິ ວະຊັລລໍາ)

ທ່ານອະບູບັກກັຣ ຣໍດີຍັລລໍຮຸ ອັນຮຸ ຈຶ່ງເວົ້າວ່າ: ຂ້າພະເຈົ້າໄດ້ຍິນ ທ່ານຣໍຊູລ ﷺ ເວົ້າວ່າ:

“**ອັລລໍຫ໌ຈະ​ບໍ່​ຊົງ​ເກັບ​ຊີ​ວິດ​ຂອງ​ສາດ​ສະ​ດາຄົນຫນຶ່ງ​ຄົນ​ໃດ​ ຍົກເວັ້ນນອກຈາກບ່ອນທີ່ລາວມັກທີ່ຈະຖືກຝັງໃນທີ່ບ່ອນນັ້ນ”**

ດັ່ງນັ້ນ ທ່ານອະບູບັກກັຣ ຈຶ່ງໃຫ້ຜູ້ຄົນຝັງສົບທ່ານຣໍຊູລ ລຸລລໍຫ໌ ﷺ ບ່ອນທີ່ນອນຂອງທ່ານ1 ຄືຫ້ອງຂອງທ່ານຍິງ ອາອີຊະຫ໌ ຣໍດີຍັລ ລໍຮູອັນຮາ ແມ່ຂອງບັນດາຜູ້ສັດທາທັງຫຼາຍ2

## **18.2 ຜົນຈາກການເສຍຊີວິດຂອງທ່ານຣໍຊູລ ລຸລລໍຫ໌** ﷺ

ການ​ຈາກ​ໄປ​ຂອງ**ທ່ານຣໍຊູລ ລຸລລໍຫ໌** ﷺ ​ໄດ້​ສ້າງຄວາມ​ໂສກ​ເສົ້າແກ່ບັນດາຊໍຮາບະຫ໌ຢ່າງຫຼວງ​ຫລາຍ ໃບຫນ້າຂອງເຂົາເຈົ້າມົນມອງ ແລະ ໂສກເສົ້າທົ່ວເມືອງມາດີນະຫ໌ ແລະ ຊາວມຸດສະລິມໃນແຫຼມຄາບສະມຸດອາຣັບ ຈະບໍ່ໂສກເສົ້າໄດ້ແນວໃດ? ເນື່ອງຈາກວ່າ ທ່ານຣໍຊູລ ລຸລລໍຫ໌ ﷺ ມີຊີວິດອາໄສຢູ່ຮ່ວມກັບເຂົາເຈົ້າ ໄດ້​ສ້າງຂວັນ ກຳລັງໃຈໃຫ້ພວກເຂົາ​​ຢ່າງ​ຫຼວງ​ຫຼາຍ​ ອັລລໍຫ໌ ﷻ ພຣະອົງໄດ້ນໍາເອົາພວກເຂົາອອກຈາກຄວາມມືດໄປສູ່ຄວາມສະຫວ່າງ ລວມຫົວ​ໃຈ​ຂອງພວກ​ເຂົາໃຫ້​ເປັນ​ຫນຶ່ງ​ດຽວກັນ ຫຼັງ​ຈາກ​ທີ່​ເຄີຍມີ​ຄວາມ​ຂັດ​ແຍ່ງ​ກັນມາ​ກ່ອນ​ ແລະ ເມື່ອພວກເຂົາຂາດທ່ານຣໍຊູລ ລຸລລໍຫ໌ ﷺ ໄປ ວະຮີເຊິ່ງເປັນຄວາມຜູກພັນຂອງພວກເຂົາກັບພຣະເຈົ້າກໍ່ຕ້ອງຢຸດລົງ

ຄັ້ງເມື່ອທ່ານອຸມັຣ ແລະ ທ່ານອະບຸບັກກັຣ (ຣໍດິຍັລລໍຮຸ ອັນຮຸມາ) ໄດ້ໄປຢ້ຽມຢາມ ອຸມມູໄອມັນຜູ້ທີ່ເຄີຍລ້ຽງດູທ່ານສາດສະດາ ແລະ ​ຫລັງ​ຈາກ​ທ່ານນະບີ ﷺ ໄດ້​ຈາກ​ໄປ​ແລ້ວ ເມື່ອ​ທັ້ງສອງ​ມາ​ເຖິງ, ນາງກໍ່​​ຮ້ອງ​ໄຫ້, ທັ້ງສອງຈຶ່ງ​ເວົ້າ​ວ່າ:

**ແມ່ນຫຍັງເຮັດໃຫ້ເຈົ້າຮ້ອງໄຫ້? ເຈົ້າບໍ່ຮູ້ບໍວ່າສຳຫຼັບ ອັລລໍຫ໌ ຊຸບຮານະຮູ ວະຕາອາລາ ນັ້ນມີການຕອບແທນທີ່ດີສໍາລັບທ່ານຣໍຊູລ ຢູ່ແລ້ວ** ນາງ​ເວົ້າວ່າ:

*ມັນບໍ່ແມ່ນວ່າຂ້ອຍບໍ່ຮູ້ດອກ ທີ່ເຮັດໃຫ້ຂ້ອຍຮ້ອງໄຫ້ ແຕ່ທີ່ຂ້ອຍຕ້ອງຮ້ອງໄຫ້ເພາະ ໃນຕອນນີ້ ວະຮີ (ສານຈາກພຣະເຈົ້າ) ຈາກຟາກຟ້າ ບໍ່ມີການລົງມາອີກຕໍ່ໄປແລ້ວ.*

ນາງຮ້ອງໄຫ້ຈົນເຮັດໃຫ້ພວກເຂົາທັງສອງຮ້ອງໄຫ້ຕາມໄປດ້ວຍ3

ຊາວມຸດສະລິມມີຄວາມຮູ້ສຶກໃນການເສຍຊີວິດຂອງທ່ານສາດສະດາ ﷺ ວ່າມັນໂຫດຮ້າຍຕໍ່ຫົວໃຈຂອງພວກເຂົາ ຄວາມມືດມິດອ້ອມຮອບພວກເຂົາທັງຫມົດ ທ່ານອານັສ ລູກຊາຍຂອງມະລິກ(ຣດ) ກ່າວວ່າໃນມື້ທີ່ທ່ານຣໍຊູລ ﷺ ເຂົ້າມາທີ່ເມືອງມາດີນະຫ໌ ແສງສະຫວ່າງກະຈາຍໄປທົ່ວເມືອງ ຫຼັງຈາກທີ່ທ່ານຣໍຊູລ ﷺ ຈາກໄປຄວາມມືດມິດໄດ້ເຂົ້າມາແທນທີ່ ມືຂອງພວກເຮົາຕ່າງກໍ່ສັ່ນໄຫວ ຂະນະທີ່ຮ່າງກາຍຂອງທ່ານຣໍຊູລ ﷺ ລົງຝັງ, ຫົວໃຈຂອງພວກເຮົາບໍ່ສາມາດຍອມຮັບການຈາກໄປຂອງທ່ານໄດ້ເລີຍ

ສ່ວນຜູ້ທີ່ບໍ່ແມ່ນຊາວມຸດສະລິມ ຄືບັນດາຄົນຫນ້າຊື່ໃຈຄົດ(ມຸນາຟິກ), ຊາວຢິວ, ຊາວຄຣິດສະຕຽນແລະ ຊາວອາຣັບບາງກຸ່ມ ພວກເຂົາຕ່າງປິຕິຍິນດີຕໍ່ການເສຍຊີວິດຂອງທ່ານຣໍຊູລ ﷺ ຊາວ​ອາຣັບ​ຫຼາຍ​ຄົນ​​ຍອມຖິິ້ມສາສະນາ ຊາວຄຣິດສະຕຽນ ແລະ ຊາວຢິວໄດ້ເຫັນຄວາມອ່ອນແອຂອງຊາວມຸດສະລິມ ແລະດິນແດນທີ່ຊາວມຸດສະລິມຄອບຄອງ ດັງນັ້ນ ຊາວມຸດສະລິມຈຶ່ງຕົກຢູ່ໃນອັນຕະລາຍທີ່ຈະຕ້ອງປະເຊີນກັບສັດຕູຂອງພວກເຂົາ ແລະ ອັລລໍຫ໌ ຊຸບຮານະຮູ ວະຕາອາລາຊົງໄດ້ໃຫ້ທ່ານອະບຸບັກກັຣ ເປັນຜູ້ນໍາ ແລະເຮັດການປາບປາມພວກກະບົດເຫຼົ່ານັ້ນ ຈົນກະທັ່ງອິສລາມກັບມາເຂັ້ມແຂງອີກຄັ້ງໜຶ່ງໃນເຫຼມສະມຸດອາຣັບ

1. ສຸນັນ ອັດຕີຣ ມິຊີ 3-338- ວະເຊາະຮະຮ່າຮູ ອັລບາຮີ ແລະ ມີລາຍງານຫະດິຊສະບັບອື່ນຂອງ ما قبض نبي إلا دفن قبض ຟີມຸສນັດ ອະບີ ຍະລາ 1/31 ແລະສຸນັນອັລໄບຮະກີ 4/30

2. ການຈັດການສົບ ແລະ ການຝັງສົບຂອງສາດສະດາ ເບິ່ງ ອັຊຊີເຣາະຕຸ້ລນະບະວີຍະຫ໌ ອິບນຸຮິຊາມ 4/341 ອິບນຸກະຊີຣ 4/329-533

3. ຊໍຮີຫ໌ ມຸສລິມ 4/1907 ຫະດິຊ ສະບັບເລກທີ 2454

# **19. ສ່ວນຫນຶ່ງຈາກມາລະຍາດຂອງທ່ານນະບີ ﷺ**

## **19.1 ມາລະຍາດຂອງທ່ານນະບີ ﷺ ຕໍ່ພຣະຜູ້ເປັນເຈົ້າ**

ທ່ານນະບີມຸຮໍາມັດ ﷺ ​ເປັນ​ຜູ້ທີ່​ມີ​ຄວາມ​ຮູ້ຫຼາຍ​ທີ່​ສຸດ​ໃນ​ບັນດາມະນຸດ ທ່ານປະຕິບັດຕໍ່ພຣະເຈົ້າຂອງທ່ານຕາມຄວາມຮູ້ນັ້ນ ດ້ວຍ​ເຫດ​ນີ້, ລາວ​ຈຶ່ງ​ເຮັດອີບາດະຫ໌ຫລາຍ​ທີ່​ສຸດ ຢ້ານຕໍ່ອັລລໍຫ໌ ຊຸບຮານະຮຸ ວະຕາອາລາ ຫຼາຍທີ່ສຸດ. ໃກ້ຊິດຕໍ່ອັລລໍຫ໌ ຊຸບຮານະຮຸ ວະຕາອາລາ ຫຼາຍທີ່ສຸດ ຮັກອັລລໍຫ໌ ຊຸບຮານະຮຸ ວະຕາອາລາ ຫລາຍທີ່ສຸດ ແລະ ໝັ້ນໃຈໃນອັລລໍຫ໌ ຊຸບຮານະຮຸ ວະຕາອາລາ ຫຼາຍທີ່ສຸດ ເຊິ່ງບໍ່ມີໃຜສາມາດເຮັດໄດ້ຄືກັບທ່ານ, ທ່ານອາລີ ອິບນຸ ອາບີຕໍລິບ ຣໍດີຍັລລໍຮຸ ອັນຮຸ ໄດ້ຖືກຖາມກ່ຽວກັບການປະຕິບັດສິ່ງທີ່ເປັນສຸນນະຫ໌ຂອງທ່ານນະບີ ﷺ ໃນການລະມາດ ທ່ານອາລີຕອບວ່າ:

**ພວກເຈົ້າບໍ່ສາມາດເຮັດໄດ້ດອກ­­­1**

ລາຍງານຈາກ ທ່ານອານັສ ບິນມາລິກ ຣໍດີຍັລລໍຮຸ ອັນຮຸ, ເວົ້າວ່າ:

ທ່ານສາດ​ສະ​ດາ ﷺ ນັ້ນ ​ບໍ່​ໄດ້​ຖື​ສິນ​ອົດ​ອາ​ຫານ​ຕະ​ຫຼອດ​ເດືອນ​ຈົນ​​ພວກ​ເຮົາ​ຄິດ​ວ່າ ທ່ານຈະບໍ່ຖືສິນອົດອີກ ແລະ ທ່ານຈະຖືສິນອົດຈົນພວກເຮົາຄິດວ່າ ທ່ານຈະບໍ່ແກ້ສິນອົດ ບາງ​ເທື່ອ​ທ່ານລະມາດໃນ​ຕອນ​ກາງ​ຄືນ​ຢ່າງ​ຕໍ່​ເນື່ອງ​ ແລະ​ ບາງ​ຄັ້ງ​ທ່ານ​ກໍ່​ນອນ​ຫລາຍ​ຄືນ​ຕິດ​ຕໍ່​ກັນ ທ່ານຈະລຳລຶກເຖິ່ງອັລລໍຫ໌ ໃນທຸກສະຖານະການ ບໍ່​ວ່າ​ທ່ານຈະ​ເຮັດ​ອີຫຍັງກໍ່ຕາມ ຈະມີການຊິກຣຸລລໍຫ໌ ໃນ​ທຸກ​ເວລາ *​ແລະ​ ຊຸກ​ຍູ້​ໃຫ້​ປະ​ປະຊາຊົນເຮັດ​ຄື​ກັນ­­­2* ໃນ​ກອງ​ປະ​ຊຸມ​ຄັ້ງ​ຫນຶ່ງ​ ທ່ານໄດ້​ກ່າວ ອິສຕິກຟັຣ(ກ່າວຂໍອະໄພໂທດ) 100 ເທື່ອ3 ເພາະໃນໃຈຂອງທ່ານນັ້ນ ລໍາລຶກເຖິ່ງອັລລໍຫ໌ສະເຫມີ ແລະ ບໍ່ເຄີຍຫຼັບເລີຍ

ທ່ານຍິງ ອາອີຊະຫ໌ ຣໍດີຍັລ ລໍຮູອັນຮາ ຖາມ ທ່ານຣໍຊູລ ﷺ ວ່າ:

ໂອ້ ທ່ານຣໍຊູລ ﷺ ຂອງອັລລໍຫ໌ ທ່ານນອນກ່ອນລະມາດວິຕິຣ ຫຼືບໍ?

ທ່ານສາດສະດາ ﷺ ຕອບວ່າ:

ໂອ້! ອາອີຊະຫ໌ເອີ໋ຍ ແທ້ຈິງແລ້ວ, ຕາຂອງຂ້ອຍຫຼັບແຕ່ຫົວໃຈຂອງຂ້ອຍບໍ່ຫຼັບ4

1. ສຸນັນອັດຕິຣມີຊິ 2/493 ມຸສນັດອີມ່າມອະມັດ 1/160 ອັສຊຸນະນຸ້ລກຸບຣໍ ລິ້ລໄບຮາກີ 1/178

2. ຊໍຮິຫ໌ຮູລ ບູກຄໍຣີ ກີຕາບຸລຕະຮັດຈຸດ ບົດ ກີຍາມຸລໄລ ເລກທີ 11 .2/46

3. ເບິ່ງ ໃນຊາດັລມະອາດ ລິອິບນິກອຍຍີມ في فصل هديه صلى الله عليه وسلم في الذكر 2/365-367.

4. ຊໍຮິຫ໌ຮູລ ບູກຄໍຣີ ກີຕາບຸລຕະຮັດຈຸດ ບົດ 61 .2/48

ທ່ານຈະລຳລຶກເຖິ່ງອັລລໍຫ໌ ﷻ ຢ່າງຫຼາຍໂດຍສະເພາະໃນຂະນະທີ່ມີເຫດການຄັບຂັນ ໃນການເຮັດສົງຄາມ ບາງເທື່ອທ່ານໄດ້ຍົກມືຂຶ້ນສູງເພື່ອຂໍດຸອາຈົນເຫັນຂີ້ແຮ້ ທັ້ງນີ້ເພື່ອຈະໃຫ້ໝັ້ນໃຈວ່າພຣະອົງອັລລໍຫ໌ ﷻ ຄືຜູ້ປະທານການຊ່ວຍເຫຼືອ ຜູ້ໃຫ້ໄຊຊະນະທີ່ແທ້ຈິງ ນີ້ເປັນອີບາດະຫ໌ທີ່ທ່ານນະບີ ﷺ ເຮັດຢ່າງຕໍ່ເນື່ອງເພື່ອອັລລໍຫ໌ ﷻ ທ່ານບໍ່ໄດ້ເຮັດມັນເພາະວ່າມັນເປັນສິ່ງຈໍາເປັນ ເຊິ່ງສາມາດເຮັດໄດ້ຢ່າງໄວກໍ່ໄດ້ ແຕ່​ທ່ານ​ເຮັດ​ດ້ວຍ​ຄວາມ​ຮູ້ສຶກ​ທີ່​ມີ​ຄວາມ​ສຸກ​ອັນ​ລົ້ນ​ເຫຼືອ ທ່ານ​ເວົ້າ​ວ່າ:

**ຂ້ອຍໄດ້ເຮັດການລະມາດນັ້ນເພື່ອເປັນຂວັນຕາຂວັນໃຈແກ່ຂ້ອຍ1**

ທ່ານປະຕິບັດລະມາດ ເພື່ອສະແຫວງຫາຄວາມພໍພຣະໄທຈາກອັລລໍຫ໌ ﷻ ເຖິງແມ່ນວ່າທ່ານໄດ້ກ່າວວ່າທ່ານນັ້ນໄດ້ຮັບການໃຫ້ອະໄພ ບໍ່ວ່າຈະເປັນເລື່ອງຂອງບາບທີ່ຜ່ານມາ ຫຼືຄວາມຜິດພາດໃຫມ່ຈະເກີດຂຶ້ນ

ດັ່ງ​ທີ່​ດຳລັດຂອງພຣະ​ອົງ​ໄດ້​ກ່າວ​ວ່າ:

**ເພື່ອອັລລໍຫ໌ຈະໄດ້ຊົງອະໄພບາບໃນອະດີດ ແລະ ອະນາຄົດຂອງເຈົ້າ ແລະ​​ ຈະ​ຊົງເຮັດ​ຄວາມໂປດປານຂອງ​ພຣະ​ອົງ​ສົມບູນ​ແກ່ເຈົ້າ ແລະ ຊົງຊີ້ແນະ​ນຳ​ທາງແກ່ເຈົ້າ​ຄື​ເສັ້ນ​ທາງອັນ​ຊື່ຕົງ**

(ອັລ-ຟັຕ 48 : 2)

ທ່ານສາດ​ສະ​ດາ​ ﷺ ໄດ້​ປະ​ຕິ​ບັດອິບາດະຫ໌​ຢ່າງ​ພາກ​ພຽນ​ ແລະ​ ສະ​ຫມໍ່າ​ສະ​ເຫມີ ທ່ານ​ຢືນ​ລະມາດ​ໃນ​ຍາມກາງຄືນ​ຈົນ​ຕີນ​ຂອງ​ທ່ານ​ນັ້ນບວມ, ມີ​ຄົນ​ຖາມ​ວ່າ:

*ທ່ານເຮັດທັ້ງໆ ທີ່ອັລລໍຫ໌ ໄດ້ຊົງອະໄພແກ່ທ່ານຈາກຄວາມຜິດບາບທີ່ຜ່ານມາຂອງທ່ານ ແລະ ທີ່ຈະເກີດຂຶ້ນແນວນັ້ນບໍ?*

ທ່ານສາດສະດາຕອບວ່າ:

**ຈະ​ບໍ່ໃຫ້​ຂ້ອຍເປັນບ່າວທີ່ກະ​ຕັນ​ຍູຂອບໃຈ​ຕໍ່ ອັລລໍຫ໌ແນວນັ້ນບໍ່?2**

ການອິບາດະຫ໌​ສະ​ຫມໍ່າ​ສະ​ເຫມີຕໍ່ ອັລລໍຫ໌ ຊຸບຮານະ ຮູວະຕາ ອາລາ ﷻ ເຊິ່ງຊົງເປັນຜູ້ທີ່ ຊ່ວຍທີ່ດີທີ່ສຸດ ເພື່ອຕໍ່ສູ້ກັບອຸປະສັກໃນການເຜີຍແຜ່ສາດສະຫນາ ແລະ ຈະເຮັດໃຫ້ໄດ້ຮັບໄຊຊະນະ ແລະ ​ໄດ້​ຮັບ​ຄວາມ​ພໍໃຈ​ຈາກ​ພຣະ​ອົງ ນັ້ນ​ຄື ສວນສະຫວັນໃນ​ໂລກອາຄິເຣາະຫ໌.

1. ມຸສນັດອີມ່າມອະມັດ 3/128 ມຸສຕັດຣິກ ອັລຮາກິມ 2/174 ເປັນຫະດິຊທີ່ ຊໍຮິ້ຫ໌ຕາມກົດຫມາຍມຸສລິມ ແລະທ່ານສະຮະບິກໍ່ເຫັນດີນໍາ.

2. ຊໍຮິຫ໌ຮູລ ບູກຄໍຣີ ກີຕາບຸລຕະຮັດຈຸດ ບົດທີ ກິຍາມຸນະບີ 6

## **19.2** **ການປະຕິບັດຂອງທ່ານຣໍຊູລຕໍ່ຄອບຄົວຂອງທ່ານ**

ການເສແສ້ງ ຕັວະວ່າເຮັດຄວາມດີສາມາດເຮັດໄດ້ພຽງແຕ່ບາງເວລາເທົ່ານັ້ນ ແລະ ມັນເປັນການຍາກຫຼາຍທີ່ຈະດີກັບຄົນອື່ນຕະຫຼອດເວລາ ສະນັ້ນ ພຶດຕິກຳຂອງຄົນໆໜຶ່ງຈຶ່ງປະກົດອອກມາຢ່າງແທ້ຈິງເມື່ອຢູ່ພາຍໃນເຮືອນຂອງຕົນເອງພ້ອມກັບຄອບຄົວ

ແທ້ຈິງແລ້ວ ທ່ານຣໍຊູລ ລຸລລໍຫ໌ ﷺ ນັ້ນເປັນຕົວຢ່າງທີ່ດີທີ່ສຸດໃນການຢູ່ຮ່ວມກັນກັບຄອບຄົວດ້ວຍຄວາມດີ ທ່ານ​ຕ້ອງ​ດູ​ແລ​ພັນລະຍາ 11 ຄົນ, ທາສ ​ແລະ ​ທາສີ ແລະ ລູກ​ສາວ​ອີກ 4​ ຄົນ, ເຊິ່ງນາງເຫຼົ່ານັ້ນ​ກໍ​ມີ​ລູກ​ອີກຫລາຍ​ຄົນ ທ່ານປະຕິບັດຕໍ່ທຸກຄົນໃນຖານະສາມີທີ່ໃຈດີ ເປັນພໍ່ທີ່ເມດຕາ ແລະ ເປັນນາຍທີ່ໃຫ້ຄວາມສົງສານ

ທ່ານຣໍຊູລ ﷺ ກ່າວວ່າ:

"خَيْرُكُمْ خَيْرُكُمْ ِلأهْلِهِ وَأَنَا خَيْرُكُمْ ِلأَهْلِي"

**ຜູ້ທີ່ດີທີ່ສຸດໃນບັນດາພວກເຈົ້າ ແມ່ນຜູ້ທີ່ດີທີ່ສຸດກັບຄອບຄົວຂອງລາວ ແລະ ຂ້ອຍກໍ່ດີທີ່ສຸດໃນບັນດາເຈົ້າໃນການເຮັດດີກັບຄອບຄົວຂອງຂ້ອຍ1**

ທ່ານຣໍຊູລ ﷺ ໄດ້ກ່າວອີກວ່າ:

"خِيَارُكُمْ خِيَارُكُمْ لِنِسَائِهِمْ"

**ຜູ້ດີທີ່ສຸດໃນບັນດາເຈົ້າ ຄື​ຜູ້​ທີ່​ເຮັດ​ດີ​ທີ່​ສຸດ​ເພື່ອ​ພັນລະຍາ​ຂອງ​ຕົນ2**

ທ່ານຣໍຊູລ ລຸລລໍຫ໌ ﷺ ໄດ້ປະຕິບັດຕໍ່ພັນລະຍາຂອງທ່ານດ້ວຍຄວາມອ່ອນໂຍນນຸ່ມນວນ, ມີຢອກຫຼິ້ນ ອົດທົນ ແລະ ເຄົາລົບໃຫ້ກຽດ ເຖິງແມ່ນວ່າມີເມຍຫຼາຍຄົນ ແລະ ນາງເຫຼົ່ານັ້ນຕ່າງມີການຫຶງຫວງ​​ເຊິ່ງ​ກັນ​ ຊຶ່ງ​ເປັນ​ທຳ​ມະ​ຊາດ​ຂອງ​ຜູ້​ຍິງ

ທ່ານຣໍຊູລ ລຸລລໍຫ໌ ﷺ ແຕ່ງງານກັບທ່ານຍິງອາອີຊະຫ໌ ໃນຂະນະທີ່ນາງຍັງມີອາຍຸພຽງແຕ່ 9 ປີ ທ່ານຈຶ່ງເຂົ້າໃຈເຖິງຄວາມຕ້ອງການຂອງເດັກ ໂດຍທີ່ທ່ານອະນຸຍາດໃຫ້ນາງໄປຫຼິ້ນກັບຫມູ່ເພື່ອນທີ່ອາຍຸເທົ່າກັບນາງ ຄັ້ງເມື່ອທ່ານຣໍຊູລ ລຸລລໍຫ໌ ﷺ ໄດ້ຍ່າງໄປຫາເດັກສາວເຫຼົ່ານັ້ນ ພວກນາງກໍ່ຈະເຂີນອາຍແລະ ແລ່ນຫນີໄປ ທ່ານຣໍຊູລ ລຸລລໍຫ໌ ﷺ ກໍ່ພານາງໄປຫຼິ້ນກັບໝູ່ໃໝ່3

1. ສຸນັນອັດຕິຣມີຊິ 5/709 ຮ/3895 ເປັນຫະດິຊທີ່ຊໍຮິ້ຫ໌ ແລະ ອັລບານີໄດ້ເຫັນດ້ວຍ.

2. ສຸສຸນັນອັດຕິຣມີຊິ 3/466-ຮ/1162 ເປັນຫະດິຊຮາຊັນຊໍຮິ້ຫ໌ ມຸສນັດອະມັດ 2/472ຮ/10110

ແລະ ເມື່ອທ່ານຍ່າງໄປຫາເດັກຍິງເຫຼົ່ານັ້ນ ທ່ານກໍ່ຈະປົກຕົວເຈົ້າຂອງດ້ວຍຜ້າ ໂດຍຢ້ານວ່າເດັກຍິງເຫຼົ່ານັ້ນຈະອາຍ ແລະ ​ບໍ່​ກ້າ​ຫຼິ້ນ​ນຳອາອີຊະຫ໌ອີກ​4

ຄວາມລຽບງ່າຍ ແລະ ຄວາມອ່ອນໂຍນຕໍ່ພັນລະຍາ ມັນບໍ່ເຄີຍຖືກປິດບັງຕໍ່ບັນດາຊໍຮາບະຫ໌ ຄັ້ງໜຶ່ງທ່ານເດີນທາງກັບລູກສິດ ແລະ ພັນລະຍາຂອງທ່ານ ນັ້ນຄື ທ່ານຍິງຊໍຟີຍະຫ໌ ໄດ້ເດີນທາງໄປດ້ວຍ ທ່ານຣໍຊູລ ລຸລລໍຫ໌ ﷺ ໄດ້ຍໍ່ຫົວເຂົ່າລົງໂດຍໃຫ້ຕີນຂອງນາງໄດ້ຫຍຽບເທິງເຂົ່າຂອງທ່ານ ເພື່ອ​ນາງ​ຈະ​ໄດ້​ຂີ່​ອູດໄດ້5 ແລະ ​​ການ​ເດີນ​ທາງ​ອີກ​ເທື່ອ​ໜຶ່ງ ທ່ານໄດ້​ເວົ້າ​ກັບ​ບັນດາ​ສາວົກ​ວ່າ:

**ພວກທ່ານທັ້ງຫຼາຍ ຈົງຍ່າງລ່ວງຫນ້າໄປກ່ອນເຖີດ ແລ້ວເຮົາຈະຕາມໄປທີ່ຫຼັງພ້ອມກັບທ່ານຍິງອາອີຊະຫ໌**

ເຊິ່ງທ່ານໄດ້​ແລ່ນ​ແຂ່ງ​ກັບ​ນາງ ​ແລະ ​ນາງ​ກໍ່​ຊະ​ນະ ຄັ້ງຕໍ່ມາເມື່ອນາງມີນໍ້າໜັກຫຼາຍຂຶ້ນ ທ່ານ​ໄດ້​ແລ່ນ​ແຂ່ງກັບ​ນາງ​ອີກ​ເທື່ອ​ໜຶ່ງ ແລະ ​ເທື່ອ​ນີ້ ທ່ານຣໍຊູລ ລຸລລໍຫ໌ ﷺ ຊະນະ​ນາງ ແລ້ວທ່ານກໍ່ເວົ້າວ່າ:

**ການແຂ່ງຂັນກໍ່ເປັນແບບນີ້ແຫລະ6**

ທ່ານເປັນຄົນທີ່ອ່ອນໂຍນເມື່ອຢູ່ໃນເຮືອນ ທ່ານຈະຊ່ວຍພັນລະຍາຂອງທ່ານເຮັດວຽກເຮືອນ7ບາງເທື່ອທ່ານຈະຫຍິບເສື້ອ ຫຍິບເກີບຂອງທ່ານເອງ ທ່ານບີບນົມແບ້ແລ້ວບໍລິການຕົນເອງ8

ທ່ານປະຕິບັດຕໍ່ລູກ ແລະ ເດັກນ້ອຍທີ່ຢູ່ອ້ອມຮອບໂດຍເປັນພໍ່ທີ່ມີເມດຕາປານີ ເປັນ​ຄົນ​ອົບງົມ​ດ້ວບຄວາມ​ສຸຂຸມ ພະຍາຍາມເຮັດໃຫ້ພວກເຂົາມີຄວາມສຸກປິຕິຍິນດີ ແລະ ຈະຍິ້ມແຍ້ມກັບລູກໆ ແລະເດັກໆ ສະເຫມີ ທ່ານຈະອຸ້ມ ແລະ ຈູບເດັກນ້ອຍເຫຼົ່ານັ້ນ

3. ເບິ່ງໃນ ຊໍຮີ້ຫ໌ຮຸລບຸກຄໍຣີ ກິຕາບຸ້ລອະດັບ ບົດທີ 81 ມຸສນັດອີມ່າມອະມັດ 6/166

4. ອັດຕໍ່ບະກອຕ ອັລກຸບຣໍ ລິອິບນີ ຊະອຼ 7/65 ທ່ານອັກຣອມ ອັລອັມຣີ ກ່າວວ່າມັນແມ່ນສາຍຂອງທີ່ ຊໍຮິຫ໌ ອັຊຊີຣໍຕຸ້ລນະບະວີຍະຫ໌ ອັຊ-ຊໍຮິຮະຫ໌ 2/649

5. ຊໍຮີ້ຫ໌ຮຸລບຸກຄໍຣີ ກິຕາບຸ້ລມະກໍຊີ ບົດ: ສົງຄາມຄອຍບັຣ 38

6. ສຸນັນອະບີດາວູດ 3/29 ຮ/2578 ອັສຊຸນະນຸ້ລກຸບຣໍ ລິລໄບຮະກີ 5/304 ຮ/894

7. ຊໍຮີ້ຫ໌ຮຸລບຸກຄໍຣີ ກິຕາບຸ້ລບົດທີ 40

8. ຟັດຮຸ້ລບາຣີ 10/461 ອີມ່າມອະມັດເປັນຜູ້ຂຽນຂອງຫະດິຊ ແລະ ອິບນິຊະອຼທີ່ຕັຊອຽະ ແລະອິບນິຮິບບານ

ທ່ານອະບູຮຸຣອຍເຣາະຫ໌ ຣໍດີຍັລລໍ ອັນຮຸ ໄດ້ລາຍງານວ່າ:

**ແທ້ຈິງທ່ານຣໍຊູລ ລຸລລໍຫ໌** ﷺ **ໄດ້ຈັບມືຂອງ ຮາຊັນ ຫຼື ຮຸເຊັນ ແລະ ຕີນຂອງ ຮາຊັນ ຫຼື ຮຸເຊັນ ຢູ່ເທິງຕີນຂອງທ່ານ ແລ້ວທ່ານຣໍຊູລ** ﷺ **ບອກໃຫ້ຍ່າງຂຶ້ນມາຈົນກວ່າຮອດໜ້າເອິກຂອງທ່ານ ແລ້ວທ່ານກໍ່ບອກໃຫ້ເປີດປາກ ແລ້ວກໍ່ຈູບຫອມ9 ທ່ານເຄີຍອຸ້ມຫຼານອູມາມະຫ໌ ລູກສາວຂອງໄຊນັບ ຣໍດິຍັລລໍຫຸ ອັນຮາ ລູກ​ສາວ​ຂອງ​ທ່ານໃນ​ຂະນະ​ລະຫມາດ ເມື່ອ​ທ່ານກົ້ມຣູກົວະ​ ທ່ານຈະວ່າງນາງ​ລົງ ແລະ ​ເມື່ອ​ທ່ານ​ລຸກ​ຂຶ້ນ ທ່ານ​ກໍ​ອຸ້ມນາງ​ລາວ​ຂຶ້ນມາ​ໃຫມ່10**

ຄັ້ງຫນຶ່ງໃນຂະນະທີ່ທ່ານກໍາລັງນໍາລະຫມາດກັບບັນດາຊໍຮາບະຫ໌ຢູ່ ຮາຊັນ ບິນ ອາລີ ຣໍດີຍັລລໍອັນຮູ ໄດ້ຫຼິ້ນ ແລະ ຂຶ້ນຂີ່ຄໍໃນຂະນະທີ່ທ່ານສຸຈູດ ທ່ານຈຶ່ງສຸຈູດ​ເປັນ​ເວລາ​ດົນ​ນານ ມີ​ຄົນ​ຖາມ​ທ່ານ ແລະ​ ທ່ານໄດ້​ຕອບ​ວ່າ:

**ແທ້ຈິງ ລູກຂອງຂ້ອຍກຳລັງຂີ່ຂ້ອຍຢູ່ ຂ້ອຍ​ບໍ່​ຢາກ​ຟ້າວ​ຈົນ​ກວ່າລາວຈະ​ເຊົາ​ເຮັດ​ເອງ11**

ການປະຕິບັດເຊັ່ນນີ້ບໍ່ແມ່ນແຕ່ສະເພາະກັບລູກຫຼືຫລານໆເທົ່ານັ້ນ ກັບເດັກນ້ອຍອື່ນທົ່ວໄປ ທ່ານກໍ່ຫຍອກຫຼິ້ນກັບເດັກໆ ທ່ານຈະລູບຫົວ ແລະ ໃບຫນ້າ ລົມກັບເດັກໆ ສະເໝີ12

ໃນທໍານອງດຽວກັນ ທ່ານປະຕິບັດຕໍ່ຄົນຮັບໃຊ້ຫຼືທາສດ້ວຍຄວາມເມດຕາອ່ອນໂຍນ

ທ່ານ ອານັສ ບິນ ມາລິກ ຣໍດີຍັລລໍຮຸ ອັນຮຸ ເວົ້າວ່າ:

**ຂ້ອຍເຄີຍຮັບໃຊ້ ທ່ານຣໍຊູລ ລຸລລໍຫ໌ ຊັລລັລລໍຮຸ ອະໄລຮິ ວະຊັລລັມ ເປັນເວລາ 10 ປີ ທ່ານບໍ່ເຄີຍເວົ້າກັບຂ້ອຍ 'ອຸຟ' (ຄໍາເວົ້າບໍ່ດີ) ທ່ານບໍ່ເຄີຍເວົ້າກັບຂ້ອຍເລີຍໃນສິ່ງທີ່ຂ້ອຍໄດ້ເຮັດລົງໄປ ວ່າເປັນຫຍັງຈຶ່ງເຮັດແບບນີ້? ຫຼືສິ່ງໃດທີ່ຂ້ອຍບໍ່ໄດ້ເຮັດ ທ່ານກໍ່ບໍ່ເຄີຍເວົ້າເລີຍວ່າ ເປັນຫຍັງເຈົ້າຈຶ່ງບໍ່ເຮັດມັນ?13 ແລະ ທ່ານເຄີຍອຸ້ມລູກຂອງທາສ ຄື ອຸສາມະຫ໌ ບິນ ໄຊດ໌ ວ່າງຢູ່ເທິງຕັກຂອງທ່ານ ແລະ ເອົາ ຮາຊັນ ບິນ ອາລີ ວ່າງຢູ່ເທິງຕັກອີກຂ້າງໜຶ່ງ ແລ້ວທ່ານກໍ່ກອດເດັກນ້ອຍທັງສອງ ແລ້ວທ່ານກໍ່ໄດ້ກ່າວວ່າ: *ໂອ້ ອັລລໍຫ໌ ຂໍພຣະອົງຊົງເມດຕາໃຫ້ເຂົາເຈົ້າທັງສອງ ເພາະຂ້ອຍຮັກແລະເມດຕາທັງສອງ 14***


ຂະນະທີ່ທ່ານຊາບວ່າ ທ່ານອະບາຊັຣ ຣໍດີຍັລລໍຮຸ ອັນຮຸ ໄດ້ເວົ້າຕໍາຫນິຄົນຮັບໃຊ້ຂອງລາວເຖິ່ງກແມ່ຂອງລາວ ທ່ານຣໍຊູລ ລຸລລໍຫ໌ ﷺ ຈຶ່ງເວົ້າກັບລາວວ່າ:

**ໃນ​ຕົວຂອງ​ທ່ານນັ້ນຍັງ​ ຈາຮີລີຍະຫ໌ຢູ່ (ຢັງມີຄວາມໂງ່)**

ແລ້ວ ທ່ານກໍ່ເວົ້າຕໍ່ວ່າ:

**ແທ້ຈິງພວກເຂົາເຫຼົ່ານັ້ນເປັນອ້າຍນ້ອງຂອງເຈົ້າ ອັລລໍຫ໌ຊົງ​ໃຫ້​ພວກເຂົາ​ຢູ່​ພາຍ​ໃຕ້​ການ​ດູ​ແລ​ຂອງ​ທ່ານ​ ດັງນັ້ນຜູ້ໃດທີ່ ອັລລໍຫ໌ ໄດ້ໃຫ້ພີ່ນ້ອງຂອງເຂົາຢູ່ພາຍໃຕ້ການດູແລແລ້ວລະກໍ່ ຈົ່ງໃຫ້​ເຂົາ​ກິນ​ອາ​ຫານ​ດຽວ​ກັນ​ກັບ​ຕົວ​ທ່ານ​ເອງ​ກິນ​ ຈົ່ງໃຫ້ດື່ມ​ເໝືອນ​ກັບຕົວ​​ເອງ​ດື່ມ​ ຈົ່ງໃຫ້​ເຂົາ​​ສວມໃສ່ເສື້ອຜ້າເໝືອນຢ່າງທີ່ຕົວເອງສວມໃສ່ ຢ່າບັງຄັບໃຫ້ລາວເຮັດວຽກເກີນພາລະກຳລັງ ດັງນັ້ນຖ້າ​ຜູ້​ໃດ​ບັງຄັບ​ເຂົາ​ໃຫ້​ເຮັດ​ວຽກ​ເກີນ​ກຳລັງແລ້ວລະກໍ່ ຂໍໃຫ້ລາວຖືກສາບແຊ່ງ15**

ທ່ານຣໍຊູລ ລຸລລໍຫ໌ ﷺ ນັ້ນ​ໃຫ້​ຄວາມ​ສຳຄັນ​ຫຼາຍ​ຕໍ່ທາສ​ຂ້າ​ໃຊ້​ ໂດຍທ່ານໄດ້ສັ່ງເສຍ​ໃຫ້​ເຮັດ​ດີ​ຕໍ່​ພວກ​ເຂົາ​ໃນ​ຂະນະ​ທີ່​ທ່ານໃກ້ສິເສຍຊີວິດຢູ່​ເທິງ​ຕຽງ16



9. ລາຍງານໂດຍ ອີມ່າມບຸກຄໍຣີ ໃນເລືອງກ່ຽວກັບຈັນຍາບັນມາລະຍາດ ແລະທ່ານຕ໊ອບຣໍນີ ການລ້ຽງ​ດູທ່ານ​ສາດ​ສະ​ດາ​ໃນໄວ​ເດັກ​ 182

10. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດ​ທີ: ການມີຄວາມ​ເມດ​ຕາ​ຕໍ່​ເດັກ​ນ້ອຍ 18

11. ມຸສນັດອີມ່າມອະມັດ 6/91 ທ່ານອິຣໍກິ ກ່າວໄວ້ໃນ ອັລ-ອຽະຢາ 2/218 ລາຍງານໂດຍ ອັລນະຊາອີ ແລະ ອັລຮາກີມ ເປັນຫະດິຊທີ່ ຊໍຮິ້ຫ໌ ຕາມກົດເກນຂອງທັງສອງ

12. ຖືວ່າພຽງພໍສໍາລັບເຫດການຂອງທ່ານສາດສະດາໃນເລື່ອງນີ້ ເບິ່ງໃນ ມູຮຳມັດນູຣ ສຸເວຊ. ການລ້ຽງ​ດູ​ທ່ານ​ສາດ​ສະ​ດາ​ໃນ​ໄວ​​ເດັກ​ 179 ແລະ​ຫຼັງ​ຈາກ​ນັ້ນ​

13. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດ​ທີ: ມາລະຍາດ​ທີ່​ດີງາມ 39 ແລະ​ລາຍ​ງານ​ໂດຍ ມຸສລິມ ແລະ ຕິຣມີຊີ

14. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດທີ 22

15. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດທີ 44

16. ມຸສນັດອີມ່າມອະມັດ 3/117 ສຸນັນອະບີ ດາວູດ 5/359 ກິຕາບ ອະດັບ ຮ/3156 ເພື່ອຢຸດເວົ້າກ່ຽວກັບການປະຕິບັດຕໍ່ຜູ້ຮັບໃຊ້ແລະບັນດາກະສັດຂອງນະບີ ເບິ່ງ ມະຫ໌ດິຣິສກຸ້ລລໍຮິ ອັຊຊີຣໍ່ຕຸ້ລ ນະບະວີຍະຫ໌ 723-724

## **19.3 ການປະຕິບັດຂອງທ່ານສາດສະດາ** ﷺ **ຕໍ່ບັນດາຊໍຮາບະຫ໌**

ການ​ປະ​ຕິ​ບັດ​ຂອງ​ທ່ານຕໍ່​ບັນດາສາວົກດ້ວຍ​​​ຄວາມ​ດີ​ງາມຢ່າງທີ່​ສຸດ ເຊິ່ງບໍ່ມີໃຜສາມາດເຮັດໄດ້ ແລະ ຂໍຍົກຕົວຢ່າງຕໍ່ໄປນີ້;

* **ຄວາມນອບນ້ອມຖ່ອມຕົວກັບຜູ້ທີ່ຢູ່ອ້ອມຂ້າງ**

ທາສ​​ຍິງ​ຄົນໜຶ່ງຈາກຊາວມາດີນະຫ໌ໄດ້​ຈັບ​ມື​ຂອງທ່ານຣໍຊູລລຸລລໍຫ໌ ﷺ ແລະ​ ພາ​ຍ່າງໄປ​ຕາມ​ທີ່​ນາງ​ປາດ​ຖະ​ໜາ1 ທ່ານ​ເປັນ​ຄົນ​ທີ່​ບໍ່​ເຄີຍ​ຖື​ຕົວ​​ຕໍ່ບັນດາ​ສາວົກຂອງທ່ານເລີຍ ບັນດາແມ່ຍິງມີຄວາມກ້າຫານທີ່ຈະຖາມຢ່າງດັງໆກ່ຽວກັບສິດທິຂອງພວກນາງ ແຕ່ກັບຄົນອື່ນພວກນາງຈະບໍ່ກ້າ ມີເທື່ອໜຶ່ງທ່ານອຸມັຣ ໄດ້ເຂົ້າໄປຫາ ທ່ານຣໍຊູລລຸລລໍຫ໌ ﷺ ໃນເວລານັ້ນທ່ານຢູ່ກັບບັນດາແມ່ຍິງ ແລະ ພວກນາງໄດ້ຖາມທ່ານຣໍຊູລລຸລລໍຫ໌ ﷺ ດ້ວຍສຽງທີ່ດັງ ເມື່ອພວກນາງໄດ້ຍິນສຽງຂອງ ທ່ານອຸມັຣເຂົ້າມາຫາ ທ່ານຣໍຊູລລຸລລໍຫ໌ ﷺ ພວກ​ບັນດາແມ່​ຍິງ​ເຫຼົ່ານັ້ນໄດ້​ມິດ​ງຽບ​ໃນ​ທັນ​ທີ ທ່ານນະບີຈຶ່ງຫົວ ອຸມັຣ ຈຶ່ງຖາມວ່າ:

**ທ່ານຫົວອີຫຍັງ?**

ທ່ານຕອບວ່າ:

**ຂ້າພະເຈົ້າປະຫລາດໃຈກັບບັນດາແມ່ຍິງເຫຼົ່ານີ້ ເມື່ອພວກເຂົາໄດ້ຍິນສຽງຂອງເຈົ້າ ພວກນາງກໍ່ຢຸດເວົ້າທັນທີ.**

ອຸມັຣ ຈຶ່ງເວົ້າວ່າ:

**ທ່ານ (ນະບີ ﷺ) ແມ່ນສົມຄວນທີ່ຈະຢ້ານກົວຫຼາຍກວ່າ2**

* **ຢ້ຽມຢາມເຮືອນຂອງຊໍຮາບະຫ໌**

ລາຍງານໂດຍ ອານັສ ບິນ ມາລິກ ຣໍດີຍັລລໍຮຸ ອັນຮູ ເວົ້າວ່າ:

ທ່ານຣໍຊູລລຸລລໍຫ໌ ﷺ ໄດ້ໄປຢ້ຽມຢາມເຮືອນຫຼັງໜຶ່ງຂອງຊາວມະດີນະຫ໌ ທ່ານໄດ້ຮ່ວມກິນເຂົ້ານຳເຈົ້າຂອງບ້ານນັ້ນ ແລະ ເມື່ອທ່ານຈະອອກຈາກເຮືອນ ທ່ານ​ໄດ້​ຂໍສະຖານທີ່​ໃນ​ເຮືອນ ແລ້ວທ່ານກໍ່​ເອົາ​ຜ້າ​ປູ ຈາກ​ນັ້ນ​ທ່ານໄດ້ລະໝາດ ​ແລະ​ ຂໍ​ພອນໃຫ້ພວກ​ເຂົາ​3

* **ການ​ໄດ້​ຮັບ​ຂອງ​ຂວັນ​ ແລະ ການດຸອາ**

ທ່ານຣໍຊູລລຸລລໍຫ໌ ﷺ ຈະຮັບເອົາຂອງຂວັນຈາກຜູ້ໃຫ້ສະເໝີ ແລະ ຂໍດຸອາໃຫ້ແກ່ພວກເຂົາເຫຼົ່ານັ້ນ ເຖິງແມ່ນວ່າຂອງຂວັນນັ້ນຈະມີພຽງເລັກນ້ອຍ

ທ່ານຣໍຊູລລຸລລໍຫ໌ ﷺ ກ່າວວ່າ:

**لَوْ دُعِيتُ إِلَى ذِرَاعٍ أَوْ كُرَاعٍ لَأَجَبْتُ وَلَوْ أُهْدِيَ إِلَيَّ ذِرَاعٌ أَوْ كُرَاعٌ لَقَبِلْتُ**

“ຖ້າຂ້ອຍຖືກເຊີນໃຫ້ກິນຊີ້ນແກະ ຂ້ອຍກໍ່ຈະຕອບຮັບ ແລະ​ ຖ້າ​ຫາກ​ວ່າ​ຂ້ອຍ​ໄດ້​ຮັບມອບຊີກໂຄງ​ ຂ້ອຍກໍ່​ຈະ​ຮັບມັນ​​ເຊັ່ນ​ດຽວ​ກັນ” 4

* **ໄປ​ຢ້ຽມ​ຢາມ​ຄົນ​ເຈັບ ​ແລະ ​ປອບ​ໃຈ​ເຂົາ​ເຈົ້າ**

ທ່ານຣໍຊູລລຸລລໍຫ໌ ﷺ ໃຊ້ໃຫ້ໄປຢ້ຽມຢາມຄົນເຈັບ ແລະ ຊຸກຍູ້ສົ່ງເສີມໃຫ້ ຊໍຮາບະຫ໌ ໄປຢ້ຽມຢາມຄົນເຈັບປ່ວຍສະເຫມີ ເມື່ອ​ໄດ້​ຍິນ​ຂ່າວ​ວ່າ​ຊໍຮາບະຫ໌​ຄົນ​ໃດ​ເຈັບ​ປ່ວຍ ທ່ານຈະໄປຢ້ຽມຢາມ ແລະດູອາໃຫ້5 ທ່ານແຕ່ງງານກັບຜູ້ຍິງຫຼາຍຄົນ ເພື່ອ​ເປັນການປອບ​ໃຈແກ່ພວກ​ນາງ​ທີ່​ໄດ້​ສູນ​ເສຍ​ສາ​ມີ​ໄປ ແລະ​ຊ່ວຍ​ດູ​ແລ​ລູກໆ​ ໃຫ້ແກ່ພວກນາງ ​ເຊັ່ນ​ຕອນ​ທີ່​ທ່ານ​ແຕ່ງ​ງານກັບ ອູມມຸ ສາລາມະຫ໌ ທີ່ທ່ານ​​ແຕ່ງ​ງານ​ເພາະຍ້ອນວ່າ​ສາ​ມີ​ຂອງ​ນາງ​ໄດ້​ເສຍ​ຊີ​ວິດ​ ແລະ ​ປະ​ລູກໄວ້ໃຫ້​ນາງລ້ຽງ​ 4 ຄົນ6 ແລະ ທ່ານຣໍຊູລລຸລລໍຫ໌ ﷺ ​ ແຕ່ງງານກັບທ່ານນາງເຊົາດະຫ໌ ບິນຕີ ຮັມຊະຫ໌ ເນື່ອງຈາກສາມີຂອງນາງໄດ້ເສຍຊີວິດໄປ ແລະ​ທ່ານ​ຢ້ານ​ວ່ານາງ​ຈະ​ຖືກທຳຮ້າຍຈາກພີ່ນ້ອງ​ພວກ​ພ້ອງທີ່ຍັງບໍ່ເຊື່ອສັດທາ7

* **ຄວາມອ່ອນໂຍນຕໍ່ຜູ້ທີ່ເຮັດຄວາມຜິດ**

ທ່ານຣໍຊູລລຸລລໍຫ໌ ﷺ ເປັນຜູ້ທີ່ເອົາໃຈໃສ່ກັບຄວາມຮູ້ສຶກຂອງຄູ່ຂອງບັນດາຊໍຮາບະຫ໌ ອ່ອນໂຍນກັບຜູ້ທີ່ເຮັດຜິດພາດ ເມື່ອທ່ານຮູ້ ທ່ານຈະບໍ່ເວົ້າວ່າ ເປັນຫຍັງເຈົ້າຈຶ່ງເຮັດແບບນັ້ນ ແບບນີ້? ແຕ່ທ່ານຈະເວົ້າວ່າ:

"مَا بَالُ أَقْوَامٍ قَالُوا كَذَا وَكَذَا"

**ເປັນຫຍັງກຸ່ມຕ່າງໆ ເວົ້າແນວນັ້ນ ແນວນີ້?**

ຄັ້ງໜຶ່ງ, ມີຊາວອາຣັບຊົນນະບົດຄົນໜຶ່ງໄດ້ເຂົ້າມາໃນມັສຍິດ ແລ້ວກໍ່ຍ່ຽວລົງທີ່ພື້ນ ຜູ້​ຄົນ​ໄດ້​ແລ່ນ​ໄປ​ຫາ​ລາວ​ເພື່ອ​ດ່າວ່າຊາຍຜູ້ນັ້ນ ທ່ານຣໍຊູລລຸລລໍຫ໌ ﷺ ກ່າວວ່າ:

**دَعُوهُ وَأَهْرِيقُوا عَلَى بَوْلِهِ ذَنُوبًا مِنْ مَاءٍ أَوْ سَجْلاًمِنْ مَاءٍ فَإِنَّمَا بُعِثْتُمْ مُيَسِّرِينَ وَلَمْ تُبْعَثُوا مُعَسِّرِينَ**

ປ່ອຍລາວໄປສາ. ແລະເອົານໍ້າມາຮົດໃສ່ບ່ອນທີ່ມີຢ່ຽວນັ້ນ, ກະປ໋ອງຫຼືປະລິມານໜື່ງ ແທ້ຈິງແລ້ວ ພວກທ່ານຖືກສົ່ງມາເພື່ອເປັນຜູ້ອໍານວຍຄວາມສະດວກ ບໍ່ໄດ້ຖືກສົ່ງມາເພື່ອເຮັດໃຫ້ເກີດຄວາມລໍາບາກແຕ່ປະການໃດ8

* **ຄວາມເອື້ອເຟື້ອເພື່ອແຜ່ຕໍ່ສະຫາຍຂອງທ່ານ**

ແມ່​ຍິງ​ຄົນ​ຫນຶ່ງ​ໄດ້​ນໍາ​ເອົາ​ຜ້າ​ຄຸມມາ​ໃຫ້ທ່ານຣໍຊູລລຸລລໍຫ໌ ﷺ ເປັນ​ຂອງ​ຂວັນ ​ແລ້ວທ່ານ​​ໄດ້​ຮັບ​​ໄວ້ ເພາະ​ ທ່ານ​ເອງ​ມີ​ຄວາມ​ຕ້ອງການ​ຜ້າຜືນ​ນັ້ນ ທ່ານໄດ້ສວມໃສ່ມັນ ຊໍຮາບະຫ໌​ຜູ້​ໜຶ່ງ​ເຫັນ​ສິ່ງ​ນີ້​ຈຶ່ງ​ເວົ້າ​ວ່າ:

**ໂອ້ ທ່ານຣໍຊູລລຸລລໍຫ໌ ﷺ ຜ້າຄຸມທີ່​ທ່ານ​ປົກ​ຄຸມ​ນັ້ນ​ມັນງາມ​ຫຼາຍ ຂ້ອຍຢາກໄດ້ ຢາກໃສ່ມັນ.**

ທ່ານຣໍຊູລລຸລລໍຫ໌ ﷺ ໄດ້​ຕອບ​ວ່າ​: **ໄດ້**

ເມື່ອທ່ານຣໍຊູລລຸລລໍຫ໌ ﷺ ໄດ້ຍ່າງອອກໄປ ບັນດາຊໍຮາບະຫ໌ໄດ້​ດ່າ​ຊາຍ​ຄົນ​ນັ້ນ ແລະ ​ເວົ້າ​ວ່າ:

**ເຈົ້າກໍ່ຮູ້ວ່າ ທ່ານຣໍຊູລລຸລລໍຫ໌ ﷺ ມີຄວາມຕ້ອງຜ້າຜືນນັ້ນຢູ່ ແລ້ວເຈົ້າສິຂໍມັນເຮັດຫຍັງ ເຈົ້າກໍ່ຮູ້ຢູ່ວ່າ ທ່ານຣໍຊູລລຸລລໍຫ໌ ﷺ ບໍ່ເຄີຍປະຕິເສດຜູ້ທີ່ມາຂໍນຳທ່ານ.**

ຜູ້ຊາຍເວົ້າວ່າ:

**ຂ້ອຍຫວັງວ່າຈະໄດ້ຮັບຄວາມສິລິມົງຄຸນຈາກຜ້ານັ້ນ ເນື່ອງຈາກວ່າ ທ່ານຣໍຊູລລຸລລໍຫ໌ ﷺ ໄດ້ໃສ່ມັນ ແລະ ຂ້ອຍຄິດວ່າຂ້ອຍຈະເອົາຜ້ານີ້ ຫໍ່ຮ່າງກາຍຂອງຂ້ອຍເມື່ອເສຍຊີວິດ9**

*ເຫຼົ່ານີ້ແມ່ນພຽງແຕ່ບາງຕົວຢ່າງຂອງພຶດຕິກໍາຂອງ ທ່ານຣໍຊູລລຸລລໍຫ໌ ﷺ ທີ່ປະຕິບັດກັບບັນດາຊໍຮາບະຫ໌ ເຊິ່ງບໍ່ສາມາດເວົ້າໃນສ່ວນທີ່ເຫຼືອໄດ້ທັ້ງໝົດ ທ່ານຣໍຊູລລຸລລໍຫ໌ ﷺ ພົບກັບຜູ້ຄົນດ້ວຍໃບໜ້າຍິ້ມແຍ້ມ ອົດທົນກັບຄວາມຜິດພາດຂອງຊໍຮາບະຫ໌ສະເໝີ ທ່ານໄດ້ໃຫ້ກຽດຜູ້ອາວຸໂສຜູ້​ເຖົ້າ​ແກ່, ມີ​ຄວາມ​ເມດ​ຕາ​ຕໍ່​ຜູ້​ນ້ອຍ, ແລະ ​ ຊ່ວຍ​ເຫຼືອ​ຄົນ​ຂັດ​ສົນສະ​ເໝີ.*

1. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ( باب الكبر / 61 .وباب التبسم /68 )

2. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ( باب الكبر / 61 .وباب التبسم /68 )

3. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດ ການຊີຍາເຣາະຫ໌ ຢ້ຽມຍາມ

4. ຊາຮິຮູ ບູຄາຣີ Kitābul-Hibah ບົດ​ທີ: ການ​ໃຫ້​ສິ່ງ​ເລັກ​ນ້ອຍ /2

5. ຊາຮິຮູ ບູຄາຣີ Kitābul Marta ບົດທີ 4-5-10-13-15

6. ອັດຕໍ່ບ່າກອດ ອັລກຸບຣໍ ລິອິບນິ ຊະອຯ 8/87-89 ດຸມະຫ໌ຣິສກູ້ລລໍຫ໌ ອັຊຊີເຣາະຫ໌ຕຸລນະບ່າວີຍະຫ໌ 702

7. ອັດຕໍ່ບ່າກອດ ອັລກຸບຣໍ ລິອິບນິ ຊະອຯ 8/52-53

8. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ باب يسروا ولا تعسروا /80.

9. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດທີ 39

## **19.4 ການປະພຶດຂອງ ທ່ານຣໍຊູລລຸລລໍຫ໌ ﷺ ຕໍ່ບັນດາສັດຕູ**

ທ່ານຣໍຊູລລຸລລໍຫ໌ ﷺ ບໍ່ຕ້ອງການເປັນສັດຕູກັບທຸກຄົນ ແຕ່ຫາກວ່າບັນດາສັດຕູໄດ້ພະຍາຍາມທໍາຮ້າຍທ່ານ ເພາະ​ທ່ານ​ຖືກ​ສົ່ງມາເພື່ອ​​ໃຫ້​ທາງນໍາແກ່​ມະ​ນຸດ ແລະ​ ພະຍາຍາມ​ທຸກ​ວິທີທາງເພື່ອ​ທີ່​ຈະ​ນຳ​ເຂົາ​ເຈົ້າ​ອອກ​ຈາກ​ຄວາມ​ມືດ​ສູ່​ແສງ​ສະຫວ່າງ ແລະ ອອກຈາກຄວາມຫຼົງຜີດໄປສູ່ຫົນທາງທີ່ຊື່ຕຣົງ ທ່ານຈະມີຄວາມສຸກຫຼາຍເມື່ອໄດ້້ຊ່ວຍຄົນໆຫນຶ່ງອອກຈາກຄວາມຊົ່ວຮ້າຍໄປສູ່ຄວາມຜາສຸກ ຈາກຄວາມຫຼົງຜິດໄປສູ່ຫົນທາງສະຫວ່າງ ທ່ານຣໍຊູລລຸລລໍຫ໌ ﷺ ມີຄວາມອົດທົນຢ່າງຫຼາຍຕໍ່ການຖືກທໍາຮ້າຍຈາກກຸ່ມຕໍ່ຕ້ານ ແຕ່ທ່ານເອງມີຄວາມປາຖະຫນາອັນແຮງກ້າ ໃນການເຮັດໃຫ້ພວກເຂົາໄດ້ຮັບແສງສະຫວ່າງ ເຫຼົ່ານີ້ແມ່ນຕົວຢ່າງຂອງຈັນຍາບັນຂອງ ທ່ານຣໍຊູລລຸລລໍຫ໌ ﷺ ປະຕິບັດຕໍ່ບັນດາສັດຕູ

* **ຄວາມຈິງຈັງໃນການທີ່ຈະໃຫ້ພວກເຂົາໄດ້ຮັບແສງສະຫວ່າງ**

ທ່ານຣໍຊູລລຸລລໍຫ໌ ﷺ ເອົາໃຈໃສ່ຢ່າງຫຼວງຫຼາຍໃນການຊີ້ນຳສັດຕູສູ່ທາງສະຫວ່າງ ທ່ານ​ຈະ​ໂສກ​ເສົ້າ ​ແລະ ​ເຈັບ​ປວດ​ຫຼາຍ​ ຂະນະພວກເຂົາ​ເຫຼົ່ານັ້ນບໍ່​ສົນ​ໃຈ​ການເຜີຍເເຜ່ ທ່ານຈິງຈັງ ແຕ່ພວກເຂົາກັບທຳຮ້າຍທ່ານ​ຫຼາຍ​ຂຶ້ນ

ອັລລໍຫ໌ ﷻ ກ່າວໃນພຣະຄໍາພີ ອັລກຸຣອານວ່າ:

**“ບາງທີເຈົ້າອາດເປັນຜູ້ທີ່ທຳລາຍຊີວິດຂອງເຈົ້າດ້ວຍຄວາມເສຍໃຈ ຍ້ອນ​ການ​ຫັນ​ໜີ​ຂອງ​ເຂົາ​ເຈົ້າ ຖ້າ​ຫາກ​ເຂົາ​ເຈົ້າ​ບໍ່​ເຊື່ອ​ໃນອັລກຸຣອານ ນີ້”** (ອັລ-ກະຫ໌ຟິ 18: 6)

ອີກໂອງການໜຶ່ງ ອັລລໍຫ໌ ﷻ ເວົ້າວ່າ:

**“ບາງທີ ແມ່ນເຈົ້າ (ມູຮໍາມັດ) ເປັນຜູ້ທີ່ໄດ້ທໍາລາຍຊີວິດຂອງເຈົ້າ ເພາະ​ວ່າ​ເຂົາ​ເຈົ້າ​ບໍ່​ໄດ້​ເປັນຜູ້ສັດທາ”** (ອັລ-ຊູຣໍ 26:3)

*​ໝາຍ​ຄວາມ​ວ່າ ​ທ່ານ​ໂສກ​ເສົ້າ​ຍ້ອນ​ການ​ປະ​ຕິ​ເສດ​ສັດທາ​ບໍ່ເຊື່ອ​ຂອງ​ເຂົາ​ເຈົ້າ1*

* **ການ​ຂໍອະ​ທິ​ຖານ​ ເພື່ອ​ຈະ​ໄດ້​ຮັບ​ທາງ​​ນໍາ ​ແລະ ​ຫ່າງ​ໄກ​ຈາກຄວາມຫຼົງຜິດ**

ຫຼາຍໆ ຄັ້ງ ທ່ານຣໍຊູລລຸລລໍຫ໌ ﷺ ​ໄດ້​ຂໍດູອາ​ຕໍ່​ພຣະເຈົ້າ​ໃຫ້ປະທານທາງ​ແສງ​ສະຫວ່າງ​ແກ່​ຜູ້​ທີ່​ຕໍ່​ຕ້ານ​ສາສະໜາ ແລະ ຜູ້ທີ່ຫລົງຜິດ ບໍ່ວ່າຈະເປັນຄົນດຽວຫຼືຫຼາຍຄົນກໍ່ຕາມ ອັລລໍຫ໌ ﷻ ຊົງຕອບຮັບຄໍາຮ້ອງຂໍ ໂດຍການໃຫ້ຫົວໃຈຂອງບຸກຄົນນັ້ນມີຄວາມເຂົ້າໃຈກ່ຽວກັບອິດສະລາມ ເຊັ່ນການຂໍດຸອາໃຫ້ທ່ານ**ທ່ານອຸມັຣ ບິນ ຄອດຕອບ ຣໍດິຍັລລໍ ອັນຮຸ** ຕາມ​ທີ່​ທ່ານ​​ຂໍວ່າ​:

**"ໂອ້ ອັລລໍຫ໌ ຂໍພຣະອົງເຮັດໃຫ້ອິສລາມ ສູງສົ່ງຈາກຜູ້ຊາຍສອງຄົນ ອັນເປັນທີ່ຮັກແພງສຳລັບຂ້ອຍນັ້ນແມ່ນ ອາບູ ຈະຮັລ ຫຼື ອຸມັຣ ບິນ ຄອດຕອບ ດ້ວຍເຖີດ**2

ແລະ ຫຼັງຈາກນັ້ນຊົນເຜົ່າ ເດົ້າຊ໌ ກໍ່ຍອມຮັບອິດສະລາມ ເນື່ອງຈາກການອ້ອນວອນຂໍດູອາຂອງ ທ່ານຣໍຊູລລຸລລໍຫ໌ ﷺ ໃຫ້ແກ່ພວກເຂົາ ແລະໃນຂະນະທີ່ທ່ານ **ຕູໄຟ ບິນອັມຣິ ອັດເດົາຊີ** ໄດ້ຮຽກຮ້ອງເຊີນຊວນປະຊາຊົນໃນເຜົ່າຂອງຕົນມາສູ່ອິສລາມ ແລະ ມີຄົນຄັດຄ້ານຕໍ່ຕ້ານ ລາວຈຶ່ງກັບຄືນມາຫາ ທ່ານຣໍຊູລລຸລລໍຫ໌ ﷺ ທ່ານ​ຈຶ່ງ​ຂໍ​ອະທິດຖານດູອາ​ໃຫ້​ປະຊາຊົນ​ຂອງ​ເພິ່ນ ແຕ່ລາວປະຕິເສດ ທ່ານຣໍຊູລລຸລລໍຫ໌ ﷺ ຈຶ່ງຂໍດຸອາອະທິຖານວ່າ:

**"ໂອ້ ອັລລໍຫ໌ ຂໍພຣະອົງຊົງໃຫ້ທາງແສງສະຫວ່າງແກ່ປະຊາຊົນຊາວເດົ້າຊ ດ້ວຍເຖີດ"**

ຫຼັງຈາກນັ້ນ, ທ່ານຣໍຊູລລຸລລໍຫ໌ ﷺ ກ່າວວ່າ:

“**ເຈົ້າຕ້ອງກັບຄືນໄປເຖີດ ຈົ່ງເຊີນຊວນພວກ​ເຂົາ​ດ້ວຍຄວາມນິ່ມນວນ ​ຄ່ອຍໆເປັນ”**

ລາວ​ຈຶ່ງ​ກັບ​ຄືນ​ມາ ແລະ ​ເຊີນຊວນ​ຜູ້​ຄົນ​ອີກຄັ້ງ ແລະ​ພວກເຂົາ​​ໄດ້​ປ່ຽນ​ໃຈ​ເຫລື້ອມ​ໃສໃນອິສລາມ3 ໃນ​ມື້​ຂອງ​ການ​ພິ​ຊິດເມືອງ ຕໍອິຟ ໃນ​ຂະ​ນະ​ທີ່ພວກ​ເຂົາ​ຝ່າຝຶນຕໍ່ບັນດາມຸສລິມີນ ທ່ານຣໍຊູລລຸລລໍຫ໌ ﷺ ໄດ້ ຮຽກຮ້ອງໃຫ້ບັນດາ ຊໍຮາບະຫ໌ ເປີດການປິດລ້ອມຂອງຊົນເຜົ່າ ຊະກິຟ ແລະ ເຊື້ອເຊີນໃຫ້ຊາວມຸດສະລິມ ດູອາໃຫ້ແກ່ສັດຕູ ແຕ່ຊາວມຸດສະລິມປະຕິເສດ ທ່ານຣໍຊູລລຸລລໍຫ໌ ﷺ ​ຈຶ່ງ​ໄດ້ຂໍດູອາ​ອະທິຖານໃຫ້ແກ່ພວກ​ເຂົາ ໂດຍ​ກ່າວ​ວ່າ:

**“ໂອ້ ອັລລໍຫ໌ ຂໍພຣະອົງຊົງໃຫ້ທາງແສງ​ສະ​ຫວ່າງ​ກັບ​ປະ​ຊາ​ຊົນ​ຂອງຊາວສະກີຟ ດ້ວຍເຖີດ"4**

ແລະ ບໍ່ດົນຊົນເຜົ່າ ຊະກິຟ ກໍ່ມາ​​ປະ​ກາດເຂົ້າ​ຮັບ​ເອົາອິສລາມ

1. ຕັຟຊີຣ ອິບນຸ ກະຊີຣ 5/132. 6/144

2. ມຸສນັດອີມ່າມອະມັດ 1/95 ສຸນັນ ອັດ-ຕິຣມີຊີ

3. ກິຊເຊາະຫ໌ ລິອິບນີ້ລອະຊີຣ 4/54 ຈາກ ອິບນິອິສຮາກ ໃນ ຊໍຮີ້ຫ໌ຮຸລບຸກຄໍຣີ ຄໍ່ບັຣຯ ອັລມະກໍ່ຊີ ກິສເຊາະຫ໌ ເດົ້າຊ໌/75

4. ສຸນັນ ອັດ-ຕິຣມີຊີ ມະນາກິບສະກິຟ ເປັນຊໍຮິຫ໌ ກໍ່ຣິບ

* **ໃຫ້ອະໄພເຖິງແມ່ນວ່າສາມາດຈະເອົາຄືນເຂົາເຈົ້າໄດ້**

ຫຼັງຈາກການເສຍຊີວິດຂອງລຸງຄື ອະບູ ຕໍລິບ ແລະ ພັນລະຍາ ທ່ານຍິງຄໍດີຈະຫ໌ ພວກກູເຣຊໄດ້ເພີ່ມທະວີການທຳຮ້າຍຂອງພວກເຂົາຕໍ່ທ່ານ ທ່ານ​ຈຶ່ງ​ໄດ້​ເດີນທາງ​ໄປ​ເມືອງ​ຕໍ​ອີ​ຟ ແຕ່​ກັບ​ພົບ​ວ່າ​ພວກ​ເຂົາ​ພະຍາຍາມ​ທຳ​ຮ້າຍ​ທ່ານ​ຫຼາຍ​ກວ່າ​ພວກ​ມັກ​ກະຫ໌ສໍ່າອີກ​ ແລະ​ ໃນ​ຂະ​ນະ​ທີ່ຍ່າງ​ຜ່ານເມືອງ​ຕໍ​ອີ​ຟ ​ ໃນ​ລະຫວ່າງທາງ ທ່ານຈິບຣີລ ອະໄລຮິສ ສະລາມ ໄດ້​ມາ​ຫາ​​ ແລະ​ບອກ​ວ່າ:

**"ແທ້ຈິງ ອັລລໍຫ໌ໄດ້ຍິນຄໍາເວົ້າຂອງປະຊາຊົນຂອງທ່ານແລ້ວ ແລະ ຮູ້ດີວ່າພວກເຂົາຕອບໂຕ້ທ່ານແນວໃດ ແລະ ອັລລໍຫ໌ໄດ້​ສົ່ງມາ​ໃຫ້​ທ່ານ​ ເທວະດາແຫ່ງພູເຂົາ ເພື່ອທີ່​​ຈະ​ທ່ານໃຊ້​​ແກ້ແຄ້ນ​ໄດ້ຕາມ​ທີ່​ທ່ານ​ຕ້ອງການ”**

ເທວະດາແຫ່ງພູເຂົາໄດ້ເອີ້ນ ທ່ານຣໍຊູລລຸລລໍຫ໌ ﷺ ວ່າ:

**“ໂອ້ ມຸຮຳມັດເອີ໋ຍ ຖ້າຫາກທ່ານຕ້ອງການຈັດການກັບພວກເຫຼົ່ານີ້ ຂ້າພະເຈົ້າຈະທໍາລາຍພວກເຂົາຢ່າງລາບຄາບ"**

ທ່ານຣໍຊູລລຸລລໍຫ໌ ﷺ ໄດ້​ຕອບ​ວ່າ​:

**"ຂ້າພະເຈົ້າຫວັງວ່າອັລລໍຫ໌ ຈະນຳພວກເຂົາ​ອອກ​ຈາກ​ຄວາມ​ຫຼົງຜິດໄປສູ່​ນະມັດສະການ​ພຣະອົງພຽງ​ຜູ້​ດຽວ ໂດຍບໍ່ມີການຕັ້ງພາຄີກັບສິ່ງໜຶ່ງສິ່ງໃດ”**

ທ່ານຣໍຊູລລຸລລໍຫ໌ ﷺ ໃຫ້ອະໄພຊາວກູເຣຊ ຂະນະທີ່ພິຊິດເມືອງມັກກະຫ໌ ໂດຍທ່ານໄດ້ກ່າວກັບພວກເຂົາວ່າ:

**“ພວກທ່ານທັ້ງຫຼາຍບໍ່ມີຄວາມຜິດແລ້ວຂະນະນີ້ ເພາະອັລລໍຫ໌ໄດ້ຊົງ​ອະ​ໄພ​ໃຫ້​ພວກທ່ານ ​”1**

ແລະ ທ່ານຍັງໄດ້ໃຫ້ອະໄພແກ່ທ່ານ **ເກົາຣິຊ ບິນ ຮາລິຊ** ເຖິງແມ່ນວ່າລາວໄດ້ພະຍາຍາມທີ່ຈະຂ້າທ່ານຣໍຊູລລຸລລໍຫ໌ ﷺ ແລ້ວ​ເມື່ອ​ລາວ​ກັບ​ຄືນ​ໄປ​ຫາ​ພວກພ້ອງຂອງ​ລາວ ລາວ​ເວົ້າ​ວ່າ:

**“ຂ້ອຍໄດ້ມາຈາກຄົນທີ່ດີທີ່ສຸດໃນຫມູ່ມະນຸດ”2**

1. ຊໍຮີ້ຫ໌ຮຸລບຸກຄໍຣີ ກິຕາບຸ້ລອະຕັບ ບົດທີ 7 ຮ/3231 ໃນ ຟັດ 6/321-313 ຊໍຮີ້ຫ໌ ມຸສລິມ 3/1420ຮ /1795.- ອະບູໄບດ ກິຕາບູ້ລອັມວານ 1/202 ຊີເຣາະຫ໌ ອິບນຸຮີຊາມ 4/32 ຯ. ເບິງໃນມະດິຣິສ ກຸລລໍຫ໌. ອັຊຊີເຣາະຫ໌ ນະບະວີຍະຫ໌ 569 ແລະອື່ນໆ.

2. ຊໍຮີ້ຫ໌ຮຸລບຸກຄໍຣີ ອັລມະກໍຊີ ບົດ: ສົງຄາມ ຊາຕອັຣຣີກໍ້ 31 ຊໍຮີ້ຫ໌ຮຸລບຸກຄໍຣີ ອັລຊໍລາຫ໌ ບົດ: ສໍລາຕຸ້ລເຄົ້າຟ

* ​**ໃຫ້​ກຽດ​ຕໍ່​ສົນທິສັນຍາ​ທີ່​ໄດ້​ເຮັດ**

ບໍ່ເຄີຍປາກົດຢູ່ໃນປະຫວັດສາດເລີຍວ່າທ່ານຣໍຊູລລຸລລໍຫ໌ ﷺ ເຮັດສັນຍາກັບໃຜແລ້ວ ທ່ານກໍ່ເຮັດຜິດສັນຍາ ເຖິງແມ່ນວ່າຜູ້ທີ່ເຮັດສັນຍານັ້ນ ຈະແມ່ນສັດຕູກໍ່ຕາມ ໃນເລື່ອງນີ້ສັດຕູຂອງທ່ານໄດ້ຢືນຢັນ ເຊິ່ງຂະນະ​ຊາວ​ຢູດາຍ (ຍິວ)​ ຄົນ​ໜຶ່ງ​ຊື່​ວ່າ ໄຮຍີ ລູກຊາຍ​ຂອງ ອັດຕ໊ອບ, ໄດ້​ຢືນ​ຂຶ້ນ​​ເວົ້າ​ກັບ ກະອ ບິນ ອະຊັດ, ເຊິ່ງເປັນຜູ້ນໍາ​ຊາວ​ຢິວ​ຈາກ​ເຜົ່າບະນີ ກູຣອຍເຊາະຫ໌, ​ຢາກທີ່ຈະຈີກສົນທິສັນຍາ​ທີ່​​ໄດ້​ເຮັດ​ໄວ້​ກັບ​ທ່ານຣໍຊູລລຸລລໍຫ໌ ﷺ ແລ້ວ​ໂຮມ​ຕົວ​ກັບ​ບັນ​ດາ​ພັນ​ທະ​ມິດ, ຖ້ອຍ​ຄຳ​ທີ່​​ກະອ ​ໄດ້​ກ່າວ​ກັບ​ໄຮຍ ໃນ​ຕອນ​ຕົ້ນ​​ວ່າ:

**“ຂ້ອຍໄດ້ເຮັດພັນທະສັນຍາກັບມູຮຳມັດ ແລະ ​ຂ້ອຍຈະ​ບໍ່​ເຮັດຜິດ​ສັນຍາ​ທີ່ເຮັດໄວ້ກັບ​ລາວ ເພາະ​ຂ້ອຍ​ບໍ່​ເຄີຍ​ເຫັນ​ລາວ​ເຮັດຜິດຄຳ​ສັນຍາ​ ເພາະ​ ລາວຮັກສາ​ຄຳ​ສັນຍາ​ ​ແລະ​ ສັດ​ຊື່ສະເໝີ”**1

* **ກຳໜົດຂອບເຂດການສູ້ຮົບໃຫ້ແຄບທີ່ສຸດເທົ່າທີ່ເປັນໄປໄດ້**

ການເຮັດສົງຄາມຂອງທ່ານຣໍຊູລລຸລລໍຫ໌ ﷺ ກັບບັນດາສັດຕູ ມັນຈະແຕກຕ່າງຈາກສົງຄາມກັບການເຮັດສົງຄາມຂອງຄົນອື່ນໆ ໃນແຜ່ນດິນນີ້ ເນື່ອງຈາກວ່າ ທ່ານຣໍຊູລລຸລລໍຫ໌ ﷺ ບໍ່ເຄີຍຄິດທີ່ຈະຂ້າສັດຕູຂອງທ່ານເລີຍ ຫາກແຕ່ຕ້ອງເຮັດສົງຄາມເນື່ອງ​ຈາກ​ວ່າ​ມີ​ສະ​ຖາ​ນະ​ການ​​ເນື່ອງ​ຈາກ​ການ​ສະ​ກັດ​ການ​ການເຜີຍແຜ່ສາ​ສະ​ຫນາ​ຂອງອັລລໍຫ໌ ﷻ ດ້ວຍເຫດນີ້ ການເຮັດສົງຄາມຈຶ່ງມີຄວາມຈໍາເປັນທີ່ຈະຕ້ອງເກີດຂຶ້ນ ເພື່ອທີ່ຈະບໍ່ເຮັດໃຫ້ເກີດຄວາມວຸ່ນວາຍຂອງຜູ້ທີ່ຈະປ່ຽນມາເປັນອິດສະລາມ

ອັລລໍຫ໌ ﷻ ຕຣັດວ່າ:

**“ແລະ​ ພວກເຈົ້າຕໍ່​ສູ້​ກັບ​ພວກ​ເຂົາ ຈົນກ່ວາຄວາມວຸ່ນວາຍຈະຫມົດໄປ ແລະ ການອີບາດະຫ໌ທັ້ງຫມົດຈະຕ້ອງເປັນສິດຂອງອັລລໍຫ໌ພຽງຜູ້ດຽງເທົ່ານັ້ນ ຖ້າຫາກພວກເຂົາຢຸດເຊົ່າ ແນ່ນອນ ອັລລໍຫ໌ຊົງເຫັນໃນສິ່ງທີ່ພວກເຂົາເຮັດກັນ"** (ອັລ-ອັນຟານ8: 39)

ສົງຄາມຂອງ ທ່ານຣໍຊູລລຸລລໍຫ໌ ﷺ ເປັນສົງຄາມທີ່ຖືກຈໍາກັດສະເພາະຢູ່ໃນສະຫນາມຮົບ ແລະ ກັບບຸກຄົນທີ່ກະບົດແຂງຂໍ້ກະດ້າງເຮັດຕົວບໍ່ເຊື່ອຟັງ ອັລລໍຫ໌ ແລະ ຣໍຊູລຂອງພຣະອົງ ເມື່ອທ່ານໄດ້ແຕ່ງຕັ້ງຜູ້ນໍາກອງທະຫານຫຼືຫົວໜ້າ **ຊະຣີຍະຫ໌** (سرية), ຈໍານວນທະຫານມີຕັ້ງແຕ່ 5 ເຖິງ 300 ນາຍ) ທ່ານຣໍຊູລລຸລລໍຫ໌ ﷺ ຈະແນະ​ນໍາ​ໃຫ້​ຜູ້​ນໍາ​ທັບ​ມີ​ຄວາມ​ຢ້ານ​ກົວ​ຕໍ່ຂອງອັລລໍຫ໌ ແລະ ຊາວມຸດສະລິມທີ່ຢູ່ຮ່ວມກັບເຂົາໃຫ້ເຮັດຄວາມດີງາມ ຫຼັງຈາກນັ້ນທ່ານສາດສະດາໄດ້ກ່າວວ່າ:

**اغْزُوا بِاسْمِ اللَّهِ فِي سَبِيلِ اللَّهِ قَاتِلُوا مَنْ كَفَرَ بِاللَّهِ اغْزُوا وَلاَ تَغُلُّوا وَلاَتَغْدِرُوا وَلاَ تَمْثُلُوا وَلاَ تَقْتُلُوا وَلِيدًا وَإِذَا لَقِيتَ عَدُوَّكَ مِنْ الْمُشْرِكِينَ فَادْعُهُمْ إِلَى ثَلاَثِ خِصَالٍ أَوْ خِلاَلٍ فَأَيَّتُهُنَّ مَا أَجَابُوكَ فَاقْبَلْ مِنْهُمْ وَكُفَّ عَنْهُمْ ثُمَّ ادْعُهُمْ إِلَى الإِسْلاَمِ فَإِنْ أَجَابُوكَ فَاقْبَلْ مِنْهُمْ وَكُفَّ عَنْهُمْ .....فَإِنْ هُمْ أَبَوْا فَسَلْهُمْ الْجِزْيَةَ فَإِنْ هُمْ أَجَابُوكَ فَاقْبَلْ مِنْهُمْ وَكُفَّ عَنْهُمْ فَإِنْ هُمْ أَبَوْا فَاسْتَعِنْ بِاللَّهِ وَقَاتِلْهُمْ**

*"ພວກເຈົ້າຈົງຕໍ່ສູ້ດ້ວຍພຣະນາມຂອງອັລລໍຫ໌ ﷻ ໃນຫົນທາງຂອງອັລລໍຫ໌ ﷻ ພວກທ່ານຈົງຕໍ່ສູ້ກັບຜູ້ທີ່ປະຕິເສດອັລລໍຫ໌ ﷻ ພວກທ່ານຈົງຕໍ່ສູ້ ແລະ ບໍ່ລັງເລ ຢ່າ​ລວງເອົາ​ສັບສິນຂອງ​ຊະ​ເລີຍ​ເສິກ ແລະ ​ຢ່າ​ເຮັດຜິດ​ຄຳ​ສັນ​ຍາ ຢ່າ​ເຮັດ​ສິ່ງ​ໃດ​ທີ່​ໜ້າ​ກຽດຊັງ ຢ່າເຮັດຄົນຕາຍໃຫ້ເສຍໂສມ (ໂດຍການຕັດດັງ ຫຼື ຫູໃນຂະນະທີ່ມີຊີວິດຢູ່) ແລະ ຢ່າຂ້າເດັກນ້ອຍ ແລະ ເມື່ອພວກທ່ານປະເຊີນໜ້າກັບສັດຕູ ຈາກພວກມຸຊຣີກີນ ກໍ່ຈົງເຊື້ອເຊີນໃຫ້ເຂົາເຈົ້າສູ່ສິ່ງສາມປະການ ບໍ່ວ່າພວກ​ເຂົາ​ເຈົ້າຈະ​ຕອບ​ຮັບ​ທ່ານປະການໃດຈົງຮັບ​ພວກ​ເຂົາ ແລະ ຈົງ​ຢຸດ​ເຊົາ​ການເຮັດ​ສົງ​ຄາມ​ຂອງ​ທ່ານ​ກັບ​ເຂົາ​ເຈົ້າ. ຈົ່ງເຊີນເຂົາເຈົ້າໃຫ້ປ່ຽນມາເປັນອິດສະລາມ. ຖ້າຫາກພວກເຂົາຕອບຮັບການເຊື້ອເຊີນ ກໍ່ຈົງຕອບຮັບ ແລະ ຢຸດສົງຄາມກັບພວກເຂົາ.... ຖ້າພວກເຂົາປະຕິເສດ ກໍ່ຈົງຮຽກຮ້ອງຄິດຄ່າເກັບ ອັລຈິຊຍະຫ໌ (ພາສີຫົວ) ແລະ ຖ້າຫາກພວກເຂົາຍອມຕົກລົງທີ່ຈະຈ່າຍໃຫ້ທ່ານ ກໍ່ຈົງຕອບຮັບ ແລະ ຢຸດຕິການເຮັດສົງຄາມ ແລະ ຖ້າຫາກພວກເຂົາປະຕິເສດການຈ່າຍຄ່າພາສີຫົວ, ກໍ່ຈົງຂໍຄວາມຊ່ວຍເຫຼືອຈາກ ອັລລໍຫ໌ ﷻ ແລະ ຈົງເຮັດສົງຄາມກັບພວກເຂົາ” 2*

* **ການປະຕິບັດຕໍ່ຜູ້ທີ່ລອດຊີວິດຕາມສິດ ແລະ ໜ້າທີ່**

ມີຜູ້ທີ່ແມ່ນຊາວມຸດສະລິມໄດ້ອາໄສຢູ່ຮ່ວມກັນກັບຊາວມຸດສະລິມ ​ເຊິ່ງເປັນກຸ່ມ​​ຊົນ​ທີ່​ຢູ່​ພາຍ​ໃຕ້​ສັນ​ຍາ​ຄຸ້ມຄອງ ​ແລະ ​ການ​ດູ​ແລ​ຂອງມຸສລິມ ຫຼືເປັນກຸ່ມມຸນາຟີກີນ (ພວກໜ້າຊື່ໃຈຄົດ) ທີ່ສະແດງໃຫ້ເຫັນເຖິງການຍອມຮັບພາຍນອກ ແຕ່ປົກປິດຄວາມບໍ່ເຊື່ອຖືປະຕິເສດສັດທາ ແລະ ຄວາມເປັນສັດຕູກັບຊາວມຸດສະລິມ, ທ່ານຣໍຊູລລຸລລໍຫ໌ ﷺ ຈະປະຕິບັດໃນສ່ວນທີ່ເປັນສິດທິ ແລະ ຫນ້າທີ່ສໍາລັບພວກເຂົາຢ່າງດີ


ດັງເຊັ່ນ: ສິດທິໃນການເປັນເພື່ອນບ້ານ ຖ້າຫາກພວກເຂົາເປັນເພື່ອນບ້ານ ຫຼືສິດທິໃນການເປັນພີ່ນ້ອງ ຖ້າພວກເຂົາເປັນພີ່ນ້ອງ

1. ຊີເຣາະຫ໌ ອິບນິ ຮິຊາມ 3/236 ອັຊຊີເຣາະຫ໌ ນະບະວີຍະຫ໌ ລິອິບນິກະຊິຣ 3/198 ທັງສອງລາຍງານຈາກ ອິບນິ ອິສຮາກ ອັລ-ໄບຮາກີ ດ້າລາອີ້ລ ນຸບູວະຫ໌ 3/400

2. ຊໍຮິ້ຫ໌ ມຸສລິມ ເຫຼັ້ມທີ່ 3, ຫະດິຊ 1357 / ປ່ຽນສາຍລາຍງານເປັນ 1731, ສຸນັນອັດຕິຣ ມີຊີ ສະບັບທີ 4, ຫະດິຊເລກທີ່ 162, ມຸສນັດ ອິມາມ ອະຫ໌ມັດ ເລັ່ມ 5, ຫະດິຊທີ່ 358 ແລະຄໍາວ່າ "ມຸຊລະຫ໌" ຫມາຍຄວາມວ່າການຕັດອະໄວຍະວະບາງສ່ວນຂອງຮ່າງກາຍໃນຂະນະທີ່ຍັງມີຊີວິດຢູ່

ຄັ້ງໜຶ່ງ ທ່ານຣໍຊູລລຸລລໍຫ໌ ﷺ ເຄີຍມີເພື່ອນບ້ານຄົນໜຶ່ງທີ່ເປັນຊາວຢິວ ແລະ ທ່ານມີເດັກຮັບຊາວຢິວ ເມື່ອເດັກຊາຍເຈັບປ່ວຍ ແລະ ຫາຍໜ້າໄປ ທ່ານຣໍຊູລລຸລລໍຫ໌ ﷺ ໄດ້ໄປຢ້ຽມຢາມລາວ ແລະເຊື້ອເຊີນລາວໃຫ້ປ່ຽນມາເປັນອິດສະລາມ ແລ້ວລາວກໍ່ໄດ້ຮັບອິດສະລາມ1

*ທີ່ກ່າວມາຂ້າງເທິງນີ້ແມ່ນລັກສະນະ, ນິໄສ ແລະ ບຸກຄະລິກກະພາບຂອງທ່ານສາດສະດາ ພຽງແຕ່ເລັກນ້ອຍທີ່ນໍາມາສະເຫນີ ແລະ ຍັງຕ້ອງການທີ່ຈະຈື່ຈໍາໃຫ້ລະນຶກເຖິງມາລະຍາດ ບຸກຄະລິກກະພາບໃນການດຳລົງຊີວິດສ່ວນຕົວຂອງທ່ານ ເຊັ່ນ: ການດຳລົງຊີວິດແບບໂດດດ່ຽວ ດຳລົງຊີວິດຢ່າງພຽງພໍ ຫ່າງໄກຈາກຄວາມສະດວກສະບາຍມັ່ງມີ, ຄວາມສະອາດ, ຄວາມຮັກ, ການສວມໃສ່ເສື້ອຜ້າ ການໃຊ້ເຄື່ອງຫອມ, ວິທີກິນຢູ່, ການແຕ່ງກາຍ, ການນອນ, ການຍ່າງ, ແລະ ຄວາມກ້າຫານຂອງທ່ານ ແລະອື່ນໆ ຕະຫຼອດຈົນຈັນຍາບັນມາລະຍາດໂດຍລວມ ເຊິ່ງບໍ່ສາມາດກ່າວເຖິງໄດ້ທັງຫມົດ ແຕ່ຈັນຍາບັນ ແລະ ມາລະຍາດຂອງທ່ານສາດສະດາ ນັ້ນໄດ້​ຖືກ​ການ​ສັງ​ລວມ​ໃນ​ປຶ້ມ​ຈໍາ​ນວນ​ຫຼາຍ​ກ່ຽວ​ກັບ​ຈັນ​ຍາ​ບັນມາລະຍາດ ແລະ ສຸນັດ ຮາດີຊ ຈໍານວນຫຼາຍ​.*



1. ຊໍຮີ້ຫ໌ຮຸລບຸກຄໍຣີ ກິຕາບ ອັລ-ຈະນາອິຊ (الجنائز) ບົດ ເມື່ອເວລາທີ່ເດັກນ້ອຍຍອມຮັບອິດສະລາມ ( ຫະດິຊເລກທີ່ 1356) ສຸນັນ ອາບີດາວູດ ເລັ່ມທີ 3, ຫະດິຊທີ່ 185 ມຸສນັດ ອິມາມ ອະຫ໌ມັດ ເລັ່ມ 3 ຫະດິຊເລກທີ່ 175

# **20. ຫຼັກຖານການເປັນນະບີ ແລະ ປະຕິຮານ**

***ມຸອຼຈິຊາດ*** ຄືເລື່ອງຂອງຄວາມມະຫັດສະຈັນປະຕິຮານ ແລະ​​ເປັນ​ເລື່ອງ​ທີ່​ເກີດ​ຂຶ້ນ​ໃນ​ແນວທາງຂອງ​ຈັກ​ກະ​ວານ​ໂລກ1 ​ສະ​ນັ້ນ ອັລລໍຫ໌ ﷻ ບໍ່ໄດ້ສົ່ງທ່ານສາດສະດາມາ ເວັ້ນເສຍແຕ່ພຣະອົງຈະຊົງໃຫ້ທ່ານມີສິ່ງປະຕິຮານ ຫຼື ມີສິ່ງທີ່ເປັນມະຫັດສະຈັນອັນຫຼາຍຢ່າງທີ່ຊີ້ໃຫ້ເຫັນເຖິງວ່າ ທ່ານສາດສະດາ ມູຮຳມັດ ເປັນນະບີ ທີ່ຖືກສົ່ງມາຈາກພຣະອົງອັລລໍຫ໌ແກ່ມວນມະນຸດ ຕໍ່ໄປນີ້ຈະຂໍເວົ້າເຖິງຄວາມສໍາຄັນຂອງສິ່ງມະຫັດສະຈັນຂອງທ່ານນະບີ ແລະ ຫຼັກຖານຂອງການເປັນສາດສະດາຂອງທ່ານ

## **20.1 ມູອຼຈິຍາດທີ່ດໍາລົງຢູ່ຖາວອນ**

ອັລກຸຣອານ ກະຣີມ ຫຼື ພຣະຄຳພີອັລກຸຣອານ ແມ່ນຄໍາເວົ້າຂອງ ອັລລໍຫ໌ ﷻ ເຊິ່ງໄດ້ປະທານລົງມາແກ່ທ່ານນະບີ ມູຮຳມັດ ﷺ ຜູ້​ທີ່​ອ່ານ​ພຣະ​ຄໍາ​ພີ​ອັລກຸຣອານ​ ​ນັ້ນຖື​​ວ່າ​ເປັນ​ຜູ້​ປະຕິບັດອິບາດະຫ໌ ເຮັດຄວາມດີ2 ແລະ ຄຳພີອັລກຸຣອານກໍ່​ເປັນ​ສິ່ງ​ອັດ​ສະ​ຈັນ​ທີ່​ຍິ່ງ​ໃຫຍ່​ຂອງ​ທ່ານນະບີ ມູຮຳມັດ ﷺ ອັລກຸຣອານໄດ້ຊີ້ໃຫ້ເຫັນເຖິງຄວາມຍິ່ງໃຫຍ່ແຫ່ງສານທີ່ມາຈາກອັລລໍຫ໌ ﷻ ອັລກຸຣອານໄດ້ຖືກປະທານລົງມາໃຫ້ ຈິນ ແລະ ມະນຸດທັ້ງມວນ ແລະອັລກຸຣອານມີຄວາມທຽງທຳໃນທຸກຍຸກທຸກສະໄໝ ຈົນ​ເຖິງ​ວັນ​ພິພາກສາ

ການເຜີຍແຜ່ຂອງບັນດາສາດສະດາໃນຍຸກກ່ອນໆ ຖືກຈໍາກັດໃຫ້ຢູ່ສະເພາະໃນກຸ່ມຊົນນັ້ນໆ ເທົ່ານັ້ນ ຫຼືເວລາ ແລະ ສະຖານທີ່ທີ່ກໍານົດໄວ້ ດ້ວຍເຫດນີ້ ສິ່ງທີ່ເປັນປະຕິຮານມະຫັດສະຈັນຂອງບັນດາສາດສະດາກ່ອນໆ ຈຶ່ງຖືກຈໍາກັດໂດຍເວລາ ແລະ ຍຸກສະໄໝ ແລະ​ ສິ່ງປະຕິຮານ​​ທີ່​ໄດ້​ນໍາມາແກ່ທ່ານ​ສາດ​ສະ​ດາມຸຮຳຫມັດ​ ໃນອັລກຸຣອານ ນັ້ນແມ່ນນິລັນດອນ ແລະ ຍືນຍົງ ມະນຸດ​ທຸກ​ຄົນ​ສາມາດ​ສຳຜັດ​ແລະ ​ຮູ້ສຶກ​ໄດ້​ຈົນ​ເຖິງວັນ​​ສິ້ນ​ໂລກ

ດັງທີ່ທ່ານຣໍຊູລ ﷺ ກ່າວໃນຕອນນຶ່ງວ່າ:

مَا مِنَ اْلأَنْبِيَاءِ نَبِيٌّ إِلاَّ أُعْطِيَ مِنَ الآيات مَا مِثْلهُ آمَنَ عَلَيْهِ الْبَشَرُ

وَإِنَّمَا كَانَ الَّذِي أُوتِيتُ وَحْيًا أَوْحَاهُ اللَّهُ إِلَيَّ فَأَرْجُو أَنْ أَكُونَ أَكْثَرَهُمْ تَابِعًا يَوْمَ الْقِيَامَةِ

ຫມາຍຄວາມວ່າ: ບໍ່ມີສາດສະດາທ່ານໃດຈາກບັນດາສາດສະດາທັງຫມົດ ນອກຈາກຈະປະທານຫຼັກຖານຕ່າງໆ (ເເຫ່ງການເປັນສາດສະດາ) ສິ່ງທີ່ຄ້າຍຄືກັນກັບອັລກຸຣອານນັ້ນ ມະນຸດນັ້ນກໍ່ໄດ້ເຊື່ອໃນບັນດາສາດສະດາມາແລ້ວ ແລະ ​ສິ່ງ​ທີ່​ຂ້າ​ພະ​ເຈົ້າ​ໄດ້​ນໍາ​ມາ​ນັ້ນເປັນການວະຫ໌ຮິ ເຊິ່ງພຣະອົງອັລລໍຫ໌ ຊົງວະຫ໌ຮີ (​ດົນ​ໃຈ) ໃຫ້​ຂ້າ​ພະ​ເຈົ້າ​ ແລະ ​ຂ້າ​ພະ​ເຈົ້າ​ຫວັງ​ວ່າ​ພວກທ່ານທັ້ງຫຼາຍ​ຈະປະ​ຕິບັດຕາມ​ຂ້າ​ພະ​ເຈົ້າ​ຈົນ​ເຖິງ​ວັນ​ແຫ່ງ​ການ​ພິ​ພາກ​ສາ3

ການທີ່ມີຜູ້ທີ່ປະຕິບັດຕາມທ່ານຣໍຊູລ ﷺ ໂດຍປະຕິບັດຕາມສິ່ງທີ່ເປັນຄຳສັ່ງ (ອັລກຸຣອານ) ເປັນປະຈໍາ ຈຶ່ງເຮັດໃຫ້ຜູ້ເຊື່ອຖືສັດທາຫຼາຍຂຶ້ນ4 ແລະ ໄດ້ນໍາເອົາຖ້ອຍຄໍາທີ່ເປັນຄໍາເວົ້າ ຂອງພຣະຄຳພີອັລກຸຣອານ ແລະ ແນວທາງຕ່າງໆ ແຕ່ສ່ວນໜຶ່ງທີ່ສໍາຄັນແມ່ນ;

**1. ຖ້ອຍຄໍາ ແລະ ລັກສະນະ ໃນດ້ານພາສາສາດ ເຊິ່ງຈະປາກົດຢູ່ໃນຄໍາກ່າວທີ່ຈະແຈ້ງ.**

ຖ້ອຍຄໍາທີ່ສວຍງາມຂອງອັລກຸຣອານ ແລະ ການຮຽບຮຽງທີສວຍງາມ ແລະ ສໍານວນຕ່າງໆ ໃນອັລກຸຣອານຈະມີ​ຄວາມ​ຫມາຍ​ທີ່​ແຕກ​ຕ່າງ​ກັນ​ ເນື່ອງຈາກວ່າອັລກຸຣອານນັ້ນ ໄດ້ຖືກປະທານມາແດ່ສັງຄົມອາຫຣັບ ເຊິ່ງເປັນຜູ້ທີ່ເວົ້າຈາຈະແຈ້ງຊັດເຈນ ມີສິລະປະໃນສຳນວນຄຳເວົ້າຕ່າງໆ ແລະ ຄວາມເລັ້ນລັບຂອງວາທະສິນ ຊາວ​ອາຣັບ​ແມ່ນ​ກຸ່ມ​ຊົນ​ທີ່​ມີວາທະສິນທີ່ດີເລີດທີ່ສຸດ ໃນເວລາດຽວກັນນັ້ນ ອັລລໍຫ໌ ﷻ ໄດ້ຊົງທ້າທາຍຊາວອາຣັບມູຊຣີກີນ (ພວກປະຕິເສດ) ໂດຍການໃຫ້ພວກເຂົານຳເອົາບາງສິ່ງບາງຢ່າງທີ່ຄ້າຍຄືກັບອັລກຸຣອານ (ມາທັ້ງເລັ່ມ) ຫຼັງຈາກນັ້ນອັລລໍຫ໌ ﷻ ພຣະອົງໄດ້ທ້າທາຍພວກເຂົາໃຫ້ນໍາເອົາສິບສູເຣາະຫ໌ ຍິ່ງໄປກວ່ານັ້ນອັລລໍຫ໌ ﷻ ພຣະອົງໄດ້ທ້າທາຍພວກເຂົາໃຫ້ນໍາເອົາຫນຶ່ງສູເຣາະຫ໌ ແຕ່ພວກເຂົາບໍ່ມີຄວາມສາມາດ.

ດັງທີ່ *ອັລລໍຫ໌ ﷻ* ພຣະອົງໄດ້ກ່າວໃນຕອນຫນຶ່ງຂອງ ອັລກຸຣອານ ວ່າ:

**“ແລະ ຖ້າ​ຫາກ​ພວກ​ເຈົ້າ​ມີ​ຄວາມ​ສົງ​ໄສ​ກ່ຽວ​ກັບ​ສິ່ງ​ທີ່​ເຮົາ ( ອັລລໍຫ໌ ) ໄດ້ໃຫ້ລົງມາ​ແກ່​ບ່າວ​ຂອງ​​ເຮົາແລ້ວ ກໍ່ຈົງນຳເອົາຈັກໜຶ່ງສູເຣາະຫ໌ ເປັນຄືແບບນີ້ ແລະ ຈົງ​ເຊື້ອ​ເຊີນ​ຜູ້​ທີ່​ຢູ່ໃນ​ບັນ​ດາພວກເຈົ້າ​ອື່ນຈາກອັລລໍຫ໌ ຖ້າຫາກພວກເຈົ້າເປັນຜູ້ເວົ້າຄວາມຈິງ”**

“**ແຕ່​ຖ້າ​ຫາກ​ວ່າພວກເຈົ້າຢັງ​ບໍ່​ໄດ້​ເຮັດ​ມັນ​ເທື່ອ ​ແລະ ​ຈະ​ບໍ່​ສາ​ມາດ​ເຮັດ​ໄດ້​ຕະ​ຫຼອດ​ໄປ ກໍ່ຈົ່ງລະວັງໄຟຂອງນະລົກ ຊຶ່ງເຊື້ອໄຟຂອງມັນຄື ມະນຸດ ​ແລະ ​ຫີນ (ຮູບ​ປັ້ນ) ດັ່ງ​ທີ່​ມັນໄດ້​ຖືກຈັດ​ຕຽມ​ໄວ້​ສຳລັບ​ບັນດາຜູ້ປະຕີເສດສັດທາ”** (ອັລ-ບາກໍ່ເຣາະຫ໌ 2: 23–24)

1. ອັດນານ ມູຮຳມັດ ຊັຣຊູຣ ໜັງສື ອຸລູມມຸລກຸຣອານ ຫນ້າ 218

2. ໜັງສືທີ່ມີຊື່ວ່າ ອັລ-ມັສດັຣ ອັສຊາບິກ ໜ້າ 46.

3. ຊໍຮິຫ໌ ອັລບຸກຄໍຣີ 6 / 96 ໜັງສຶ ຟະດໍອີລູ້ລກຸຣອານ ບົດ​ທີ່​ກ່ຽວ​ກັບ​ການລົງມາຂອງວະຫ໌ຮີແນວໃດ​​ ປື້ມສໍຮິຫ໌ ມຸສລິມ, ປື້ມ ອັລອີມາມ, ບົດກ່ຽວກັບຄວາມຈຳເປັນທີ່ຈະເຊື່ອຕໍ່ການເປັນສາດສະດາຂອງທ່ານນະບີ ມຸຮຳມັດ ຊັລລັລລໍຮຸ ອະໄລຮິ ວະຊັລລຳ (ຊລ)

4. ທ່ານອິນນິ ກະຊີຣ ຣໍຮີມາຮຸລລໍຫ໌ ໄດ້ຂະຫຍາຍໄວ້ໃນໃນຫນັງສື ຫະດິຊ ທີ່ເອີ້ນວ່າ ອັລ-ບິດາຍະຫ໌ ວັລນິຮາຍະຫ໌ 6/69.

ອັລລໍຫ໌ ﷻໄດ້ຊົງທ້າທາຍຊາວອາຣັບດ້ວຍອັລກຸຣອານ ຊຶ່ງມີຄວາມຄ້າຍຄືກັບປະຕິຮານຂອງບັນດາສາດສະດາໃນອະດີດ ໂດຍທີ່ພຣະອົງປະທານປະຕິຮານຕ່າງໆ ​ໃຫ້​ເໝາະ​ສົມ​ກັບ​ສະພາບ​ເຫດການ​ຂອງ​ກຸ່ມຊົນ​ຂອງພວກ​ເຂົາ​ເຈົ້າ ເຊິ່ງອັລລໍຫ໌ ﷻຊົງປະທານໄມ້ຄັນເທົ້າໃຫ້ແກ່ນະບີມູຊາ ອະໄລຮິສສະລາມໃນ​​ກຸ່ມຊົມ​ນັ້ນ ​ມີ​ຊື່​ສຽງເລື່ອງລືໃນດ້ານໄສຍະສາດ​ ແລະ ​ໄດ້ຊົງໃຫ້ແກ່​ນະບີອີຊາ ອະໄລຮິສສະລາມ ສາມາດເຮັດໃຫ້​ຄົນ​ຕາຍຟື້ນ​ຄືນຊີບ​ມາ ດ້ວຍການອະນຸຍາດຂອງອັລລໍຫ໌ ﷻແລະ​ ເຮັດ​ໃຫ້​ຄົນ​ທີ່ເວົ້າບໍ່ອອກເປັນໃບ້ ກັບມາເວົ້າໄດ້ ແລະ ເຮັດໃຫ້ຄົນທີ່ເປັນພະຍາດຂີ້ທູດ ຫາຍດີຈາກໂລກນັ້ນ ເຊິ່ງ ທ່ານໄດ້ຢູ່ໃນກຸ່ມຄົນທີ່ມີຄວາມຊ່ຽວຊານດ້ານການແພດ1

**2. ອັລກຸຣອານ ເປັນສິ່ງມະຫັດສະຈັນ ເນື່ອງຈາກວ່າ ໄດ້ຖືກລວບລວມດ້ວຍຂໍ້ຕັດສິນທີ່ສໍາຄັນໆ ຄໍາສັ່ງໃຊ້ ແລະ ຂໍ້ຫ້າມ ຈັນຍາບັນມາລະຍາດ ແລະ ເລື່ອງຕ່າງໆ ທັ້ງນີ້ອັລກຸຣອານໄດ້ເປັນລະ​ບຽບ​​ຂັ້ນ​ຕອນ​ ບໍ່ມີຂໍ້ຂັດແຍ່ງຫຍັງເລີຍ.**

ດັ່ງທີ່ ອັລລໍຫ໌ ﷻດຳລັດໄວ້ວ່າ:

ຄວາມວ່າ : **"ພວກເຈົ້າບໍ່ໄດ້ພິຈາລະນາອັລກຸຣອານແດຫວາ? ແລະ ຫາກວ່າອັລກຸຣອານມາຈາກຜູ້ອື່ນທີ່ບໍ່ແມ່ນອັລລໍຫ໌ແລ້ວ ແນ່ນອນ​ວ່າພວກ​ເຂົາ​ກໍ່​ຈະ​ພົບ​ເຫັນ​ຄວາມ​ຂັດ​ແຍ່ງ​ກັນ​ຫຼາຍ​ຢ່າງ.”**

(ອັລ-ນິສາ 4 : 82)

**3. ສິ່ງທີ່ເຮັດໃຫ້ຄົນເຮົາຮູ້ສຶກເຖິງຄວາມຈິງ ສໍາລັບຜູ້ທີ່ໄດ້ຟັງອັລກຸຣອານ ເຖິງແມ່ນວ່າຄົນນັ້ນຍັງບໍ່ເຊື່ອໃນອັລກຸຣອານກໍ່ຕາມ ແຕ່ມັນເຮັດໃຫ້ເກີດຄວາມປະທັບໃຈເມື່ອໄດ້ຍິນມັນ ເຖິງແມ່ນວ່າຈະຍັງບໍ່ສັດທາກໍ່ຕາມ ມີຫຼາຍສຳໃດແລ້ວຄົນທີ່ໄດ້ປ່ຽນໃຈມາເຫລື້ອມໃສໃນອິດສະລາມຫຼັງຈາກໄດ້ຟັງອາຍັດຈາກພຣະຄໍາພີອັລກຸຣອານ ເຖິງແມ່ນວ່າມັນເປັນພຽງແຕ່ອາຍັດດຽວ.**

ດັງນັ້ນ, ບັນດາມູຊຣີກີນໃນສະໄໝຂອງທ່ານນະບີມູຮຳມັດ ຈຶງຮູ້ດີເຖິງຜົນສະທ້ອນຂອງເລື່ອງນີ້ ດ້ວຍເຫດຜົນນີ້ ພວກເຂົາ (ມູຊຣີກີນ) ຈຶ່ງໄດ້ສັ່ງຫ້າມຜູ້ຄົນຈາກການຟັງອັລກຸຣອານ ແລະ ​ເຮັດ​ໃຫ້​ສຽງ​ລົບກວນ​ຜູ້​ທີ່​ຕ້ອງ​ການ​ທີ່​ຈະ​ຮັບ​ຟັງອັລກຸຣອານດັງທີ່ອັລລໍຫ໌ ﷻດຳລັດໄວ້ເຖິ່ງພວກເຂົາໃນອັລກຸຣອານວ່າ:

**“ແລະ​ພວກ​ທີ່​ບໍ່​ເຊື່ອປະຕິເສດ​ໄດ້ກ່າວວ່າ ພວກທ່ານຢ່າໄປຟັງອັລກຸຣອານ ນີ້ເລີຍ ແຕ່ຈົ່ງເຮັດໃຫ້ສຽງດັງອຶກທຶກໃນເວລານັ້ນ ເພື່ອ​ເຈົ້າ​ຈະ​ໄດ້​ຮັບ​ໄຊ​ຊະ​ນະ”** (ສູເຣາະຫ໌ ຟູສສີລັດ 41:26)

1. ອັດນານ ມູຮຳມັດ ຊັຣຊູຣ ໜັງສື ອຸລູມມຸລກຸຣອານ ຫນ້າ 219

ພວກມູຊຣີກີນມັກກະຫ໌ ໄດ້ຂົ່ມຂູ່ຜູ້ທີ່ເຂົ້າໄປໃນມັກກະຫ໌ ໂດຍກ່າວວ່າ ທ່ານນະບີມຸຮຳມັດ ﷺ ເປັນນັກໄສຍະສາດ ສາມາດທີ່ຈະແຍກລະຫວ່າງພໍ່ກັບລູກ, ອ້າຍເອື້ອຍນ້ອງ, ຜົວເມຍ ພວກເຂົາກ່າວຫາແລະ ເວົ້າວ່າບໍ່ຕ້ອງໄປເວົ້າ ແລະ ຟັງມູູຮຳມັດ1 ແຕ່ພວກມູຊຣີກີນເຫຼົ່ານັ້ນບໍ່ສາມາດເອົາຊະນະຫົວໃຈຂອງເຂົາເຈົ້າ ຍ້ອນວ່າເຂົາເຈົ້າມັກຟັງອັລກຸຣອານ ເມື່ອພວກເຂົາມີໂອກາດທີ່ຈະໄດ້ຍິນຄຳພີ ອັລກຸຣອານ

ດັ່ງນັ້ນ ຫຼັງຈາກການເກີດສົງຄາມບະດັຣ ທ່ານຈະບີຣ ບິນມຸດອິມ ໄດ້ໄປເມືອງມາດີນະຫ໌ ເພື່ອ​ເຈລະຈາ​ກ່ຽວ​ກັບ​ສະເລີຍເສິກ​ ກ່ອນ​ທີ່​ລາວ​​ຈະປ່ຽນມາ​ເປັນ​ອິດ​ສະ​ລາມ ລາວ​ໄດ້ເວົ້າ​ກັບ​ຕົນ​ເອງວ່າ *ຂະນະທີ່ຂ້ອຍເຂົ້າໄປໃນມັສຍິດນັ້ນ ທ່ານຣໍຊູລ ﷺ* *ກຳລັງລະຫມາດມັກຣິບ ທ່ານຣໍຊູລ ﷺ* *ໄດ້ອ່ານສູເຣາະຫ໌ຕູ໊ຣຂະນະທີ່ຂ້ອຍໄດ້ຟັງອັລກຸຣອານ ຫົວໃຈຂອງຂ້ອຍໄດ້ຮັບຮູ້ເຖິງສັດຈະທຳຄວາມຈິງ2*

**4. ອັລກຸຣອານ ບອກໃຫ້ທ່ານນະບີ ຮູ້ເຖິງເລື່ອງລາວໃນອະດີດ ກ່າວ​ເຖິງ​ປະ​ຊາຊາດທີ່​ຜ່ານ​ມາ ແລະ ເລື່ອງລາວຂອງພວກເຂົາກັບບັນດາຣໍຊູລຂອງພວກເຂົາເຖິງເຫດການທີ່ເກີດຂຶ້ນ ທັ້ງໆທີ່ທ່ານນະບີ** ﷺ **ເປັນຄົນທີ່ອ່ານບໍ່ອອກ ຂຽນບໍ່ເປັນ ແລະ ທ່ານບໍ່ແມ່ນນັກເດີນທາງທີ່ຈະຮູ້ເຖິງເຫດການຕ່າງໆທີ່ເກີດຂຶ້ນໃນເວລານັ້ນ ເຊິ່ງອະທິບາຍປະຫວັດໂດຍຫຍໍ້ ຂອງ​ທ່ານນາງ​ມາ​ຣີ​ ແລະ​ ລູກ​ຊາຍ​ຂອງ​ນາງ ທ່ານສາດ​ສະ​ດາ ອີຊາ ອະໄລຮິສສະລາມ.**

ດັງທີ່ອັລລໍຫ໌ ﷻດຳລັດໄວ້ໃນອັລກຸຣອານວ່າ:

**ຄວາມວ່າ: “ນັ້ນແມ່ນສ່ວນໜຶ່ງຂອງບັນດາຂ່າວຄ່າວເລັ້ນລັບ ເຊິ່ງ​ເຮົາ​ໄດ້​ຊີ້ແຈງ​ໃຫ້​ເຈົ້າ (ມູຮຳມັດ​) ໄດ້ຮູ້ ແລະ ເຈົ້າ​ບໍ່​ໄດ້​ຢູ່​ບ່ອນທີ່​​ເຂົາ​ເຈົ້າຢູ່ ຂະນະພວກເຂົາ​​ໂຍນ​ເຄື່ອງ​ມື​ທຳ​ນາຍ​ຂອງ​ພວກເຂົາ​ (ເພື່ອ​ໃຫ້ຮູ້​ວ່າ) ​ຜູ້​ໃດ​ໃນ​ບັນດາ​ພວກເຂົາ​​ຈະໄດ້ອຸປະກາລະລ້ຽງນາງ​ມັຣຍຳ (ມາຣີ) ແລະ ​ເຈົ້າ​ບໍ່​ໄດ້​ຢູ່​ໃນ​ບ່ອນ​ທີ່​ເຂົາ​ເຈົ້າ​ໂຕ້ຖຽງ​ກັນ”** (ຊູເຣາະຫ໌ ອາລາອິມຣອນ 3:44)

ຖ້າຫາກອັລກຸຣອານ ບໍ່ໄດ້ບອກເລື່ອງລາວໃນອະດີດ ກໍ່ຈະບໍ່ມີໃຜໄດ້ຮູ້ເລີຍ ແລະ​ ​ເລື່ອງລາວບາງຢ່າງໃນ​​ຍຸກ​ສະ​ໄໝ​ກ່ອນໆ ​ໄດ້​ເລົ່າ​ໄວ້​​ໃນ​ພຣະ​ຄຳ​ພີ​ກ່ອນໜ້າ​ຜ່ານ​ມາແລ້ວ ອັລກຸຣອານຈຶ່ງໄດ້ມາຢືນຢັນເລື່ອງດັ່ງກ່າວ ດັງທີ່ໄດ້ກ່າວໄວ້ໃນອັລກຸຣອານ ວ່າ:

1. ອິບນຸ ອະຊິ້ຣ ປື້ມບັນທຶກຂອງ ອະຊະດູລຕໍບະຫ໌ 3/83

2. ມຸສນັດ ອັລອິມາມອະຫມັດ 4 / 83 ໃນຫນັງສືຊໍຮິ້ຫ໌ ອັລບຸກຄໍຣີ ໄດ້ກ່າວໄວ້ວ່າຫົວໃຈຂອງຂ້ອຍນັ້ນເກືອບຈະລອຍໄປ ປື້ມ ຕັຟຊີຣ ບົດ ອະທິບາຍ ຊູເຣາະຫ໌ ອັດຕູຣ

**ຄວາມວ່າ “ແທ້ຈິງແລ້ວ ໃນເລື່ອງຂອງພວກເຂົານັ້ນເປັນບົດຮຽນສໍາລັບຜູ້ທີ່ມີສະຕິປັນຍາ ບໍ່ແມ່ນເລື່ອງທີ່ໄດ້ຖືກປະພັນຂຶ້ນມາ ແຕ່ມາຢືນຢັນຄວາມຈິງທີ່ຢູ່ຕໍ່ຫນ້າເຂົາ ແລະ​ ເປັນການແຈກແຈງທັງ​ຫມົດ​ ແລະ ເປັນການຊີ້ທາງທີ່ຖືກຕ້ອງ ແລະ​ ເປັນ​ຄວາມ​ເມດ​ຕາ​ຕໍ່​ໝູ່ຊົນຜູ້ສັດທາ”** (ຢູຊູຟ 12:111).

**5. ອັລກຸຣອານ ໄດ້ບອກໃຫ້ທ່ານນະບີ** ﷺ **ຮູ້ເຖິງອະນາຄົດ ສ່ວນຫນຶ່ງຈາກສິ່ງທີ່ເປັນປະຕິຮານຂອງອັລກຸຣອານ ຄືອັລກຸຣອານ ບອກໃຫ້ຮູ້ເຖິງເລື່ອງທີ່ຈະເກີດຂຶ້ນໃນອະນາຄົດ ແລະ ​ມັນກໍ່​ເກີດ​ຂຶ້ນ​ຈິງຕາມ​​ທີ່​ໄດ້ບອກໄວ້ຢ່າງຫຼວງຫຼາຍ​ ດັ່ງເຊັ່ນທີ່ອັລລໍຫ໌** ﷻ**ຕຣັດວ່າ:**

**ອະລິຟ ລາມ ມີມ (ບໍ່ມີໃຜສາມາດໃຫ້ຄວາມຫມາຍກັບປະໂຫຍກນີ້ຍົກເວັ້ນ ອັລລໍຫ໌** ﷻ**ເທົ່ານັ້ນ).**

**ພວກໂຣມັນໄດ້ຖືກພີຊິດແລ້ວ.**

**ໃນ​ດິນແດນອັນ​ໃກ້​ນີ້ ແຕ່​ຫຼັງ​ຈາກ​ການ​ພ່າຍ​ແພ້​ຂອງ​ພວກເຂົາແລ້​​ວພວກເຂົາເຈົ້າຈະໄດ້ຮັບໄຊຊະນະ.**

**ເວລາບໍ່ຫຼາຍປີຕໍ່ມາ ພຣະບັນຊານັ້ນເປັນກຳມະສິດຂອງອັລລໍຫ໌** ﷻ **ທັ້ງກ່ອນ ແລະ ຫຼັງຈາກ (ໄຊຊະນະ) ແລະ ໃນມື້ນັ້ນຜູ້ທີ່ເຊື່ອສັດທາຈະປິຕິຍິນດີ.**

**ໃນດ້ວຍການຊ່ວຍເຫຼືອຂອງອັລລໍຫ໌ ພຣະອົງ​ຈະຊົງ​ຊ່ວຍ​ເຫຼືອຜູ້​ທີ່​ພຣະອົງ​ຊົງປະສົງ ແລະ ພຣະອົງຊົງເປັນຜູ້ຊົງອຳນາດ ຜູ້ຊົງເມດຕາສະເໝີ.**

(ສູເຣາະຫ໌ໂຣມ 30: 1-5)

ອາຍະຫ໌ນີ້ໄດ້ຖືກປະທານລົງມາ ໃນຂະນະທີ່ພວກເປີເຊຍໄດ້ຮັບໄຊຊະນະເຫນືອພວກໂຣມັນການມີໄຊຊະນະຂອງພວກເປີເຊຍເຮັດໃຫ້ພວກກຸຟຟ໊າຣກູເຣຊມີຄວາມພູມໃຈ ເພາະ​ວ່າ​ເຂົາ​ເຈົ້າ​ເປັນພວກ​ດຽວ​ກັນ (ບູຊາ​ຮູບ​ປັ້ນ) ກັບ​ພວກ​ເປີເຊຍ ສ່ວນຊາວມຸດສະລິມທັ້ງຫຼາຍຫວັງວ່າກຸງໂຣມັນຈະໄດ້ຮັບໄຊຊະນະ ເນື່ອງຈາກ​ວ່າ​ຊາວ​ໂຣມັນ​​ເປັນຊາວ​ຄຳພີຄືກັນ ເມື່ອເວລາໄປຜ່ານໄປເຈັດປີເສດ ໃນທີ່ສຸດກຸງໂຣມັນກໍ່ໄດ້ຊະນະເໜືອພວກເປີເຊຍ ພວກກຸຟຟ໊າຣກໍ່ເສຍໃຈ ສ່ວນຊາວມຸດສະລິມທັ້ງຫຼາຍກໍ່ປິຕິຍິນດີໃນໄຊຊະນະ ແລະ ມີ​ປະ​ຊາ​ຊົນເຂົ້າຮັບນັບຖືສາສະໜາອິສລາມ​ ດ້ວຍເຫດຜົນນີ້ດ້ວຍ1

1. ຈົງເບິ່ງໃນຫນັງສືຂອງ ອິບນຸ ກະຊີ່ຣ 3.6 3.4

**6. ການປະມວນຂອງອັລກຸຣອານ ກ່ຽວກັບເລື່ອງເລັ້ນລັບທາງວິຊາການ ແລະ ລະບົບຈັກວານໂລກເຊິ່ງບໍ່ມີໃຜຮູ້ ນອກເຫນືອໄປຈາກສິ່ງທີ່ອັລກຸຣອານ ໄດ້ປະທານລົງມາກ່ອນແລ້ວ ດັງທີ່ອັລລໍຫ໌ ﷻຊົງໄດ້ກ່າວໄວ້ໃນອັລກຸຣອານ ວ່າ:**

***ຄວາມວ່າ “ເຮົາ​ຈະ​ສະແດງ​ໃຫ້​ພວກເຂົາໄດ້​ເຫັນ​ເຄື່ອງໝາຍ​ຂອງ​ເຮົາ​ໃນ​ຂອບເຂດອັນໄກໂພ້ນ ແລະ ພາຍໃນຕົວຂອງພວກເຂົາເອງ ຈົນກະທັ້ງຈະ​​ເປັນ​ທີ່ປະ​ຈັກຈະ​ແຈ້ງ​ໃຫ້ແກ່ພວກ​ເຂົາ​​ວ່າ ອັລກຸຣອານ ເປັນ​ຄວາມ​ຈິງ​ ມັນຍັງ​ບໍ່​ພຽງ​ພໍ​ອີກຫວາ ​ທີ່​ພຣະ​ຜູ້​ເປັນ​ເຈົ້າ​ຂອງ​ເຈົ້າຈະເປັນ​ພະ​ຍານ​ຕໍ່​ທຸກ​ສິ່ງ​”***

(ຟຸສສິລາດ 41: 53).

ນັກວິຊາການໄດ້ເປີດເຜີຍໃຫ້ພວກເຮົາຮູ້ເຖິງຄວາມເລັ້ນລັບເຖິງສິ່ງທີ່ເປັນປະຕິຮານ ທາງດ້ານວິຊາການຂອງອັລກຸຣອານ ທີ່ຢູ່ໃນວິທີການຂອງມະນຸດ ຫຼື ຢູ່ໃນວິທີການຂອງຈັກກະວານອັນຫ່າງໄກ ແລະ ສິ່ງຕ່າງໆທີ່ຈະເກີດຂຶ້ນກັບໂລກ ແລະ ສິ່ງທີ່ເກີດຂື້ນໃນຄວາມເລິກຂອງທະເລ ຫຼື ສິ່ງທີ່ຢູ່ໃນທ້ອງຟ້າ ຫຼື ທີ່ຢູ່ເທິງພື້ນດິນ ຫຼື ພາຍໃຕ້ແຜ່ນດິນໂລກ ເຊັ່ນນີ້ມີໃນຄໍາເວົ້າຂອງ ອັລລໍຫ໌ ﷻ ຢ່າງຫຼວງຫຼາຍດັ່ງທີ່ພຣະອົງໄດ້ກ່າວ:

*ຄວາມວ່າ* ***"ຜູ້ໃດອັລລໍຫ໌ ຊົງຕ້ອງການແນະນໍາພາລາວໄປສູ່ເສັ້ນທາງທີ່ຊື່ກົງ ກໍ່ຈະຊົງເຮັດໃຫ້ຫົວໃຈຂອງລາວມີຄວາມສຸກເບີກບານເພື່ອອິດສະລາມ ແລະ​ ຜູ້​ໃດ​ກໍ​ຕາມ​ທີ່​ພຣະ​ອົງ​ຊົງປະສົງຈະ​ປ່ອຍ​ໃຫ້​ເຂົາຫລົງ​ທາງ​ ກໍ່​ຈະຊົງໃຫ້​ໜ້າເອິກ​ຂອງ​ພວກ​ເຂົາ​ຄັບ​ແຄບອຶດອັດ ປຽບດັງວ່າລາວກຳລັງຂຶ້ນສູ່ທ້ອງຟ້າ ໃນທຳນອງນັ້ນແຫລະ ອັລລໍຫ໌ ຈະຊົງໃຫ້​ມີ​ຄວາມໂສມົມ​ບໍ່​ສະອາດ​ແກ່ບັນດາຜູ້ທີ່​​ບໍ່ສັດທາ​”*** (ອັລ-ອັມລ໌ 6 :125)

ແລະ ຍັງບໍ່ເປັນທີ່ຮູ້ກັນມາກ່ອນວ່າ ເມື່ອ​ມະນຸດ​ຍິ່ງຂຶ້ນ​ສູ່ທີ່​​ສູງຫຼາຍສຳ​ໃດ ຍິ່ງອຶດອັດຫຼາຍເທົ່ານັ້ນຍ້ອນຂາດອາກາດຫາຍໃຈ ເນື່ອງຈາກການຂາດອົກຊີເຈນ ແລະ ພຶ່ງຈະມາຄົ້ນພົບໃນຍຸກປະຈຸບັນນີ້

**7. ອັລລໍຫ໌** ﷻ**ຊົງ​ປົກ​ປ້ອງ​​ຮັກ​ສາພຣະຄຳພີ​ອັລກຸຣອານ ໃນທຸກຍຸກທຸກສະໄໝ ດັ່ງນັ້ນອັລກຸຣອານ** **ຈຶ່ງແມ່ນປື້ມດຽວແຫ່ງຟາກຟ້າທີ່ພຣະອົງຮັບປະກັນໃຫ້ການປົກປ້ອງຈາກການປ່ຽນແປງຕົວອັກສອນ ຫຼືການເພີ່ມເຕີມ ແລະ ການຂາດເກີນໃດໆ ສະນັ້ນອັລກຸຣອານຈະຍັງຄົງຢູ່ຖາວອນຈົນກວ່າເຖິງວັນຂອງການພິພາກສາ ດັ່ງທີ່ອັລລໍຫ໌** ﷻ**ດຳລັດວ່າ:**

*ຄວາມໝາຍວ່າ “ແທ້ຈິງ ເຮົາ(****ອັລລໍຫ໌****) ໄດ້ໃຫ້ຂໍ້ຕັກເຕືອນ (ອັລກຸຣອານ) ແລະ ແທ້ຈິງ ເຮົາ (****ອັລລໍຫ໌****) ເປັນຜູ້ຮັກສາ ອັລກຸຣອານໄວ້ຢ່າງແນ່ນອນ” (ອັລ-ຮິຈຣ໌ 15: 9).*

# **21. ມຸອຼຈິຊາດ (ປະຕິຮານ) ຂອງທ່ານນະບິມຸຮຳມັດ ﷺ**

ສິ່ງທີ່ ອັລລໍຫ໌ ﷻ ປະທານໃຫ້ທ່ານນະບິມຸຮໍາມັດ **ﷺ** ນອກ​​ຈາກອັລກຸຣອານແລ້ວ ​ ສ່ວນຫນຶ່ງຈາກປະຕິຮານທີ່ສໍາຜັດຮູ້ສຶກໄດ້ຄືກັບສາດສະດາທ່ານອື່ນໆ ຈະກ່າວເຖິງໂດຍສະຫຼຸບຫຍໍ້ດັ່ງຕໍ່ໄປນີ້;

## **1. ອັລອິສຣໍ່ອຼ ແລະ ອັລມຽະຣ໊ອຈ**

ປະຫວັດສາດຂອງອັລອິສຣໍ່ອຼ ແລະ ອັລມຽະຣ໊ອຈ ໄດ້ເກີດຂຶ້ນກັບທ່ານນະບິມຸຮຳມັດ **ﷺ** ຫຼັງຈາກລຸງຂອງທ່ານອາບີຕໍລິບ ແລະ ພັນລະຍາຂອງທ່ານນາງຄໍດີຍະຫ໌ ຣໍດີຍັລລໍຮຸອັນຮາ ໄດ້ເສຍຊີວິດແລ້ວຜົນສືບເນື່ອງຕໍ່ການເສຍຊີວິດຂອງລຸງ ແລະ ພັນລະຍາຂອງທ່ານນະບີ **ﷺ** ຄືບັນດາມຸຊຣີກີນໄດ້ເພີ່ມທະວີຄວາມຮຸນແຮງໃນການຕໍ່ຕ້ານທ່ານ ການອັລອິສຣໍ່ອຼ ແລະ ອັລມຽະຣ໊ອຈ ຈຶງເກີດຂຶ້ນເພື່ອໃຫ້ທ່ານນະບິມຸຮຳມັດ **ﷺ** ມີຄວາມເຂັ້ມແຂງ ແລະ ຄວາມອົດທົນໃນການປະເຊີນຫນ້າກັບເຫດການທີ່ເກີດຂຶ້ນ

ຂໍສະຫຼຸບສິ່ງທີ່ເປັນປະຕິຮານນີ້ວ່າ ແທ້ຈິງອັລລໍຫ໌ ຊຸບຮານະຮູ ວະຕະອາລາ ​ໄດ້​ຊົງ​ໃຫ້​ນະບີ ຂອງພຣະ​ອົງ​​ເດີນ​ທາງ​ໃນ​ເວລາກາງ​ຄືນ ຈາກມັສຍິດ ອັລຫາຣອມ ທີ່ນະຄອນມັກກະຫ໌ ໄປຍັງມັສຍິດ ອັລອັກຊໍ ທີ່ປະເທດປະເລສໄຕນ ໂດຍມີສັດເປັນພາຫະນະຊື່ວ່າ "ອັລ-ບຸຣອກ" ເຊິ່ງພຣະອົງໄດ້ກະກຽມໄວ້ໃຫ້ທ່ານນະບີ **ﷺ** ແລະ ຈາກ ມັສຍິດ ອັລອັກ ທ່ານໄດ້ຖືກນໍາຂຶ້ນໄປເທິງຟາກຟ້າທັ້ງເຈັດຊັ້ນ ແລະ ທ່ານນະບີ **ﷺ** ໄດ້ພົບກັບບັນດານະບີ ອະໄລຮິສສະລາມ ໃນຊັ້ນຟ້ານັ້ນໆດ້ວຍ ແລະ ໄດ້ເຫັນ "ສິດຣໍຕູ້ລມຸນ ຕະຮາ" (ຊື່ຂອງຕົ້ນໄມ້ຕົ້ນໜຶ່ງໃນສວນສະຫວັນ) ແລະ ໄດ້ເຫັນສະພາບຕ່າງໆ ທີ່ເປັນຄວາມສຸກໃນສວນສະຫວັນທີ່ ອັລລໍຫ໌ ຊຸບຮານະຮູ ວະຕະອາລາ ຊົງໄດ້ກະກຽມໄວ້ໃຫ້ແກ່ຊາວສະຫວັນ ແລະ ເຊັ່ນດຽວກັນ ທ່ານນະບີ **ﷺ** ໄດ້​ເຫັນ​ສະ​ພາບ​ການ​ຕ່າງໆ​ໃນນະລົກ ​ທີ່ມີຜູ້​ຖືກ​ທໍ​ລະ​ມານ​ໃນ​ນັ້ນອີກດ້ວຍ ແລະ ​ທີ່​ນັ້ນ​ການ​ອະ​ທິ​ຖານລະຫມາດ​ຫ້າ ເວລາ​​ໄດ້​ຖືກ​ກຳໜົດ​ຂຶ້ນ​, ຫຼັງ​ຈາກ​ນັ້ນ​ ທ່ານນະບີ **ﷺ** ​ໄດ້​ລົງມາຍັງ​ “ໄບຕຸລມັກດິສ” ແລະ​ ທ່ານ​ໄດ້​ລະຫມາດທີ່ນັ້ນ​ກັບບັນດາ​ສາດ​ສະ​ດາ​, ແລະ ​ທ່ານຈຶງ​​ກັບ​​ໄປ​ຍັງນະຄອນມັັກກະຫ໌

ທຸກສິ່ງທີ່ເກີດຂຶ້ນນັ້ນພຽງຊົ່ວຂ້າມຄືນ ເມື່ອເວລາເຊົ້າທ່ານໄດ້ເລົ່າເລື່ອງການເດີນທາງຂອງທ່ານໃຫ້ພວກກູເຣໍໍຊທີ່ປະຕິເສດຟັງ ພວກເຂົາກັບຍິ່ງທະວີຄວາມກຽດຊັງຫຼາຍຂຶ້ນ ໂດຍອ້າງວ່າຕ້ອງການຫຼັກຖານທີ່ສໍາພັດໄດ້ (ເບິ່ງເຫັນ), ທ່ານນະບີ **ﷺ** ຈຶ່ງໄດ້ເລົ່າລັກສະນະຂອງມັສຍິດອັລ ອັກຊໍ ໃຫ້ແກ່ພວກເຂົາຟັງ ພວກເຂົາຮູ້ດີວ່າທ່ານນະບີບໍ່ເຄີຍໄປທີ່ນັ້ນມາກ່ອນ ແລະ​ ໃນ​ບັນ​ດາ​ພວກ​ເຂົາ​ມີ​ຜູ້​ທີ່ເຄີຍ​​ໄປ ມັສຍິດອັລ ອັກຊໍ ພວກນັ້ນຕ່າງຍອມຮັບວ່າທຸກຢ່າງເປັນຄວາມຈິງຕາມທ່ານນະບີ **ﷺ** ໄດ້​ເລົ່າ​ກ່ຽວ​ກັບ​ລັກສະນະ​ຕ່າງໆ​ໃຫ້​​ຟັງ

ໃນ​ທໍານອງ​ດຽວ​ກັນ ທ່ານ​ໄດ້​ເລົ່າເຖິ່ງ​ສິ່ງ​ທີ່​ທ່ານ​ໄດ້ພົບ​ເຫັນ​ຢູ່​ຕາມ​ຫົນທາງທີ່ກອງ​​ຄາລາວານ​ສິນ​ຄ້າ​ທີ່​ມຸ່ງມາ​ຈາກ​ປະ​ເທດຊາມ (ຊີເຣຍ) ຂະນະ​ທີ່​ທ່ານ​ເຫັນ​ພວກເຂົາ​​ໃນ​ລະຫວ່າງເດີນທາງ ແລະ ທ່ານກໍ່ ​ໄດ້​ເລົ່າໃຫ້ຟັງເຖິງ​ເຫດການ​ທີ່​ເກີດ​ຂຶ້ນ​ກັບກອງຄາລາວານນັ້ນ ເມື່ອກອງຄາລາວານສິນຄ້າມາຮອດ ພວກ​ເຂົາ​​ໄດ້​ຖາມ​ຜູ້​ຄົນ​ທີ່​ມາ​ກັບກອງຄາລາວານນັ້ນ ພວກທີ່​ເດີນ​ທາງມາກໍ່​ຕອບ​ວ່າ​ແມ່ນ​ຄວາມ​ຈິງ ແຕ່​ຫາກວ່າບັນດາຜູ້ປະຕິເສດກໍ່​ບໍ່​ຍອມເຊື່ອ​ໃນ​ສິ່ງ​ທີ່ທ່ານນະບີ​ໄດ້​ບອກກ່າວ.

## **2. ການແຍກຂອງດວງຈັນ (ເປັນ​ສອງ​ສ້ຽວ​)**

ບັນດາກຸຟຟາຣໄດ້ຖາມທ່ານນະບີ **ﷺ** ເຖິງສິ່ງທີ່ເປັນປະຕິຮານເພື່ອເປັນຫຼັກຖານຂອງການເປັນສາດສະດາທີ່ແທ້ຈິງ ແລະ ອັລລໍຫ໌ ﷻ ໄດ້ຊົງ​ຕອບໂຕ້ພວກ​ເຂົາ​ວ່າ​ເປັນປະຕິຮານນີ້ມັນ​ບໍ່​ໄດ້​ເພີ່ມ​ຫຍັງ​ໃຫ້​ແກ່ພວກເຂົາ​ເຈົ້າ ນອກ​ຈາກ​ຄວາມ​ດື້​ດ້ານ ຄື​ກັນ​ກັບ​ສິ່ງ​ທີ່​ເຄີຍ​ເກີດ​ຂຶ້ນ​ກັບ​ສາດ​ສະ​ດາກ່ອນໆ​ທີ່​ຜ່ານ​ມາ ​ແຕ່​ໃນ​ຊ່ວງເວລາ​ນັ້ນພວກ​ເຂົາ​​ໄດ້​ສ້າງ​ຄວາມ​ກົດ​ດັນ​ໃສ່ ທ່ານນະບີ **ﷺ** ໂດຍທີ່ພວກ​ເຂົາ​ຕ້ອງ​ການໃຫ້​​ສະ​ແດງ​ສິ່ງທີ່ເປັນປະຕິຮານໃຫ້​ໄດ້ເຫັນ ທ່ານຣໍຊູລຈື່ງໄດ້​ກ່າວ​ກັບ​ເຂົາ​ເຈົ້າ​ວ່າ:

**ພວກທ່ານຈົ່ງເບິ່ງໄປຍັງດວງເດືອນແມ້**

ທັນໃດນັ້ນ ດວງເດືອນກໍແຍກອອກຈາກກັນເປັນສອງດວງ ໂດຍມີພູເຂົາ ຮີຣໍ ຢູ່ກາງ1

ດັ່ງທີ່ ອັລລໍຫ໌ ﷻ ຊົງດໍາລັດວ່າ **ແລະ ຈະບໍ່ມີຫຍັງເພີ່ມແກ່ເຂົາເຈົ້າ ນອກຈາກຄວາມດື້ດ້ານ ເພາະ​ສິ່ງ​ທີ່​ເຂົາ​ເຈົ້າ​ຕ້ອງ​ການ ນັ້ນ​ແມ່ນ​ມີຈຸດ​ປະ​ສົງເພື່ອ​ເຮັດໃຫ້ບໍ່​ສາ​ມາດ​ທີ່ຈະຕອບໄດ້ ​ແລະ​ ບໍ່​ແມ່ນ​ເພື່ອ​ຕ້ອງການຄວາມ​ຈິງ**

## **3. ການບອກເລົ່າເລື່ອງຕ່າງໆ ທີ່ຈະເກີດຂຶ້ນໃນອະນາຄົດ**

ທ່ານຣໍຊູລ **ﷺ** ໄດ້ບອກເລື່ອງເລົ່າຈໍານວນຫຼາຍຢ່າງທີ່ຈະເກີດຂຶ້ນໃນອະນາຄົດ ແລ້ວມັນກໍ່​ໄດ້​ເກີດ​ຂຶ້ນ​ຈິງ​ຕາມ​ທີ່ທ່ານຣໍຊູລ **ﷺ** ໄດ້​ກ່າວ​ໄວ້ ແຕ່​ຈະກ່າວເຖິງບາງເລື່ອງ​ດັ່ງ​ຕໍ່​ໄປ​ນີ້;

3.1 ທ່ານຣໍຊູລ **ﷺ** ໄດ້ບອກເຖິງສິ່ງທີ່ຈະເກີດຂຶ້ນຈາກການພິຊິດ ຄອບຄອງຫົວເມືອງຕ່າງໆ ດ້ວຍຄວາມສາມາດຂອງຊາວມຸດສະລິມ ຫຼັງ​ຈາກ​ທີ່​ທ່ານ​ໄດ້​ຈາກ​ໂລກ​ນີ້ໄປແລ້ວ​ ອະທິເຊັ່ນ​: ການການພິຊິດຫົວເມືອງ​ເປີ​ເຊຍ ປະເທດຊີເຣຍ ປະເທດເອຢິບ ແລະ ປະເທດອື່ນໆ

1. ເບິ່ງປະຫວັດຂອງອັລອິສຣໍ່ ແລະ ອັລມຽະຣອດ ໃນຫນັງສື ຊໍຮິຫ໌ບຸກຄໍຣີ ປຶ້ມ ຕັຟຊີຣ ບົດທີ່ກ່າວກ່ຽວກັບການເດີນທາງບ່າວຂອງອັລລໍຫ໌ ໃນຕອນກາງຄືນ 4709, 4710 ແລະປື້ມ ອັສຊໍລະຫ໌ ບົດກ່ຽວກັບເລື່ອງລະໝາດ 5 ເວລາໄດ້ຖືກກໍານົດມາໄດ້ແນວໃດ 349. ໜັງສືຊໍຮິິຫ໌ ມຸສລິມ 1 / 149, 156 . ຄອຍຣຸດດີນ ວາອິລິ ອັສຊໍຮິຫ໌ ຈາກສິ່ງທີ່ເປັນມຸອຊີຍາດຂອງທ່ານສາດສະດາ (ຊລ).... ຊໍຮິຫ໌ ອັລບຸກຄໍຣີ ໜັງສື ອັລອັມບິຍາ ບົດທີ່ວ່າການຖາມຂອງພວກມຸຊຣີກີນ ໃຫ້ທ່ານສາດສະດາ (ຊລ) ເຮັດໃຫ້ເຂົາເຈົ້າເຫັນເຄື່ອງໝາຍຕ່າງໆ 4/186. ຊໍຮິິຫ໌ ມຸສລິມ ຫນັງສື ບົດທີ່ກ່ຽວກັບການເຮັດໃຫ້ດວງຈັນແຕກອອກເປັນສອງສ່ວນ 2802 ..... ໜັງສືຊໍຮິບກິຕາບ ອັສຊໍຮິຫ໌ ໄດ້ກ່າວໄວ້ເຖິງສິ່ງມຸອຊິຍາດຂອງທ່ານນະບີ (ຊລ) ໃນໄວ້​ເລື່ອງ​ນີ້ 126

ດັງທີ່ທ່ານຣໍຊູລ **ﷺ** ໄດ້ເວົ້າວ່າ:

إِذَا هَلَكَ كِسْرَى فَلاَ كِسْرَى بَعْدَهُ وَإِذَا هَلَكَ قَيْص َرُ فَلاَ قَيْصَرَ بَعْدَهُ وِيْدَّهُ وِيْدَّهُ تُنْفَقَ نَّ كُنُوزُهُمَا فِي سَبِيلِ اللَّهِ

**“ກະສັດ ກິສຣໍໄດ້ພິນາດແລ້ວ ແລະ​ ຈະ​ບໍ່​ມີ​ກະສັດ​ກິສຣໍ ອີກ​​ຫຼັງ​ຈາກ​ທີ່​ເຂົາ​ໄດ້​ເສຍ​ຊີ​ວິດໄປແລ້ວ​ ແລະ ກະສັດກອຍສ໊ອຣຈະພິນາດ ແລະ ​ຈະ​ບໍ່​ມີ​ກະສັດກອຍສ໊ອຣ ອີກ​​ຫຼັງ​ຈາກ​ທີ່​ເຂົາ​ໄດ້​ເສຍ​ຊີ​ວິດໄປແລ້ວ ແລະ​ ຊັບ​ສົມ​ບັດ​ຂອງ​ເຂົາ​ທັ້ງສອງຈະ​ຖືກ​ແບ່ງ​​ໄປໃນ​ຫົນທາງຂອງອັລລໍຫ໌ ຢ່າງແນ່ນອນ”1**

ທັງຫມົດຂ້າງເທິງນີ້ໄດ້ເກີດຂຶ້ນຈິງແລ້ວ

3.2 ຄໍາເວົ້າຂອງ ທ່ານຣໍຊູລ **ﷺ** ແກ່ຮາສັນ ເຊິ່ງເປັນລູກຊາຍຂອງ ອາລີ ຣໍດີຍັລລໍອັນຮຸມາ ວ່າ:

ابْنِي هَذَا سَيِّدٌ وَلَعَلَّ اللَّهَ أَنْ يُصْلِحَ بِهِ بَيْنَ فِئَتَيْنِ مِنْ الْمُسْلِمِينَ

**“ແທ້ຈິງ ຫລານຊາຍຄົນນີ້ຂອງຂ້ອຍຕ້ອງເປັນນາຍ ແລະ ຂ້ອຍຫວັງວ່າພຣະອົງອັລລໍຫ໌ ຈະເຮັດໃຫ້ລາວປະນີປະນອມກັບສອງກຸ່ມໃຫຍ່ຂອງຊາວມຸດສະລິມ.” 1**

ເຫດການນີ້ໄດ້ເກີດຂຶ້ນໃນປີ **“ຈະມາອະຫ໌”** ຮ.ສ.ທີ່, ຂະນະທີ່ ທ່ານຮາສັນ ຣໍດິຍັລລໍຮຸອັນຮູ ​ໄດ້​ສະລະ​ຕໍາ​ແຫນ່ງ​ຂອງ​ຕົນ​ໃຫ້ ທ່ານມຸອາວີຍະຫ໌ ລູກຊາຍຂອງ ອາບີຊຸຟຢານ ຣໍດີຍັລລໍອັນຮຸມາ

3.3 ການງານທີ່ທ່ານຣໍຊູລ **ﷺ** ໄດ້ເວົ້າວ່າມັນຈະເກີດຂຶ້ນ ແຕ່ມັນຍັງບໍ່ທັນເກີດຂຶ້ນເທື່ອ ແລະ ມັນຈະຕ້ອງເກີດຂຶ້ນຢ່າງແນ່ນອນ ທ່ານຣໍຊູລ **ﷺ** ກ່າວວ່າ:

لاَ تَقُومُ السَّاعَةُ حَتَّى تُقَاتِلُوا الْيَهُودَ حَتَّى يَقُولَ الْحَجَرُ وَرَاءَهُ الْيَهُودِيُّ يَا مُسْلِمُ هَذَا يَهُودِيٌّ وَرَائِي فَاقْتُلْهُ

“ວັນແຫ່ງການຟື້ນຄືນຊີບ (ກີຍາມະຫ໌) ຍັງຈະບໍ່ທັນໄດ້ເກີດຂຶ້ນ ຈົນກ່ວາຊາວມຸດສະລິມຂ້າຊາວຢະຮູດີ ຈົນ​ກະທັ່ງ​ຊາວ​ຢູດາຈະ​​ລີ້​ຢູ່​ຫລັງ​ໂຂນຫີນ ໂຂນຫີນຈະເວົ້າວ່າ ໂອ້ຊາວ​ມຸດ​ສະ​ລິມ ຊາວ​ຢິວ​ຢູ່​ເບື້ອງ​ຫລັງ​ຂ້ອຍ ມາເຖີດ ຈົ່ງ​ມາ​ຂ້າ​ພວກ​ເຂົາເຖີດ” 2

1. ໜັງສືຂອງອັລບຸກຄໍຣີ ອັລມະນາກີ໊ບ ບົດກຽວກັບເຄື່ອງໝາຍຂອງການເປັນນະບີ ຊັລລັລລໍຮຸ ອະໄລຮີ ວະຊັລລັມ, ມຸສລິມ ເລືອງຟິຕັນ ວ່າດ້ວຍວັນແຫ່ງການຟື້ນຄືນຊີບຈະບໍ່ເກີດຂຶ້ນຈົນກ່ວາວ່າຊາຍຄົນໜຶ່ງຈະຍາງຜ່ານກູໂບຣຂອງຊາຍຄົນໜື່ງ ດັ່ງນັ້ນເຂົາຈຶ່ງຫວັງວ່າສະຖານທີ່ ທີ່ຄົນຕາຍຢູ່ນີ້ເປັນ 2918

2. ອັລບຸກຄໍຣີ ເລື່ອງຄວາມປະເສີດຂອງບັນດາຊໍຮາບະຫ໌ ຊີວະປະຫວັດຫຍໍ້ຂອງ ຮາສັນ ແລະ ຮຸເຊັນ ຣໍດີຍັລລໍຮຸ ອັນຮຸ ຫນັງສືສຸນັນອັລຕິຣມີຊີ

## **4. ການເພີ່ມຂຶ້ນຂອງອາຫານ ແລະ ເຄື່ອງດື່ມ**

ໄດ້ເກີດປະຕິຮານຂຶ້ນຈາກອາຫານ ແລະ ເຄື່ອງດື່ມທີ່ເພີ່ມຂຶ້ນຫຼາຍຄັ້ງ ຂະນະທ່ານຣໍຊູລ **ﷺ** ໄດ້ໃຫ້ບັນດາຊໍຮາບະຫ໌ ມາຮັບປະທານອາຫານ ແຕ່ອາຫານມີບໍ່ພຽງພໍ ຈໍາກັດປະມານພຽງແຕ່ສິບຄົນ ທ່ານຣໍຊູລ **ﷺ** ໄດ້ວາງມືຂອງທ່ານ ຫຼື ພົ່ນນໍ້າລາຍ (ເບົາໆ) ໃສ່ອາຫານນັ້ນ ຈາກນັ້ນທ່ານໄດ້ຂໍອະທິຖານດູອາຕໍ່ ອັລລໍຫ໌ ﷻ ເພື່ອ​ໃຫ້​ອາຫານ​ນັ້ນມີບາຣໍກະຫ໌ ຄວາມສິລິມົງຄົນ ຈາກນັ້ນທະຫານທັ້ງກອງທັບ​​​​ໄດ້​ກິນ​ຢ່າງ​ຖ້ວນໜ້າ ແລະ​ ອາ​ຫານນັ້ນ​ບໍ່​ໄດ້​ຫມົດ​ຫຼື​ຫຼຸດ​ລົງ​ເລີຍ ເຫດການນີ້ເກີດຂຶ້ນໃນສົງຄາມ ຄອນດັກ ຂະນະທີ່ ຈາບີຣ ບິນອັບດິລລະຫ໌ ຣໍດີຍັລລໍຮຸອັນຮຸ ໄດ້ເຊີນທ່ານຣໍຊູລ **ﷺ** ໃຫ້​ມາ​ກິນ​ເຂົ້າຢູ່ເຮືອນ1 ແລະ​ເຫດການ​ເຊັ່ນນັ້ນ​ໄດ້​ເກີດ​ຂຶ້ນ​ອີກຄັ້ງ ເມື່ອທ່ານອາບູຕັລຮະຫ໌ ຣໍດີຍັລລໍຮຸອັນຮູ ໄດ້ເຊີນທ່ານຣໍຊູລ **ﷺ** ໃຫ້ໄປກິນເຂົ້າ​ຢູ່​ເຮືອນ​ຂອງ​ຕົນ ມີເຫດການເຊັ່ນດຽວກັນເກີດ​ຂຶ້ນ​ອີກ

ເຮັດໃຫ້ມີນໍ້າຫຼວງຫລາຍໃນສົງຄາມ ຂະນະທີ່ທ່ານຣໍຊູລ **ﷺ** ອອກຮົບ ແລະ ໃນລະຫວ່າງການເດີນທາງຂອງທ່ານຣໍຊູລ **ﷺ** ກັບບັນດາຊໍຮາບະຫ໌ຂອງທ່ານ ຂະນະເດີນທາງ​ເຂົາ​ເຈົ້າ​ເກີດການກະຫາຍ​ນ້ຳ​ຢ່າງຮຸນແຮງ ແລະ ພວກ​ເຂົາ​​ກໍ່ຂາດແຄນ​​ນ້ຳ ດັ່ງນັ້ນນໍ້າພຽງເລັກນ້ອຍໃນຖັງໄດ້ຖືກນໍາມາໃຫ້ທ່ານ ທ່ານຣໍຊູລ **ﷺ** ໄດ້ອ້ອນວອນຕໍ່ອັລລໍຫ໌ ﷻ ແລະ​ ໄດ້​ອາບ​ນ້ຳ​ລະຫມາດ​ຈາກ​ນ້ຳ​ເລັກນ້ອຍນັ້ນ ແລະ ​ຫຼັງ​ຈາກ​ນັ້ນບັນດາຊໍຮາບະຫ໌ ​ຈຶ່ງໄດ້​ອາບ​ນໍ້າລະຫມາດ ​ແລະ ​ດື່ມ​ນໍ້າ​ຕໍ່ຈາກ​ທ່ານ ແລະ ນ້ຳກໍ່ຍັງຢູ່ໃນສະພາບເດີມ

## **5. ການເວົ້າຂອງສິ່ງທີ່ບໍ່ມີຊີວິດກັບ ທ່ານຣໍຊູລ ﷺ**


ສ່ວນຫນຶ່ງຈາກສິ່ງປະຕິຮານກັບທ່ານຣໍຊູລ **ﷺ** ຄືຕົ້ນໄມ້ບາງຕົ້ນ ແລະ ຫີນຕ່າງໆ ແລະອື່ນໆ, ໄດ້ເວົ້າກັບທ່ານ ແລະ ເຫດການອື່ນໆຈໍານວນຫຼາຍ ທ່ານຣໍຊູລ **ﷺ** ກ່າວວ່າ:

قال رسول الله صلى الله عليه وسلم إني لأعرف حجرا بمكة كان يسلم علي قبل أن أبعث إني لأعرفه الآن وجاء أعرابي إلى الرسول صلى الله عليه وسلم فقال له الرسول أتشهد أن لا إله إلا الله وحده لا شريك له وأن محمدا عبده ورسوله قال أعرابي من يشهد على ما تقول قال هده السلمة ... وهي نوع من الشجر...  فدعاها الرسول صلى الله عليه وسلم  فأقبلت حتى قامت بين يديه فاستشهدها ثلاثا فشهدت ثم رجعت إلى منبتها

1. ອັລບຸກຄໍຣີ ປື້ມບັນທຶກ ອັລມະກໍຊີ ບົດທີ່ວ່າ ສົງຄາມຄອນດັກ, ມຸສລິມ ບົດວ່າດ້ວຍເລື່ອງເຄື່ອງດື່ມ, ບົດທີ່ວ່າ ອະນຸຍາດໃຫ້ຕິດຕາມຜູ້ອື່ນໄປບ້ານທີ່ໄວ້ວາງໃຈ...... ອັລບຸກຄໍຣີ ເລື່ອງກ່ຽວກັບການລ້ຽງອາຫານ ບົດ​ທີ່ວ່າ ຜູ້​ທີ່​ມາ​ເປັນ​ແຂກ​ຂອງ​ສິບ​ໆຄົນ, ໜັງສືມຸສລິມ ບົດ​ທີ່ວ່າດ້ວຍ​ຜູ້​ທີ່​ມາກ່ອນ​.... ອັລບຸກຄໍຣີ​, ເລື່ອງ​ຂອງອັລອຳບີຍາ ບົດ​ທີ່ວ່າເຄື່ອງໝາຍຂອງການເປັນນະບີ (ຊລ) ໜັງສືມຸສລິມ ເລື່ອງມັສຍິດຕ່າງໆ ບົດ​ທີ່​ວ່າດ້ວຍ​ການ​ຊົດໃຊ້ການລະຫມາດທີ່ຂາດໄປ, ໜັງສື ສຸນັນອາບີດາວູດ ປື້ມອັສຊໍລາດ, ບົດທີ່ວ່າກ່ຽວກັບຜູ້ທີ່ນອນຫຼັບຈົນເວລາລະຫມາດຜ່ານໄປ.

**“ແທ້​ຈິງ​ ຂ້າ​ພະ​ເຈົ້າ​ຈື່​​ໄດ້​ວ່າ ກ້ອນ​ຫີນ​ໃນ​ເມືອງ​ມັກ​ກະຫ໌ ເຄີຍ​ໃຫ້ສະລາມແກ່​ຂ້າພະເຈົ້າກ່ອນ​ທີ່​ຂ້າ​ພະ​ເຈົ້າ​ຈະ​ກາຍ​ເປັນ​ນະບີ ແລະ ດຽວນີ້ຂ້ອຍຈື່ໄດ້ວ່າກ້ອນໃດ”1**

ມີອາຣັບຊົນນະບົດໄດ້ມາຫາເບິ່ງ ທ່ານຣໍຊູລ **ﷺ** ທ່ານໄດ້​ກ່າວກັບ​ລາວວ່າ **“ທ່ານຈະປະຕິຍານຕົນວ່າ ບໍ່ມີພຣະເຈົ້າອື່ນໃດນອກຈາກອັລລໍຫ໌ ພຽງອົງດຽວ ແລະ ຈະບໍ່ຕັ້ງພາຄີຮ່ວມກັບພຣະອົງ ແລະ ແທ້ຈິງ ມຸຮຳມັດ ເປັນບ່າວຂອງພຣະອົງ ແລະ ເປັນສາສະນາທູດຂອງພຣະອົງ** ຊາວອາຣັບຊົນນະບົດຜູ້ນັ້ນເວົ້າວ່າ: **ຜູ້​ໃດ​ລະ ຈະ​ປະຕິຍານຕົນຕາມ​ໃນ​ສິ່ງ​ທີ່​ທ່ານ​ໄດ້​ກ່າວ​ນັ້ນ** ທ່ານຣໍຊູລ **ﷺ** ກ່າວ​ວ່າ **“ອັສຊັລລະມະຫ໌” (ເປັນຕົ້ນ​ໄມ້​ຊະນິດ​ໜຶ່ງ) ນີ່ແຫລະທີ່ຈະກ່າວ,** ທ່ານຣໍຊູລ **ﷺ** ​ຈຶ່ງ​ເອີ້ນ​ຕົ້ນ​ໄມ້​ນັ້ນມາ ຕົ້ນໄມ້ນັ້ນໄດ້ມາຢຸດຢູ່ຕໍ່ຫນ້າທ່ານຣໍຊູລ ແລະ ຕົ້ນໄມ້ໄດ້ປະຕິຍານຕົນເຖິງສາມຄັ້ງ ຫຼັງ​ຈາກ​ນັ້ນ​ມັນ​ກັບ​ຄືນ​ໄປ​ບ່ອນ​ທີ່​ມັນ​ມາ​”2



1. ປື້ມມຸສະລິມ ເລື່ອງຄວາມປະເສີດຕ່າງໆ, ບົດທີ່ວ່າ ຄວາມປະເສີດຂອງເຊື້ອສາຍຂອງທ່ານນະບີ ແລະ​ກ້ອນ​ຫີນ​ໃຫ້​​ສະ​ລາ​ມແກ່ທ່ານ

2. ປຶ້ມ ສຸນະນຸອັດດາຣີມີ ຊໍຮິຫ໌ ອິບນິ ຮິບບານ 14/434 ສຸນັນ ອະບີ ຍະລາ 10/43

# **22. ບົດສະຫຼຸບຈາກການສຶກສາຊີວະປະຫວັດຂອງທ່ານນະບີມູຮໍາມັດ ﷺ**

ຫຼັງຈາກການໄດ້ຮຽນຮູ້ປະຫວັດສາດອັນຮຸ່ງໂລດຊົງກຽດຂອງສາດສະດາ ﷺ ທີ່ບໍລິສຸດ ຈໍາເປັນທີ່ຊາວມຸດສະລິມຕ້ອງຖາມຕົວເອງວ່າໄດ້ຮັບຜົນປະໂຫຍດຫຍັງຈາກການສຶກສາປະຫວັດສາດຂອງສາດສະດາ ﷺ ແລະ ສິ່ງທີ່ຈຳເປັນຕ້ອງປະຖິ້ມ

ຕົວຢ່າງທີ່ດີນັ້ນພົບເຫັນຢູ່ໃນຕົວຂອງທ່ານສາດສະດາ ﷺ ແລະ ການກະທໍາຂອງທ່ານ ເປັນສິ່ງທີ່ຄວນຄ່າແກ່ການປະຕິບັດ ສະຫຼຸບໄດ້ດັ່ງນີ້;

1. ຊາວມຸດສະລິມຮູ້ຈັກສະຖານະ ທີ່ພຣະອົງອັລລໍຫ໌ ﷻ ໄດ້ຊົງໃຫ້ກຽດແກ່ທ່ານຣໍຊູລ ລຸລລໍຫ໌ ﷺ ແລະ​ ໂດຍ​ສະ​ເພາະ​ໄດ້​ແຕ່ງ​ຕັ້ງ​ໃຫ້​​ທ່ານໄດ້​ຮັບ​ກຽດ​ເໜືອ​ກວ່າ​ມະນຸດຊາດທັ້ງມວນ ​ເປັນ​ຜູ້​ນຳ​ຂອງ​ຜູ້ບັນດາຣໍຊູລ ແລະ ​ເປັນ​ສາດ​ສະ​ດາທ່ານ​ສຸດ​ທ້າຍ​, ສະ​ນັ້ນ​ຈໍາ​ເປັນທີ່​ມຸສລິມຈະຕ້ອງໃຫ້ກຽດ​ແກ່ທ່ານ​ ໃນຖານະທີ່ສູງສົ່ງ ບໍ່​ທຽບຄຽງ​ໄດ້​ກັບ​ມະ​ນຸດ​ຄົນໃດ​​ ເປັນເລື່ອງທີ່ຈໍາເປັນສໍາລັບການສັດທາຂອງຊາວມຸດສະລິມ ຈະບໍ່ສົມບູນເວັ້ນເສຍແຕ່ວ່າຈະຕ້ອງໃຫ້ກຽດແກ່ທ່ານໃນສະຖານະທີ່ສູງສົ່ງ

ດັ່ງທີ່ ທ່ານຣໍຊູລ ລຸລລໍຫ໌ ﷺ ກ່າວວ່າ:

لايؤمن أحدكم حتى أكون أحب إليه من والده وولده والناس أجمعين

**“ຄົນໜຶ່ງຄົນໃດໃນພວກທ່ານຈະຍັງບໍ່ສັດທາ ຈົນກ​ວ່າ​ຂ້ອຍຈະ​ເປັນ​ທີ່​ຮັກ​ຂອງ​ລາວ​ຫລາຍ​ຍິ່ງກວ່າ​ພໍ່ແມ່ຂອງລາວ, ລູກໆ​ຂອງ​ລາວ ແລະ​ ມະນຸດ​ທັງ​ປວງ”**

*ການສະແດງອອກເຊິ່ງຄວາມຮັກຕໍ່ທ່ານຣໍຊູລ ລຸລລໍຫ໌ ﷺ;*

* ລຳລຶກເຖິງທ່ານຫຼາຍໆ ແລະ ສະດຸດີສັນລະເສີນທ່ານເປັນປະຈໍາ ເພາະ​ຖ້າ​​ໃຜກໍ່ຕາມ​ຮັກ​​ສິ່ງຫນຶ່ງສິ່ງໃດແລ້ວ​ ລາວຈະຕ້ອງລໍາລຶກເຖິງສິ່ງນັ້ນໃຫ້ຫຼາຍໆ.
* ປະຕິບັດຕາມແບບສະບັບຂອງ ທ່ານຣໍຊູລ ລຸລລໍຫ໌ ﷺປະຕິບັດດຳເນີນຕາມແນວທາງ ແລະ ໃຫ້ແບບຂອງ ສະບັບຂອງ ທ່ານຣໍຊູລ ລຸລລໍຫ໌ ﷺເຫນືອກວ່າອາລົມໃຝ່ຕໍ່າ ແລະ ຄວາມປາຖະຫນາຂອງກິເລສຕັນຫາ ຢ່ານຳ​ເອົາ​ຄຳ​ເວົ້າ​ຂອງ​ຜູ້​ອື່ນ​ມາ​ເໜືອ​ຄຳ​ເວົ້າ​ຂອງ​ທ່ານຣໍຊູລ ລຸລລໍຫ໌ ﷺ ຈະຕ້ອງນຳຄຳເວົ້າ ແລະ ແບບສະບັບຂອງທ່ານມາໃຊ້ເພື່ອຕັດສິນການຂໍ້ຂັດແຍ້ງໃນສິ່ງທີ່ຖືກຫ້າມແລະ ສິ່ງທີ່ຖືກອະນຸຍາດ.

*ດັງທີ່ພຣະອົງ ອັລລໍຫ໌ ﷻ ໄດ້ກ່າວໄວ້ໃນ ອັລກຸຣອານວ່າ:*

**ແລະ ສິ່ງໃດກໍ່ຕາມທີ່ອັລລໍຫ໌ ຊົງໃຫ້ຣໍ່ຊູລຂອງພຣະອົງຍຶດມາໄດ້ຈາກຊາວເມືອງ (ພວກກຸຟຟາຣ) ເປັນສິດຂອງ ອັລລໍຫ໌ ແລະ ຣໍ່ຊູລ ແລະ ພີ່ນ້ອງໃກ້ຊິດ ແລະ ເດັກກໍາພ້າ ແລະ ຄົນຂັດສົນ ແລະ ຜູ້ເດີນທາງເພື່ອ​ວ່າ​ມັນ​​ຈະບໍ່ໄດ້ຫມຸນວຽນ​​ຢູ່​ໃນ​ບັນດາ​ຄົນ​ຮັ່ງມີ​ຂອງ​ເຈົ້າ​ເທົ່າ​ນັ້ນ ແລະ ​ອັນ​ໃດ​ກໍ​ຕາມ​ທີ່​ທ່ານ​ໄດ້​ຫ້າມ​ ພວກເຈົ້າກໍ່ຈົ່ງ​ລະ​ເວັ້ນ​ຈາກ​ມັນເສຍ ພວກເຈົ້າຈົ່ງຢ້ານອັລລໍຫ໌ເຖີດ ແທ້ຈິງ ອັລລໍຫ໌ ເປັນຜູ້ຊົງຮ້າຍແຮງໃນການລົງໂທດ** (ອັລ-ຮັຊ 59: 7)

ພຣະອົງອັລລໍຫ໌ ﷻ ຊົງດໍາລັດວ່າ:

**ຈົ່ງກ່າວເຖີດ (ມຸຮໍາມັດ) ວ່າ: ຖ້າຫາກພວກທ່ານຮັກ ອັລລໍຫ໌ ກໍ່ຈົງປະຕິບັດຕາມຂ້ອຍ, ອັລລໍຫ໌ກໍ່ຈະຮັກພວກທ່ານ ແລະ ຊົງໃຫ້ອະໄພແກ່ພວກທ່ານ ຊຶ່ງບັນດາໂທດທັ້ງຫຼາຍຂອງພວກທ່ານ ແລະ ອັລລໍຫ໌ນັ້ນເປັນຜູ້ຊົງອະໄພໂທດ ​ເປັນ​ຜູ້ຊົງ​ມີ​ຄວາມ​ເມດ​ຕາ​ສະເໝີ** (ອັລ-ອິມຣອນ 3:31)

* ຢ່າສະແດງຄວາມເຄົາລົບ ແລະ ການສັນລະເສີນຍົກຍ່ອງຕໍ່ທ່ານນະບີ ﷺ ຫຼາຍເກີນໄປ ເກີນກວ່າ​ຕໍາ​ແຫນ່ງທີ່ແທ້ຈິງ​ຂອງ​ທ່ານ​ ຢ່າ​ສັນລະເສີນ​ໃນສິ່ງ​ທີ່​ບໍ່​ແມ່ນ​ຄຸນ​ລັກສະນະ​ທີ່ຄູ່ຄວນ​ຂອງ​ທ່ານ.

ມີຜູ້ທີ່ອ້າງວ່າສາດສະດາ ﷺ ນັ້ນຮູ້ກ່ຽວກັບຄວາມເລັ້ນລັບ ຫຼື ວ່າສາມາດໃຫ້ຄຸນ ແລະ ໂທດໄດ້. ຫຼືຂໍວິງວອນກັບທ່ານຣໍຊູລ ﷺ ຫລັງຈາກທີ່ທ່ານໄດ້ຈາກໂລກນີ້ໄປແລ້ວ ຕົວຢ່າງເຊັ່ນ ຂໍໃຫ້ຄວາມໂສກເສົ້າໃຫ້ຫາຍໝົດໄປ ສິ່ງເຫຼົ່ານີ້ກົງກັນຂ້າມກັບຄໍາສອນຂອງທ່ານ ແລະ ມັນເປັນການກະທໍາທີ່ລ່ວງລະເມີດຕໍ່ຄຸນລັກສະນະຂອງ ອັລລໍຫ໌ ﷻ

ດັງທີ່ທ່ານຣໍຊູລ ﷺ ໄດ້ກ່າວໄວ້ໃນຫາດິຊຕອນໜຶ່ງວ່າ:

*“ພວກທ່ານທັ້ງຫລາຍຢ່າໄດ້​ຍົກ​ຍ່ອງເຊີດຊູ້​ຂ້ອຍຈົນ​ເກີນ​ຂອບເຂດ ​ປຽບສະເຫມືອນດັງທີ່​ພວກ​ນາ​ຊໍ​ຣໍ ​ໄດ້​ຍົກຍ່ອງ​​ແກ່​ສາດ​ສະ​ດາ​ພຣະ​ເຢ​ຊູ​ລູກ​ຊາຍ​ຂອງ​ນາງ​ມາ​ຣີຈົນເກີນຂອບເຂດ, ແທ້​ຈິງ​ ຂ້ອຍ​ເປັນບ່າວ​​ຂອງ ອັລລໍຫ໌ ﷻ ແລະ ເປັນສາສະນະທູດຂອງພຣະອົງ ສະນັ້ນ ພວກທ່ານທັ້ງຫຼາຍຈົ່ງກ່າວເຖີດວ່າ: (ຂ້ອຍເປັນ) ຜູ້ຂ້ອຍ​ເປັນບ່າວ​​ຂອງ ອັລລໍຫ໌ ﷻ ແລະ ເປັນນະບີຂອງພຣະອົງ"*

ໄດ້ມີລາຍງານຈາກ ອັບດຸລລໍຫ໌ ບິນ ອິບນຸຊະຄິ້ຣ ຈາກພໍ່ຂອງລາວວ່າ: ຂ້ອຍ (ຊະຄິ້ຣ) ໄດ້ມາຫາ ທ່ານຣໍຊູລ ﷺ ເຊິ່ງມີ​ກຸ່ມຊົນ​ໜຶ່ງ​ຈາກ​ບັນດາ​ອາມິຣ, ສະນັ້ນ ຂ້ອຍ (ຊະຄິ້ຣ) ​ຈຶ່ງ​ໄດ້ໃຫ້ສະລາມ ​ທັກທາຍ​ທ່ານ ແລະ ຂ້ອຍໄດ້ກ່າວ​ຕໍ່ທ່ານຣໍຊູລ ﷺ ​ວ່າ:

*ທ່ານເປັນບິດາຂອງພວກເຮົາ ທ່ານເປັນນາຍຂອງພວກເຮົາ ແລະ ທ່ານກໍ່ເປັນຜູ້ປະເສີດທີ່ເໜືອກວ່າພວກເຮົາຢ່າງແນ່ນອນ ແລະ​ ຜູ້ເປັນ​​ທີ່​ມີ​ກຽດ​ສູງ​ກວ່າ​ພວກ​ເຮົາ ແລະເປັນທີ່ຮັກແພງຂອງຄົນທົ່ວໄປ*

ທ່ານຣໍຊູລ ﷺ ຈຶ່ງ​ເວົ້າ​ວ່າ:

( قولوا بقولكم لا يستهوينكم الشيطان )

*“ພວກເຂົາ ເຫຼົ່ານັ້ນ (ມຸດສະລິມ) ໄດ້ເວົ້າເຫມືອນດັ່ງທີ່ພວກເຈົ້າເວົ້າ ພວກເຈົ້າທັ້ງຫຼາຍຢ່າ​ໃຫ້​ມານ​ຮ້າຍ​ໄຊຕອນນັ້ນມາ​ເຮັດ​ໃຫ້ພວກ​ເຈົ້າ​ຫລົງໃຫລ.”*

ພຣະອົງອັລລໍຫ໌ ﷻ ຊົງດໍາລັດວ່າ:

**“(ມູຮຳມັດ) ຈົ່ງກ່າວເຖີດວ່າ: ຂ້ອຍບໍ່ມີອຳນາດທີ່ຈະຄອບຄອງໄດ້ປະໂຫຍດໃດໆ ແລະ ໂທດ ໃດໆ ໄວ້ເປັນກຳມະສິດແກ່ຕົວຂອງຂ້ອຍໄດ້ ນອກຈາກສິ່ງທີ່ອັລລໍຫ໌ ຊົງປະສົງເທົ່ານັ້ນ ແລະ ຫາກວ່າ​ຂ້ອຍ​ເປັນ​ຜູ້​ທີ່ຮູ້​ສິ່ງ​ທີ່​ເບິ່ງ​ບໍ່​ເຫັນເລັ້ນລັບແລ້ວ ແນ່ນອນຂ້ອຍ​ກໍ່​ຈະ​ກອບໂກຍ​ສິ່ງ​ທີ່​ດີ​ນັ້ນໄວ້ໃຫ້ຫລວງຫຼາຍ ແລະ ​ຄວາມ​ຊົ່ວ​ຮ້າຍ​ກໍ່ບໍ່​ສາ​ມາດ​ເກີດ​ຂຶ້ນກັບ​ຂ້ອຍໄດ້ ຂ້ອຍບໍ່ແມ່ນຜູ້ໃດອື່ນ ນອກ​ຈາກ​​ເປັນ​ຜູ້ຕັກເຕືອນ ​ແລະ ​ເປັນຜູ້ແຈ້ງ​ຂ່າວ​ດີ​ຕໍ່​ກຸ່ມຊົນ​ທີ່​ເຊື່ອ​ສັດທາເທົ່າ​ນັ້ນ”**

(ອັລ-ອະຣອຟ 7:188)

ພຣະອົງອັລລໍຫ໌ ﷻ ຊົງດໍາລັດວ່າ:

**“ແທ້ຈິງໄພພິບັດຈະສິ້ນສຸດລົງ ກໍ່ເປັນເລື່ອງສະເພາະຂອງພຣະອົງອັລລໍຫ໌ເທົ່ານັ້ນ ມັນບໍ່ແມ່ນເລື່ອງຂອງນະບີຫຼືບຸກຄົນອື່ນໆ”**

ດັ່ງທີ່ ພຣະອົງອັລລໍຫ໌ ﷻ ຊົງດໍາລັດວ່າ:

**"ແລະ ຫາກວ່າພຣະອົງອັລລໍຫ໌ ຊົງ​ເຮັດ​ໃຫ້​ເຈົ້າປະສົບ​​ບັນຫາຄວາມເດືອດຮ້ອນ​​ຢ່າງໜຶ່ງຢ່າງໃດ ກໍ່ບໍ່ມີໃຜສາມາດບັນເທົາມັນໄດ້ ຍົກເວັ້ນພຣະອົງເທົ່ານັ້ນ ແລະ​ ຖ້າ​ຫາກ​ພຣະ​ອົງ​ຊົງໃຫ້ຄວາມດີ​​ຢ່າງໜຶ່ງຢ່າງໃດປະສົບແກ່ເຈົ້າ ແທ້​ຈິງ​ ພຣະ​ອົງນັ້ນຊົງ​ອິດທະຣິດ​ເດຊານຸພາບ​ເໜືອ​ທຸກ​ສິ່ງ.”**

(ອັລ-ອັນອາມ 6:17).

2. ຖ້າເຮົາຮູ້ປະຫວັດສາດທ່ານຂອງສາດສະດາ ﷺ ຊຶ່ງເປັນການລວບລວມປະຫວັດສາດ ແລະຈະລິຍະທຳຂອງທ່ານ ດັ່ງນັ້ນຈຶງຈຳເປັນແກ່ບັນດາມຸດສະລິມທັງຫລາຍທີ່ຈະປະຕິບັດຕາມຈະລິຍະທຳ ແລະ ການປະພຶດປະຕິບັດຂອງທ່ານສາດສະດາ ﷺ ຕໍ່ພຣະອົງອັລລໍຫ໌ ﷻ ແລະ ກັບມະນຸດທັງຫລາຍ ໃນ​ສະພາບການ​ຕ່າງໆ​.

3. ຖ້າເຮົາໄດ້ສຶກສາປະຫວັດສາດຂອງທ່ານສາດສະດາ ﷺ ກັບ ບັນດາຊໍຮາບະຫ໌ ອັງຊົງກຽດແລ້ວ ພິຈາລະນາໄດ້ວ່າບັນດາຊໍຮາບະຫ໌ ໄດ້ມີສະຖານະພາບອັນສູງສົ່ງ ນະທີ່ ອັລລໍຫ໌ ﷻ ແລະ ສາສະນະທູດຂອງພຣະອົງ ສິ່ງທີ່ເປັນປະໂຫຍດສູງສຸດຂອງພວກເຂົາຄື ການຊ່ວຍເຫຼືອສາດສະຫນາຂອງ ອັລລໍຫ໌ ﷻ ແລະ ຜົນສະທ້ອນຕໍ່ພວກເຮົາໆ ແລະ ມະນຸດຊາດທັງຫລາຍ ຄືຄວາມປະເສີດຄຸນງາມຄວາມດີໃນການເຜີຍແຜ່ສາສະໜາອິດສະລາມ ແລະ ການຮຽກຮ້ອງໄປສູ່ ອັລລໍຫ໌ ﷻ ດັ່ງນັ້ນຈໍາເປັນທີ່ຈະຕ້ອງຮັກບັນດາຊໍຮາບະຫ໌ ໃຫ້​ກຽດ​​ພວກ​ເຂົາ ຊື່ນ​ຊົມໃນ​ພວກ​ເຂົາ​ດັ່ງ​ທີ່​ພຣະອົງໄດ້​ມີ​ຊົງພຶງພຣະໄທໃນ​ພວກ​ເຂົາ.

ດັ່ງທີ່ ອັລລໍຫ໌ ﷻ ເວົ້າວ່າ:

**“ບັນດາບັນພະຊົນລຸ່ນທໍາອິດ​ຈາກ​ບັນ​ດາ​ຜູ້​ອົບ​ພະ​ຍົບ (ມູ​ຮາ​ຈິ​ຣີນ ຈາກ​ເມືອງ​ມັກ​ກະຫ໌) ແລະ​ຈາກ​ບັນ​ດາ​ຜູ້ໃຫ້ຄວາມ​ຊ່ວຍເຫຼືອ (ຊາວອັນຊໍຣ ​ຈາກ​ເມືອງ​ມາ​ດີ​ນະຫ໌) ແລະ ​ບັນດາຜູ້​ດຳເນີນ​ຕາມ​ພວກ​ເຂົາ​ດ້ວຍ​ການກະທຳຄວາມ​ດີນັ້ນ ອັລລໍຫ໌ຊົງ​ພໍ​ໃຈ​ກັບ​ພວກເຂົາແລ້ວ​ ແລະ ພວກ​ເຂົາກໍ່​ພໍ​ໃຈ​ໃນພຣະອົງດ້ວຍ ແລະ ພຣະອົງໄດ້ກະກຽມ ບັນດາສວນສະຫວັນທີ່ມີແມ່ນ້ຳໄຫລຜ່ານຢູ່ລຸ່ມໄວ້ໃຫ້ແກ່ພວກເຂົາ ພວກເຂົາຈະພຳນັກຢູ່ໃນນັ້ນຕະຫຼອດການ ນັ້ນຄື​​ໄຊ​ຊະນະ​ອັນ​ຍິ່ງ​ໃຫຍ່”**

(ອັດ-ເຕົາບະຫ໌ 9:100)

ດັ່ງນັ້ນ ເຮົາຈະຕ້ອງໃຫ້ກຽດແກ່ບັນດາຊໍຮາບະຫ໌ ແລະ ​ຜູ້​ໃດກໍ່ຕາມທີ່​ດູ​ໝິ່ນ​ປະໝາດ​ກຽດ​ສັກ​ສີ​ຂອງ​ບັນດາຊໍ​ຮາ​ບະຫ໌ ຖືວ່າບຸກຄົນນັ້ນເປັນຜູ້ທີ່ທໍລະຍົດຕໍ່ ອັລລໍຫ໌ ຊຸບຮານະຮຸ ວະຕາອາລາ ແລະ​ ຝ່າຝືນ​​ຄຳ​ສັ່ງ​ຂອງທ່ານຣໍຊູລ ລຸລລໍຫ໌ **ﷺ**

ທ່ານຣໍຊູລ ລຸລລໍຫ໌ **ﷺ** ກ່າວວ່າ:

لاتسبوا أصحابي فلو أن أحدكم أنفق مثل أحد ﺬهبا ما بلغ مد أحدهم ولا نصيفه

**“ພວກທ່ານຢ່າ​ໄດ້ດູ​ຖູກ​ດ່າຊໍຮາບະຫ໌​ຂອງ​ຂ້ອຍ ຖ້າ​ຫາກ​ວ່າ​ຜູ້​ຫນຶ່ງ​ໃນ​ພວກ​ທ່ານໄດ້​ບໍ​ລິ​ຈາກ​ຄໍາ​ເທົ່າ​ກັບ​ພູອຸຮູດ​ ມັນກໍ່ບໍ່ເທົ່າກັບຫນຶ່ງທານຫຼືເຄິ່ງທານຂອງການບໍລິຈາກຂອງເຂົາ (ຊໍຮາບະຫ໌)."**

ແລະ ຊາວມຸດສະລິມຕ້ອງປົກປ້ອງກຽດສັກສີຂອງບັນດາຊໍຮາບະຫ໌ ເຖິງແມ່ນວ່າພວກກຸຟຟ໊າຣ (ຜູ້ບໍ່ເຊື່ອສັດທາ) ແລະ ພວກມຸນາຟິກີນ (ຫນ້າຊື່ໃຈຄົດ) ຈະທໍາລາຍກໍ່ຕາມ.

4. ຈາກການສຶກສາປະຫວັດສາດຂອງທ່ານສາດສະດາ ﷺ ເຮັດໃຫ້ຊາວມຸດສະລິມໄດ້ເຂົ້າໃຈວ່າ ອິດສະລາມນັ້ນບໍ່ໄດ້ແຜ່ຂະຫຍາຍໄປ ຍົກເວັ້ນດ້ວຍຄວາມພາກພຽນ ແລະ ການເສຍສະລະຂອງມະນຸດຊາດທີ່ຍິ່ງໃຫຍ່ ນີ້ແຫລະເປັນແນວທາງຂອງ ອັລລໍຫ໌ ﷻ

ຖ້າມະນຸດເຮົາບໍ່ດຸໝັ່ນ ແລະ ບໍ່ເສຍສະລະແລ້ວ ອັລລໍຫ໌ ﷻ ຍັງຄົງຄວາມສາມາດທີ່ຈະຍົກພຣະດຳລັດຂອງພຣະອົງໃຫ້ສູງສົ່ງ ແລະ ​ເຮັດ​ໃຫ້​ສາດສະໜາ​ຂອງ​ພຣະອົງ​ປະກົດ​ເປັນທີ່ປະຈັດຊັດແຈ້ງໄດ້ ແລະ ​ເຮັດ​ໃຫ້​ຜູ້​ປະຕິເສດສັດທາ ​ແລະ ​ພວກພ້ອງຂອງເຂົາຕ້ອງຕົກຕໍ່າລົງ ດ້ວຍປະກາສິດ​ທີ່​ພຣະອົງ​ຊົງ​ກ່າວ​ວ່າ:​ **ຈົ່ງ​ເກີດ​ຂຶ້ນ** ສິ່ງນັ້ນມັນ​ກໍ່​ເກີດ​ຂຶ້ນໄດ້ ແຕ່ທີ່ອັລລໍຫ໌ ຊຸບຮານະຮຸ ວະຕາອາລາ ຊົງປະສົງ​ປາດ​ຖະ​ຫນາ​ເຊັ່ນ​ນີ້ ເພື່ອເປັນການທົດສອບບ່າວຂອງພຣະອົງ ສະນັ້ນພະອົງ​ ຈະຊົງ​ຍົກລະດັຍໃຫ້​ແກ່ຜູ້ເຊື່ອສັດທາ​ ແລະ ​ໃຫ້ເປັນ​ຫຼັກຖານຍືນຍັນ​ແກ່​ຜູ້​ບໍ່​ເຊື່ອສັດທາ ​ແລະ ຜູ້ບິດພິວ

ເພາະສະນັ້ນ ເປັນພາລະ ແລະ ຫນ້າທີ່ຂອງຊາວມຸດສະລິມທີ່ຈະຕ້ອງເຮັດຕົວໃຫ້ເປັນທະຫານເພື່ອຊ່ວຍໃນສາດສະຫນາຂອງອັລລໍຫ໌ ﷻ ແລະ ຈະຕ້ອງອຸທິດຕົນໃຫ້ເຕັມຄວາມສາມາດທີ່ຈະເປັນໄປໄດ້ ຢ່າປ່ອຍໃຫ້ຜູ້ຫລອກລວງ ຫຼືຜູ້ທີ່ເປັນສັດຕູຕໍ່ສາສະຫນາຂອງພຣະອົງກາຍມາເປັນຜູ້ປົກຄອງຂອງສາສະຫນານີ້

**ສຸດທ້າຍ ຂໍໃຫ້ອັລລໍຫ໌ ﷻ** **ພຣະອົງຊົງປະທານຄວາມສຳເລັດ ແລະ ຄວາມກ້າວໜ້າໃຫ້ແກ່ຜູ້ທີ່ເຊື່ອການສັນລະເສີນທັງຫມົດແມ່ນຂອງພຣະອົງ ວ່າສິ່ງທີ່ດີຈະຖືກເຮັດໃຫ້ສົມບູນໂດຍພຣະຄຸນຂອງພຣະອົງ ແລະ ຂໍພອນຈາກ ອັລລໍຫ໌ ﷻ ອວຍພອນໃຫ້ທ່ານສາດສະດາ ﷺ ຂອງພວກເຮົາຄືກັນ**

 الشيخ عبدالله بن عبدالرحمن الخرعان

**ເຊັກ ອັບດູລລໍຫ໌ ບິນ ອັບດຸຣເຣາະຫ໌ມານ ອັລ-ຄໍຣອານ**

# **ແຫຼ່ງທີ່ມາຂໍ້ມູນ ແລະ ໜັງສືຕ່າງໆ**

ນັກວິຊາການອິສລາມ ໄດ້ໃຫ້ຄວາມສໍາຄັນກັບການລວບລວມລັກສະນະບຸກຄະລິກຕ່າງໆຂອງທ່ານຣໍຊູລ ﷺ ແລະບັນທຶກໄວ້ໃນໜັງສື ເຊິ່ງບໍ່ແມ່ນປື້ມໜັງສືປະຫວັດສາດທຳມະດາທົ່ວໄປ ທັ້ງນີ້​ກໍ​ເພື່ອທີ່ຈະ​ໃຫ້ເປັນທີ່ແຈ່ມ​ແຈ້ງແກ່ປະຊາຊາດຂອງທ່ານ ແລະ​ຈະ​ໄດ້​ນຳມາປະຕິບັດ​ຕາມ ປຶ້ມເຫຼົ່ານັ້ນໄດ້ແກ່;

• ປື້ມບັນທຶກຂອງ ອັສຊາມາອີ້ລ ຂອງອີມ່າມ ມຸຮຳມັດ ບິນອີຊາ ອັດຕິ້ລມີຊີ ເສຍຊີວິດໃນປີ 279 ຮ.ສ.

• ໜັງສືຈາລິຍະທຳ ແລະ ມາລະຍາດຂອງທ່ານນະບີ ໂດຍ ຮາຟີຊ (ອາບູໄຊຄ) ອັບດູລລໍຫ໌, ລູກຊາຍຂອງມຸຮຳມັດ ອັລອັສບາຮານີ່ ເສຍຊີວິດໃນປີ 369 ປີ ຮ.ສ.

•ຫນັງສືອັສຊາມາອີ້ລ ຂອງອາບີອັບບາສ ຍະຟັຣ ບິນ ມຸຮຳມັດ ອັລມຸສຕັກຟິຣີ ເສຍຊີວິດໃນ 432 ຮ.ສ.

•ຫນັງສືຂອງອັລອັນວາຣ ຟີຊະມາອິລີ້ລ ນະບີ ອັ້ລມຸກຕ້າຣ ໂດຍອາບີ ມຸຮຳມັດ ອັລຮາຊັນ ບິນມັສອູດ ບາກໍວີ ເສຍຊີວິດໃນປີ 516 ຮ.ສ. ທ່ານໄດ້ຂຽນກ່ຽວກັບບຸກຄະລິກຕ່າງໆ ຂອງທ່ານນະບີຢ່າງຫຼວງຫລາຍ ທ່ານໄດ້ລວບລວມຮະດີຊ ທີ່ຂຽນເຖິງບຸກຄະລິກກະພາບຂອງທ່ານນະບີເຖິງ 1257 ຮະດີຊ

• ປຶ້ມຫນັງສື ຊ້າດຸ້ລມະອາດ ຟີ ຮັດຍີຄອຍຣີນອີບາດ ໂດຍ ອີມ່າມອິບນຸກອຍຍິມ ອັລເຈົາຊິຍະຫ໌ເສຍຊີວິດໃນປີ 751 ຮ.ສ. ຂໍໃຫ້ອັລລໍຫ໌ຊົງເມດຕາເຂົາເຫຼົ່ານັ້ນ

(ຈາກ ມະຊໍດິຣ ແລະ ກຸຕູບບົດຊ່າມາອີ້ລ ຂອງທ່ານນະບີ ﷺ ເບິ່ງ ຟາຣູຄ ຮຸມາດະຫ໌ ມະຊໍດິຣ ອັສຊີເຣາະຕຸ້ລນະບາວີຍະຫ໌ ວະຕັກວີມຸຮາ 42-43 ມະຫ໌ດີຣີສກຸລລໍຫ໌ ອັສຊີເຣາະຕຸ້ລນະບາວີຍະຫ໌ 735.)